
ΕΝΟΤΗΤΑ 1
Στρατηγική για την ισχυρή παρουσία της Αυτοδιοίκησης στην ΚτΠ: σχεδιασμός και υλοποίησης
Εισηγητής:  Γιάννης Καλογήρου

Συντονιστής: Χρήστος Παλαιολόγος, Γενικός Γραμματέας ΚΕΔΚΕ

1. Ανάλυση βασικών κατευθύνσεων στρατηγικής και ζητήματα υλοποίησης για την ηλεκτρονική διακυβέρνηση και την τοπική ανάπτυξη
Γιάννης Καλογήρου – Συντονιστής ΕΒΕΟ/ΕΜΠ, Καθηγητής ΕΜΠ

2. Οι πρωτοβουλίες και οι δράσεις της ΚΕΔΚΕ στην ΚτΠ 
 Χρήστος Παλαιολόγος – Γενικός Γραμματέας ΚΕΔΚΕ

    3.  Ο μεταβαλλόμενος ρόλος των ΤΠΕ στην Τοπική Αυτοδιοίκηση   

         Κωστής Τορέγκας – Επίτιμος Πρόεδρος του Public     

         Technology Institute, Washington DC, ΗΠΑ
4.  Η στρατηγική σημασία της αξιοποίησης των ΤΠΕ για την  

     συμμετοχή των πολιτών στις τοπικές πολιτικές 

     Rut Martinez – Τεχνική Συντονίστρια του e-democracy  

     Working Group of the CALRE, Ισπανία

5. Εναλλακτικά περιφερειακά μοντέλα για την αξιοποίηση των ΤΠΕ στην Ευρωπαϊκή Ένωση

Gabriella Cattaneo – Διευθύντρια, Expertise Center Competitiveness & Innovation Policies & Strategies, Ιταλία
6. Ο ρόλος των Πόλεων στην Κοινωνία της Γνώσης

Chris Newby – Πρόεδρος Knowledge Society Forum – Telecities, Δήμος Λίβερπουλ, Αγγλία   

7. «Έξυπνοι οικισμοί: το παράδειγμα της Ζώνης Ενεργού Πολεοδομίας Κοζάνης
Γεωργία Ζεμπιλιάδου – Διευθύνουσα Σύμβουλος της ΔΕΠΕΠΟΚ Α.Ε.
ΕΝΟΤΗΤΑ 2

Ηλεκτρονικές υπηρεσίες και πληροφοριακά συστήματα Δήμων

Εισηγητής: Βασιλική Καρούνου

Συντονιστής:  Ιωάννης Κουράκης, Δήμαρχος Ηρακλείου

1. Ανάπτυξη ηλεκτρονικών υπηρεσιών στην Τοπική Αυτοδιοίκηση: βασικές αρχές και θέματα υλοποίησης 

Βασιλική Καρούνου – ΕΒΕΟ/ΕΜΠ

2. Πλατφόρμα ανάπτυξης διαδικτυακών συστημάτων και υπηρεσιών στην Τοπική Αυτοδιοίκηση

Ainga Pillai – Διευθυντής Ανάπτυξης και Υποστήριξης Συστημάτων, Δήμος Λονδίνου, Αγγλία

3. Παράδειγμα «καλής πρακτικής» στον Ευρωπαϊκό χώρο: ο Δήμος της Βαρκελώνης

Garcia Minguez Jordi – Γραφείο Στρατηγικού Σχεδιασμού Πληροφοριακών Συστημάτων, Δήμος Βαρκελώνης, Ισπανία

4. Πρόγραμμα «ΣΥΖΕΥΞΙΣ»: βασική υποδομή για την ανάπτυξη ηλεκτρονικών υπηρεσιών στους Δήμους

Πέτρος Καράισας – Στέλεχος ΚτΠ Α.Ε.

5. Παράδειγμα «καλής πρακτικής» στον Ελληνικό χώρο: ο Δήμος Αθηναίων

Ελένη Κυπριώτη – Συνεργάτης Δημάρχου Αθηναίων

6. Χαρτογράφηση της σημερινής κατάστασης και ηλεκτρονικά πληροφοριακά συστήματα στους Δήμους

Άγγελος Χάγιος – Υπεύθυνος Τομέα Θεσμών και Οικονομικής Ανάπτυξης ΕΕΤΑΑ

7. Δράσεις τοπικής ηλεκτρονικής δημοκρατίας στο Ηνωμένο Βασίλειο
Jane Ratford – Σύμβουλος Τμήματος Στρατηγικής Υποστήριξης IdeA, Αγγλία
ΕΝΟΤΗΤΑ 3

Προγραμματική Περίοδος 2007-2013: Ε.Σ.Π.Α. και Κ.τ.Π.

Εισηγητής:  Θόδωρος Καρούνος

Συντονιστής:  Γ. Βασαρδάνης

1. Βασικά ζητήματα και επιλογές για την Τοπική Αυτοδιοίκηση στο Δ΄ ΚΠΣ

Θ. Καρούνος – ΕΒΕΟ/ΕΜΠ

2. Οι κατευθύνσεις της Ευρωπαϊκής Ένωσης

Εκπρόσωπος Ευρωπαϊκής Επιτροπής

3. Κοινωνία της Πληροφορίας, Βελτίωση της Διοικητικής Ικανότητας: Η Τοπική Αυτοδιοίκηση κόμβος σχεδιασμού και υλοποίησης έργων ΤΠΕ για το μέλλον

Γιώργος Βασαρδάνης – Διευθύνων Σύμβουλος ΠΕΤΑ Α.Ε.

4. Η υλοποίηση του Επιχειρησιακού Προγράμματος ΚτΠ: μαθήματα για το μέλλον

Στέλιος Χρηστάκος – Προϊστάμενος Ειδικής Υπηρεσίας Διαχείρισης Ε.Π. ΚτΠ

ΕΝΟΤΗΤΑ 4

Η εξοικείωση και η εκπαίδευση σε ΤΠΕ των αιρετών, των εργαζομένων και των πολιτών

Εισηγητής:  Δημήτρης Κορμπέτης

Συντονιστής:  Γ. Βασαρδάνης

1. Στρατηγική, δεξιότητες, περιεχόμενο και αξιοποίηση υποδομών

Δημήτρης Κορμπέτης, Θανάσης Πρίφτης – ΕΒΕΟ/ΕΜΠ

2. Δράσεις μαζικής εκπαίδευσης στην χρήση των ΤΠΕ: το παράδειγμα της Φιλανδίας 

Ole Norrback – Πρέσβης Φινλανδίας

3. Εκπαίδευση σε ΤΠΕ των αιρετών, των δημοτικών υπαλλήλων και των πολιτών: η περίπτωση της Extremadura, Ισπανία

Pop Ramsamy, FUNDECYT, Ισπανία 
4. Ανάπτυξη δεξιοτήτων για την αξιοποίηση των ΤΠΕ σε τοπικό επίπεδο

Χρήστος Νικολάου – Καθηγητής, Τμήμα Επιστήμης Υπολογιστών Πανεπιστημίου Κρήτης
5. Αξιοποίηση υφιστάμενων υποδομών σε τοπικό και περιφερειακό επίπεδο: Το Πανελλήνιο Σχολικό Δίκτυο

Μιχάλης Παρασκευάς – Τεχνικός Υπεύθυνος Πανελληνίου Σχολικού Δικτύου
6. Εκπαίδευση μικρών τοπικών επιχειρήσεων και επιχειρηματιών στην χρήση των ΤΠΕ: Το Πρόγραμμα «ΔΙΚΤΥΩΘΕΙΤΕ»

Ξενοφών Τσιλιμπάρης – Υπεύθυνος Διαχείρισης Αναπτυξιακών Έργων ΕΔΕΤ Α.Ε., Συντονιστής Προγράμματος «ΔΙΚΤΥΩΘΕΙΤΕ»
ΕΝΟΤΗΤΑ 5

Ανάπτυξη και αξιοποίηση ΕΥΡΥΖΩΝΙΚΩΝ υποδομών και υπηρεσιών

Εισηγητής:  Αλέξιος Ζάβρας
Συντονιστής:  Μιχάλης Ταμήλος, Δήμαρχος Τρικάλων

1. Εισαγωγή στις ευρυζωνικές υποδομές και υπηρεσίες

Αλέξιος Ζάβρας – ΕΒΕΟ/ΕΜΠ
2. Στρατηγική ανάπτυξης ευρυζωνικών υποδομών και υπηρεσιών

Χρήστος Μπούρας – Αναπληρωτής Καθηγητής Πανεπιστημίου Πατρών και ΕΑΙΤΥ
3. Υποδομές και υπηρεσίες σε Ενώσεις Δήμων στην Καταλονία 

Jordi Lopez Benasat, Γενικός Διευθυντής LocalRet, Ισπανία
4. Συνεργασία Τοπικής Αυτοδιοίκησης και ομάδων εθελοντών
Rudi van Drunen – Τεχνικός Υπεύθυνος Wireless Leiden, Ολλανδία
5. Παραδείγματα ευρυζωνικών υποδομών από τον Ελληνικό χώρο

Δήμος Ηρακλείου – Μιχάλης Καλογήρου

(Παν/μιο Κρήτης)

Δήμος Χανίων – Σπύρος Ψυχής

(Πολυτεχνείο Κρήτης)

Δήμος Τρικκαίων – Οδυσσέας Ράπτης

Δήμος Αγρινίου – Δημήτρης Μαντζανάς

Δήμος Ξάνθης
ΕΝΟΤΗΤΑ 6

Σχεδιασμός και υλοποίηση έργων ΤΠΕ στους ΟΤΑ σε συνεργασία με άλλους φορείς

Εισηγητής:  Αιμιλία Πρωτόγερου

Συντονιστής: Κωνσταντίνος Τζανακούλης, Δήμαρχος Λαρισαίων

1. Γενική εισήγηση στρατηγικής συνεργασιών ΟΤΑ με άλλους φορείς

Αιμιλία Πρωτόγερου – ΕΒΕΟ/ΕΜΠ
2. Βασικές κατευθύνσεις του νομοθετικού πλαισίου των ΣΔΙΤ

Σάββας Κοντόπουλος – Ειδική Γραμματεία ΣΔΙΤ Υπουργείου Οικονομικών
3. Η νομική άποψη: ευκαιρίες και κίνδυνοι
Παναγιώτης Βερβενιώτης – Γενικός Γραμματέας Εταιρείας Δικαίου και Τεχνολογίας
4. Η επιχειρηματική άποψη: δυνατότητες ανάπτυξης έργων ηλεκτρονικής διακυβέρνησης μέσω ΣΔΙΤ στον Ελληνικό χώρο

Γιώργος Καρανικολός – Γενικός Γραμματέας ΣΕΠΕ
5. Ένα μοντέλο συνεργασίας της Τοπικής Αυτοδιοίκησης με ανεξάρτητους φορείς και τον ιδιωτικό τομέα για την ανάπτυξη ασυρμάτων δικτύων: το παράδειγμα της Ασύρματης Φιλαδέλφειας

Κωστής Τορέγκας – Επίτιμος Πρόεδρος του Public Technology Institute of Washington DC, ΗΠΑ
6. Εναλλακτικά επιχειρηματικά μοντέλα για την ανάπτυξη ασύρματων δικτύων στους Δήμους
Πέτρος Καβασάλης – Διευθυντής του ATLANTIS GROUP  Πανεπιστήμιο Κρήτης
ΣΥΜΠΕΡΑΣΜΑΤΑ – ΚΛΕΙΣΙΜΟ ΤΟΥ ΣΥΝΕΔΡΙΟΥ

Συμπεράσματα του Συνεδρίου: προτάσεις και επόμενα βήματα 

Γιάννης Καλογήρου – ΕΒΕΟ/ΕΜΠ

Π. ΚΟΥΚΟΥΛΟΠΟΥΛΟΣ: Να σας καλημερίσω όλους και να σας καλωσορίσουμε όλους στο Συνέδριό μας, που έχει ως θέμα του την αξιοποίηση των τεχνολογιών πληροφορικής και επικοινωνιών για την ηλεκτρονική διακυβέρνηση και την τοπική ανάπτυξη. Θα περάσουμε ευθύς αμέσως όπως λέει το πρόγραμμα, αφού είχαμε μια μικρή καθυστέρηση, με το καλωσόρισμα των τοπικών Αρχών. Απέφυγα τις προσφωνήσεις γιατί όλοι οι εκλεκτοί μας προσκεκλημένοι που τιμούν την έναρξη του Συνεδρίου μας θα χαιρετίσουν άπαντες και με τη σειρά. Για όσους δεν χαιρετίσουν θα ανακοινώσουμε τη παρουσία τους και το κάνουμε για οικονομία χρόνου. 


Παρακαλώ λοιπόν πρώτο από όλους τον Δήμαρχο του Γαζίου αφού είμαστε στα διοικητικά του όρια, είναι άρα λοιπόν ο φιλοξενών Δήμος και Δήμαρχος, τον κύριο Γιώργο Μαρκογιαννάκη να μας καλωσορίσει. 

Γ. ΜΑΡΚΟΓΙΑΝΝΑΚΗΣ: Κύριε Πρόεδρε, κύριοι Βουλευτές, κύριε Γενικέ Γραμματέα της Περιφέρειας Κρήτης, κύριε Νομάρχα, συνάδελφοι Δήμαρχοι, εκπρόσωποι φορέων και Αρχών, κυρίες και κύριοι Σύνεδροι. Θα ήθελα εκ μέρους του Δημοτικού Συμβουλίου Γαζίου να καλωσορίσω στο Δήμο Γαζίου τους εκπροσώπους της ΚΕΔΚΕ στα πλαίσια του διεθνούς Συνεδρίου με θέμα "Αξιοποίηση των Τεχνολογιών Πληροφορικής και Τεχνολογιών για την Ηλεκτρονική Διακυβέρνηση και την Τοπική Αυτοδιοίκηση". 


Θα ήθελα να μου επιτρέψετε να κάνω μια σύντομη αναφορά στον Δήμο Γαζίου, ο οποίος δημιουργείται το 1994 από την εθελούσια συνένωση των Κοινοτήτων Γαζίου και Καλεσών, ενώ στη συνέχεια το 1999 προστίθενται σε αυτόν οι πρώην Οργανισμοί Τοπικής Αυτοδιοίκησης Αχλάδας, Ροδιάς, Φόδελε. Δημιουργείται έτσι ο σημερινός Δήμος Γαζίου με τεράστιες αναπτυξιακές δυνατότητες και σημαντικά συγκριτικά πλεονεκτήματα στον τομέα του φυσικού περιβάλλοντος του πρωτογενούς και του τριτογενούς τομέα, αλλά και σημαντικά προβλήματα ολοκλήρωσης υποδομών στα οποία καλούμαστε να δώσουμε λύσεις που θα στηρίξουν την αναπτυξιακή διαδικασία. 


Η περιοχή του Δήμου Γαζίου διαθέτει μακραίωνη ιστορία, η περιήγηση της οποίας σας κάνει να νιώσετε την αίσθηση της ενότητας του ιστορικού χρόνου μέσα από τις μαρτυρίες των αρχαίων και βυζαντινών μνημείων, τους παραδοσιακούς οικισμούς και το μοναδικό σε αισθητική και ποικιλότητα φυσικό περιβάλλον. Η παραδοσιακή Κρητική φιλοξενία, η ιδιαιτερότητα του φυσικού τοπίου, η πλούσια πολιτιστική παράδοση σε συνδυασμό με τη παροχή ποιοτικών υπηρεσιών στους επισκέπτες στην υψηλού επιπέδου ξενοδοχειακή υποδομή που διαθέτουμε, δημιουργούν τις συνθήκες για τη καταξίωση του Δήμου μας ως ελκυστικού τουριστικού προϊόντος καθ' όλη τη διάρκεια του έτους.


Θα ήθελα να ευχηθώ καλή επιτυχία στις εργασίες του Συνεδρίου, από το οποίο ελπίζουμε να διεξαχθούν χρήσιμα συμπεράσματα για την εφαρμογή των νέων τεχνολογιών της πληροφορικής και των επικοινωνιών, που θα δώσουν τη δυνατότητα στη Τοπική Αυτοδιοίκηση να ανταπεξέλθει σε πολλά ζητήματα και ιδιαίτερα σε αυτά που αφορούν τη Διοίκηση των Δήμων.


Εύχομαι επίσης το Συνέδριο να είναι η αφορμή να γνωρίσουν οι συμμετέχοντες τη πανέμορφη Αγία Πελαγία, καθώς και τον φιλόξενο Δήμο Γαζίου στο σύνολό του. Καλή δουλειά.


Ευχαριστώ πολύ. 

Π. ΚΟΥΚΟΥΛΟΠΟΥΛΟΣ: Ευχαριστούμε τον Δήμαρχο. Στη συνέχεια τον λόγο έχει ο Πρόεδρος της Τοπικής Ένωσης Δήμων και Κοινοτήτων Νομού Ηρακλείου και Δήμαρχος Ηρακλείου Κρήτης κύριος Κουράκης Γιάννης.

Ι. ΚΟΥΡΑΚΗΣ: Κύριε Γενικέ Γραμματέα της Περιφέρειας Κρήτης, κύριοι Βουλευτές, κύριοι Γενικοί Γραμματείς, φίλε Νομάρχη, αγαπητέ εκπρόσωπε της ΕΝΑΕ, κυρίες και κύριοι συνάδελφοι στην Αυτοδιοίκηση, αγαπητοί Σύνεδροι. Ως Πρόεδρος της ΤΕΔΚ και Δήμαρχος Ηρακλείου θέλω να σας καλωσορίσω, αλλά πάνω από όλα θέλω να ευχαριστήσω τον Πρόεδρο της ΚΕΔΚΕ, τον Γενικό Γραμματέα και όλο το Διοικητικό Συμβούλιο της ΚΕΔΚΕ που επέλεξαν το Ηράκλειο για την διεξαγωγή αυτού του Συνεδρίου, που όπως είναι γνωστό εδώ στο Ηράκλειο γεννήθηκε ο πρώτος πολιτισμός της Ευρώπης, ο Μινωικός πολιτισμός, εδώ που έγραψε τη ποίησή του ο Βιτσέντζος Κορνάρος, εδώ που μεγαλούργησε, μεγάλωσε και διδάχτηκε τη τέχνη του ο Δομίνικος Θεοτοκόπουλος, στο Ηράκλειο που γεννήθηκε ο μεγάλος συγγραφέας Νίκος Καζαντζάκης, αλλά και ο πρώτος Έλληνας συνθέτης των νεότερων χρόνων Φραγκίσκος Λεονταρίτης. 


Αγαπητοί συνάδελφοι και Σύνεδροι, εδώ στη Κρήτη στο Ηράκλειο όπως λέει και η μυθολογία ένα από τα πιο γνωστά ρομπότ στην Ελλάδα ήταν ο διάσημος Τάλος, στη Κρητική διάλεκτο λέγεται Ήλιος. Κατασκευάστηκε από τον Θεό Ήφαιστο, πάντα όπως λέει η μυθολογία και ήθελε να στείλει αυτή την εφεύρεση ως δώρο στον βασιλιά της Κρήτης Μίνωα. Ο Τάλος ήταν ένας τεράστιος ανθρωπόμορφος και χάλκινος, προστάτευε τη Κρήτη – όπως πάντα λέει η μυθολογία – από τους εχθρούς, είχε δε τη δυνατότητα να κάνει τον γύρο της Κρήτης τρεις φορές τη μέρα με ωριαία ταχύτητα 250χλμ. Μάλιστα αρκετά νομίσματα με τη μορφή του Τάλου έχουν βρεθεί στην αρχαία πόλη της Φαιστού. 


Αγαπητοί συνάδελφοι, έχουμε μπει σε μια νέα εποχή όπου πρωταγωνιστικό ρόλο πρέπει να έχει μια σύγχρονη Αυτοδιοίκηση ακόμα πιο κοντά στις ανάγκες του πολίτη. Σε αυτή τη λογική εντάσσεται και το σημερινό μας διεθνές Συνέδριο με θέμα "Αξιοποίηση των Τεχνολογιών Πληροφορικής και Επικοινωνιών για την Ηλεκτρονική Διακυβέρνηση και τη Τοπική Ανάπτυξη".

Στόχος του Συνεδρίου είναι η παρουσίαση των θέσεων και της στρατηγικής της Αυτοδιοίκησης για τις τεχνολογίες πληροφορικής και επικοινωνιών, η αξιολόγηση των εμπειριών από την εφαρμογή προγραμμάτων Κοινωνίας της Πληροφορίας και η δυνατότητα υλοποίησης προτάσεων νέων έργων και συνεργασιών.

Είναι γεγονός ότι η Κοινωνία της Πληροφορίας δημιουργεί νέα δεδομένα και νέες ευκαιρίες για την ανάπτυξη, την ευημερία και τη ποιότητα ζωής των πολιτών. Οι τεχνολογίες πληροφορίας και επικοινωνίας δημιουργούν νέα δεδομένα για τον τρόπο εργασίας, επικοινωνίας, συναλλαγής, διασκέδασης, αλλάζοντας δραστικά τις συνθήκες και τις βάσεις του οικονομικού ανταγωνισμού. Αποτελούν επίσης εργαλείο για τον εκσυγχρονισμό του κράτους και την ανταγωνιστικότητα των επιχειρήσεων. Παράλληλα επιτρέπουν την βελτίωση των υπηρεσιών στην υγεία, τη πρόνοια, το περιβάλλον και συμβάλλουν στην ανάδειξη της πολιτιστικής κληρονομιάς. 

Στόχος της Τοπικής Αυτοδιοίκησης, αλλά και της Πολιτείας είναι η Κοινωνία της Πληροφορίας που διαμορφώνεται να είναι μια κοινωνία για όλους, μια κοινωνία χωρίς ανισότητες στη πρόσβαση της ψηφιακής τεχνολογίας και χωρίς κινδύνους από τη χρήση της για τα δικαιώματα του πολίτη και την ελευθερία έκφρασης και πληροφόρησης. Η συνολική στρατηγική της Κοινωνίας της Πληροφορίας πρέπει να στηρίζεται στις εξής βασικές αρχές: ίσες ευκαιρίες και πρόσβαση για όλους, δημιουργία περιβάλλοντος για την ανάπτυξη της καινοτομίας και τη προώθηση επιχειρηματικών πρωτοβουλιών, διαφύλαξη των ατομικών ελευθεριών και της λειτουργίας των δημοκρατικών θεσμών. 

Με βάση αυτές τις αρχές η Τοπική Αυτοδιοίκηση και η Πολιτεία πρέπει να υιοθετήσουν στόχους, για την υλοποίηση των οποίων χρειάζεται συνεργασία δημόσιου και ιδιωτικού τομέα σε μια κοινωνία των πολιτών που συμμετέχει στη διαμόρφωση του χαρακτήρα της Κοινωνίας της Πληροφορίας. Πολλές φορές, κυρίες και κύριοι, η Κοινωνία της Πληροφορίας χαρακτηρίζεται ως κοινωνία της γνώσης, για να τονιστεί ότι το βασικότερο στοιχείο είναι το ανθρώπινο δυναμικό και με τις γνώσεις και τη δημιουργικότητά του αλλάζει τα ισχύοντα δεδομένα. Για αυτό θα πρέπει να αναγνωρίσουμε ως σημαντικότερο παράγοντα στη κοινωνία της γνώσης τους πολίτες και τα δικαιώματά τους, κάτι που υποχρεώνει τη Τοπική Αυτοδιοίκηση και τη Πολιτεία να λαμβάνουν συνεχώς μέριμνα για διαρκείς δράσεις στον τομέα αυτό.

Σε ποιους τομείς όμως πρέπει να επικεντρώνει η Τοπική Αυτοδιοίκηση το ενδιαφέρον της και να δεσμευτεί έναντι των πολιτών για την υλοποίησή τους; Αυτό είναι ένας βασικός και σοβαρός προβληματισμός που πρέπει συνεχώς να μας απασχολεί και να προσπαθήσουμε να τον απαντήσουμε. 

Κυρίες και κύριοι, επιτρέψτε μου πάρα πολύ σύντομα να αναφερθώ πώς προσεγγίζουμε στη ΤΕΔΚ Νομού Ηρακλείου και στον Δήμο Ηρακλείου αυτό τον προβληματισμό και πιο συγκεκριμένα ποιες δράσεις θεωρούμε ότι θα συμβάλλουν αποφασιστικά στη βελτίωση της ποιότητας ζωής των πολιτών ή των δημοτών αντίστοιχα κάθε Δήμου. 

Πρώτον, δυνατότητα πρόσβασης στο Διαδίκτυο για όλους. Στον Δήμο Ηρακλείου, αλλά και σε άλλους Δήμους με επικεφαλής τη ΤΕΔΚ βρίσκονται ήδη σε εξέλιξη υλοποίηση μητροπολιτικών δικτύων οπτικών ινών, που θα δώσει στους κατοίκους της πόλης μας γρήγορη και φθηνή πρόσβαση στο Διαδίκτυο. Για να βοηθηθούν όμως οι πολίτες που δεν διαθέτουν εξοπλισμό στο σπίτι ή την εργασία δημιουργούμε πέντε τοπικά κέντρα ελεύθερης πρόσβασης στο διαδίκτυο, κατανεμημένα έτσι ώστε γεωγραφικά να καλύπτουν ολόκληρη τη πόλη.

Δεύτερον, δημιουργούμε νέα δημοτική πύλη, portal, για τη παροχή υπηρεσιών ηλεκτρονικής διακυβέρνησης και μέσω της πύλης αυτής θα μπορεί ο κάθε δημότης πρώτον, να υποβάλλει στη Δημοτική Αρχή αιτήματα για την έκδοση πιστοποιητικών, καθώς και να παίρνει πληροφορίες για όλες τις δημοτικές Υπηρεσίες. Δεύτερον, να παίρνει απάντηση στα αιτήματά του, μεταξύ των οποίων ηλεκτρονικά πιστοποιητικά, όταν βέβαια κατοχυρωθεί η ηλεκτρονική υπογραφή. Τρίτον, να παίρνει πληροφορίες προσωπικού χαρακτήρα όπως δημοτική και φορολογική ενημερότητα και να κάνει ηλεκτρονικές πληρωμές, αλλά και να παίρνει ειδοποιήσεις. Τέταρτον, να διατυπώνει τη γνώμη του σε ηλεκτρονικά δημοψηφίσματα, αλλά και ψηφοφορίες και φόρουμ ανταλλαγής ιδεών. Πέμπτον, να ενημερώνεται για τα τοπικά γεγονότα, εκδηλώσεις οποιασδήποτε μορφής, έργα και να έχει πρόσβαση σε χρηστικές πληροφορίες όπως είναι οι κινηματογράφοι, διανυκτερεύοντα νοσοκομεία, φαρμακεία, βενζινάδικα, ότι πληροφορία μπορεί να θέλει να έχει, είτε από αεροπορικές ή ακτοπλοϊκές συγκοινωνίες. 

Τρίτον, προχωρούμε στη ψηφιοποίηση των αρχείων της Δημοτικής Βιβλιοθήκης, που είναι από τις μεγαλύτερες αν όχι η μεγαλύτερη περιφερειακή βιβλιοθήκη, όλων των τοπικών εφημερίδων από τον 19ο αιώνα μέχρι το 1960.

Τέταρτον – και αυτό είναι πάρα πολύ σημαντικό – έργα εκμετάλλευσης γεωγραφικών συστημάτων των πληροφοριών, ώστε να αποκτήσει ο Δήμος ενοποιημένα ψηφιακά αρχεία για το σύνολο του πολεοδομικού συγκροτήματος της πόλης, γεγονός που θα βελτιώσει αποφασιστικά τη παροχή υπηρεσιών στους πολίτες που συναλλάσσονται με τη Πολεοδομία του Δήμου. 

Το σύνολο αυτών των έργων έχει ένα κόστος 4.000.000 € και θα έχει ολοκληρωθεί περίπου σε ένα χρόνο και σας έφερα μερικά παραδείγματα. 

Κυρίες και κύριοι, ο Δήμος Ηρακλείου εδώ και αρκετά χρόνια είχε εκδηλώσει το ενδιαφέρον του για τις εξελίξεις στη Κοινωνία της Πληροφορίας και για αυτό συμμετέχει στο ευρωπαϊκό Δίκτυο TELECITIES, στα πλαίσια του EUROCITIES, του οποίου τον Πρόεδρο εκπρόσωπο του Δήμου Liverpool έχουμε την ιδιαίτερη χαρά να φιλοξενούμε σήμερα στο Συνέδριό μας. Επίσης συμμετέχουμε στο Δίκτυο Mayor Cities. 

Ακόμα, σε μια προσπάθεια ανταλλαγής εμπειριών στη Κοινωνία της Γνώσης ο Δήμος Ηρακλείου συμμετέχει με άλλες 15 ευρωπαϊκές πόλεις στα πλαίσια του Δικτύου EUROTOWNS. Μια πρόσφατη ιδέα που το Δίκτυο EUROCITIES προωθεί είναι ο χάρτης των ηλεκτρονικών δικαιωμάτων των πολιτών, που ο Δήμος Ηρακλείου επιθυμεί να υπογράψει. Ελπίζουμε κατά τη διάρκεια του Συνεδρίου να υπάρξει χρόνος για τη παρουσίασή του, ώστε να υιοθετηθεί και από άλλους Δήμους. 

Τέλος, κυρίες και κύριοι, εκτιμώντας ότι η διαρκής ανταλλαγή εμπειριών συμβάλλει σε αποτελεσματικότερες παρεμβάσεις, προς όφελος πάντα των πολιτών, για αυτό προτείνουμε ως Τοπική Ένωση Δήμων και Κοινοτήτων στα πλαίσια πάντα της ΚΕΔΚΕ να δημιουργηθούν μόνιμες ομάδες εργασίας με τη συμμετοχή όποιου Δήμου επιθυμεί για τα θέματα της ηλεκτρονικής διακυβέρνησης και της ηλεκτρονικής δημοκρατίας και της παροχής υπηρεσιών από την εκμετάλλευση των μητροπολιτικών δικτύων οπτικών ινών. 

Συμπερασματικά η Τοπική Αυτοδιοίκηση που είναι ο κοντινότερος βαθμός εξουσίας προς τον πολίτη, πρέπει να διαδραματίζει πρωταγωνιστικό ρόλο με κορυφαίες δράσεις όπως η Κοινωνία της Πληροφορίας. Πιστεύω ότι τα Συνέδρια όπως το σημερινό έχουν ιδιαίτερη σημασία, για να εξυπηρετήσουν ακριβώς αυτό τον σκοπό.

Κυρίες και κύριοι και πάλι σας καλωσορίζω στο Ηράκλειο και στη Κρήτη, σας ευχαριστώ όλους για τη παρουσία σας, εύχομαι καλή επιτυχία στις εργασίες του Συνεδρίου μας.  

Π. ΚΟΥΚΟΥΛΟΠΟΥΛΟΣ: Ευχαριστούμε τον Δήμαρχο του Ηρακλείου και Πρόεδρο της ΤΕΔΚ του Νομού. Παρακαλώ τον Νομάρχη Νομού Ηρακλείου κύριο Σαρρή να απευθύνει τον χαιρετισμό του και το καλωσόρισμά του στους Συνέδρους.

Δ. ΣΑΡΡΗΣ: Κύριε Γενικέ Γραμματέα της Περιφέρειας, κύριοι Βουλευτές, κύριε Πρόεδρε, κύριοι Δήμαρχοι, κυρίες και κύριοι αγαπητοί φίλοι. Θα ήθελα με τη σειρά μου να σας καλωσορίσω στο Ηράκλειο των αγώνων, των θρύλων, των θεών, τη Κρήτη. Στη Κρήτη της ειρήνης, της ειρηνικής εποχής της Μινωικής και βέβαια της Κρήτης των αγώνων και της δημοκρατίας. 

Θα ήθελα να εκφράσω τη χαρά μου για τη τιμητική πρόσκληση να παρευρεθώ εδώ στο Συνέδριο της ΚΕΔΚΕ με αυτό το ενδιαφέρον θέμα, που πραγματικά εκπέμπει σημαντικής αξίας μηνύματα όπως είναι η αξιοποίηση των τεχνολογιών πληροφορικής και επικοινωνιών για την ηλεκτρονική διακυβέρνηση. Με λίγα λόγια για την εφαρμογή της Κοινωνίας της Πληροφορίας. Ο ρόλος άλλωστε της τεχνολογίας και ειδικότερα της ηλεκτρονικής τεχνολογίας σήμερα γίνεται ολοένα και πιο καθοριστικός, καθώς οι εξελίξεις, αλλά κατά βάση οι εφαρμογές της αφορούν όλα τα πεδία της σύγχρονης ζωής.

Είχα δε την ευκαιρία ως Βουλευτής επί περίπου 11 χρόνια να είμαι αρκετά χρόνια Πρόεδρος της Επιτροπής αποτίμησης της τεχνολογίας της Βουλής και μέσα από εκεί πραγματικά προσεγγίσαμε με τους συνάδελφους Βουλευτές πάρα πολύ το θέμα της τεχνολογίας και έκανα και ένα πόνημα "Οι νέες τεχνολογίες, ο σύγχρονος άνθρωπος" αποτέλεσμα αυτής της εμπειρίας μου γύρω από το θέμα των τεχνολογιών. Η επιστήμη διαπιστώνω σε αυτό το βιβλίο μου, η παιδεία και η τέχνη, η επικοινωνία, η παραγωγή και το περιβάλλον, αλλά και η ίδια η καθημερινότητα μας επανακαθορίζονται από τους όρους και τις νέες εφαρμογές που προκύπτουν από τη τεχνολογική ανάπτυξη, αν και συχνά η κοινωνία δυσκολεύεται να παρακολουθήσει και να προσαρμοστεί στους ρυθμούς της. 

Η νέα πραγματικότητα της Κοινωνίας της Πληροφορίας δεν είναι απλώς ένας άλλος τρόπος οργάνωσης της κοινωνίας, δεν είναι μια ακόμα τεχνολογική δυνατότητα, αλλά είναι μια άλλη μορφή κοινωνίας. Τίποτα δεν μένει πλέον ανεπηρέαστο από την αλματώδη πρόοδο που συντελείται στον χρόνο της τεχνολογίας. Ο άνθρωπος της ψηφιακής εποχής είναι ένα άλλο ανθρωπολογικό είδος. 

Οι τεχνολογίες άλλωστε της πληροφορικής και των επικοινωνιών μπορούν να υποβοηθήσουν σημαντικά τους διαχειριστές του δημόσιου τομέα προκειμένου να αντιμετωπίσουν τις πολλές και διάφορες προκλήσεις της νέας εποχής που ζούμε, μιας εποχής μεγάλων ταχυτήτων, ραγδαίων και ριζικών αλλαγών που οι εφαρμογές της τεχνολογίας σήμερα καθορίζουν και επιβάλλουν. Η αλληλεπίδραση της νέας ψηφιακής τεχνολογίας και της διακυβέρνησης είναι ίσως το πλέον επίκαιρο και επείγον πρόβλημα του 21ου αιώνα, πέρα από την εμπορική διάσταση της νέας τεχνολογίας και της αυξανόμενης εφαρμογής της σε καίριους τομείς της δημόσιας και ιδιωτικής σφαίρας, προσφοράς υπηρεσιών και αγαθών. Ο τομέας που παραμένει υπό διερεύνηση είναι η δυνατότητα άμεσης άσκησης εξουσίας από τους ίδιους τους πολίτες, γιατί η ηλεκτρονική διακυβέρνηση είναι ταυτόσημη με τη λεγόμενη ηλεκτρονική δημοκρατία. 

Η Τοπική Αυτοδιοίκηση χωρίς αμφιβολία αποτελεί τον ιδανικό χώρο εφαρμογής της ηλεκτρονικής διακυβέρνησης, αφού στο χώρο αυτό παρουσιάζονται και απαιτούν λύσεις άμεσα προβλήματα που έχει να αντιμετωπίσει ο πολίτης-δημότης και δεν είναι καθόλου παράδοξο, το γεγονός ότι το 80% των συναλλαγών των πολιτών με τη κυβέρνηση λαμβάνουν χώρα σε τοπικό επίπεδο και μιλάμε για τοπικά δημοψηφίσματα, που μόνο μέσω της ηλεκτρονικής διακυβέρνησης μπορούν να γίνουν πράξη, μόνο η Τοπική Αυτοδιοίκηση βεβαίως και με συμμετοχή σημαντική που βιώνει καθημερινά τα προβλήματα του χώρου της, μπορεί να προσδιορίσει επακριβώς τους τρόπους που μπορούν να επιλυθούν τα προβλήματα αυτά, αλλά και ποιες δημοκρατικές διαδικασίες απαιτούνται. 

Αρωγός στον ρόλο της Τοπικής Αυτοδιοίκησης έρχεται σήμερα η πληροφορική με τις τεχνολογικές δυνατότητες, αλλά και τις επικοινωνίες που περιορίζουν προς το παρόν σημαντικά, αλλά θα εξαλείψουν οριστικά στο εγγύς μέλλον αγκυλώσεις και αδυναμίες του παρελθόντος, που αφορούσαν συνήθως απαράδεκτες συνθήκες επικοινωνίας των πολιτών, που καθιστούσαν την ανάπτυξη και λειτουργία των δημοκρατικών δομών προβληματική. Αδυναμία ελεύθερης πρόσβασης στη λήψη και διακίνηση της πληροφορίας, που ήταν αποκλειστικό προνόμιο του κράτους και των εκδοτών και των Μέσων Μαζικής Ενημέρωσης, με αποτέλεσμα τη πλημμελή ή μεροληπτική ενημέρωση του πολίτη στα πλαίσια μιας mediaκρατίας. 

Φίλες και φίλοι, σήμερα οι τεχνολογίες της πληροφορικής έχουν τη δυνατότητα να αλλάξουν τον τρόπο, τον χρόνο και τον χώρο λειτουργίας των δημοκρατικών μας θεσμών και κατ' επέκταση τον τρόπο και τη ποιότητα της διακυβέρνησης τοπικής ή κεντρικής, πετυχαίνοντας εντυπωσιακές βελτιώσεις στην ευελιξία, τη ταχύτητα, την αξιοπιστία και στο κόστος λειτουργίας. Με την αξιολόγηση των τεχνολογιών πληροφορικής και των επικοινωνιών ενημέρωσης δεν θα γίνεται πλέον από τα μονοφόρα ΜΜΕ, αλλά από αμφίδρομα μέσα διαδικτυακής ενημέρωσης και έτσι ο πολίτης θα ανακτήσει πλήρως το δικαίωμά του στην έγκαιρη και πλήρη ενημέρωσή του, αλλά και συμμετοχή στα κοινά και όχι να παραμερίζεται. 

Στην ηλεκτρονική Πνύκα ο κάθε πολίτης θα παρουσιάζει τη δική του άποψη, το δικό του θέλω, αλλά και για πρώτη φορά ίσως θα ασκήσει και το δικαίωμα της ισηγορίας με την αρχαιοελληνική έννοια του όρου. Ίσος χρόνος ομιλίας στην αρχαία Πνύκα, αυτός είναι ο αρχαιοελληνικός όρος της ισηγορίας που είχαν οι πολίτες της αρχαίας Αθήνας. Αφού οι τεχνολογίες πληροφορικής επιτρέπουν την κατάθεση απόψεων, απαιτήσεων και θέσεων χωρίς περιορισμό στον χρόνο, οι τεχνολογίες της πληροφορικής, των επικοινωνιών και του Διαδικτύου επηρεάζουν όλους τους τομείς της οικονομικής και κοινωνικής δραστηριότητας, παρέχοντας δυνατότητα για βελτίωση της παραγωγικότητας και της ποιότητας της λειτουργίας της Τοπικής Αυτοδιοίκησης και της Δημόσιας Διοίκησης. 

Ανάπτυξη και εξέλιξη της σχέσης της Δημόσιας Διοίκησης με τους πολίτες μέσα σε ένα πλαίσιο μεγαλύτερης συμμετοχής και συνεργασίας. Ακόμα παροχή υπηρεσιών σε χρόνο πραγματικό προς τους πολίτες και τις επιχειρήσεις και ακόμα εξοικονόμηση δαπανών. 

Κυρίες και κύριοι, αγαπητοί φίλοι, η τεχνολογία μπορεί να υπηρετήσει εξίσου άριστα τόσο τους δημοκρατικούς θεσμούς που θα συμβάλλουν στον περιορισμό της εξουσίας των πολιτών από κάποιες ομάδες, με σκοπούς βεβαίως προώθησης των συμφερόντων των ομάδων αυτών, όσο και τους θεσμούς που θα συμβάλλουν στη σωστή αύξηση της εξουσίας τους, στην αναγέννηση της δημοκρατίας, στη σωστή διακυβέρνηση και του περάσματος τελικά της επιθυμίας των πολιτών. Η επιλογή όμως αυτή δεν είναι ευθύνη της τεχνολογίας, είναι ευθύνη και υποχρέωση όλων μας και ιδιαίτερα της πολιτικής εξουσίας και βέβαια εκείνων που λαμβάνουν αποφάσεις για το μέλλον μας πολλές φορές χωρίς εμάς.

Με τις σκέψεις αυτές, αγαπητοί Σύνεδροι, χαιρετίζω τις εργασίες του διεθνούς αυτού Συνεδρίου, συγχαίροντας τη ΚΕΔΚΕ και την ΤΕΔΚ Ηρακλείου για την πρωτοβουλία τους αυτή, ευχόμενος κάθε επιτυχία στους σκοπούς του σημαντικού αυτού Συνεδρίου, του οποίου τα πορίσματα με ιδιαίτερο ενδιαφέρον αναμένουμε.

Σας ευχαριστώ.

Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Νομάρχη. Καθώς κλείνουμε τον κύκλο των καλωσορισμάτων όπως υποσχέθηκα και στην αρχή θέλω να σημειώσω τη παρουσία και να τους ευχαριστήσω ιδιαίτερα για τη τιμητική τους παρουσία στην έναρξή μας τους Βουλευτές του ΠΑ.ΣΟ.Κ. Νομού Ηρακλείου κύριο Στρατάκη και κύριο Κεγκέρογλου και να κλείσουμε τον κύκλο των καλωσορισμάτων με τον χαιρετισμό του κυρίου Τσόκα Σεραφείμ, Γενικού Γραμματέα της Περιφέρειας Κρήτης. 

Σ. ΤΣΟΚΑΣ: Κύριε Πρόεδρε, κύριε Γενικέ Γραμματέα, κύριε Ειδικέ Γραμματέα, κύριοι Βουλευτές, κύριε Νομάρχη, κυρίες και κύριοι εκπρόσωποι Α΄ και Β΄ Bαθμού Τοπικής Αυτοδιοίκησης, κυρίες και κύριοι Σύνεδροι. Σας καλωσορίζουμε στη Κρήτη. 

Οι εθνικοί στόχοι της οικονομικής ανάπτυξης και της ανταγωνιστικότητας δεν μπορούν να επιτευχθούν χωρίς διαρθρωτικές αλλαγές στη δομή, οργάνωση και λειτουργία των διοικητικών μονάδων του κράτους. Ένα κράτος με χρόνιες παθογένειες και συσσωρευμένα προβλήματα όμως δεν αλλάζει από τη μια στιγμή στην άλλη, απαιτούνται επίμονες και διαρκείς προσπάθειες, απαιτούνται συνεννοήσεις και συνεργασίες, απαιτούνται αλλαγές και μεταρρυθμίσεις. 

Εργαστήκαμε και εργαζόμαστε για τον περιορισμό της γραφειοκρατίας κινούμενοι σε δύο άξονες. Ο πρώτος άξονας είναι η απλοποίηση των διαδικασιών ώστε να εξυπηρετούνται ταχύτερα και καλύτερα τόσο οι πολίτες, όσο και οι επιχειρήσεις. Ο δεύτερος άξονας είναι η ανάπτυξη της ηλεκτρονικής διακυβέρνησης, για να λειτουργούν ταχύτερα και αποτελεσματικότερα οι Υπηρεσίες.

Στόχος μας και κύρια αναπτυξιακή επιλογή του Υπουργείου Εσωτερικών Δημόσιας Διοίκησης και Αποκέντρωσης είναι η Δημόσια Διοίκηση σε όλες τις μορφές, Υπουργεία, Περιφέρειες, Τοπική Αυτοδιοίκηση, να λειτουργεί με διαφάνεια και αποτελεσματικότητα και να προσφέρει στους πολίτες και τις επιχειρήσεις ποιοτικές υπηρεσίες, με τη χρήση των νέων τεχνολογιών πληροφορικής και επικοινωνιών. Να ενδυναμώνει και να διασφαλίζει τη πλήρη εφαρμογή του ευρωπαϊκού κεκτημένου και να διαβουλεύεται συνεχώς με τους κοινωνικούς και οικονομικούς εταίρους για τον στρατηγικό σχεδιασμό και την εφαρμογή των δημοσίων πολιτικών και προγραμμάτων.

Βασική συνιστώσα για μια ανθρωποκεντρική, αποτελεσματική και ευέλικτη Δημόσια Διοίκηση είναι η ευρύτατη αξιοποίηση των νέων τεχνολογιών πληροφορικής και επικοινωνιών. Κατά συνέπεια η ολοκλήρωση, επέκταση και διαλειτουργικότητα των συστημάτων τεχνολογιών πληροφορικής και επικοινωνιών στην κεντρική και περιφερειακή Διοίκηση και Αυτοδιοίκηση, με στόχο την ανάπτυξη και εφαρμογή της ηλεκτρονικής διακυβέρνησης, δεν μπορούσε παρά να είναι βασική αναπτυξιακή μας προτεραιότητα. 

Παράδειγμα χαρακτηριστικό είναι οι πρωτοβουλίες που αναπτύχθηκαν για την αποτελεσματική διαχείριση του επιχειρηματικού προγράμματος Κοινωνία της Πληροφορίας, πρόγραμμα που όπως είναι γνωστό μέχρι το 2004 είχε δυστυχώς πορεία αντιστρόφως ανάλογη της σπουδαιότητάς του. Οι πρωτοβουλίες που αναλήφθηκαν για την ορθολογική ενεργοποίηση του προγράμματος αφενός σηματοδότησαν τη προτεραιότητα και την ενσωμάτωση των νέων τεχνολογιών σε όλο το φάσμα της παραγωγικής και διοικητικής διαδικασίας και αφετέρου πέτυχαν τη σημερινή εικόνα του προγράμματος από άποψη σχεδιασμού και διαχείρισης. 

Στόχος μας λοιπόν μέσα από όλες αυτές τις ενέργειες είναι η Τοπική Αυτοδιοίκηση να έχει τα μέσα που χρειάζεται για να ανταποκρίνεται στα αιτήματα των πολιτών και να καταξιώνεται στη συνείδησή τους. Με αυτή τη στόχευση να εφαρμόσουμε ολοκληρωμένα ψηφιακά προγράμματα τα οποία προωθούν την ηλεκτρονική διακυβέρνηση για την άμεση εξυπηρέτησή τους. 

Κυρίες και κύριοι, η βελτίωση της διοικητικής ικανότητας της Δημόσιας Διοίκησης είναι μείζονος και καθολικής σημασίας προτεραιότητα και αποτελεί σοβαρό λόγο για να αυξήσουμε την αποτελεσματικότητά μας μέσα από τη συνεργασία, τη σύμπραξη και την ενεργό συμμετοχή όλων των εκπροσώπων μας. 

Εύχομαι, κύριε Πρόεδρε, καλή επιτυχία στις εργασίες του Συνεδρίου σας, για την οποία είμαι σίγουρος, όντας βέβαιος ότι θα συνεισφέρουν οι εργασίες στον εκσυγχρονισμό και την αναδιοργάνωση της Δημόσιας Διοίκησης μέσω των νέων τεχνολογιών πληροφορικής και επικοινωνιών.

Ευχαριστώ. 

Π. ΚΟΥΚΟΥΛΟΠΟΥΛΟΣ: Ευχαριστούμε τον Γενικό Γραμματέα της Περιφέρειας Κρήτης για το δικό του καλωσόρισμα. Έχει ζητήσει να απευθύνει έναν σύντομο χαιρετισμό ο Βουλευτής κύριος Στρατάκης πρώτα, παρακαλώ σύντομα. Από την Κρήτη θα φύγουμε στην Ευρώπη και θα γυρίσουμε στη κυβέρνηση. 

Μ. ΣΤΡΑΤΑΚΗΣ: Ευχαριστώ κύριε Πρόεδρε. Κύριε Γενικέ, κύριοι Βουλευτές, κύριε Νομάρχη, κύριοι Δήμαρχοι, κυρίες και κύριοι. Και εγώ με τη σειρά μου ως Βουλευτής Ηρακλείου θέλω να σας καλωσορίσω στο Ηράκλειο για τη πραγματοποίηση εδώ στον τόπο μας του Συνεδρίου αυτού, του πραγματικά πολύ σημαντικού Συνεδρίου, να συγχαρώ τη ΚΕΔΚΕ και τη ΤΕΔΚ και όλους τους εμπλεκόμενους φορείς για τη πραγματοποίηση ενός τέτοιου Συνεδρίου, γιατί δεν σας κρύβω – και αυτό μόνο θέλω να πω – ότι ως Προεδρεύων του Συμβουλίου Υπουργών Τηλεπικοινωνιών κατά την διάρκεια της ελληνικής προεδρίας πολλά από τα επιχειρήματα που χρησιμοποίησα προκειμένου να περάσουν όλα τα θέματα της ατζέντας εκείνη τη περίοδο. 

Ήταν τα επιχειρήματα που αντλούσε από τον χώρο της Τοπικής Αυτοδιοίκησης, γιατί είτε αναφερόμαστε στη τοπική ανάπτυξη προκειμένου να υλοποιηθούν οι στόχοι της Λισσαβόνας που είναι μια ανάπτυξη της Ευρώπης μέχρι το 2010 με βάση τη γνώση, είτε αναφερόμαστε στα ζητήματα της ηλεκτρονικής διακυβέρνησης που είναι τα υπ' αριθμόν ένα ζητήματα που αφορούν τις επικοινωνίες, είχαμε πολλά να αντλήσουμε από τον χώρο της Αυτοδιοίκησης και βέβαια με κυρίαρχο εκείνο που περάσαμε την οδηγία που αφορά την περαιτέρω χρήση των δημοσίων εγγράφων, που νομίζω ότι είναι ένα σημαντικό στοιχείο για τη προώθηση και τη καλύτερη διακυβέρνηση σε όλα τα επίπεδα και κυρίως βέβαια στο επίπεδο μιας απομακρυσμένης Διοίκησης όπως είναι η Τοπική Αυτοδιοίκηση σε πολλές περιοχές της χώρας. 

Θέλω να σας διαβεβαιώσω ότι αυτές οι προσπάθειες μέρα με τη μέρα βρίσκουν υλοποίηση, υλοποιούνται και ασφαλώς καλυτερεύουν το επίπεδο της γνώσης και βέβαια μέσα από τις πρωτοβουλίες αυτές κυρίως της Τοπικής Αυτοδιοίκησης θα συμβάλλουμε να καταπολεμηθεί το χάσμα που υπάρχει, γιατί υπάρχει αυτή τη στιγμή ένα τεράστιο ψηφιακό χάσμα όπως το λέμε, που πρέπει να είναι και ο στόχος. Χαίρομαι και για αυτό πραγματικά και συγχαίρω την ΚΕΔΚΕ και τη Τοπική Αυτοδιοίκηση που μέσα από αυτές τις διαδικασίες συμβάλλουν για να ξεπεραστούν αυτής της μορφής τα προβλήματα. 

Θα ήταν βέβαια πολύ χρησιμότερο αν αξιοποιώντας στο σύνολό του τις δυνατότητες που μας δίνει το Γ΄ Κοινοτικό Πλαίσιο Στήριξης για να επεκτείνουμε την ευρυζωνικότητα των Δικτύων, θα μπορούσαμε να έχουμε ευρυζωνικά Δίκτυα στο ακρότατο σημείο και αυτός πρέπει να είναι ο στόχος, γιατί ενδεχομένως σε κάποιες περιοχές δεν επαρκεί ούτε η ασύρματη επικοινωνία που μπορούμε να έχουμε μέσα από τον ελληνικό δορυφόρο, είτε άλλες τεχνολογίες όπως είναι οι νέες. Όμως ο στόχος πρέπει να είναι πώς θα έχουμε γρήγορη πρόσβαση στο διαδίκτυο και σε όλες εκείνες τις μορφές επικοινωνίας που συνθέτουν τη σύγχρονη κοινωνία, που συνθέτουν μια σύγχρονη αντίληψη, που συνθέτουν αν θέλετε τη βάση μιας νέας προόδου, αλλά σε εντελώς διαφορετική βάση από αυτή που γνωρίζαμε μέχρι σήμερα.

Θερμά συγχαρητήρια και πάλι και ευχαριστώ πολύ. 

Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Στρατάκη. Παρακαλώ τον κύριο Κεγκέρογλου να έρθει στο βήμα.

Β. ΚΕΓΚΕΡΟΓΛΟΥ: Αγαπητοί προσκεκλημένοι από όλη την Ελλάδα σας καλωσορίζω και εγώ στο Ηράκλειο και τη Κρήτη και εύχομαι να περάσετε καλά τις ώρες και τις μέρες που θα είστε εδώ. Τα αποτελέσματα του Συνεδρίου πιστεύω ότι θα δώσουν μια νέα ώθηση στο θέμα της ηλεκτρονικής διακυβέρνησης της τοπικής, αλλά και της περιφερειακής ανάπτυξης. 

Έχει καταγραφεί, έχει διαπιστωθεί ότι η στρατηγική της Λισσαβόνας, που αναφέρθηκε ο κύριος συνάδελφος πριν, δεν πάει καλά και δεν φαίνεται τουλάχιστον χρονικά ότι θα μπορέσει να υλοποιηθεί στον βαθμό στον οποίο προγραμματίστηκε, μέχρι το 2010 και η αιτία είναι μία: ότι έμεινε και στο επίπεδο του προγραμματισμού, αλλά και στο επίπεδο της υλοποίησης σε διακρατικό, διακυβερνητικό επίπεδο. Είναι ίσως η μόνη δράση, η μόνη στρατηγική, η μόνη πολιτική της Ευρωπαϊκής Ένωσης στην οποία δεν εμπλέκεται η Περιφέρεια και η Αυτοδιοίκηση και αυτός είναι ο κύριος και ίσως ο μοναδικός λόγος που δεν θα πετύχει, δεν είμαι καθόλου αισιόδοξος ότι θα πετύχει και όχι εγώ μόνο, αλλά όλοι όσοι έρχονται μετά από τόσα χρόνια να κάνουν την αποτίμηση σε σχέση με αυτά τα οποία προγραμματίστηκαν.

Όταν η Περιφέρεια με την όποια δομή, αποκεντρωμένη ή αποσυγκεντρωμένη, έχει αποδείξει ότι είναι η μόνη ελπίδα για ένα αποτελεσματικό κράτος με την ευρεία έννοια και μια αποτελεσματική διοίκηση για μια αποτελεσματικότητα που θα μπορέσει να ενισχύσει τον στόχο της ανταγωνιστικότητας μέσα στο κόσμο που ζούμε και τέτοια επιλογή δεν γίνεται πραγματικά, δεν είναι κατανοητό για ποιο λόγο δεν έγινε αυτό.

Το ψηφιακό και ευρυζωνικό χάσμα στο οποίο αναφέρθηκαν και οι προηγούμενοι που χαιρέτισαν, ανάμεσα στη περιφέρεια και στην μητρόπολη, ανάμεσα στις απομακρυσμένες και στις αστικές περιοχές, το χάσμα ανάμεσα στις γενιές, το χάσμα ανάμεσα σε πλούσιους και φτωχούς δεν θα μπορέσει να καλυφθεί αν πραγματικά η Αυτοδιοίκηση και κυρίως η πρωτοβάθμια Αυτοδιοίκηση δεν είναι ο κύριος παράγοντας που θα διαχειριστεί αυτά τα ζητήματα. 

Με αυτή λοιπόν την έννοια νομίζω ότι πέρα από τα ζητήματα εδώ πρέπει να φύγει ένα μήνυμα από αυτό το Συνέδριο που θα αφορά τον ουσιαστικό ρόλο της Αυτοδιοίκησης, που δεν μπορεί να υπάρξει αν ληφθεί ως ένας ακόμη εταίρος και όχι ως ο κύριος εταίρος σε αυτή την ιστορία.

Ευχαριστώ.

Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Κεγκέρογλου. Όπως είπα λοιπόν νωρίτερα, από την Κρήτη θα φύγουμε για λίγο στην Ευρώπη. Ήθελε ιδιαίτερα να είναι μαζί μας η Επίτροπος της Ευρωπαϊκής Ένωσης αρμόδια για τα ζητήματα που σήμερα εξετάζουμε, τεχνολογίες πληροφορικής και επικοινωνιών κυρία Viviane Reading. Θα δείξουμε ένα μήνυμά της βιντεοσκοπημένο.

V. READING: Λυπάμαι που δεν μπορώ να είμαι στο Ηράκλειο σήμερα για να συζητήσω μαζί σας για το θέμα του Συνεδρίου σας "Αξιοποίηση των τεχνολογιών πληροφορικής και επικοινωνιών για την ηλεκτρονική διακυβέρνηση και τη τοπική ανάπτυξη". Θα επικεντρώσω τις παρατηρήσεις μου στις επικοινωνίες που είναι σημαντικές και λόγω των οικονομικών συνεπειών που έχουν και για τη βελτίωση της ποιότητας ζωής, ακόμα και σε μια χώρα όπου υπάρχει τόσο πολύς ήλιος, καθαρός αέρας, καθαρή θάλασσα και τα λοιπά, προωθούνται όλα αυτά. 

Έχουμε λοιπόν την ευκαιρία να κάνουμε κάτι διαφορετικό πάνω σε αυτά, να εξετάσουμε τα περιεχόμενα, τις εφαρμογές, τις υπηρεσίες, ώστε να έχουμε μια οικονομία που να βασίζεται στη γνώση και οι πολίτες να είναι πιο υγιείς και καλύτερα μορφωμένοι, καλύτερα εκπαιδευμένοι, αλλά και οι διοικήσεις να γίνουν πιο αποτελεσματικές. 


Τις περασμένες δεκαετίες τα κέρδη στη παραγωγικότητα μπορούν να αποδοθούν στη τεχνολογία της πληροφορίας. Υπάρχουν λοιπόν σημαντικές επιπτώσεις, θετικές στην οικονομική ανάπτυξη. Στις Ηνωμένες Πολιτείες παραδείγματος χάρη αποκόμισαν μεγάλες εταιρείες και μεγαλύτερη ανάπτυξη και άρχισαν να δημιουργούνται επιχειρήσεις με πιο γρήγορο ρυθμό. Μια πρόσφατη μελέτη για τη Γερμανία ανακαλύπτει ότι η αύξηση όλων αυτών των υπηρεσιών θα ανεβάσει το ΑΕΠ της Γερμανίας κατά 46 δις € και θα δημιουργήσει πολλές χιλιάδες καινούργιες θέσεις εργασίας μέχρι το 2010. 

Ξέρουμε ότι το broughtman έχει προχωρήσει στην Ευρώπη, τα τελευταία χρόνια υπάρχουν πολλές τέτοιες γραμμές στην Ευρώπη, 60.000.000 γραμμές. Ο βαθμός διείσδυσης έφτασε το 13%, που αντιστοιχεί σε 25% των νοικοκυριών. Όμως έστω και αν πέρυσι έχει επιτευχθεί, έστω και αν πέρυσι η Ελλάδα έχει κάνει πρόοδο πάνω σε αυτό, η Ελλάδα παραμένει αρκετά πίσω, μόνο στο 1,5%. Ένας από τους λόγους για το ότι η Ελλάδα βρίσκεται πίσω σε αυτά τα θέματα είναι γιατί μόνο πρόσφατα έχει μεταφέρει το ευρωπαϊκό πλαίσιο για τις ηλεκτρονικές επικοινωνίες στην εθνική της νομοθεσία και στην Ευρώπη η απελευθέρωση και η εφαρμογή του κανονιστικού πλαισίου είχε παίξει σημαντικό ρόλο στην προώθηση αυτού του broughtman. 

Είναι σαφές λοιπόν ότι ο ανταγωνισμός είναι ένας από τους πιο σημαντικούς παράγοντες για να προωθηθεί το broughtman. Όσο ψηλότερα είναι η διείσδυση όπως στη Δανία, στο Βέλγιο και σε άλλες χώρες, υπάρχουν τα κατάλληλα δίκτυα που μπορούν να ανταγωνιστούν αν θέλετε ορισμένα άλλα δίκτυα ανταγωνιστικά, αλλά πρέπει να έχουν σαφώς και καλή διείσδυση στα κανονιστικά πλαίσια και στις μεταφορές των επικοινωνιών στην εθνική νομοθεσία. 

Χρειάζονται λοιπόν και κανονιστικά μέτρα και εθνικά ρυθμιστικά μέτρα, στη Γαλλία και στην Ιταλία για παράδειγμα, την ενθάρρυνση των επενδύσεων με τα δίκτυα αυτά. Όλα αυτά είναι πολύ σημαντικά λοιπόν και θα έχουν σημαντικά αποτελέσματα. 

Ο κίνδυνος είναι η δημιουργία μονοπωλίων, κάτι τέτοιο δεν μπορεί να γίνει αποδεκτό και το ανέφερα αυτό στις πολιτικές αρχές των κρατών-μελών. Είναι κατά, ενάντια στο πνεύμα και στο γράμμα των κανονιστικών πλαισίων τα οποία προσπαθούμε να προωθήσουμε. Η γοργή εφαρμογή των κανονιστικών πλαισίων στην Ελλάδα θα οδηγήσει τις τιμές προς τα κάτω, ξέρετε ότι η Ελλάδα έχει τις υψηλότερες τιμές αυτή τη στιγμή στην Ευρώπη.

Θα οδηγηθούν προς τα κάτω οι τιμές λοιπόν, θα υπάρχει ενθάρρυνση για τη καινοτομία. Η εφαρμογή του κανονιστικού αυτού πλαισίου πρέπει να είναι η προτεραιότητα, η Ελλάδα χρειάζεται ένα broughtman και το χρειάζεται τώρα. Όμως αυτό δεν θα μπορεί να συμβεί αν δεν υπάρχουν οι κατάλληλες υποδομές και αυτό ισχύει για το 13% αν θέλετε των νοικοκυριών, για να μην αναφέρουμε τις περιοχές της υπαίθρου. 

Στην Ελλάδα το 2005 το broughtman δεν ήταν διαθέσιμο στο 91% του πληθυσμού και οι λίγοι που το είχαν ζουν στις αστικές περιοχές. Η καθυστέρηση στην ανάπτυξη αυτή οφείλεται στην έλλειψη εμπορικών επενδύσεων, έλλειψη ανταγωνισμού, γεωγραφικοί λόγοι και διάφοροι άλλοι λόγοι. Φοβούμαι όμως ότι χρειάζεται χρόνος για την ανάπτυξη μιας χώρας.

Με ενθαρρύνουν λοιπόν τα σχέδια της ελληνικής κυβέρνησης να εισχωρήσει σε αυτή την αγορά και να υποστηρίξει αυτά τα μέσα. Η ελληνική κυβέρνηση χρησιμοποιεί τα Διαρθρωτικά Ταμεία, το Ευρωπαϊκό Κοινωνικό Ταμείο για την επίτευξη των στόχων αυτών. Υπάρχουν πολλά έργα πάνω στη πρόσβαση σε αυτό το είδος της τεχνολογίας για όλη την ελληνική επικράτεια, έργα που αποβλέπουν στη βελτίωση των υποδομών και την επέκταση των υποδομών αυτών στο 90% του πληθυσμού.

Επέκταση λοιπόν του δικτύου έξω από τις μητροπολιτικές περιοχές της Αθήνας και της Θεσσαλονίκης και λαμβάνεται υπόψη επίσης η υποστήριξη της ζήτησης για μια ομάδα στόχου 50.000 ατόμων που ανήκουν σε κάποιες κοινωνικές ομάδες, πολύτεκνες οικογένειες, άνεργοι. 

Η Commission ήδη έδωσε το πράσινο φως των Διαρθρωτικών Ταμείων πάνω σε αυτό το κομμάτι. Οι κυβερνήσεις πρέπει λοιπόν να χρησιμοποιήσουν τη χρηματοδότηση για τη Τοπική Αυτοδιοίκηση για να αναπτύξουν όλα αυτά τα δίκτυα και είναι μια μεγάλη ευκαιρία για την προτροπή της οικονομικής και κοινωνικής ανάπτυξης γενικότερα όλων των περιοχών. Οι τοπικές Αρχές επίσης μπορούν να χρησιμοποιήσουν τα δίκτυα αυτά με την ανάπτυξη των υπηρεσιών e-government στους πολίτες με την ενθάρρυνση του e-learning της ηλεκτρονικής εκμάθησης στα σχολεία. 

Όλοι αυτοί λοιπόν είναι τομείς όπου οι τεχνολογίες της επικοινωνίας μπορούν να βοηθήσουν ώστε να αντιπαρέλθουν ορισμένα μειονεκτήματα που οφείλονται στην απόσταση κυρίως που επηρεάζει πολλές περιοχές της Ελλάδας, τα νησιά και τα λοιπά. Είναι πίσω ακόμα η Ελλάδα όσον αφορά την ανάπτυξη αυτών των υπηρεσιών, μόνο το 32% των υπηρεσιών της κυβέρνησης είναι πλήρως on-line σε σύγκριση με το 40% που είναι ο μέσος ευρωπαϊκός όρος. Μεταξύ των μελών της Ευρωπαϊκής Ένωσης η Ελλάδα έχει την 20η θέση. Το αποτέλεσμα είναι ότι οι Έλληνες πολίτες, οι επιχειρήσεις, τα σχολεία και τα λοιπά χάνουν ευκαιρίες και χάνουν και απαραίτητες υπηρεσίες. 

Κυρίες και κύριοι, ανήγγειλα πρόσφατα ένα σχέδιο δράσης για την ανάπτυξη του government στην Ευρώπη, προσπαθώ να εργαστώ μαζί με συναδέλφους μου που είναι υπεύθυνοι για τον ανταγωνισμό, για την περιφερειακή ανάπτυξη και την ανάπτυξη της υπαίθρου προς αυτή την κατεύθυνση. Δηλαδή να διασφαλίσουμε ότι τα κονδύλια που έχουν συμφωνηθεί για το 2007 μέχρι το 2013 θα διατεθούν και θα χρησιμοποιηθούν για την ανάπτυξη της Κοινωνίας της Πληροφορίας. Πιστεύω και θεωρώ ότι υπάρχουν πολλές ευκαιρίες που διατίθενται αν έχουμε αυτή τη συγκεκριμένη φιλοδοξία για την ενόραση να εφαρμόσουμε όλα αυτά τα μέτρα. 

Σας εύχομαι λοιπόν κάθε επιτυχία στις συνομιλίες σας, η επιτυχία σας θα είναι και επιτυχία της Ελλάδας. 

Π. ΚΟΥΚΟΥΛΟΠΟΥΛΟΣ: Παρότι δεν είναι παρούσα νομίζω πρέπει να ευχαριστήσουμε την κυρία Επίτροπο, γιατί όντως έγραψε χαιρετισμό για το Συνέδριό μας. Δεν νομίζω ότι θα ήταν κάτι διαφορετικό αν ήταν παρούσα. Ήταν πραγματικά ιδιαίτερα ουσιαστική και δεν ήταν ένας τυπικός χαιρετισμός. 


Από τις Βρυξέλλες λοιπόν να γυρίσουμε στην Ελλάδα, στην Αθήνα. Το κυβερνητικό κλιμάκιο αποτελείται από τον Γενικό Γραμματέα του Υπουργείου Εσωτερικών Δημόσιας Διοίκησης και Αποκέντρωσης κύριο Ανδρονόπουλο, από τον Ειδικό Γραμματέα της Κοινωνίας της Πληροφορίας κύριο Ασημακόπουλο και από τον εκπρόσωπο της Κοινωνίας της Πληροφορίας Α.Ε. κύριο Κοτάκο Ηλία. 


Παρακαλώ τον Γενικό Γραμματέα του ΥΠΕΣΔΔΑ κύριο Ανδρονόπουλο να χαιρετίσει το Συνέδριό μας. 

Β. ΑΝΔΡΟΝΟΠΟΥΛΟΣ: Κύριε Πρόεδρε της ΚΕΔΚΕ, κύριοι του Προεδρείου και της Οργανωτικής Επιτροπής, να σας ευχαριστήσω θερμά για τη τιμή που μου κάνατε να με προσκαλέσετε σε αυτό το Συνέδριο το τόσο ενδιαφέρον από άποψη τόσο θεματικής, όσο και συμμετοχών. Ευχαριστώ πολύ πραγματικά.


Να μεταφέρω τους χαιρετισμούς του Υπουργού Εσωτερικών Δημόσιας Διοίκησης και Αποκέντρωσης κυρίου Παυλόπουλου, μαζί με την ευχή του για ευόδωση των εργασιών του Συνεδρίου. 


Κυρίες και κύριοι Σύνεδροι, βασική αποστολή του Υπουργείου Εσωτερικών Δημόσιας Διοίκησης και Αποκέντρωσης είναι μεταξύ των άλλων και κυρίως ο εκσυγχρονισμός της Δημόσιας Διοίκησης με την προώθηση της ηλεκτρονικής διακυβέρνησης για την διαμόρφωση και τη στήριξη μιας σύγχρονης κοινωνίας και οικονομίας της γνώσης. Η εφαρμογή της στρατηγικής της Λισσαβόνας για την ελληνική Δημόσια Διοίκηση συμπίπτει με την αναγκαιότητα για την μετεξέλιξη της Δημόσιας Διοίκησης σε ηλεκτρονική διακυβέρνηση. 

Η αξιοποίηση των τεχνολογιών πληροφορικής και επικοινωνιών στη Δημόσια Διοίκηση και ειδικότερα η ανάπτυξη των απαραίτητων ευρυζωνικών υποδομών και υπηρεσιών βελτιώνει το επίπεδο εξυπηρέτησης των πολιτών και των επιχειρήσεων, ευνοεί το γενικότερο επενδυτικό περιβάλλον, επιβάλλει τον ανασχεδιασμό των δημοσίων Υπηρεσιών και ενδυναμώνει το ανθρώπινο δυναμικό με νέες δεξιότητες και νέα διοικητική κουλτούρα, αυτή που απαιτεί το ψηφιακό περιβάλλον. Αυτά αποτελούν βεβαίως και βασικό μοχλό για την περιφερειακή ανάπτυξη και συνοχή. 

Στο πλαίσιο αυτό το Υπουργείο Εσωτερικών Δημόσιας Διοίκησης και Αποκέντρωσης προωθεί εντατικά την εφαρμογή της κυβερνητικής πολιτικής για την περαιτέρω εισαγωγή και ανάπτυξη των τεχνολογιών πληροφορικής και επικοινωνιών και συντονίζει τις σχετικές δραστηριότητες, προχωρά στον σχεδιασμό για την εφαρμογή της ηλεκτρονικής διακυβέρνησης, ανασχεδιάζει λειτουργίες της Δημόσιας Διοίκησης και των οργανωτικών της δομών όπου απαιτείται μέσω της χρήσης τεχνολογιών πληροφορικής και επικοινωνιών. 

Το όραμα που ευαγγελιζόμαστε όλοι μας για τη νέα Δημόσια Διοίκηση είναι να λειτουργεί με διαφάνεια, να είναι αποτελεσματική και ανταγωνιστική και να προσφέρει στους πολίτες και τις επιχειρήσεις ποιοτικές υπηρεσίες. Η προσπάθεια αυτή πρέπει βεβαίως να είναι καθολική ώστε να καταστεί δυνατή η υιοθέτηση και η καλλιέργεια μιας νέας διοικητικής ηθικής και κουλτούρας. Είναι αναγκαία η εμπέδωση σε όλους μας και από όλους μας της αντίληψης ότι το κράτος και ειδικότερα η Δημόσια Διοίκηση λειτουργεί για την εξυπηρέτηση των πολιτών και των επιχειρήσεων και αποτελεί την υποδομή για την οικονομική ανάπτυξη της χώρας. 

Η επίτευξη αυτού του στόχου απαιτεί αλλαγή νοοτροπίας από την πλευρά της Δημόσιας Διοίκησης, απαιτεί την εισαγωγή νέων προτύπων διοίκησης και λειτουργίας, που θα προάγουν και θα υποστηρίζουν την ανάπτυξη της ηλεκτρονικής διακυβέρνησης τόσο στη κεντρική, όσο και στη περιφερειακή και τοπική Διοίκηση. Η αναδιάρθρωση των Υπηρεσιών, ο ανασχεδιασμός των διαδικασιών κυρίως μέσα από τις δυνατότητες που παρέχουν οι νέες τεχνολογίες πληροφορικής και επικοινωνιών και ειδικότερα ο στοχευμένος σχεδιασμός και η ανάπτυξη ευρυζωνικών υποδομών και υπηρεσιών αποτελούν στην εποχή μας το βασικό επενδυτικό υπόβαθρο σε διεθνές επίπεδο για την αναπτυξιακή πορεία κάθε χώρας και αποτελούν αναγκαίες προϋποθέσεις αποτελεσματικότητας. 

Καθοριστικός παράγοντας στη προσπάθεια αυτή είναι η ανάπτυξη προσιτών και προσβάσιμων ευρυζωνικών δικτυακών υποδομών και υπηρεσιών σύμφωνα με την κατεύθυνση του σχεδίου δράσης E-EUROPE 2005, χωρίς διακρίσεις και αποκλεισμούς. Η ανάπτυξη των απαραίτητων συστημάτων εφαρμογών και υπηρεσιών είναι οι δράσεις που θα προσδώσουν περιεχόμενο και θα αξιοποιήσουν τα ευρυζωνικά δίκτυα για την οικονομική, κοινωνική, πολιτιστική και περιφερειακή ανάπτυξη της χώρας μας και θα κάνουν πραγματικότητα το όραμα της ηλεκτρονικής διακυβέρνησης προς όφελος του πολίτη και της χώρας. 

Το όλο εγχείρημα βεβαίως απαιτεί συντονισμένη, επίπονη και μακροχρόνια προσπάθεια τόσο των φορέων της Δημόσιας Διοίκησης, όσο και των φορέων του ιδιωτικού τομέα, των επαγγελματικών και συνδικαλιστικών φορέων και κυρίως απαιτεί την ευαισθητοποίηση και συμμετοχή του πολίτη στο ψηφιακό γίγνεσθαι της εποχής μας. 

Ο ρόλος της Πολιτείας στην όλη προσπάθεια είναι καθοριστικός τόσο στην ανάπτυξη και χρήση ευρυζωνικών δικτύων, υποδομών και υπηρεσιών και γενικότερα τεχνολογιών πληροφορικής και επικοινωνιών, όσο και στην έγκαιρη προώθηση όλων των απαραίτητων θεσμικών και λοιπών παρεμβάσεων και μέτρων που απαιτούνται ώστε να αρθούν τα όποια εμπόδια στην εισαγωγή και χρήση των νέων τεχνολογιών, να διαμορφωθεί η απαιτούμενη ζήτηση και να μειωθεί δραστικά ο κίνδυνος διεύρυνσης του ψηφιακού χάσματος ανάμεσα σε ψηφιακά εγγράμματους και μη, αλλά και ανάμεσα στη χώρα μας και τις άλλες προηγμένες χώρες κυρίως της Ευρώπης.

Παράλληλα η εύκολη, ασφαλής και φθηνή πρόσβαση μέσω internet και η ενθάρρυνση και εξοικείωση των πολιτών με τις νέες τεχνολογίες θα δημιουργήσουν τη κρίσιμη μάζα η οποία θα είναι εκείνη που θα διαμορφώσει την αγορά, δηλαδή την αυξημένη ζήτηση που απαιτείται για την ανάπτυξη των ηλεκτρονικών συναλλαγών και την μεγαλύτερη δυνατή αξιοποίηση, προσέλκυση των επενδύσεων στον τομέα των τεχνολογιών πληροφορικής και επικοινωνιών.

Το Υπουργείο Εσωτερικών Δημόσιας Διοίκησης και Αποκέντρωσης έχει επωμιστεί ένα πολύ μεγάλο μέρος του όλου εγχειρήματος, προωθώντας το κατάλληλο θεσμικό και ρυθμιστικό πλαίσιο με τη δημιουργία των αναγκαίων μηχανισμών, τον σχεδιασμό και την υλοποίηση στοχευμένων πολιτικών δράσεων και υποδομών, οι οποίες παρέχουν τις προϋποθέσεις για την ασφάλεια των ηλεκτρονικών συναλλαγών, τη διαλειτουργικότητα και συνεργασία μεταξύ των συστημάτων της Δημόσιας Διοίκησης, αλλά και με τα συστήματα, τρίτον, όπως του ιδιωτικού τομέα, της Ευρωπαϊκής Ένωσης και άλλων. 

Παράλληλα το Υπουργείο προωθεί δράσεις για την ενδυνάμωση του ανθρώπινου δυναμικού με την απόκτηση των απαραίτητων δεξιοτήτων που απαιτεί το νέο ψηφιακό περιβάλλον, την ενίσχυση της συμμετοχής και της δυνατότητας άσκησης δημοκρατικού ελέγχου από τους πολίτες, αυτό που ονομάζουμε δηλαδή ηλεκτρονική δημοκρατία, διαμορφώνοντας με τις ενέργειες αυτές και τις δράσεις το κατάλληλο και διαφανές περιβάλλον ανάπτυξης και λειτουργίας που απαιτείται για την ηλεκτρονική διακυβέρνηση. 

Για την επιδίωξη αυτών των στόχων το Υπουργείο μέσω του επιχειρησιακού προγράμματος Κοινωνία της Πληροφορίας και με την υποστήριξη της Κοινωνίας της Πληροφορίας Α.Ε., της κρατικής εταιρείας, εκτελούνται οριζόντιες και τομεακές δράσεις και έργα πληροφορικής και τηλεπικοινωνιών για όλη τη δημόσια διοίκηση σε όλα τα επίπεδα, συνολικού προϋπολογισμού 400.000.000 € περίπου που καλύπτουν ένα ευρύτατο φάσμα δραστηριοτήτων και συναλλαγών των φορέων της Δημόσιας Διοίκησης με τον πολίτη και τις επιχειρήσεις, με πιο χαρακτηριστικό το έργο σύζευξης. Το έργο αυτό, το οποίο τέθηκε σε λειτουργία ήδη δοκιμαστική, φιλοδοξούμε να αποτελέσει τον καταλύτη στην εισαγωγή, διάδοση και αξιοποίηση προηγμένων ευρυζωνικών υπηρεσιών για όλη τη Δημόσια Διοίκηση, αλλά και γενικότερα για τη χώρα μας. 

Αναπτύσσουμε παράλληλα και προωθούμε τα απαραίτητα πληροφοριακά συστήματα και δίκτυα για όλες τις Περιφέρειες της χώρας, Νομαρχιακές Αυτοδιοικήσεις, ΟΤΑ μέσω της Κοινωνίας της Πληροφορίας, αλλά για τους ΟΤΑ και μέσω του προγράμματος ΘΗΣΕΑΣ, για τη Γενική Γραμματεία Πολιτικής Προστασίας για τα άτομα με ειδικές ανάγκες, στο πλαίσιο ενός γενικού σχεδιασμού με συνέργεια και συμπληρωματικότητα δράσεων και έργων. Διασφαλίζουμε τη διασύνδεση και μια λειτουργικότητα των πληροφοριακών συστημάτων μέσω του ευρυζωνικού δικτύου που ανέφερα, το Σύζευξης, με στόχο να καταργήσουμε αποστάσεις, περιφερειακές και ψηφιακές ανισότητες, ώστε να οδηγηθεί η Δημόσια Διοίκηση στη ψηφιακή εποχή της Κοινωνίας της Πληροφορίας και της ηλεκτρονικής διακυβέρνησης. 

Να σημειώσω ότι έχουν ξεκινήσει τρία θεμελιώδη έργα του Υπουργείου για την ανάπτυξη της ηλεκτρονικής διακυβέρνησης, έργα τα οποία είναι η απαιτούμενη υποδομή για να μπορέσουμε να περάσουμε σε ηλεκτρονικές συναλλαγές, εφαρμογές μεγάλου εύρους. Είναι το έργο "Ελληνικό Πλαίσιο Παροχής Υπηρεσιών Ηλεκτρονικής Διακυβέρνησης και Πρότυπα Διαλειτουργικότητας" για τη διασύνδεση και συνεργασία των πληροφοριακών συστημάτων του δημόσιου τομέα, είναι το έργο "Μελέτη και ανάπτυξη της κεντρικής κυβερνητικής διαδικτυακής πύλης της Δημόσιας Διοίκησης" για την πληροφόρηση και την ασφαλή διεκπεραίωση ηλεκτρονικών συναλλαγών, είναι η λεγόμενη εθνική πύλη ΕΡΜΗΣ. 

Τα έργα αυτά είμαστε βέβαιοι ότι θα συμβάλλουν ουσιαστικά στη δημιουργία περιεχομένου και θα εξασφαλίσουν τη βιωσιμότητα και την ορθολογική αξιοποίηση των έργων και δράσεων στους τομείς πληροφορικής και επικοινωνιών που αναπτύσσονται στο πλαίσιο του επιχειρησιακού προγράμματος Κοινωνία της Πληροφορίας. Μάλιστα το πρόγραμμα αυτό πρόσφατα με τη στροφή του προς την περιφερειακή ανάπτυξη των τεχνολογιών πληροφορικής και επικοινωνιών, έδωσε όπως είναι γνωστό τη δυνατότητα στους ΟΤΑ Α΄ και Β΄ βαθμού για δημιουργία νέων ηλεκτρονικών υπηρεσιών.

Προχωρούμε περαιτέρω στις απαραίτητες θεσμικές και οργανωτικές παρεμβάσεις και ρυθμίσεις για ένα σύνολο θεμάτων που αποσκοπούν στη προώθηση, εφαρμογή και χρήση των νέων τεχνολογιών και τη καλλιέργεια της απαραίτητης ψηφιακής γνώσης και κουλτούρας στο ανθρώπινο δυναμικό της Δημόσιας Διοίκησης. Είναι ένας κρίσιμος παράγοντας αν δεν εξασφαλίσουμε ανθρώπινο δυναμικό στη Δημόσια Διοίκηση που να μπορεί να λειτουργεί μέσα σε ψηφιακό περιβάλλον, είναι αυτονόητο ότι θα έχουμε έλλειμμα, δεν θα μπορέσουμε να κάνουμε πολλά πράγματα. Είναι αναγκαία προϋπόθεση λοιπόν.

Προχωρούμε στον ανασχεδιασμό των διαδικασιών στο πλαίσιο της πολιτικής για τη παροχή υπηρεσιών μιας τάσης προς τον πολίτη και τις επιχειρήσεις. Η ηλεκτρονική παροχή υπηρεσιών μιας τάσης μέσα από την αναβάθμιση των Κέντρων Εξυπηρέτησης Πολιτών, ήδη υπάρχει νέο έργο το οποίο υλοποιείται αυτή τη στιγμή και γενικότερα το σταδιακό πέρασμα στην παροχή καθολικών ηλεκτρονικών υπηρεσιών προς τον πολίτη και τις επιχειρήσεις αποτελεί πρωταρχικό στρατηγικό στόχο.

Διασφαλίσαμε ακόμη τον απαραίτητο μηχανισμό με τη δημιουργία του Συμβουλίου Ηλεκτρονικής Διακυβέρνησης και Ειδικής Υπηρεσίας Εφαρμογής Κοινοτικών Προγραμμάτων, αλλά και τις θεσμικές παρεμβάσεις που απαιτούνται για τον σχεδιασμό, την υλοποίηση, τη συνεχή παρακολούθηση και προσαρμογή μιας ολοκληρωμένης στρατηγικής για τη Δημόσια Διοίκηση και την επιτάχυνση των πολιτικών και των δράσεων στον τομέα των νέων τεχνολογιών. 

Τέλος, καταρτίζουμε για τη τέταρτη προγραμματική περίοδο 2007-2013 ξεχωριστό επιχειρησιακό πρόγραμμα για την βελτίωση της διοικητικής ικανότητας της Δημόσιας Διοίκησης, το οποίο θα χρηματοδοτηθεί από το Ευρωπαϊκό Κοινωνικό Ταμείο. Το πρόγραμμα αυτό θα περιλαμβάνει μια σειρά παρεμβάσεων για όλη τη Διοίκηση, όλα τα επίπεδα, κεντρικό, περιφερειακό, τοπικό. Θα περιλαμβάνει λοιπόν παρεμβάσεις που θα οδηγούν σε οργανωτικές αλλαγές, εκπαίδευση προσωπικού, αναβάθμιση κρίσιμων λειτουργιών της Διοίκησης, έτσι ώστε να καταστεί δυνατή όχι μόνο η πλήρης αξιοποίηση των τεχνολογιών, αλλά και η εξωστρεφής διάσταση της Διοίκησης με τη παροχή ποιοτικών υπηρεσιών στο πλαίσιο της διαφάνειας και της λογοδοσίας. 

Για την εκπόνηση αυτού του νέου επιχειρησιακού προγράμματος ήδη πριν από λίγες μέρες ο Υπουργός Εσωτερικών Δημόσιας Διοίκησης και Αποκέντρωσης κάλεσε όλους τους κοινωνικούς και οικονομικούς εταίρους, ΚΕΔΚΕ, ΕΝΑΕ, ΑΔΕΔΥ, ΣΕΒ και άλλους σε διαβούλευση που θα γίνει τις προσεχείς ημέρες σε επιμέρους συναντήσεις στο Υπουργείο προκειμένου να κατατεθούν οι προτάσεις για τις αναπτυξιακές ανάγκες της Τοπικής Αυτοδιοίκησης, στις οποίες θέλουμε να ανταποκριθεί το επιχειρησιακό πρόγραμμα. 

Κλείνοντας θα ήθελα να τονίσω ότι για την περίοδο του 2007-2013 θα υπάρξουν δύο επιχειρησιακά προγράμματα. Το ένα είναι η ψηφιακή σύγκλιση, στο οποίο θα αναφερθεί ο Ειδικός Γραμματέας κύριος Ασημακόπουλος και το δεύτερο είναι η βελτίωση της διοικητικής ικανότητας της Δημόσιας Διοίκησης που προανέφερα. Αυτά θα αποτελέσουν τα κύρια χρηματοδοτικά εργαλεία προκειμένου να μετασχηματίσουν την Δημόσια Διοίκηση σε μοχλό ανάπτυξης για τη χώρα και την ευημερία των πολιτών. 

Η αξιοποίηση αυτών των προγραμμάτων είναι ευθύνη όλων μας και προϋποθέτει την ενεργοποίηση και της Τοπικής Αυτοδιοίκησης, προκειμένου να επιτευχθούν ολοκληρωμένες παρεμβάσεις με ορατά αποτελέσματα στην αναβάθμιση της περιφέρειας. 

Κύριε Πρόεδρε, κυρίες και κύριοι, εύχομαι καλή επιτυχία στις εργασίες του Συνεδρίου. Είμαι βέβαιος ότι οι τοποθετήσεις που θα ακούσουμε, οι συζητήσεις που θα γίνουν, οι καλές πρακτικές που θα ακουστούν θα ωφελήσουν όλους μας.

Ευχαριστώ πάρα πολύ. 

Π. ΚΟΥΚΟΥΛΟΠΟΥΛΟΣ: Ευχαριστούμε τον κύριο Ανδρονόπουλο, τώρα θα καλέσω στο βήμα τον Ειδικό Γραμματέα της Κοινωνίας της Πληροφορίας κύριο Βασίλη Ασημακόπουλο, από τον οποίο αναμένουμε και ιδιαίτερα ενδιαφέρουσες εξαγγελίες στα πλαίσια της πολύ καλής μας συνεργασίας. 

Β. ΑΣΗΜΑΚΟΠΟΥΛΟΣ: Καλημέρα σας και από εμένα. Κυρίες και κύριοι, αγαπητοί φίλοι, αγαπητέ κύριε Κουκουλόπουλε, εκτός από οικείο το θέμα είναι και οικείο το περιβάλλον, βλέπω εδώ πρόσωπα που είναι εξοικειωμένα με την αξία των νέων τεχνολογιών, άρα δεν έχει νόημα να ειπωθούν πάλι τα ίδια, βλέπω πρόσωπα με τα οποία έχουμε συνεργαστεί στο παρελθόν και θα συνεργαστούμε και στο μέλλον. Είναι εδώ και ο προκάτοχός μου. 


Θα ήθελα λοιπόν αντί χαιρετισμού να κάνω κάποια σχόλια για αυτά που ακούστηκαν, αλλά και αυτά από την εμπειρία που έχω εδώ και 2 χρόνια στη θέση αυτή. Καταρχήν ήθελα να πω ότι αισθάνομαι θερμός συμπαραστάτης της ΚΕΔΚΕ, η ΚΕΔΚΕ επίσης είναι θερμός συμπαραστάτης και υποστηρικτής των προσπαθειών μας, άρα υπάρχει μια καταπληκτική συνεργασία και θα έλεγα και χημεία. 


Ακούσαμε την Επίτροπο κυρία Reading προηγουμένως – και το λέγαμε κάτω τώρα – να μιλάει με αριθμούς. Ας μιλήσουμε λοιπόν και εμείς με αριθμούς, γιατί ξέρετε, το μεγάλο πρόβλημα είναι πώς θα φύγεις από τη θεωρία και θα πας στη πράξη. Είμαστε λοιπόν στο 0,5%, η κυρία Reading έθεσε ως πρωταρχικό στόχο το θέμα της ευρυζωνικότητας. 

Ήμασταν στο 0,5% λοιπόν της διείσδυσης το 2004, είμαστε στο 1,5% τώρα και αφού έχουμε ανέβει τον Γολγοθά θα έλεγα του μεγάλου ευρυζωνικού έργου και είμαστε τώρα στην ευτυχή θέση όπως είπε και η ίδια να έχει πάρει το πράσινο φως, να έχει εγκριθεί και από το Περιφερειακό Ταμείο, αλλά και από τη Γενική Διεύθυνση για τη Κοινωνία της Πληροφορίας και είναι τώρα σε ανοιχτή διαβούλευση η προκήρυξη του έργου, οι τεχνικές του δηλαδή προδιαγραφές. Αυτό θα δώσει τη δυνατότητα να πάμε στο 90% του πληθυσμού και στο 65% της γεωγραφίας και θα είναι το έργο – και το πιστεύω αυτό που λέω – που θα αλλάξει την εικόνα. Μας υπερβαίνει αυτό, θα φύγουμε μπροστά.

Όταν λοιπόν λέμε ότι θα έχουμε το 2008 περίπου 7,5% της διείσδυσης αυτό είναι πρακτικό, είναι μετρημένο με βάση το έργο και τα υπόλοιπα έργα τα οποία είναι βεβαίως συμπληρωματικά και είναι οι σπίθες που θα ανάψουν τη φωτιά. Φτάνει αυτό; Όχι, δεν φτάνει. Η χώρα πρέπει να έχει μια ψηφιακή στρατηγική, η χώρα πρέπει να έχει έναν μπούσουλα, πρέπει να ξέρει πού πάει με μετρήσιμους στόχους. Αυτή η στρατηγική υπάρχει, αυτή η στρατηγική υπάρχει πέρα και έξω των χρηματοδοτικών εργαλείων, πέρα και πάνω από τα χρηματοδοτικά πλαίσια στήριξης. 

Το Γ΄ Κοινοτικό Πλαίσιο Στήριξης, το επιχειρησιακό πρόγραμμα Κοινωνία της Πληροφορίας τελείωσε, σχεδιαστικά έχει τελειώσει. Το έξι, το εφτά και το οχτώ τρέχουν έργα. Το Δ΄ Κοινοτικό Πλαίσιο Στήριξης έρχεται με έναν νέο άξονα προτεραιότητας που τον λέμε ψηφιακή σύγκλιση. Αρχίζει η επιλεξιμότητα των δαπανών από 1/1/2007, μιλάω χονδρικά τώρα. Η ψηφιακή στρατηγική λοιπόν αξιοποιεί τα χρηματοδοτικά αυτά εργαλεία και δεν είναι μόνο αυτά, είναι και οι συμπράξεις δημόσιου και ιδιωτικού τομέα, είναι και ο νέος επενδυτικός νόμος, αλλά η ψηφιακή στρατηγική υπάρχει και είναι ομπρέλα πάνω από αυτά και είναι θα έλεγα σε αρκετά καλή συσχέτιση με τη νέα πρωτοβουλία της Επιτρόπου όπως ακούστηκε, την Ι 2010. 

Μια πρόγευση της ψηφιακής στρατηγικής είναι και η πρωτοβουλία που έχουμε πάρει, την οποία την ονομάσαμε παρέμβαση ψηφιακής Αυτοδιοίκησης, η οποία τρέχει αυτή τη στιγμή. Η ψηφιακή Αυτοδιοίκηση είναι ότι όλοι οι Δήμοι της χώρας δικαιούνται και πρέπει να παρέχουν ηλεκτρονικές υπηρεσίες προς τους πολίτες τους και χρηματοδοτούνται για αυτό. 

Οι πάνω από 20.000 κατοίκους Δήμοι είναι περίπου 100, 102 για την ακρίβεια αν θυμάμαι καλά. Αυτή τη στιγμή έχουν υποβάλλει αιτήματα χρηματοδότησης οι 61. Κακώς, θα έπρεπε να έχουν υποβάλλει πολλοί περισσότεροι, μιας και το πρόγραμμα τρέχει από τον Νοέμβρη του 2005. Είναι καιρός, ας υποβάλλουν όλοι. 

Έχουν ενταχθεί, έχουν εγκριθεί δηλαδή οι 41 προτάσεις, άρα 41 Δήμοι αυτή τη στιγμή θεωρητικά αναπτύσσουν ηλεκτρονικές υπηρεσίες προς τους πολίτες τους. Εγώ ο ίδιος έχω γυρίσει περίπου τη μισή Ελλάδα και έχω συναντήσει Δημάρχους και τους εξηγώ και δείχνουν ενδιαφέρον για το πρόγραμμα Ψηφιακή Αυτοδιοίκηση, για τις υπηρεσίες που πρέπει και θέλουν να βγάλουν προς τους πολίτες τους και υπάρχει αρκετά μεγάλο ενδιαφέρον, βεβαίως κυμαινόμενο. Υπάρχουν πολλοί δραστήριοι, υπάρχουν ζωηροί, υπάρχουν πρωτοπόροι, υπάρχουν και άλλοι οι οποίοι υπολείπονται. 

Και εδώ τίθεται ένα θέμα: ποια πρέπει να είναι η τακτική μας; Πώς πρέπει να πείσουμε την Τοπική Αυτοδιοίκηση, τους αιρετούς να αγκαλιάσουν την υπόθεση που λέγεται Ψηφιακή Αυτοδιοίκηση; Πρέπει να σκεφτόμαστε πάντα γραμμικά; Πρέπει πάντα να λέμε ότι ορίστε, υπάρχουν μερικοί οι οποίοι θα τραβήξουν τους άλλους, θα είναι πρωτοπόροι, θα ζηλέψουν οι άλλοι, θα τους μιμηθούν και θα προχωρήσουμε; Το συζητούσαμε προηγουμένως αυτό. 

Ή μήπως πρέπει με έναν θα έλεγα πιο ανορθόδοξο τρόπο να κινηθούμε; Μήπως εσείς ως ΚΕΔΚΕ, ως Τοπική Αυτοδιοίκηση συνολικότερα μήπως είναι σωστό να αντλήσετε εμπειρία από την "επιβολή" του διπλογραφικού συστήματος; Αναρωτιέμαι, δεν το ξέρω, αλλά εκεί μαζί να το δούμε. 

Ο Δήμαρχος του Ηρακλείου προηγουμένως απαρίθμησε τα έργα του Δήμου και της ΤΕΔΚ θα έλεγα με έναν πάρα πολύ ωραίο τρόπο, καταλάβατε ότι είναι πολύ σημαντικά τα έργα αυτά. Βεβαίως καταλάβατε όμως ότι είναι το ένα χέρι, είναι η μια διάσταση, είναι η διάσταση της προσφοράς, είναι αυτά που δίνει ο Δήμος προς τους δημότες. Όμως η εμπειρία από την Ευρωπαϊκή Ένωση λέει ότι δεν πρέπει να γυμνάζουμε μόνο το ένα χέρι, πρέπει να γυμνάζουμε και τα δύο χέρια, αλλά και όλο το σώμα.

Επομένως λοιπόν ο Δήμος είναι αυτός που πρέπει να απευθυνθεί κατευθείαν προς τους δημότες του. Υπάρχουν Δήμαρχοι και Δήμοι οι οποίοι το κάνουν. Εμείς, σαν Τοπική Αυτοδιοίκηση μιλάω, θα πιάσουμε το χέρι του δραστήριου πολίτη και θα του πατήσουμε τα πλήκτρα και θα τον μάθουμε πώς θα αξιοποιήσει, πώς θα εξοικειωθεί, πώς τελικά θα ωφεληθεί από τη  νέα τεχνολογία. Το συνεχές μοτίβο – και μου αρέσει να το λέω αυτό – είναι ότι η τεχνολογία έχει πραγματική αξία μόνο αν μετριέται σε ανθρώπινους όρους, μόνο αν μετριέται σε επιχειρηματικούς όρους και όχι σε τεχνολογικούς όρους. Δεν μας ενδιαφέρει η τεχνολογία αυτή καθ’ αυτή, δεν μας ενδιαφέρει η τεχνολογία σαν αυτοσκοπός, είναι εργαλείο και μόνο εργαλείο. Έχουν ξαφνιαστεί οι ευρωπαίοι συνάδελφοί μας. 

Η ηλεκτρονική διακυβέρνηση και οτιδήποτε έχει «η» μπροστά δεν είναι εξ ορισμού ωφέλιμο, η ηλεκτρονική διακυβέρνηση έχει και κινδύνους, η ηλεκτρονική διακυβέρνηση μπορεί να γίνει το ηλεκτρονικό χαλί κάτω από το οποίο παραδείγματος χάρη θα κρύψουμε τα γραφειοκρατικά μας προβλήματα. Άρα λοιπόν όχι αντικατάσταση της ξύλινης σφραγίδας με ηλεκτρονική, θέλει το τελικό όφελος να μετράμε και μόνο αυτό θα μας προστατεύσει από την «τεχνολογική παγίδα».

Ξέρετε, συνταγές δεν υπάρχουν, από χώρα σε χώρα όποτε επιχειρήθηκε να αντιγραφεί μια συνταγή απέτυχε. Εκείνο όμως που βγαίνει ως γενικό συμπέρασμα είναι ότι τα λάθη είναι ίδια πάντα, τα λάθη είναι πάντα λάθη. Όταν λοιπόν μια χώρα δίνει έμφαση, εστιάζει και μοναδικά εστιάζει μόνο στο λεγόμενο access, δηλαδή μόνο στη πρόσβαση, αυτό δεν εξασφαλίζει ωφέλεια από μόνο του. Όταν μια χώρα δίνει έμφαση μόνο στα πιλοτικά προγράμματα αυτό δεν εξασφαλίζει την επιτυχία, τη συνολική επιτυχία, τη σάρωση. Μάλιστα έχουν φτάσει κάποιοι στο σημείο να λένε όχι πια άλλα πιλοτικά προγράμματα. 

Επομένως η βαθιά μου πεποίθηση είναι ότι υπάρχει κλειδωμένο δυναμικό και το κλειδωμένο αυτό δυναμικό βρίσκεται στους Δήμους, βρίσκεται στη περιφέρεια. Αυτό ζητείται να ξεκλειδώσει. Τα εργαλεία τα έχουμε, τη στρατηγική την έχουμε, την θέληση την έχουμε, είμαστε άνθρωποι μηχανικοί της πράξης. Χρειαζόμαστε να απευθυνθούμε κατευθείαν στην καρδιά νομίζω του ανθρώπινου κεφαλαίου, αυτό είναι όπως ειπώθηκε πολύ σωστά πριν το κλειδί. Όπου έχω πάει με όσους Δημάρχους έχω συναντηθεί η πρώτη τους κουβέντα ήταν αυτή: όλα καλά, αλλά δεν υπάρχουν άνθρωποι. 

Η ΚΕΔΚΕ εδώ μπορεί να παίξει ρόλο και ήδη παίζει και σε ότι αφορά τη κατάρτιση και σε ότι αφορά την αξιοποίηση υπάρχουν ιδέες που συζητάμε μαζί, των φοιτητών, των τεχνολογικών σχολών στους διάφορους Δήμους και λοιπά.

Να μην σας παίρνω περισσότερο χρόνο, θα ήθελα να σας διαβεβαιώσω ακόμη μια φορά ότι είμαι και είμαστε στη διάθεσή σας για οποιαδήποτε βοήθεια χρειάζεστε. Να ευχηθώ καλή επιτυχία στο Συνέδριό σας, να σας ευχαριστήσω που με φέρατε στη Κρήτη και στο Ηράκλειο, καλή επιτυχία. 

ΠΡΟΕΔΡΕΙΟ (Χ. ΠΑΛΑΙΟΛΟΓΟΣ): Να καλέσουμε τον εκπρόσωπο της Κοινωνίας της Πληροφορίας Α.Ε. κύριο Κοντάκο Ηλία. 

Η. ΚΟΝΤΑΚΟΣ: Αξιότιμε κύριε Πρόεδρε, αξιότιμοι κύριοι Βουλευτές, κύριοι Γενικοί Γραμματείς, κυρίες και κύριοι. Θα ήθελα να σας μεταφέρω έναν σύντομο χαιρετισμό του Προέδρου και Διευθύνων Συμβούλου της Κοινωνίας της Πληροφορίας Α.Ε. Κωνσταντίνου Δούκα, ο οποίος δεν μπορούσε λόγω ανειλημμένων υποχρεώσεων να παραστεί στο Συνέδριό σας. 


Είναι γνωστό πως η Κοινωνία της Πληροφορίας Α.Ε. αποτελεί έναν αξιόπιστο και αποτελεσματικό συνεργάτη των φορέων του Δημοσίου στη πορεία προς τη Κοινωνία της Πληροφορίας. Είναι ένας φορέας ο οποίος έχει αποκτήσει σημαντική τεχνογνωσία, ξέρει τη Κοινωνία της Πληροφορίας, καθώς και τον σχεδιασμό και την ωρίμανσή τους, ως και τη τελική τους υλοποίηση. Αυτό επιτυγχάνεται με τη χρήση εξελιγμένων τεχνολογιών και εργαλείων και από υψηλής στάθμης εξειδικευμένου προσωπικού. 


Η Κοινωνία της Πληροφορίας ως κύριος υλοποιητής έργων πληροφορικής έχει μια σειρά έργων που αλλάζει το τοπίο στη παροχή ψηφιακών υπηρεσιών και διευκολύνσεων από τη κεντρική και τοπική κυβέρνηση τόσο προς τους πολίτες, όσο και ως προς τις επιχειρήσεις, οι οποίοι είναι και οι τελικοί αποδέκτες των προϊόντων αυτών ή υπηρεσιών. Ο συνολικός προϋπολογισμός των έργων του Υπουργείου Εσωτερικών, που υλοποιεί ως τελικός δικαιούχος της Κοινωνίας της Πληροφορίας Α.Ε., ανέρχεται περίπου στα 276.000.000 €. Τα δε έμμεσα οφέλη από τα υπόλοιπα προγράμματα που υλοποιεί και δράσεις όπως το «Μετέχω» και η Ευρυζωνικότητα, μπορούν να θεωρηθούν πολλαπλάσια. 


Οι παρεμβάσεις που σχεδιάζει και υλοποιεί η Κοινωνία της Πληροφορίας Α.Ε. διαπερνούν όλα τα στρώματα της δημόσιας διοίκησης και ιδιαίτερα και της Τοπικής Αυτοδιοίκησης, το οποίο είναι και το θέμα του σημερινού Συνεδρίου. Ο περιφερειακός χαρακτήρας των έργων της Κοινωνίας της Πληροφορίας χαρακτηρίζεται από τη μεγιστοποίηση των ωφελειών από τα διατιθέμενα κονδύλια της Κοινωνίας της Πληροφορίας για τη περιφέρεια, την ενδυνάμωση της διοικητικής ικανότητας των αποκεντρωμένων φορέων εισαγωγής προηγμένων ηλεκτρονικών υπηρεσιών, κυρίως μέσω του Σύζευξης που θα το γνωρίζετε όλοι, είτε εσωτερικά με καλύτερη οργάνωση και ροή πληροφοριών, είτε εξωτερικά με ποιοτικότερες και αποτελεσματικότερες υπηρεσίες προς τον πολίτη για τις επιχειρήσεις με χαμηλό κόστος λειτουργίας για τους φορείς. 


Επίσης προσπαθεί να ελαχιστοποιήσει το ψηφιακό χάσμα μεταξύ του κέντρου και της περιφέρειας με συμμετοχή των επιχειρήσεων, μετέχουν αρκετοί από εσάς, των πολιτών με υψηλής ποιότητας υπηρεσίες σε χαμηλό κόστος και της δημόσιας διοίκησης με ορθολογικότερο έλεγχο και εποπτεία. Χαρακτηριστικά θα ήθελα να σας αναφέρω το παράδειγμα της Σύζευξης, που αποτελεί πλέον τον επικοινωνιακό κορμό της δημόσιας διοίκησης σε όλα τα επίπεδα. Είναι το ενιαίο και ασφαλές δίκτυο επικοινωνίας και συνεργασίας μεταξύ των φορέων δημόσιας διοίκησης και το οποίο ενώνει πάνω από 1.700 σημεία με ευρυζωνική πρόσβαση, σημεία δημοσίου ενδιαφέροντος. Δίνει τη δυνατότητα για σύγχρονες και εξελιγμένες υπηρεσίες όπως η τηλεδιάσκεψη και τηλεκπαίδευση, προσφέρει ανταλλαγή εγγράφων με ηλεκτρονική υπογραφή και βέβαια ένα αρκετά ορθολογικότερο κόστος για τους δημόσιους φορείς. Η θέληση της Κοινωνίας της Πληροφορίας Α.Ε. είναι να ξεπεράσει τα 2.500 σημεία πρόσβασης μέχρι το 2008. 


Σχετικά με τους ΟΤΑ Β΄ βαθμού η Κοινωνία της Πληροφορίας υλοποιεί το ολοκληρωμένο πληροφοριακό σύστημα Νομαρχιακών Αυτοδιοικήσεων, του οποίου σκοπός είναι ο εκσυγχρονισμός του συνόλου των Νομαρχιακών Αυτοδιοικήσεων της χώρας μέσω ολοκληρωμένων πληροφοριακών συστημάτων που άπτονται των διαφόρων Διευθύνσεών τους, όπως για παράδειγμα της βιομηχανίας ορυκτού πλούτου, μεταφορών και επικοινωνιών και τα λοιπά. 


Σχετικά με τους ΟΤΑ Α΄ βαθμού η Κοινωνία της Πληροφορίας Α.Ε. ως τελικούς δικαιούχους, σε συνέχεια όσων ανέφερε ο Γενικός Γραμματέας της Κοινωνίας της Πληροφορίας. Ως τελικός δικαιούχος λοιπόν της πρόσκλησης 148 για τη ψηφιακή Αυτοδιοίκηση θα υλοποιήσει την ανάπτυξη και θέση λειτουργίας της δημοτικής διαδικτυακής πύλης για καθέναν από τους συμμετέχοντες Δήμους με πληθυσμό μικρότερο των 20.000, με σκοπό την υιοθέτηση των νέων τεχνολογιών και ειδικά του internet για την εξυπηρέτηση των πολιτών και των επιχειρήσεων. Το έργο αυτό ενδεικτικά περιλαμβάνει την ανάπτυξη και θέση λειτουργίας διαδικτυακής πύλης με πληροφοριακό υλικό και on-line υπηρεσίες, προμήθεια και εγκατάσταση βασικού εξοπλισμού ώστε να μπορούν να συντηρούνται αυτές οι πύλες, την δημιουργία απαιτούμενης δικτυακής υποδομής και διασύνδεσης του παρεχόμενου εξοπλισμού με το Σύζευξης και η επιτόπια υποστήριξη από τον ανάδοχο για όλη τη διάρκεια της παραγωγικής λειτουργίας της πύλης.


Στο μέτωπο της ευρυζωνικότητας η Κοινωνία της Πληροφορίας Α.Ε. έχει κεντρικό ρόλο για την ανάπτυξή της. Μέσα από έργα που υλοποιεί ή θα υλοποιήσει η Κοινωνία της Πληροφορίας Α.Ε. ενισχύει την ανάπτυξη ευρυζωνικής πρόσβασης στην ελληνική περιφέρεια με 160.000.000 €, ενισχύει τη ζήτηση ευρυζωνικών υπηρεσιών στην ελληνική περιφέρεια με 36.000.000 €, χρηματοδοτεί επιχειρηματικά σχέδια για την ανάπτυξη ευρυζωνικών υπηρεσιών 36.000.000 € και χρηματοδοτεί επιχειρηματικά σχέδια σε κάθετους άξονες όπως ευφυείς μεταφορές, ψηφιακός πολιτισμός ή hell που αναπτύσσουν πολυμεσικό περιεχόμενο και ευρυζωνικές υπηρεσίες. 


Η Κοινωνία της Πληροφορίας Α.Ε. όλο και περισσότερο αποδεικνύει την αποτελεσματικότητά της, επιβεβαιώνοντας τους σκοπούς της ίδρυσής της. Η επιτυχής υλοποίηση των έργων της εταιρείας συμβάλλει με επιτυχία στην επίτευξη των στόχων του επιχειρησιακού προγράμματος Κοινωνία της Πληροφορίας και στη μελλοντική και εύρυθμη λειτουργία των έργων τηλεπικοινωνιακών και πληροφοριακών τεχνολογιών της Δημόσιας Διοίκησης και μπορεί να παίξει σημαντικό ρόλο στο Δ΄ Κοινοτικό Πλαίσιο Στήριξης. Η επίτευξη αυτού του στόχου προϋποθέτει κοινό όραμα, εμπεδωμένη αντίληψη και συστράτευση με συγκλίνουσες απόψεις και πρακτικές. 

Η Κοινωνία της Πληροφορίας προσβλέπει στη συμπαράσταση και συνεργασία στη σημαντική, αλλά και δύσκολη αυτή προσπάθειά της από όλους τους φορείς που απαρτίζουν τις τοπικές κοινωνίες τόσο με τις θετικές απόψεις και τις παρατηρήσεις τους, αλλά και με την ενεργή συμμετοχή τους στον σχεδιασμό και την υλοποίηση έργων για τη βελτίωση της ποιότητας ζωής στις κοινωνίες αυτές.

Εύχομαι καλή συνέχεια στο Συνέδριό σας και το οποίο παρουσιάζει ιδιαίτερο ενδιαφέρον τόσο από πλευράς θεματολογίας, αλλά και από τη παρουσία σημαντικών εισηγητών. 

Ευχαριστώ πολύ. 

ΠΡΟΕΔΡΕΙΟ: Ευχαριστούμε τον κύριο Κοντάκο. Να περάσουμε στους χαιρετισμούς των εκπροσώπων των κομμάτων. Υπάρχει εκπρόσωπος του κόμματος της ΝΕΑΣ ΔΗΜΟΚΡΑΤΙΑΣ; Δεν υπάρχει. Τον λόγο έχει ο εκπρόσωπος του κόμματος του ΠΑ.ΣΟ.Κ. Βουλευτής του Νομού Ρεθύμνου κύριος Όθων Εμμανουήλ. 

Ε. ΟΘΩΝ: Κύριε Πρόεδρε, κυρίες και κύριοι Σύνεδροι, εκπρόσωποι της Τοπικής Αυτοδιοίκησης. Καταρχήν θα ήθελα εκ μέρους του Πανελλήνιου Σοσιαλιστικού Κινήματος να ευχαριστήσω για τη πρόσκληση που απευθύνατε να βρεθούμε σε αυτή την ενδιαφέρουσα συνάντηση και να απευθύνω έναν χαιρετισμό και εκ μέρους του Προέδρου του ΠΑ.ΣΟ.Κ. Γιώργου Παπανδρέου. 

Η πρωτοβουλία πιστεύουμε ότι είναι αυταπόδεικτα αξιόλογη, γιατί έχουμε όλοι και πρώτοι από όλους νομίζω εσείς την επίγνωση ότι στο σύγχρονο ευρωπαϊκό ανταγωνιστικό περιβάλλον που και η Αυτοδιοίκηση πρωταγωνιστικά θα έλεγα τα επόμενα χρόνια θα κληθεί να ανταποκριθεί θετικά πιστεύουμε και ελπίζουμε στις προκλήσεις της περιφερειακής ανάπτυξης και στον τομέα της αξιοποίησης των νέων τεχνολογιών σε σύγκριση με τον ευρωπαϊκό μέσο όρο. 

Η εικόνα που παρουσιάζουμε ως χώρα είναι ότι συμμετέχουμε με πέτρες και τόξα σε έναν πυρηνικό πόλεμο και αυτή είναι μια πρώτη διαπίστωση η οποία καθιστά πάρα πολύ χρήσιμη και τη πρωτοβουλία, αλλά είμαστε σίγουροι και τον προβληματισμό που θα αναπτυχθεί, τις απόψεις που θα κατατεθούν και τα συμπεράσματα που θα προκύψουν από το Συνέδριο που πραγματοποιείται σήμερα και αύριο εδώ. 

Είναι βέβαιο ότι βασικοί στόχοι οποιασδήποτε μορφής και επιπέδου διοίκησης, γιατί για εμάς στην αντίληψη και στη προγραμματική μας προσέγγιση που παρουσιάζουμε αυτή τη περίοδο η Αυτοδιοίκηση είναι και πρέπει να είναι λειτουργικά ενιαία ενταγμένη στο σύνολο του διοικητικού συστήματος της χώρας και όχι ένα άλλο κομμάτι διεκδικητικό μόνο, ανταγωνιστικό πολλές φορές, εν πάση περιπτώσει κάτι άλλο από το ενιαίο σύγχρονο διοικητικό σύστημα που πρέπει να οικοδομήσουμε για τη πατρίδα μας. 

Επομένως οι στόχοι που σχετίζονται και ακούστηκαν ήδη πάρα πολλά με την αντιμετώπιση της γραφειοκρατίας, την καλύτερη, αποτελεσματικότερη και ταχύτερη εξυπηρέτηση των πολιτών, την βελτίωση της ίδιας της εσωτερικής λειτουργίας των ΟΤΑ, αλλά και την ενίσχυση της διαφάνειας του κοινωνικού ελέγχου και της λαϊκής συμμετοχής μπορούν να προχωρήσουν από το σημείο που σήμερα είναι μόνο με την πολύ αποτελεσματική επιτέλους αξιοποίηση αυτών των νέων δυνατοτήτων.

Ακούσαμε ήδη πάρα πολλά και από τους αξιότιμους εκπροσώπους του Υπουργείου Εσωτερικών, τους ειδικούς για τα θέματα που χειρίζονται αυτή τη περίοδο το πρόγραμμα της Κοινωνίας της Πληροφορίας. Πρέπει να είμαστε όλοι σαφείς, ειλικρινείς και καθαροί, με διαχρονικές πολιτικές ευθύνες ίσως ο βαθμός εξέλιξης, υλοποίησης και απορρόφησης του προγράμματος δεν μπορεί να κάνει κανέναν μας, ούτε τους πριν, ούτε τους μετά. 

Απλά είμαι υποχρεωμένος να αναφέρω ότι η πρώτη φάση της προγραμματικής περιόδου είχε τον άχαρο ρόλο της προετοιμασίας, του χτισίματος των δομών και δεν μπορούσε κανείς να αναμένει ιδιαίτερα ταχείς ρυθμούς. Σήμερα όμως πια και από ένα πρόγραμμα περίπου 1,8 δις € που έχουμε φτάσει και έχουμε «καταφέρει» να μιλάμε για απορρόφηση που κινείται κοντά στα 500.000.000 €, είναι φανερό ότι έχουμε πολύ δρόμο να διανύσουμε ακόμα. 

Εκτός όμως της επιτάχυνσης των ρυθμών υλοποίησης θα ήθελα – και θα κλείσω για να μην καταχραστώ τον χρόνο σας – να βάλω και μια άλλη διάσταση. Η κατάκτηση μιας άλλης αντίληψης είναι κάτι που αφορά όλους, πολιτικά κόμματα, την ελληνική Πολιτεία, αλλά και το σύνολο των ανθρώπων της Αυτοδιοίκησης όλης της χώρας. Χαίρομαι που η πρωτοβουλία αυτή αναδεικνύει ότι η ΚΕΔΚΕ βάζει μια ατζέντα που ξεφεύγει από τα μπετά, από τις παραδοσιακές αρμοδιότητες, γιατί ξέρετε και το ξέρουμε όλοι πολύ καλά ότι ο συνωστισμός που παρατηρείται στη διεκδίκηση προγραμμάτων που αφορούν υποδομές αναγκαίες, απαραίτητες, χρήσιμες σίγουρα και δεν υπάρχει αντίστοιχα η ίδια κινητοποίηση των δυνάμεων για να αξιοποιήσουμε τις λεγόμενες soft ενέργειες των διαφόρων προγραμμάτων και όλα αυτά.


Εγώ νομίζω ότι όλοι συνειδητοποιούμε, επαναλαμβάνω κόμματα, αλλά πάνω από όλα και φορείς της Αυτοδιοίκησης και αυτό έχει τη σημασία του γιατί το κίνημα της Αυτοδιοίκησης μπορεί να επιβάλλει και ρυθμούς και αποτελέσματα αν βάλει πραγματικά στην ατζέντα του αυτή την υπόθεση σε προτεραιότητα, να ανταποκριθούμε με καλύτερους όρους στις προκλήσεις του μέλλοντος.

Είμαστε βέβαιοι ότι η αναγκαία ριζική μεταρρύθμιση που εμείς ως πολιτικός φορέας προτείνουμε και που σε μεγάλο βαθμό ταυτίζεται και με τις αποφάσεις των δικών σας Συνεδρίων, απαντά και λύνει ένα θέμα που αποτελεί προϋπόθεση αν δεν θέλουμε να λέμε ωραία λόγια μεταξύ μας, ότι η Αυτοδιοίκηση σήμερα με τα μεγέθη που έχει στο επίπεδο της πρωτοβάθμιας Αυτοδιοίκησης πολύ λίγα πράγματα μπορεί και σε αυτό το επίπεδο να αξιοποιήσει και να φέρει τα συγκεκριμένα αποτελέσματα. 

Άρα οι ενέργειες πρέπει να είναι ενιαίες, ενταγμένες σε ένα συνολικό σχέδιο, να βελτιώνουν δομές, να συγκροτούν ανθρωπογεωγραφικές ενότητες πολιτικά ισχυρές και οικονομικά βιώσιμες, που θα μπορούν πράγματι να παρέμβουν και να αξιοποιήσουν αυτές τις δυνατότητες και να μπουν σε αυτό το νέο σύγχρονο ανταγωνιστικό γήπεδο με καλύτερους όρους. 

Με αυτές τις λίγες σκέψεις να σας ευχαριστήσω ξανά για τη πρόσκληση και να ευχηθώ καλή επιτυχία στις εργασίες σας. 

ΠΡΟΕΔΡΕΙΟ: Ευχαριστούμε τον εκπρόσωπο του ΠΑ.ΣΟ.Κ. Τον λόγο έχει ο εκπρόσωπος του Κ.Κ.Ε. 

ΕΚΠΡΟΣΩΠΟΣ Κ.Κ.Ε.: Κύριε Πρόεδρε, κύριοι Σύνεδροι, από τη μεριά του Κ.Κ.Ε. σας καλωσορίζουμε στο νησί μας και ευχόμαστε οι αποφάσεις του Συνεδρίου σας να είναι στη κατεύθυνση της εξυπηρέτησης των αναγκών των εργαζομένων και της καλυτέρευσης της ποιότητας της ζωής τους. Εμείς το Κ.Κ.Ε. αξιολογούμε τα έργα στους τομείς της πληροφορικής και των επικοινωνιών με γνώμονα τη συμβολή τους στη συνδυασμένη ικανοποίηση των λαϊκών αναγκών, για παράδειγμα φθηνή, εύκολη, γρήγορη πρόσβαση εργαζομένων στη πληροφορία και στη χρήση της νέας τεχνολογίας, δωρεάν εκπαίδευση, απλούστευση σχέσης εργαζομένων-πολίτη με κρατικές υπηρεσίες, διευρυνόμενα εργασιακά δικαιώματα, αναβάθμιση εγχώριας διοίκησης, δημόσιας έρευνας και τα λοιπά. 

Δεν μπορούμε σε καμία περίπτωση σαν κόμμα οποιαδήποτε τεχνολογική ανακάλυψη ή οποιοδήποτε τεχνολογικό εργαλείο, όσο σοφιστικέ και αν είναι, όσο πολύπλοκο και αξιόλογο αν είναι να το δούμε πέρα και έξω από τις ανάγκες των εργαζομένων και πέρα και έξω από τη κατεύθυνση του να καλυτερεύει τη ποιότητα καθημερινά στη ζωή τους. Για αυτό επειδή πραγματικά σεβόμαστε την αντίληψη αυτή θέτουμε ορισμένα βασικά ερωτήματα όσον αφορά και το σημερινό θέμα, που το βρίσκω προσωπικά εξαιρετικά ενδιαφέρον. 

Από ποιον και σε όφελος ποιανού θα αναπτυχθούν οι ηλεκτρονικές επικοινωνίες, ποιος πληρώνει τελικά και ποιος ωφελείται σήμερα, ποιες πολιτικές κατευθύνσεις υπηρετεί η υλοποίηση του προγράμματος Κοινωνία της Πληροφορίας και γενικότερα το Γ΄ Κοινοτικό Πλαίσιο Στήριξης; Οι απαντήσεις για το ΚΚΕ είναι γνωστές, ότι από αυτά κατά κύριο λόγο ωφελούνται οι μεγάλες πολυεθνικές εταιρείες. 

Σε αυτή τη λογική νομίζουμε ότι στο όνομα της εξυπηρέτησης του πολίτη και της διασύνδεσης των συστημάτων Δημόσιας Διοίκησης και Τοπικής Αυτοδιοίκησης το κράτος θα είναι και πάλι ο σίγουρος μεγάλος πελάτης των ιδιωτικών ομίλων, όπως διαπιστώνει και η σχετική ομάδα εργασίας του Εργαστηρίου Βιομηχανικής Οικονομίας το μεγαλύτερο μέρος της υπάρχουσας υποδομής διοικητικής διαχείρισης των Δήμων υλοποιήθηκε από πέντε ιδιωτικές εταιρείες. Η αναβάθμιση των ευρυζωνικών υποδομών το επόμενο διάστημα θα αξιοποιηθεί σαν μοχλός για την επιτάχυνση της συγκέντρωσης και συγκεντροποίησης του κεφαλαίου στον κλάδο. 

Το επιχειρησιακό πρόγραμμα Κοινωνία της Πληροφορίας και γενικότερα το Γ΄ και Δ΄ Κοινοτικό Πλαίσιο Στήριξης κατά τη γνώμη μας στοχεύουν στην υλοποίηση της αντιλαϊκής στρατηγικής της Λισσαβόνας, που θυσιάζει τα δικαιώματα των εργαζομένων στον βωμό της ανταγωνιστικότητας των ευρωπαϊκών μονοπωλίων. Βασικές πλευρές αυτής της στρατηγικής είναι η υποταγή της επιστημονικής έρευνας και γνώσης στις άμεσες ανάγκες του κεφαλαίου. Η επιτάχυνση της απελευθέρωσης της αγοράς εργασίας, η προώθηση της προσαρμοστικότητας των εργαζομένων στις ανάγκες των επιχειρήσεων, η απελευθέρωση από την κρατική προστασία στρατηγικών τομέων της οικονομίας όπως οι τηλεπικοινωνίες.

Εκτιμούμε ότι προωθούνται οι συμπράξεις δημόσιου και ιδιωτικού τομέα, που εμφανίζονται σαν ευκαιρία για τους ΟΤΑ. Οι συμπράξεις διασφαλίζουν εκ των προτέρων κατά τη γνώμη μας τη κερδοφορία των ιδιωτικών ομίλων και επιβαρύνουν διπλά τον λαϊκό καταναλωτή σαν φορολογούμενο και σαν χρήστη. Οι συμπράξεις καθορίζουν την ιεράρχηση της υλοποίησης των έργων με γνώμονα τα συμφέροντα των ιδιωτικών εταιρειών. 

Τέλος, θέλουμε να τονίσουμε ότι η κριτική του Κ.Κ.Ε. δεν εστιάζεται στον ρυθμό υλοποίησης των έργων βελτίωσης της υποδομής και των υπηρεσιών, αλλά στον προσανατολισμό της κυβερνητικής πολιτικής, στον οποίο αυτά κατά τη γνώμη μας εντάσσονται και τον οποίο υπηρετούν. Το Κ.Κ.Ε. προβάλλει μια διαφορετική στρατηγική αντίληψη για τους στόχους και τα κίνητρα της παραγωγής που εδράζεται στην κοινωνικοποίηση των βασικών μέσων παραγωγής. Μέσα σε αυτό το πλαίσιο ο ενιαίος κρατικός φορέας επικοινωνιών μπορεί να διασφαλίσει τη συνδυασμένη ικανοποίηση του συνόλου των λαϊκών αναγκών, να κατοχυρώσει την επικοινωνία σαν κοινωνικό αγαθό και όχι σαν εμπόρευμα και να προσδιορίσει τις προτεραιότητες ανάπτυξης υποδομών και υπηρεσιών.

Σας ευχαριστώ πάρα πολύ. 

ΠΡΟΕΔΡΕΙΟ: Ευχαριστούμε τον εκπρόσωπο του Κ.Κ.Ε. Τώρα ο εκπρόσωπος του ΣΥΝΑΣΠΙΣΜΟΥ κύριος Κριτσοτάκης. 

ΚΡΙΤΣΟΤΑΚΗΣ: Να χαιρετίσω εκ μέρους της κεντρικής Επιτροπής του ΣΥΝΑΣΠΙΣΜΟΥ το σημερινό θεματικό και εξειδικευμένο Συνέδριο της ΚΕΔΚΕ, που δείχνει τη σοβαρή προσπάθεια που κάνει η Αυτοδιοίκηση στη χώρα μας για το συγκεκριμένο θέμα που είναι πάρα πολύ σοβαρό. Να χαιρετίσω επίσης την απόφαση της ΚΕΔΚΕ και της Τοπικής Ένωσης Δήμων και Κοινοτήτων Νομού Ηρακλείου να γίνει στη περιφέρεια και ειδικότερα στη Κρήτη το σημερινό Συνέδριο. 


Θα ήθελα να πω ότι θεωρούμε το σημερινό Συνέδριο σημαντικό και ικανό να συμβάλλει στον εκσυγχρονισμό και στην ενδυνάμωση της Τοπικής Αυτοδιοίκησης, κάτι που είναι αναγκαίο στους σημερινούς ζοφερούς καιρούς, σε ένα περιβάλλον δύσκολο και για την Αυτοδιοίκηση, όπου η ίδια η Αυτοδιοίκηση πρέπει να αποκτήσει μεγαλύτερο ειδικό βάρος, να παίξει σημαντικότερο ρόλο όχι μόνο στους τομείς που ήδη υπάρχει και δραστηριοποιείται, αλλά και σε άλλους, εν τέλει παντού.


Ειδικά στη χώρα μας η Αυτοδιοίκηση έχει έναν μεγαλύτερο ρόλο να διαδραματίσει, αφού βρισκόμαστε σε μια χώρα με σημαντικά ελλείμματα θεσμικά και άλλα, τα οποία καταντούν εμπόδια. Παντού και στη Κρήτη υπάρχουν συγκεκριμένα προβλήματα, εγώ θα αναφέρω εδώ ορισμένα για να υπάρξει και ένα άρωμα τοπικότητας. 


Είμαστε χωρίς Κτηματολόγιο και στη Κρήτη και παντού και αυτό μας κάνει να μοιάζουμε περισσότερο με μια χώρα της βόρειας Αφρικής, παρά της Νότιας Ευρώπης. Είμαστε χωρίς περιφερειακό και χωρίς κεντρικό χωροταξικό σχεδιασμό και αυτά είναι όλα εμπόδια και για τη κοινωνία και για την Αυτοδιοίκηση. Επίσης θα έλεγα ότι είμαστε φορείς λύσης στα μεγάλα προβλήματα και ειδικά εδώ στη Κρήτη το ενεργειακό, η διαχείριση των υδάτινων πόρων είναι άλυτα, είμαστε χωρίς εναλλακτικές πολιτικές στην αγροτική παραγωγή με ελλείμματα στα μεγάλα έργα και με μια αντίληψη ότι ένας κατάλογος έργων και όχι ένα οραματικό πρόγραμμα μακράς πνοής είναι η λύση. 

Επίσης βρισκόμαστε σε ένα υδροκέφαλο αθηνοκεντρικό υπερσυγκεντρωμένο κράτος, με στενές αντιλήψεις, που πολλές φορές μπερδεύει την αποκέντρωση με την αποσυγκέντρωση και σχετικά τελευταία εδέησε να θεσμοθετήσει τον Β΄ βαθμό της Τοπικής Αυτοδιοίκησης, να τον κάνει αιρετό και με τα συγκεκριμένα του προβλήματα χωρίς πόρους και αρμοδιότητες.

Επίσης είμαστε η μοναδική χώρα στην Ευρώπη, στις 15 τουλάχιστον, που έχουμε διορισμένο και όχι αιρετό Γενικό Γραμματέα της Περιφέρειας, με τεράστια ελλείμματα στην Αυτοδιοίκηση και το κεντρικό κράτος να δείχνει ότι θέλει να είναι εμπόδιο στην περιφερειακή ανάπτυξη και στην αυτοδιοικητική λογική, με έναν τουρισμό που για την Κρήτη και το Ηράκλειο είναι ζωτικότατης σημασίας, που είναι μεν αναπτυγμένος, αλλά πολεμά ενάντια στο ίδιο του το συγκριτικό πλεονέκτημα: τσιμεντοποιεί και καταστρέφει το περιβάλλον, πραγματοποιώντας τεράστιο στρατηγικό λάθος που του κλείνει τον ίδιο τον δρόμο για να αναπτυχθεί. 

Από την άλλη μεριά όμως έχουμε τουλάχιστον εδώ στη Κρήτη εκπαιδευτικά και ερευνητικά ιδρύματα τα οποία κάνουν θαύματα με αστείρευτες παραγωγικές δυνάμεις και ένα δυναμικό που αν βοηθιόταν θα έκανε πράγματα που δεν τα φαντάζεται κανείς. Η Τοπική Αυτοδιοίκηση σίγουρα διαδραματίζει θετικό ρόλο σε αυτό το περιβάλλον και σε αυτό το κράτος, όμως κάτω από το βάρος αντιξοοτήτων πρέπει να αντιπαλέψει την γραφειοκρατική αντίληψη για μια Αυτοδιοίκηση σε ένα άλλο μοντέλο, στο μοντέλο της Αυτοδιοίκησης-μάνατζερ και τη κομματικοποίηση από την άλλη μεριά. Να διατηρήσει το πολιτικό και προοδευτικό της χαρακτήρα για να παίξει τον ρόλο σαν η κοντινότερη στον πολίτη εξουσία. 

Η αξιοποίηση της επιστήμης και των τεχνολογιών ειδικότερα είναι απαραίτητη και αναγκαία. Οι κατευθύνσεις της Τοπικής Αυτοδιοίκησης και των στόχων της πρέπει να υπηρετούνται από την αξιοποίηση των τεχνολογιών της πληροφορικής και των επικοινωνιών γενικά για την ηλεκτρονική διακυβέρνηση και την τοπική ανάπτυξη. 

Θα ήθελα να πω ότι ο εκσυγχρονισμός της Τοπικής Αυτοδιοίκησης με την ενσωμάτωση των νέων τεχνολογιών της πληροφορικής και των επικοινωνιών δεν είναι μόνο ανάγκη, αλλά θα έλεγε κανείς ότι είναι τρέξτε να προλάβουμε, είμαστε ήδη καθυστερημένοι. Είναι απαραίτητο να μη παρακολουθούμε απλώς, αλλά να είμαστε θετικοί και επιθετικοί σε όλα αυτά τα θέματα. Τα στοιχεία της Επιτρόπου κυρίας Reading που δείξατε και προηγουμένως δείχνουν το μέγεθος της υστέρησης που έχει η χώρα μας και των κυβερνητικών ευθυνών, οι οποίες δεν σταματούν στην διάρκεια της διακυβέρνησης της χώρας από τούτη τη κυβέρνηση που πηγαίνει και προς τα πίσω.

Συμφωνώντας στο γενικό πλαίσιο του Συνεδρίου για τη Κοινωνία της Πληροφορίας για όλους και για την ηλεκτρονική διακυβέρνηση και την ηλεκτρονική δημοκρατία με ουσιαστική συμμετοχή των πολιτών στα κέντρα λήψης των αποφάσεων, θέλουμε να τονίσουμε ως κεντρικό πολιτικό ζήτημα που αφορά την εξέλιξη των νέων τεχνολογιών παγκόσμια και στη χώρα μας τη τάση που διαμορφώνεται να διαχειρίζονται μονοπωλιακά τη Κοινωνία της Πληροφορίας και συγκεκριμένα μάλιστα μονοπώλια, όπως για παράδειγμα η Microsoft. Η άποψη η δική μας είναι ότι το λογισμικό θα πρέπει στα σχεδιαζόμενα συστήματα πληροφορικής να είναι ελεύθερο και ανοιχτό στη πρόσβαση. Νομίζουμε ότι αυτό είναι καθοριστικό και κομβικό σημείο σε όλη αυτή τη προσπάθεια. 

Τέλος, να ευχηθούμε καλές εργασίες στο Συνέδριό σας και τα αποτελέσματά του να βοηθήσουν την Αυτοδιοίκηση, την κοντινότερη στον πολίτη εξουσία, να ουσιαστικοποιήσει και να αυξήσει τον ρόλο και τη παρέμβαση στην ελληνική κοινωνία, κάτι που είναι απόλυτα αναγκαίο.

Ευχαριστώ. 

ΠΡΟΕΔΡΕΙΟ: Ευχαριστούμε τον εκπρόσωπο του ΣΥΝΑΣΠΙΣΜΟΥ. Να έρθει τώρα ο εκπρόσωπος της Ένωσης Νομαρχιακών Αυτοδιοικήσεων Ελλάδας, ο Γενικός της Γραμματέας κύριος Κουκιαδάκης.

ΚΟΥΚΙΑΔΑΚΗΣ: Κυρίες και κύριοι Σύνεδροι, αγαπητοί φίλοι του Προεδρείου, βεβαίως να σας ευχαριστήσω για την ευκαιρία που μου δίνετε σε έναν χώρο θα έλεγα ιστορικό για την Αυτοδιοίκηση, γιατί πριν μερικά χρόνια τον Σεπτέμβρη του 2000 πραγματοποιούσαμε ένα κοινό Συνέδριο ΚΕΔΚΕ και ΕΝΑΕ όπου πήραμε μια σημαντική απόφαση για την Αυτοδιοίκηση της χώρας μας. Συμφωνήσαμε οι δυο βαθμοί Αυτοδιοίκησης, τα δύο επίπεδα Αυτοδιοίκησης, η κυβέρνηση και τα πολιτικά κόμματα για τη συνταγματική αναθεώρηση, που χαρακτηρίστηκε από όλους ένα πολύ σημαντικό βήμα για τη θεσμική θωράκιση της Αυτοδιοίκησης. 


Δεν θα αναφερθώ στη Κοινωνία της Πληροφορίας και στο περιεχόμενο του Συνεδρίου σας γιατί φοβούμαι ότι θα αποδειχθώ υπαίτιος για τους πόρους που χάθηκαν και μεταφέρθηκαν σε άλλα προγράμματα, γιατί έχω την τιμή να εκπροσωπώ την Ένωση των Νομαρχιακών Αυτοδιοικήσεων στην αντίστοιχη Επιτροπή Παρακολούθησης και δεν ξέρω αν φταίει η εταιρεία Α.Ε. ή εμείς που την παρακολουθούμε, αλλά η αλήθεια είναι ότι χάθηκαν σημαντικοί πόροι. Άλλος ένας υπαίτιος βρίσκεται στο ακροατήριο, δεν θα τον καρφώσω γιατί αντιλαμβάνεστε ότι θα δημιουργήσω προβλήματα στο γειτονικό Νομό που εκλέγεται. 

Να πω μόνο κλείνοντας ότι είναι η ευκαιρία να συμφωνήσουμε στο Ηράκλειο, Πρόεδρε, ότι πρέπει να πάμε σε μια καινούργια πρόταση που δεν είναι στην ατζέντα της κυβέρνησης για την αναθεώρηση του Συντάγματος. Είδα τη δική σας πρόταση, δεν την έχουμε αξιολογήσει ακόμα στο Διοικητικό Συμβούλιο, οφείλω όμως να πω ότι είμαστε πάρα πολύ κοντά, είναι ελάχιστα τα σημεία που μας διαφοροποιούν και θα έλεγα ότι υπάρχει δυνατότητα να συμφωνήσουμε και γιατί όχι να αποφασίσετε με βάση τη πρότασή μου. Καλό είναι το Ηράκλειο, καλή είναι η Αγία Πελαγία, μας συνδέει και με την ιστορία του παρελθόντος τη θετική, να πραγματοποιήσουμε μέχρι το καλοκαίρι ένα άλλο κοινό Συνέδριο για τη συνταγματική αναθεώρηση, μόνο που πρέπει να έχει και μια δεύτερη διάσταση από εκείνη που θέσατε. 

Αυτή είναι και η δική μας προετοιμασία, να μην περιοριστούμε στα δικά μας, να μην αναφερθούμε δηλαδή στις διατάξεις του συντάγματος που έχουν σχέση με την θωράκιση της Αυτοδιοίκησης, αλλά να ακουμπήσουμε και να ανοίξουμε το κεφάλαιο και των πολιτικών και των κοινωνικών δικαιωμάτων των πολιτών. Αυτή θα είναι η δική μας πρόταση και νομίζω ότι εμπλουτίζει τη δική σας, είναι εύκολο να συμφωνήσουμε και αυτό θα είναι ένα καλό βήμα να απαντήσουν και η κυβέρνηση και τα κόμματα στη κοινή μας πρόταση. 

Ευχαριστώ πολύ και καλή επιτυχία στο Συνέδριό σας. 

Π. ΚΟΥΚΟΥΛΟΠΟΥΛΟΣ: Ευχαριστούμε τον Γενικό Γραμματέα της ΕΝΑΕ αγαπητό συνάδελφο κύριο Κουκιαδάκη. Ο Πρόεδρος του Γενικού Συμβουλίου της ΠΟΕ-ΟΤΑ κύριος Μανώλης Μπελαντάκης δεν είναι στην αίθουσα, ούτε ο Γενικός Γραμματέας του Συνδέσμου Επιχειρήσεων Πληροφορικής κύριος Γιώργος Καρανικολός. Θα φωνάξουμε λοιπόν την Πρόεδρο του ΤΕΙ Ηρακλείου κυρία Χαρά Αθανασάκη-Μιχαηλίδου, ευχαριστούμε και για την υπομονή της. 

Χ. ΑΘΑΝΑΣΑΚΗ-ΜΙΧΑΗΛΙΔΟΥ: Ευχαριστώ κύριε Πρόεδρε. Αγαπητοί Σύνεδροι, μια διόρθωση καταρχήν: το ΤΕΙ Κρήτης είναι από πολλά χρόνια, το πάλαι ποτέ ΤΕΙ Ηρακλείου. Η παρουσία μου σήμερα εδώ από μένα τουλάχιστον θεωρήθηκε επιβεβλημένη, κατά πρώτον γιατί έχω υπηρετήσει τη Τοπική Αυτοδιοίκηση και ως Νομάρχης Ηρακλείου και ως Δημοτικός Σύμβουλος Ηρακλείου, επομένως υπήρχε και ένα συναισθηματικό κίνητρο για την εδώ παρουσία μου. 


Θα ήθελα όμως να τονίσω ότι στη Κοινωνία της Πληροφορίας ο ρόλος των ιδρυμάτων ανώτατης εκπαίδευσης είναι νομίζω καινοφανής και βέβαια σε αυτή τη νέα πραγματικότητα οι νέες τεχνολογίες της πληροφορικής και των επικοινωνιών είναι γενεσιουργό αίτιο της μετάβασης στη κοινωνία της γνώσης και της παγκοσμιοποίησης και συγχρόνως εργαλείο. 

Σε αυτή τη κοινωνία λοιπόν τα ανώτατα εκπαιδευτικά ιδρύματα με τη ξεχωριστή τους αποστολή για παραγωγή νέας γνώσης και άρα υποστήριξης της ανταγωνιστικότητας και της καινοτομίας έχουν ένα εξέχοντα ρόλο να παίξουν. Στο ΤΕΙ της Κρήτης παρακολουθούμε τις διεθνείς εξελίξεις, θεωρούμε ότι όντας ένα ίδρυμα με κεντρικό κορμό στο Ηράκλειο και πέντε παραρτήματα στους άλλους Νομούς, παρά τους ανεπαρκείς υλικούς και ανθρώπινους πόρους κάνουμε εξαίρετη αξιοποίηση των εισροών αυτών. 

Για τη Κοινωνία της Πληροφορίας και για τις νέες τεχνολογίες διαθέτουμε ερευνητικά εργαστήρια, εκπαιδευτικά αντικείμενα, ανθρώπινες και υλικές υποδομές για την αξιοποίηση και ανάπτυξη των νέων τεχνολογιών. Να τονίσω ότι ξεχωριστός είναι ο ρόλος του νεοσύστατου Κέντρου Τεχνολογικής Έρευνας του ΤΕΙ Κρήτης και εντυπωσιακή η συμμετοχή του σε διεθνή ανταγωνιστικά προγράμματα στο αντικείμενο. Χρησιμοποιούμε τις νέες τεχνολογίες και ως διδακτικά εργαλεία και ως μέσο για την ανάπτυξη υποδομών και ανθρώπινου δυναμικού. 

Σήμερα στο Συνέδριο που βρισκόμαστε η Τοπική Αυτοδιοίκηση ως μοχλός ανάπτυξης και αποκέντρωσης ορθά επικεντρώνεται στην εισαγωγή και αξιοποίηση των τεχνολογιών πληροφορικής και επικοινωνιών. Το ΤΕΙ της Κρήτης εκτός από την υποστήριξη της θεωρίας έχει και απτά αποτελέσματα να επιδείξει, είναι προσανατολισμένο σταθερά στην υποστήριξη της ανάπτυξης με την έρευνα, τη μεταφορά τεχνογνωσίας και την παραγωγή καινοτομίας, έχει άριστη συνεργασία με τη Τοπική Αυτοδιοίκηση σε επίπεδο Κρήτης. 

Εκτιμούμε ότι και η Τοπική Αυτοδιοίκηση πρέπει να μην βλέπει τα περιφερειακά ιδρύματα ως μοχλό ανάπτυξης μόνο στο επίπεδο των καταναλωτών φοιτητών, γιατί ο ρόλος τους είναι πολύ ευρύτερος και πολύ σημαντικότερος και αυτό τον ρόλο προσπαθούμε να υπηρετήσουμε στο ΤΕΙ Κρήτης με κοινά προγράμματα. Εκτιμούμε ότι αυτή η συνεργασία και θα συνεχιστεί και θα αναβαθμιστεί.

Εύχομαι, τελειώνοντας, καλή επιτυχία στο Συνέδριό σας και να είστε βέβαιοι ότι τα πορίσματά σας θα τα μελετήσουμε με προσοχή.

Σας ευχαριστώ. 

Π. ΚΟΥΚΟΥΛΟΠΟΥΛΟΣ: Ο κύριος Φραγκιαδάκης από το Πανεπιστήμιο της Κρήτης, θα αναγνωστεί στη συνέχεια ο χαιρετισμός του Πρύτανη του Εθνικού Μετσόβειου Πολυτεχνείου και θα κλείσουμε με την εναρκτήρια ομιλία. 

ΦΡΑΓΚΙΑΔΑΚΗΣ: Κύριοι Γενικοί Γραμματείς, κύριοι Δήμαρχοι, κυρίες και κύριοι Σύνεδροι. Εκ μέρους του Πρύτανη του Πανεπιστημίου Κρήτης, που λόγω ανειλημμένων υποχρεώσεων δεν μπόρεσε να παρευρεθεί, σας καλωσορίζουμε στη Κρήτη και ελπίζουμε να γίνετε μάρτυρες με τον έναν ή άλλο τρόπο της ζεστής φιλοξενίας που προσφέρει ο τόπος μας. Το Πανεπιστήμιο Κρήτης είναι ένα σύγχρονο εκπαιδευτικό ερευνητικό ίδρυμα, του οποίου τα τμήματα καλύπτουν ένα ευρύ φάσμα γνωστικών αντικειμένων. Το ίδρυμά μας ανέκαθεν θεωρούσε ως κομβικό σημείο της αποστολής του τη δράση με τη κοινωνία, την οικονομία και τον πολιτισμό της Κρήτης. 

Η διάσειση των διανοητικών και ερευνητικών επιτευγμάτων, αλλά και μιας κουλτούρας διαλόγου και πολιτιστικής ανέχειας δεν κατανοείται ως μια από πάνω αποστολή. Το Πανεπιστήμιο παραμένει ανοιχτό στα ερεθίσματα της τοπικής κοινωνίας, ενώ προωθεί δράσεις και δομές που αναμένεται να συστηματοποιήσουν τη σχέση με τον πολιτισμό, την οικονομία και τη κοινωνία της Κρήτης και ειδικότερα με τους Οργανισμούς Τοπικής Αυτοδιοίκησης. Στο σύγχρονο περιβάλλον οι Οργανισμοί Τοπικής Αυτοδιοίκησης καλούνται να συμβάλλουν στην περιφερειακή ανάπτυξη και ενίσχυση της ανταγωνιστικότητας, όπου η οικονομία της γνώσης, η επένδυση στο ανθρώπινο κεφάλαιο, η καινοτομία και η Κοινωνία της Πληροφορίας αποτελούν τους κρίσιμους παράγοντες. 

Σε αυτά τα πλαίσια το Πανεπιστήμιο Κρήτης μέσα από την ακαδημαϊκή και ερευνητική του δραστηριότητα αποτελεί σημαντικό αρωγό στη προσπάθεια της Τοπικής Αυτοδιοίκησης να αντιμετωπίσει τις σύγχρονες προκλήσεις. Η ενεργή συμμετοχή του στη διαμόρφωση νέων υποδομών, τεχνολογιών και υπηρεσιών στο χώρο της πληροφορικής και των επικοινωνιών, σε συνεργασία με τους ΟΤΑ αποτελεί παράδειγμα καλής πρακτικής, μεταφοράς τεχνογνωσίας και τεχνολογίας και προσδοκούμε στην παραπέρα ενδυνάμωση της συνεργασίας, πράγμα που πιστεύουμε θα καταδειχτεί και από τα συμπεράσματα του Συνεδρίου. 

Ευχόμαστε την επιτυχή διεξαγωγή των εργασιών του Συνεδρίου. Ευχαριστούμε πολύ. 

Π. ΚΟΥΚΟΥΛΟΠΟΥΛΟΣ: Ευχαριστούμε και εμείς τον κύριο Φραγκιαδάκη. Παρακαλώ την κυρία Γαζή να αναγνώσει τον χαιρετισμό του Πρύτανη του Εθνικού Μετσόβειου Πολυτεχνείου. 

Π. ΓΑΖΗ: «Κύριε Πρόεδρε της ΚΕΔΚΕ, κυρίες και κύριοι επίσημοι προσκεκλημένοι, αγαπητοί συνάδελφοι και φίλοι, με ιδιαίτερη χαρά σας απευθύνω έναν θερμό χαιρετισμό εκ μέρους του Εθνικού Μετσόβειου Πολυτεχνείου και εύχομαι καλή επιτυχία στο Συνέδριό σας, όπου παρά τη ζωηρή μου επιθυμία να παρακολουθήσω τις εργασίες του δεν μου δόθηκε η ευκαιρία λόγω της παράλληλης διοργάνωσης της Συνόδου των Πρυτάνεων. 

Το θέμα του Συνεδρίου, καθώς και τα ειδικότερα ζητήματα που περιλαμβάνει το πρόγραμμά του βρίσκονται στο επίκεντρο του επιστημονικού ενδιαφέροντος του Εθνικού Μετσόβειου Πολυτεχνείου, που ως το πρώτο τεχνολογικό πανεπιστήμιο της χώρας έχει θέσει στόχο την αριστεία στην έρευνα και ανάπτυξη νέων τεχνολογιών, αλλά και τη διάχυση αυτής της νέας γνώσης προς τη παραγωγή και τη κοινωνία μας στο διεθνοποιημένο περιβάλλον που πλέον έχει διαμορφωθεί γύρω μας. 

Είναι γεγονός, κυρίες και κύριοι, ότι διανύουμε την εποχή της γνώσης, ότι βρισκόμαστε στον αστερισμό της μετάδοσης των πληροφοριών που αναμφίβολα είναι σήμερα δύναμη και έχει αντικαταστήσει πολλά άλλα μέτρα και κριτήρια στην αποτίμηση της ισχύος των κρατών. Αυτό είναι μια κοινότυπη πια διαπίστωση, αλλά συνεπάγεται σοβαρές υποχρεώσεις για όλους, για τη Πολιτεία, για αυτούς που σχεδιάζουν και υλοποιούν πολιτικές, αλλά και για εμάς τα πανεπιστήμια, που με την έρευνα παράγουμε τη νέα γνώση και τη μεταδίδουμε με την εκπαίδευση. 

Αυτή τη τεχνολογική και αναπτυξιακή της διάσταση οφείλουμε να την υπηρετούμε αποτελεσματικά, γιατί δικαιολογημένα αποτελεί επίκεντρο των προσδοκιών της Πολιτείας από τα πανεπιστήμια ως ανταπόδοση της κρατικής μέριμνας, σε όποιον βαθμό και αν εκδηλώνεται προς αυτά. Όμως την ίδια εποχή γίνονται σοβαρές συζητήσεις για τον δημόσιο χαρακτήρα της παιδείας, για τη διείσδυση της ιδιωτικής πρωτοβουλίας στο χώρο των εκπαιδευτικών υπηρεσιών, για τη χρηματοδότηση των πανεπιστημίων από ιδιωτικές επιχειρήσεις. Καταστάσεις και φαινόμενα που συχνά δημιουργούν αμηχανίες και διλήμματα, δεδομένου ότι στην Ελλάδα δεν υπάρχει παράδοση ανάλογων γόνιμων συνεργασιών.

Θεωρώ εκτός των άλλων σημαντικό το γεγονός της συνεργασίας του ΕΒΕΟ, ενός από τα καλύτερα εργαστήρια του Πολυτεχνείου με προσφορά που τιμά το ίδρυμα με τη ΚΕΔΚΕ και την Αναπτυξιακή Εταιρεία ΠΕΤΑ, διότι αυτή η σύγκλιση δίνει μια πειστική απάντηση σε όσους εγείρουν επιφυλάξεις και αποδεικνύει ότι είναι δυνατή η μεταφορά τεχνογνωσίας με όρους διαφάνειας και τεχνικής αριστείας και με αποτέλεσμα το αμοιβαίο όφελος.

Παράλληλα το ειδικότερο αντικείμενο της συνεργασίας του Πολυτεχνείου με τη Τοπική Αυτοδιοίκηση εμφανίζει κατά τη γνώμη μου αξιόλογα κοινωνικά και δημοκρατικά χαρακτηριστικά. Πράγματι η αξιοποίηση των νέων τεχνολογιών για την διοίκηση, η ευχερής, γρήγορη και φθηνή πρόσβαση στη πληροφορία και στη γνώση είναι ένα αυτονόητο κοινωνικό αίτημα που εξισώνει τις δυνατότητες και αφήνει όλες τις δυνάμεις ελεύθερες και ισότιμες. Έτσι από τις εποχές όπου η γνώση ήταν κτήμα των σοφών και των μάγων και το όπλο δινόταν κληροδότημα στους ολίγους, φτάνουμε σήμερα να το δίνουμε ισότιμα παντού για να αξιοποιηθεί από εκείνους που πραγματικά αξίζουν και έχουν την όρεξη, τις δυνατότητες, τον οραματισμό να πάνε μπροστά. 

Ιδιαίτερα το Εθνικό Μετσόβειο Πολυτεχνείο με ιστορία και παράδοση στην επιστήμη και στους κοινωνικούς αγώνες δεν θα μπορούσε να απουσιάζει από την πρόκληση των καιρών και να μην αποτελέσει τον κύριο πόλο και μοχλό της ανάπτυξης, προβάλλοντας και αξιοποιώντας τα συγκριτικά του πλεονεκτήματα, το επιστημονικό του δυναμικό, τις υποδομές και τη συσσωρευμένη τεχνογνωσία. Νομίζω ότι αυτή η πετυχημένη συνάντησή μας με τη ΚΕΔΚΕ αποτελεί ένα πραγματικό ευτύχημα με καρπούς που θα παρουσιαστούν στο Συνέδριό σας και με προοπτικές που θα φανούν στο άμεσο μέλλον.

Εύχομαι καλή επιτυχία στις εργασίες του Συνεδρίου και στη δουλειά σας. Ανδρέας Ανδρεόπουλος, Πρύτανης Εθνικού Μετσόβειου Πολυτεχνείου.»

ΠΡΟΕΔΡΕΙΟ: Τον λόγο έχει ο Πρόεδρος της ΚΕΔΚΕ κύριος Πάρις Κουκουλόπουλος. 

Π. ΚΟΥΚΟΥΛΟΠΟΥΛΟΣ: Κύριε Γενικέ Γραμματέα του Υπουργείου Εσωτερικών Δημόσιας Διοίκησης και Αποκέντρωσης, αγαπητέ Δήμαρχε του Ηρακλείου και Πρόεδρε της Τοπικής Ένωσης, αγαπητοί συνάδελφοι, κυρίες και κύριοι. Σας καλωσορίζω στο Συνέδριό μας για την αξιοποίηση των τεχνολογιών πληροφορικής και επικοινωνιών για την ηλεκτρονική διακυβέρνηση και την τοπική ανάπτυξη, όπως είναι και ο πλήρης τίτλος του Συνεδρίου μας. 


Συνέδρια με αντικείμενο περίπου ανάλογο έχουν γίνει αρκετά στην Ελλάδα τα τελευταία χρόνια, νομίζω όμως ότι είναι η πρώτη φορά που η Τοπική Αυτοδιοίκηση στη χώρα μας επιχειρεί και πραγματοποιεί ένα τόσο φιλόδοξο Συνέδριο όπως θα διαπιστώσετε παρακάτω για τα ζητήματα που άπτονται της Κοινωνίας της Πληροφορίας, της γνώσης και των νέων τεχνολογιών.


Πριν από λίγο ο Γενικός Γραμματέας της ΕΝΑΕ κύριος Κοκιαδάκης θύμισε πως στον ίδιο χώρο ακριβώς τον Σεπτέμβριο του 2000 είχαμε κάνει μια φιλόδοξη στα όρια της απελπισίας θα έλεγα προσπάθεια, στο και πέντε της συνταγματικής αναθεώρησης, όταν είχαν πλέον αποφασιστεί σε προηγούμενο σύνοδο οι αναθεωρητέες διατάξεις και καταφέραμε με αυτή τη κοινή πρωτοβουλία που είχαμε πάρει σε αυτό εδώ τον χώρο με την ΕΝΑΕ, η ΚΕΔΚΕ και η ΕΝΑΕ, να σώσουμε κυριολεκτικά τελευταία στιγμή την αναθεώρηση σε ότι αφορά τα ζητήματα αποκέντρωσης και Αυτοδιοίκησης. 


Βγήκε τελικά από την αναθεώρηση τον Απρίλη του 2001 η Αυτοδιοίκηση με ένα κεκτημένο, το οποίο αποτελεί βέβαια και βάση για νέους αγώνες και νέους δρόμους, νέους οραματισμούς και κάτι ανάλογο πρέπει να πω κάνουμε και για τη συνταγματική αναθεώρηση που τρέχει τώρα, όπου έχουμε παρέμβει πολύ πιο οργανωμένα και έγκαιρα βέβαια με τη πολύτιμη συνδρομή του Ινστιτούτου Τοπικής Αυτοδιοίκησης. 

Ανάλογες είναι δεν κρύβω και οι φιλοδοξίες μας από το σημερινό Συνέδριο. Οι στόχοι μας είναι ξεκάθαροι και πολύ συγκεκριμένοι. Πρώτα από όλα επιδιώκουμε να αναδείξουμε τις θετικές αλλαγές, τα βήματα προόδου που έχει πραγματοποιήσει η Αυτοδιοίκηση στη πατρίδα μας στο χώρο των νέων τεχνολογιών. Οι ΟΤΑ στην Ελλάδα δεν ασκούν σήμερα μόνο τις παραδοσιακές γνωστές αρμοδιότητες, αλλά είναι πλέον χρήστες και διαχειριστές προς όφελος της κοινωνίας ορισμένων από τα πιο σύγχρονα εργαλεία της ανθρώπινης δημιουργίας. 

Αγωνιούμε και αγωνιζόμαστε για τη καλύτερη απορροφητικότητα του Γ΄ Κοινοτικού Πλαισίου Στήριξης και ιδιαίτερα του επιχειρησιακού προγράμματος Κοινωνία της Πληροφορίας. Η Ελλάδα δεν έχει τη πολυτέλεια απώλειας πόρων, ιδιαίτερα μάλιστα σε τόσο κρίσιμους τομείς για την ανταγωνιστικότητα, αλλά και τη κοινωνική συνοχή. 

Δεύτερος στόχος μας επόμενα είναι να αναδείξουμε τα προβλήματα που εντοπίζονται στη πορεία του προγράμματος μέχρι σήμερα – μίλησε αρκετά και η Επίτροπος για αυτά – ώστε να επιταχυνθούν οι ρυθμοί υλοποίησης και απορρόφησης του Γ΄ Κοινοτικού Πλαισίου Στήριξης, στο οποίο και η Αυτοδιοίκηση βέβαια έχει ένα συγκεκριμένο μερίδιο.

Τρίτον, γνωρίζουμε πολύ καλά πως ότι σχετίζεται με τις τεχνολογίες πληροφορικής και επικοινωνιών έχει εξέχουσα θέση στο Δ΄ Κοινοτικό Πλαίσιο Στήριξης και κατά συνέπεια η έγκαιρη προετοιμασία της χώρας και ειδικότερα της Τοπικής Αυτοδιοίκησης αποτελεί κυριολεκτικά μονόδρομο ως επιλογή. Και αυτός όπως είπα είναι ο τρίτος στόχος μας. 

Σε αυτή μας τη προσπάθεια είναι πολύτιμη η συνδρομή της Ευρωπαϊκής Αυτοδιοίκησης, που διαθέτει σαφέστατα πολύ-πολύ μεγαλύτερη εμπειρία από εμάς και θέλω σε αυτό το σημείο να ευχαριστήσω θερμά όλους τους φίλους από τις χώρες της Ευρωπαϊκής Ένωσης που ανταποκρίθηκαν πρόθυμα στο κάλεσμά μας. 

Θέλω μάλιστα να καλέσω και να παρακαλέσω όλο το Συνέδριο μετά το διάλειμμα που θα ακολουθήσει την δικιά μου εναρκτήρια όπως λέμε στο πρόγραμμα ομιλία, θα υπάρξει ένα μικρό διάλειμμα μιας ώρας και θα ξεκινήσουμε τον πρώτο κύκλο των εργασιών του Συνεδρίου με τη πρώτη συνεδρίαση. Ίσως είναι λίγο δύσκολη η ώρα μετά το φαγητό, θα παρακαλέσω όμως να τιμήσουμε ιδιαίτερα αυτό τον κύκλο γιατί υπάρχουν τέσσερις εισηγήσεις, μια από την Ισπανία, μια από την Αγγλία, μια από την Ιταλία και μια από την άλλη μεριά του Ατλαντικού, ένας συμπατριώτης μας από τις Ηνωμένες Πολιτείες θα εισηγηθεί ένα συγκεκριμένο θέμα. 

Νομίζω πως τουλάχιστον όσοι είμαστε σε αυτή την αίθουσα και έχουμε βρει ενδιαφέρουσα τη πρόσκληση της ΚΕΔΚΕ κατανοούμε ίσως πολύ καλύτερα από άλλους πόσο σημαντικό είναι να ακούσουμε αυτές τις τέσσερις εισηγήσεις, που θα προσπαθήσουν να μας δώσουν όλους εμάς μια συμπυκνωμένη εμπειρία για βήματα πολύ πιο προωθημένα και πολύ πιο ώριμα από αυτά που εμείς πραγματοποιούμε στη πατρίδα μας. Νομίζω είναι ιδιαίτερα πολύτιμη η συνδρομή τους, ιδιαίτερα καθώς βρισκόμαστε στην παραμονή έναρξης του Δ΄ Κοινοτικού Πλαισίου Στήριξης, για το οποίο μίλησαν και ο Γενικός Γραμματέας και ο Ειδικός Γραμματέας και θα μιλήσουμε αρκετά και εμείς και τώρα και στη συνέχεια του Συνεδρίου. 

Ο τέταρτος και τελευταίος στόχος μας είναι και ο πλέον κρίσιμος, ο πιο φιλόδοξος, ο πιο ουσιαστικός. Είναι νομίζω σε γνώση όλων μας οι θλιβερές επιδόσεις της χώρας μας στον συγκεκριμένο τομέα των τεχνολογιών πληροφορικής και επικοινωνιών. Οι δείκτες είναι αποκαλυπτικοί και μόνο το γεγονός ότι καταφέραμε με τη διεύρυνση της Ευρωπαϊκής Ένωσης να μετακυλήσουμε από την 15η θέση στην 20η και σε κάποιους δείκτες μάλιστα είμαστε και στην 25η θέση πρέπει να πω, είναι από μόνο του αποκαλυπτικό.

Η Ελλάδα είναι σαφές ότι τα επόμενα χρόνια καλείται να καλύψει ένα πραγματικό χάσμα που τη χωρίζει από την Ευρωπαϊκή Ένωση και υπάρχει και χάσμα που χωρίζει την Ευρωπαϊκή Ένωση από τις Ηνωμένες Πολιτείες όπως γνωρίζουμε και ακούσαμε προ ολίγου από την Επίτροπο. 

Στον αγώνα αυτό – και εδώ θέλω να επιστήσω τη προσοχή όλων – οι τοπικές Αρχές, η Τοπική Αυτοδιοίκηση δεν οφείλει απλά να συμμετάσχει, αλλά έχει υποχρέωση, έχουμε όλοι υποχρέωση να μπούμε μπροστάρηδες αυτής της εθνικής προσπάθειας και ο λόγος είναι πολύ συγκεκριμένος φίλες και φίλοι. Η Τοπική Αυτοδιοίκηση από τη φύση του θεσμού ενδιαφέρεται όχι μόνο για την επίτευξη, για την ικανοποίηση κάποιων δεικτών, αλλά ενδιαφέρεται εξίσου και για τη διάχυσή τους. Μόνο έτσι εξασφαλίζεται η εδαφική και κοινωνική συνοχή, στόχοι με τους οποίους οι τοπικές Αρχές σε όλη την Ευρωπαϊκή Ένωση είναι ταυτισμένες. 

Μια ματιά κανείς να ρίξει αν μπει στο κόπο σε όλα τα ντοκουμέντα του πιο έγκυρου φόρουμ της Αυτοδιοίκησης που είναι πια η Επιτροπή των Περιφερειών, το φόρουμ των τοπικών και περιφερειακών Αρχών που είναι θεσμοθετημένο και έχει γνωμοδοτικό ρόλο σε μια σειρά ζητημάτων που σχετίζονται με τη πορεία της Ευρωπαϊκής Ένωσης, θα καταλάβει πολύ καλά αυτό που εννοώ. Οι τοπικές Αρχές και οι περιφερειακές είναι αντικειμενικά τοποθετημένες στην πλευρά εκείνη της ζυγαριάς που προσπαθεί να γείρει τη πυξίδα της Ευρώπης εξίσου με την επίτευξη κάποιων δεικτών και στη διάχυση όλων των ωφελειών και των ωφελημάτων, για να υπηρετηθεί έτσι η έννοια της εδαφικής και κοινωνικής συνοχής και αυτό απορρέει από την ίδια τη φύση του θεσμού. 

Συνάδελφοι, η προσπάθεια να φτάσουν οι τεχνολογίες αιχμής και στο τελευταίο σημείο της χώρας και να γίνουν αναπόσπαστο στοιχείο όλων των τομέων της παραγωγής, ο αγώνας για την ισότιμη πρόσβαση στη πληροφορία, η μάχη κατά του ψηφιακού αναλφαβητισμού αποτελούν προϋποθέσεις για την εδαφική και κοινωνική συνοχή. Ο αγώνας για τη περιφερειακή ανάπτυξη, την ανάπτυξη δηλαδή που είναι ισόρροπη και αειφόρος περνάει σήμερα σε μια νέα φάση, περνάει δηλαδή και μέσα από τη διάδοση των νέων τεχνολογιών και η Τοπική Αυτοδιοίκηση είναι ο φυσικός χώρος που μπορεί να διασφαλίσει και να εγγυηθεί μια τέτοια εξέλιξη. 

Για αυτό ακριβώς πρέπει να μπούμε μπροστά στην εθνική προσπάθεια για καλύτερες επιδόσεις στις νέες τεχνολογίες, θα βοηθήσουμε έτσι και τον εθνικό στόχο της επίτευξης καλύτερων επιδόσεων και ικανοποίηση κάποιων δεικτών που πρέπει οπωσδήποτε να πιάσουμε γιατί είναι καίριο για την ανταγωνιστικότητα της χώρας, θα είναι όμως ο μεγάλος ωφελημένος για το σύνολο της χώρας με τη διάχυσή τους. 

Στη προσπάθειά μας αυτή δεν βαδίζουμε χωρίς πυξίδα. Πριν 2 χρόνια αναθέσαμε στο Εργαστήριο Βιομηχανικής και Ενεργειακής Οικονομίας, το Εργαστήριο ΕΒΕΟ που είπε η κυρία Γαζή νωρίτερα διαβάζοντας τον χαιρετισμό του Πρύτανη του Μετσόβειου Πολυτεχνείου, με επικεφαλής τον καθηγητή κύριο Καλογήρου Γιάννη που είναι και στο Προεδρείο μας και στην Αναπτυξιακή Εταιρεία ΠΕΤΑ, την εκπόνηση του στρατηγικού σχεδίου της Αυτοδιοίκησης σε ότι αφορά τις τεχνολογίες πληροφορικής και επικοινωνιών. Η συνεργασία μας έχει μπει ήδη στον τρίτο χρόνο και αποδεικνύεται ιδιαίτερα καρποφόρα και αποτελεσματική. Θα παρουσιαστούν και αρκετά από τα συμπεράσματα της μέχρι τώρα συνεργασίας μας κατά τη πορεία των εργασιών. 

Ξεχωριστά πρέπει να ευχαριστήσω βέβαια και τον Ειδικό Γραμματέα της Κοινωνίας της Πληροφορίας κύριο Ασημακόπουλο, με τον οποίο έχουμε πάρα πολύ καλή συνεργασία και έχει σταθεί αρωγός σε αυτή μας τη προσπάθεια και πρωτοβουλία, όπως και ο ίδιος είπε πριν από λίγο στο βήμα. 

Κυρίες και κύριοι συνάδελφοι, το έργο της ελληνικής Αυτοδιοίκησης στη Κοινωνία της Πληροφορίας έχει πλέον ένα μέγεθος που είναι μεν μικρό, αλλά είναι ουσιαστικό. Μπορεί να επηρεάσει τη κοινωνία, μπορεί να έχει κοινωνικό και οικονομικό αντίκρισμα. Στις 31/12/2005 σύμφωνα με στοιχεία που συγκεντρώνουμε ανάμεσα στα άλλα στα πλαίσια της συνεργασίας για την οποία μίλησα με την ομάδα του κυρίου Καλογήρου και την ΠΕΤΑ, τα στοιχεία μας λένε τα εξής λοιπόν: 31/12 οι πρωτοβάθμιοι ΟΤΑ είχαν εντάξει έργα στο τομεακό επιχειρησιακό πρόγραμμα Κοινωνία της Πληροφορίας, καθώς και στα 13 ΠΕΠ, δηλαδή στα 13 Περιφερειακά Επιχειρησιακά Προγράμματα, έργα των οποίων ο προϋπολογισμός υπερβαίνει τα 200.000.000 €, ενώ είχαν πραγματοποιήσει δαπάνες περίπου 100.000.000 €. 

Είναι ιδιαίτερα σημαντική και η επίδοση. Πρακτικά δηλαδή ένα μερίδιο περίπου 10% των συνολικών πόρων για έργα της Κοινωνίας της Πληροφορίας αξιοποιείται από τη πρωτοβάθμια Αυτοδιοίκηση. Καταγράφονται όμως ήδη κάποιες ενδιαφέρουσες αλλαγές που έχουν σαφώς ποιοτικό χαρακτήρα στα χαρακτηριστικά των έργων των ΟΤΑ που είναι ενταγμένα στη Κοινωνία της Πληροφορίας. Τον τόνο και το μέτρο πλέον δεν τον δίνουν τα μικρά έργα, αυτά τα γνωστά των Σχολικών Επιτροπών με προμήθεια εξοπλισμού για τα σχολεία, που τα ξέρουμε νομίζω όλοι μας, κάποια από αυτά τα υλοποιεί και η Νομαρχιακή Αυτοδιοίκηση. Ο τόνος και το μέτρο δίνεται από έργα που έχουν αντικειμενικά προστιθέμενη αξία ιδιαίτερα σημαντική και αφορούν την εξυπηρέτηση του πολίτη, την υποστήριξη της επιχειρηματικότητας και τη βελτίωση της διοικητικής ικανότητας.

Έτσι λοιπόν σύμφωνα με τα στοιχεία, ξανά λέω, που έχουμε στη διάθεσή μας 336 ΟΤΑ έχουν ενταγμένα έργα τα οποία αφορούν ευρυζωνικότητα και ηλεκτρονική διακυβέρνηση και 217 ΟΤΑ έχουν ενταγμένα έργα που αφορούν υποδομές ευρυζωνικότητας με προϋπολογισμό που πλησιάζει τα 100.000.000 €. 

Θεωρώ αναγκαίο στο σημείο αυτό να αναφερθώ σε συγκεκριμένα ζητήματα που προκύπτουν από την αξιολόγηση του έργου της Αυτοδιοίκησης στη Κοινωνία της Πληροφορίας και τις δυσκολίες βέβαια και τα προβλήματα που αντιμετωπίζουμε. Πρώτον, σε ότι αφορά την υλοποίηση και ολοκλήρωση των έργων που είναι ενταγμένα, το έργο της υλοποίησης στη Κοινωνία της Πληροφορίας δεν είναι καθόλου απλό και βέβαια διαφέρει σε τεράστιο θα έλεγα βαθμό από το κλασικό δημόσιο έργο, ακόμα και το πιο μεγάλο. 

Στον πυρήνα του κλειδιού της επιτυχίας, της προσπάθειας μάλλον για επιτυχή εξέλιξη των έργων βρίσκεται η κινητοποίηση, η συμβολή του ανθρώπινου δυναμικού των ΟΤΑ, το είπε και ο κύριος Ασημακόπουλος νωρίτερα. Ποιου ανθρώπινου δυναμικού όμως; Όχι μόνο του πολιτικού προσωπικού που πρέπει να ενστερνιστεί και να πιστέψει στην αξία του εγχειρήματος και στη τεράστια προστιθέμενη αξία, αλλά και μιας ομάδας στελεχών είτε μέσα από τον Δήμο, είτε με συνεργάτες έξω από την αγορά που πρέπει να δουλέψουν με θέρμη για τον σχεδιασμό και την εφαρμογή και θα τους χαρακτήριζα αφιερωμένους. 

Έχουν ανάγκη οι Δήμοι, είναι κοινός στόχος αυτό που λέω και νομίζω το καταλαβαίνουμε όλοι όσοι είμαστε σε αυτή την αίθουσα, ότι έχουμε ανάγκη από στελέχη που θα είναι αφιερωμένα κυριολεκτικά στην υπόθεση των νέων τεχνολογιών, προκειμένου να περάσουν και στο Δήμο και να διαδοθούν τα οφέλη και να περάσουν βέβαια σε όλη τη κοινωνία. 

Κρίσιμες προϋποθέσεις μιας επιτυχούς υλοποίησης αναδεικνύονται πλέον δύο παράμετροι. Η μία αφορά μια δομή που μπορεί να διαδραματίσει ενοποιητικό συντονιστικό προγραμματικό ρόλο ακριβώς γιατί υπάρχουν αυτές οι αδυναμίες που ακούστηκαν και θα ακουστούν τις άλλες μέρες. Προβληματίζει όλους μας νομίζω το να ακούμε από 102 ΟΤΑ πάνω από 20.000 πληθυσμό, που διαθέτουν το κρίσιμο μέγεθος, υποτίθεται ότι έχουν το ανθρώπινο δυναμικό, υποτίθεται πως οι αιρετοί τους είναι ανοιχτοί στα μηνύματα των καιρών και οι 41 δεν έχουν καν υποβάλλει πρόταση. Για να μην μπούμε στον κόπο να αξιολογήσουμε τις 61 προτάσεις, δεν είναι αυτή η δουλειά μας. Προφανώς και θα υπάρχουν αδυναμίες στις προτάσεις που έχουν υποβάλλει οι 61 ΟΤΑ, αντιλαμβάνεστε ότι είναι πολύ σημαντικό το πρόβλημα. 

Έτσι λοιπόν είναι σημαντικότατη προϋπόθεση να υπάρξει μια κεντρική δομή η οποία ξανά λέω μπορεί να διαδραματίσει ένα ρόλο ενοποιητικό, συντονιστικό, προγραμματικό και αυτό τον ρόλο αποφασίσαμε να αναλάβουμε μόνοι μας εμείς στη ΚΕΔΚΕ, μιας και δεν υπήρχε άλλος φορέας. Νομίζω από τη φύση την ίδια του θεσμού πολύ καλά πράξαμε. Επιλέξαμε βέβαια συγκεκριμένη στήριξη, γιατί δεν είμαστε εμείς οι ειδικοί που θα το κάνουμε και μίλησα για αυτή τη στήριξη και τη σύμβασή μας με το Εργαστήριο ΕΒΕΟ, του Μετσόβειου και τη ΠΕΤΑ. 

Αφετέρου βέβαια χρειάζεται ένας ευέλικτος μηχανισμός στοχευμένης υποστήριξης των φορέων της Αυτοδιοίκησης. Προφανώς και δεν εννοούμε και εμείς ότι πρέπει να υπάρχουν μόνο πιλοτικά προγράμματα, όμως τα προγράμματα που έχουν ξεκινήσει και έχουν προχωρήσει ένα βήμα πιο μπροστά πρέπει να υποστηριχθούν συστηματικά για να μπορεί να διαδοθεί αυτή η γνώση σε αυτούς που έρχονται από πίσω. Έτσι λοιπόν και σε αυτή τη κατεύθυνση εργαζόμαστε και στα πλαίσια ενός έργου που πήραμε για λογαριασμό 17 ΟΤΑ, συγκροτούμε μια μονάδα υποστήριξης για έργα της Κοινωνίας της Πληροφορίας, που έχει συγκροτηθεί στα πλαίσια της ΠΕΤΑ Α.Ε. 

Το δεύτερο σημείο που θέλω να θίξω και έχει σχέση με τη πορεία της Αυτοδιοίκησης στα έργα των τεχνολογιών πληροφορικής και επικοινωνιών αφορά την ενσωμάτωση των νέων τεχνολογιών στη λειτουργία των ΟΤΑ. Σε πολλούς Δήμους είναι γνωστό ότι υπάρχει το φαινόμενο του κατακερματισμού και της έλλειψης συντονισμού. Λειτουργούν δηλαδή πολλά συστήματα που μεταξύ τους δεν συντονίζονται.

Παράλληλα είναι γνωστό ότι η Αυτοδιοίκηση έχει ενταχθεί στο πλέγμα των κρατικών δικτύων όπως είναι το Σύζευξης, τα οποία αναπτύσσονται διαρκώς. Θα έχουμε και τη νέα εξέλιξη με το μεγάλο έργο, για το οποίο έγινε αναφορά και από την Επίτροπο και από τον Ειδικό Γραμματέα. Τα οποία βέβαια έχουν τεράστιες δυνατότητες αυτά τα δημόσιας διοίκησης, όπως όλοι πολύ καλά γνωρίζουμε. 

Ο ηλεκτρονικός Δήμος, αγαπητοί συνάδελφοι, είναι μια μεγάλη τομή η οποία προφανώς και χρειάζεται εξοπλισμό και τεχνολογικά εφόδια, τα οποία όμως αν θέλετε είναι καθαρά επικουρικά σε αυτή τη προσπάθεια. Αυτό που πρέπει όλοι να συνειδητοποιήσουμε είναι πως αυτή η τομή θα προκύψει ως επιτυχής επιλογή για την Αυτοδιοίκηση. Αν υπάρχει πρώτα από όλα ένα σχέδιο βασισμένο στην ιδέα της ενσωμάτωσης της Κοινωνίας της Πληροφορίας στην οργάνωση και λειτουργία του Δήμου και αν υπάρξει κινητοποίηση ανθρώπινου δυναμικού. Φυσικά και χρειάζονται επικουρικά και περαιτέρω εξοπλισμός και εφόδια, είναι όμως επικουρικά. Κινητοποίηση ανθρώπινου δυναμικού και ένα ενιαίο σχέδιο για τον συντονισμό όλων όσων κάνουμε και όλων όσων μπορούμε να αξιοποιήσουμε όπως είναι το Σύζευξης για παράδειγμα, το αναφέρω επειδή είναι ένα γνωστό και μεγάλο πρόβλημα. 

Τρίτον, η αξιοποίηση της Κοινωνίας της Πληροφορίας έτσι ώστε να αναβαθμιστεί η σχέση των ΟΤΑ με τη κοινωνία είναι μια ιδιαίτερα κρίσιμη παράμετρος. Η νέα σχέση της Αυτοδιοίκησης με τη κοινωνία αφορά τους πολίτες που έχουν ποικίλα φυσικά αιτήματα και ενδιαφέροντα, αφορά την ενίσχυση της επιχειρηματικότητας, αφορά την απασχόληση και τη κοινωνική προστασία, αφορά τη δημοκρατία, την ενημέρωση, αφορά τη γνώση. 

Ξαφνικά οι τεχνολογίες πληροφορικής και επικοινωνιών ανοίγουν πρωτόγνωρες πραγματικά λεωφόρους μεγάλων ταχυτήτων, αλλά και ανθρώπινου μέτρου, μέσα από τις οποίες εξελίξεις αυτές η Αυτοδιοίκηση μπορεί πλέον να επικοινωνήσει με τη κοινωνία με ένα εντελώς διαφορετικό, πρωτότυπο, αλλά και άμεσο τρόπο και αυτή τη δυνατότητα οφείλουμε να ρυθμίσουμε και να αξιοποιήσουμε. Η ευρυζωνικότητα είναι μια τεράστια υπόθεση, μια τεράστια δυνατότητα, αλλά και ένα πεδίο που βάζει δύσκολα και πρωτότυπα προβλήματα υλοποίησης και διαχείρισης του δημοκρατικού κοινωνικού ελέγχου στα περιεχόμενα και τις διαδικασίες. 

Η νέα σχέση Αυτοδιοίκησης και κοινωνίας μέσα από τις νέες τεχνολογίες συμβαδίζει με αλλαγές, προϋποθέτει αλλαγές στον ίδιο τον Δήμο, αλλά και μείωση του ψηφιακού χάσματος μεταξύ των πολιτών. Είναι μια μεγάλη πρόκληση για τη σύγχρονη Αυτοδιοίκηση, αγαπητοί συνάδελφοι, αυτό στο οποίο αναφέρομαι, γιατί η Αυτοδιοίκηση είναι αυτή που μπορεί να συμβάλλει σε μια προσπάθεια οικοδόμησης από κάτω και αποκεντρωμένα, που θα οδηγήσει στην αναζωογόνηση της κοινωνίας συνολικά, στη βελτίωση της ζωής του πολίτη, στη βιώσιμη ανταγωνιστική συμμετοχή μας στο διεθνές γίγνεσθαι και έκανα αναφορά στην αρχή και σε αυτό. 

Το τέταρτο σημείο και τελευταίο στο οποίο θέλω να αναφερθώ αφορά τον σχεδιασμό για τα έργα της Αυτοδιοίκησης στη Κοινωνία της Πληροφορίας κατά τη τέταρτη προγραμματική περίοδο. Με το θετικό έργο της Αυτοδιοίκησης στο Γ΄ Κοινοτικό Πλαίσιο Στήριξης και τα προβλήματα που έχουν αναφερθεί εγγράφεται σημαντική υποθήκη ώστε να αξιώσουμε στα αντίστοιχα πεδία με την ισχυρή παρουσία μας, με αξιόλογα οικονομικά μερίδια και αξιόπιστο προγραμματικό σχεδιασμό στην τέταρτη προγραμματική περίοδο. Εμείς εργαζόμαστε με ενίσχυση, με υποστήριξη της προσπάθειας των ΟΤΑ να υλοποιήσουμε τα ενταγμένα έργα μας με αξιόπιστες προτάσεις, ώστε οι διαφαινόμενες μεγάλες απώλειες πόρων στο επιχειρησιακό πρόγραμμα Κοινωνία της Πληροφορίας να μην συμπαρασύρουν και τον συνολικό σχεδιασμό της Αυτοδιοίκησης για τη νέα προγραμματική περίοδο. 

Χρειάζεται από αυτό το βήμα να επισημάνω ότι η Αυτοδιοίκηση έχει σημαντικά συγκριτικά πλεονεκτήματα ώστε να επωμιστεί με επιτυχία ικανά μερίδια στα προγράμματα που αφορούν τη βελτίωση της διοικητικής ικανότητας – στα οποία έκανε ο κύριος Ανδρονόπουλος αναφορά – και στη Κοινωνία της Πληροφορίας για όλους, όπως τίθενται ως σχετικές προτεραιότητες στα πλαίσια του ΕΣΠΑ για το 2007-2013.

Κυρίες και κύριοι Σύνεδροι, η επιλογή να γίνει σήμερα το Συνέδριο της Αυτοδιοίκησης για τη Κοινωνία της Πληροφορίας υπαγορεύτηκε και από ορισμένα χαρακτηριστικά συγκυριακά, που έχουν ακριβώς σχέση με το συγκεκριμένο πεδίο και αφορούν όχι μόνο τη χώρα μας, αλλά ευρύτερα εξελίξεις στην Ευρωπαϊκή Ένωση. 

Στις κυβερνήσεις της Ευρώπης, στα Όργανα της Ευρωπαϊκής Ένωσης η συζήτηση για τη στρατηγική της Λισσαβόνας για την ανταγωνιστικότητα και τα εθνικά προγράμματα μεταρρυθμίσεων συνεχίζεται και έχει μια συγκεκριμένη εξέλιξη. Υποχρεωτικά σε αυτή τη συζήτηση ένα μεγάλο μέρος καταλαμβάνουν η Κοινωνία της Πληροφορίας, η Κοινωνία της Γνώσης συνδεδεμένες με την ανταγωνιστικότητα. Τον δυναμισμό του καινούργιου που αντιπροσωπεύουν οι νέες τεχνολογίες, κατά πλειοψηφία η Ευρωπαϊκή Ένωση έχει αποφασίσει να την μετατρέψει σε αιχμή του δόρατος για να προωθηθεί η αναθεωρημένη στρατηγική της Λισσαβόνας με συγκεκριμένο περιεχόμενο που αφορά μονοσήμαντα την ανταγωνιστικότητα.

Από την άλλη στις κοινωνίες της Ευρώπης υπάρχει σε εξέλιξη μια σύγκρουση, είναι αυτή που αφορά τις εργασιακές σχέσεις, το ασφαλιστικό, το κοινωνικό κράτος και την ανταγωνιστικότητα φυσικά και όλη αυτή η σύγκρουση βρίσκει έμμεσα ή άμεσα πολλές φορές μπροστά της τις νέες τεχνολογίες. Είναι αυτές υπεύθυνες για τη μείωση των θέσεων εργασίας; Είναι αυτές υπεύθυνες για μια σειρά προβλημάτων των εργαζομένων; Πρέπει να στρίψουμε και να τις αποφύγουμε; Τι πορεία πρέπει να ακολουθήσουμε; Είναι ένας διάλογος που στην Ευρώπη ιδιαίτερα είναι ολοζώντανος και κάθε μέρα που περνάει όλο και ζωντανεύει περισσότερο και οι απαντήσεις πρέπει να σπεύσουν. 

Να πω ότι είναι πάρα πολύ δύσκολες, είναι πολύ δύσκολο να ορίσει κανείς τα όρια ανάμεσα στην πρόοδο και τις δυνατότητες που ανοίγουν με τη προώθηση της Κοινωνίας της Πληροφορίας και σε μια φοβική από την άλλη και οπισθοδρομική άρνηση των αλλαγών. Είναι πολύ δύσκολο να ορίσει κανείς τα όρια και θα έπρεπε να ήμουν επιπόλαιος για να το όριζα εγώ από βήματος του Συνεδρίου. 

Υπάρχει όμως – και αυτό είναι που θέλω να τονίσω και το τόνισα και στην αρχή – από τη μια πλευρά μια πυξίδα που δείχνει η αναθεωρημένη στρατηγική της Λισσαβόνας και λέει να πετύχει σώνει και καλά η Ευρώπη κάποιους δείκτες κάθετα και τελειώσαμε. Υπάρχει και η άλλη φωνή, η φωνή της κοινωνίας και η Αυτοδιοίκηση έξω από ιδεολογικές αναφορές και αφετηρίες εξήγησα στην αρχή γιατί είναι τοποθετημένη στην άλλη πλευρά από αυτή που δείχνει η κεντρική πυξίδα της Ευρωπαϊκής Ένωσης. Αυτό πρέπει να είναι σαφές σε όλους μας και έκανα αναφορά και στο εγκυρότερο ευρωπαϊκό φόρουμ της Αυτοδιοίκησης που είναι η Επιτροπή των Περιφερειών. 

Έτσι λοιπόν είναι μια συγκυρία πολύ συγκεκριμένη φίλες και φίλοι. Είχαμε την έλευση εδώ της Επιτρόπου κυρίας Reading, που σήμερα χαιρέτισε με τον τρόπο που χαιρέτισε το Συνέδριό μας. Στην Αθήνα λαμβάνει χώρα το τέταρτο ευρωπαϊκό κοινωνικό φόρουμ που βάζει μια άλλη διάσταση σε αυτά τα ζητήματα και νομίζω ότι αυτό αντικειμενικά δίνει ένα εντελώς διαφορετικό περιεχόμενο στο Συνέδριό μας και δεν πρέπει να ξεφεύγει από τη προσοχή μας γιατί δεν είναι τεχνοκρατικό το ζήτημα, όπως και ο Ειδικός Γραμματέας είπε προ ολίγου από το βήμα. Είναι ένα γενικότερο ζήτημα η διείσδυση και ο στόχος να αφορά όλους και όχι λίγους. 

Στη συγκυρία των εξελίξεων στην Ελλάδα έχουμε τέσσερα σημαντικά ζητήματα που πρέπει να αναδειχτούν μέσα από το Συνέδριό μας και με την απαρίθμηση αυτή ολοκληρώνω και την ομιλία μου. 

Πρώτον, όπως είπα και νωρίτερα, υπάρχει κίνδυνος απώλειας σημαντικών πόρων στο σύνολο του Γ΄ Κοινοτικού Πλαισίου Στήριξης και του Ταμείου Συνοχής, ιδιαίτερα δε στο επιχειρησιακό πρόγραμμα Κοινωνία της Πληροφορίας το οποίο από την αρχή δυστυχώς βρίσκεται στο κόκκινο ως πρόγραμμα. Είναι γνωστά τα προβλήματα και είναι γνωστό επίσης ότι στις 20 και 21 Ιουνίου στη κεντρική Επιτροπή Παρακολούθησης του Γ΄ Κοινοτικού Πλαισίου Στήριξης πρόκειται να γίνει η τελευταία και μεγάλη από ότι φαίνεται αναθεώρηση του Γ΄ Κοινοτικού Πλαισίου Στήριξης. 

Το επιχειρησιακό πρόγραμμα Κοινωνία της Πληροφορίας βρίσκεται εξαρχής σχεδόν στη ζώνη του κόκκινου, έχει χαμηλή απορροφητικότητα και έτσι αντικειμενικά απειλείται με νέες μειώσεις. Έχουμε τονίσει και στη προηγούμενη μείωση που είχε γίνει την αντίθεσή μας σε μια τέτοια εξέλιξη. Εμείς πιστεύουμε ότι δεν πρέπει να υπάρξει άλλη μείωση πόρων και πρέπει για μια ακόμη φορά από το βήμα του Συνεδρίου να πω ότι η ημερομηνία της 31/12/2006 σε ότι αφορά τις συμβάσεις είναι μια ημερομηνία που δεν ισχύει, αυτό που ισχύει είναι η 31/12/2008 και αυτό μπορώ να το πω με τον πιο έγκυρο τρόπο μιας και είναι αποτέλεσμα της συνάντησής μας με την αρμόδια για τη περιφερειακή πολιτική Επίτροπο κυρία Χούπνερ τον Γενάρη στις Βρυξέλλες. 

Είναι ένα μέτρο, ένας φραγμός που έχει βάλει η ίδια η χώρα από μόνη της και καλά έκανε, για να επιταχυνθεί το έτσι και αλλιώς προβληματικό Γ΄ Κοινοτικό Πλαίσιο Στήριξης και ιδιαίτερα τα επιχειρησιακά προγράμματα που πάσχουν. Δεν υπάρχει όμως ζήτημα 31ης/12 και κατά συνέπεια η θέση αυτή, την οποία θέλω να κάνω καθαρό ότι θα την υποστηρίξουμε και στις 20-21 Ιουνίου στην αναθεώρηση του Γ΄ Κοινοτικού Πλαισίου Στήριξης. Είναι μια θέση αρχής. Δεν μπορεί να λέμε ότι χρειαζόμαστε αυτούς τους πολύτιμους πόρους για να καλύψουμε αυτό το χάσμα που μας χωρίζει και να τους κάνουμε άσφαλτο και τσιμέντο. Δεν πρέπει να μεταφερθούν οι πόροι. 

Κίνδυνο θα έχει να χάσει φυσικά αν δεν μπορεί να απορροφήσει ως 31/12 /2008, δεν πρέπει όμως να αποστερήσει από τώρα στο όνομα δήθεν της μη συμβασιοποίησης την 31/12. Δεν υφίσταται αυτή η ημερομηνία και είναι μάλιστα και τέτοια η φύση των έργων παρά τα προβλήματα στα οποία έκανα αναφορά στις τεχνολογίες πληροφορικής και επικοινωνιών, που αν ξεπεράσουμε ένα ορισμένο κρίσιμο στάδιο μετά στη συνέχεια μπορούμε να κάνουμε πολύ γρηγορότερα την απορρόφηση από ένα κλασικό δημόσιο έργο και νομίζω το ξέρουμε όλοι όσοι έχουμε υλοποιήσει τέτοια έργα. Κατά συνέπεια λοιπόν είναι ένα ιδιαίτερα κρίσιμο ζήτημα και για αυτό αναφέρθηκα τόσο εμφαντικά. 

Το δεύτερο σημείο στο οποίο θέλω να επιστήσω τη προσοχή όλων των Συνέδρων είναι ότι μέσα από μια τέτοια λογική – δεν χρειάζεται να πω πολλά για να μην κουράζω – είναι προφανές ότι η πρωτοβουλία της Ειδικής Γραμματείας της Κοινωνίας της Πληροφορίας για την ψηφιακή Αυτοδιοίκηση προφανώς είναι σε κατεύθυνση που μας εκφράζει, προφανώς τη στηρίζουμε στην υλοποίησή μας με τον συστηματικότερο τρόπο ώστε να ευοδώσει ως πρωτοβουλία. Δεν χρειάζεται νομίζω να προσθέσω επιχειρήματα γιατί ακριβώς θα κάνουμε αυτό τον αγώνα και αυτή τη προσπάθεια μαζί με την Ειδική Γραμματεία.

Το τρίτο ζήτημα αφορά το κρίσιμο θέμα της μείωσης του ψηφιακού χάσματος και της κατάρτισης του ανθρώπινου δυναμικού, για το οποίο έχω μιλήσει ήδη και το οποίο όπως είπα είναι βέβαια η καθοριστικότερη συνιστώσα για την αποτελεσματική εφαρμογή των τεχνολογιών πληροφορικής και επικοινωνιών στην Αυτοδιοίκηση. Σε αυτή τη κατεύθυνση είναι σημαντική η πρωτοβουλία της ΚΕΔΚΕ μετά από την θετική ανταπόκριση της Ειδικής Γραμματείας της Κοινωνίας της Πληροφορίας, να προτείνουμε ένα ευρύ πρόγραμμα κατάρτισης στις νέες τεχνολογίες με την ευθύνη του Ινστιτούτου Τοπικής Αυτοδιοίκησης, το οποίο θα συγχρηματοδοτηθεί από το επιχειρησιακό πρόγραμμα Κοινωνία της Πληροφορίας. Έχει κλείσει αυτή η διαδικασία, σε λίγες μέρες καταθέτουμε το τεχνικό δελτίο, έχει συμφωνηθεί και θα παρθεί έτσι μια πολύ σημαντική πρωτοβουλία έτσι ώστε στον τομέα κατάρτισης να κάνουμε άλμα και όχι απλά βήματα. 

Συμβολή στην κατάρτιση των αιρετών στα ζητήματα της Κοινωνίας της Πληροφορίας, αποτέλεσαν βέβαια και τα συνδιοργανώμενα με το Εθνικό Κέντρο Δημόσιας Διοίκησης και τη ΚΕΔΚΕ σεμινάρια που πραγματοποιήθηκαν στις Περιφέρειες και πρέπει να πω ότι θα επαναληφθούν αυτά τα σεμινάρια για τους αιρετούς και την ενημέρωσή τους γύρω από τις νέες τεχνολογίες και μετά τις εκλογές του Οκτωβρίου. 

Η ενεργό συμμετοχή της Αυτοδιοίκησης στα ζητήματα σχετικά με τη κατάρτιση στις τεχνολογίες πληροφορικής και επικοινωνιών εξελίσσεται συγχρόνως και παράλληλα με την ευρεία συζήτηση που έχει δρομολογηθεί για τις αναγκαίες αλλαγές στη τριτοβάθμια εκπαίδευση και η οποία κυριαρχεί βέβαια όπως βλέπουμε και στη πολιτική επικαιρότητα, πιθανά αυτές οι πορείες κάπου να συναντηθούν. Εμείς αν υπάρξει μια τέτοια εξέλιξη μέσα από τη συνταγματική αναθεώρηση, έξω από το τι πιστεύουμε για αυτές τις εξελίξεις θα είμαστε από κάθε άποψη έτοιμοι όπως είχα πει και στη σχετική συνέντευξη για τη συνταγματική αναθεώρηση. 

Το τρίτο σημείο που θέλω να θίξω αφορά το ΕΣΠΑ, το Εθνικό Στρατηγικό Πλαίσιο Αναφοράς 2007-2013 και τη προετοιμασία της χώρας μας. Η ΚΕΔΚΕ παρακολουθεί αυτές τις διαδικασίες πολύ στενά, συμμετέχει και προτείνει για λογαριασμό της Αυτοδιοίκησης. Δεν είναι ότι πήγαμε μόνο στις Βρυξέλλες και συναντήσαμε τη κυρία Χούπνερ και τον κύριο Δήμα και τον Γραμματέα της Επιτροπής Περιφερειών τότε, θέλω να ανακοινώσω σήμερα στο Συνέδριό μας δύο σημαντικές παρουσίες που θα έχουμε στη χώρα μας, δύο πολύ σημαντικά γεγονότα που έχουν σχέση με τη καλύτερη προετοιμασία της Τοπικής Αυτοδιοίκησης για το Δ΄ Κοινοτικό Πλαίσιο Στήριξης. 

Στις 6 Ιουνίου ο Έλληνας Επίτροπος αρμόδιος για θέματα περιβάλλοντος κύριος Δήμας θα ενημερώσει δια ζώσης και άμεσα την ελληνική Τοπική Αυτοδιοίκηση για τις προτεραιότητες της Ευρωπαϊκής Ένωσης στους τομείς της διαχείρισης των απορριμμάτων, της αναβάθμισης του αστικού περιβάλλοντος και γενικότερα τις περιβαλλοντικές προτεραιότητες της Ευρωπαϊκής Ένωσης και θα μας πει ιδιαίτερα ενδιαφέροντα πράγματα. Ανάλογη εκδήλωση, με πολύ γενικότερο αντικειμενικά χαρακτήρα λόγω αρμοδιότητας, θα γίνει με ομιλήτρια μεταξύ των άλλων την κυρία Χούπνερ στις 7 Ιουλίου. Αυτές βέβαια οι πρωτοβουλίες συνεχίζονται. 

Έξω πάμε καλά που έλεγε και ο αείμνηστος Κωνσταντίνος Καραμανλής, μέσα όμως δεν ξέρω αν πάμε το ίδιο καλά. Μάλλον όχι, γιατί πρέπει να πω ότι με εξαιρέσεις που υπάρχουν και στις οποίες έγινε αναφορά και δεν συνηθίζω να μασάω τα λόγια μου και να αδικώ πραγματικά αυτούς που τείνουν ευήκοον ους στις προτάσεις μας, υπάρχει όμως ένα κεντρικό ζήτημα: η κυβέρνηση κεντρικά αγνοεί τη Τοπική Αυτοδιοίκηση στα πλαίσια του ΕΣΠΑ και το ζήτημα δεν αφορά το prestige και το κύρος της ΚΕΔΚΕ, αφορά το ίδιο το περιεχόμενο του Εθνικού Στρατηγικού Πλαισίου Αναφοράς για το οποίο μίλησα ήδη αρκετά, συνάδελφοι και συναδέλφισσες και νομίζω πως έχω γίνει κατανοητός. 

Η ανταγωνιστικότητα χωρίς εδαφική και κοινωνική συνοχή είναι συμβατή με τη στρατηγική της Λισσαβόνας, αλλά δεν είναι συμβατή με τις ανάγκες της χώρας. Αυτό είναι που μας ενοχλεί στην μη συμμετοχή την ολοκληρωμένη της Αυτοδιοίκησης. Η Αυτοδιοίκηση είναι ο κοινωνικός εκείνος εταίρος που αντικειμενικά πιέζει στη κατεύθυνση όπως είπα της διάχυσης των ωφελειών και των ωφελημάτων για όλα τα προγράμματα και όχι μόνο βέβαια για τη Κοινωνία της Πληροφορίας. Αυτό είναι ένα κεντρικό πολιτικό ζήτημα και θέλουμε σαφέστατα πολύ πιο συγκεκριμένο και αναβαθμισμένο ρόλο όχι για λόγους κύρους και prestige όπως είπα, αλλά για λόγους ουσίας και περιεχομένου της ίδιας της κατεύθυνσης του Δ΄ Κοινοτικού Πλαισίου Στήριξης. 

Στα πεδία που άπτονται των τεχνολογιών πληροφορικής και επικοινωνιών και συγκεκριμένα στη βελτίωση της διοικητικής ικανότητας και στη Κοινωνία της Πληροφορίας για όλους, η ΚΕΔΚΕ έχει καταθέσει πρόταση – εδώ έχουμε καλή συνεργασία όπως είπα και στην αρχή – με την οποία διεκδικούμε για την Αυτοδιοίκηση και ρόλο ως ενδιάμεσου φορέα στην εφαρμογή των επιχειρησιακών προγραμμάτων, που θα ενσωματώσουν τους σχετικούς άξονες προτεραιότητες. Ασχολούμαστε ιδιαίτερα δηλαδή με το πρόβλημα του τελικού δικαιούχου και των ενδιάμεσων φορέων, έτσι ώστε να μην μπούμε σε νέες περιπέτειες ειδικά σε αυτό τον τόσο κρίσιμο τομέα. 

Συναδέλφισσες και συνάδελφοι, πρόσφατα ο Έλληνας Επίτροπος κύριος Δήμας στον οποίο έκανα αναφορά, κάλεσε τους πολίτες να ψηφίσουν Δημοτικές Αρχές και δημοτικά προγράμματα που σέβονται το περιβάλλον. Νομίζω τον ακούσαμε όλοι. Εμείς καλούμε από το βήμα του Συνεδρίου τους συνάδελφους όλους νυν και υποψηφίους Δημάρχους και αυτούς που τους πλαισιώνουν να κάνουμε όλοι προγραμματικό ζήτημα της εκλογικής μάχης την αποφασιστική προώθηση των τεχνολογιών πληροφορικής και επικοινωνιών, ώστε να βρούμε κοινό βηματισμό με τη νέα γενιά, να δυναμώσουμε και να ανανεώσουμε τη σχέση του πολίτη με την Αυτοδιοίκηση. Είναι ιδιαίτερα κρίσιμο. 

Φίλες και φίλοι, αιρετοί, στελέχη των ΟΤΑ και των άλλων φορέων της Αυτοδιοίκησης, εκπρόσωποι των κομμάτων, αγαπητοί προσκεκλημένοι, αγαπητοί φίλοι από τις χώρες-μέλη της Ευρωπαϊκής Ένωσης, η πρωτοβουλία της ΚΕΔΚΕ για το 2004 να σχεδιάσει μια στρατηγική για τη Κοινωνία της Πληροφορίας, να δρομολογήσει σημαντικά ζητήματα εφαρμογής στους ΟΤΑ, να υποστηρίξει με συνέπεια, σύστημα και δικούς της πόρους την υλοποίηση εκείνου του αρχικού σχεδίου και της κεντρικής του ιδέας. 

Κρίνεται και θα κριθεί στη πράξη για τη συμβολή της στην προώθηση των τεχνολογιών πληροφορικής και επικοινωνιών στην Αυτοδιοίκηση. Τέτοια πράξη αξιολόγησης, προβληματισμού, ανταλλαγής γνώμης και εμπειριών, αφετηρία για καλύτερες επιδόσεις της Αυτοδιοίκησης στο πεδίο της Κοινωνίας της Πληροφορίας, σε όφελος των πολιτών και της ίδιας της Αυτοδιοίκησης πιστεύω βαθιά ότι θα είναι και το Συνέδριό μας που μόλις τώρα ξεκινά. Με αυτή την ιδέα εκ μέρους του Διοικητικού Συμβουλίου της ΚΕΔΚΕ κηρύσσουμε την έναρξη των εργασιών του Συνεδρίου. Σας ευχαριστώ. 

Όπως είπαμε νωρίτερα τώρα ακολουθεί το γεύμα και σε μια ώρα ακριβώς στις 14:30 θα ξεκινήσει ο πρώτος κύκλος, όπου επαναλαμβάνω έχουμε τις τέσσερις εισηγήσεις από την Ευρώπη και τις Ηνωμένες Πολιτείες, που νομίζω θα είναι ιδιαίτερα χρήσιμες για όλους μας. 

ΔΙΑΛΕΙΜΜΑ

1Η ΕΝΟΤΗΤΑ
ΠΡΟΕΔΡΕΙΟ (Χ. ΠΑΛΑΙΟΛΟΓΟΣ): Ξεκινάμε την πρώτη ενότητα, που έχει ως τίτλο «Στρατηγική για την ισχυρή παρουσία της Αυτοδιοίκησης στη Κοινωνία της Πληροφορίας, σχεδιασμός και υλοποίηση». Να καλέσω τον πρώτο και βασικό εισηγητή αυτής της ενότητας που είναι ο κύριος Γιάννης Καλογήρου, συντονιστής του ΕΒΕΟ του Εθνικού Μετσόβειου Πολυτεχνείου, καθηγητής στο Εθνικό Μετσόβειο Πολυτεχνείο. Θα μας παρουσιάσει την εισήγηση «Ανάλυση βασικών κατευθύνσεων στρατηγικής και ζητήματα υλοποίησης για την ηλεκτρονική διακυβέρνηση και τη τοπική ανάπτυξη». 

Ι. ΚΑΛΟΓΗΡΟΥ: Ευχαριστώ κύριε Πρόεδρε. Καταρχήν θέλω να ευχαριστήσω και εγώ τους εκλεκτούς συνομιλητές που έχουμε σήμερα, διότι νομίζω με τη πλούσια εμπειρία τους σε διάφορες περιοχές της Ευρώπης, αλλά και στις Ηνωμένες Πολιτείες, θα μπορέσουν να μας βοηθήσουν να συζητήσουμε κρίσιμα προβλήματα που έχουν σχέση με τον σχεδιασμό και την υλοποίηση στρατηγικών για την ηλεκτρονική διακυβέρνηση και τη τοπική ανάπτυξη. Η παρουσίασή μου βασίζεται και στη δουλειά που έχει γίνει μαζί με τη ΚΕΔΚΕ και με την ΠΕΤΑ για τη διαμόρφωση μιας στρατηγικής για την Αυτοδιοίκηση και τη θεμελίωσή της. 

Το πρώτο σημείο που θέλω να τονίσω είναι η επικαιρότητα μιας τέτοιας συζήτησης, καθώς και του Συνεδρίου αυτού της ΚΕΔΚΕ για την αξιοποίηση αυτών των τεχνολογιών στους Δήμους. Το ενδιαφέρον στοιχείο νομίζω τονίστηκε και το πρωί, αλλά είμαι υποχρεωμένος να το ξανατονίσω, ότι η ΚΕΔΚΕ είναι ο πρώτος μαζικός φορέας, αντιπροσωπευτικός κοινωνικός φορέας που χαράζει μόνος του μια δική του στρατηγική. 

Το λέω αυτό γιατί έχοντας μια αρκετά μεγάλη πείρα τα τελευταία χρόνια στο πλαίσιο του προγράμματος Κοινωνία της Πληροφορίας, είναι ο πρώτος φορέας ο οποίος πήρε τη πρωτοβουλία ο ίδιος με δικούς του πόρους και με δική του ομάδα και θεμελίωση να προσπαθήσει να έχει μια αυτοτελή στρατηγική, κάτι που είναι ιδιαίτερα σημαντικό και για τον χαρακτήρα αυτών των τεχνολογιών που απαιτούν από τη μια ισχυρό συντονισμό και από την άλλη αποκεντρωμένη υλοποίηση, αλλά και διότι πιστεύω ότι στην Ελλάδα – όπως θα εξηγήσω και στη συνέχεια – ένα κρίσιμο πρόβλημα είναι πολλές φορές η απόκλιση που υπάρχει μεταξύ καλού σχεδιασμού και ατελούς υλοποίησης. 

Με αυτή την έννοια εγώ νομίζω ότι παρά το γεγονός ότι το πρόγραμμα για τη Κοινωνία της Πληροφορίας από άποψη σχεδιασμού προφανώς έχει προχωρήσει και έχει φτάσει σε ένα επίπεδο, τώρα είναι τα κρίσιμα σημεία, τώρα είναι που πρέπει ο σχεδιασμός να δεθεί με την υλοποίηση και κυρίως με μηχανισμούς υλοποίησης. Αυτό είναι ένα κρίσιμο σημείο γιατί αλλιώς κινδυνεύουμε οι ωραίες ιδέες να μείνουν απλώς στο χαρτί. 

Η συγκυρία λοιπόν και της εξέλιξης του Γ΄ Κοινοτικού Πλαισίου Στήριξης, αλλά και αυτού που είπε ο Πρόεδρος της ΚΕΔΚΕ το πρωί για τις δημοτικές εκλογές, είναι καλό κάθε πρόγραμμα κάθε συνδυασμού στις δημοτικές εκλογές να έχει μια ισχυρή διάσταση αξιοποίησης αυτών των τεχνολογιών και το μήνυμα αυτό νομίζω πρέπει να το δώσει και το σημερινό Συνέδριο. 

Επίσης το Συνέδριο δίνει και τη δυνατότητα να κεφαλαιοποιηθούν εμπειρίες. Εγώ παρ’ όλο που προφανώς αποδέχομαι ότι πρέπει να τρέξουμε και μάλιστα πρέπει να τρέξουμε γρηγορότερα διότι τρέχουν και οι άλλοι και συνεχίζουν να τρέχουν, θεωρώ ότι η εικόνα στην Ελλάδα αδικείται αν αναδείξουμε μόνο τις αρνητικές πλευρές. Υπάρχουν νησίδες και χώροι και στην Αυτοδιοίκηση, στα πανεπιστήμια, στις μικρομεσαίες επιχειρήσεις και αλλού που κάνουν σημαντικά πράγματα και οι άνθρωποι αυτοί πρέπει να αναδειχθούν και να ενθαρρυνθούν για να συνεχίσουν να προχωρούν προς αυτή τη κατεύθυνση. Διότι και η Κοινωνία της Πληροφορίας θέλει τους πρωτοπόρους της και χωρίς αυτούς λίγα πράγματα μπορούν να γίνουν. Επίσης δεν σημαίνει ότι ξεκινάμε από μηδενική βάση, υπάρχουν υποδομές, υπάρχουν δράσεις, αυτές πρέπει να συνλειτουργήσουν με τις καινούργιες υποδομές και τις καινούργιες δράσεις. 

Και το τελευταίο σημείο που είναι πολύ σημαντικό: το Διεθνές Περιβάλλον και η επαφή μαζί του – και με αυτή την έννοια είναι πολύ ευχάριστο το ότι έχουμε αυτή τη δυνατότητα να συζητάμε με άλλους ανθρώπους στην Ευρώπη και ευρύτερα – δίνει τη δυνατότητα να μεταφερθεί γνώση, δίνει τη δυνατότητα να αποφύγουμε σφάλματα των άλλων, αλλά και σφάλματα δικά μας και πιθανόν να υπερβούμε ορισμένα στάδια εξέλιξης, που αυτό είναι κάτι σημαντικό και ζητούμενο σήμερα. 

Μερικές γενικές παρατηρήσεις για τη σχέση της ελληνικής κοινωνίας με τη τεχνολογία, που νομίζω ότι είναι πολύ σημαντικές. Από όλη αυτή τη διαφάνεια δύο σημεία θέλω να κρατήσω. Το ένα είναι ότι η Ελλάδα ιστορικά έχει δείξει μια ικανότητα να παρακολουθεί τις τεχνολογικές εξελίξεις, αυτό το είδαμε και στην εισαγωγή. 

Παραδείγματος χάρη στη δεκαετία του ’70 πήρε την απόφαση η χώρα ότι πρέπει να ψηφιοποιηθεί το τηλεπικοινωνιακό δίκτυο, τη στιγμή που πήρε αυτή την απόφαση άλλες δυο-τρεις χώρες είχαν πάρει παρόμοια απόφαση. Βέβαια κάναμε 10 χρόνια για να ξεκινήσουμε την υλοποίηση. Άρα μπορούμε να παρακολουθούμε. Πρόγραμμα για τη Κοινωνία της Πληροφορίας πρωτοξεκινήσαμε στα μέσα της δεκαετίας του ’90, την ίδια στιγμή που και η Φιλανδία ξεκίνησε ένα τέτοιο πρόγραμμα. Είμαστε όμως πάρα πολύ πίσω από ότι είναι η Φιλανδία. 

Άρα το συμπέρασμα είναι ότι παρακολουθούμε τις εξελίξεις, δυσκολευόμαστε να τις αφομοιώσουμε και να τις ενσωματώσουμε στη καθημερινή μας λειτουργία και αυτό είναι ένα μεγάλο πρόβλημα, να άρουμε αυτή την αντίφαση. 

Δεύτερο σημείο: έχουμε μεγάλη ικανότητα – ακούστηκε και από πολλούς ομιλητές το πρωί – στο να φτιάχνουμε διάφορα έργα υποδομής κλασικού συμβατικού τύπου, έργα πολιτικού μηχανικού θα τα έλεγα χωρίς να θίξω τις ειδικότητες των πολιτικών μηχανικών, ίσα-ίσα έχουμε μια ικανότητα σε αυτή τη χώρα πολύ σημαντική. Όμως το να ταυτίζουμε όλα τα έργα με έργα πολιτικού μηχανικού και να τα αντιμετωπίζουμε με τον ίδιο τρόπο είναι μεγάλο λάθος. Δυσκολευόμαστε λοιπόν διότι δεν βλέπουμε τη διαφορά που έχει ένα έργο της πληροφορικής και των επικοινωνιών σε σχέση με ένα κλασικό έργο πολιτικού μηχανικού.

Τρίτον, όπως είπα υπάρχουν νησίδες προωθημένες και ίσως για να ευλογήσω και εγώ λίγο το σπίτι μας, θεωρώ παραδείγματος χάρη ότι το δίκτυο των πανεπιστημίων και των ερευνητικών κέντρων αυτή τη στιγμή στην Ελλάδα είναι από τα καλύτερα στην Ευρώπη και στον κόσμο. Ο Πρόεδρος του Εθνικού Δικτύου Έρευνας και Τεχνολογίας είναι σήμερα Πρόεδρος του Ευρωπαϊκού Δικτύου 33 Πανεπιστημιακών και Ερευνητικών Κέντρων και η Ελλάδα έπαιξε ρόλο οι χώρες της Ανατολικής Ευρώπης να αποκτήσουν αντίστοιχα ισχυρά ερευνητικά και πανεπιστημιακά δίκτυα. Άρα έχουμε και χώρους αριστείας και δεν πρέπει να τους ξεχνάμε και λυπάμαι πολύ όταν τους ξεχνάμε και λυπάμαι για τους ανθρώπους που ήταν και είναι σκαπανείς σε αυτή τη προσπάθεια. Το ίδιο ισχύει βέβαια και για τους Δήμους, γιατί ξέρω και έχω επίγνωση πολλών παραδειγμάτων πολύ καλών πρωτοβουλιών. 

Εδώ θέλω να κάνω μια αναφορά σε ένα στοιχείο που μου έχει κάνει εντύπωση και νομίζω πως είναι σημαντικό. Ένας από τους πιο σημαντικούς σκαπανείς της τεχνολογίας διεθνώς ήταν ο εκλιπών δυστυχώς πρόωρα καθηγητής του MIT Μιχάλης Δερτούζος, συμπατριώτης μας. Αυτός λοιπόν είχε πει κάποτε πριν από μερικά χρόνια όταν είχε έρθει στην Ελλάδα ότι: «Αν και εμένα δεν μου αρέσουν εύκολα οι γενικεύσεις από χώρα σε χώρα, θέλω όμως να κάνω κάποιο σχόλιο για την Ελλάδα. Τα προϊόντα της πληροφορικής και ο χώρος της πληροφορικής αντί για σχολαστική ακρίβεια που απαιτεί η παραδοσιακή βιομηχανία, η βαριά βιομηχανία, θέλει γρηγοράδα, θέλει και λίγο μπουρδούκλωμα. Ας τελειώσει λοιπόν το πρόγραμμα τώρα και ας έχει και λίγα σφάλματα.» Εμείς οι Έλληνες έχουμε κάποια ανάλογη τάση στην αντιμετώπιση των προβλημάτων, με ταχύτητα, μπουρδούκλωμα και διόρθωση, που αποτελεί πλεονέκτημα στη πληροφορική. 

Προσθέστε σε αυτό και μια κληρονομιά και αγάπη που έχουμε για σχήματα φαντασίας, ότι αν ήταν έτσι θα γινόταν έτσι και λοιπά και σε διάφορες αντίστοιχες συζητήσεις. Νομίζω πως έχουμε μια κλίση προς την άϋλη πληροφορική, που ξεπερνάει τη τάση μας προς την ελληνική βιομηχανία. Προφανώς η άποψη αυτή δεν έχει καμία σχέση με γονίδια ή άλλα τέτοια που πολλές φορές ακούγονται, αλλά είναι ένα ιστορικό διαμορφωμένο συμπέρασμα που και εγώ πιστεύω πάρα πολύ βλέποντας κάθε μέρα δεκάδες χιλιάδες νέους φοιτητές και άλλους που νομίζω ότι σε αυτούς πρέπει η Αυτοδιοίκηση να εμπιστευτεί την προώθηση της Κοινωνίας της Πληροφορίας. Μερικοί το κάνουν, αλλά πρέπει να το κάνουν περισσότεροι. Θα ήταν πολύ ωραίο αν αυτή η αίθουσα από κάθε Δήμο ήταν δυο-τρεις νέοι άνθρωποι οι οποίοι θα πάρουν την υπόθεση στη πλάτη τους και πρέπει οι αιρετοί να τους εμπιστευτούν όσο γίνεται περισσότερο. 

Δύο-τρεις βασικές αφετηριακές παραδοχές λέχθηκαν, ότι η τεχνολογία είναι μέσο και όχι αυτοσκοπός, συμφωνούμε όλοι σε αυτό. Άρα ο τρόπος που χρησιμοποιούμε τις τεχνολογίες έχει πολύ μεγάλη σημασία. Δεν είναι κουτιά και λογισμικό που απλώς τα φυτεύουμε σε κάποιο βήμα, δεν είναι απλό άθροισμα χιλίων έργων λέει κάπου ο κύριος Χολέβας, είναι πάνω από όλα ανθρώπινα δίκτυα. Νομίζω ότι αυτό είναι κάτι ιδιαίτερα σημαντικό. 

Ο χρήστης της τεχνολογίας πρέπει να είναι στο επίκεντρο, πολλές φορές η συζήτηση στην Ελλάδα γίνεται και οι εταιρείες πληροφορικής λένε αυτό, ο άλλος λέει εκείνο και τα λοιπά. Ο χρήστης έχει σημασία, ο δε χρήστης δεν είναι ένας ενιαίος χρήστης. Άλλη ανάγκη σε πληροφορική έχει ο απλός δημότης, άλλη αυτός που είναι τεχνοφοβικός και φοβάται την τεχνολογία και αισθάνεται ότι είναι κάτι τρομερό και μυστηριώδες, άλλο μια επιχείρηση που είναι μικρή και θέλει να ανοίξει τους ορίζοντές της, άλλο ο εργαζόμενος στο Δήμο, άλλο ο αιρετός και άλλο επίπεδο γνώσης πρέπει να έχει. Δεν χρειάζεται οι αιρετοί να γίνουν ξαφνικά ειδικοί στη πληροφορική, χρειάζεται όμως να καταλαβαίνουν ότι εκεί υπάρχει κάποια αξία και αυτή την αξία πρέπει να τη βάλουν να δουλέψει και να βρουν τους κατάλληλους ανθρώπους για να δουλέψουν. 

Αυτό οφείλεται εν πολλοίς και σε αυτό που και ο Δερτούζος πάλι είχε πει, ότι η πληροφορική ακόμα είναι σε μια ανολοκλήρωτη φάση, δεν έχει γίνει το σύστημα ακόμα ανθρωποκεντρικό. Θυμίζουμε ότι ο ηλεκτρισμός έκανε 40-50 χρόνια για να διαδοθεί πριν 100 τόσα χρόνια. Η πληροφορική ουσιαστικά η διάδοσή της είναι τα τελευταία 15-20 χρόνια, άρα έχουμε χώρο. Υπάρχει όμως ένας κίνδυνος που ελλοχεύει, ο ψηφιακός αποκλεισμός και πολλοί μίλησαν για αυτό.

Τώρα να έρθουμε λίγο στο γιατί στην Αυτοδιοίκηση και ποιος είναι ο ρόλος της ΚΕΔΚΕ. Προφανώς η ΚΕΔΚΕ δεν πάει να υποκαταστήσει τους Δήμους και θα ήταν και λάθος, διότι συγκεντρωτικά δεν υλοποιείται η Κοινωνία της Πληροφορίας, σχεδιάζεται και συντονίζεται αν υλοποιείται αποκεντρωμένα. Υπάρχει όμως μια αναντιστοιχία γενικά στη χώρα μας στρατηγικών επιδιώξεων με μηχανισμούς και κουλτούρα υλοποίησης. Δεν έχουμε αυτή τη κουλτούρα υλοποίησης, για αυτό όπως είπα και πριν θεωρώ ότι σχεδιασμός και υλοποίηση είναι ένα και ενιαίο σύστημα, δεν μπορούμε να πούμε ότι τελειώσαμε τώρα τον σχεδιασμό και θα υλοποιηθούν τα πράγματα από μόνα τους. 

Χρειαζόμαστε ισχυρό συντονισμό και αποκεντρωμένη υλοποίηση και λείπουν πολλές φορές οι κρίκοι. Η ΚΕΔΚΕ μπορεί να είναι ένας τέτοιος κρίκος που θα βοηθήσει στον συντονισμό, στην ενεργοποίηση, στη κινητοποίηση. Η Κοινωνία της Πληροφορίας είναι πάνω από όλα κινητοποίηση, η κινητοποίηση της κοινωνίας, των νέων, των παραγωγικών δυνάμεων σε κάθε χώρο. Βεβαίως ένα σύστημα υποστήριξης, ένας φορέας που θα κωδικοποιήσει την εμπειρία. Υπάρχει διάχυτη και κατακερματισμένη εμπειρία, αυτή η εμπειρία πρέπει να μαζευτεί και να κωδικοποιηθεί σε αυτό που στη γλώσσα των ειδικών λέμε tool kits και θα μιλήσουμε λίγο και για αυτά μετά.

Το όραμα και η προοπτική, όλα αυτά χωρίς όραμα δεν νομίζω ότι μπορούν να προχωρήσουν. Τι Δήμο θέλουμε και τι σημαίνει ηλεκτρονικός Δήμος; Που απαιτεί, που έχει και θεσμικές αρμοδιότητες και πιστεύω ότι τα τελευταία χρόνια όλο και περισσότερο έχουν θεσμικές αρμοδιότητες οι Δήμοι. Πόροι υπάρχουν, είδαμε ότι υπάρχουν αρκετοί πόροι, ο κίνδυνος είναι μη τυχόν και δεν τους απορροφήσουμε και άλλοι πόροι έρχονται. Ανθρώπινο δυναμικό πιστεύω, αλλά είναι πολλές φορές σε λανθάνουσα κατάσταση και υπό αξιοποίηση και σε σχολάζουσα κατάσταση και πρέπει να το ακινητοποιήσουμε. 

Βεβαίως ο Δήμος πρέπει να παρέχει πραγματικές υπηρεσίες ηλεκτρονικές σε πραγματικό χρόνο, να παίρνει τεκμηριωμένες αποφάσεις, διότι ακριβώς η πληροφορική και το internet δίνει τη δυνατότητα οι αποφάσεις να υποστηρίζονται από πολύ καλή τεκμηρίωση. Να παρακολουθεί την εξέλιξη των πρωτοβουλιών και των δράσεων που υπάρχουν σε πραγματικό χρόνο, να μπορεί να διαβουλεύεται ηλεκτρονικά, να μπορεί να έχει ένα ευνοϊκό αναπτυξιακό τοπικό περιβάλλον και βεβαίως να δικτυώνεται και να διασυνδέεται με το διεθνές περιβάλλον. Αναφέρθηκε προηγουμένως η πρωτοβουλία Telecities και άλλες πρωτοβουλίες, υπάρχουν και εδώ εκλεκτοί εκπρόσωποι. Νομίζω η δικτύωση και η διασύνδεση είναι κάτι ιδιαίτερα σημαντικό.

Άρα έχουμε τέσσερις χώρους: τοπική ηλεκτρονική διακυβέρνηση, ηλεκτρονική δημοκρατία, τοπική ανάπτυξη και διεθνής παρουσία των Δήμων, όπου οι τεχνολογίες αυτές μπορούν να παίξουν καθοριστικό ρόλο. 

Τώρα, ένα κρίσιμο σημείο είναι ότι πολλές φορές πάμε λίγο ανάποδα. Δηλαδή έχουμε ένα σύστημα που μπορεί να κάνει αυτό και δεν ξεκινάμε ανάποδα που είναι ποιες λειτουργίες έχουμε να κάνουμε και ποιες από αυτές τις λειτουργίες μπορούν να περάσουν σε ηλεκτρονική μορφή και με ποιο τρόπο μπορούν να βελτιωθούν. Έχει εντοπιστεί και λέχθηκε, αλλά και γενικότερα ότι υπάρχουν πέντε μεγάλοι χώροι παρέμβασης: η εσωτερική λειτουργία του Δήμου ως Οργανισμού, η εξωτερική εξυπηρέτηση πολιτών, επιχειρήσεων και τα λοιπά, η συμμετοχή των δημοτών, η διεθνοποίηση, η δικτύωση και η τοπική ανάπτυξη. 

Το βασικό σημείο είναι να δημιουργηθεί αυτή η περίφημη κρίσιμη μάζα. Πολλές φορές λέμε ότι ο χώρος της πληροφορικής δεν προχωράει ας πούμε στον επιχειρηματικό τομέα πολύ στην Ελλάδα, δεν προχωράει γιατί η κρίσιμη μάζα χρηστών που έχουμε ακόμα στην Ελλάδα είναι πολύ μικρότερη από ένα όπτιμουμ που υπάρχει σε πολλές άλλες χώρες. Άρα η κρίσιμη μάζα ηλεκτρονικών υποδομών, ψηφιακών χρηστών, ηλεκτρονικών υπηρεσιών και ψηφιακού περιεχομένου είναι πάρα πολύ σημαντική και εκεί οι πρωτοβουλίες όλες αυτές μπορούν να βοηθήσουν σε αυτή τη κατεύθυνση. 

Τώρα ποιες είναι οι κρίσιμες προκλήσεις και οι κίνδυνοι αποτυχίας; Μπορεί να έχουμε αποτυχία στον σχεδιασμό, δηλαδή μπορεί να έχουμε πάρει λάθος κατεύθυνση, ενδεχομένως να είναι και αυτό ένα πρόβλημά μας. Δεν νομίζω όμως ότι γενικά έχουμε πάρει λάθος κατεύθυνση, διότι όπως είπα και έγκαιρα η χώρα μας τοποθετήθηκε με στρατηγική και με πόρους, αλλά και βλέπω όλες οι πρωτοβουλίες που συνεχίζονται βρίσκονται σε μια σωστή γενικά κατεύθυνση παίρνοντας υπόψη την ευρωπαϊκή και την διεθνή εμπειρία. 

Μπορεί να έχουμε πρόβλημα υλοποίησης, γιατί όπως λένε και οι Αγγλοσάξονες ο διάβολος βρίσκεται στις λεπτομέρειες και πολλές φορές αυτό είναι ένα σημείο που στην Ελλάδα δεν έχουμε την υπομονή να το οργανώσουμε και να προσπαθήσουμε να το προχωρήσουμε. 

Το τρίτο είναι η επίδοση. Πράγματι μπορούμε να φτιάξουμε έργα πληροφορικής, αλλά μετά αυτά να μη λειτουργούν. Έχουμε δει παραδείγματα τέτοια, στην υγεία για παράδειγμα έχουμε δει πάρα πολλά τέτοια παραδείγματα. 

Ποιο είναι το τελικό αποτέλεσμα ενός έργου με βάση τις ανάγκες του χρήστη για τον χρήστη και από τον χρήστη; Η βιωσιμότητα των παρεμβάσεων, πολλές φορές κάνουμε επενδύσεις και μετά στη λειτουργία δεν έχουμε λεφτά για να συνεχιστούν αυτές οι παρεμβάσεις, δεν έχουμε λεφτά για να αναβαθμιστούν αυτές οι παρεμβάσεις και το συνολικό κόστος είναι το κόστος του λογισμικού και του εξοπλισμού είναι συνήθως ένα μικρό μέρος του συνολικού κόστους που χρειάζεται για να διατηρηθεί, να αναβαθμιστεί και να αναπτυχθεί ένα σύστημα. Και πάλι ο κύριος Χολέβας δανείζομαι κάτι που έχει πει, ότι είναι η κορυφή του παγόβουνου το αρχικό κόστος, τα υπόλοιπα είναι σημαντικά και αυτά πρέπει να τα πάρουμε υπόψη μας. 

Και ποιος είναι ο βαθμός αξιοποίησης σε σχέση με άλλες υποδομές. Γίνονται πολλές φορές πολλές υποδομές αλλά δεν λειτουργούν μεταξύ τους, δεν μιλάνε μεταξύ τους που λένε οι πληροφορικάριοι, δεν επικοινωνούν μεταξύ τους. Άρα το ερώτημα είναι: έχουμε αποδοτική με βάση τους διαθέσιμους πόρους και αποτελεσματική αξιοποίηση των διαθέσιμων πόρων; Και αυτό είναι η σημαντική σημερινή πρόκληση την οποία έχουμε μπροστά μας. 

Τα δύσκολα λοιπόν σημεία είναι πρώτον, η δέσμευση, αλλά όχι η δέσμευση στα λόγια, η έμπρακτη διατήρησή της και καλώς ή κακώς αυτό πέφτει στο ανώτατο επίπεδο, δηλαδή στο επίπεδο του Δημάρχου, στο επίπεδο της ΚΕΔΚΕ, στο επίπεδο αντίστοιχα της κυβέρνησης και ούτω καθ’ εξής. Η έμπρακτη δέσμευση που σημαίνει δίνω και αρμοδιότητες, δίνω και εξουσίες προς τα άλλα επίπεδα, αναθέτω σε ανθρώπους να τρέξουν αυτή τη δουλειά και τους στηρίζω σταθερά. 

Το management της υλοποίησης που το ανέφερα πριν και το κρίσιμο σημείο εδώ είναι οι άνθρωποι, οι διαφωτιστές της πληροφορικής θα έλεγα. Σε κάθε Δήμο χρειάζονται τέσσερις-πέντε διαφωτιστές της πληροφορικής που θα είναι δίπλα στον Δήμαρχο και θα μπορέσουν να τρέξουν και να διαδώσουν τη σημασία αυτών των πραγμάτων και να αναλάβουν να οργανώσουν πρωτοβουλίες. Οι ενημερωμένοι και απαιτητικοί χρήστες και οι απλοί χρήστες και αυτοί που δεν είναι σήμερα χρήστες, που φοβούνται τη χρήση, αλλά που μπορούν να γίνουν πολύ καλοί χρήστες.

Ένα στοιχείο μόνο: στην Ελλάδα οι άνθρωποι πάνω από 60 ετών, οι οποίοι είναι αρκετά πια, το 20%-25% του πληθυσμού, μόνο το 0,5% από αυτούς τους ανθρώπους χρησιμοποιεί internet, e-mail και τα λοιπά. Στην Αγγλία αν δεν κάνω λάθος που είχα διαβάσει σε μια στατιστική το ποσοστό είναι 18%-20%, στις Σκανδιναβικές χώρες είναι πάνω από 50%. Αμέσως λοιπόν βλέπουμε ένα σημείο που έχουμε μια μεγάλη μάζα ανθρώπων αμετακίνητη καταρχήν σήμερα, αλλά που μπορεί να αλλάξει και για αυτό και το σύνθημα πολλές φορές είναι οι μικρές επιχειρήσεις να εμπιστευτείτε τα ανίψια σας, τα εγγόνια σας, τα παιδιά σας και τα λοιπά για να σας βοηθήσουν να μπείτε σε αυτά τα θέματα. Άρα το στοιχείο της κινητοποίησης είναι πολύ βασικό. 

Το πρόγραμμα για τη Κοινωνία της Πληροφορίας είναι μια δημόσια παρέμβαση, από εκεί και πέρα όμως πώς θα κινητοποιήσει τη κοινωνία, τους ψηφιακούς εθελοντές έως τους πληροφοριακά ανυποψίαστους δημότες, την ενεργοποίηση της αγοράς για πολλαπλασιαστικά αποτελέσματα; Άρα το στοιχείο της κινητοποίησης της κοινωνίας είναι βασικό και καθοριστικό. 

Επίσης οι τεχνολογίες αυτές προκαλούν μετασχηματισμούς, θέλουν μετασχηματισμούς για να μπορέσουν να εφαρμοστούν καλά και ακολουθούν οι μετασχηματισμοί. Άρα υπάρχει ένα θέμα διαχείρισης των αλλαγών, ευνοούν τη δικτύωση και τη συνεργασία, κάτι που πολλές φορές στην Ελλάδα είναι είδος σε σπανιότητα πολλές φορές. Τα τελευταία χρόνια έχουμε αρχίσει να συνεργαζόμαστε, αλλά δεν συνεργαζόμαστε όσο θα έπρεπε και βεβαίως το βασικό είναι οι νοοτροπίες και οι στάσεις που λέχθηκε και το πρωί, η αλλαγή του τρόπου σκέψης, οργάνωσης και δουλειάς, η καταπολέμηση της τεχνοφοβίας.

Τώρα μερικά πράγματα για τον τρόπο που αναπτύσσονται και χρησιμοποιούνται οι τεχνολογίες αυτές και που μετράει πάρα πολύ. Η αρχιτεκτονική των συστημάτων μετράει και αυτό μοιάζει πολύ τεχνικό, ενώ δεν είναι καθόλου και θα το αποδείξουν και στις επόμενες συζητήσεις οι εκλεκτοί ομιλητές που υπάρχουν και εισηγητές. Υπάρχει ένα σύνθημα στο χώρο της πληροφορικής που λέει: θέλουμε συστήματα-δελφίνια – το δελφίνι είναι ένα πολύ ευέλικτο και έξυπνο ζώο – και όχι φάλαινες. Δηλαδή από τα πολύ μεγάλα συστήματα πληροφορικής που προσπαθούσαμε κάποτε να οργανώσουμε τα πάντα, να μηχανοργανώσουμε τα πάντα που όταν μέχρι να τελειώσει είχαμε ξεχάσει τι είχαμε στην αρχή ξεκινήσει και είχε χιλιάδες προβλήματα, πάμε σε πιο ευέλικτα σχήματα, πιο μικρά σχήματα, σπονδυλωτή ανάπτυξη με βάση το internet. Το internet είναι το μεγάλο εργαλείο σε αυτή την υπόθεση. 

Άρα η φιλοσοφία της ανάπτυξης συστημάτων πρέπει να αλλάξει. Βεβαίως πρέπει να σκεφτόμαστε τη μεγάλη εικόνα χωρίς τεχνοφοβία και βεβαίως πρέπει να έχουμε επιμονή, από εκεί και πέρα είναι εργαλείο και όχι μπελάς. Πρέπει όμως να φτιάξουμε παντού τους πρωτοπόρους των τεχνολογιών αυτών, από νωρίς να μπλέξουμε τους χρήστες. Ένα κακό που πολλές φορές παθαίνουμε στη χώρα μας είναι ότι οι χρήστες μπλέκονται στο τέλος, παραλαμβάνουν ένα έργο σαν να παραλαμβάνουν έναν δρόμο. Αυτό είναι καταστροφή, σημαίνει κρίμα όλη η προσπάθεια, όσοι έχετε εμπλακεί το ξέρετε καλύτερα. 

Και δράστε άμεσα, όχι συζητάμε και ξανασυζητάμε και κάνουμε ένα χρόνο και ξανά. Ξεκινήστε συγκεκριμένα και σταδιακή και σπονδυλωτή ανάπτυξη, στάδιο με στάδιο γιατί έτσι μαθαίνουμε, γιατί όλο το σύστημα μαθαίνει, από τον επικεφαλής, τον αιρετό και οποιονδήποτε άλλο, από τον επικεφαλής ενός Υπουργείου μέχρι τα στελέχη και τους χρήστες.

Ορισμένες κρίσιμες προϋποθέσεις: διαλειτουργικότητα των πληροφοριακών συστημάτων, είναι πάρα πολύ βασικό στοιχείο, χωρίς αυτό το Δημόσιο απλώς μαζεύει στοιχεία και παραπέμπει τον έναν στον άλλο χωρίς να μπορούμε να έχουμε ηλεκτρονικές υπηρεσίες. Χωρίς διαλειτουργικότητα δεν κάνουμε τίποτα.

Δεύτερον, ανοιχτό λογισμικό: λέχτηκε και το πρωί, το θεωρώ ότι είναι κεντρική στρατηγική επιλογή, διότι βοηθάει να πέφτει το κόστος και να μπορεί να ανανεώνεται το αναγκαίο λογισμικό, να μπορεί να αναπτύσσεται και να αναπτύσσονται τοπικές δυνάμεις και κυρίως το κόστος από την αρχική εγκατάσταση, να διασφαλίζουμε πόρους που αυτοί οι πόροι θα μας βοηθούν μετά στην τεχνική υποστήριξη και στην αναβάθμιση. Είναι επιλογή του Οργανισμού Ηνωμένων Εθνών αυτή τη στιγμή, είναι επιλογή της Ευρωπαϊκής Ένωσης, είναι μεγάλων χωρών και νομίζω ότι είναι πάρα πολύ σημαντικό το θέμα του ανοιχτού λογισμικού. 

Η φιλοσοφία ότι αναπτύσσω μια εφαρμογή μια φορά, δεν την αγοράζω χίλιες φορές, γιατί πολλές φορές στην Ελλάδα έχουμε αυτή τη τάση, αγοράζουμε το ίδιο πράγμα χίλιες φορές. Το αναπτύσσω μια φορά, το επαναχρησιμοποιώ πολλές φορές και το προσαρμόζω με μικρό κάθε φορά πρόσθετο κόστος και εδώ παραδείγματος χάρη η ΚΕΔΚΕ μπορεί να παίξει μεγάλο ρόλο σε αυτό το πράγμα, διότι ακριβώς αυτό θα μας εξοικονομήσει πόρους σε περιόδους δημοσιονομικών πιέσεων και δυσκολιών και θα μετατοπίσει το κόστος από το κόστος αγοράς στο κόστος προσαρμογής και υποστήριξης, που είναι και το πιο σημαντικό για να τρέξουν τα πράγματα. 

Κάθε υπηρεσία πρέπει να είναι διαθέσιμη σε πολλά κανάλια, δεν υπάρχει ένα μαγικό κανάλι, πολλά κανάλια. Ευρυζωνικές υποδομές και υπηρεσίες παντού, αυτό λέχθηκε πολύ, υπάρχει και ειδικό cesium – δεν θέλω να σταθώ, αλλά είναι πολύ σημαντικό – τα tool kits που είπα πριν, που κωδικοποιούν τη πείρα που έχουμε από την ανάπτυξη τέτοιων συστημάτων, συνεργασίες και μαθαίνουμε από τις επιτυχίες και τις αποτυχίες μας. Ποτέ δεν κοιτάζουμε τις αποτυχίες, φοβόμαστε τις αποτυχίες, οι αποτυχίες όμως είναι μια διαδικασία μάθησης, μια εμπειρία μάθησης που θα ήταν πολύ σημαντικό αν μπορούσαμε να τη συζητήσουμε. 

Γιατί για παράδειγμα διάφορες πρωτοβουλίες στην Ελλάδα με διαφορετικές κυβερνήσεις, με διαφορετικά σχήματα; Ξεκινούν ωραία, σχεδιάζονται, έχουμε τις δράσεις, έχουμε τα χρήματα, έχουμε τις δυνατότητες και δεν προχωρούν. Αυτό είναι ένα θέμα που κανονικά στρατηγικά έπρεπε να απασχολήσει τη χώρα. Συνήθως βέβαια ξεχνιέται, μόλις αλλάξει κάποιος ο καινούργιος τα ανακαλύπτει όλα από την αρχή σε μηδενική βάση και ούτω καθ’ εξής. Αυτό νομίζω ότι είναι πάρα πολύ σημαντικό για να μπορέσουμε να βγάλουμε συμπεράσματα σαν χώρα. 

Κλείνοντας, οι σημερινές προτεραιότητες – όσον αφορά τις υποδομές νομίζω ότι υπάρχουν – και φαντάζομαι ο κύριος Παλαιολόγος θα το αναπτύξει πολύ αναλυτικότερα τώρα – σημαντικές προτεραιότητες σε πληροφοριακά συστήματα και ηλεκτρονικές υπηρεσίες, οπτικοί δακτύλιοι των Δήμων και ασύρματα δίκτυα και συνεργασία με τις υφιστάμενες υποδομές. Ψηφιακό περιεχόμενο ξέρω ήδη ότι σε αρκετούς Δήμους ψηφιοποιείται ιστορικό και πολιτιστικό αγαθό, το οποίο είναι κάτι πάρα πολύ σημαντικό, διότι είναι και στοιχείο εθνικής αυτογνωσίας, αλλά είναι και στοιχείο που μπορεί να μας βοηθήσει στον τουρισμό και γενικότερα στην ανάπτυξη δραστηριοτήτων στη περιφέρεια. 

Οικοδόμηση ικανοτήτων ανάπτυξης, διαχείρισης και χρήσης των τεχνολογιών αυτών. Δεν είναι μόνο το λογισμικό, ούτε τα δύσκολα συστήματα, είναι και οι άνθρωποι οι οποίοι ξέρουν τις εφαρμογές και μπορούν να τις οργανώσουν. Συνδυάζουν τη πληροφορική με την οργάνωση και τη λειτουργία έργων και θέλουμε τέτοιους ανθρώπους, διότι αν είχαμε πραγματικά σε κάθε φορέα από τους χιλιάδες που υλοποιούν έργα έναν τέτοιο άνθρωπο πάρα πολλά από τα πράγματα και τις καθυστερήσεις σήμερα δεν θα υπήρχαν. 

Χρειαζόμαστε απαιτητικούς χρήστες που πιέζουν τη προσφορά να δώσει καλύτερες λύσεις, χρειαζόμαστε απλούς χρήστες διότι με αυτούς μπορούμε να επικοινωνούμε και χρειαζόμαστε τη κρίσιμη μάζα, ακόμα και τεχνοφοβικούς ή ανυποψίαστους πληροφοριακά χρήστες. Δεν υπάρχει εμπόδιο για τη βασική χρήση, αυτό πρέπει να είναι το σύνθημα παντού, για την βασική και θεμελιώδη χρήση για να μπει κανείς στον κόσμο αυτό εμπόδιο δεν υπάρχει. 

Βεβαίως ανάπτυξη συνεργασιών για τον σχεδιασμό έργων, έχουμε και στη παρουσίαση και στην ενότητα αυτή συζητήσεις τέτοιες, ανταλλαγή εμπειριών και οι ξένοι συμπολίτες μας ευρωπαίοι μας βοηθούν πάρα πολύ, αλλά και πέραν του Ατλαντικού όπως λέχθηκε το πρωί. Όπως και κοινές πρωτοβουλίες και δράσεις και χάρηκα πάρα πολύ που άκουσα ότι διάφοροι Δήμοι αυτές τις μέρες – από πρώτο χέρι το άκουσα – έχουν ήδη μπει σε διάφορα τέτοια δίκτυα και προσπαθούν. Πρέπει να γίνουν πολύ περισσότεροι, δεν αρκεί να είναι λίγοι. 

Το βασικό μήνυμα κατά τη γνώμη μου – και κλείνω με αυτό το θέμα – και της μελέτης που κάναμε, αλλά και της στρατηγικής της ΚΕΔΚΕ είναι κινητοποίηση της κοινωνίας, αλλά και των πρωτοπόρων της. Κακά τα ψέματα, χωρίς κάποια κρίσιμη μάζα ανθρώπων που παίρνουν την υπόθεση αφιερωμένη όπως είπε ο Πρόεδρος το πρωί, οι διαφωτιστές της πληροφορικής και του internet που είναι κυρίως οι νέοι και σε κάθε περιοχή είμαι σίγουρος ότι υπάρχουν άξιοι τέτοιοι νέοι, έχω δει πάρα πολλούς με τα μάτια μου. Κινητοποιείστε τους ψηφιακούς εθελοντές, αυτούς που πολλές φορές από το μεράκι και μόνο συμμετέχουν, αλλά που μπορεί να είναι στο μέλλον και μια καλή απασχόληση για αυτούς. 

Εμπλέξτε τους χρήστες παντού από το ξεκίνημα, όχι έτοιμα συστήματα τα οποία κάποια στιγμή τα παραδίδουμε. Δεν υπάρχει φραγμός ηλικιακός ή μορφωτικός για τη στοιχειώδη χρήση πληροφορικής και του internet και η Κοινωνία της Πληροφορίας, για να παραφράσω ένα γνωστό ρητό, είναι πολύ σοβαρή υπόθεση για να την αφήσουμε μόνο στους ειδικούς της πληροφορικής.

Ευχαριστώ πολύ. 

Χ. ΠΑΛΑΙΟΛΟΓΟΣ: Να αυτοπαρουσιαστώ για όσους δεν με ξέρουν, είμαι ο Γενικός Γραμματέας της ΚΕΔΚΕ και Πρόεδρος της Επιτροπής Ανθρώπινου Δυναμικού και Νέων Τεχνολογιών και Απασχόλησης του Διοικητικού Συμβουλίου της ΚΕΔΚΕ. Κυρίες και κύριοι, αγαπητοί συνάδελφοι, όταν πριν 2 χρόνια ως Επιτροπή του Ανθρώπινου Δυναμικού και των Νέων Τεχνολογιών αποφασίσαμε να κάνουμε μια παρέμβαση σε αυτό τον τομέα δεν φανταζόμασταν τι δρόμοι ανοίγονταν και τι δρόμοι πρόκειται να ανοιχτούν σε αυτό το μεγάλο και δύσκολο εγχείρημα που είχε καθυστερήσει ομολογουμένως η Αυτοδιοίκηση να κάνει και όφειλε να το κάνει για λογαριασμό του συνόλου των Δήμων και Κοινοτήτων και κυρίως για λογαριασμό των πολιτών στη χώρα μας. 

Έτσι λοιπόν πριν 2 χρόνια αποφασίσαμε να εισηγηθούμε στο Διοικητικό Συμβούλιο, αφού κάναμε μια διαβούλευση με το Εθνικό Μετσόβειο Πολυτεχνείο, τον συστηματικό και οργανωμένο τρόπο παρέμβασης της ΚΕΔΚΕ κυρίως ως συντονιστικό ρόλο και οργανωμένο για το σύνολο της Αυτοδιοίκησης στον τομέα της Κοινωνίας της Πληροφορίας. Το Διοικητικό Συμβούλιο ομόφωνα αποδέχτηκε αυτή την εισήγηση και έτσι δρομολογήθηκε αυτή η εξέλιξη, της οποίας ακόμη είμαστε στην αρχή και τα πρώτα βήματα συναντάμε τώρα. 

Ήταν η περίοδος αυτή που γινόταν ευκρινέστερα κυρίως με βάση τις συζητήσεις και τις διεργασίες στα κέντρα της Ευρωπαϊκής Ένωσης ότι τα θέματα των τεχνολογιών πληροφορικής και επικοινωνιών της καινοτομίας και της έρευνας της Κοινωνίας της Γνώσης, πίεζαν οι εξελίξεις που αφορούσαν την ανταγωνιστικότητα και τη κοινωνική συνοχή, σε συνθήκες επιτάχυνσης της παγκοσμιοποίησης και σχεδιασμών για τη νέα προγραμματική περίοδο 2007-2013. Ήταν η περίοδος που η ΚΕΔΚΕ αναζητούσε δρόμους για να ανανεώσει τις σχέσεις της Αυτοδιοίκησης με τη κοινωνία και να ενισχύσει τον αναπτυξιακό της σχεδιασμό και τους πρόσθετους πόρους για την εφαρμογή του. 

Η ΚΕΔΚΕ επεξεργαζόταν θέσεις εκείνη τη περίοδο ταυτόχρονα για τον νέο Κώδικα, προσέγγιζε με ενισχυμένα εφόδια τα επιχειρησιακά προγράμματα του Γ΄ Κοινοτικού Πλαισίου Στήριξης, επιδίωκε να απαντήσει πρακτικά και σε όφελος της Αυτοδιοίκησης στις διαφαινόμενες δυσκολίες υλοποίησης των προγραμμάτων. 

Στη συγκυρία αυτή λοιπόν αναδείχτηκε ο δυναμισμός της προγραμματικής μας θέσης, ότι η Κοινωνία της Πληροφορίας είναι αποφασιστικός τομέας πρώτον, για να βελτιωθεί η καθημερινή ζωή των πολιτών, δεύτερον για να αλλάξουν και να κάνουν άμεσα και αποτελεσματικά βήματα προόδου σε όφελος του πολίτη και της ανάπτυξης της χώρας η Δημόσια Διοίκηση και σε ότι μας αφορά εμάς η Αυτοδιοίκηση, τρίτον για να αναπτυχθεί η επιχειρηματικότητα και να ενισχυθεί η ανταγωνιστικότητα και τέταρτον, για να ανέλθει η δημοκρατία μέσα από την ενδυνάμωση της συμμετοχής του πολίτη και τη διάχυση της πληροφόρησης. 

Σύμφωνα με αυτούς τους τέσσερις χώρους δραστηριότητας και παρουσίας της Αυτοδιοίκησης η Αυτοδιοίκηση μπορεί να συμβάλλει αποτελεσματικά και αποδοτικά και να αξιοποιήσει τις νέες τεχνολογίες, γιατί πρώτον, στην εξυπηρέτηση των δημοτών και των επιχειρήσεων που δραστηριοποιούνται στη περιοχή ευθύνης του κάθε Δήμου με τη παροχή σε πραγματικό χρόνο ενός μεγάλου φάσματος αναγκαίων και χρήσιμων ηλεκτρονικών υπηρεσιών. Μειώνεται έτσι ο χρόνος και βελτιώνεται η ποιότητα των συναλλαγών για τον Δήμο. 

Δεύτερον, στη βελτίωση της εσωτερικής λειτουργίας των Δήμων, στη καλύτερη χρήση των πόρων και των μέσων που διαθέτουν, στη προώθηση συνεργασιών με άλλους Δήμους και φορείς στην Ελλάδα, αλλά και διεθνώς και στην αναβάθμιση της ποιότητας των αποφάσεων των δημοτικών Οργάνων με τις αυξημένες δυνατότητες που προσφέρουν οι νέες αυτές τεχνολογίες για ενημέρωση, τεκμηρίωση και επικοινωνία. 

Τρίτον, στη διευκόλυνση της συμμετοχής των πολιτών στις αποφάσεις που τους αφορούν και στην ανάπτυξη διαδικασιών δημόσιας διαβούλευσης με κοινωνικούς φορείς και ομάδες πολιτών σε τοπικό και περιφερειακό επίπεδο.

Τέλος, τέταρτον, στην προώθηση της τοπικής ανάπτυξης μέσα από επενδύσεις σε σύγχρονες ηλεκτρονικές και δικτυακές υποδομές, ψηφιακό περιεχόμενο και κατάρτιση στη χρήση της πληροφορικής και του Διαδικτύου. Διευκολύνεται έτσι η προσέλκυση, υποστήριξη, η διατήρηση και η διασύνδεση επιχειρήσεων στη περιοχή, ενώ υποστηρίζεται η παραμονή μικρών και πολύ μικρών επιχειρήσεων στη παραγωγική και οικονομική αλυσίδα με πολλαπλά οφέλη για τη τοπική οικονομία. 

Για να προωθηθούν αυτοί οι στόχοι στα ζητήματα της Κοινωνίας της Πληροφορίας η ΚΕΔΚΕ με δικούς της πόρους προχώρησε στη συνεργασία με την επιστημονική ομάδα του Εργαστηρίου Βιομηχανικής και Ενεργειακής Οικονομίας του Εθνικού Μετσόβειου Πολυτεχνείου, όπου επικεφαλής είναι ο αναπληρωτής καθηγητής κύριος Καλογήρου που πριν από λίγο τον ακούσαμε ως βασικό εισηγητή, αλλά και με στενή συνεργασία με την Αναπτυξιακή Εταιρεία της Αυτοδιοίκησης ΠΕΤΑ Α.Ε. Αυτή η συνεργασία επιστημονικής υποστήριξης της ΚΕΔΚΕ εισήλθε ήδη στο τρίτο έτος και αποδεικνύεται ιδιαίτερα γόνιμη. Στη συνεργασία αυτή βασίζεται ο συνολικός σχεδιασμός της ΚΕΔΚΕ για τη Κοινωνία της Πληροφορίας, για τη ψηφιακή σύγκλιση και οι μεγαλύτερες δράσεις εφαρμογής. 

Με τη δημιουργία του Ινστιτούτου Τοπικής Αυτοδιοίκησης το 2005 δημιουργήθηκαν πρόσθετες δυνατότητες για τη ΚΕΔΚΕ να ενισχύσει τη παρέμβαση στα πεδία των τεχνολογιών πληροφορικής και επικοινωνίας. Το επιστημονικό δυναμικό των εργαζομένων στη ΚΕΔΚΕ που ασχολείται με τη πληροφορική αποτελεί σταθερή συνιστώσα της αποτελεσματικής υποστήριξης της ΚΕΔΚΕ στα θέματα αυτά. 

Βασισμένη σε αυτό το πλέγμα ισχυρής και ολοκληρωμένης επιστημονικής υποστήριξης η παραγωγή της ΚΕΔΚΕ στα θέματα των τεχνολογιών πληροφορικής και επικοινωνίας να ανταποκρίνεται στις απαιτήσεις και να βελτιώνεται, είχε ως αποτέλεσμα πρώτον, ποια είναι τα πιο σημαντικά βήματα αυτής της πιο πάνω μέσω της ΚΕΔΚΕ παρέμβασης της Αυτοδιοίκησης στα ζητήματα της Κοινωνίας της Πληροφορίας; Η ΚΕΔΚΕ να έχει προτείνει από τον Μάρτιο του 2005 τη στρατηγική της Αυτοδιοίκησης για τη Κοινωνία της Πληροφορίας, ένα κείμενο σοβαρό-ντοκουμέντο που με βάση αυτό χαράξαμε, χαράζουμε πορεία, ένα κείμενο που έχει κατατεθεί σε όλους τους δημόσιους χώρους μέχρι και το γραφείο στον ίδιο τον Πρωθυπουργό. Το βήμα ήταν μεγάλο, πρωτότυπο και ιδιαίτερης σημασίας. Η διαμόρφωση στρατηγικής δίνει στη ΚΕΔΚΕ ασφαλές πλαίσιο για να ανταποκρίνεται στις πικρές εξελίξεις, συγκυρίες. 

Δεύτερον, η ΚΕΔΚΕ έχει επεξεργαστεί τα βασικά ζητήματα εφαρμογής για τη προώθηση της Κοινωνίας της Πληροφορίας στην Αυτοδιοίκηση. Τρίτον, βασισμένη στα παραπάνω εργαλεία η ΚΕΔΚΕ πρότεινε και διεκδικεί να υλοποιηθούν από τη Τοπική Αυτοδιοίκηση σημαντικά έργα που θα χρηματοδοτηθούν από το επιχειρησιακό πρόγραμμα του Γ΄ Κοινοτικού Πλαισίου Στήριξης Κοινωνία της Πληροφορίας. Η υλοποίηση της διαδικτυακής πύλης σε όλους τους ΟΤΑ, ώστε να παρέχονται ηλεκτρονικές υπηρεσίες προς τον πολίτη και τις επιχειρήσεις. Ήδη είναι σε εξέλιξη ανοιχτός δημόσιος διαγωνισμός της ΚΕΔΚΕ για την πιλοτική εφαρμογή του έργου σε 15 ΟΤΑ, προϋπολογισμού 1,7 εκατομμυρίων €. 

Δεύτερον, γεωγραφικά συστήματα πληροφοριών. Έχει κατατεθεί ήδη πρόταση της ΚΕΔΚΕ στο πλαίσιο της πρόσκλησης 148 του επιχειρησιακού προγράμματος για τη Κοινωνία της Πληροφορίας, η οποία είναι υπό κρίση. 

Τρίτον, κατάρτιση ανθρώπινου δυναμικού της Τοπικής Αυτοδιοίκησης στη χρήση της πληροφορικής για τον σχεδιασμό, την παρακολούθηση και την υλοποίηση των έργων. Με την ευθύνη του ΙΤΑ μετά από θετική ανταπόκριση της Ειδικής Γραμματείας της Κοινωνίας της Πληροφορίας προτείνεται ένα ευρύ πρόγραμμα κατάρτισης στις τεχνολογίες πληροφορικής και επικοινωνίας, το οποίο θα χρηματοδοτηθεί από το επιχειρησιακό πρόγραμμα της Κοινωνίας της Πληροφορίας.

Συμβολή στη κατάρτιση των αιρετών στα ζητήματα της Κοινωνίας της Πληροφορίας αποτέλεσαν και τα συνδιοργανώμενα από το Εθνικό Κέντρο Δημόσιας Διοίκησης και από τη ΚΕΔΚΕ σεμινάρια που πραγματοποιήθηκαν πιλοτικά στις περιφέρειες και θα επαναληφθούν για όλους τους αιρετούς μετά τις εκλογές του Οκτώβρη 2006. 

Κατάρτιση σε βασικές δεξιότητες ηλεκτρονικού υπολογιστή για 100.000 πολίτες, ένα πρόγραμμα κατάρτισης για 100.000 πολίτες σε βασικές δεξιότητες χρήσης του ηλεκτρονικού υπολογιστή και αξιοποίηση εφαρμογών όπως το Διαδίκτυο με την αξιοποίηση των σχολικών εργαστηρίων πληροφορικής και των άλλων υποδομών των Δήμων και των Κοινοτήτων.

Το λεγόμενο μίνι πρόγραμμα Σύζευξης της πρωτοβάθμιας Αυτοδιοίκησης, πρόκειται για ένα έργο σύνδεσης στο Σύζευξης όλων των κτιρίων των ΟΤΑ και όχι μόνο της απόληξης του βασικού δικτύου σε ένα κτίριο ΟΤΑ όπως προβλέπει το κεντρικό πρόγραμμα Σύζευξης, καθώς και η διασύνδεση των αντίστοιχων θέσεων εργασίας. 

Η ΚΕΔΚΕ έχει συστηματοποιήσει την παρακολούθηση των έργων της πρωτοβάθμιας Αυτοδιοίκησης στη κατηγορία της Κοινωνίας της Πληροφορίας, τα οποία συγχρηματοδοτούνται από το επιχειρησιακό πρόγραμμα του Γ΄ Κοινοτικού Πλαισίου Στήριξης. Με τον τρόπο αυτό μπορεί να παρεμβαίνει σε δύο επίπεδα: το πρώτο είναι ο έλεγχος της πορείας του προγράμματος και των έργων της Αυτοδιοίκησης και πρότασης στο επίπεδο του επιχειρησιακού προγράμματος, αναθεωρήσεις, κίνδυνοι απώλειας πόρων, είπε προηγούμενα το πρωί στη κεντρική του εισήγηση ο Πρόεδρος της ΚΕΔΚΕ τα θέματα που έχουμε επισημάνει και δεύτερον, έλεγχος και πρόταση στο επίπεδο συγκεκριμένων έργων ΟΤΑ μεμονωμένων ή και κατηγοριών έργων, λόγου χάρη τα ευρυζωνικά. 

Είναι σε πλήρη εξέλιξη οι διαδικασίες για τον σχεδιασμό του περιεχομένου και των επιχειρησιακών προγραμμάτων του Εθνικού Στρατηγικού Πλαισίου Αναφοράς 2007-2013, όπως είναι γνωστό σε όλους το Δ΄ Κοινοτικό Πλαίσιο Στήριξης. Η ΚΕΔΚΕ τις παρακολουθεί, συμμετέχει, προτείνει αξιοποιώντας σημαντικά μερίδια και ρόλους για την Αυτοδιοίκηση. Στα πεδία αυτά που άπτονται των τεχνολογιών πληροφορικής και επικοινωνίας και συγκεκριμένα στη βελτίωση της διοικητικής ικανότητας στη δημόσια διοίκηση. 

Όπως ακούσαμε από τον Γενικό Γραμματέα του Υπουργείου Εσωτερικών θα είναι ένα αυτοτελές επιχειρησιακό πρόγραμμα, ένα από τα εφτά κεντρικά επιχειρησιακά προγράμματα, όπως επίσης και το πρόγραμμα Κοινωνία της Πληροφορίας ή όπως το είπαν Ψηφιακή Σύγκλιση, που θα είναι επίσης ένα δεύτερο από τα κεντρικά επιχειρησιακά προγράμματα. Η ΚΕΔΚΕ έχει καταθέσει πρόταση με την οποία διεκδικεί για την Αυτοδιοίκηση και ρόλους ενδιάμεσου φορέα στην εφαρμογή των επιχειρησιακών προγραμμάτων, που θα ενσωματώσουν τους σχετικούς άξονες προτεραιότητας. 

Το έργο της υλοποίησης των έργων Κοινωνίας της Πληροφορίας δεν είναι καθόλου απλό, είναι άλλης ποιότητας από το κλασικό δημόσιο έργο, ακόμα και το μεγάλο. Ως κρίσιμη προϋπόθεση της επιτυχούς υλοποίησης αναδεικνύεται ο ευέλικτος μηχανισμός στοχευμένης υποστήριξης των φορέων της Αυτοδιοίκησης και προς αυτή τη κατεύθυνση επιδιώκουμε να στρέψουμε και να αξιοποιήσουμε μεταξύ των άλλων και την μονάδα υποστήριξης όλων των Δήμων και Κοινοτήτων για έργα της Κοινωνίας της Πληροφορίας που συγκροτούμε με αφορμή το πρόγραμμα που ήδη έχει εγκριθεί σε συνεργασία με την ΠΕΤΑ Α.Ε.

Συγχρόνως με τις πρωτοβουλίες όμως και για το έργο της ΚΕΔΚΕ στα ζητήματα της Κοινωνίας της Πληροφορίας παράλληλα με αυτό, αλλά και με αλληλοεπηρεασμούς εξελίσσονται σε δράσεις στο πεδίο των τεχνολογιών πληροφορικής και επικοινωνίας από μεμονωμένους ΟΤΑ. Η κίνηση της ελληνικής Αυτοδιοίκησης στα θέματα αυτά χαρακτηρίζεται από αυτές τις διακριτές κινήσεις, αφενός της ΚΕΔΚΕ σε ένα επίπεδο στρατηγικό, αφετέρου των φορέων της πρωτοβάθμιας Αυτοδιοίκησης οι οποίες μπορεί να είναι ακόμη ασυντόνιστες, όμως δεν παύουν να είναι σημαντικές διότι στο επίπεδο του συγκεκριμένου ΟΤΑ κρίνεται η υλοποίηση των έργων ή και η ανταπόκριση της κοινωνίας. 

Το έργο της ελληνικής Αυτοδιοίκησης στη Κοινωνία της Πληροφορίας έχει πλέον ένα μέγεθος, μικρό μεν αλλά ουσιαστικό: μπορεί να επηρεάσει τη κοινωνία, μπορεί να έχει κοινωνικό και οικονομικό αντίκρισμα. Στις 31/12/2005 οι πρωτοβάθμιοι ΟΤΑ έχουν εντάξει έργα κατηγορίας της Κοινωνίας της Πληροφορίας στο τομεακό επιχειρησιακό πρόγραμμα και στα περιφερειακά επιχειρησιακά προγράμματα του Γ΄ Κοινοτικού Πλαισίου Στήριξης τα οποία υπερβαίνουν τα 200.000.000 €, ενώ είχαν πραγματοποιήσει δαπάνες πλέον από 100.000.000 €. 

Πρακτικά ένα μερίδιο 10% των συνολικών πόρων για τα έργα της Κοινωνίας της Πληροφορίας αξιοποιείται από τη πρωτοβάθμια Αυτοδιοίκηση. Από μια σκοπιά σχεδόν όλοι οι ΟΤΑ έχουν ενταγμένο ένα έργο στη Κοινωνία της Πληροφορίας, αφού έχουν υλοποιήσει ένα έργο εξοπλισμού των Σχολικών Επιτροπών. Όμως η αξιόπιστη εικόνα για τη πορεία της Αυτοδιοίκησης αποτυπώνεται σε ορισμένες ενδιαφέρουσες αλλαγές, ποιοτικές θα τολμούσα να ισχυριστώ, στα χαρακτηριστικά των έργων που είναι ενταγμένα στη Κοινωνία της Πληροφορίας. 

Ο τόνος πλέον για την Αυτοδιοίκηση δεν δίνεται από τα πολύ μικρά έργα των Σχολικών Επιτροπών, αλλά από έργα με σημαντική προστιθέμενη αξία για την εξυπηρέτηση του πολίτη, για την υποστήριξη της επιχειρηματικότητας και για τη βελτίωση της διοικητικής ικανότητας. 336 ΟΤΑ έχουν ενταγμένα έργα τα οποία αφορούν ευρυζωνικότητα, ηλεκτρονική διακυβέρνηση. 217 ΟΤΑ έχουν ενταγμένα έργα που αφορούν υποδομές ευρυζωνικότητας με προϋπολογισμό που πλησιάζει τα 100.000.000 €. 

Στην έκθεση της ΠΕΤΑ που έχετε στους φακέλους σας με απολογιστικά στοιχεία 31/12/2005 για τη πορεία εφαρμογής από τη πρωτοβάθμια Αυτοδιοίκηση των έργων της Κοινωνίας της Πληροφορίας στο πλαίσιο των επιχειρησιακών προγραμμάτων 2000-2006, καταγράφονται αναλυτικά και συνδυασμένα οι επιδόσεις πρωτοβάθμιας Αυτοδιοίκησης στη Κοινωνία της Πληροφορίας. 

Για την οικονομία της συζήτησης σε ότι αφορά στις προοπτικές της Αυτοδιοίκησης στην αξιοποίηση των τεχνολογιών πληροφορικής και επικοινωνίας θα σταθώ σε ορισμένα από αυτά που σχετίζονται με την υλοποίηση των έργων της Κοινωνίας της Πληροφορίας, που παράγουν σημαντική προστιθέμενη αξία. Στα έργα της ευρυζωνικότητας και της ηλεκτρονικής διακυβέρνησης υπάρχουν εντάξεις έργων, αλλά η αγωνία μας και το στοίχημα είναι να υπάρξουν συμβάσεις και κυρίως υλοποίηση. 

Κυρίες και κύριοι και αγαπητοί συνάδελφοι, η Αυτοδιοίκηση μπορεί να βρει στη Κοινωνία της Πληροφορίας ένα ισχυρό μέσο για τη τοπική ανάπτυξη, κατ’ επέκταση για τη περιφερειακή ανάπτυξη και για την κοινωνική και εδαφική συνοχή, για τη βελτίωση της διοικητικής ικανότητας των ΟΤΑ, για την ανανέωση της δικής της σχέσης με τη κοινωνία. Αντίστροφα και με αμοιβαιότητα τα έργα της Κοινωνίας της Πληροφορίας επεκτείνουν και διευρύνουν το πεδίο ανάπτυξής τους όταν μέσω της Αυτοδιοίκησης φτάνουν εγγύτερα στον πολίτη. 

Η ανάπτυξη των έργων της Κοινωνίας της Πληροφορίας σε τοπικό και περιφερειακό επίπεδο μπορεί να συμβάλλει ώστε σε κλίμακα χώρας αφενός μεν να πολλαπλασιάζεται η δυναμική της Κοινωνίας της Πληροφορίας, της Κοινωνίας της Γνώσης, της καινοτομίας και της έρευνας, αφετέρου να εξισορροπείται προς τη συνοχή ή εφαρμογή της στρατηγική της Λισσαβόνας για την ανταγωνιστικότητα. Αν αυτό είναι το ευρύ πλαίσιο που τροφοδοτεί με δυναμισμό τη σύνθεση της Αυτοδιοίκησης με τις τεχνολογίες πληροφορικής και επικοινωνίας σε ποια ζητήματα πρέπει κατά τη γνώμη μου να επικεντρωθούν οι προσπάθειές μας στο σήμερα και στο άμεσο μέλλον; 

Πρώτον, στην υλοποίηση των έργων και εδώ χρειάζεται να συνειδητοποιήσουμε όλοι ότι το θέμα είναι σύνθετο, ότι θα είναι διαρκώς παρών και θα επανέρχεται με νέα ερωτηματικά. Είναι σχετικά εντελώς επίκαιρο και πρέπει να σχολιαστεί η υλοποίηση του μεγάλου έργου της ανάπτυξης της ευρυζωνικότητας στη περιφέρεια, προϋπολογισμού 210.000.000 € που πρόσφατα εξαγγέλθηκε από τους κυβερνητικούς υπεύθυνους. Η Επίτροπος Reading στο μήνυμά της στο Συνέδριο του Υπουργείου Μεταφορών το συνέδεσε με το καθεστώς των κρατικών ενισχύσεων, θέτοντας υπό αμφισβήτηση την άμεση έναρξη της υλοποίησής του, καθυστέρηση δηλαδή, που σημαίνει ότι ακριβώς έχει επισημανθεί και το πρωί στις εισηγήσεις. 

Είναι ορθό να υπογραμμίζονται ως βασικές προϋποθέσεις για την επιτυχή υλοποίηση ο συντονιστικός, ενοποιητικός ρόλος της ΚΕΔΚΕ και ο μηχανισμός υποστήριξης, όμως εκτιμώ ότι ο πυρήνας του προβλήματος παραπέμπει συνεχώς και ευθέως στο ανθρώπινο δυναμικό και εδώ ο σχεδιασμός, τα μέτρα για να κινητοποιούμε τους ανθρώπους, πολιτικό προσωπικό, εργαζόμενους στους Δήμους και τις Κοινότητες, τοπική κοινωνία και ευρύτερα πολίτες, πρέπει να ανανεώνεται, να εμπλουτίζεται, να έχει φρεσκάδα σπάζοντας τα δεσμά πολλών από τις θεσμοθετημένες διαδικασίες διαχείρισης προσωπικού που είχαμε μέχρι σήμερα. 

Δεύτερον, θα πρέπει να καταβάλλουμε τεράστιες προσπάθειες στη διαμόρφωση ενός ρεύματος απόψεων και στάσεις μέσα στην Αυτοδιοίκηση, που θα υιοθετήσει την προώθηση των τεχνολογιών πληροφορικής και επικοινωνιών ως κρίσιμου παράγοντα για την ανάπτυξη, την εδαφική και τη κοινωνική συνοχή, τη ποιότητα ζωής, την ανάκτηση των δημοσίων συλλογικών αγαθών που φθείρονται και απαξιώνονται. Η επιτυχία της Κοινωνίας της Πληροφορίας στην Αυτοδιοίκηση έχει ανάγκη πλέον από «ιδεολογικό άλμα» και «ιδεολογική επέκταση». Ένα βασικό εργαλείο σχεδιασμού προς αυτή τη κατεύθυνση πρέπει να είναι ένα ολοκληρωμένο πρόγραμμα επικοινωνίας με έμφαση στην ενημέρωση. 

Τρίτο και τελειώνω: η τέταρτη προγραμματική περίοδος 2007-2013 σφραγίζεται από έργα που αφορούν τις τεχνολογίες πληροφορικής και επικοινωνίας. Το διάβημα της παραγωγικής αξιοποίησης των πόρων για τις τεχνολογίες αυτές θα είναι πρωτόγνωρο στην έκτασή του για την Ελλάδα και ιδιαίτερα σύνθετο στον σχεδιασμό και στην υλοποίησή του. Πρέπει όμως να συμφωνήσουμε και να κρατήσουμε ως βασικό δεδομένο για τον σχεδιασμό μας ότι τα έργα με αυτά τα χαρακτηριστικά ευνοούν ιδιαίτερα την Αυτοδιοίκηση, την αναδεικνύουν ως πρωταγωνιστή, δημιουργούν προνομιακά πεδία για τη δική της παρέμβαση.

Επομένως οι προσπάθειες της ΚΕΔΚΕ να διεκδικήσει ενισχυμένους ρόλους και μερίδια για την Αυτοδιοίκηση στον σχεδιασμό και την εφαρμογή των αξόνων βελτίωσης της διοικητικής ικανότητας και ψηφιακή σύγκλιση, στη νέα προγραμματική περίοδο πρέπει να αναπτυχθεί και να επεκταθεί και προς τα κάτω υιοθετούμενη από το σύνολο της Αυτοδιοίκησης της χώρας μας. Σας ευχαριστώ.

Να καλέσω τώρα στο βήμα τον κύριο Τορέγκα Κωστή που είναι Επίτιμος Πρόεδρος του Public Technology Institute στην Ουάσιγκτον των Ηνωμένων Πολιτειών με θέμα «Ο μεταβαλλόμενος ρόλος των ΤΠΕ στην Τοπική Αυτοδιοίκηση» και θέλω να τον ευχαριστήσω ιδιαίτερα για την άμεση ανταπόκρισή του και πρόθυμη συμμετοχή του σε αυτό το σημαντικό Συνέδριο για εμάς. 

Κ. ΤΟΡΕΓΚΑΣ: Σας ευχαριστώ πολύ, καλησπέρα σας. Έχω δουλέψει στο επίπεδο της Τοπικής Αρχής για 35 χρόνια στην Αμερική με όλους τους Δημάρχους όλων των πόλεων και των Νομών της Αμερικής στο θέμα της τεχνολογίας και μετά χαράς μου ήρθα εδώ στη Κρήτη να σας δώσω μερικά παραδείγματα και εμπειρίες από τις αμερικανικές πόλεις, που προσπάθησαν και προσπαθούν να πιάσουν λιγάκι την ιδέα του διαδικτύου, αυτού του περίφημου τεχνολογίες πληροφορικής και επικοινωνιών από το 1990 και μετά. Αυτός είναι και ο σταθμός από τον οποίο προχωρήσαμε στις πόλεις στην άλλη μεριά του Ατλαντικού. Το 1990 αρχίσαμε στρατηγικές για τεχνολογία του διαδικτύου. 


Για να σας εξηγήσω κάτι, πρέπει να αρχίσουμε καταρχάς από το τι πάει να πει η πληροφορική για τους Δημάρχους και θα τονίσω τους Δημάρχους των αμερικανικών πόλεων. Πάει να πει τρία πράγματα: το πώς δουλεύουν οι διάφοροι μέσα στο Δημαρχείο το ίδιο, η δουλειά του Δημαρχείου και επειδή τα Δημαρχεία τα αμερικάνικα δεν παίρνουν πόρους από την αμερικάνικη κυβέρνηση αλλά κατευθείαν από τους δημότες των πόλεών τους. Οι φόροι δηλαδή των πολιτών της πόλεως δίνουν λεφτά για να δουλέψει το Δημαρχείο και έτσι οι επιπτώσεις και οι προσπάθειες της τεχνολογίας στην Αμερική δεν πιέζονται από ένα όραμα της τεχνολογίας, αλλά πώς να κάνουμε πιο καλά τη δουλειά στο Δημαρχείο μας. Αυτό είναι το πρώτο και το πιο σημαντικό στάδιο για την επεξεργασία της τεχνολογίας μέσα στο Δημαρχείο.

Το δεύτερο είναι η οικονομική ανάπτυξη της πόλεως και κάθε φορά που κάποιος Δήμαρχος βάζει λεφτά για κομπιούτερ, για το δίκτυο και το ένα και το άλλο ρωτάει πάντοτε το εξής: θα φέρει αυτή η προσπάθεια καινούργιες δουλειές για τη πόλη μας; θα δυναμώσει η οικονομική δύναμη της πόλεως;

Το τρίτο είναι η δημοκρατία και η εφαρμογή της τεχνολογίας ώστε να υπάρχει αυτός ο ανοιχτός διάλογος μεταξύ του δημότη και του Δημάρχου. Αυτές είναι οι τρεις βάσεις. 

Σε αυτές τις βάσεις αποφάσισα να διαλέξω τρεις εντελώς διαφορετικές πόλεις, τρεις εντελώς διαφορετικές τεχνολογίες και να σας δώσω μια εντύπωση του γιατί εφαρμόζονται οι τεχνολογίες της πληροφορικής και των επικοινωνιών στην Αμερική και μη ξεχνάτε ότι εφαρμόζονται όχι επειδή κάποιος Υπουργός ή κάποιο Ευρωπαϊκό Συμβούλιο είπε: ας υπάρχουν λεφτά, αλλά επειδή ο ίδιος ο δημότης που δίνει λεφτά στο Δημαρχείο είπε: να κάνουμε αυτό γιατί θα φτιάξει πιο καλά τη ζωή μου. 

Η πρώτη πόλη λοιπόν είναι το Τέξας, έχει 300.000 πληθυσμό και αυτό το κουτάκι που βλέπετε είναι ευρυζωνικό. Έχουν βάλει αυτή τη στιγμή γύρω στα 500 τέτοια κουτάκια παντού σε όλη τους τη πόλη και γιατί τα έβαλαν; Οι δύο άξονες που βλέπετε εκεί είναι το πόσα λεφτά πληρώνουν για να διαβάζουν το αέριο και το νερό που πηγαίνει στο σπίτι κάθε πολίτη. Για να συνεχίσουν να διαβάζουν αυτούς τους μετρητές έστελναν ανθρώπους με αυτοκίνητο και με βενζίνη πανάκριβη και από ότι βλέπετε σε 20 χρόνια θα πλήρωναν 50.000.000 $ για να διαβάζουν τους μετρητές. Με αυτή την τεχνολογία το κόστος θα κατέβει στα 30.000.000 $, δηλαδή 20.000.000 $ θα γλιτώσουν.

Ο λόγος είναι καθαρά οικονομικός λοιπόν γιατί έβαλαν αυτή τη τεχνολογία, αλλά υπάρχει και ένας άλλος λόγος: μιας και έβαλαν αυτή τη τεχνολογία και τώρα παίζει ήδη σε 60 τετραγωνικά μίλια, δηλαδή τουλάχιστον 100 τετραγωνικά χιλιόμετρα, ξαφνικά ανακάλυψαν μιας που είναι ευρυζωνικό αυτό το σύστημα ότι υπάρχει άφθονη δυνατότητα να κάνουν και άλλα πράγματα. Αυτό που σας δείχνω εδώ είναι το πάμφθηνο, η πάμφθηνη διάβαση στο διαδίκτυο, όπου στο πρώτο είναι όλες οι υπηρεσίες που δίνονται σε όλους τους πολίτες χωρίς κανένας να πρέπει να πληρώσει, δωρεάν. Στο δεύτερο επίπεδο είναι οι διάφορες υπηρεσίες που θα είναι πληρωμένες και η πληρωμή θα γίνει σε public private (…), αλλά θα μιλήσουμε για αυτό αύριο το μεσημέρι. 

Η δεύτερη πόλη που θέλω να σας μιλήσω είναι η Σάρλοτ στη Βόρεια Καρολίνα. Η Σάρλοτ έχει πληθυσμό γύρω στους 800.000 κατοίκους, έχει ένα κονδύλι γύρω στα 1.500.000.000 $ και ξοδεύουν αυτή τη στιγμή 3,1% του κονδυλίου τους σε ITC. Αυτό βγαίνει γύρω στα 50.000.000 $ μόνο και μόνο για ITC. Η τεχνολογία που αποφάσισαν να χρησιμοποιήσουν είναι η τεχνολογία του τηλεφώνου. 

Ο Δήμαρχος είπε: γιατί να μην υπάρχει ένα τηλέφωνο απλούστατο – και αυτό το τηλέφωνο είναι 311 – το οποίο κατευθείαν να δίνει τη δυνατότητα στο πολίτη να παίρνει τηλέφωνο και να λέει: έχω αυτό το παράπονο, όποιο και να είναι το παράπονο και να περιμένει την απάντηση από αυτό το τηλέφωνο. Για να κάνουν αυτό το σύστημα αναγκάστηκαν να πάρουν 19 διαφορετικά συστήματα και να τα βάλουν μαζί ηλεκτρονικά. Αυτό είναι πολύ δύσκολο και συνεχίζει η δυσκολία τους, αλλά το όραμα του Δημάρχου είναι με ένα τηλεφώνημα να βρει ο πολίτης μια απάντηση. 

Η τρίτη τεχνολογία είναι το διαδίκτυο το ίδιο και αυτός είναι ο φίλος μου Δήμαρχος της Βοστόνης, ο οποίος έχει μέσα σε όλες τις άλλες υπευθυνότητες την ευθύνη της υγείας και της υγειονομικής προσπάθειας για τα εστιατόρια της Βοστόνης. Κάθε μέρα λοιπόν έστελνε διάφορους να πάνε στα εστιατόρια και να βεβαιωθούν ότι είναι καθαρά τα εστιατόρια. Όταν γύριζαν έγραφαν την αναφορά τους, την έβαζαν σε ένα γραφείο, πότε-πότε έκλειναν το εστιατόριο ωσότου φτιάξουν αυτά που δεν ήταν σωστά στη κουζίνα ή στα τραπέζια τους, αλλά κανείς δεν ήξερε τι γινόταν. Ο Δήμαρχος είπε: γιατί να μην το ανοίξουμε αυτό το σύστημα στους δημότες; 

Σήμερα αν μπείτε στο διαδίκτυο στη πόλη της Βοστόνης υπάρχει ένα site που λέγεται The Mayor’s Court, εκεί που κάνει το καλό του ο Δήμαρχος και αν είσαστε έτοιμοι να πάτε με φίλους σε ένα εστιατόριο μπορείτε να βάλετε το όνομα του εστιατορίου και να βγει τι είπε ο υγειονομικός έλεγχος σε αυτό το εστιατόριο, ποια είναι η ιστορία δηλαδή καθαριότητας. Σκεφτείτε το λιγάκι, χρησιμοποιεί τη τροπή και τον οικονομικό φόβο του εστιάτορα για να καθαρίσει τα εστιατόρια και για να δώσει μια πολύ καλή βοήθεια στους πολίτες.

Εντελώς διαφορετικά συστήματα δηλαδή, το διαδίκτυο, το τηλέφωνο και το UFI και συμφωνώ απόλυτα με τον φίλο μου όταν είπε ότι ο πολίτης είναι αυτός που πρέπει να ακούσουμε πιο σωστά και πιο συγκεκριμένα από κάθε άλλον. 

Για μένα λοιπόν το δίλημμα δεν είναι τόσο πολύ πώς να πείσουμε τους Δήμους να κάνουν ηλεκτρονικό Δήμο, αλλά πώς να δυναμώσουμε τους Δήμους με το ηλεκτρονικό. Είναι πολύ σημαντική αυτή η διαφορά, είναι κάποιος αντικατοπτρισμός, αλλά πολύ σημαντικός: πώς να ενδυναμώσουμε τον Δήμο και αν δεν είναι τεχνολογία δεν πειράζει, αν φτιάξουμε κάτι πιο σωστά πάλι καλά για εμάς. 

Δεν ξέρω πόσοι Δήμαρχοι υπάρχουν εδώ, ο φίλος μου κύριος Ταμήλος που τον γνώρισα στη Κύπρο έχει κάνει πολύ καλή δουλειά στη πόλη του την ίδια. Υπάρχουν άλλοι έξι Δήμαρχοι, σε εσάς λοιπόν μιλάω. Οι Δήμαρχοι πρέπει να αρχίσουν να δημιουργούν προϋποθέσεις για τεχνολογία προσωπικές. Το τηλέφωνο, το κομπιούτερ, γιατί σιγά-σιγά τα παιδιά μας, οι έφηβοι περιμένουν τους καλούς Δημάρχους να ξέρουν να κάνουν αυτά που κάνουν τα παιδιά και τα παιδιά σήμερα θα έχουν ψήφο αύριο, την έχουν και από σήμερα. Στο προσωπικό επίπεδο λοιπόν είναι απαραίτητο οι Δήμαρχοί μας να καταλάβουν πιο σωστά τη τεχνολογία.

Το δεύτερο είναι στο επίπεδο της κοινωνίας, για αυτό βλέπω με μεγάλη χαρά τη συνεργασία της ΚΕΔΚΕ και του Πανεπιστημίου. Είναι πάρα πολύ σημαντικό αυτό γιατί εκεί κρύβονται τα διάφορα μυστήρια και οι αλήθειες οι τεχνολογικές. Επίσης για τις πόλεις όλες στην Ελλάδα, άκουσα ένα στατιστικό για 102 πόλεις με πληθυσμό άνω των 20.000. Αυτές οι 102 πόλεις αν αποφασίσουν να κάνουν κάτι μαζί η δύναμή τους θα ήταν καταπληκτική. Θα μπορούσαν να κάνουν μια πύλη δημοτική η οποία να μην είναι τόσο διαφορετική από την πόλη άλφα στη πόλη βήτα, να υπάρχουν βέβαια οι διαφορές, αλλά η βάση τους να είναι ίδια. Θα μπορούσαν οι 102 Δήμοι και οι πόλεις να αρχίσουν να αγοράζουν μαζί τη τεχνολογία, όχι μόνο να μην την αγοράζουν πολλαπλές φορές, αλλά να την αγοράζουν μαζί ώστε να χαμηλώνεται η τιμή. 

Βέβαια η κουλτούρα της Αμερικής είναι εντελώς διαφορετική από αυτή της Ελλάδας και σας έδωσα ένα παράδειγμα το ποιος πληρώνει, ότι στην Αμερική οι Δήμαρχοι προσέχουν πάρα πολύ τον δημότη γιατί ο δημότης ο ίδιος της πόλης τους δίνει τα λεφτά για το Δημαρχείο. Είναι πολύ διαφορετικό αυτό στη κουλτούρα. Επίσης όμως οι Δήμαρχοι συνήθως έχουν τον επικεφαλής των τεχνολογιών να μιλάει κατευθείαν με το Γραφείο του Δημάρχου, δεν είναι δηλαδή κάποια τεχνολογία που είναι στα υπόγεια, αλλά είναι στρατηγική που ακούγεται κατευθείαν στο αυτί του Δημάρχου καθημερινά. Εκεί βέβαια οι πιο νέοι δυστυχώς έχουν μια πολύ πιο σωστή τοποθέτηση από τους πιο μεγάλους και έτσι βλέπεις Δημάρχους με πολύ νέους γύρω του που ξέρουν και καταλαβαίνουν και υποδεικνύουν στους Δημάρχους για τη καινούργια τεχνολογία. 

Υπάρχουν μερικά πράγματα που με ανησυχούν και θα σας πω πιο μετά ίσως, αλλά δεν έχουμε και πολύ ώρα σήμερα. Ορίστε λοιπόν το ζουμί: από την μια μεριά πρέπει να υπάρξει κάποιος που να πει: εγώ θα σας πάω κάπου. Ακούστε με όμως, αυτός που θα πει: θα σας πάω κάπου, δεν πρέπει ο ίδιος να είναι τεχνοκράτης, τεχνολογικός μάγος, απλώς να καταλαβαίνει το τι μπορεί να κάνει η τεχνολογία. Τεχνολογία δεν πάει να πει απλώς ένας ηλεκτρονικός υπολογιστής ή ένα ευρυζωνικό σύστημα, είναι το τι κάνει ο υπολογιστής, το τι κάνει το ευρυζωνικό σύστημα. 

Από την άλλη μεριά να σας δείξω δύο άξονες. Στην Αμερική τουλάχιστον έχουμε μεγάλη διαφορά, στην αριστερή μεριά εδώ βλέπετε είναι οι φτωχοί 15.000 $ και κάτω και εδώ είναι αυτοί που έχουν από 75.000 $ και πάνω, αυτοί είναι ποιοι έχουν υπολογιστές και εδώ είναι ποιοι έχουν πρόσβαση στο internet. Δεν διαβάζονται αυτά εύκολα από πίσω και θα σας πω: 10% της αμερικανικής μάζας έχει πρόσβαση στο internet όταν έχουν λιγότερο από 15.000 $ τον χρόνο και γύρω στα 80% αυτών που έχουν 75.000 $ και πάνω. Έχουμε λοιπόν ένα τεράστιο χάσμα το οποίο με ανησυχεί πάρα πολύ και θα πρέπει και εσάς να ανησυχεί. Δεν ξέρω αν υπάρχουν τέτοια αντίστοιχα νέα όπως υπάρχουν για την Αμερική. 

Τελειώνοντας, υπάρχουν τέσσερα στάδια και νομίζω θα τα έχετε ξαναδεί αυτά τα στάδια για τα ΤΠΕ. Το πρώτο στάδιο είναι σου παρουσιάζω κάτι και το βλέπεις, το δεύτερο είναι σου παρουσιάζω κάτι και μπορείς να ρωτήσεις εσύ τι θες να δεις, το τρίτο είναι σου παρουσιάζω κάτι, το βλέπεις και μπορείς ξαφνικά να κάνεις κάτι, να συνεργαστείς με τη πληροφορία και το τελευταίο είναι να αλλάξεις τον τρόπο με τον οποίο πιάνεις και ακουμπάς τη πόλη σου. 

Οι πιο πολλές πόλεις στην Αμερική ξεκίνησαν από το πρώτο στάδιο, δηλαδή πήραν τα δεδομένα τους και τα έβαλαν στο διαδίκτυο. Είπαν: αν θες να μάθεις το τηλέφωνο του Δημαρχείου ορίστε, αυτό είναι. Μα καλά, εγώ δεν θέλω το τηλέφωνο του Δημαρχείου γιατί είναι Κυριακή 7:00 η ώρα το πρωί και θέλω κάτι να κάνω μέχρι το Δημαρχείο, δεν με βοηθάει λοιπόν να μου παρουσιάσεις το τηλέφωνο του Δημαρχείου. Πρέπει να μπούμε λοιπόν λιγάκι πιο μέσα.

Στο δεύτερο στάδιο ρωτάς, λες: θέλω να κάνω κάτι, το παιδί μου δεν έχει να φάει, πού μπορώ να βρω φαγητό για το παιδί μου; Αυτό είναι μια ερώτηση και μπορεί το διαδίκτυο να σε βοηθήσει να μπεις στο αρχείο του Δημαρχείου και να σου πει το αρχείο του Δημαρχείου: ναι, υπάρχει σε αυτή τη διεύθυνση, μπορείς να πας, να χτυπήσεις τη πόρτα και να δεις τι θα γίνει. 

Το τρίτο στάδιο είναι το παιδί μου μεν θέλει κάτι να φάει και θέλω να πάω εκεί, αλλά δεν μπορώ να πάω και να μπεις μέσα στο αρχείο του Δημαρχείου και να πεις: το παιδί μου λέγεται Κωστής Τορέγκας και θέλω να το στείλω την άλλη Δευτέρα και το Δημαρχείο να σου απαντήσει τη Κυριακή το πρωί στις 7:00 ότι: εντάξει, έχουμε ραντεβού. 

Το τελευταίο στάδιο είναι η αλλαγή των παλιών δεδομένων του Δημαρχείου και σας έφτιαξα μια εικόνα για το περίφημο ελληνικό πιστοποιητικό με τις σφραγίδες. Συνήθως πολλοί δημότες πηγαίνουν από το ένα Υπουργείο στο άλλο, παίρνουν πιστοποιητικό από το ένα Υπουργείο που λέει: ο κύριος Τορέγκας γεννήθηκε εδώ και πάνε στο άλλο Υπουργείο γιατί θέλεις να πιάσεις μια δουλειά για τον κύριο Τορέγκα. Βεβαίως σκέφτεται κανείς αν έχουμε τεχνολογίες πληροφορικής και επικοινωνιών γιατί χρειαζόμαστε το πιστοποιητικό; Γιατί θα μπορούσαμε να πούμε ότι αν αφήσουμε τα Υπουργεία να πιστοποιηθούν ο ένας στον άλλον, να πει το Υπουργείο άλφα ότι ο κύριος Τορέγκας γεννήθηκε στο Υπουργείο βήτα, εγώ δεν χρειάζεται να πάω, δεν χρειάζεται να μπω στην ουρά. 

Εκεί λιγάκι θυμήθηκα αυτή την εικόνα όταν ο φίλος μας από την Αθήνα κύριος Βασίλης Ασημακόπουλος είπε: παίρνουμε τη ξύλινη σφραγίδα και τη κάνουμε ηλεκτρονική. Εγώ ρωτάω γιατί να έχουμε σφραγίδα καν, θα μπορούσαν αυτά να γίνονται χωρίς να απασχολούμε τον πολίτη καθόλου. Σκεφτείτε το για λίγο και ποιος έχει αυτή τη δύναμη να μην υπάρχει πιστοποιητικό; Οι αιρετοί μας που βγάζουν τους νόμους, που λένε θα πρέπει να υπάρχει πιστοποιητικό και ούτω καθ’ εξής. Έχουμε λοιπόν δρόμο αρκετό για να συνεχίσουμε. 

Αυτή είναι η τελευταία εικόνα, ήθελα να σας δείξω πώς από το 1971 οι Δήμαρχοι μαζεύτηκαν στην Αμερική και είπαν: ας κάνουμε μια εταιρεία η οποία να μας αντιπροσωπεύει στις τεχνολογίες. Για 35 χρόνια λοιπόν αυτή η εταιρεία μη κερδοσκοπικού χαρακτήρα που λέγεται Public Technology, η οποία ανήκει στους ανάλογους δεσμούς της ΚΕΔΚΕ, αλλά επίσης υπάρχει και ιδιωτικός φορέας μέσα και επίσης υπάρχουν οι Δήμαρχοι οι οποίοι έχουν τη καινούργια ιδέα, αυτοί οι Δήμαρχοι που μας δίνουν τις καινούργιες ιδέες. 

Βάλαμε λοιπόν ένα μικρό ποσοστό πόλεων κατευθείαν σε αυτό τον Οργανισμό, 100 πόλεις από τις 20.000 πόλεις που υπάρχουν, βάλαμε τις 20.000 πόλεις μέσω Οργάνου τύπου ΚΕΔΚΕ, βάλαμε και τον ιδιωτικό φορέα και αυτός ο Οργανισμός δουλεύει τώρα πολύ καλά για τη τεχνολογία και τη προώθηση της τεχνολογίας σε όλες τις πόλεις.

Είχαμε έναν άλλο Έλληνα εδώ και πολλά χρόνια, ο κύριος Κωνσταντίνος Δοξιάδης που έλεγε ότι δεν χρειαζόμαστε συνέχεια να κοιτάμε την ιστορία, δηλαδή πώς πήγαμε από το άλφα στο βήτα και βέβαια αν φτάσαμε στο βήτα θα πάμε στο γάμα τώρα, ότι είναι στο χέρι μας να αλλάξουμε τη πορεία της ιστορίας και αντί να πάμε στο γάμα να πάμε στο δέλτα. Αυτή η αλλαγή της πορείας από το C στο D σε αυτή την εικόνα είναι νομίζω αυτό που θέλω να σας αφήσω σαν ιδέα, ότι η τεχνολογία πληροφορικής και επικοινωνιών είναι μια δύναμη που μπορείτε εσείς με τα ίδια σας τα χέρια – και μιλάω στους Δημάρχους τώρα – να αλλάξετε τη πορεία της ιστορίας. Δεν υπάρχει τίποτα εγγεγραμμένο που να λέει ότι πρέπει να επαναλάβουμε αυτά που κάναμε στο παρελθόν, το μέλλον ανήκει σε εμάς.

Αυτά τα λίγα λοιπόν ήθελα να σας πω και ελπίζω να σας βοήθησα. Γεια σας. 

ΠΡΟΕΔΡΕΙΟ (Χ. ΠΑΛΑΙΟΛΟΓΟΣ): Ευχαριστούμε τον κύριο Τορέγκα και καλώ τώρα στο βήμα την κυρία Rut Martinez, Τεχνική Συντονίστρια του e-democracy Working Group από την Επιτροπή της Συνέλευσης των Ευρωπαϊκών Περιφερειακών Νομοθετικών Οργάνων στην Ισπανία, που θα μας μιλήσει για τη στρατηγική σημασία και αξιοποίηση των τεχνολογιών πληροφορικής και επικοινωνίας για τη συμμετοχή των πολιτών στις τοπικές πολιτικές. 

R. MARTINEZ: Γεια σας, είμαι πολύ ικανοποιημένη για τη παρουσία μου εδώ και θα ήθελα να μεταφέρω τους χαιρετισμούς του υπεύθυνου της τοπικής κυβέρνησης. Είναι μια μεγάλη ευκαιρία να μιλήσουμε, μου είπε, για την ηλεκτρονική δημοκρατία στην Ελλάδα και ιδίως στη Κρήτη, στο Ηράκλειο.


Σαν τεχνική συντονίστρια της CALRE, είναι μια συνέλευση νομοθετικών Οργάνων της περιφερειακής διακυβέρνησης, ιδρύθηκε το ’97 και αποφασίσαμε αυτή τη στιγμή να δημιουργήσουμε μια ομάδα μέσα στα πλαίσια του CALRE για την ηλεκτρονική δημοκρατία. 3 χρόνια πριν λοιπόν δημιουργήθηκε η ομάδα για την οποία σας λέω, υπάρχουν και άλλα τοπικά κοινοβούλια που συνεργάζονται και από την Πορτογαλία, την Ιταλία, την Σκοτία, την Ουαλία, τις Βρυξέλλες, γερμανόφωνες κοινότητες του Βελγίου και τα λοιπά. 


Η ηλεκτρονική δημοκρατία, η ηλεκτρονική διακυβέρνηση, όλα αυτά δημιουργούν ενδεχομένως σύγχυση, δεν είναι σαφείς οι διαχωρισμοί για το τι εντάσσεται σε έναν ορισμό και τι σε άλλο. Ίσως η ηλεκτρονική δημοκρατία είναι η συμμετοχή των πολιτών στην πολιτική ζωή, στις διαδικασίες μέσω των νέων τεχνολογιών. Είναι κάτι παραπάνω όμως η ηλεκτρονική δημοκρατία και αυτό καθίσταται σαφές όταν δείτε τη πολιτική κουλτούρα αν θέλετε στις διάφορες περιφέρειες και στις διάφορες περιοχές. Είναι σημαντικό παραδείγματος χάρη στο Βέλγιο που έχουν υποχρεωτική ψηφοφορία, μπορεί να είναι λιγότερη σημαντική στην Ούμπρια. Οι πολιτικές δομές λοιπόν είναι διαφορετικές από χώρα σε χώρα. 

Δημιουργήσαμε λοιπόν κάποια θεωρητικά πλαίσια ώστε να δούμε τι είναι η ηλεκτρονική δημοκρατία, τι δεν είναι η ηλεκτρονική δημοκρατία και πώς μπορούμε να οδηγήσουμε τους πολίτες να δεσμευτούν να συμμετάσχουν στη πολιτική ζωή, ανεξάρτητα από τις διάφορες πολιτικές κουλτούρες οι οποίες υπάρχουν στις διάφορες χώρες μας, είτε πρόκειται για Τοπική Αυτοδιοίκηση, είτε πρόκειται για περιφερειακή κυβέρνηση και τα λοιπά. 

Ήταν δύσκολο οφείλω να ομολογήσω, δεν ήταν κάτι εύκολο να εργαστούμε πάνω σε αυτό το θέμα. Ξεκαθαρίσαμε αυτές τις διάφορες λεπτομέρειες προσπαθώντας να καταρτίσουμε δείκτες, βέλτιστες πρακτικές για την ηλεκτρονική δημοκρατία. Σε 2 χρόνια είχαμε επαφή με περιφερειακές κυβερνήσεις, ΟΤΑ και καταλήξαμε με έναν κατάλογο 38 δεικτών οι οποίοι επιτρέπουν στις περιφερειακές και τοπικές Αρχές να έχουν σαφή γνώση σχετικά με την εφαρμογή και με το περιεχόμενο κυρίως της ηλεκτρονικής δημοκρατίας στα θεσμικά Όργανα, βάζοντας ένα φάσμα διαφόρων βαθμίδων. 

Μετά είδαμε ότι η ηλεκτρονική δημοκρατία είναι μια γενική έννοια, δεν είναι μόνο τεχνολογία τουλάχιστον, όχι μόνο. Μάλλον δεν έχει σχέση με τη τεχνολογία, αλλά με αλλαγή στη κουλτούρα του κόσμου και σήμερα άκουσα κάποιους που έχουν κάποιες παρόμοιες προσεγγίσεις. Η τεχνολογία λοιπόν είναι κάτι που αλλάζει συνέχεια, η δημοκρατία είναι πολύ παλαιότερη προφανώς σαν έννοια. Αν πάρετε λοιπόν την ηλεκτρονική δημοκρατία το κυριότερο αντικείμενο βρίσκεται στη δημοκρατία και όχι στην ηλεκτρονική σχετικά με την έννοια αυτή της ηλεκτρονικής δημοκρατίας, γιατί η τεχνολογία είπαμε είναι κάτι που αλλάζει συνεχώς. Πρέπει να δούμε δηλαδή την ίδια την έννοια και το περιεχόμενο της ίδιας της έννοιας και αυτό προσπαθούμε να πετύχουμε.

Επεξεργαστήκαμε λοιπόν πέντε γενικές συστάσεις σχετικά με την ηλεκτρονική δημοκρατία. Η πρώτη έχει σχέση με την ανοιχτή στάση, με τη διαφάνεια, με το άνοιγμα, γιατί η δημοκρατία χρειάζεται όχι τόσο πληροφορία, αλλά γνώση. Πρέπει να έχουμε θεσμικά Όργανα, Συμβούλια, Κοινοβούλια τοπικά ή όχι που να είναι ανοιχτά στους πολίτες. Πήγαμε στη Σκοτία 2 χρόνια πριν, έχουν και νέο κτίριο που είναι διαφανές ακόμα και το κτίριο και έχουν ένα σύνθημα σχετικά με τη διαφάνεια, ανοιχτό ονομάζουν το σύστημά τους, open. Πρέπει να μεταφέρουμε λοιπόν αυτή την έννοια της ανοιχτής θέσης και της ανοιχτής στάσης μέσω των νέων τεχνολογιών, γιατί οι νέες τεχνολογίες μας επιτρέπουν να είμαστε και πιο ανοιχτοί από ποτέ πάνω στα θέματα αυτά. Η τεχνολογία δεν είναι κάτι που αρκεί αφ’ εαυτού, είναι σημαντικό το πώς γίνεται η χρήση αυτής της τεχνολογίας. Η ανοιχτή θέση, το άνοιγμα λοιπόν είναι κάτι που θα πρέπει να βάλουμε πρώτα από όλα στο μυαλό μας, πρέπει να είμαστε και εμείς μέσα στη διαφάνεια, γιατί οι πολίτες έχουν το δικαίωμα να ξέρουν επακριβώς τα τεκταινόμενα στα θεσμικά Όργανα τα οποία οι ίδιοι έχουν ψηφίσει. 

Η συμμετοχή επίσης είναι μια άλλη συνιστώσα της δημοκρατίας, πρέπει να λαμβάνουν μέρος στη πολιτική ζωή οι πολίτες και αυτός είναι ο κυριότερος ή πρέπει να είναι ο κυριότερος στόχος των θεσμικών Οργάνων και η απόδοση. Η απόδοση τι σημαίνει; Σημαίνει ότι αυτό που υποτίθεται ότι πρέπει να κάνεις το κάνεις και μάλιστα το κάνεις καλά, σε τοπικό επίπεδο, σε περιφερειακό επίπεδο. 

Δεν είμαστε κυβέρνηση, δεν είμαστε κεντρικές κυβερνήσεις, είμαστε εκπρόσωποι που μπορούμε να αφουγκραστούμε καλύτερα τις ανάγκες των πολιτών και τις απόψεις των πολιτών. Αν θέλουμε να είμαστε αποδοτικοί πρέπει να έχουμε μεγαλύτερη συμμετοχή και να επιτρέψουμε μεγαλύτερη συμμετοχή των πολιτών σε αυτά που κάνουμε. 

Η δέσμευση ήταν μια άλλη σύσταση. Οι περισσότερες από τις τοπικές και περιφερειακές Αρχές επεξεργάζονται στρατηγικά σχέδια ώστε να προβλέψουν την είσοδο ή την εισαγωγή νέων τεχνολογιών στις δραστηριότητες. Πριν όμως από αυτό, πριν από την εφαρμογή των νέων φορολογιών, πριν χρησιμοποιήσουμε καινούργια site, πριν φτιάξουμε καινούργια site, πριν από όλα αυτά έχουμε καλή πρακτική σε σχέση με τις πληροφορίες που παρέχουμε και που δημοσιοποιούμε στο internet, αλλά το πιο σημαντικό ποιο είναι; Να γίνει κατανοητό, να κατανοήσουμε ότι η ηλεκτρονική δημοκρατία είναι να οδηγήσει τους πολίτες να δεσμευτούν και αυτοί στη πολιτική ζωή. Είναι κάτι που επηρεάζει γενικότερα τις στρατηγικές των θεσμικών Οργάνων και μιλώντας με διάφορα περιφερειακά κοινοβούλια η Τοπική Αυτοδιοίκηση είδαμε, διαπιστώσαμε, καταλάβαμε ότι ήταν δύσκολο να αλλάξει η νοοτροπία των δημοσίων υπαλλήλων. Κάθε άλλο παρά απλό.

Οι νέες τεχνολογίες μας επιτρέπουν σήμερα, μας δίνουν τη δυνατότητα να έχουμε μια σύνοψη των πρακτικών και των πράξεων που πραγματοποιούν τα κοινοβούλια, πολλές φορές όμως οι δημόσιοι υπάλληλοι αντιδρούν κάπως αρνητικά. Το πρώτο λοιπόν και το σημαντικότερο που πρέπει να κάνουμε για να εφαρμόσουμε πραγματικά την ηλεκτρονική δημοκρατία είναι να ενσωματώσουμε μια θεσμική κουλτούρα που θα πηγαίνει προς αυτή τη κατεύθυνση. Πρώτα πρέπει να σκεφτούμε, να συλλογιστούμε το τι πρέπει να κάνουμε και μετά να ενεργήσουμε. 

Μια άλλη σύσταση: παραγωγικότητα, το πώς θα γίνεται γνώση η πληροφορία. Η πληροφορία είναι δεδομένα, είναι στοιχεία, η γνώση είναι η οργάνωση αυτών των δεδομένων, οι πολίτες λοιπόν δεν ψάχνουν μόνο για στοιχεία, που μπορεί να είναι και στείρα, δεν θέλουν να ξοδεύουν ολόκληρες ώρες στα site του Κοινοβουλίου ή της Τοπικής Αυτοδιοίκησης. Πρέπει να τους τα δώσουμε οργανωμένα με κάποιο συγκεκριμένο τρόπο. Η πληροφορία δηλαδή πρέπει να είναι κομμένη και ραμμένη στα μέτρα των χρηστών, δεν πρέπει να στέλνουμε πληροφορίες ανεξάρτητα με το σε ποιον απευθυνόμαστε. Για πολλά θέματα, για την οικονομία, για το περιβάλλον και τα λοιπά πρέπει να δώσουμε συγκεκριμένες και χρήσιμες πληροφορίες. 

Μια άλλη σύσταση είναι με την πολυκαναλική αν θέλετε προσέγγιση στους πολίτες. Ακούσαμε σήμερα το πρωί ορισμένα πράγματα, ότι ένα μόνο μικρό τμήμα πληθυσμού έχει εθιστεί με τη νέα τεχνολογία και τη χρησιμοποιεί άνετα τη νέα τεχνολογία. Αναφέρθηκε το internet και τα λοιπά. 30% στην Ευρώπη του πληθυσμού γενικά χρησιμοποιεί νέες τεχνολογίες. 

Αποβλέπουμε μόνο στο internet; Μπορεί να χάσουμε και 70% του πληθυσμού. Πρέπει να λάβουμε λοιπόν υπόψη και άλλα μέσα όπως τηλεόραση, νέες τηλεφωνικές γραμμές. Πρέπει να λάβουμε υπόψη τον μεμονωμένο, τον επιμέρους πολίτη που έρχεται ή προσέρχεται στις υπηρεσίες για να λάβει πληροφορίες και αυτή η πολυκαναλική προσέγγιση είναι ο μόνος τρόπος να καλύψουμε ένα 100% του πληθυσμού σχετικά με τις πληροφορίες που θέλουμε να αγοράσουμε. 

Η επένδυση στις ομάδες εργασίες έχει σαν θέμα την κατάρτιση για τις ηθικές αξίες, η ηλεκτρονική δημοκρατία. Οι πολίτες μπορούν να συμμετάσχουν στις πολιτικές δραστηριότητες μόνο αν έχουν σαφή επίγνωση ότι έχουν την ευθύνη αν κάνουν κάτι τέτοιο. Επιμόρφωση, όχι μόνο παροχή στοιχείων, αλλά επιμόρφωση πάνω στις αξίες, πάνω στην ευθύνη που έχουν οι πολίτες και γενικά η κοινωνία. Αυτό είναι κάτι πολύ σημαντικό και γίνεται όλο και πιο σημαντικό. 

Αυτά λοιπόν είναι τα σταθερά σημεία της ηλεκτρονικής δημοκρατίας, αυτά δεν θα αλλάξουν οποιαδήποτε τεχνολογία και αν χρησιμοποιήσουμε και οτιδήποτε και αν γίνει, οτιδήποτε νέοι μηχανισμοί εξευρεθούν. Αυτά είναι τα βασικά σημεία λοιπόν, η αφετηρία αν θέλετε για να ξεκινήσουμε για πιο φιλόδοξα project και έργα. 

Είχαμε Συνδιάσκεψη Κορυφής των Ηνωμένων Εθνών πέρυσι, κάτι που είναι εξαιρετικά σημαντικό και πριν από το τέλος της Συνδιάσκεψης Κορυφής υπήρξε μια συνάντηση – ορισμένοι από εδώ ήταν εκεί – σχετικά με τις τοπικές και περιφερειακές Αρχές, που παρουσιάστηκαν όλες με συστάσεις πάνω στη Κοινωνία της Πληροφορίας. Στα πλαίσια της Συνδιάσκεψης Κορυφής των Ηνωμένων Εθνών υπήρχαν πολλοί πανεπιστημιακοί, τοπικές Αρχές από όλο τον κόσμο, από την Ινδία, την Αφρική, από την Ευρώπη και υπήρχαν περιφερειακοί και τοπικοί εκπρόσωποι όπως είπαμε. 

Εκείνο που συζητήθηκε τελικά είναι το πλεονέκτημα που υπάρχει σε επίπεδο περιφερειακό ή τοπικό σε σχέση με το εθνικό ή το κρατικό επίπεδο για την ανάπτυξη της Κοινωνίας της Πληροφορίας. Υιοθετήθηκε ένα σχέδιο δράσης λοιπόν πάνω σε αυτά. Τι χρειαζόμαστε τελικά; Εκείνο που χρειαζόμαστε είναι μέσα που θα επιτρέψουν και σε τοπικό ή περιφερειακό επίπεδο να φτάσουμε πιο κοντά στον πολίτη. Είμαστε θεσμικά Όργανα που από τη φύση τους είναι πιο κοντά στο πολίτη ούτως ή άλλως, αλλά δεν το λαμβάνετε υπόψη. 

Πρέπει να ξαναδούμε αυτές τις διαδικασίες γιατί στο τέλος μιλάμε για ανάπτυξη, μιλάμε για γνώση, μιλάμε για δέσμευση, για συμμετοχή των πολιτών. Σε αυτή τη διακήρυξη λοιπόν δημιουργήθηκε ένα πρόγραμμα που ονομάστηκε local digital agenda, για την αειφόρο ανάπτυξη κάτι ανάλογο, αλλά που έχει σχέση με τη Κοινωνία της Πληροφορίας. Αυτή η digital local agenda τι είναι; Σαν ένα δίκτυο αν θέλετε Δημάρχων στο οποίο μπορούν να προσφεύγουν οι Δήμαρχοι και οι Τοπικές Αρχές σχετικά με την εφαρμογή και τη χρήση των νέων τεχνολογιών. 

Σε αυτή την ατζέντα αναφέρονται κριτήρια σχετικά με την εφαρμογή των νέων τεχνολογιών σε διάφορους τομείς της υγείας, της ασφάλειας, τον πολιτιστικό τομέα και στα πλαίσια της δημοκρατίας. Είναι νέοι διαφορετικοί τομείς υλοποίησης, εφαρμογής μάλλον των νέων τεχνολογιών και το θέμα είναι ότι ένα τέτοιο project οικονομικά στοιχεία. Η υποστήριξη λοιπόν είναι πολύ σημαντικό, δη χρημάτων ούτως ή άλλως γιατί οι νέες τεχνολογίες σήμερα είναι δαπανηρές, το ξέρουμε αυτό και τα ευρωπαϊκά θεσμικά Όργανα έχουν αντιληφθεί την ανάγκη αυτή και γίνεται προσπάθεια να παρασχεθούν περισσότερα και μεγαλύτερα κονδύλια στη Τοπική Αυτοδιοίκηση και στις Περιφερειακές Αρχές. Είναι καινούργιο αυτό το project, δυο βδομάδες πριν πήραμε ένα έγγραφο σχετικά με το πώς θα εφαρμοστεί η local digital agenda και πώς θα λάβει μέρος τρόπο τινά στην γενικότερη ευρωπαϊκή στρατηγική. 

Οι γενικές συστάσεις λοιπόν πάνω σε κάθε τομέα, στην υγεία, στην ηλεκτρονική δημοκρατία, στα πολιτιστικά. Τα βασικά χαρακτηριστικά στρατηγικής περνούν μέσα από τη Τοπική Αυτοδιοίκηση, περνούν μέσα από τις τοπικές πραγματικότητες, γιατί η πολιτική κουλτούρα κάθε περιοχής είναι πολύ σημαντική και για την ίδια τη περιοχή, κάτι που σημαίνει πολλά σχετικά με τη στρατηγική που μπορεί να έχει επιτυχία. 

Η local digital agenda λοιπόν εστιάζεται πάνω στην ιδιαιτερότητα κάθε περιοχής. Κάθε χώρα, κάθε περιφέρεια, κάθε τοπική πραγματικότητα έχει ούτως ή άλλως τις ιδιαιτερότητές της και έναν τρόπο δικό της να προωθεί. Το Ηράκλειο παραδείγματος χάρη με την Αθήνα δεν βρίσκονται στην ίδια κλίμακα, όπως και άλλες πόλεις της Ασίας και λοιπά. Πρέπει λοιπόν να έχουν τον δικό τους σχεδιασμό, προσαρμοσμένο στις ανάγκες τους και στις περιστάσεις που έχει και ο πληθυσμός. 

Συνδυασμός αυτών των στρατηγικών της local digital agenda με μια κατάλληλη χρηματοδότηση εκ μέρους των κοινοτικών Οργάνων νομίζω ότι αυτός θα μπορούσε να είναι ένας τρόπος, ώστε οι τοπικές και περιφερειακές Αρχές να καταστούν πραγματικά πρωταγωνιστές στην ανάπτυξη της Κοινωνίας της Πληροφορίας.

Καταλήγοντας θα ήθελα να επισκεφτείτε το site, τον δικτυακό τόπο της CALRΕ, να δείτε τους 38 δείκτες ώστε να αντιληφθείτε και να έχετε μια εκ του σύνεγγυς εικόνα σε ποιο βαθμό και πού βρίσκονται ακριβώς όλα αυτά τα διαβήματα και όλη αυτή η πορεία που έχουμε ξεκινήσει προσπαθώντας να έχουμε αλλαγή προς καλύτερες και βέλτιστες πρακτικές και σε τοπική και σε περιφερειακή κλίμακα. Μπορείτε λοιπόν στο δίκτυο αυτό να έχετε όλες αυτές τις πληροφορίες.

Ευχαριστώ. 

ΠΡΟΕΔΡΕΙΟ: Η κυρία Gabriella Cattaneo από την Ιταλία που θα μας εισηγηθεί το θέμα «Εναλλακτικά περιφερειακά μοντέλα για την αξιοποίηση των ΤΠΕ στην Ευρωπαϊκή Ένωση». 

G. CATTANEO: Ευχαριστώ για τη πρόσκλησή σας σε αυτή τη διάσκεψη, που μου δώσατε και την ευκαιρία να ακούσω και τι γίνεται και στην Ελλάδα. Θα πω λίγα λόγια – και συγνώμη για τη σύντομη παρουσίαση – κάποια στοιχεία σχετικά με το τι γίνεται στην Ευρωπαϊκή Ένωση για την ηλεκτρονική διακυβέρνηση και μετά θα αναφερθώ σε κάποια παραδείγματα και από τη χώρα μου την Ιταλία. Νομίζω ότι όλοι έχουμε ούτως ή άλλως να μάθουμε πολλά οι μεν από τους δε. 


Εγώ είμαι στο IBC, είναι πολυεθνική εταιρεία ερευνών αγοράς και παροχής συμβουλών. Ίσως πολλοί να μας έχετε ακούσει, έχουμε πολλούς ερευνητές σε ολόκληρο τον κόσμο και είναι πολύ ενδιαφέρουσα εμπειρία για μένα ώστε να έχουμε μια γενικότερη εικόνα γενικά για τις αγορές του κόσμου. Είναι εξαιρετικά ενδιαφέρον οφείλω να ομολογήσω. Είμαι στην IBC για κοινωνικοοικονομική έρευνα, έχω μακρά εμπειρία τα τελευταία χρόνια, περισσότερο ίσως από 15 χρόνια μελετάω την Ευρώπη και για τη Κοινωνία της Πληροφορίας και αυτά είναι λίγα λόγια για αυτά που κάνω στην IBC. Συνεργάστηκα με τις ιταλικές Αρχές για θέματα καινοτομίας και ανταγωνιστικότητας.


Λίγα λόγια τώρα για το τι γίνεται στο θέμα της ηλεκτρονικής διακυβέρνησης, κάτι που είναι ενδιαφέρον και που άκουσα κάποια εξέχουσα παράπονα σήμερα το πρωί για την έλλειψη προσοχής προς τις τοπικές Αρχές στην Ελλάδα. Νομίζω ότι πρέπει να αλλάξουμε άποψη, γιατί σύμφωνα με τις προβλέψεις του IBC οι τοπικές Αρχές θα είναι η ταχύτερα αναπτυσσόμενη αγορά τα επόμενα χρόνια για τη Δημόσια Διοίκηση και εκεί θα είναι η δράση σύμφωνα με τις εκτιμήσεις που κάνουμε. 

Τα αμέσως επόμενα χρόνια θα υπάρχει μια ανάπτυξη κατά 6%-7% τον χρόνο, ενώ η κεντρική κυβέρνηση αναπτύσσεται λιγότερο ταχέως. Υπάρχουν όμως βέβαια πολλά που πρέπει να γίνουν. Ο δημόσιος τομέας λοιπόν πρέπει να συσσωρεύσει βασικά ψηφιακό κεφάλαιο ώστε να οικοδομήσει όλη αυτή τη γνώση που χρειάζεται και εκείνο που θα γίνει είναι ότι θα αναπτυχθεί όπως είπα ισχυρά η τοπική αγορά, οι τοπικές αγορές. 

Υπάρχει κάτι όμως που είναι ενδιαφέρον σχετικά με αυτό. Σύμφωνα με ένα συγκεκριμένο project που τελείωσαν ορισμένοι συνάδελφοι για την Ευρωπαϊκή Ένωση έγινε λοιπόν μια πολύ συγκεκριμένη και πλήρης μελέτη για το δυναμικό αν θέλετε της ηλεκτρονικής κυβέρνησης. Τα περισσότερα κονδύλια που δαπανούνται αφορούν στη διασυντήρηση και τη διατήρηση των συμβατικών συστημάτων πληροφόρησης στους Οργανισμούς αυτούς, αυτό που ονομάζουμε ηλεκτρονική διακυβέρνηση. Για την παροχή δηλαδή ηλεκτρονικών πληροφοριών. Αυτό το κομμάτι αφορά στο 1/3 της συνολικής δαπάνης. Βέβαια θα πρέπει να υπάρχει μια επανισορρόπηση των δαπανών προς περισσότερα καινοτόμα έργα ή project τα αμέσως επόμενα χρόνια.

Αν μπούμε τώρα στις εκτιμήσεις αυτές, το ισοζύγιο αν θέλετε και η κίτρινη γραμμή είναι η δαπάνη της κεντρικής κυβέρνησης για την ηλεκτρονική διακυβέρνηση. Ξέρω ότι δεν καταλαβαίνετε αυτά τα δεδομένα που σας λέω, έχω αντίγραφα όμως και μπορείτε να τα δείτε και γραπτώς και αν έχω και νούμερα για την Ελλάδα ή αν μπορείτε και να ελέγξετε και κατά πόσο έχετε. 64% στην Ελλάδα η κεντρική δαπάνη, η δαπάνη της κεντρικής κυβέρνησης. 

Από αυτό που βλέπουμε σημαίνει ότι τα σχέδια, τα project της ηλεκτρονικής διακυβέρνησης καταβάλλονται, πληρώνονται από την κεντρική κυβέρνηση, ενώ σε άλλες χώρες υπάρχει μεγαλύτερος ρόλος των περιφερειών. Στην Ιταλία παραδείγματος χάρη οι περιφέρειες βρίσκονται επικεφαλής αν θέλετε σε σχέση με τον τομέα αυτό και σε σχέση με τη δαπάνη. 

Αν δούμε τώρα τη σειρά, τη ταξινόμηση, μπορείτε να δείτε ότι η Ελλάδα βρίσκεται στη μικρή ομάδα προς τα κάτω. Είναι η συνολική δαπάνη για τις τεχνολογίες της πληροφορίας, κατά κεφαλήν δαπάνες στον κάθετο άξονα και στον οριζόντιο βλέπετε το ΑΕΠ. Βλέπουμε τον ρόλο που παίζουν εδώ οι σκανδιναβικές χώρες που έχουν μεγάλη ένταση δαπάνης μαζί με το Ηνωμένο Βασίλειο, που είναι η πιο σημαντική ομάδα. Μετά έχουμε την Ιταλία, Ισπανία και η Ελλάδα μετά και άλλα νέα μέλη της Ευρωπαϊκής Ένωσης. Αυτό δείχνει ήδη αυτό το κενό που υπάρχει για τη ψηφιακή καινοτομία και αφορά σε όλη τη Νότια Ευρώπη θα έλεγα. 

Αν δούμε τις δαπάνες της δημόσιας διοίκησης, εδώ είμαστε στη χειρότερη κατηγορία, γιατί βλέπετε ότι η κατά κεφαλήν δαπάνη από την δημόσια διοίκηση είναι χαμηλότερη από τις δαπάνες της τεχνολογίας και της πληροφορικής για τις περισσότερες χώρες και αυτό ισχύει και για την Ιταλία και για την Ελλάδα. Η Ελλάδα δαπανεί λιγότερα από πολλές άλλες χώρες στο τομέα αυτό και αν δούμε πάλι την ηλεκτρονική διακυβέρνηση και τα καινοτόμα έργα για τα οποία σας μίλησα πριν, βλέπουμε ότι υπάρχουν ακόμα πολλά που πρέπει να γίνουν γιατί είμαστε χαμηλά. Εκείνο που μπορώ να σας πω είναι ότι το Ηνωμένο Βασίλειο είναι η μεγαλύτερη βέβαια χώρα, αλλά ήταν παλαιότερα πίσω στο σημείο αυτό, έστω και αν η εικόνα που είχαμε είναι διαφορετική. Ο δημόσιος τομέας ήταν αρκετά πίσω μέχρι 4-5 χρόνια πριν, τώρα όμως κερδίζει το χαμένο έδαφος. 

Αυτά είναι τα γενικά σενάρια, τα βασικά σημεία είναι γιατί θα πρέπει να δαπανήσουμε σε τεχνολογία της πληροφορικής και επικοινωνιών. Η καινοτομία δεν είναι και τόσο απλή, είναι περίπλοκη, έστω και αν τελικά έχουμε καλύτερα αποτελέσματα. Τι έχει γίνει τα τελευταία χρόνια μετά την αρχή αν θέλετε του χρόνου που αναφέρθηκε ότι δημιουργήθηκε κάποιος δικτυακός τόπος από τις κυβερνήσεις και τα λοιπά. 

Τι έχει γίνει από εκεί και πέρα; Υπάρχουν νέες διοικητικές θεωρίες σχετικά με τον τρόπο που μπορούν να βοηθήσουν οι τεχνολογίες της πληροφορικής τις κυβερνήσεις σχετικά με τη βελτίωση των υπηρεσιών και τα λοιπά. Πολυκαναλική προσέγγιση επίσης, είναι κάτι καινούργιο που έχει συζητηθεί και από πολλά κοινοβούλια και είναι ένα βασικό σημείο για την ηλεκτρονική διακυβέρνηση. Όμως η διακυβέρνηση αυτή πρέπει να είναι κάπως ιδιαίτερη, να επιτρέπεται η ζωντανή συμμετοχή του κόσμου. Η Κοινωνία της Πληροφορίας τι είναι; Είναι ότι οι πληροφορίες δίνονται self-service, το service γίνεται self-service και πρέπει το κοινό να κάνει πολύ περισσότερα πράγματα από μόνο του.

Έχουμε υπόψη μας ένα σενάριο που καταρχήν θα υπάρχει μια διάβαση αν θέλετε με τις κυβερνήσεις και θα περιέλθει περισσότερο στα χέρια των πολιτών αυτή και έτσι ο δημόσιος τομέας μπορεί να εστιάσει τη προσοχή του στις δραστηριότητες που θα έχουν μεγαλύτερη προστιθέμενη αξία, απόδοση καλύτερη αν θέλετε και μια κυβέρνηση που θα είναι περισσότερο ευέλικτη.

Τώρα, ο προσανατολισμός προς την χρήστη: η Ευρωπαϊκή Ένωση εξωθεί πολύ προς αυτή τη κατεύθυνση, κάτι που έχει γίνει αποδεκτό σαν γενική φιλοσοφία από τις περισσότερες ευρωπαϊκές χώρες. Εδώ βλέπουμε μια έρευνα που μόλις τελειώσαμε, κάναμε μια μελέτη σχετικά με την ηλεκτρονική διακυβέρνηση στην Ευρώπη και την προμήθεια των υπηρεσιών. Η Commission τώρα θέλει να προσθέσει και άλλους δείκτες, εν πάση περιπτώσει κάναμε μια έρευνα στα 25 κράτη-μέλη σχετικά με τον προσανατολισμό των χρηστών σε εφαρμογές πολιτικών. Το μπλε είναι ναι, το κόκκινο είναι όχι. 

Αυτό που βλέπουμε ξεκινώντας από αριστερά όλοι στην Ευρώπη αναφέρουμε ότι η ηλεκτρονική διακυβέρνηση πρέπει να εστιάσει τη προσοχή της στον πολίτη. Βλέπουμε ότι τις περισσότερες φορές έχουν μια πύλη κυβερνητική, όπου είναι μια αφετηρία για τους πολίτες που μπορούν να εισέλθουν σε περισσότερες Υπηρεσίες και τα λοιπά. Τώρα, πώς είναι η δομή αυτής της πύλης; Υπάρχει ένα portal αποσπασματοποιημένο ανά ομάδες χρηστών και έχουμε διάφορες άλλες συνιστώσες. 

Στόχος είναι να μπει στο κέντρο της προσοχής ο πολίτης και όχι η Διοίκηση. Δεν είναι διαχωρισμένα χαρτοφυλάκια γραφειοκρατίας, οι πολυκαναλικές υπηρεσίες είναι κάτι που δεν είναι ακόμα γενικότερα αποδεκτό, μόνο το 60% των Διοικήσεων στην Ευρώπη θεωρούν ότι είναι βασικό σημείο στις στρατηγικές τους και πιστεύω ότι χωρίς τις πολυκαναλικές υπηρεσίες δεν μπορούμε να επικεντρώσουμε όσο θα έπρεπε τη προσοχή μας στο πολίτη και στις ανάγκες του πολίτη. Τελικά μπορούμε να δούμε πώς μπορεί να έχουμε μια πολιτική που να κατευθύνεται προς τον χρήστη χωρίς ικανοποίηση του πελάτη; Δεν νομίζω ότι είναι εύκολο. Είμαστε πολύ μακριά ακόμα από το να κατανοήσουμε επακριβώς τι γίνεται στο μυαλό του χρήστη, γιατί κανείς δεν εφαρμόζει στοιχεία ικανοποίησης του πελάτη ή αντιδράσεις σχετικά με τη χρήση των υπηρεσιών. 

Για αυτό που βλέπουμε τώρα θέλω να πω ότι η προσβασιμότητα, προσπαθούμε να βρούμε πόσες εθνικές Διοικήσεις εφαρμόζουν και υλοποιούν τις αρχές της ηλεκτρονικής προσβασιμότητας. Υπάρχουν πολιτικές από τις μισές από τις χώρες περίπου, το 1/3 των χωρών διαθέτουν μια κατάλληλη οργάνωση. Υπάρχουν πολυδικτυακοί τόποι που θεωρούνται προσβάσιμοι χωρίς να είναι πραγματικά προσβάσιμοι. Οι ευρωπαϊκές χώρες σκέφτονται παρά εφαρμόζουν τον προσανατολισμό προς τη κατεύθυνση του χρήστη. 

Τώρα αλλαγές, εναλλακτικές στρατηγικές: ποιες θα μπορούσαν να είναι; Τι έχουμε διδαχτεί από το παρελθόν; Αναδιοργάνωση λοιπόν. Ένα από αυτά που συμβαίνουν και όχι μόνο σε κρατικό επίπεδο, είναι ότι υπάρχει αυτή η επίδραση, η διάβαση με τη βιώσιμη γεωμετρία της εξουσίας, που σημαίνει ότι το ισοζύγιο εξουσίας αλλάζει ειδικότερα στην Ευρώπη. Σε επίπεδο Ευρωπαϊκής Ένωσης υπάρχουν περιφερειακές Αρχές που διεπιδρούν αν θέλετε με την Ευρωπαϊκή Ένωση, έχουν άμεση επικοινωνία με την Ευρωπαϊκή Ένωση. Υπάρχει μια διαφορετική ισορροπία, ένα διαφορετικό ισοζύγιο, οι Διοικήσεις γίνονται σημεία των δικτύων και όχι μόνο γιατί υπάρχουν τεχνολογίες, αλλά γιατί οι τεχνολογίες πρέπει να χρησιμοποιηθούν για να κρατηθείς ενήμερος και για να είσαι συνέχεια ενημερωμένος όσον αφορά τα στοιχεία που έχεις στη διάθεσή σου για να προωθήσεις τις δραστηριότητές σου. 

Τώρα, ποιοι είναι οι παράγοντες που επηρεάζουν τη δυνατότητα αλλαγής, χωρίς να υπεισέλθουμε σε περισσότερες λεπτομέρειες. Καταλήξαμε τελικά σε αυτή τη γραφική παράσταση εδώ που είναι αρκετά ενδιαφέρουσα. Ίσως κάποιος μπορεί να αναγνωρίσει και τον εαυτό του σαν Τοπική Αυτοδιοίκηση εδώ. Τώρα έχουμε τη στρατηγική σημασία της πολιτικής της ηλεκτρονικής διακυβέρνησης. Από χαμηλά σε ψηλά σε επίπεδο περιφέρειας, είναι κάτι πολύ σημαντικό. Το χαμηλό επίπεδο σημαίνει ότι ο Νομός αυτός χρειάζεται κάποιες τεχνικές κατευθύνσεις για την διεπίδραση και μπορεί να υπάρχει και η κατάλληλη δικτύωση ή δεν υπάρχει η κατάλληλη δικτύωση. Ανάλογα με τη βαθμίδα στην οποία βρισκόμαστε λοιπόν έχουμε διάφορους τρόπους και διάφορα ποσοστά επίτευξης στο βασικό επίπεδο, οι σχέσεις με την τοπική διακυβέρνηση ή τοπική κυβέρνηση από ανύπαρκτες έως μέχρι της ύπαρξης master-plan.

Αυτό που βλέπουμε λοιπόν είναι ότι υπάρχουν διαφορετικοί τρόποι μέσω των οποίων οι περιφερειακές Αρχές μπορούν να αντιμετωπίσουν αυτά τα θέματα. Το τοπικό επίπεδο είναι σημαντικό γιατί επιτρέπουν ορισμένες εξοικονομήσεις κλίμακος. Οι Δήμοι πολλές φορές είναι μικροί. Μπορεί να μην μπορούν να προχωρήσουν σε επενδύσεις μέχρις ενός ορισμένου επιπέδου, οι περιφερειακές πραγματικότητες είναι όμως πιο κοντά στις τοπικές ανάγκες και μπορεί να είναι και πιο αποτελεσματικές για την υλοποίηση της πολιτικής. Καλύτερη διακυβέρνηση λοιπόν σημαίνει ότι πολλές φορές οι τοπικές πραγματικότητες μπορεί να έχουν μεγαλύτερες πιθανότητες να υλοποιήσουν αυτές τις μεταλλάξεις, αυτές τις αλλαγές που χρειάζονται. 

Υπάρχουν λοιπόν παραδείγματα, στη Καταλονία, στην Ισπανία παραδείγματος χάρη κάναμε κάτι προς αυτή τη κατεύθυνση. Νομίζω έχουμε και έναν ομιλητή από τη Καταλονία στην επόμενη σύνοδο και αυτό προχωρά πολύ καλά αν θέλετε, έγινε μια κοινοπραξία με την Τοπική Αυτοδιοίκηση. Δεν είναι δηλαδή ότι ο Νομός υπερτερεί και παίρνει στα χέρια του εξουσίες του Δήμου, κάθε άλλο. 

Ένα παράδειγμα της Ιταλίας: σε διάφορους Νομούς, η Λομβαρδία στην Ιταλία, στην Ιταλία μη ξεχνάμε υπάρχουν σημαντικές πρωτοβουλίες από τη Τοπική Αυτοδιοίκηση, έχουν μεγάλα σημεία αυτοτέλειας σε τοπικό επίπεδο και πολλές φορές η περιφερειακή πραγματικότητα και η Αυτοδιοίκηση προχωρά πιο γρήγορα στον τομέα αυτό των υπηρεσιών, μια πύλη, ένα portal για αναζήτηση θέσης απασχόλησης. 

Εκείνο που κάνουμε στην Ιταλία είναι ότι παίρνουμε μια γεωγραφική περιοχή με το λιγότερο 1.000.000 κατοίκους, η οποία και θα καταστεί ένα Κέντρο τεχνικής υποστήριξης για τους Δήμους που θα παράσχουν τις ηλεκτρονικές υπηρεσίες και θα παράσχουν την υποστήριξη. Οι Δήμοι θα παραλαμβάνουν τις υπηρεσίες από αυτά τα Κέντρα και τα Κέντρα αυτά θα τα διαχειρίζονται οι τοπικές Αρχές, οι Νομοί και οι Δήμοι. Όχι πολλά από το κεντρικό κράτος. 


Παραδείγματος χάρη στην επαρχία του Πιε Μόντε έχουν δημιουργήσει μια πολύ οργανωμένη δομή πέντε κέντρων και σε άλλες περιφέρειες υπάρχουν κάτι μεγαλύτερα, στην Λαβρία υπάρχει ένα μεγαλύτερο και άλλα δυο μικρότερα κέντρα και τα λοιπά. Το θέμα είναι ότι όλα αυτά μπορεί να αποτελέσουν πιλοτικές αν θέλετε εφαρμογές, αλλά δουλεύουν, προχωρούν.

Τώρα προσπαθούμε να ξαναβρούμε και ορισμένες λύσεις, ώστε να προωθήσουμε και τους Δήμους που δεν έχουν ακόμα δημιουργήσει τις ηλεκτρονικές αυτές υπηρεσίες ή services. Είναι συστήματα όπως το Ηνωμένο Βασίλειο είναι λίγο-πολύ, υπάρχουν σχέδια τα οποία ανοίγουν δρόμους τελικά. Δημιουργούν μια βάση δεδομένων τεχνικών λύσεων στην Ιταλία με κάποιες υποστηρικτικές πληροφορίες και μπορούν να ξαναχρησιμοποιηθούν και η Τοπική Αυτοδιοίκηση που αποφασίζει να επαναχρησιμοποιήσει ορισμένες λύσεις λαμβάνει και κάποια χρηματοδότηση που κάθε άλλο παρά αμελητέα είναι. 

Είναι κάτι που μπορεί να καλύψει η ΚΕΔΚΕ, συμμετοχή στις καλές πρακτικές μέσω του bench learning. Ίσως να φαίνεται αστείο, αλλά τι σημαίνει bench learning; Ότι αυτοί που πρέπει να κάνουν κάτι συγκεκριμένο πρέπει να μάθουν ποια μπορεί να είναι η καλή πρακτική πάνω σε αυτό. Οι βέλτιστες πρακτικές λοιπόν είναι κάτι που πρέπει να προωθηθεί και πολλοί το έχουν κάνει αυτό, αλλά πολλές φορές δεν προχωρεί. Χρειάζονται μερικά άτομα που να δημιουργήσουν έργα ή project για ηλεκτρονική δημοκρατία και να μιλήσουν, να συζητήσουν, να ενημερώσουν. Πρέπει να υπάρχει μια συγκεκριμένη δομή βέβαια. 

Το θέμα είναι ότι ήδη – και το ξέρετε – υπάρχουν πολλές κοινές Επιτροπές που έχουν δημιουργηθεί, υπάρχουν Διοικήσεις που μιλούν μεταξύ τους, επικοινωνούν μεταξύ τους, αλλά αυτοί που κάνουν αυτή τη δουλειά δεν έχουν χρόνο πολλές φορές να μιλήσουν με τους άλλους. Εκείνο που πρέπει να κάνουμε όμως είναι να επιλέξουμε αυτούς που θα πρέπει να κάνουν κάτι και μετά να ενταχθούν σε αυτές τις διαδικασίες του bench learning. Δεν είναι και τόσο χρονοβόρο, η οργάνωση είναι περισσότερο χρονοβόρα. Όμως ας ξεχάσουμε τις βέλτιστες πρακτικές στη θεωρία και ας δούμε τις βέλτιστες πρακτικές στη πράξη επιτέλους. 

Το Υπουργείο Καινοτομίας που έχουμε στην Ιταλία, που δημιουργήθηκε από τη τελευταία κυβέρνηση, δημιούργησε ένα δίκτυο, κέντρα αν θέλετε για την ηλεκτρονική διακυβέρνηση. Βρήκαν ένα ή δύο άτομα για κάθε Περιφέρεια, οι οποίοι πληρώνονται κατά το ήμισυ από το Υπουργείο και κατά το άλλο ήμισυ από την Περιφέρεια και δημιούργησαν μια τοπική αντένα, μια τοπική κεραία. 

Αναφέρονται στο Υπουργείο σχετικά με τα τεκταινόμενα, συγκεντρώνουν διαρθρωμένα δεδομένα, συγκεντρώνουν δεδομένα για την ενημέρωση και από την άλλη η Τοπική Αυτοδιοίκηση μπορεί να υποστηρίξει τη κατάρτιση, την υποστήριξη. Ντόπιοι λοιπόν που εργάζονται προς αυτή τη κατεύθυνση. Υπάρχει λοιπόν μια επαφή μεταξύ τους και μια αλληλεπίδραση, υπάρχει μια σωστά διανεμημένη ομάδα εμπειρογνωμόνων που εργάζονται σαν υποστήριξη για την ηλεκτρονική διακυβέρνηση. 

Όταν η Περιφέρεια εμπλέκεται λοιπόν σε αυτού του είδους τα σχέδια νομίζω ότι όλα πηγαίνουν καλύτερα, όταν όλα ξεκινούν από τη κεντρική κυβέρνηση είναι πιο δύσκολο. Είναι ένα άλλο πρότυπο διαδικτύωσης αν θέλετε και αυτό είναι γιατί πρέπει να σκεφτούμε και να έχουμε υπόψη μας τη λειτουργία σαν δίκτυα, το δίκτυο. Τα πάντα γίνονται με το δίκτυο και πρέπει να το εκμεταλλευτούμε και αυτό ισχύει και για τη κυβέρνηση και για την ηλεκτρονική διακυβέρνηση. 


Ευχαριστώ.

ΠΡΟΕΔΡΕΙΟ: Ευχαριστούμε την κυρία Cattaneo και τώρα καλώ στο βήμα τον κύριο Chris Newby που είναι Πρόεδρος του Φόρουμ της Κοινωνίας της Γνώσης από τον Δήμο του Λίβερπουλ της Αγγλίας. 

C. NEWBY: Κύριε Πρόεδρε, για εισαγωγή καταρχάς να σας πω ότι βρίσκομαι εδώ για δύο λόγους: καταρχάς για να μιλήσω για τις τηλεπόλεις, ήμουν Πρόεδρος του TELECITY και αυτός είναι ένας λόγος για τον οποίο βρίσκομαι εδώ. Δεύτερον, είμαι πολιτικός στο Λίβερπουλ. Δεν θα μιλήσω για πολιτική σήμερα προς μεγάλη σας ευχαρίστηση, δεν έχει μέρος στη σημερινή παρουσίαση. Σας ευχαριστώ και πάλι που με καλέσατε, ήρθα για πρώτη φορά στη Κρήτη τη Κυριακή και έκανα δυο μέρες διακοπές. Ηρέμησα και ήταν ενδιαφέρουσες διακοπές για μένα. 
Τα χαιρετίσματα από τη πόλη μου το Λίβερπουλ και από το Ηνωμένο Βασίλειο. Έχουμε πολύ στενούς δεσμούς με τη Κρήτη στη χώρα μου και πολύ φιλικές σχέσεις μεταξύ μας. 


Τώρα όσον αφορά τον ρόλο των πόλεων στη Κοινωνία της Πληροφορίας, καταρχάς τι είναι οι Telecities; Είναι ένας Οργανισμός ο οποίος περιλαμβάνει 140 πόλεις οι οποίες βρίσκονται στην Ευρώπη. Δεν περιέχει μόνο πόλεις, αλλά υπάρχουν μέσα στον Οργανισμό και 5 εκπρόσωποι του επιχειρηματικού χώρου, κάτι που προσφέρει στον δημόσιο τομέα την ευκαιρία να γνωρίσει τον ιδιωτικό τομέα, καθώς και να υπάρχει διάλογος μεταξύ τους χωρίς το στοιχείο του ανταγωνισμού. Υπάρχει κάποιος ανταγωνισμός φυσικά, αλλά υπάρχει και η ευκαιρία να συζητούν μεταξύ τους και να μην είναι πολύ ανταγωνιστικοί, να συζητούν σε βάση πόλεων. 


Οι περισσότεροι εκπρόσωποι από τις πόλεις αυτές έρχονται από όλες τις πλευρές της Ευρώπης και έχουμε ανώτατους πολιτικούς, έχουμε ακαδημαϊκούς που δίνουν μια ακαδημαϊκή νότα στον Οργανισμό, έχουμε και άλλους πολιτικούς και αυτοί οι άνθρωποι προσδίδουν ενδιαφέρον στον Οργανισμό, στην ύπαρξη του Οργανισμού και προσφέρουν στη διαμόρφωση της πολιτικής. Έχουν επίσης και τον ρόλο lobby στην Ευρωπαϊκή Ένωση. 


Τώρα λοιπόν πώς εργαζόμαστε; Εργαζόμαστε με το Deloit, με τους οποίους παράγουμε μια έκθεση στα τελευταία 3 χρόνια, μια πολύ διάσημη έκθεση σε μέρη όπως Ιαπωνία, Αυστραλία, Νέα Ζηλανδία. Αυτό που συμβαίνει είναι ότι συγκρίνει τη χρήση της τεχνολογίας σε διάφορες χώρες της Ευρωπαϊκής Ένωσης για να υπάρχει ένα τελικό κείμενο έτσι ώστε να γνωρίζουμε τι γίνεται στις διάφορες περιοχές της Ευρωπαϊκής Ένωσης. 

Επίσης έχει ένα ρόλο διαμόρφωσης πολιτικής. Έχουμε διάφορες ομάδες εργασίας, μια από αυτές ασχολείται με το brought pant. Έχω παρουσιάσει εδώ σε αυτό τον κατάλογο τον βασικό ρόλο του Οργανισμού μας και έτσι διασφαλίζουμε ότι δεν δίνουμε μόνο τη τεχνογνωσία σχετικά με τις τεχνολογίες, αλλά συμμετέχουμε και στην οργάνωση των τηλεπόλεων. 

Επίσης γνωρίζουμε ότι αν κάποιος τη προωθεί μόνο στις τεχνολογίες τότε χάνει το νόημα, το παν είναι να προσφέρουμε υπηρεσίες στον πολίτη. Συνεργαζόμαστε φυσικά και με τη κυβέρνηση. Έχουμε λοιπόν διάφορες ομάδες εργασίας σχετικά με την ηλεκτρονική φροντίδα, την ηλεκτρονική υπηρεσία του πολίτη και την ηλεκτρονική διακυβέρνηση. 

Θα μιλήσω για τα επιτεύγματά μας. Συνεργαζόμαστε πολύ στενά με την Ευρωπαϊκή Ένωση κυρίως στον τομέα του brought pant, για να δούμε τι ακριβώς συμβαίνει και πού θα πρέπει να αλλάξουμε κατεύθυνση στις εργασίες μας. Δημιουργήσαμε ένα brought pant μανιφέστο θα το λέγαμε, το οποίο ήταν όσο πιο αναλυτικό μπορούσαμε να το κάνουμε, γιατί είναι πολύ σημαντικό να καταλαβαίνουν οι άνθρωποι πώς μπορούν να χρησιμοποιούν το brought pant και για να εξασφαλίσουμε ότι υπάρχει η κατάλληλη υποδομή για το brought pant. 

Έχουν ειπωθεί ήδη πάρα πολλά για τα ηλεκτρονικά δικαιώματα και έχουμε εργαστεί πάνω σε έναν χάρτη, με την υποστήριξη και των 140 πόλεων που βρίσκονται στον Οργανισμό μας. Δυστυχώς από την Ελλάδα υπάρχει μόνο μια πόλη που είναι μέλος του Οργανισμού, έχουμε όμως πάρα πολλούς Δημάρχους οι οποίοι έρχονται και μας επισκέπτονται και έχουν σκοπό να εγγραφούν στον Οργανισμό μας. Βλέπουμε λοιπόν ότι παίρνουν πάρα πολύ σοβαρά το έργο του Οργανισμού μας και σκοπός μας είναι να τους δείξουμε τις νέες τεχνολογίες και τι μπορούν να κάνουν αυτές για τους Δήμους τους. 

Ο Οργανισμός μας ήταν εξαιρετικά ενεργός στις 140 αυτές πόλεις τουλάχιστον τα τελευταία 10 χρόνια. Αυτό που κάνουμε είναι να ασχολούμαστε με την πολιτική ΑΕ 2010, να αναθεωρούμε τα πλαίσια κανονισμών σχετικά με τις ηλεκτρονικές υπηρεσίες. Έχουμε στον Οργανισμό μας μια πόλη, το Μόναχο, η οποία είναι η μοναδική πόλη στην Ευρωπαϊκή Ένωση η οποία έχει περάσει σε μια ανταγωνιστική οντότητα με τη Microsoft. Στη πραγματικότητα μάλιστα δέχτηκαν και τηλεφώνημα από τον ίδιο τον Μπιλ Γκέϊτζ. Επίσης ένα ανώτατο στέλεχος της Microsoft πήγε για σκι στη Γερμανία δήθεν για διακοπές και σταμάτησε στο Μόναχο για να δει τις εργασίες τους. Δεν υπάρχει κανένας λόγος λοιπόν γιατί οι πόλεις να μην πειραματίζονται στις ανταγωνιστικές αυτές ατζέντες. 

Επίσης συνεργαζόμαστε με τη Παγκόσμια Τράπεζα και το Πανεπιστήμιο Χάρβαρντ, όπου πήγα εγώ προσωπικά να δώσω μια ομιλία σχετικά με μια έκθεση που δημοσιεύσαμε πέρυσι. Θα σας δώσω τέσσερα παραδείγματα πόλεων στα βόρεια, στα νότια, στα ανατολικά και στα δυτικά. Τα προγράμματα Telecities που υπάρχουν στις πόλεις αυτές είναι τα εξής: καταρχάς στη Στοκχόλμη προάγεται το σύστημα brought pant, οι άνθρωποι στη Στοκχόλμη θέλουν να έχουν πρόσβαση στο brought pant από το σπίτι τους. Για αυτό και η υποδομή θα πρέπει να είναι αρκετά καλή και γίνονται πάρα πολλές εργασίες σε συνεργασία με τη Στοκχόλμη πάνω στο τομέα αυτό. 

Έπειτα έχουμε στη Βαρκελώνη το πρόγραμμα Iris, σύμφωνα με το οποίο κάθε πολίτης της Βαρκελώνης μπορεί να στείλει ένα μήνυμα μέσω κινητού στους πολιτικούς και στον Δήμαρχο ή στο Δημοτικό Συμβούλιο και αυτό γιατί στα νότια της Ευρωπαϊκής Ένωσης οι άνθρωποι προτιμούν να χρησιμοποιούν τα κινητά τηλέφωνα και για αυτό τον λόγο προάγουμε και αυτό το συγκεκριμένο σχέδιο. 

Έπειτα ένα άλλο πρόγραμμα στην Εσθονία. Η Εσθονία βρίσκεται πολύ πίσω στον τομέα αυτό σε σχέση με πάρα πολλά άλλα κράτη-μέλη της Ευρωπαϊκής Ένωσης. Το βασικό λοιπόν πρόγραμμα έχει να κάνει με μια συνεργασία του δημόσιου και του ιδιωτικού τομέα, καθώς τα προβλήματα είναι κοινά ανάμεσα στον δημόσιο και στον ιδιωτικό τομέα. Για παράδειγμα ο ιδιωτικός τομέας και το Δημοτικό Συμβούλιο χρειάζονται ασφάλεια, γιατί λοιπόν να μην τη σχεδιάσουν μαζί; Έτσι στην πόλη αυτή υπάρχει πρόσβαση όχι μόνο στο Δημοτικό Συμβούλιο, αλλά και στους τραπεζικούς λογαριασμούς και στον ιδιωτικό τομέα γενικότερα μέσω των νέων τεχνολογιών. 

Ένα άλλο πολύ σημαντικό πρόγραμμα του Οργανισμού μας είναι στα ανατολικά της Ευρώπης, το θέμα της διαφάνειας. Τα τελευταία χρόνια οι πολίτες ζητούν περισσότερη διαφάνεια και για αυτό προσπαθούμε να προάγουμε προγράμματα όπου οι πολίτες να μπορούν να βρίσκουν τις πληροφορίες από μόνοι τους. Είναι πολύ ενδιαφέρον να αναφέρω ότι το Ταλίν της Εσθονίας έχει αναγνωρίσει αυτές τις ανάγκες σε αυτό το πρόγραμμα. 

Θα ήθελα να προχωρήσω για το πρόγραμμα Telecity στο Λίβερπουλ και να μιλήσω για την εμπειρία του Λίβερπουλ στο πρόγραμμα. Θα είναι αρκετά ενδιαφέρον για εσάς γιατί θα σας δείξει την πόλη μου, η οποία δεν έχει καμία σχέση με τον τομέα της τεχνολογίας πριν από 6 χρόνια και αυτή τη στιγμή έχει φτάσει να βρίσκεται στις πρώτες πόλεις στο Ηνωμένο Βασίλειο που ασχολούνται με τον τομέα αυτό. Μη νομίζετε ότι το Ηνωμένο Βασίλειο βρίσκεται πολύ μπροστά σε σχέση με άλλες χώρες και αυτό πριν από 6 χρόνια, αλλά τώρα έκανε τεράστιο βήμα και θα εξηγήσω πώς έγινε αυτό. 

Θα σας μιλήσω λίγο για την ιστορία του Λίβερπουλ όσον αφορά τον τομέα της τεχνολογίας πάντα. Από τον 19ο αιώνα ως το 1960 το Λίβερπουλ ήταν ένα μεγάλο λιμάνι, μια μεγάλη βιομηχανική βάση. Υπήρχαν περισσότεροι κάτοικοι ανά τετραγωνικό χιλιόμετρο στο Λίβερπουλ από ότι στο Λονδίνο. Έχουμε και μια μεγάλη ομάδα στο Λίβερπουλ, αλλά δεν την υποστηρίζω γιατί δυστυχώς στο Λίβερπουλ αν υποστηρίξεις μια ποδοσφαιρική ομάδα χάνεις πολλές ψήφους. Επίσης έχουμε τέσσερα πανεπιστήμια. 

Κατά την δεκαετία του 1980 όμως είχαμε μεγάλες πολιτικές αναταράξεις εξαιτίας της Θάτσερ και το Λίβερπουλ επέλεξε μια πιο μαρξιστική πλευρά και ήρθε σε σύγκρουση με τη κυβέρνηση. Η Πρωθυπουργός τότε έκανε κάτι τέτοιο με ύπουλο τρόπο γιατί στη πραγματικότητα δεν μπορείς να αφήσεις στην άκρη το Δημοτικό Συμβούλιο. Μετά από λίγο καιρό εξελέγησαν 75 νέοι Δημοτικοί Σύμβουλοι οι οποίοι δεν ήταν ποτέ πολιτικοί, όμως οι πόλεις αλλάζουν γιατί αν δεν αλλάζουν δυστυχώς μένουν πίσω. Αυτή ήταν λοιπόν η κατάσταση το 1980 και δεν έχουν περάσει πολλά χρόνια από τότε. 

Επίσης πρέπει να πω ότι έχουμε τη μεγαλύτερη δημοτική φορολογία στο Ηνωμένο Βασίλειο, έχουμε καταλόγους των Δήμων στο Ηνωμένο Βασίλειο και εκεί είμαστε στις χαμηλότερες θέσεις όσον αφορά τις υπηρεσίες που προσφέρουμε. Άρα οι πολίτες μας πληρώνουν πολλά για να μην έχουν σχεδόν καθόλου υπηρεσίες. Για 11 χρόνια οι πολιτικοί δεν αντιμετώπιζαν το πρόβλημα και είχαμε μια μορφή ανήμπορου Δημοτικού Συμβουλίου. Σχεδόν καταργήσαμε, για την ακρίβεια μηνύσαμε το τμήμα που ασχολούταν με τις κατοικίες. 

Να σας πω λοιπόν ποια είναι η διαφορά μεταξύ ενός ποντικού και ενός αρουραίου: 24 ώρες. Το Λίβερπουλ είχε 48 ώρες για να αντιδράσει σχετικά με τα ποντίκια και 24 ώρες για να αντιδράσει σχετικά με τους αρουραίους. Για παράδειγμα έλεγαν: «Κοιτάξτε, έχω έναν αρουραίο στο σπίτι μου. Είστε σίγουρος ότι είναι αρουραίος; Μπορεί να είναι ποντίκι. Όχι, είναι αρουραίος. Καλώς, περιγράψτε τον αρουραίο. Έχει μεγάλο κορμί, κεφάλι και ουρά. Λυπάμαι, αλλά εμένα μοιάζει με ποντίκι αυτό. Όχι, είναι σίγουρα αρουραίος. Πείτε μου περισσότερα. Έχει πόδια και είναι και λευκό. Σίγουρα είναι ποντίκι.» Πρόκειται για έναν μύθο που συνεχίζεται στο Λίβερπουλ, γιατί αντί να πάει κάποιος εκεί πέρα και να αντιμετωπίσει το ζήτημα του αρουραίου, υπήρχε ένας ολόκληρος διάλογος για το αν ο αρουραίος ήταν όντως αρουραίος ή ποντίκι και για το πότε θα έπρεπε να αντιδράσει το Δημοτικό Συμβούλιο. 

Αυτό βρισκόταν στο γραφείο μου πριν αρχίσουμε να ανακαλύπτουμε τα προβλήματα. Υπήρχαν 220 διαφορετικά συστήματα πληροφορικής, καθώς και περισσότερες από 200 διαφορετικές βάσεις δεδομένων, αλλά και 400 διαφορετικά σημεία υποδοχής και πώς μπορούσαμε να τα διαχειριστούμε όλα αυτά; Εξαιτίας όλης αυτής της έλλειψης οργάνωσης και του μπερδέματος δημιουργούνταν διάφορα άλλα προβλήματα, για αυτό και αυτό που αποφασίσαμε να κάνουμε ήταν να ρωτήσουμε τους υπαλλήλους μας για τη χειρότερη υπηρεσία που προσφέρουμε και όλοι μας είπαν οι τεχνολογίες. 

Για αυτό αποφασίσαμε τη συγχώνευση της εταιρείας μας με έναν ιδιωτικό Οργανισμό, τον οποίο ονομάσαμε Co-cursing, γιατί υπάρχει μια διαφορά όσον αφορά τους υπαλλήλους. Υπάρχει μια προστασία των υπαλλήλων, δεν τους απορροφά η εταιρεία και μπορούν να επιστρέψουν στο Δημοτικό τους Συμβούλιο. Έτσι λοιπόν ζητήσαμε από τις εταιρείες να έρθουν και να μας πουν αν θα μπορούσαμε να συνεργαστούμε. Ήταν η πρώτη συνεργασία μεταξύ δημόσιου και ιδιωτικού τομέα στο Ηνωμένο Βασίλειο όσον αφορά τις νέες τεχνολογίες. 

Τους ρωτήσαμε επίσης: τι μπορείτε να κάνετε για εμάς. Μια από αυτές τις εταιρείες ήρθε και μας είπε: ορίστε τι μπορούμε να κάνουμε. Αυτό που έκανε ήταν να επενδύσει 10.000.000 λίρες στη πόλη μας και να δημιουργήσει ένα άμεσο τηλεφωνικό κέντρο, το οποίο δημιούργησε άμεσα 14 θέσεις εργασίας. Τώρα έχει 500 θέσεις εργασίας και είναι το μεγαλύτερο τηλεφωνικό κέντρο στο Ηνωμένο Βασίλειο, λειτουργεί 24 ώρες το 24ωρο επί 7 ημέρες την εβδομάδα. Πριν από αυτό έπρεπε να δίνουμε όλες τις πληροφορίες από πόρτα σε πόρτα. 

Ένα δεύτερο πράγμα που θέλαμε να κάνουμε είναι να αποκεντρώσουμε τις λειτουργίες μας. Συνειδητοποιήσαμε ότι είχαμε διαφορετικά σημεία υποδοχής και οι πολίτες δεν ήξεραν πού να απευθυνθούν. Αυτή τη στιγμή έχουμε 14 one stop socks όπως τα αποκαλούμε, έχουμε όλη την απαραίτητη τεχνολογία. Δεν θα μπορούσαμε μάλιστα να δουλεύουμε αν δεν υπήρχε αυτή η εξέλιξη και αυτή η αρχική επένδυση στον τομέα των τεχνολογιών και μπορούν να απευθυνθούν εκεί για το τι θέλουν να κάνουν.

Όπου δεν μπορούμε να φτάσουμε σε κάποιους πολίτες λόγω της γεωγραφίας έχουμε τα διαδραστικά κιόσκια όπως τα αποκαλούμε, στα οποία γίνονται διάφορες συναλλαγές. Δεν είναι κιόσκια πληροφοριών. Πήγαμε στη Βιέννη μέσω των Telecities, η οποία το είχε ήδη δημιουργήσει αυτό και επειδή δεν θέλαμε να κάνουμε κανένα λάθος και να γλιτώσουμε πολλά χρήματα πήγαμε και είδαμε τα περίπτερα αυτά στη Βιέννη και είπαμε ότι αυτό είναι που θέλουμε. Είναι αρκετά διαδεδομένα ειδικά στους νέους, οι οποίοι είναι φυσικά και οι αυριανοί ψηφοφόροι. 

Κάναμε μια συγχώνευση με τη PT, η οποία είναι υπεύθυνη για τα τηλεφωνικά κέντρα, το ICP, καθώς και τους τρόπους πληρωμής, όπως και σε διάφορους άλλους τομείς. Το χειρότερο όμως ήταν η προσπάθεια να αλλάξουμε την κουλτούρα των υπαλλήλων μας. Κανένας ως τότε δεν είχε ενδιαφερθεί σχετικά με τις τεχνολογίες και κάποιος ξαφνικά έρχεται και τους λέει ότι πρέπει να κάνουν αυτό. Ξαφνικά επικράτησε πανικός και όλοι απειλούσαν ότι θα φύγουν. Έπρεπε λοιπόν να κάνουμε κάτι για να σιγουρευτούμε ότι θα αλλάξει η κουλτούρα αυτή, η ιδέα αυτή των υπαλλήλων. Αυτό ξεκίνησε πριν από 6 χρόνια και πρόκειται για μια πάρα πολύ δύσκολη υπόθεση. 

Αυτό που κάναμε ήταν ότι αρχικά τους στείλαμε σε μαθήματα, όπου τους μάθαμε πώς να συμπεριφέρονται στους πελάτες, να μη μαλώνουν με το τμήμα τους, να μη μαλώνουν για το αν ένα ποντίκι είναι αρουραίος ή όχι, απλά να λένε ότι: ναι, θα έρθουμε στο σπίτι σας και θα σας βοηθήσουμε στο θέμα του αρουραίου ή ποντικιού. 

Ένα μέσο στο οποίο υπήρξε εξέλιξη είναι η τηλεφροντίδα, το telecare. Μας πήρε 5 χρόνια περίπου να ξεπεράσουμε κάποια πολύ βασικά προβλήματα. Στον τομέα αυτό χρησιμοποιούμε τεχνολογία και μπορούμε να το κάνουμε μόνο αν την προσφέρουμε 24 ώρες το 24ωρο και 7 μέρες την εβδομάδα. Μπορούν μέσω των τηλεπικοινωνιών οι οικογένειες να επικοινωνήσουν, μόνο φυσικά αν το θέλουν. Αλλιώς μπορούν να πάνε από μόνοι τους να απευθυνθούν στα διάφορα ιδρύματα. Έτσι ξέρουμε τα πάντα για τους πολίτες μας, πότε πάνε στο κρεβάτι, σε ποια καρέκλα κάθονται, πόσο συχνά βγαίνουν έξω και φτιάχνει έτσι μια εικόνα της ζωής των πολιτών. 

Όταν λοιπόν γνωρίζουμε όλα αυτά ολοκληρώνουμε ουσιαστικά όλο το σπίτι, βάζουμε θερμόμετρα στο μπάνιο, στις καρέκλες για να ξέρουμε πότε κινείται το άτομο αυτό που έχει ανάγκη τη φροντίδα. Αν λοιπόν το συγκεκριμένο άτομο δεν σηκωθεί την ώρα που συνηθίζει να σηκώνεται το πρωί, θα τον πάρουμε τηλέφωνο και αν δεν λάβουμε απάντηση τότε καλούμε κάποιον φίλο ή κάποιο συγγενή. Αν δεν απαντήσουν και αυτοί τότε θα καλέσουμε τις Υπηρεσίες Άμεσης Ανάγκης ή την Αστυνομία. 

Σκοπός μας λοιπόν είναι να υπάρχουν άνθρωποι γύρω από αυτό το άτομο που χρειάζεται φροντίδα, αλλά να μην χρειάζεται ο ίδιος να μπει μέσα σε ένα ίδρυμα. Είναι θέμα πολιτισμού. Ξέρω ότι στη Μεγάλη Βρετανία το θέλουν οι άνθρωποι να είναι μέρος της κοινωνίας, αλλά να είναι μόνοι τους, να μην τους ενοχλεί η ίδια η κοινωνία. Μιλούσα για αυτό σε κάποιον από το Κουβέιτ ο οποίος τρομοκρατήθηκε, κάτι τέτοιο φυσικά δεν θα λειτουργούσε στο Κουβέιτ γιατί εκεί πέρα οι άνθρωποι λειτουργούν μέσα στα πλαίσια μιας μεγάλης και στενά δεμένης κοινωνίας. Δουλεύει όμως στη Μεγάλη Βρετανία. 

Αυτά είχα να πω λοιπόν, ευχαριστώ πολύ. 

ΠΡΟΕΔΡΕΙΟ: Ευχαριστούμε τον κύριο Newby και τελευταία ομιλήτρια από τη πρώτη ενότητα είναι η Γεωργία Ζεμπιλιάδου, Διευθύνουσα Σύμβουλος της Δημοτικής Επιχείρησης Ενεργού Πολεοδομίας της Κοζάνης που θα μας μιλήσει για τους «Έξυπνους» οικισμούς, το παράδειγμα της Ζώνης Ενεργούς Πολεοδομίας της Κοζάνης. 

Γ. ΖΕΜΠΙΛΙΑΔΟΥ: Καλησπέρα και από μένα. Θα ήθελα να ευχαριστήσω καταρχήν τους διοργανωτές για αυτή τη πρόσκληση και την ευκαιρία που μας δίνουν να μιλήσουμε για τη Ζώνη Ενεργούς Πολεοδομίας Κοζάνης, την ΖΕΠ όπως την λέμε εμείς απλά σήμερα τουλάχιστον ώσπου να τη βαφτίσουμε. Κυρίως όμως θέλω να τους ευχαριστήσουμε για τη δυνατότητα που μας έδωσαν μέσα από τις εισηγήσεις που προηγήθηκαν, αλλά και αυτές που θα ακολουθήσουν να ακούσουμε την συμπυκνωμένη εμπειρία αξιόλογων εισηγητών και εμπειρίες από άλλες περιοχές και από άλλες χώρες, που τουλάχιστον για εμάς που κάνουμε τα πρώτα βήματα σε ένα πολύ δύσκολο εγχείρημα θα είναι πολύ χρήσιμες.


Για να γίνει κατανοητό αυτό που κάνουμε στην Κοζάνη, το εγχείρημα της ΖΕΠ δηλαδή, θα πρέπει πρώτα από όλα να σας πω δυο λόγια για τη πόλη μας, για τη Περιφέρεια της Δυτικής Μακεδονίας, κυρίως για να καταλάβετε το περιβάλλον μέσα στο οποίο αναπτύσσεται το εγχείρημα αυτό. Η Κοζάνη λοιπόν είναι η πρωτεύουσα της Δυτικής Μακεδονίας και του ομώνυμου Νομού. Η ανάπτυξή της μέχρι σήμερα από τη δεκαετία του ’50 και μέχρι σήμερα στηρίχτηκε κυρίως στην ενέργεια, αφού 25χλμ. βόρεια της Κοζάνης παράγεται το 70% της ηλεκτρικής ενέργειας της χώρας. Ο πληθυσμός της πόλης είναι ο πραγματικός πληθυσμός γύρω στους 55.000 κατοίκους και η μελέτη του νέου γενικού πολεοδομικού σχεδίου προβλέπει ότι μέσα στα επόμενα 15 χρόνια ο πληθυσμός της πόλης θα διπλασιαστεί σχεδόν, αφού η πορεία της τελευταίας δεκαετίας είναι συνεχώς αυξητική. 

Η Κοζάνη είναι η έδρα του Πανεπιστημίου της Δυτικής Μακεδονίας και του ομώνυμου ΤΕΙ, διαθέτει σιδηροδρομικό σταθμό και αεροδρόμιο, είναι πάνω στην Εγνατία Οδό η οποία περνάει 3χλμ. σχεδόν έξω από αυτή, απέχει μόλις 70 λεπτά με την Εγνατία πλέον από την Θεσσαλονίκη και λιγότερο από μια ώρα από τις βασικές φυσικές ομορφιές της Δυτικής Μακεδονίας, της Πρέσπας, τη Καστοριά, τον Εθνικό Δρυμό της Βάλια Κάλντα, τα δύο χιονοδρομικά κέντρα που έχει η Δυτική Μακεδονία. 

Η ίδια η Δυτική Μακεδονία τώρα είναι μια Περιφέρεια, η μόνη από τις 13 Περιφέρειες που δεν έχει θάλασσα – η αλήθεια είναι ότι ζηλεύουμε πάρα πολύ τη Κρήτη αυτές τις μέρες – όμως έχει η φύση φροντίσει να της δώσει άφθονα επιφανειακά νερά, διαθέτει το 65% των επιφανειακών νερών της χώρας με εννέα λίμνες και το μεγαλύτερο σε μήκος ποταμό της χώρας τον Αλιάκμονα. 

Η Περιφέρειά μας συνορεύει με δύο χώρες, την Αλβανία και την ΠΓΔΜ. Έτσι λοιπόν η Κοζάνη απέχει μόλις 60 λεπτά από τη Κορυτσά και μόλις 50 λεπτά από το Μοναστήρι. Αυτός ήταν και ο λόγος που τα τελευταία χρόνια τόσο η Κοζάνη, όσο και οι Δυτικομακεδόνες γενικά έχουν αναπτύξει πολλές σχέσεις με αυτές τις χώρες. Εδώ πρέπει να πούμε ότι ο Δήμος Κοζάνης ειδικότερα έχει συνάψει και πρωτόκολλο συνεργασίας με τους Δήμους του Μοναστηρίου και της Κορυτσάς.

Αν αυτή λοιπόν είναι η εικόνα της περιοχής νομίζω ότι καταλαβαίνετε πως δεν μπορούσε το όραμα και ο στόχος μας για την επόμενη δεκαετία, για την νέα εποχή να είναι άλλος από το να αναδείξουμε τη πόλη μας και τη περιοχή μας σαν ένα κέντρο στα Δυτικά Βαλκάνια και την πόλη της Κοζάνης ένα κέντρο της Δυτικής Μακεδονίας, δίπλα στο μητροπολιτικό κέντρο της Θεσσαλονίκης φυσικά και να γίνει έτσι ένα κέντρο παραγωγικών, εμπορικών, πανεπιστημιακών και τεχνολογικών πολιτιστικών δραστηριοτήτων, που ήδη εν πολλοίς είναι και σήμερα. Βέβαια το να θες να γίνεις πύλη και κέντρο στα Δυτικά Βαλκάνια δεν μπορεί να είναι ευχή, χρειάζονται συγκεκριμένες ενέργειες για να γίνει.

Κρατώντας λοιπόν αυτό στο μυαλό μας καταλαβαίνει κανείς ότι οι λέξεις κλειδιά για την ανάπτυξη της περιοχής δεν μπορεί να είναι άλλες από την ενέργεια, αφού ήδη είμαστε ενεργειακό κέντρο, υπηρεσίες ανταγωνιστικές και σύγχρονες, επιχειρηματικότητα βασισμένη όμως στις νέες τεχνολογίες και στην καινοτομία και ανάπτυξη των τοπικών λειτουργιών για ποιο λόγο; Για να εξυπηρετήσουν μια ολόκληρη περιοχή 1.000.000 ανθρώπων που είναι η Δυτική Μακεδονία και που ορίζουν οι Περιφέρειες της Κορυτσάς και του Μοναστηρίου, για να αντιμετωπίσουμε το μεγάλο πρόβλημα της ανεργίας που πλήττει τη περιοχή μετά την αποβιομηχάνιση που γνώρισε το 1991-1992. Η περιοχή μας είναι πρωταθλήτρια στην ανεργία δυστυχώς και κυρίως γιατί έχει το βασικό πλεονέκτημα να διαθέτει μέσα από τα ανώτατα εκπαιδευτικά ιδρύματα που έχει την απαραίτητη προϋπόθεση που είναι το ανθρώπινο δυναμικό.

Άρα λοιπόν με μια τέτοια οπτική όπως αυτή που σας ανέπτυξα θα καταλάβετε καλύτερα γιατί λέμε ότι το εγχείρημα της ζώνης ενεργούς πολεοδομίας είναι η αιχμή του δόρατος σε αυτή τη προσπάθεια που κάνουμε για τη νέα εποχή για να κερδίσουμε τον ρόλο μας και την ανάπτυξη της περιοχής σε αυτή τη νέα εποχή που αρχίζει μετά την ολοκλήρωση της Εγνατίας Οδού που μας ανοίγει τον δρόμο προς τη Θεσσαλονίκη. 

Λέμε ότι η Ζώνη Ενεργού Πολεοδομίας Κοζάνης είναι «έξυπνος» οικισμός για πολλούς λόγους, κυρίως γιατί πιστεύουμε ότι επιτέλους για πρώτη φορά εφαρμόζονται και σε έναν οικισμό σύγχρονες πολιτικές αστικής ανάπτυξης, γιατί για να φιλοδοξείς να φιλοξενήσεις υπερτοπικές λειτουργίες και επιχειρηματικές δραστηριότητες του επιπέδου που λέμε είναι προφανές ότι πρέπει να σχεδιαστεί ο ίδιος ο οικισμός με έναν άλλο τρόπο. 

Πριν προχωρήσω παρακάτω να πούμε ότι την ιδέα για τη δημιουργία αυτού του οικισμού την είχε ο Δήμος Κοζάνης, ο οποίος και διέθετε τα 500 στρέμματα γης που αναπτύσσεται ο οικισμός. Λέμε λοιπόν ότι είναι ένας «έξυπνος» οικισμός γιατί καταρχήν χωροθετήθηκε έξυπνα σε ένα περιβάλλον που είναι το πιο καθαρό της περιοχής από άποψη ατμοσφαιρικής ρύπανσης σε σχέση με τα εργοστάσια που σας είπα ότι υπάρχουν δίπλα και κυρίως ότι είναι από πλευρά σεισμικότητας μια ασφαλής περιοχή, ακριβώς γιατί έτσι έχουν δείξει οι μικροζωνικές μελέτες που έχουν προηγηθεί. Είναι πάνω στην Εγνατία και σε επαφή με τον χώρο όπου θα αναπτυχθεί το Πανεπιστήμιο όπως θα δούμε σε λίγο. 

Υλοποιείται σαν ένα πρότυπος οικισμός με υπόγεια δίκτυα, με θέρμανση, ΔΕΗ, με υπόγειους χώρους στάθμευσης, με σύγχρονες τηλεπικοινωνίες όπως θα δούμε παρακάτω και με εκτεταμένες περιοχές πράσινου και κυρίως με δομημένη επιφάνεια που καλύπτει μόλις το 25% της πολεοδομούμενης έκτασης. 

Επειδή όμως μια εικόνα είναι χίλιες λέξεις, θα ήθελα να δείτε σε αυτό το σημείο ένα τρίλεπτο βίντεο, να δούμε λίγο πρώτα πώς σχεδιάζεται η ζώνη και αμέσως μετά να πούμε για το ευρυζωνικό δίκτυο και τις υπόλοιπες υποδομές που κάνουμε εκεί. 

ΠΡΟΒΟΛΗ ΒΙΝΤΕΟ
Γ. ΖΕΜΠΙΛΙΑΔΟΥ: Στο βίντεο, αυτό δηλαδή που θα υλοποιηθεί με διαδικασίες σύμπραξης με τον ιδιωτικό τομέα ανέρχεται σε 120.000.000 €, ενώ το συνολικό ύψος δημιουργίας του οικισμού φτάνει τα 200.000.000 €, καθώς το υπόλοιπο όπως καταλαβαίνετε είναι οι δημόσιες υποδομές. Το εγχείρημα αυτού υλοποιεί η Δημοτική Επιχείρηση Ενεργού Πολεοδομίας Κοζάνης, η ΔΕΠΕΠΟΚ Α.Ε., που έχει συσταθεί με μοναδικό αντικείμενο την υλοποίηση του οικισμού και έχει ήδη ολοκληρώσει σχεδόν το 80% των βασικών υποδομών. 

Σε αυτές λοιπόν τις βασικές υποδομές έχει σχεδιαστεί και έχει ήδη αρχίσει να κατασκευάζεται ένα σύγχρονο δίκτυο οπτικών ινών με δυνατότητες παροχής σύνδεσης με οπτική ίνα στο χρήση, είτε είναι κατοικία, είτε είναι επιχείρηση και έχει σχεδιαστεί η ανάπτυξη, κατασκευή και λειτουργία ολοκληρωμένου ευρυζωνικού δικτύου που θα επιτρέπει τη διακίνηση με υψηλές ταχύτητες ενός πλήθους πληροφοριών, αλλά και αυτό είναι πιστεύουμε το πιο σημαντικό, ότι θα υπάρχουν και συγκεκριμένες εφαρμογές και υπηρεσίες που θα τις δούμε στη συνέχεια.

Σκέφτεται λοιπόν η ΔΕΠΕΠΟΚ στον οικισμό της ΖΕΠ να εγκαταστήσει και να λειτουργήσει ένα τηλεπικοινωνιακό δίκτυο όπως το βλέπετε, που θα παρέχει στους χρήστες δυνατότητες της ταχύτητας διασύνδεσης από 10 mega pps και πάνω και με δυναμική βέβαια επεκτασιμότητας και σε όλη την υπόλοιπη περιοχή, αξιοποιώντας τα δίκτυα που θα δημιουργηθούν και με την πρόσκληση 93 που θα υλοποιήσει ο Δήμος Κοζάνης. 

Το δίκτυο αυτό του ενεργού εξοπλισμού θα αποτελείται από ένα κεντρικό κόμβο, τρεις κόμβους διαμονής και δύο κόμβους πρόσβασης. Είναι μαζί μου ο εξωτερικός συνεργάτης, Τεχνικός Σύμβουλος της ΔΕΠΕΠΟΚ για το έργο αυτό, ο οποίος θα δώσει αν χρειαστεί απαντήσεις για ότι τεχνικό χρειαστεί, για όποια τεχνική λεπτομέρεια χρειαστεί και εδώ βλέπετε επίσης μια εικόνα του πώς θα είναι το τηλεπικοινωνιακό αυτό δίκτυο του ενεργού εξοπλισμού, ένα προσχέδιο που συμπεριλαμβάνεται στο business plan που έχει γίνει για το συγκεκριμένο δίκτυο.

Η διασύνδεση αυτού του δικτύου με τον εξωτερικό κόσμο θα επιτυγχάνεται μέσα από οποιονδήποτε πάροχο τηλεπικοινωνιακών και άλλων υπηρεσιών που θα ήθελε να δραστηριοποιηθεί σε ένα ανοιχτό πλήρως ανταγωνιστικό περιβάλλον για να παρέχει ευρυζωνικές υπηρεσίες. Θα έχουμε δηλαδή ένα μοντέλο, ένα δίκτυο ανοιχτής πρόσβασης σε όλους τους εν δυνάμει φορείς παροχής υπηρεσιών. 

Με τον τρόπο αυτό όπως καταλαβαίνετε η ΔΕΠΕΠΟΚ θα συμβάλλει στη παροχή της πλέον σύγχρονης τηλεπικοινωνιακής υποδομής με ιδιαίτερα χαμηλή χρέωση των χρηστών – και θα πούμε γιατί – και με στόχο αφενός την εγκατάσταση στο νέο εμπορικό κέντρο που θα δημιουργηθεί στη ΖΕΠ νέων καινοτόμων επιχειρηματικών δραστηριοτήτων στον τομέα της πληροφορικής και των νέων τεχνολογιών και αφετέρου βέβαια την εξυπηρέτηση των κατοίκων με όλες εκείνες τις ευρυζωνικές υπηρεσίες που θα καλύπτουν τις ανάγκες κάθε σύγχρονης κοινωνίας ανθρώπων και βέβαια θα τους διευκολύνουν στη καθημερινή τους διαβίωση, αλλά ακόμη-ακόμη θα τους εξοικειώνουν και με τις νέες τηλεπικοινωνιακές τεχνολογίες. 

Θα τους δίνει τη δυνατότητα να μπορούν να εργάζονται από απόσταση, να συνεργάζονται και με άλλους που βρίσκονται μακριά και βέβαια να υποβοηθούνται ειδικές ομάδες πληθυσμού με σύγχρονες υπηρεσίες, με τηλεκπαίδευση των παιδιών και βέβαια πολλοί  να συνεχίσουν την δια βίου εκπαίδευση. Θα δούμε το πακέτο υπηρεσιών που σκεφτόμαστε να παρέχουμε μέσα από αυτό το δίκτυο που δημιουργείται. 

Η ΔΕΠΕΠΟΚ θα είναι ο ιδιοκτήτης αυτής της ευρυζωνικής υποδομής, θα είναι υπεύθυνη για τη λειτουργία της και τη συντήρηση του δικτύου και όπως είπα και πριν το δίκτυο αυτό θα είναι προσβάσιμο χωρίς διακρίσεις σε όλους τους ενδιαφερόμενους παρόχους υπηρεσιών έναντι συγκεκριμένου τιμήματος που θα συμβολιθεί με σχετικές ανοιχτές διαδικασίες.

Το ευρυζωνικό δίκτυο μέσα στη ΖΕΠ θα λειτουργεί αυτόνομα και ανεξάρτητα από δίκτυα άλλων παρόχων, όμως θα υπάρχει ένα ανοιχτό σημείο διασύνδεσης όπως είδατε, όπου μέσω αυτού θα έχει πρόσβαση στη ΖΕΠ κάθε ένας που θα ενδιαφερόταν να παρέχει ευρυζωνικές υπηρεσίες στους κατοίκους της ΖΕΠ και στις επιχειρήσεις που θα δραστηριοποιηθούν εκεί. 

Στην ουσία δηλαδή σε σχέση με αυτά που ακούσαμε και το πρωί από την Επίτροπο κυρία Reading, που έβαλε τρεις προϋποθέσεις για να μπορέσουν να αναπτυχθεί με ταχύτητα η Κοινωνία της Πληροφορίας σε κάποια περιοχή, που είπε ότι είναι το θεσμικό πλαίσιο, η διασφάλιση του ανταγωνισμού και οι υποδομές, δημιουργούμε τις υποδομές, διασφαλίζουμε τον ανταγωνισμό και προσπαθούμε να επιλύσουμε τα όποια θεσμικά προβλήματα με τις λύσεις και με τις επιλογές που κάνουμε. 

Με αυτή τη διαδικασία, με αυτές τις υποδομές και με αυτό τον σχεδιασμό επιτυγχάνονται οι στόχοι που έχει βάλει η ΔΕΠΕΠΟΚ για το «έξυπνο» χωριό και ποιοι είναι αυτοί; Το μηνιαίο πάγιο τέλος διασύνδεσης για υψηλές ταχύτητες να είναι κατά πολύ ανταγωνιστικότερο των σημερινών υπαρχόντων και ταυτόχρονα όλες οι τηλεπικοινωνιακές υπηρεσίες μέσα στον οικισμό της ΖΕΠ να παρέχονται δωρεάν στους κατοίκους. 

Ο δεύτερος στόχος είναι οι ανταγωνιστικές χρεώσεις υπηρεσιών όπως είπαμε, όπου με το ανοιχτό σημείο διασύνδεσης επιτυγχάνονται ανταγωνιστικότερες χρεώσεις παροχής υπηρεσιών, καθώς η υποδομή δεν θα αποτελεί κόστος για τον πάροχο αφού είπαμε ότι η υποδομή ανήκει στη ΔΕΠΕΠΟΚ και ως εκ τούτου αντί για κόστος θα είναι ένα πλεονέκτημα, για να παρέχει φθηνές χρεώσεις στις υπηρεσίες.

Θα έχει τη δυνατότητα να επιτευχθεί ο επόμενος στόχος που είναι η ελκυστική τιμολογιακή πολιτική. Η υποδομή που θα δημιουργηθεί, καθώς είναι ιδιοκτήτης της υποδομής αυτής η ίδια η ΔΕΠΕΠΟΚ, θα έχει την δυνατότητα να κάνει και την ανάλογη τιμολογιακή πολιτική και έτσι να συμβάλλει στην ανάπτυξη νέων υπηρεσιών και εφαρμογών από ιδιωτικούς και δημόσιους φορείς βέβαια και να προσελκύσει με αυτό τον τρόπο και επενδυτές και εταιρείες που θα ήθελαν να εγκατασταθούν στο εμπορικό κέντρο της ΖΕΠ. 

Βεβαίως ο τελευταίος στόχος και επίσης σημαντικός είναι η βιωσιμότητα του δικτύου, η οποία θα βασίζεται στα ίδια έσοδα που θα προέρχονται από τις παρεχόμενες από τρίτους ευρυζωνικές υπηρεσίες. 

Πιστεύουμε ότι μέσα από αυτό τον σχεδιασμό που άρχισε ήδη να υλοποιείται έτσι όπως σας τον παρουσίασα, θα μπορέσουμε για πρώτη φορά να δημιουργήσουμε έναν οικισμό αντίστοιχο των «έξυπνων» οικισμών που έχουμε δει ότι υλοποιούνται σε άλλες περιοχές στην Ευρώπη. Οι υπηρεσίες που σχεδιάζονται να παρασχεθούν, κάποιες από τη πρώτη στιγμή και κάποιες σταδιακά ανάλογα με τις απαιτήσεις, αλλά και με το πότε θα υπάρχουν, είναι οι παρακάτω: 

Καταρχήν φωνή και εικονοτηλεφωνία χωρίς επιπλέον χρέωση μέσα στο δίκτυο της ΖΕΠ, γρήγορο και φθηνό internet, σε όποιες ταχύτητες επιθυμεί ο εκάστοτε χρήστης και με δυνατότητες φυσικά ασύρματης διασύνδεσης. Το internet για την ΔΕΠΕΠΟΚ, για τη Δημοτική Αρχή αποτελεί εργαλείο ανάπτυξης και η τιμολογιακή πολιτική θα είναι να χρηματοδοτείται από άλλες υπηρεσίες και όχι να αυξάνεται το κόστος του ίδιου του internet.

Η δωρεάν μετάδοση βασικών δορυφορικών τηλεοπτικών προγραμμάτων και ραδιοφώνων εντός της περιοχής της ΖΕΠ. Μιλάμε για ελεύθερα δορυφορικά προγράμματα. Το βίντεο όταν θα υπάρξει σαν υπηρεσία, αλλά θα υπάρχει έτοιμη η πλατφόρμα η οποία θα το φιλοξενήσει, υπηρεσίες τηλεκπαίδευσης για εκμάθηση ξένων γλωσσών, μουσικής, κατάρτισης και λοιπά, δυνατότητες για τηλεργασία, οι υπηρεσίες εξυπηρέτησης των πολιτών όπως ακούστηκε ήδη με το e-government, που πολλές από αυτές θα παρασχεθούν σε συνεργασία με τον Δήμο Κοζάνης ο οποίος από αντίστοιχα προγράμματα δημιουργεί αυτές τις υπηρεσίες και εμείς δημιουργούμε τη πλατφόρμα για να υποδεχτούμε αυτές τις υπηρεσίες της ΖΕΠ κατά προτεραιότητα, που βέβαια είναι υπηρεσίες κυρίως εξυπηρέτησης των πολιτών. 

Συστήματα διαχείρισης και ασφάλειας των οικιών, κτιρίων, χώρων, μεταφορά δεδομένων μετρητών κατανάλωσης που αφορά τη ΔΕΥΑ, τη ΔΕΗ. Ήδη ακούσαμε ένα παράδειγμα για το τι σημαίνει αυτό στο κόστος και ήδη υπάρχει μια συνεργασία με τη ΔΕΥΑ Κοζάνης για να μπορέσουν να παρασχεθούν αυτές οι Υπηρεσίες και να εφαρμοστούν. Η ηλεκτρονική Βοήθεια στο Σπίτι και ακούσαμε τι συμβαίνει στο Λίβερπουλ, υπηρεσίες ψυχαγωγίας των πολιτών γιατί αυτός είναι ο πιο εύκολος τρόπος για να εξοικειωθούν οι πολίτες με τις νέες τεχνολογίες, το ηλεκτρονικό εμπόριο που αφορά άμεσα το ηλεκτρονικό μας κέντρο και βέβαια οποιαδήποτε άλλη υπηρεσία αναπτυχθεί μελλοντικά, που θα βασίζεται στη φθηνή τηλεπικοινωνιακή υποδομή, τις ανάγκες των χρηστών, τη σχετική ζήτηση και τους διαθέσιμους βέβαια πόρους που θα υπάρχουν για να αναπτυχθούν αυτές οι εφαρμογές. 

Για όλη τη διαχείριση αυτού του έργου η ΔΕΠΕΠΟΚ θα λειτουργήσει καταρχήν η ίδια ως διαχειριστής του συστήματος όπως είπα, ενώ στόχος είναι σταδιακά να ιδρυθεί και σύμφωνα με την εξέλιξη του έργου ένας ξεχωριστός διαχειριστικός φορέας. Μέσα στον Δεκέμβριο του 2005 ολοκληρώθηκε από το Πανεπιστήμιο Δυτικής Μακεδονίας και από τον συνεργάτη της ΔΕΠΕΠΟΚ το business plan, η μελέτη βιωσιμότητας και η προμελέτη για τη δημιουργία όλου του έργου όπως το είδαμε πριν, προκειμένου να υποβληθεί για χρηματοδότηση στη Κοινωνία της Πληροφορίας. Την ίδια συμμετοχή αν απαιτηθεί θα τη καταβάλλει η ΔΕΠΕΠΟΚ. Το συνολικό κόστος για το εγχείρημα προϋπολογίζεται σε 4.000.000 € και ο χρόνος υλοποίησης του έργου είναι ένας χρόνος από τώρα. 

Αγαπητοί Σύνεδροι, είναι γνωστό ότι όταν ένας οικισμός δομείται ένα από τα βασικά προβλήματα είναι πάντα τα δίκτυα, γιατί ο κάθε οικισμός δομείται ιεραρχικά. Παλαιότερα το κύριο μέλημά μας ήταν να φτιάξουμε οικισμούς με δίκτυο παροχής νερού, μετά με δίκτυο ηλεκτρισμού, στη συνέχεια οικισμούς που να έχουν τηλέφωνο. Πριν από λίγα σχετικά χρόνια προέκυψε η ανάγκη για να κάνουμε δίκτυα αποχέτευσης. Για ορισμένες πόλεις όπως αυτή της Κοζάνης δημιουργήθηκε δίκτυο τηλεθέρμανσης. 

Το δίκτυο φυσικού αερίου των πόλεων φαίνεται ότι θα δώσει τα επόμενα χρόνια επιπλέον στοιχεία ποιότητας ζωής στους κατοίκους των πόλεων, όμως σήμερα η κοινωνία διαμορφώνεται από παράγοντες όπως ακούστηκε τη πληροφορία, τη γνώση και τις αναπτυσσόμενες συνεργασίες και ως εκ τούτου τα σύγχρονα τηλεπικοινωνιακά δίκτυα είναι μια αναγκαία και έξυπνη υποδομή.

Στον Δήμο Κοζάνης το άνοιγμα της Εγνατίας μας κάνει να καταλαβαίνουμε καλά ότι ο ανταγωνισμός δεν μπορεί να αποκλειστεί, μπορεί μόνο να νικηθεί. Εμπεδώσαμε ότι οι λαοί, οι χώρες, οι πόλεις που μαθαίνουν καλύτερα ευημερούν. Για αυτό πιστεύουμε ότι ο «έξυπνος» οικισμός της ΖΕΠ είναι το στοίχημα που αν κερδισθεί μπορεί να οδηγήσει όχι μόνο τη Κοζάνη, αλλά και τη Δυτική Μακεδονία στην ευημερία.

Ευχαριστώ. 

ΠΡΟΕΔΡΕΙΟ: Ευχαριστούμε την κυρία Ζεμπιλιάδου και εδώ έκλεισε η πρώτη ενότητα. Δεν θα γίνει διάλειμμα, θα πάμε κατευθείαν στη δεύτερη ενότητα. Θέλω να ευχαριστήσω όλους τους προσκεκλημένους και ομιλητές που συμμετείχαν με τις εισηγήσεις τους και μας έκαναν σοφότερους στη πρώτη ενότητα.

Να καλέσω τους επόμενους ομιλητές για τη δεύτερη ενότητα. Να καλέσω και τον κύριο Δανιηλίδη μέλος του Διοικητικού Συμβουλίου της ΚΕΔΚΕ που θα συντονίσει αυτή τη δεύτερη ενότητα, μιας και ο κύριος Κουράκης θα συμμετέχει παράλληλα σε μια άλλη σύσκεψη. 


Θέλω να ευχαριστήσω όλους τους προσκεκλημένους και ομιλητές που συμμετείχαν με τις εισηγήσεις τους και μας έκαναν σοφότερους στην πρώτη ενότητα. Να καλέσω τους επόμενους ομιλητές για τη δεύτερη ενότητα. Επίσης να καλέσω και τον κύριο Δανιηλίδη, μέλος του Διοικητικού Συμβουλίου της ΚΕΔΚΕ, που θα συντονίσει αυτή τη δεύτερη ενότητα, μιας και ο κύριος Κουράκης θα συμμετέχει παράλληλα σε μια άλλη σύσκεψη. Επίσης θα ήθελα να καλέσω τους Δημάρχους της Κρήτης, όσοι είναι από την Κρήτη, επειδή είναι μια σύσκεψη με τις Τοπικές Ενώσεις της Κρήτης, στην αίθουσα Απόλλωνα, τώρα αμέσως θα ξεκινήσει η συνάντηση αυτή. Είναι μια συνεργασία με το Διοικητικό Συμβούλιο της ΚΕΔΚΕ.

ΔΙΑΛΕΙΜΜΑ

2Η ΕΝΟΤΗΤΑ
ΠΡΟΕΔΡΕΙΟ (Σ. ΔΑΝΙΗΛΙΔΗΣ): Να ξεκινήσουμε αμέσως τη δεύτερη ενότητα, η οποία δεύτερη ενότητα έχει ως θέμα «Ηλεκτρονικές υπηρεσίες και πληροφοριακά συστήματα Δήμων»


Να δώσουμε αμέσως τον λόγο στην κυρία Βασιλική Καρούνου που είναι στην ομάδα του Εργαστηρίου Βιομηχανικής και Ενεργειακής Οικονομίας του Μετσόβειου Πολυτεχνείου στην Αθήνα.


Να παρακαλέσουμε όλους τους ομιλητές να είναι ακριβείς στον χρόνο των τοποθετήσεών τους, έτσι ώστε τουλάχιστον να περιορίσουμε για να κερδίσουμε έδαφος για την επόμενη ενότητα.


Ευχαριστούμε.

Β. ΚΑΡΟΥΝΟΥ: Κυρίες και κύριοι, καλησπέρα σας και από εμένα. Το περιεχόμενο της παρουσίασής μου, το οποίο θα φροντίσω να είναι όσο σύντομο γίνεται, είναι αποτέλεσμα της μελέτης της ομάδας του Εθνικού Μετσόβειου Πολυτεχνείου για την τεχνολογική οικονομική και την στρατηγική ανάλυση της Κοινωνίας της Πληροφορίας, η οποία ομάδα, αφού μελέτησε τις στάσεις τεχνολογίας διεθνώς και τις εφαρμογές της στην Τοπική Αυτοδιοίκηση, τις κατευθύνσεις της Ευρωπαϊκής Ένωσης, την ατζέντα της Λισσαβόνας και άλλα στρατηγικά κείμενα, την πραγματικότητα της Ελληνικής Τοπικής Αυτοδιοίκησης, όσον αφορά τη χρήση των τεχνολογιών πληροφορικής επικοινωνιών, διαμόρφωσε ένα πλαίσιο σχεδιασμού και υλοποίησης βιώσιμων εφαρμογών και υπηρεσιών για την Τοπική Αυτοδιοίκηση στη χώρα μας.


Αναλυτικά τα πορίσματα και οι προτάσεις της μελέτης αυτής αποτυπώνονται στο βιβλίο «ΔΗΜΟΙ ΣΤΗΝ ΚΟΙΝΩΝΙΑ ΤΗΣ ΠΛΗΡΟΦΟΡΙΑΣ» που περιέχεται στον φάκελο του συνεδρίου που έχετε παραλάβει.


Τα σημαντικά πορίσματα που προκύπτουν τεχνολογίας της πληροφορικής και επικοινωνιών διαμορφώνουν ένα δυναμικό περιβάλλον ανάπτυξης στην Τοπική Αυτοδιοίκηση. Παρέχουν νέες δυνατότητες. Δηλαδή περισσότερη αποτελεσματικότητα σε όλους τους τομείς της οργάνωσης και λειτουργίας των Δήμων και στην οργάνωση για λειτουργία της τοπικής κοινωνίας, όπως στον τρόπο πρόσβασης στις υπηρεσίες του Δήμου και της δημόσιας διοίκησης γενικότερα, τη συμμετοχή στα κοινά, στην ψυχαγωγία, στην τοπική οικονομική ανάπτυξη και στην επιχειρηματικότητα.


Παρέχουν δυνατότητες για ηλεκτρονικές υπηρεσίες μέσα από το διαδίκτυο σε πραγματικά χρόνο. Παράλληλα με την ανάπτυξη περιεχομένου πληροφοριακού, πολιτιστικού και εκπαιδευτικού που οδηγεί σε μεγάλο βαθμό την ανάπτυξη της Τοπικής Αυτοδιοίκησης. Δηλαδή η ιστορική πληροφορία, οι δράσεις πολιτισμού εκπαίδευσης αποτελούν ζωτικές πηγές ανάπτυξης και ενίσχυσης της πολιτιστικής ταυτότητας διαμορφώνουν την ταυτότητα κάθε τοπικής κοινωνίας στην παγκόσμια κοινωνίας της πληροφορίας. Πρόσθετα συμβάλλουν στην ενίσχυση της δημοκρατίας μέσα από τη συμμετοχή και τη συνεργασία. 


Οι τεχνολογίες προάγουν την έννοια της τεχνολογίας, της διαφάνειας και της ανοικτής συμμετοχής και μπορούν να αλλάξουν ακόμα και το πολιτικό υπόβαθρο της δημοκρατίας όπως την ξέρουμε σήμερα.
Όπως ανέλυσε και νωρίτερα η κυρία Martinez στην προηγούμενη ενότητα, επιτρέπουν εκτός από την πιο γρήγορη εξυπηρέτηση των πολιτών και την πληρέστερη και ταχύτερη ενημέρωσή τους. Άρα έμμεσα προωθούν και τη λογοδοσία των αιρετών στους πολίτες. Το Σώμα των πολιτών μπορεί να αποφασίζει για λύσεις που επιθυμούν να δοθούν στα προβλήματα που παρουσιάζονται.


Ο κύριος Hilton από την Αγγλία θα αναλύσει παραδείγματα ηλεκτρονικής δημοκρατίας που έχουν αναπτυχθεί στην Τοπική Αυτοδιοίκηση εκεί.


Το φάσμα των ηλεκτρονικών υπηρεσιών στην Τοπική Αυτοδιοίκηση είναι ευρύ και συμβάλει στην αναβάθμιση της εξυπηρέτησης του πολίτη και των επιχειρήσεων, καθώς και στη βελτίωση της ποιότητας της ζωής. Όπως βλέπετε, καλύπτει όλους τους τομείς δραστηριότητας της Τοπικής Αυτοδιοίκησης, τόσο οι υπηρεσίες για τους πολίτες, όσο και για τις επιχειρήσεις σε όλο το φάσμα σχέσεων με την Τοπική Αυτοδιοίκηση.


Άλλη διαπίστωση από τη μελέτη είναι ότι υπάρχει ανάγκη για ένα νέο μοντέλο ανάπτυξης των τεχνολογιών πληροφορικής και επικοινωνιών στην Τοπική Αυτοδιοίκηση. Αυτό προκύπτει: πρώτον, από την εμπειρία μέχρι σήμερα που συνοψίζεται ότι έχουμε μεμονωμένες εφαρμογές με χαμηλό επίπεδο διασύνδεσης. Επίσης ότι η εκπαίδευση του ανθρώπινου δυναμικού σε θέματα ανάπτυξης και χρήσης τεχνολογιών κυμαίνετε σε πολύ χαμηλά επίπεδα.


Επίσης και από την σημερινή πραγματικότητα ξέρουμε ότι οι υποδομές, ανθρώπινο δυναμικό, εμπειρίες, υπάρχουν πολλές και αυτές πρέπει να αξιοποιηθούν και να διευρυνθεί ο ρόλος τους. Δηλαδή γνωρίζουμε ότι υπάρχουν τα Κέντρα Εξυπηρέτησης Πολιτών, τα οποία μπορούν να παίξουν έναν σημαντικό ρόλο στην προώθηση της ηλεκτρονικής διακυβέρνησης, καθώς επίσης και τα σχολικά εργαστήρια μπορούν να συμβάλουν τα μέγιστα στα θέματα εκπαίδευσης. Παράλληλα υλοποιούνται έργα, όπως το «ΣΥΖΕΥΞΙΣ» και τα ευρωζωνικά και τέλος η ΚΕΔΚΕ αναπτύσσει υποδομές και διαδικασίες για συντονισμό και τεχνική υποστήριξη της Τοπικής Αυτοδιοίκησης στην ανάπτυξη και λειτουργία εφαρμογών πληροφορικής και επικοινωνιών.


Εδώ, αν κάνουμε έναν παραλληλισμό της λειτουργίας της Τοπικής Αυτοδιοίκησης με το ειδικό σύστημα ΔΙΑΣ και δούμε που βρισκόμαστε, έχουμε τα ΚΕΠ τα οποία είναι σημεία συναλλαγής με τον πολίτη. Σταδιακά υλοποιείται το «ΣΥΖΕΥΞΙΣ» ως το δίκτυο διασύνδεσης της δημόσιας διοίκησης και της Τοπικής Αυτοδιοίκησης. Για το «ΣΥΖΕΥΞΙΣ» θα σας μιλήσει αναλυτικά ο κύριος Καραϊσάς. Πρόσθετα έχουμε διάφορα πληροφοριακά συστήματα που αυτοματοποιούν σε κάποιο επίπεδο διαδικασίες εσωτερικής λειτουργίας σε πάρα πολλούς Δήμους. Τι είναι όμως το βασικό που λείπει; Λείπει η διασύνδεση όλων αυτών, για να επιτευχθεί η παροχή ηλεκτρονικών υπηρεσιών στον πολίτη. Δηλαδή υπηρεσίες σε πραγματικό χρόνο. Δηλαδή να έχουμε την εμπειρία που έχουμε με τα ATM που πηγαίνουμε σε κάθε υποκατάστημα και μπορούμε να ολοκληρώσουμε τη συναλλαγή που επιθυμούμε.


Προκύπτει ότι στο μέλλον η ανάπτυξη εφαρμογών και υπηρεσιών πρέπει να στηριχτεί σε ένα μοντέλο αρχιτεκτονικής, το οποίο να αξιοποιεί την εμπειρία, να χρησιμοποιεί όλες τις υπάρχουσες υποδομές και πρόσθετα να διαμορφώνει δυνατότητες βιώσιμης ανάπτυξης των τεχνολογιών στην Τοπική Αυτοδιοίκηση.


Για τον σχεδιασμό αυτού του νέου αυτού μοντέλου υλοποίησης τεχνολογιών παράγοντες μεγάλης σημασίας για την Τοπική Αυτοδιοίκηση είναι δύο. Πρώτον, η διαφοροποίηση των Δήμων ανάλογα με το μέγεθος, την έκταση, τον αριθμό των Δημοτικών Διαμερισμάτων, τα ιδιαίτερα γεωγραφική χαρακτηριστικά και την κύρια οικονομική δραστηριότητα που έχει ο κάθε Δήμος, Παρότι όλοι γνωρίζουμε ότι οι θεσμικές αρμοδιότητες είναι οι ίδιες. Όμως αυτή η διαφοροποίηση μας οδηγεί σε μια άλλη προσέγγιση υλοποίησης.

Δεύτερος σημαντικός παράγοντας είναι ότι στη χώρα μας υπάρχουν πάρα πολλοί μικροί Δήμοι. Δηλαδή πάνω από το 90% των Δήμων έχουν πληθυσμό κάτω των είκοσι χιλιάδων κατοίκων. Τι υποδηλώνει αυτή η πραγματικότητα; Οι Δήμοι και ιδιαίτερα οι μικροί σε μέγεθος δεν έχουν τη δυνατότητα και τους πόρους να παρακολουθούν τις εξελίξεις των τεχνολογιών πληροφορικής και επικοινωνιών, ώστε να αποκτούν σύγχρονες εφαρμογές της πληροφορικής.

Πρόσθετα βέβαια η απόκτηση εφαρμογών πληροφορικής, ξεχωριστά από τον κάθε Δήμο ή Κοινότητα, εκτός του ότι αυξάνει σημαντικά το κόστος σε εθνικό επίπεδο, επιπλέον και αν δεν γίνεται μια βάση μιας σαφούς στρατηγικής αυξάνει την πολυπλοκότητα και καθιστά πάρα πολύ δύσκολη τη διασύνδεση μεταξύ των διαφόρων συστημάτων μεταξύ τους σε επίπεδο Δήμου, αλλά και σε επίπεδο δημόσιας διοίκησης συνολικότερα.

Βασικές αρχές του σχεδιασμού του μοντέλου αυτού αρχιτεκτονικής. Χρήση ανοικτών προτύπων λογισμικού και λογισμικού ανοικτού κώδικα. Για αυτό; Ακούσατε αρκετά πλεονεκτήματα. Διασφαλίζει διαφάνεια στην επεξεργασία των δεδομένων που αφορούν τους πολίτες. Διασφαλίζει ελευθερία στη χρήση των εφαρμογών από οποιονδήποτε φορέα Τοπικής Αυτοδιοίκησης, χωρίς πρόσθετο κόστος αδειών χρήσης. Συμβάλει στην τοπική ανάπτυξη, διότι εμμέσως επηρεάζει την ανάπτυξη δεξιοτήτων σε τοπικό επίπεδο και αντίστοιχα οι πόροι που επενδύονται για ανάπτυξη συστημάτων επενδύονται τοπικά. Η προσέγγιση αυτή επιτυγχάνει οικονομίες κλίμακας στο κόστος ανάπτυξης και υλοποίησης των ηλεκτρονικών υπηρεσιών.

Το έργο της ΚΕΔΚΕ που αναφέρθηκε στην προηγούμενη ενότητα ο κύριος Παλαιολόγος και που αφορά το ενιαίο διαδυκτιακό περιβάλλον ΟΤΑ για την παροχή υπηρεσιών στον πολίτη και στις επιχειρήσεις έχει σχεδιαστεί και υλοποιείται βάσει των παραπάνω αρχών. Η υλοποίησή του βασίζεται στην αξιοποίηση εφαρμογών και εργαλείων ελεύθερου λογισμικού που χρησιμοποιούνται με επιτυχία σε άλλες χώρες για τις ανάγκες της Τοπικής Αυτοδιοίκησης, όπως είναι το APPLAUSE το οποίο είναι ένα σύστημα διαχείρισης και παρουσίασης περιεχομένου, το οποίο στη συνέχεια της συγκεκριμένης ενότητας θα σας παρουσιάσει αναλυτικά ο κύριος Pillai.

Στη συνέχεια στις επόμενες αρχές σχεδιασμού. Η ανάπτυξη των εφαρμογών γίνεται μια φορά κατά τέτοιο τρόπο, ώστε να είναι χρησιμοποιήσιμες από όλη την Τοπική Αυτοδιοίκηση. Η υλοποίηση των υπηρεσιών γίνεται, ώστε να καλύπτονται πολλαπλά κανάλια. Δηλαδή τηλέφωνο σταθερό, κινητό, τηλεόραση, διαδίκτυα και πολλαπλές θέσεις. Δηλαδή η πρόσβαση μπορεί να γίνεται από το σπίτι, γραφείο info-kiosk και φυσικά από τα ΚΕΠ και σημαντική έμφαση δίδεται στα θέματα διαλειτουργικότητας.

Όπως αναφέρθηκε από τον κύριο Καλογήρου τα θέματα υλοποίησης είναι κρίσιμης σημασίας και αφορούν την τεχνική υποστήριξη, την αξιοποίηση παραδειγμάτων καλής πρακτικής, είτε από τη χώρα μας, είτε από το εξωτερικό, εκπαίδευση και μεταφορά τεχνογνωσίας στους χρήστες, δημοσιότητα και ευαισθητοποίηση, θέματα τα οποία θα εξεταστούν σε μια ενότητα αύριο. Επίσης ανάπτυξη συνεργασιών σε διάφορα επίπεδα, που επίσης υπάρχει ενότητα που εξετάζει το ζήτημα αύριο.

Βέβαια για την καλύτερη αντιμετώπιση των θεμάτων αυτών κρίνουμε ότι απαιτείται ταξινόμηση και ομαδοποίηση των Δήμων, βάσει των δημογραφικών, κοινωνικών και οικονομικών παραμέτρων που χαρακτηρίζουν κάθε περίπτωση, αξιοποιώντας σύγχρονες στατιστικές τεχνικές. Η προσέγγιση αυτή μπορεί να συμβάλει ουσιαστικά τόσο στον σχεδιασμό των παραπάνω παρεμβάσεων, όσο και στον σχεδιασμό εφαρμογών τεχνολογιών πληροφορικής και επικοινωνιών εστιασμένων πλέον στις πραγματικές ανάγκες κάθε περιοχής, δηλαδή κάθε ομάδας Δήμων. Έτσι επιτυγχάνεται ανάδειξη προτεραιοτήτων ανάπτυξης υπηρεσιών ανά ομάδα ή κατηγορία Δήμων και πρόσθετα διευκολύνεται η δημιουργία των αντίστοιχων κατευθυντήριων οδηγιών, τα tool kits που αναφέρθηκαν από τους προηγούμενους ομιλητές, τα οποία θα είναι εστιασμένα στα χαρακτηριστικά και στις προτεραιότητες της κάθε ομάδας.

Τέλος μια τέτοια ταξινόμηση των Δήμων πρόσθετα διευκολύνει τη διαμόρφωση συνεργασιών μεταξύ των Δήμων, είτε για την υλοποίηση κοινών δράσεων, είτε για την ανταλλαγή εμπειρίας και τεχνογνωσίας.

Ο ρόλος της ΚΕΔΚΕ; Συνολική υποστήριξη των Δήμων σε όλα τα επίπεδα, ανάπτυξης υπηρεσιών ηλεκτρονικής διακυβέρνησης και προώθηση των τεχνολογιών με δράσεις που ήδη προωθεί. Δηλαδή ανάπτυξη εφαρμογών και εργαλείων για όλους, δηλαδή εφαρμογές επαναχρησιμοποιήσιμες από όλη την Τοπική Αυτοδιοίκηση, διάχυση τεχνογνωσίας και καλών πρακτικών, μηχανισμούς υποστήριξης και υλοποίησης της λειτουργίας, κατευθυντήριες οδηγίες και εργαλεία υποστήριξης αποκεντρωμένης υλοποίησης.

Όπως φάνηκε από όλες τις ομιλίες μέχρι τώρα, η πληροφορική είναι βασικός παράγοντας δημοκρατίας, αλλά και βελτίωσης της εξυπηρέτησης του πολίτη. Είναι αυταπόδεικτο ότι η Τοπική Αυτοδιοίκηση ως ο πιο κοντινός στον πολίτη θεσμός μπορεί και πρέπει να έχει το βασικότερο ρόλο στην προώθηση και στη διάχυση των τεχνολογιών στην κοινωνία.

Με δεδομένο τις υπάρχουσες αδυναμίες λόγω μεγέθους και στελέχωσης πλειοψηφίας των Δήμων και της δυνατότητας να ανταποκριθούν ο ρόλος αυτός πέφτει κυρίως στην ΚΕΔΚΕ που πρέπει να συνεχίσει και να διευρύνει τη μέχρι σήμερα προσπάθειά της, ώστε η Αυτοδιοίκηση στη χώρα μας να μπορέσει να εκπληρώσει αυτή τη βασική για την πρόοδο, τη δημοκρατία και την ανάπτυξη αποστολής της.

Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς την κυρία Καρούνου.


Καλούμε στο βήμα τον κύριο Ainga Pillai, ο οποίος είναι Διευθυντής ανάπτυξης και υποστήριξης των συστημάτων στον Δήμο του Λονδίνου στην Αγγλία, για να μας παρουσιάσει το θέμα του «Πλατφόρμα ανάπτυξης διαδικτυακών συστημάτων στην υπηρεσία της Τοπικής Αυτοδιοίκησης»

A. PILLAI: Έχουμε λοιπόν γύρω στις διακόσιες χιλιάδες κατοίκους, αλλά, επειδή γίνονται πολλές μετακινήσεις για δουλειές και τα λοιπά, οι άνθρωποι που περνούν αυξάνουν τον πληθυσμό στις οκτακόσιες χιλιάδες κατά τη διάρκεια της ημέρας. Επίσης είναι η δεύτερη πιο μεγάλη οικονομία της γνώσης στο Ηνωμένο Βασίλειο. Παρέχουμε πάνω από πεντακόσιες υπηρεσίες στους πολίτες και έχουμε ετήσιο προϋπολογισμό της τάξης του 1,3 δισεκατομμυρίου  λίρες.

Όσο για την ηλεκτρονική διακυβέρνηση πολύ σύντομα να πούμε ότι έχουμε μια ιστοσελίδα που είναι μεταξύ των πρώτων πέντε στο Ηνωμένο Βασίλειο, δεύτερη μέσα στο Λονδίνο και η ισότιμη ήταν καλύτερα συνδεδεμένη και γίνεται μια ετήσια έρευνα στις ιστοσελίδες και σύμφωνα με αυτή την έρευνα αποδίδεται και η θέση που έχουν οι ιστοσελίδες. Έτσι λοιπόν σύμφωνα με αυτή την έρευνα εμείς είμαστε οι δεύτεροι ως προς την προσβασιμότητα και ευκολία χρήσης. Έχουμε εννέα χιλιάδες και πλέον σελίδες σε περιεχόμενο και πέρυσι μόνο πήραμε πληρωμές on line που ξεπερνούσαν τα 10.000.000 € για ενενήντα διαφορετικές υπηρεσίες. Αν έχετε πάει στο Λονδίνο θα ξέρετε ότι δεν μπορεί να παρκάρει κανείς πουθενά και η πλειοψηφία λοιπόν των πληρωμών που έγιναν on line ήταν για πρόστιμα παράνομης στάθμευσης.


Επίσης ένα από τα ενδιαφέροντα γεγονότα και εδώ και δύο χρόνια προσπαθήσαμε να δούμε πόσο μας κοστίζει εμάς να δεχτούμε πληρωμές ηλεκτρονικά. Δηλαδή αν ένας πολίτης θέλει να κάνει μια πληρωμή, πόσο μας κοστίζει εμάς ως Δημοτικό Συμβούλιο; Εάν κάποιος έρθει να πληρώσει κοστίζει 25 £ - 30 £ η συναλλαγή, πρόσωπο με πρόσωπο. Όμως on line μας κοστίζει 0,50 £. Δείτε τη διαφορά, 25 £ - 30 £ για να πληρώσει κάποιος προσωπικά και 0,50 £ για να πληρώσει κάποιος on line. Τρομερή εξοικονόμηση κόστους. Υπάρχει μεγάλη διαφορά λοιπόν.


Έχω και άλλες πληροφορίες, αν κάποιος ενδιαφέρεται. Να σας πω πως τα καταφέραμε ηλεκτρονικά να δεχόμαστε τις πληρωμές. Επίσης να πούμε ότι κάθε μήνα έχουμε πάνω από εκατό χιλιάδες επισκέπτες και είναι η ομάδα που τρέχει την ιστοσελίδα πέντε άνθρωποι. Όπως σας είπα, είχαμε εκλογές χθες και εδώ έχουμε μια εικόνα του Δημαρχείου μας.


Πως φτάσαμε όμως σε αυτό το σημείο; Προηγουμένως νομίζω ότι είδατε πόσα πληρώνει, πόσα δαπανά το Ηνωμένο Βασίλειο για την ηλεκτρονική διακυβέρνηση. Είπαμε λοιπόν ότι όλες οι υπηρεσίες πρέπει να παρέχονται on line μέχρι το 2005. Υπήρχε αυτή η κατευθυντήρια γραμμή.
Το 2001 είχαμε μια ιστοσελίδα που κέρδισε βραβείο και τότε είχαμε μόνο δύο χιλιάδες σελίδες περιεχομένου και αποφασίσαμε ότι θα παραμέναμε σε ηγετική θέση και για αυτό αρχίσαμε να βελτιώνουμε τις υπηρεσίες που παρέχουμε on line. Μας είπαν λοιπόν εντάξει, κάντε όλες τις υπηρεσίες on line, γιατί είναι πάρα πολύ χρήσιμο αυτό. Υπήρχαν αρχικέ είκοσι πέντε projects που δέχονταν συγχρηματοδότηση. Δηλαδή υπήρχαν διαφορετικά κομμάτια από τις υπηρεσίες που δέχονταν on line εξυπηρέτηση. 

Εμείς λοιπόν κάναμε το project απλώς που ήταν συστήματα διαχείρισης και επίσης το στάνταρ περιεχόμενο της ιστοσελίδας και όλες οι υποδομές που είναι απαραίτητες, έτσι ώστε να γίνεται παροχή υπηρεσιών on line. Έχουμε και το σύστημα CMS.

Γιατί λοιπόν τα open standards είναι σημαντικά; Θα σας εξηγήσω. Γνωρίζαμε τις περιγραφές, αλλά δεν ξέραμε γιατί ήταν τόσο σημαντικές. Όταν αρχίσαμε λοιπόν δημοσιεύσαμε τα περιεχόμενα και πάντοτε στην αριστερή πλευρά, όταν βλέπετε μια ιστοσελίδα, έχετε το κομμάτι της πλοήγησης, το navigation. Αυτό κάποιος θα μπορούσε να το πει σκουπιδοτενεκέ, το rubbish bin, κάποιος άλλος μπορεί να το πει κάπως αλλιώς. Έπρεπε λοιπόν να φτιάξουμε μια ομοιογένεια στην ορολογία. Το κάναμε αυτό. Όμως τι υπηρεσίες θα παρείχαμε; Τη στιγμή εκείνη για την οποία μιλάμε δεν το γνωρίζαμε.

Ήμουν μέλος της ομάδας ICT και έλεγα, εντάξει, αυτές είναι οι υπηρεσίες που θα παρέχουμε. Όμως μετά πήγαινα να δω άλλη μέλη και μου έλεγαν για άλλες υπηρεσίες. Οπότε χρειάστηκε να λύσουμε και αυτό το πρόβλημα, να δούμε δηλαδή ποιες θα ήταν οι λέξεις κλειδιά που θα χρησιμοποιούσαμε για να περιγράψουμε τις υπηρεσίες που θα παρείχαμε, έτσι ώστε να έχουμε μια ομοιογένεια στους όρους και πάλι και για αυτό πήγαμε στα διαφορετικά sites, διαφορετικές ιστοσελίδας των Τοπικών Αρχών και είδαμε τις λέξεις που χρησιμοποιούσαν και αποφασίσαμε να φτιάξουμε εμείς αυτές τις υπηρεσίες. Φτιάξαμε όλες τις υπηρεσίες αυτές, πήραμε από εδώ και από εκεί ιδέες και αποφασίσαμε ότι εμείς θα παρείχαμε όλες αυτές τις υπηρεσίες on line. Επίσης τώρα να πούμε ότι υπάρχει και μια μακροπρόθεσμη πρόσβαση.

Θέλω να κάνω και τη διάκριση μεταξύ standards και open standards εδώ πέρα. Το  micro soft είναι standards, αλλά δεν είναι open, δεν είναι ανοικτό, γιατί αν για κάποιον λόγο η micro soft χρεοκοπήσει αύριο, δεν το εύχομαι, αλλά αν συμβεί αυτό, τότε αυτά τα οποία χρησιμοποιεί το micro soft και χρησιμοποιούμε και εμείς έχοντας τη micro soft θα ξεπεραστούν και δεν θα μπορούν να χρησιμοποιηθούν από άλλους χρήστες. Δηλαδή δεν είναι βιώσιμα. Για αυτό ακριβώς θελήσαμε να χρησιμοποιήσουμε τα open standards, τα οποία δεν εκπίπτουν από τη σημασία τους αν δεν υποστηρίζονται από μια συγκεκριμένη εταιρεία. Επίσης μας ενδιέφερε η διαδραστικότητα και χρειαζόταν να προσδιορίσουμε τα standards και για αυτό.

Πως δημιουργήσαμε αυτές τις προδιαγραφές, αυτά τα standards; Βάσει τεσσάρων αρχών. Καταρχήν υπήρχε μια ομάδα, η ομάδα σχεδιασμού που σχεδίασε λοιπόν τη λίστα των προδιαγραφών. Έγινε λοιπόν μια αρχική επιλογή των προδιαγραφών, μετά έγκριση των αποφάσεων, οι οποίες λήφθηκαν και συμφωνήθηκε ότι αυτές ήταν οι υπηρεσίες που θα παρείχαμε και όλη η ορολογία η σχετική εγκρίθηκε και αυτή.

Αυτή λοιπόν ήταν η έγκριση και μετά περάσαμε στη διασφάλιση της ποιότητας. Πήγαμε σε δημόσιες βιβλιοθήκες, προσκαλέσαμε τους πολίτες και κάναμε το τσεκάρισμα. Ρωτήσαμε τους πολίτες που έπρεπε να ανήκουν οι υπηρεσίες, τι προδιαγραφές έπρεπε να έχουν και σύμφωνα με τις απαντήσεις που έδιναν οι πολίτες εμείς θεσπίσαμε τις προδιαγραφές μας. Αυτό ήταν για εμάς η διασφάλιση της ποιότητάς τους. Αυτή ήταν η αρχική ανάπτυξη των προδιαγραφών.

Μετά έχουμε το applause, όπως το λέμε, την κατηγορία applause που ήταν σημαντικό να έχει προδιαγραφές και αυτές να ελέγχονται από ένα ουδέτερο σώμα. Θέλαμε με αυτό τον τρόπο να διασφαλίσουμε ότι αυτές οι προδιαγραφές θα ήταν σεβαστές και τα λοιπά και δόθηκε εντολή στις Τοπικές Αρχές να δημοσιεύσουν τη λίστα των προδιαγραφών τους, έτσι ώστε να υπάρχει μια ομοιογένεια και ο καθένας όταν διάβαζε τις προδιαγραφές να ξέρει σε τι ανταποκρίνονται. Επειδή είναι ανοικτές προδιαγραφές, open standards, είχαμε εμείς διαφορετικά συστήματα, CMS και άλλοι είχαν άλλα συστήματα, το AGSL ας πούμε. Όμως επειδή είναι ανοικτές οι προδιαγραφές ήταν συμβατές με τα διαφορετικά συστήματα.

Η Τοπική Αυτοδιοίκηση λοιπόν θέλησε να επεκτείνει αυτές τις προδιαγραφές και στην κεντρική κυβέρνηση. Έτσι λοιπόν αυτές οι προδιαγραφές τώρα ισχύουν για όλο τον κρατικό τομέα.

Τώρα πάλι στο Countain προσπαθούμε να βελτιώσουμε περαιτέρω και να επεκτείνουμε τη λίστα, την οποία αρχικά φτιάξαμε και να την τροφοδοτήσουμε με καινούργιες σημασίες. Εδώ έχουμε μια λίστα των κατηγοριών, των προδιαγραφών. Επίσης έχουμε ένα toll kits το οποίο είναι on line και μπορεί κάποιος να το χρησιμοποιήσει για να κοιτάξει τις διαφορετικές υπηρεσίες και προδιαγραφές.

Τώρα γιατί είναι σημαντικό το CMS ανοικτών πηγών, το open sources CMS. Το 2001 καμία Τοπική Αρχή δεν είχε σύστημα CMS, ήταν πάρα πολύ ακριβό. Δηλαδή ξεπερνούσε το κόστος του τα 500.000 € και χωρίς να συμπεριλάβουμε το κόστος των Συμβούλων.

Επίσης υπήρχαν βιομηχανίες θα λέγαμε, η ακαδημαϊκή και οι Τοπικές Αρχές, γιατί αντίθετα με την τοπική κυβέρνηση ή ακαδημία ή ο ακαδημαϊκός τομέας είχε τους φοιτητές του και μπορούσαν να φτιάξουν ότι χρειαζόταν. Ενώ η Τοπική Αυτοδιοίκηση πρέπει να φτιάξει τα πράγματα μόνη της και να βρει από εδώ και από εκεί συμβούλους ανθρώπους. Ήταν πολύ πιο δύσκολο. Εμείς λοιπόν μπορέσαμε να βρούμε χρηματοδότηση για να φτιάξουμε το CMS, το σύστημα αυτό. Βεβαίως δεν θέλαμε απλώς να έχουμε μια αρχική χρηματοδότηση, θέλαμε να είναι η επιτυχία τους στο διηνεκές και για αυτό χρησιμοποιήσαμε το σύστημα CMS με open sources, το applause, όπως το λέμε.


Τώρα λοιπόν ελπίζουμε ότι θα μπορέσουμε να ενταχτούμε στο jabots σε λίγο, γιατί εξαγοράστηκε το applause. Το applause πρέπει να πούμε ότι δεν χρησιμοποιείται μόνο στο Ηνωμένο Βασίλειο, αλλά και στη Γαλλία και στην Κίνα και υποστηρίζει και τους κινέζικους χαρακτήρες. Έχει δε φτιαχτεί επάνω στις προδιαγραφές του XCL και του XML και μπορεί λοιπόν να χρησιμοποιήσει browsers, ψηφιακή τηλεόραση, ότι σύστημα θέλετε. Είναι εντελώς δωρεάν και μπορεί να το δουν και άλλες Τοπικές Αρχές και είναι βέβαια και απολύτως διαδραστικό και τα πέντε μέλη του  project και ένας πρόσθετος Δήμος και τελικώς και κάποια άλλη επιχορήγηση, κάποια άλλη χρηματοδότηση και το αναπτύξαμε περαιτέρω. 


Βεβαίως αυτή τη στιγμή το applause χρησιμοποιείται από ενενήντα Τοπικές Αρχές στο Ηνωμένο Βασίλειο, από τα Ηνωμένα Έθνη, από την Κίνα και στην Αυστραλία τελευταία. Επίσης φτιάξαμε και μια ομάδα χρηστών του applause και που έπρεπε μετά να μιλήσουν για το applause, να το περιγράψουν και πραγματικά αυτή η ομάδα χρηστών ήταν εξαιρετικά χρήσιμη για εμάς, γιατί μόλις τελείωσε η χρηματοδότηση έψαξαν και βρήκαν πόρους για να συνεχίσουν το applause.


Εάν τώρα μια Τοπική Αυτοδιοίκηση ενδιαφέρεται για αυτό, μπορώ να σας πω ότι υπάρχουν είκοσι Τοπικές Αυτοδιοικήσεις μαζί οι οποίες βρίσκουν πόρους και τρέχουν αυτό το σύστημα. Έχουμε τώρα οκτώ προμηθευτές που χρησιμοποιούν το applause. Είναι μεταξύ των χρηστών και μια πολυεθνική εταιρεία. Όχι λοιπόν μόνο έχουμε διεθνή υποστήριξη για το σύστημα αυτό, αλλά υπάρχουν και μεμονωμένα μπορούν να συνδεθούν και να βοηθήσουν την επέκταση του συστήματος.


Όπως είπαμε προηγουμένως τα συστήματα αυτά τελικά έχουν μια ζωή που είναι δική τους, οι προδιαγραφές, τα standards τελικά αποκτούν τη δική τους αυτονομία και δεν χρειάζεται να αλλάζουμε τις προδιαγραφές, τα standards πολύ συχνά, γιατί αν τα αλλάζουμε συχνά, τότε τα χάνουμε τα standards.


Επειδή, όπως είπα, συμφωνήσαμε για τις προδιαγραφές, για τα standards μεταξύ μας μπορούσαμε να τα χρησιμοποιούμε πολλοί χρήστες μαζί. Δηλαδή είναι τα standards αυτά διαδραστικά χάρη στην συναίνεση που υπήρχε για αυτά.


Το σύστημα CMS, όπως σας είπα, είναι ένα σύστημα το οποίο απαιτεί ειδικούς, οι οποίοι να έχουν δεξιότητες να μπορούν να τα διαχειρίζονται και πάρα πολλοί Δήμοι δεν διαθέτουν τέτοια ειδημοσύνη. Για αυτό ακριβώς, όπως σας είπα, πήραμε τελικώς και χρησιμοποιήσαμε το applause. Πρέπει βεβαίως, πριν επιλέξουμε μια τεχνολογία σε έναν Δήμο, σε μια Τοπική Αρχή, να δούμε τι δεξιότητες υπάρχουν, τι γνώσεις υπάρχουν και αν θα μπορέσουν αυτή την τεχνολογία να τη διαχειριστούν οι άνθρωποι που είναι εκεί που δουλεύουν στον Δήμο ή στην Αρχή.


Επίσης στο Isriding που είναι μια Νομαρχία ανατολικά στο Ηνωμένο Βασίλειο εγκατέστησαν το APPLAUSE και αυτοί και έφτιαξαν είκοσι δύο ιστοσελίδες για τα διαφορετικά σχολεία και για αυτό κάθε σχολείο έχει χρόνο και χώρο στην ιστοσελίδα. Αυτό που κάνουν λοιπόν τώρα οι μικροί Δήμοι είναι να χρησιμοποιούν αυτή την υπηρεσία. Δηλαδή δεν μπορούν να αγοράσουν όλο το σύστημα, αλλά τους παρέχουμε την υπηρεσία δίνοντάς τους χώρο στις ιστοσελίδες που έχουμε δημιουργήσει για τους μικρούς αυτούς Δήμους. Συνήθως υπάρχουν οι προμηθευτές που λένε εντάξει. Έχετε μια ειδική άδεια, την οποία θα χρησιμοποιήσει ο Δήμος. Όμως, όταν συνήθως σταματά η χρηματοδότηση, σταματά και το project. Αυτό ακριβώς λέω, είναι πολύ σημαντικό από την αρχή να σκεφτούμε ότι ένα project το οποίο φτιάχνουμε και αρχίζουμε να τρέχουμε θα πρέπει να το διατηρήσουμε και στο μέλλον και για αυτό ακριβώς μίλησα για τη σπουδαιότητα αυτής της ομάδας χρηστών, οι οποίοι αμέσως μετά το τέλος της χρηματοδότησης έψαξαν και βρήκαν τρόπους για να ανανεώσουν τους πόρους οι οποίο τελείωναν.


Ο καθένας λοιπόν μεταξύ των εταίρων αυτών, μεταξύ των χρηστών αυτών ψάχνει και βρίσκει διαφορετικές εναλλακτικές λύσεις. Όμως πρέπει όλα αυτά να τα έχουμε σκεφτεί εκ των προτέρων. Επίσης η τοπική αναγέννηση, όπως σας είπα. Υπάρχουν διαφορετικού μεγέθους επιχειρήσεις που βοηθούν. Υπάρχουν μεγάλες πολυεθνικές επιχειρήσεις, μικρομεσαίες επιχειρήσεις που μπορούν να βοηθήσουν. Οι επιχειρήσεις αυτές μπορούν να είναι από χιλιάδες εργαζόμενους μέχρι κάποια άτομα. Όλες αυτές οι επιχειρήσεις πραγματικά επιφέρουν μια αναγέννηση στην οικονομία. 


Αυτό λοιπόν, όπως είπα, όσον αφορά την αειφορία είναι πάρα πολύ σημαντικό, διότι πολλοί άνθρωποι υιοθετούν το project απλώς και όλοι είναι ευπρόσδεκτοι στην ομάδα των χρηστών από όλο το Ηνωμένο Βασίλειο και κάθε τρεις μήνες γίνονται forum, τα οποία είναι forum συζητήσεων και ανταλλαγής. Μπορείτε και εσείς να επικοινωνήσετε μαζί μας όποτε θέλετε, για να συζητήσουμε για τα projects και για όλα όσα έχουμε μάθει τρέχοντας σε αυτά τα projects.


Επίσης κάτι άλλο πολύ σημαντικό είναι για τις συζητήσει που κάναμε με μη κυβερνητικές οργανώσεις για την εξαγωγή του μοντέλου applause στη Νότια Αφρική. Οι Τοπικές Αρχές, όπως είπαμε, συζήτησαν και ενδιαφέρονται τώρα για το μοντέλο αυτό να πάει και αλλού, να ταξιδέψει, για να βοηθήσει και αλλού. Η Νότια Αφρική για εμάς είναι πολύ ενδιαφέρουσα περίπτωση. Έχουμε μια επιχείρηση απλώς που είναι στην Ινδία, αλλά αυτό είναι πολύ μακριά. Ενώ η Νότια Αφρική είναι πολύ πιο προσβάσιμη για εμάς.


Σας ευχαριστώ πάρα πολύ για την προσοχή σας και βεβαίως μη διστάσετε να μου απευθύνετε ερωτήσεις.

ΠΡΟΕΔΡΕΙΟ: Ευχαριστούμε και εμείς τον κύριο Pillai. Καλούμε στο βήμα τον κύριο Garcia Minguez Jordi που είναι υπεύθυνος του Γραφείου Στρατηγικού Σχεδιασμού Πληροφοριακών Συστημάτων του Δήμου Βαρκελώνης από την Ισπανία, για να μας παρουσιάσει το Παράδειγμα «καλής πρακτικής» του Δήμου της Βαρκελώνης.

G. MINGUEZ JORDI: Καλό απόγευμα σε όλους. Θα προσπαθήσω να είμαι γρήγορος. Νομίζω ότι όλοι συμφωνείτε στο ότι πρέπει να είμαστε γρήγοροι.


Θα μιλήσω για τη Βαρκελώνη αρχικά. Εδώ έχουμε μερικά νούμερα. Είμαστε 1,6 εκατομμύρια άνθρωποι που ζούμε στη Βαρκελώνη. Έχουμε τέσσερα εκατομμύρια επισκέπτες ετησίως. Είκοσι τέσσερα εκατομμύρια επισκέψεις στο δίκτυο, τέσσερα εκατομμύρια τηλεφωνήματα, ογδόντα χιλιάδες e-mails, εκατόν πενήντα κέντρα επικοινωνίας που εφιστούν την προσοχή του Δημάρχου μας.


Πιστεύουμε ότι μπορούμε να περάσουμε ένα επιτυχές μοντέλο σχετικά με την ποιότητα. Το web μας είναι το πρώτο στην Ευρώπη και ένα από τα δέκα πρώτα στον κόσμο. Όλων των ειδών επικοινωνίας των πολιτών μας μπορούν να γίνουν ηλεκτρονικά και να φτάσουν στο Δημοτικό μας Συμβούλιο. Αναγνωριζόμαστε πλέον από τους πολίτες μας. Το 90% των ανθρώπων στη Βαρκελώνη γνωρίζουν τις ηλεκτρονικές υπηρεσίες μας. Επίσης έχουμε βραβευτεί και διεθνώς.


Όσον αφορά τις συναλλαγές έχουμε 100% των συναλλαγών οι οποίες βρίσκονται στο δίκτυό μας. Το 90% του όγκου των συναλλαγών του Δημοτικού Συμβουλίου γίνεται ηλεκτρονικά. Το 25% μπορεί να ολοκληρωθεί on line. Το 40% έχουμε πραγματικά χρήση των συναλλαγών στο Internet. Έχουμε δηλαδή περίπου την ίδια χρήση μέσω Internet και πρόσωπο με πρόσωπο.


Πιστεύουμε ότι το μοντέλο μας είναι επιτυχημένο, αλλά δεν είναι αρκετό. Έχουμε σχεδιάσει και κάποιους στόχους για τα επόμενα έτη να έχουμε το 80% του όγκου με on line και επίσης να δημιουργήσουμε κάποιους παράγοντες που καλούμε ESOA που θα περιέχουν όλες τις δημόσιες πληροφορίες του Δήμου on line, έτσι ώστε να αυξηθεί η χρήση του δικτύου από τους ελεύθερους επαγγελματίες κυρίως, να μειώσουμε κατά 80% τις επισκέψεις στον Δήμο μας για διάφορα πιστοποιητικά για παράδειγμα. 


Αυτό που κάνουμε είναι να δημιουργούμε ένα καινούργιο πρόγραμμα πλαίσιο, διαηλεκτρονική διακυβέρνηση. Το αποκαλούμε EC-Government πρόγραμμα, γιατί πιστεύουμε ότι καλύτερη συναλλαγή είναι αυτή που δεν γίνεται ποτέ. Άρα προσπαθούμε να αποφύγουμε όσο το δυνατόν περισσότερες συναλλαγές.


Αυτό το πρόγραμμα, όπως βλέπετε, δεν περιέχει πολύ τον τομέα της τεχνολογίας, αλλά τον τομέα των συναλλαγών που θέτουμε ηλεκτρονικά για τους πολίτες, καθώς και τη χρησιμότητά του, αλλά και τον στόχο μας να το κάνουμε ακόμα πιο εύκολο.


Επίσης έχουμε δημιουργήσει ένα νομικό πλαίσιο για την ηλεκτρονική διακυβέρνηση. Αυτή τη στιγμή πολλά πράγματα δεν έχουν οριστεί. Αυτό που κάναμε εμείς είναι να ορίσουμε εμείς τους δικούς μας νόμους σε επίπεδο Δήμου. Επίσης έχουμε μια καινούργια τεχνολογική πύλη και διάφορα άλλα εργαλεία που είναι πολύ σημαντικά για εμάς, προκειμένου να υπάρχει μια διαλειτουργικότητα μεταξύ των διάφορων τομέων. Επίσης σκοπεύουμε να ανοίξουμε καινούργια κανάλια επικοινωνίας. Τα στοιχεία αυτά είναι λίγο-πολύ τεχνικά.


Κάτι άλλο που είναι σημαντικό για εμάς είναι να μετράμε την επιτυχία μας. Δηλαδή αν μπορούμε να λαμβάνουμε πληροφορίες που μπορούμε να χρησιμοποιήσουμε για την πόλη μας. Δηλαδή να έχουμε ένα σύστημα τροφοδότησης πληροφοριών.


Μέσα σε αυτό το πλαίσιο έχουμε διεξάγει κάποια projects, για τα οποία θα μιλήσω πολύ γρήγορα. Ένα είναι το iris project. Είναι διαδικασίες οι οποίες έχουν να κάνουν με τα παράπονα, τις προτάσεις των πολιτών. Το Telecities μας έχει βοηθήσει πάρα πολύ, για αυτό και ευχαριστούμε πολύ. Έχουμε μια ενιαία πρόταση, δηλαδή έχουμε έναν μεγάλο στρατό επιθεωρητών της πόλης. Αυτό υποσχόμαστε λοιπόν να προάγουμε είναι ότι μπορούμε να πούμε στους πολίτες ότι θα αντιμετωπίσουμε το πρόβλημά τους και μέσα σε ποιο χρονικό διάστημα θα γίνει αυτό.

Πιστεύουμε ότι οι πολίτες οδηγούν το σύστημά μας. Στην πραγματικότητα τους παρέχουμε πολλαπλά κανάλια για να επικοινωνούν μαζί μας, καθώς και έναν κώδικα, μέσω του οποίου μπορεί ο κάθε πολίτης να ξέρει τι έχει συμβεί με την πρόταση ή το παράπονό του. Είναι λίγο ακριβό, αλλά είναι πάρα πολύ σημαντικό για εμάς.

Επίσης μεταφέρουμε όλα τα λειτουργικά έξοδα στους παρόχους, δηλαδή στις συμβιβασμένες εταιρείες. Αυτή τη στιγμή έχουμε τριακόσιες είκοσι πέντε χιλιάδες επαφές, οκτακόσιους χρήστες, μόνο τέσσερις υπαλλήλους, επτά τμήματα στο Συμβούλιο, δέκα τμηματικές αρχές και τριάντα πέντε συνεργάτες. Θα σας δείξω ένα μικρό βίντεο. 

Ποια ήταν λοιπόν τα αποτελέσματα του ΙRIS μέχρι τον Δεκέμβριο του 2005; Είχαμε μια αύξηση της συμμετοχής κατά 40%. Ήταν πολύ σημαντικό αυτό για εμάς, γιατί καταφέραμε να κατασκευάσουμε πρωτόκολλα και συμφωνίες με όλους τους συμβαλλόμενους με τον Δήμο μας. Σε 60% των περιπτώσεων μπορέσαμε να λύσουμε τα προβλήματα σε λιγότερο από σαράντα οκτώ ώρες και σε 97% των περιπτώσεων επικοινωνήσαμε με τον πολίτη σχετικά με τη λύση του προβλήματος. Καταφέραμε να επανασχεδιάσουμε τις λειτουργίες. Μάθαμε από τα λάθη και προς στιγμή μας έχει επιτρέψει να σχεδιάσουμε δράσεις σε ένα συγκεκριμένο μέρος που υπάρχει μια διένεξη και φυσικά αυτό έχει αυξήσει την αναγνωρισιμότητα και το προφίλ του Δήμου μας.

Ένα άλλο σημείο που θα ήθελα να σας δείξω γυρίζοντας στο πλαίσιό μας, για του οποίου τα χαρακτηριστικά ήδη μίλησα. Έχει να κάνει με τη βάση πληροφοριών. Αυτό το καλούμε το βασικό μοντέλο πληροφόρησης.

Υπάρχουν μόνο τρία ζητήματα που μας ενδιαφέρουν στη Βαρκελώνη. Οι πολίτες, οι επιχειρήσεις και η περιοχή. Έτσι ο πολίτης έχει σχέση με το Δημοτικό Συμβούλιο, μέσω αντικειμένων που βρίσκονται στην περιοχή του.

Η μοναδική πληροφόρηση που θεωρούμε είναι: υπάρχει μόνο μια βάση πληροφόρησης και μια βάση αντικειμένων και εμείς κατέχουμε αυτές τις βάσεις δεδομένων και είμαστε υπεύθυνοι για την πληροφόρηση. Αυτό είναι πολύ σημαντικό για εμάς, γιατί αυτό το μοντέλο μας επιτρέπει να κάνουμε επιπλέον πράγματα, όπως ένα άλλο βραβείο καλής πρακτικής.

Ο φάκελος του πολίτη είναι ένα μέρος στο διαδίκτυο στο οποίο ο πολίτης μπορεί να βρει όλες τις προσωπικές του πληροφορίες που υπάρχουν από το Δημοτικό Συμβούλιο. Αυτή τη στιγμή προάγουμε και τον επιχειρησιακό φάκελο που βασίζεται στην ίδια ιδέα. Επιτρέπουμε έτσι στον πολίτη να χρησιμοποιεί το δίκτυο για να βλέπει όλες τις σχέσεις που έχει, όλα τα είδη σχέσεων που μπορεί να έχει με τον Δήμο. Έτσι ο πολίτης μπορεί να βρει πολλές πληροφορίες που μπορούν να τον βοηθήσουν.

Εδώ γίνεται ένα άλλο σημαντικό ζήτημα. Όμως, όπως είπα, έχουμε μια μοναδική βάσει δεδομένων για τον πελάτη, για την περιοχή, για τον Δήμο και για αυτό θα πρέπει και ένας ιδιοκτήτης των πληροφοριών.

Λίγο πολύ αυτά είχα να σας εξηγήσω. Επίσης θα πρέπει να σας πω πως μπορείτε να κάνετε κάτι τέτοιο. Καταρχήν θα πρέπει να υπάρχει η φιλοδοξία να τεθεί το πλαίσιο. Αυτό έπαιξε πολύ σημαντικό ρόλο στην περίπτωσή μας. Θα πρέπει να υπάρχει δέσμευση και αυτό το καταφέραμε μέσω νομοθετικού πλαισίου. Επίσης πρέπει να χρησιμοποιήσετε τις πληροφορίες για να μάθετε και να δώσετε περισσότερες πληροφορίες και στους πολίτες και είναι πάρα πολύ σημαντικό κάποιες σημαντικές πληροφορίες να έχουν έναν και μοναδικό ιδιοκτήτη.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Garcia Minguez Jordi για όσα ενδιαφέροντα μας παρουσίασε από την όμορφη Βαρκελώνη.


Καλούμε στο βήμα το στέλεχος της Κοινωνίας της Πληροφορίας τον κύριο Πέτρο Καραϊσά., για να μας παρουσιάσει το πρόγραμμα «ΣΥΖΕΥΞΙΣ» τη βασική αυτή υποδομή και πως μπορεί να λειτουργήσει υποστηρικτικά στις λειτουργίες της Τοπικής Αυτοδιοίκησης.

Π. ΚΑΡΑΪΣΑΣ: Κυρίες και κύριοι, καλησπέρα σας. Θα σας παρουσιάσω πολύ συνοπτικά ένα από τα πιο βασικά έργα, το οποίο υλοποιείται για τη δημόσια διοίκηση.


Οι στόχοι του έργου οι οποίοι έχουν τεθεί είναι η μείωση του κόστους των επικοινωνιών με άθροιση της ζήτησης. Η αύξηση της ταχύτητας και η ασφάλεια των επικοινωνιών. Η αποτελεσματική εκμετάλλευση των πληροφοριακών συστημάτων του δημοσίου. Η βελτίωση της εξυπηρέτησης του πολίτη και ιδιαίτερα για διαδικασίες που απαιτούν εμπλοκή περισσοτέρων του ενός φορέων. Καθώς επίσης και η διαχείριση της διακίνησης δεδομένων των φορέων του δημόσιου.


Όπως όλοι γνωρίζετε, το δίκτυο «ΣΥΖΕΥΞΙΣ» αποτελεί ένα πολύ βασικό εργαλείο της υλοποίησης της ηλεκτρονικής διακυβέρνησης. Κύριο αντικείμενο του έργου είναι η δημιουργία ενός εθνικού δικτύου επικοινωνιών για την ελληνική δημόσια διοίκηση, το οποί θα παρέχει υπηρεσίες διακίνησης φωνής και φαξ, δεδομένων και εικόνες.


Αναλυτικότερα οι υπηρεσίες τις οποίες προσφέρει είναι η τηλεφωνία και όταν λέμε τηλεφωνία εννοούμε την εσωτερική τηλεφωνία, η οποία καλύπτεται με μηδενικό κόστος από το έργο για τους συμμετέχοντες δημοσίους φορείς και η εξερχόμενη τηλεφωνία, στην οποία υπάρχει ένα προσυμφωνημένο κόστος ανά περίπτωση.


Επίσης άλλες οι υπηρεσίες είναι οι υπηρεσίες τηλεομοιοτυπίας και για αυτές υπηρεσίες ισχύουν τα ίδια, όπως ανέφερα και προηγουμένως για την τηλεφωνία, καθώς επίσης και υπηρεσίες εικόνας, βίντεο, τηλεδιάσκεψη και βιντεοτηλέφωνο.


Θα ήθελα να αναφέρω ότι αυτή τη στιγμή λειτουργούν εκατό στούντιο τηλεδιάσκεψης σε διάφορους φορείς οι οποίοι έχουν ενταχθεί στο δίκτυο «ΣΥΖΕΥΞΙΣ» και οι οποίοι έχουν σαν αποτέλεσμα την άμεση επικοινωνία μεταξύ των φορέων. 


Επίσης θα ήθελα να αναφέρω μια άλλη υπηρεσία που παρέχει το «ΣΥΖΕΥΞΙΣ», η οποία είναι η ηλεκτρονική εκπαίδευση. Τώρα όσον αφορά την ηλεκτρονική εκπαίδευση, το μοντέλο κατάρτισης στο πλαίσιο του έργου υιοθετεί τις αρχές των μοντέλων μικτής κατάρτισης. Συγκεκριμένα τα προγράμματα κατάρτισης εμπλέκουν μια σειρά από διαδικασίες και μεθόδους, όπως παράδοση μαθημάτων σε αίθουσες διδασκαλίες, ηλεκτρονική εκπαίδευση η οποία είναι ασύγχρονα μαθήματα κατάρτισης στον χώρο του διαδικτύου, καθώς επίσης και σύγχρονα μαθήματα κατάρτισης στον χώρο του διαδικτύου.


Τώρα όσον αφορά την πρόσβαση στο Internet όλοι οι φορείς έχουν μια ασφαλή πρόσβαση, η οποία έχει υλοποιηθεί στα πλαίσια του προγράμματος. Μέσω του δικτύου «ΣΥΖΕΥΞΙΣ» επιτυγχάνεται και η πρόσβαση στο διευρωπαϊκό δίκτυο «TESTA». Τώρα όσον αφορά το δίκτυο «TESTA», το δίκτυο «ΤΕSTA» αποτελεί ένα έργο στα πλαίσια του προγράμματος «IDA» το οποίο ξεκίνησε το 1996 και μπήκε στη δεύτερη φάση του «TESTA 2» στις αρχές του 2000. Ανταποκρίνεται στην αυξανόμενη ανάγκη ανταλλαγή της πληροφορίας μεταξύ των ευρωπαϊκών διοικήσεων. Το έργο προσδοκά στη διαμόρφωση ενός ευρωπαϊκού διαδικτύου IP δικτύου, παρόμοιο με το Internet σε ότι αφορά στην εξάπλωση και την πρόσβαση, προσαρμοσμένο στις ειδικές απαιτήσεις παρέχοντας εγγυημένο επίπεδο απόδοσης.


Επίσης θα ήθελα να αναφέρω ότι η ενδοεπικοινωνία των υπολογιστικών συστημάτων του ελληνικού δημοσίου σε ότι έχει να κάνει με το «ΣΥΖΕΥΞΙΣ» προσφέρει άμεση ανταλλαγή δεδομένων από φορέα σε φορέα, δυνατότητες ηλεκτρονικής διοίκησης, καθώς επίσης και πρόσβαση εξ αποστάσεως σε βάση δεδομένων.


Επίσης θα ήθελα να αναφέρω όλοι οι φορείς μπορούν να φιλοξενούν ηλεκτρονικό ταχυδρομείο και φιλοξενία δικτυακών τόπων δημοσίων υπηρεσιών.


Επίσης ένα πολύ σημαντικό κομμάτι, χαρακτηριστικό του «ΣΥΖΕΥΞΙΣ» είναι η υποδομή της ψηφιακής υπογραφής στο ελληνικό δημόσιο. Είναι ήδη έτοιμα πενήντα χιλιάδες ψηφιακά πιστοποιητικά με έξυπνες κάρτες.
Ο κάθε ανάδοχος θα αναλαμβάνει την έκδοση των ψηφιακών πιστοποιητικών για εξουσιοδοτημένους χρήστες για ενσωμάτωση της πληροφορίας σχετικά με τον χρήστη και τον αντίστοιχο φορέα στον οποίο ανήκει.


Επίσης θα ήθελα να αναφέρω ότι αυτή τη στιγμή στο σύστημα του «ΣΥΖΕΥΞΙΣ» είναι ενταγμένοι χίλιοι οκτακόσιοι φορείς και όπως ακούσατε και πριν, άμεσα οι φορείς θα ανέβουν στις τρεισήμισι χιλιάδες με ένα καινούργιο έργο το «MINI ΣΥΖΕΥΞΙΣ», το οποίο άμεσα θα υλοποιηθεί.


Τώρα όσον αφορά με τις κατηγορίες φορέων που μετέχουν. Είναι το Υπουργείο Εσωτερικών VPN 1 με την κεντρική και περιφερειακή διοίκηση, την Τοπική Αυτοδιοίκηση Α΄ και Β΄ Βαθμού και τα Κέντρα Εξυπηρέτησης Πολιτών, ΚΕΠ. Στο VPN 2 είναι το Υπουργείο Υγείας στο οποίο ανήκουν τα νοσοκομεία, τα κέντρα υγείας, οι ΔΥΠΕ και οι φορείς πρόνοιας. Στο VPN 3 είναι το Υπουργείο Εθνικής Αμύνης και τα στρατολογικά γραφεία. Στο VPN 4 είναι το Υπουργείο Οικονομίας και οι Διαχειριστές Αρχές του Γ΄ Κοινοτικού Πλαισίου Στήριξης.


Στη νησίδα 4 είναι οι φορείς των τεσσάρων κατηγοριών που βρίσκονται στην περιφέρεια της Κρήτης. Στη νησίδα 5 είναι οι φορείς και των τεσσάρων κατηγοριών που βρίσκονται στις περιφέρειες της Ανατολικής Μακεδονίας και Θράκης, Δυτικής Μακεδονίας και Κεντρικής Μακεδονίας και στη νησίδα 6, Νότια Ελλάδα, είναι οι φορείς και των τεσσάρων κατηγοριών που βρίσκονται στις περιφέρειες Ιονίων Νήσων, Ηπείρου, Δυτικής Ελλάδας, Πελοποννήσου και Νοτίου Αιγαίου.


Όσον αφορά το χρονοδιάγραμμα του έργου η έναρξη των συμβάσεων ξεκίνησε στις 24/9/04 και στις αρχές του 2005 είχε υλοποιηθεί. Η έναρξη της δοκιμαστικής λειτουργίας ξεκίνησε την 1η Ιανουαρίου του 2006 μέχρι 31 Μαρτίου  2006 και τώρα βρισκόμαστε στην κανονική λειτουργία του έργου.


Ο προϋπολογισμός του έργου ανερχόταν σε 75.000.000 €. Κύριοι ανάδοχοι του δικτύου ήταν ο ΟΤΕ Α.Ε. για τις νησίδες 2, 4, 5 και 6 και δίκτυο κορμού, η FORTHNET Α.Ε. για τη νησίδα 3, καθώς και για τη νησίδα 1 ALTEC TELECOMS.


Ο φορέας υλοποίησης του έργου ήταν η Κοινωνία της Πληροφορίας Α.Ε. και ο κύριος του έργου ήταν το Υπουργείο Εσωτερικών και Δημόσιας Διοίκησης και Αποκέντρωσης.


Τώρα όσον αφορά τις διαδικασίες υλοποίησης, ξεκίνησε με τις διαδικασίες συμπλήρωσης ενός ερωτηματολογίου. Όσον αφορά την αποτύπωση της υφιστάμενης κατάστασης και η κατάσταση του δικτύου που υπήρχε σε συνεργασία με τους υπευθύνους των φορέων τον Μάρτιο του 2005 παραδόθηκαν οι μελέτες εφαρμογής και παράλληλα τον Μάιο του 2005 μέχρι τον Δεκέμβριο του 2005 έγινε η παράδοση και η εγκατάσταση του εξοπλισμού. Τώρα τον Ιούλιο του 2005 έγινε η αποστολή του αναλυτικού πίνακα εξοπλισμού σε κάθε φορέα, καθώς και η παροχή πρόσβασης στο πληροφοριακό σύστημα MIS.


Τώρα όσον αφορά τους μηχανισμούς υποστήριξης για τους φορείς υπάρχουν τα help desk της κάθε νησίδας, όπως και το help desk της εκπαίδευσης, καθώς επίσης υπάρχει και μια ομάδα λειτουργικής υποστήριξης, η οποία παίρνει πρωτοβουλίες για την παροχή τεχνικής βοήθειας σε κάθε φορέα. Αυτή η ομάδα ανήκει στην Κοινωνία της Πληροφορίας Α.Ε. και αποτελείται από δέκα άτομα πάρα πολύ καλά τεχνικά καταρτισμένα.


Τώρα όσον αφορά τις κατευθύνσεις αξιοποίησης το «ΣΥΖΕΥΞΙΣ» έχει έναν διπλό στόχο. Πρώτον, έχει τη μείωση του κόστους και δεύτερον, την αύξηση των υπηρεσιών μέσω της παροχής ευρυζωνικότητας, η οποία είναι ικανή να υποστηρίξει έργα ηλεκτρονικής διακυβέρνησης, όπως έργα ΔΥΠΕ, έργα Νομαρχιών, το ολοκληρωμένο σύστημα αστρολογικής εξυπηρέτησης πολιτών το «ΟΠΛΙΣΙΣ», τα Κέντρα Εξυπηρέτησης Πολιτών «ΑΡΙΑΝΔΗ», το έργο του Εθνικού Δημοτολογίου, το ολοκληρωμένο σύστημα του ειδικού ληξιαρχείου. 


Ανακεφαλαιώνοντας θα ήθελα να πω ότι το «ΣΥΖΕΥΞΙΣ» αποτελεί ένα ευρυζωνικό δίκτυο, το οποίο προσφέρει ασφάλεια, ταχύτητα, εγγύηση, διαχείριση και μειωμένο κόστος.


Ευχαριστώ πολύ.

ΠΡΟΕΔΡΕΙΟ: Ευχαριστούμε πολύ και εμείς τον κύριο Καραϊσά για το όσα ενδιαφέροντα μας είπε, αλλά και γιατί ήταν πάρα πολύ σύντομος.


Καλούμε την κυρία Κυπριώτη Ελένη, η οποία είναι υπεύθυνη της διαδικτυακής πύλης του Δήμου Αθηναίων, για να μας παρουσιάσει το καλό παράδειγμα του Δήμου Αθηναίων.

Ε. ΚΥΠΡΙΩΤΗ: Κυρίες και κύριοι καλησπέρα. Ο Δήμος Αθηναίων προσκλήθηκε να παρουσιάσει σήμερα τη διαδικτυακή του πύλη “City of Athens.gr” ως παράδειγμα καλής πρακτικής στον ελληνικό χώρο. Αυτό αποτελεί τιμή για τον Δήμο μας και αναγνώριση των προσπαθειών που έχουν γίνει για τη δημιουργία και λειτουργία της πύλης.


Κυρίες και κύριοι, ένα σύγχρονο portal ήταν στις άμεσες προτεραιότητες της τέως Δημάρχου της κυρίας Μπακογιάννη, η οποία και είχε δεσμευτεί για αυτό προεκλογικά και το “city of Athens.gr” αποτελεί μια ακόμα προσπάθεια του Δήμου μας να αλλάξει προς το καλύτερο, να γίνει πιο σύγχρονος, πιο φιλικός προς τους κατοίκους και τους επισκέπτες του και να παρέχει υπηρεσίες σε όλους τους τομείς.


Στόχος ήταν εξαρχής και παραμένει η διαδικτυακή πύλη του Δήμου να αποδειχτεί ένα χρήσιμο εργαλείο για όλους, να αποτελέσει ένα μόνιμο δίαυλο αμφίδρομης επικοινωνίας που θα παρέχει χρήσιμες πληροφορίες και υπηρεσίες στους δημότες και στους επισκέπτες της Αθήνας, καθώς και όλους όσους συνεργάζονται με τον Δήμο μας.


Το portal λειτούργησε για πρώτη φορά τον Αύγουστο του 2004 σε δύο γλώσσες, σε ελληνικά και σε αγγλικά και σε πρώτη φάση είχε κυρίως ενημερωτικό χαρακτήρα με πληροφορίες, πρώτον, σχετικά με την οργάνωση και τη λειτουργία του Δήμου της Αθήνας, οργανόγραμμα, στοιχεία επικοινωνίας, υπηρεσίες, άδειες, δικαιολογητικά, ημερήσια διάταξη Δημοτικού Συμβουλίου, προκηρύξεις και τα λοιπά, πληροφορίες σχετικά με την πολιτική του Δήμου στους τομείς ευθύνης του, με τις πρωτοβουλίες, τα προγράμματα και τις δραστηριότητές του, καθώς και για τις εκδηλώσεις που διοργανώνει και τα πολιτιστικά δρώμενα στην Αθήνα.

Δεύτερον, πληροφόρηση σχετικά με την πόλη των Αθηνών γενικότερα, όπως χρήσιμες πληροφορίες για την ιστορική διαδρομή της Αθήνας, τα μοναδικά μνημεία της, τις συγκοινωνίες. Ακόμη περιλαμβάνει χάρτες, καθώς και απαντήσεις για διάφορα θέματα που απασχολούν έναν κάτοικο ή επισκέπτη της πόλης μας.

Από την αρχή της λειτουργίας του portal παρέχεται επίσης έγκυρη και αντικειμενική ενημέρωση για όλα τα κοινωνικά, διεθνή και αθλητικά θέματα της επικαιρότητας. Έκτοτε η πύλη εμπλουτίζεται και ανανεώνεται καθημερινά.

Στην κεντρική σελίδα παρουσιάζεται θέμα ημέρας που αφορά σε πρωτοβουλίες του Δήμου ή σημαντικές ειδήσεις της πόλης, ενώ παράλληλα επικαιροποιείται το σύνολο του περιεχομένου της πύλης. Ταυτόχρονα προστίθενται συνεχώς υπηρεσίες και εφαρμογές, όπως η υπηρεσία πληροφόρησης όρων δόμησης. Ο ενδιαφερόμενος συμπληρώνει μια φόρμα και εντός εικοσιτεσσάρων ωρών του αποστέλλεται ηλεκτρονικά τυπογραφικό σκαρίφημα με τους όρους δόμησης σε μορφή εικόνας.

Ηλεκτρονικές αιτήσεις. Αυτές αφορούν διάφορα προγράμματα του Δήμου, όπως εθελοντισμού, αλλά και επίσης εταιρειών του Δήμου όπως της εταιρείας ασφαλειών του Δήμου. Ηλεκτρονικές παρατηρήσεις, τις οποίες λαμβάνει απευθείας η γραμμή εξυπηρέτησης του δημότη και τις διεκπεραιώνει, g.a.s. χάρτες για τα αξιοθέατα της Αθήνας. Η εφαρμογή επαγγελματικός οδηγός της Αθήνας ανά γειτονιά. Σε αυτή οι επαγγελματίες συμπληρώνουν μια φόρμα με τα στοιχεία τους και αφού αυτά ελεγχθούν εισάγονται σε μια βάση δεδομένων. Ο καθένας ύστερα μέσω της πύλης μπορεί να κάνει αναζήτηση ανά γειτονιά ή επαγγελματία.

Εφαρμογή για τα αδέσποτα της Αθήνας. Η υπηρεσία του Δήμου για τα αδέσποτα ζώα έχει καταγράψει και φωτογραφήσει όλα τα ζώα που έχουν περάσει από το πρόγραμμα στείρωσης και επανατοποθέτησής τους στον χώρο και μέσω της διαδικτυακής πύλης μπορεί κανείς να δει τα ζώα και να κάνει απευθείας αίτηση για υιοθεσία τους, αφετέρου να καταγγείλει περιστατικά που αφορούν τα αδέσποτα. Βεβαίως εβδομαδιαία news letter ενημερωτικού χαρακτήρα.

Σύντομα δε στη διαδικτυακή πύλη του Δήμου θα λειτουργήσουν – έχουν ήδη δρομολογηθεί – και νέες υπηρεσίες, όπως η υπηρεσία πληρωμής των κλήσεων του Κώδικα Οδικής Κυκλοφορίας και Δημοτικής Αστυνομίας μέσω κάρτας, αλλά και απευθείας από τραπεζικό. Διευρυμένη εφαρμογή του G.S. συστήματος. Σε πρώτη φάση θα είναι δυνατή η εύρεση σε χάρτη όλων των κτιρίων του Δήμου και σημαντικών σημείων στην πόλη και σε δεύτερη θα είναι δυνατή η εύρεση σε χάρτη όλων των οδών του Δήμου σε συνδυασμό με μια εφαρμογή η οποία εξηγεί την προέλευση των ονομασιών των οδών και εφαρμογή forum για δημόσιες συζητήσεις.

Επίσης σημαντικό είναι να αναφερθεί ότι ο Δήμος Αθηναίων σε συνεργασία με τον Οργανισμό Τουριστικής και Οικονομικής Ανάπτυξης της Αθήνας το τελευταίο εξάμηνο προχώρησε στη δημιουργία μιας τουριστικού ενδιαφέροντος ενότητας του portal, το IN ATHENS. Το IN ATHENS έχε ως στόχο να προβάλει την πόλη των Αθηνών και να την αναδείξει, πρώτον, ως ελκυστικό τουριστικό προορισμό και δεύτερον, ως προορισμό για συνεταιριακό και κτησιακό τουρισμό.

Παράλληλα παρέχει στον πιθανό επισκέπτη χρήσιμες πληροφορίες για την ιστορία, τον πολιτισμό, τις παραδόσεις, αλλά και τις επιλογές διασκέδασης και αναψυχής στη σύγχρονη Αθήνα.

Το IN ATHENS κατευθύνει στην αγγλική γλώσσα. Έχει αρχίσει ήδη να μεταφράζεται στα ελληνικά, ενώ υπάρχει προγραμματισμός ώστε να λειτουργήσει και σε άλλες πέντε γλώσσες. Οι πληροφορίες που παρέχει είναι διαρκώς ανανεώσιμες, ενώ σχεδιάζεται σε συνεργασία με τον ιδιωτικό τομέα η αναβάθμισή τους, ολοκληρωμένο σύστημα διαχείρισης επισκεπτών. Δηλαδή να γίνονται κρατήσεις σε ξενοδοχεία, αυτοκίνητα, σκάφη, ξεναγήσεις και τα λοιπά.

Απώτερος στόχος της διαδικτυακής πύλης βέβαια είναι η παροχή υπηρεσιών ηλεκτρονικής αίτησης και έκδοσης πιστοποιητικών, αδειών και γενικότερα επίσημων εγγράφων του Δήμου, οι οποίες όμως, λόγω του νομικού πλαισίου προστασίας δεδομένων, απαιτούν αρκετά προεργασία από την πλευρά του Δήμου. Θέλω να πιστεύω πως μέσα στον επόμενο χρόνο θα έχουμε και την πρώτη τέτοιου είδους παροχή υπηρεσίας.

Σε γενικές γραμμές και εν συντομία αυτή είναι η δομή, υπηρεσίες, εφαρμογές, καθώς και όσα προγραμματίζονται στο άμεσο μέλλον για τη διαδικτυακή πύλη του Δήμου Αθηναίων.

Αδιαμφισβήτητα ο Δήμος Αθηναίων έχει κάνει τα πρώτα του σοβαρά βήματα για ένα σύγχρονο portal. Επιτρέψτε μου όμως να πω πως αν σήμερα επρόκειτο να μιλήσουμε επί της ουσίας οφείλω να παραδεχτώ ότι υπάρχουν ακόμα πράγματα που μπορούν να γίνουν, ώστε να μιλάμε για παράδειγμα καλής πρακτικής όχι μόνο στη χώρα μας, αλλά και να είναι συγκρίσιμο με πόλεις του εξωτερικού, όπως της Βαρκελώνης που τι να πω εγώ τώρα.

Σε αυτό το σημείο θα ήθελα να σταθώ λίγο στις ελλείψεις και στα προβλήματα που αντιμετωπίσαμε και που υπάρχουν ακόμα σε κάποιο βαθμό. Τα προβλήματα αφορούν κυρίως τον μηχανισμό υποστήριξης. Αντιλαμβάνεστε βέβαια ότι για ένα portal ενός τόσο μεγάλου Δήμου της Αθήνας και για να παρέχει και έγκυρη πληροφόρηση απαραίτητο είναι να οργανωθεί ένα ισχυρό δίκτυο ανθρώπων ανταποκριτών από όλες τις διευθύνσεις, τις Δημοτικές Επιχειρήσεις και Οργανισμούς, οι οποίοι θα ενημερώνουν την υπεύθυνη ομάδα που χειρίζεται το περιεχόμενο του portal.

Στην οργάνωση λοιπόν αυτό του δικτύου ένα από τα προβλήματα που αντιμετωπίσαμε αρχικά ήταν η ικανή στελέχωση. Απαραίτητα προϋπόθεση βέβαια είναι οι άνθρωποι που απαρτίζουν αυτό το δίκτυο να είναι καταρτισμένοι στο χειρισμό ηλεκτρονικών μέσων.

Η διαδικασία εξεύρεσης των ανταποκριτών δεν ήταν εύκολη, με αποτέλεσμα να καθυστερήσει η οργάνωση του δικτύου. Παράλληλα χρειάστηκε και χρόνος, ώστε να εξοπλιστεί η κάθε διεύθυνση με τα απαραίτητα ηλεκτρονικά μέσα και να αποκτήσουν πρόσβαση στο Internet, ώστε η επικοινωνία με την ομάδα διαχείρισης περιεχομένου να γίνεται ηλεκτρονικά. Επίσης χρειάστηκε χρόνος να πείσουμε τους ανταποκριτές του δικτύου να χρησιμοποιούν τα ηλεκτρονικά μέσα. Γιατί ακούγεται αστείο να μιλάμε για portal, όπως Δήμου Αθήνας και ο υπεύθυνος περιεχομένου να λαμβάνει τις αλλαγές μιας ενότητας που αφορούν σε κάποια διεύθυνση σε χειρόγραφο. Όμως συνέβη και συμβαίνει ακόμα δυστυχώς.

Άλλο πρόβλημα υπήρξε η αδυναμία να καταστεί συνείδηση ότι οποιαδήποτε αλλαγή, νέα πρωτοβουλία ή δραστηριότητα σε οποιοδήποτε γραφείο, τμήμα, διεύθυνση και τα λοιπά, θα πρέπει να επικοινωνηθεί στην ομάδα διαχείρισης περιεχομένου και μάλιστα γρήγορα και ευέλικτα, δηλαδή να μην μπει στη διαδικασία της καθιερωμένης γραφειοκρατικής κυκλοφορίας των εγγράφων από γραφείο σε γραφείο και από υπάλληλο σε υπάλληλο.

Τέλος ένα ζήτημα που εκκρεμεί είναι η οργάνωση και στελέχωση ειδικού τμήματος της διαδικτυακής πύλης. Σήμερα που μιλάμε, πέραν από το δίκτυο ανταποκριτών που προανέφερα και την εταιρεία που έχει αναλάβει την κατασκευή του portal και τη δημοσίευση πληροφοριών, καθημερινά έρχονται για αυτό δύο άνθρωποι και αυτοί δεν έχουν ως αποκλειστικό αντικείμενο αυτό το πράγμα. Είναι λογικό λοιπόν η δημιουργία ενός τέτοιου τμήματος να δώσει νέες και περισσότερες δυνατότητες και προοπτικές στο city of Athens.gr. Η αλήθεια είναι πως ένα καλύτερο portal μόνο θετικά έχει να προσφέρει σε όσους συναλλάσσονται με τον Δήμο της Αθήνας, αλλά και στον ίδιο τον Δήμο.

Το οφέλη, κυρίες και κύριοι, μιας σύγχρονης διαδικτυακής πύλης για τους κατοίκους, τις επιχειρήσεις που εδρεύουν στην πόλη, αλλά και τους επισκέπτες, εν συντομία είναι η έγκαιρη και έγκυρη ενημέρωση, μια πλοήγηση, διαδικτυακή πύλη, αρχείο, ώστε ο ενδιαφερόμενος να μάθει ή να βρει αυτό που αναζητά εύκολα από το γραφείο, από το σπίτι είκοσι τέσσερις ώρες το εικοσιτετράωρο. Η αμφίδρομη επικοινωνία, παρατηρήσεις, σχόλια ερωτήσεις γίνονται εύκολα επί τόπου είκοσι τέσσερις ώρες το εικοσιτετράωρο και απαντιούνται άμεσα.

Ταχύτερη και καλύτερη εξυπηρέτηση. Συμπλήρωση αιτήσεων για τα διάφορα προγράμματα γίνονται επίσης εύκολα από το γραφείο ή το σπίτι είκοσι τέσσερις ώρες το εικοσιτετράωρο. 

Επίσης συμβάλει στη δικτύωση με άλλους φορείς και οργανισμούς της πόλης, καθώς και με άλλους Δήμους στην Ελλάδα και το εξωτερικό.

Το οφέλη δε προς τον Δήμο συνοπτικά είναι: καταρχήν καλύτερη και μεγαλύτερη προβολή του έργου και των δραστηριοτήτων του, καθώς και η αίσθηση τάξης και ομαλής λειτουργίας που δημιουργείται σε όσους συναλλάσσονται με τον Δήμο. Η αποσυμφόρηση των τμημάτων εξυπηρέτησης, μείωση τηλεφωνημάτων, αλλά και εισερχόμενων εγγράφων. Η δημιουργία χρήσιμου και εύκολα προσβάσιμου γραφείου, όπως στην περίπτωση του γραφείου Τύπου και των δελτίων Τύπου και βεβαίως μεγαλύτερη και καλύτερη προβολή της πόλης διεθνώς.

Κυρίες και κύριοι, οι τεχνολογίες αιχμής είναι ένα εργαλείο για όλους να κάνουμε τη δουλειά μας καλύτερα, ταχύτερα και πιο αποτελεσματικά. Ο Δήμος της Αθήνας το έχει αντιληφθεί αυτό, όπως επίσης αντιλαμβάνεται ότι η εικόνα της πόλης στο διαδίκτυο είναι πλέον μια πολύ σημαντική υπόθεση με πολλαπλά οφέλη που δεν πρέπει να μένει ανεκμετάλλευτη. 

Με την ανάπτυξη του “city of Athens.gr” ο Δήμος Αθηναίων έχει μπει με σταθερά βήματα σε μια νέα εποχή. Σαφώς έχουμε να κάνουμε ακόμα πολλά και άλλωστε ένα τέτοιο εγχείρημα ουσιαστικά δεν σταματά να εξελίσσεται. Κάθε ημέρα που περνά το portal του Δήμου μας θα γίνεται καλύτερο και θα αναβαθμίζεται και θα εμπλουτίζεται διαρκώς με νέες υπηρεσίες.

Σας ευχαριστώ.

ΠΡΟΕΔΡΕΙΟ: Ευχαριστούμε και εμείς την κυρία Κυπριώτη. 


Στο βήμα καλούμε τον κύριο Άγγελο Χάγιο, υπεύθυνο του τομέα οργάνωσης πληροφορικής της Ελληνικής Εταιρείας Τοπικής Ανάπτυξης και Αυτοδιοίκησης. Το θέμα του είναι «Χαρτογράφηση της σημερινής κατάστασης και ηλεκτρονικά πληροφοριακά συστήματα σε όλους τους Δήμους της χώρας»

Α. ΧΑΓΙΟΣ: Στη σύντομη τοποθέτησή μας θα προσπαθήσω να παρουσιάσω ορισμένα στοιχεία που αφορούν τη σημερινή κατάσταση και τις ανάγκες των Οργανισμών Τοπικής Αυτοδιοίκησης Α΄ Βαθμού, διότι η βαθύτερη και πληρέστερη κατανόηση της σημερινής πραγματικότητας – υπογραμμίζω – στους Δήμους έχει τεράστια σημασία για τη χάραξη μιας στρατηγικής. Δεύτερο σημείο, αφορά στην ανάγκη, αλλά και στις προϋποθέσεις μιας στρατηγικής για τη μετάβαση, υπογραμμίζω τη λέξη μετάβαση, από τη σημερινή πραγματικότητα στην επιθυμητή. Δεν αρκεί να προδιαγράφουμε το όραμα και το μέλλον του ψηφιακού Δήμου. Είμαστε υποχρεωμένοι επιχειρησιακά δρώντες να διατυπώνουμε και να υλοποιούμε μια στρατηγική μετάβασης.


Τα στοιχεία της παρουσίασής μου στηρίζονται σε μια εργασία ομάδος συναδέλφων, φαίνεται στην παρουσίαση στην οθόνη, της ΕΕΤΑΑ στο πλαίσιο μιας γενικότερης εργασίας που αυτή την περίοδο η Ελληνική Εταιρεία Τοπικής Ανάπτυξης και Αυτοδιοίκησης πραγματοποιεί σε συνεργασία με το Ινστιτούτο Τοπικής Αυτοδιοίκησης της ΚΕΔΚΕ και το Υπουργείο Εσωτερικών Δημόσιας και Αποκέντρωσης και τις αρμόδιες υπηρεσίας του, προκειμένου να συμβάλει η εταιρεία μας στον σχεδιασμό και στην υλοποίηση μιας τέτοιας στρατηγικής, όπως προηγούμενα προανέφερα.


Για λόγους προσαρμογής στη ροή της συζήτησης και του χρόνου που είναι μικρός δεν θα ακολουθήσω το τυπικό της παρουσίασης που είναι στη διάθεσή σας, καθώς και η εισήγηση. Θα προσπαθήσω να επικεντρωθώ σε ορισμένα σημεία αυτής της παρουσίασης.


Πρώτον, όσον αφορά την κατανόηση, πληρέστερη και βαθύτερη της σημερινής κατάστασης. Η Ελληνική Εταιρεία Τοπικής Ανάπτυξης και Αυτοδιοίκησης διαθέτει ορισμένα στοιχεία, μετρήσιμα μερικά και άλλα ποιοτικά, που προκύπτουν από προγράμματα και έργα που έχει υλοποιήσει στους Οργανισμούς Τοπικής Αυτοδιοίκησης Α΄ Βαθμού. Αναφέρομαι στην υποστήριξη και στη δημιουργία πληροφοριακού συστήματος για το επιχειρησιακό πρόγραμμα ΘΗΣΕΑΣ, στο πρόγραμμα μηχανοργάνωσης των Καποδιστριακών Δήμων, στην εισαγωγή του διπλογραφικού συστήματος και στη μηχανοργάνωση οικονομικών λειτουργιών των ΟΤΑ, στην τήρηση για λογαριασμό του Υπουργείου Εσωτερικών, ηλεκτρονικού μητρώου εργαζομένων στους ΟΤΑ και άλλα.


Από αυτή την καθημερινή επικοινωνία και συνεργασία με τις υπηρεσίες και τους ανθρώπους, τα στελέχη των Οργανισμών Τοπικής Αυτοδιοίκησης προκύπτει πλήθος συμπερασμάτων, ορισμένα από τα οποία αναφέρω, για να συμβάλλω στη συζήτηση. Δεν υπάρχει αμφιβολία και συμφωνούμε στη διαπίστωση ότι έχουν γίνει βήματα κατανόησης της ανάγκης εισαγωγής των τεχνολογιών πληροφορικής και επικοινωνιών στην Τοπική Αυτοδιοίκηση από το πολιτικό και υπηρεσιακό προσωπικό των ΟΤΑ και έχουν γίνει και βήματα την τελευταία περίοδο.


Από πίνακες που διαθέτουμε φαίνεται ότι κυρίως έχουν μηχανογραφηθεί οι υπηρεσίες οι διοικητικές και οι οικονομικές, σημειώστε το αυτό παρακαλώ, ενώ καθυστερεί η μηχανογράφηση, ενώ προχωρά βέβαια, των τεχνικών υπηρεσιών. Είναι πολύ μακριά από τις κοινωνικές υπηρεσίες η μηχανοργάνωση, δεν έχει αγγίξει ακόμα υπηρεσίες προγραμματισμού, όπου αυτές υπάρχουν και υπηρεσίες στήριξης των πολιτικών Οργάνων. Ενώ σωστά διαπιστώνουμε – και αναφέρθηκε από τις μελέτες της ΚΕΔΚΕ και του Πολυτεχνείου – ότι οι ΟΤΑ – και εμείς από πρόσφατο ερωτηματολόγιο που διακινήσαμε και διακινούμε αυτές τις ημέρες – έχουν όλοι πρόσβαση στο Internet, αυτή την πρόσβαση την χρησιμοποιούν κυρίως για αναζήτηση πληροφοριών και ηλεκτρονική αλληλογραφία.

Σημειώστε παρακαλώ ότι για την ανταλλαγή στοιχείων μεταξύ ΕΕΤΑΑ και ΟΤΑ των χιλίων τριάντα ΟΤΑ Α΄ Βαθμού ας πούμε για την τήρηση στοιχείων του ηλεκτρονικού μητρώου ή για την απάντηση στο συγκεκριμένο ερωτηματολόγιο που έχουμε στείλει για την κατάσταση της πληροφορικής στους ΟΤΑ, το 40% χρησιμοποιούν το Internet για να μας στείλουν ηλεκτρονικά την απάντηση. Δεν θέλω να σας πάρω χρόνο σχολιάζοντας αυτά τα στοιχεία.

Επίσης χαρακτηριστικό εδώ είναι ότι πάνω από το 1/3 του συνόλου του ΟΤΑ που όλοι διαθέτουν πρόσβαση στο Internet η ταχύτητα σύνδεσης είναι πολύ χαμηλή. Το μεγαλύτερο πρόβλημα, για να πάω στην ουσία της παρέμβασής μας, αφορά στην οργάνωση και τη στελέχωση των ΟΤΑ στα θέματα της πληροφορικής. Είναι τεράστια τα κενά. Μόνο μέχρι 45% των ΟΤΑ, είναι λιγότερο, διαθέτει κάποια στοιχειώδη ή μεγαλύτερη υπηρεσία πληροφορικής. Μην συγκρίνουμε τον Δήμο Αθηναίων που έχει και υπηρεσία πληροφορικής και Δημοτική Επιχείρηση που στηρίζει από άποψη πληροφορικής τον Δήμο. 

Όλο το όραμα το οποίο κατατέθηκε και ο σχεδιασμός για τον ψηφιακό Δήμο δεν είναι δυνατόν να υλοποιηθεί υπό τις παρούσες συνθήκες. Ας σκεφτούμε όλοι όσοι εργαζόμαστε για τους ΟΤΑ, όταν δεν υπήρχαν οι τεχνικές υπηρεσίες στους ΟΤΑ δεν μπορούσε να παραχθεί τεχνικό έργο. Αυτό ισχύει πολλαπλά για την περίπτωση των τεχνολογιών πληροφορικής και επικοινωνιών.

Δείτε ένα στοιχείο το οποίο είναι πραγματικό, προκύπτει από τα στοιχεία του ηλεκτρονικού μητρώου εργαζομένων. Μόνο το 1,6% του συνολικού προσωπικού των ΟΤΑ Α΄ Βαθμού πανεπιστημιακής, τεχνολογικής ή Δευτεροβάθμιας Εκπαίδευσης διαθέτει δίπλα από τον τίτλο του και πληροφορική, είτε από Ι.Ε.Κ., είτε από Τ.Ε.Ι., είτε από Α.Ε.Ι., τη στιγμή που έχουμε φτάσει, αν μη τι άλλο, να έχουμε ένα 12% στο σύνολο των εργαζομένων των ΟΤΑ και των Νομικών τους Προσώπων πανεπιστημιακής εκπαίδευσης, ένα 9%-9,5% τεχνολογικής εκπαίδευσης. Έχουμε πολιτικούς μηχανικούς που φτάνουν το 4%-5% σε κάποιες περιπτώσεις ή και 10% σε άλλους Δήμους. Ενδεικτικά αναφέρω αυτά τα στοιχεία. Αντιλαμβάνεστε το πρόβλημα, την πραγματικότητα την οποία καλούμαστε να αλλάξουμε.

Για να ακολουθήσω την υπόδειξη της κυρίας Καρούνου και το σύστημα αξιολόγησης των Δήμων ανά κατηγορίες σας αναφέρω ακόμα ότι σε Δήμους που ο πληθυσμός είναι κάτω από πέντε χιλιάδες, είναι εξακόσιοι σαράντα δύο αυτοί οι Δήμοι και οι Κοινότητες, μόνο τέσσερις ΟΤΑ έχουν τουλάχιστον έναν υπάλληλο πληροφορικής. Ποσοστό 0,6%. Εδώ χωρίς συνεργασία δεν υφίσταται περίπτωση υλοποίησης των σχεδίων για τα οποία συζητάμε και μπορώ να σας καταθέσω πολλά περισσότερα σχέδια που έχουμε διατυπώσει και εμείς ως ΕΕΤΑΑ. Δεν προχωρώ σε αυτό, διότι ψάχνω τις προϋποθέσεις για την υλοποίηση των σχεδίων.

Σε Δήμους μεταξύ των πέντε χιλιάδων και είκοσι χιλιάδων κατοίκων, είναι διακόσιοι ογδόντα επτά αυτοί, μόνο πενήντα δύο έχουν τουλάχιστον έναν, δύο, τρεις, τέσσερις υπαλλήλους με πτυχίο πληροφορικής, 18,1%. Αν δεν κάνεις εδώ κοινές υπηρεσίες δεν πρόκειται να στηρίξεις μια τέτοια φιλόδοξη στρατηγική, όπως αυτή που διατυπώνει η Κεντρική Ένωση Δήμων και Κοινοτήτων.

Πολύ σωστά επισημαίνεται και στη μελέτη του Μετσόβειου και στην εισήγηση του Προέδρου και σε όλες τις παρεμβάσεις η παρεμβάσεις η παρατήρηση ότι και αυτές οι εφαρμογές λογισμικού που λειτουργούν στους ΟΤΑ δεν έχουν κοινές προδιαγραφές, έχουν μια αυτονομία, κομψά θα έλεγα, σχετική, είναι πλήρης η αυτονομία και δεν υπάρχει η δυνατότητα διασύνδεσης.

Οι έννοιες και οι πρακτικές του ολοκληρωμένου πληροφοριακού συστήματος στον ΟΤΑ Α΄ Βαθμού, των συστημάτων διοικητικής πληροφόρησης και των συστημάτων υποστήριξης των αποφάσεων, εκτός ελαχίστων εξαιρέσεων, υπάρχουν ορισμένοι Δήμοι εδώ που έχουν κάνει βήματα, σε γενικές γραμμές δεν υφίστανται ως έννοια και ως πρακτική.

Αν λάβουμε υπόψη και την αδυναμία συνεργασίας μεταξύ των ΟΤΑ ακόμα και αυτές οι εφαρμογές, το έχουμε ζήσει, είναι εδώ συνάδελφοι και από την υπηρεσία του Υπουργείου που συνεργαστήκαμε και από τους αναδόχους και το ζήσαμε μαζί, όσον αφορά – λέω – το διπλογραφικό και το λογισμικό που εξυπηρετεί τις οικονομικές υπηρεσίες, η έλλειψη συνεργασίας καθιστά, μετατρέπει, να το πω χονδρά, σε μια ταλαιπωρία τη δουλειά όλων όσων ασχολούνται με αυτή την υπόθεση και του Υπουργείου που σχεδιάζει και εμείς που υποστηρίζουμε και οι ανάδοχοι που προσπαθούν να κάνουν τη δουλειά τους και ανεβάζει το κόστος. Ειπώθηκε αυτό.

Ενώ έχουμε θετικές εμπειρίες από συλλογικά προγράμματα υποστήριξης των ΟΤΑ, όπως η εισαγωγή του διπλογραφικού συστήματος, οι κοινές προδιαγραφές για το λογισμικό σε κοινή συνεργασία με Υπουργείο, ΕΕΤΑΑ και αναδόχους. Θετική εμπειρία. Έχει βγει και σε άλλα συνέδρια. Ή η θετική εμπειρία του προγράμματος μηχανοργάνωσης των Καποδιστριακών Δήμων. Αυτά έχουν μείνει σαν μεμονωμένες θετικές εμπειρίες και η έννοια συλλογικών προγραμμάτων υποστήριξης των ΟΤΑ, προκειμένου να λειτουργήσουν οργανικά μέσα στο όλο οργανωτικό θεσμικό φαινόμενο που λέγεται Δήμος οι τεχνολογίες πληροφορικής και επικοινωνιών, δεν έχει προχωρήσει και είναι ένα θέμα που πρέπει να περιληφθεί – νομίζουμε – στις αποφάσεις της Κεντρικής Ένωσης και στις προτάσεις της προς το ΥΠΕΣΔΔΑ, στην παρούσα περίπτωση ενόψει τέταρτης προγραμματικής περιόδου.

Ορισμένα ερωτήματα, για να επισημάνω ότι μάλλον κομψά διατυπώνουμε τα προβλήματα και τις αδυναμίες μας. Γιατί κατέρρευσαν οι περιπτώσεις αγοράς γεωγραφικών συστημάτων πληροφοριών σε μια περίπτωση που είναι ακόμα σε υπόγεια, σε ΟΤΑ; Γνωρίζετε ότι υπήρχαν περιπτώσεις που αγοράστηκαν τα συστήματα, δεν υπήρχε άνθρωπος τοπογράφος, δεν υπήρχαν χάρτες για να ψηφιοποιηθούν, δεν υπήρχε υπηρεσία για να τα λειτουργήσει; Γιατί κατέρρευσαν και σκουριάζουν σε κάποιες πλατείες οθόνες επαφής που δίνουν πληροφορίες; Είναι ερωτήματα αυτά, πρέπει να προβληματιστούμε. Είμαστε όλοι συνυπεύθυνοι γι αυτά. Ή ηλεκτρονικές μπάρες ή άλλες πρωτοβουλίες, έξυπνες κάρτες και λοιπά. Είναι η έλλειψη ακριβώς αυτού του σχεδιασμού, των συλλογικών προγραμμάτων, η έλλειψη υπηρεσιών και ανθρώπινου δυναμικού και αν σε αυτό δεν υπάρξει ριζική στροφή, υπάρχει ο κίνδυνος, επιτρέψτε μου να τον διατυπώσω ευθαρσώς σε αυτή την αίθουσα και να κριθεί αυτή η διατύπωση, να μπαίνουν, να εισάγονται διαδικασίες μηχανοργάνωσης και γενικά τεχνολογιών για την εξυπηρέτηση του πολίτη, για τη βελτίωση της λειτουργίας του Δήμου για τη διαλειτουργικότητα μεταξύ ΟΤΑ και δημοσίων υπηρεσιών και αυτές να αφομοιώνονται, να ενσωματώνονται στο σημερινό μοντέλο λειτουργίας, να μην υποστηρίζονται λόγω ελλείψεων ανθρώπινου δυναμικού και εν συνεχεία να μην αποδίδουν αυτά τα οποία πρέπει να αποδώσουν.


Επομένως, αυτό μας εισάγει ευθέως στην ανάγκη όχι μόνο να διατυπώσουμε οράματα και γενικές γραμμές πλεύσης που μας χρειάζονται, διότι αυτά καθοδηγούν και δίνουν την κατεύθυνση, αλλά να σκύψουμε και να εργαστούμε συστηματικά για την διαμόρφωση μιας εφαρμόσιμης στρατηγικής μετάβασης από την υφιστάμενη κατάσταση στην επιθυμητή κατάσταση.

Με κρίσιμο ζήτημα σε αυτή τη στρατηγική, είναι πολλά τα ζητήματα και δεν υποστηρίζω ότι έχουμε συλλάβει το όλο θέμα, κατά τη δικιά μας εμπειρία την ανάγκη δημιουργίας υπηρεσιών δομών μέσα στους Δήμους και έξω από τους Δήμους στο πλαίσιο της Τοπικής Αυτοδιοίκησης για την υποστήριξη αυτής της διαδικασίας και αναβάθμισης του ανθρώπινου δυναμικού.

Στη διατύπωση του οράματός μας για τον ψηφιακό Δήμο θα πρέπει να στηριχτούμε σε μια διατύπωση την οποία προτείνουμε για τη συζήτηση. Πως θα μεταβούμε από το σημερινό, επιτρέψτε μου να το χαρακτηρίσω, γραφειοκρατικό μοντέλο οργάνωσης λειτουργίας των ΟΤΑ που έχει ως κέντρο την τήρηση των νόμων, σωστό είναι να τηρούνται οι νόμοι και οι εγκύκλιοι, αλλά με τυπικό τρόπο συχνά και γραφειοκρατικό τρόπο και επομένως υποβαθμίζεται ο άνθρωπος που καλείται ο Δήμος να εξυπηρετήσει σε ένα νέο μοντέλο, όχι μόνο από άποψη πληροφορικής, από άποψη θεσμών, οργάνωσης, λειτουργίας και κουλτούρας του ανθρώπινου δυναμικού, θα έχει στο κέντρο της προσοχής όχι απλώς τον χρήστη, τον πελάτη των υπηρεσιών, αλλά τον άνθρωπο που είναι χρήστης και πελάτης. Είναι εργαζόμενος ή άνεργος. Είναι νέος ή ηλικιωμένος. Είναι γυναίκα, είναι κοπέλα. Με τις ιδιαίτερες απαιτήσεις και τις ανάγκες που υπάρχουν και την προσαρμογή των υπηρεσιών και του ανθρώπινου δυναμικού στην εξυπηρέτηση αυτών των αναγκών, τις οποίες καλείται μετά το σύστημα το πληροφοριακό, οι τεχνολογίες να στηρίξουν και να εξυπηρετήσουν, σωστά ειπώθηκε ότι δεν είναι αυτοσκοπός οι τεχνολογίες πληροφορικής και επικοινωνιών. 

Για να τελειώνω και να είμαι πραγματικό σύντομος, σε αυτή την κρίσιμη φάση που διαμορφώνεται, διαμορφώνονται τα δύο πολύ σημαντικά επιχειρησιακά προγράμματα της 4ης προγραμματικής περιόδου. Αναφέρομαι στο επιχειρησιακό που είπε ο κύριος Γενικός βελτίωση διοικητικής ικανότητας και στη νέα ψηφιακή στρατηγική, το νέο επιχειρησιακό για την Κοινωνία της Πληροφορίας και την ανάγκη να ενταχθούν έργα, παρεμβάσεις, συλλογικά προγράμματα – λέμε εμείς – υποστήριξης της Τοπικής Αυτοδιοίκησης.

Έχω εδώ πιο θετική διατύπωση, θα το πω έτσι πιο έντονα. Αν δεν υπάρξει ένα πρόγραμμα και μια στρατηγική μετάβασης σε μια νέα κατάσταση από άποψη θεσμών, οργάνωσης, λειτουργίας και ανθρώπινου δυναμικού, να γίνουν βήματα μάλλον προς αυτή την κατεύθυνση, υπάρχει μεγάλος κίνδυνος η απορρόφηση των κονδυλίων και τα έργα που θα υλοποιούνται να μην εντάσσονται οργανικό στο γίγνεσθαι του Δήμου και επομένως να παράγουν αποτέλεσμα εξυπηρέτησης των ανθρώπων και της κοινωνίας. Υπάρχει κίνδυνος αν δεν υπάρχει δομή μέσα στον Δήμο και στο πλαίσιο της Τοπικής Αυτοδιοίκησης που να στηρίζει, όχι κατά την εισαγωγή, όταν γίνεται ο διαγωνισμός και η προμήθεια, κατά τη λειτουργία, διότι είναι ένα προς δέκα. Σωστά λέει ο κύριος Διευθυντής του Υπουργείου Εσωτερικών, ένα προς δέκα είναι η σχέση και κόστους ανθρωποωρών και οικονομικού κόστους η προμήθεια με τη στήριξη και την υποστήριξη στη συνέχεια λειτουργίας. Υπάρχει κίνδυνος να κατασπαταληθούν πόροι και το έχουμε ζήσει και σε άλλες περιπτώσεις αυτό.

Επομένως, για να μην είμαι πιο συγκεκριμένος και πρακτικός, τελειώνω με τις εξής επισημάνσεις, δεν λύνω το πρόβλημα, προβληματισμούς φέρνουμε από την εμπειρία μας, πέραν από αυτά που γράφουμε στο κείμενο που σας έχουμε καταθέσει ως σημεία μιας συνολικής στρατηγικής. Αυτή την περίοδο με τον Κώδικα Δήμων και Κοινοτήτων ρυθμίζονται ορισμένα κρίσιμα ζητήματα για τους Οργανισμούς Τοπικής Αυτοδιοίκησης Α΄ Βαθμού. Υποχρεωτική εφαρμογή επιχειρησιακού σχεδίου, τετραετούς μεσοχρόνιου επιχειρησιακού σχεδίου.

Αν το επιχειρησιακό σχέδιο με έναν ορισμένο τρόπο και με κοινές προδιαγραφές δεν εμπεριέχει μια στρατηγική μετάβασης στον ψηφιακό Δήμο φοβούμαι ότι θα λειτουργεί ένα επιχειρησιακό σχέδιο, παράλληλα ένα οργανωτικό μοντέλο εδώ και μια διαδικασία εισαγωγής τεχνολογιών, πληροφορικής παράλληλα και δεν ξέρω αν θα συναντηθούν. Πρέπει να βρούμε τρόπο εδώ και τώρα ως ΚΕΔΚΕ και να προτείνουμε και έργα και υπηρεσίες που θα στηριχτούν από τα επιχειρησιακά προγράμματα, προκειμένου αυτό να είναι οργανικά ενταγμένο στα επιχειρησιακά προγράμματα.

Δεύτερον, μιλά ο Κώδικας για πρότυπα Οργανισμών Εσωτερικής Υπηρεσίας, βελτίωσή τους. Σε αυτά τα πρότυπα, αν δεν υπάρξουν κοινές προδιαγραφές, ανά κατηγορία ο ΟΤΑ με βάση και τις παρατηρήσεις που προαναφέραμε για δημιουργία υπηρεσιών και ανάπτυξης ανθρώπινου δυναμικού δεν θα έχουμε αποτελέσματα και δεν θα κάνουμε τα βήματα που χρειάζονται προς μια νέα στρατηγική μετάβασης στη νέα κατάσταση.

Επίσης υπάρχει ένας προγραμματισμός των προσλήψεων στους ΟΤΑ, ετήσιος και τριετής. Υποβάλλονται οι σχετικές αιτήσεις αρμοδίως στις υπερκείμενες αρχές για να εγκρίνεται αυτός ο προγραμματισμός. Με ποιους δείκτες μετρήσιμους θα εισάγουμε την ανάγκη; Εδώ πρέπει να αλλάξει η κουλτούρα των Δημοτικών Συμβουλίων, των αιρετών και των υπηρεσιακών παραγόντων να αναβαθμιστεί το ανθρώπινο δυναμικό που έχει σχέση με την πληροφορική. Δεν γίνεται χωρίς ανθρώπους της πληροφορικής να προχωρήσουμε την επόμενη περίοδο και αυτό έχει να κάνει τώρα εδώ και έπρεπε να έχει ξεκινήσει στον προγραμματισμό των προσλήψεων, γιατί δεδομένου και του χρόνου για να μπουν στη δουλειά και να αρχίσουν να αποδίδουν καταλαβαίνετε τα προβλήματα. Δεν λύνονται τα προβλήματα στους Δήμους μόνο με τη συνεργασία της ΕΕΤΑΑ, των άλλων αναπτυξιακών εταιρειών ή των αναδόχων των έργων.

Επαναλαμβάνω το παράδειγμα των τεχνικών υπηρεσιών, εάν δεν υπάρχει και εντός του Δήμου δομή και ανθρώπινο δυναμικό, καθίσταται προβληματική και αυτή η συνεργασία και η παραγωγή τέτοιου έργου σε επίπεδο πληροφορικής. Επίσης υπάρχει τάση προτυποποίησης των προϋπολογισμών των Δήμων. Όμως κωδικός για εκπαίδευση, εντάξει τα προγράμματα στα οποία θα κάνουμε προτάσεις, για την εκπαίδευση του ανθρώπινου δυναμικού του Δήμου θα υπάρχει; Αυτό είναι ένα ερώτημα και επίσης χρειάζονται κοινές προδιαγραφές.

Δεν θα συνεχίσω. Θα μπορούσε κανείς με τον ίδιο τρόπο να συνεχίσει, προκειμένου να συμβάλει στο να συλλάβουμε το συνολικό πρόβλημα, το κεντρικό ζήτημα εν κατακλείδι, για τον εκσυγχρονισμό και την εισαγωγή τεχνολογιών πληροφορικής και επικοινωνιών αφορά στο συνολικό ζήτημα των θεσμών και της οργάνωσης και λειτουργίας των ΟΤΑ. Μιλάμε για μια στρατηγική ευθυγράμμιση, να χρησιμοποιήσω τους γνωστούς όρους, των επί μέρους παρεμβάσεων, δεδομένου ότι όλοι οι προηγούμενοι τομείς που αναφέραμε και οι άλλοι που υπάρχουν αποτελούν στοιχεία του ενιαίου συστήματος που είναι ο Δήμος και ο οποίος Δήμος ως ενιαίο σύστημα λειτουργεί στο ενιαίο σύστημα το πολιτικό, διοικητικό της χώρας, παρότι είναι Νομικό Πρόσωπο Δημοσίου Δικαίου αυτοδιοικούμενο. Από εκεί προκύπτουν οι ανάγκες ολοκληρωμένου πληροφοριακού συστήματος. Από εκεί προκύπτουν οι ανάγκες διαλειτουργικότητας μεταξύ των ΟΤΑ και των δημοσίων υπηρεσιών. Από εκεί προκύπτει η ανάγκη οι παρεμβάσεις να είναι ευθυγραμμισμένες, να είναι συγχρονισμένες και να είναι μέρος ενός συνολικού σχεδίου μετάβασης από τη σημερινή κατάσταση στην επιθυμητή.

Σε αυτό το πλαίσιο κάνουμε μια δουλειά το Ινστιτούτο της ΚΕΔΚΕ και με το Υπουργείο Εσωτερικών με τις αρμόδιες διευθύνσεις, προκειμένου αυτή την εμπειρία μας να την καταθέσουμε αφενός και να μεταφραστεί και σε προτάσεις στρατηγικής και σε προγράμματα.

Ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Χάγιο για τα όσα ενδιαφέροντα μας είπε. Όμως εμείς οι άνθρωποι της Αυτοδιοίκησης ως πρακτικοί αντιλαμβανόμαστε και τις δυσκολίες και προσπαθούμε να τις αντιμετωπίσουμε. Μια βασική δυσκολία που την ξέρουμε όλοι είναι ότι το Ελεγκτικό Συνέδριο με τους Παρέδρους του ανά την Ελλάδα απορρίπτει ως μη σύννομες τις δαπάνες τις κατάρτισης και της εκπαίδευσης του προσωπικού, όταν δεν είναι του Εθνικού Κέντρου Δημόσιας Διοίκησης. Μόνο μέσα από το Εθνικό Κέντρο Δημόσιας Διοίκησης μας επιτρέπουν να καταρτίζουμε και να εκπαιδεύουμε το προσωπικό μας. Οποιαδήποτε άλλη δαπάνη, εάν πάει σε έναν από τους περισσότερους Ελεγκτές, τους Παρέδρους, απορρίπτεται ως μη σύννομη.


Καλούμε στο βήμα τον κύριο Steven Hilton που είναι υπεύθυνος του Εθνικού Προγράμματος Ηλεκτρονικής Δημοκρατίας της Μεγάλης Βρετανίας για να μας παρουσιάσει το θέμα της υλοποίησης αυτού του προγράμματος της ηλεκτρονικής δημοκρατίας στη Μεγάλη Βρετανία.


Μέχρι να ετοιμαστούν, πριν κλείσουμε την ενότητα να είναι έτοιμη η κυρία Μαγκλάρα εκ μέρους του Δήμου Αμαρουσίου για να μας παρουσιάσει μέσα σε πέντε λεπτά το παράδειγμα του Δήμου Αμαρουσίου.

S. HILTON: Ευχαριστώ πολύ. Πριν από είκοσι χρόνια έμενα στη Γλυφάδα και ήξερα και κάποια ελληνικά, αλλά είναι μόνο βρισιές, για αυτό δεν θα τις χρησιμοποιήσω σήμερα. Θα προσπαθήσω να είμαι όσο πιο γρήγορος γίνεται.


Έχω δύο ρόλους σήμερα εδώ. Ο ένας είναι ότι δουλεύω για την Τοπική Αυτοδιοίκηση, το Δημοτικό Συμβούλιο του Bristol και τα τελευταία δύο χρόνια ασχολούμαι με το πρόγραμμα της ηλεκτρονικής δημοκρατίας. Θα σας δώσω μερικά παραδείγματα, τόσο από το Bristol, όσο και από το πρόγραμμα σε εθνικό επίπεδο.


Εάν προσθέσει κανείς τον χρόνο που θα ξοδέψει για να ψηφίζει στη ζωή του θα δει καθαρά ότι δεν πρόκειται για δημοκρατική διαδικασία. Η ηλεκτρονική δημοκρατία βοηθά μέσω της τεχνολογίας αυτό που αποκαλούμε ενδυνάμωση των σχέσεων των αιρετών, των μελών των Τοπικών Αρχών και των ψηφοφόρων.


Το Bristol προτάθηκε ως ευρωπαϊκή πόλη για την ηλεκτρονική δημοκρατία το 2005-2006. Εργαζόμαστε για την ηλεκτρονική δημοκρατία τα τελευταία πέντε-έξι χρόνια, παρ’ όλο που δεν την αποκαλούσαμε έτσι. Στην αρχή σκοπός μας ήταν να συντονίσουμε τις πληροφορίες που είχαν να κάνουν με το Δημοτικό Συμβούλιο σε διαφορετικούς τομείς φυσικά. Τα τελευταία έξι χρόνια καταφέραμε να δημιουργήσουμε πραγματικούς χώρους στους οποίους μπορούν να αναφέρονται οι πολίτες της πόλης.


Θα σας μερικά για το Bristol. Είναι η όγδοη μεγαλύτερη πόλη στην Αγγλία. Έχει πληθυσμό τετρακόσιες χιλιάδες κατοίκους. Υπάρχουν πάρα πολλοί φοιτητές, τριάντα έξι χιλιάδες περίπου. Είναι μια δημιουργική πόλη. Είναι το σπίτι του animation.

Αν γυρίσουμε πίσω πέντε-έξι χρόνια κύριος σκοπός μας ήταν ο συντονισμός των πληροφοριών. Εκείνη την εποχή στο Ηνωμένο Βασίλειο όλοι οι Δήμοι λειτουργούσαν μέσα σε ένα πλαίσιο που είχε σκοπό την εξέλιξη της συμβουλευτικής στρατηγικής. Έτσι είχαμε μια έκρηξη σχετικά με την συμβουλευτική. Το ίδιο πρόσωπο μπορούσε να πάρει συμβουλές από δύο-τρία διαφορετικά άτομα μέσα σε μια συγκεκριμένη χρονική περίοδο και δώσαμε έμφαση στο να προσπαθήσουμε να εξελίξουμε μια πιο πρακτική μέθοδο.

Οι άνθρωποι που είχαν πρόσβαση, είτε από το σπίτι τους, είτε από τη δουλειά τους, ήταν πάρα πολύ λίγοι. Για αυτό έπρεπε να αναπτύξουμε το πληροφοριακό σύστημα και αντί να δίνουμε πολλές συμβουλές, αρχίσαμε να πείθουμε τους πολίτες για να προχωρήσουν σε self service. Δηλαδή να ψάξουν από μόνοι τους για τα ζητήματα τα οποία ήθελαν να μάθουν και να βρουν οι ίδιοι τις απαντήσεις από τις αρχές.

Εδώ είναι αυτό εδώ που δείχνει την αύξηση των επισκέψεων στον τόπο μας. Έτσι λοιπόν είχαμε περισσότερες μελέτες on line, που δεν θα αναφερθώ σε αυτό. Χρησιμοποιούσαμε τεχνολογία η οποία δεν ήταν on line σε διάφορες διασκέψεις. Υπάρχει η πιθανότητα στην Αγγλία, δεν ξέρω αν το έχετε εσείς εδώ, να ψηφίζει το κοινό στην τηλεόραση με την χρησιμοποίηση ενός τηλεκοντρόλ. Αυτό μας έδωσε την ευκαιρία να έχουμε την άποψη των θεατών. Οι άνθρωποι αρέσκονται να πατούν απλώς ένα κουμπί και να βλέπουν την άποψή τους στην οθόνη.

Όσον αφορά τον πολιτικό σχεδιασμό στην πόλη μας υπήρξε ένας διάλογος με τους κατοίκους της πόλης μας για το πόσο ψηλά θα πρέπει να είναι, παράδειγμα, τα κτίρια στην πόλη μας και μας έδωσαν τις απαντήσεις τους για να καταλάβουμε τι πρέπει να κάνουμε. Είδαμε ότι σε αυτή την περίπτωση ένα 80%-90% των πολιτών απάντησαν ηλεκτρονικά. 

Επίσης πήραμε πολλές απαντήσεις από πολίτες που δεν είχαν τον χρόνο να έρθουν αυτοπροσώπως στους Δήμους, που εργάζονταν, για παράδειγμα και είχαμε μια πιο ολοκληρωμένη εικόνα.

Ένα άλλο εργαλείο που χρησιμοποιήσαμε ήταν η ηλεκτρονική απόφαση, όπως την ονομάζουμε. Αν λοιπόν ένας πολίτης πει ότι συμφωνεί με μια αρχική δήλωση, για παράδειγμα, για τα κτίρια, εντάξει. Όμως αν πει ότι διαφωνεί, τότε δίνει και τους λόγους για τους οποίους διαφωνεί. Μπορεί να δώσει τα επιχειρήματά του. Έτσι βοηθείται η ιδέα ότι οι πολίτες έχουν λόγο. Στην πόλη υπήρχαν επιχειρήματα υπέρ και κατά κάποιας πρότασης. Ένας σκοπός ήταν να συγκεντρωθούν οι εργασίες που είχαν κάνει οι διάφοροι Δήμοι στη χώρα και να υπάρχουν περισσότερες πληροφορίες για το πώς λειτουργούν οι Δήμοι. 


Το web casting το χρησιμοποιήσαμε μέσα στα πλαίσια του εθνικού προγράμματος. Δηλαδή είναι η παρακολούθηση μέσω διαδικτύου των συναντήσεων του Δημοτικού Συμβουλίου από τους πολίτες. Έτσι οι συναντήσεις σε διάφορα μέρη παρουσιάζονταν μέσω του δικτύου και έτσι μπορούσε να υπάρχει και μια αμφίδρομη συμμετοχή των πολιτών, οι οποίοι μπορούσαν να παρουσιάσουν και τις δικές τους προτάσεις.

Κάτι που γνώρισε μεγάλη επιτυχία μέσα στα πλαίσια του προγράμματος είναι τα λεγόμενα web logs, δηλαδή ημερολόγια των αιρετών. 

Σας προκαλώ να ξεκινήσετε ένα ηλεκτρονικό ημερολόγιο, είναι πραγματικά χρήσιμο και είναι μια πολύ καλή αρχή για την ηλεκτρονική δημοκρατία, γιατί έτσι θα δείξετε στους πολίτες σας ποιες είναι πραγματικές προτεραιότητές σας.

Οι ηλεκτρονικές αιτήσεις ήταν μια από τις μεγαλύτερες επιτυχίες μας. Περισσότερα από τριάντα τρία είδη αιτήσεων ήδη γίνονται ηλεκτρονικά. Στο Bristol πολλά ζητήματα αφορούν την ανακύκλωση, το περιβάλλον και το Δημοτικό Συμβούλιο δεν γνωρίζει πάντοτε τα πάντα σχετικά με τα συστήματα αυτά. Έτσι λοιπόν υπάρχουν λίστες για τα πράγματα τα οποία μπορούν να γίνουν σχετικά με τα ζητήματα αυτά κατευθείαν μέσω του δικτύου.


Τέλος για εμένα η πραγματική δύναμη της ηλεκτρονικής δημοκρατίας έχει να κάνει με την Κοινωνία της Πληροφορίας, έχει κάνει με το ότι οι πολίτες και οι Κοινότητες έχουν τη γνώση. Είναι πολύ ωραίο να μπορούσε να μεταφέρουμε τη γνώση αυτή στην Κοινότητά μας και να ακούμε την άποψη των πολιτών.


Δεν θεωρούμε τους κατοίκους της πόλης μας παθητικούς δεκτές των πολιτικών μας. Τους καλούμε να συμμετάσχουν, να καταλαβαίνουν τις πολιτικές μας και τις υπηρεσίες που παρέχουμε και πόσο επιτυχείς είναι αυτές.


Επίσης μέσα στα πλαίσια των εκλογικών εκστρατειών ο κάθε υποψήφιος μπορεί να έχει τη δική του ιστοσελίδα και βοηθά.


Επίσης οι Δήμοι πάντοτε δημιουργούσαν διάφορα μέρη στα οποία γίνονταν διάλογοι για τα ζητήματα της πόλης. Όμως τώρα πια μπορούμε να εργαστούμε με τους κοινοτικούς οργανισμούς ηλεκτρονικά, για να μπορούν αυτοί να αναλάβουν την ευθύνη κάποιων ζητημάτων.


Τέλος θα πρέπει να πω ότι μέσα στα πλαίσια του εθνικού προγράμματος υπήρχε μεγάλη αξιολόγηση των εργασιών μας. Αυτό είναι από το Πανεπιστήμιο της Οξφόρδης και τον καθηγητή Mackintosh, καθηγητή του Έντερμπεγκ. Συνεργάστηκαν για το πρόγραμμα αυτό και προσπάθησαν να διαμορφώσουν στρατηγικές, οι οποίες οδηγούνται από την Τοπική Αυτοδιοίκηση.


Θα τελειώσω κάπου εδώ, λέγοντας ότι τα οφέλη της ηλεκτρονικής δημοκρατίας είναι ότι η εξουσία μοιράζεται ανάμεσα στους πολίτες και την Κοινότητα. Οι πολίτες έχουν και τις ευθύνες και την εξουσία. Για εμένα η ηλεκτρονική δημοκρατία είναι πολύ σημαντική. Η τεχνολογία είναι σημαντική για αυτούς που δεν έχουν πρόσβαση. Στο Ηνωμένο Βασίλειο το 80%-90% των πολιτών έχουν κάποιο είδος πρόσβασης με τεχνολογίες και σύντομα όλοι θα έχουν πρόσβαση σε κάποιο είδος τεχνολογίας. Για αυτό η ηλεκτρονική δημοκρατία για εμένα είναι μια επανάσταση και άμα να δράξουμε την ευκαιρία η ηλεκτρονική δημοκρατία θα λειτουργήσει πάρα πολύ καλά.


Ευχαριστώ πολύ.

ΠΡΟΕΔΡΕΙΟ: Ευχαριστούμε και εμείς τον κύριο Steven Hilton.

Η κυρία Μαγκλάρα από τον Δήμο Αμαρουσίου.

Ε. ΜΑΓΚΛΑΡΑ: Καλησπέρα σας, κυρίες και κύριοι. Ονομάζομαι Ελένη Μαγκλάρα και είμαι Διευθύντρια του Γραφείου Ευρωπαϊκών Προγραμμάτων στον Δήμο Αμαρουσίου. Κατανοώ απόλυτα την κούρασή σας, για αυτό θα προσπαθήσω να είμαι πολύ σύντομη και θα ήθελα να ευχαριστήσω ειλικρινά τους διοργανωτές που μου δίνουν την ευκαιρία για αυτή τη σύντομη παρέμβαση.


Ο λόγος που ζήτησα να μιλήσω είναι, γιατί, παρ’ όλο που πραγματικά εντυπωσιάστηκα από τις πρωτοβουλίες που έχουν παρουσιαστεί μέχρι τώρα, τόσο από πόλεις της υπόλοιπης Ευρώπης, αλλά και από ελληνικές πόλεις, όπως η Κοζάνη ή ο Δήμος Αθηναίων και βέβαια και από τις προσπάθειες της ΚΕΔΚΕ, στην οποία εργαζόμουν μέχρι πριν από έξι χρόνια, νομίζω ότι θα είναι χρήσιμο να δούμε το ευρυζωνικό δίκτυο του Αμαρουσίου, ένα δίκτυο που υφίσταται σήμερα και παρέχει ευρυζωνικές υπηρεσίες φωνής, εικόνας και δεδομένων σήμερα αυτή τη στιγμή που μιλάμε και νομίζω και ο κύριος Καραϊσάς το έχει δει και μπορεί να το επιβεβαιώσει ότι όντως είναι έτσι τα πράγματα.


Πως ξεκίνησε λοιπόν η ιδέα για το ευρυζωνικό δίκτυο του Αμαρουσίου. Η αφορμή δόθηκε καταρχήν από το όραμα που είχε ο Δήμαρχος εδώ και πολλά χρόνια και έδωσε την εντολή όπου γίνονταν έργα, είτε αναπλάσεων, όπου γινόταν γενικά σκαψίματα, να δημιουργείται και ένα χαντάκι, έτσι ώστε κάποια στιγμή στο μέλλον να περαστεί η οπτική ίνα.


Η αφορμή ωστόσο δόθηκε από ένα ευρωπαϊκό έργο που υλοποιήσαμε, το έργο VISIONEL. Η ιδέα ήταν ότι, ενώ έχουν γίνει πολλές επενδύσεις σήμερα στον τομέα των ευρυζωνικών υπηρεσιών, ωστόσο ο τελικός χρήστης, ο πολίτης εξακολουθεί να μην απολαμβάνει τις υπηρεσίες που θα έπρεπε ή τουλάχιστον δεν τις απολαμβάνει στην τιμή που θα έπρεπε να τις απολαμβάνει.


Από την άλλη μεριά υπάρχουν Δήμοι οι οποίοι έχουν τη δυνατότητα και τη θέληση να παρέχουν υπηρεσίες στους πολίτες συμπληρωματικές προς της τηλεπικοινωνιακές εταιρείες.


Έπρεπε λοιπόν, εκτός από το να λυθούν τα θέματα τεχνολογίας, όμως να βρεθούν και κάποια επιχειρηματικά μοντέλα που θα έκαναν αυτό το εγχείρημα βιώσιμο.


Στο έργο λοιπόν είχαμε Δήμους και τεχνολογικούς εταίρους, προμηθευτές εξοπλισμού, πανεπιστήμια και Συμβούλους, οι οποίοι συνεργάστηκαν για να αναπτύξουν μια πλατφόρμα, αυτό που θα λέγαμε triple play, που επιτρέπει στους Δήμους να παρέχουν χρήσιμες υπηρεσίες. Εδώ είναι αυτό που καταφέραμε να αναπτύξουμε στο πλαίσιο του έργου.

Αυτή είναι η πλατφόρμα του VISIONEL. Στο δεξιό μέρος της διαφάνειας μπορούμε να δούμε το κομμάτι του χρήστη. Στη μέση βλέπουμε το δίκτυο IP με τους διάφορους servers, ενώ στην αριστερή μεριά βλέπουμε τους διάφορους εξωτερικούς παρόχους υπηρεσιών. 

Για να συνοψίσουμε τους στόχους του έργου ήταν η εγκατάσταση και λειτουργία ενός IP δικτύου σε πιλοτική βάση. Η παροχή triple play, φωνή, δεδομένα και εικόνα και αξιολόγηση των παρεχόμενων υπηρεσιών, καθώς και ο καθορισμός κάποιων επιχειρηματικών μοντέλων, για να δούμε πως αυτό μπορεί να συνεχιστεί και να επεκταθεί.

Για να δούμε που βρίσκεται σήμερα το Μαρούσι. Σήμερα λοιπόν το Μαρούσι έχει ένα δίκτυο οπτικών ινών και αξιοποιεί τεχνολογίες ABSL. Αυτή τη στιγμή οι χρήστες μας διακρίνονται σε δύο κατηγορίες. Από τη μια μεριά έχουμε κάποια δημοτικά κτίρια, το Δημαρχείο, τα εξωτερικά συνεργεία, κάποιες σχολές που έχουμε, κολέγια και κάποια γυμνάσια. Από την άλλη μεριά έχουμε τριάντα έξι συνδέσεις κατοικιών, οι οποίες βρίσκονται σε τέσσερις πολυκατοικίες. Οι υπηρεσίες που παρέχουμε αυτή τη στιγμή είναι γρήγορο Internet, voip, video on demand και video τηλεφωνία. 

Να διευκρινίσω ότι στο σημείο αυτό ότι το περιεχόμενο που παρέχουμε στο on demand είναι μη εμπορικό, καθώς, παρά τις προσπάθειές μας, δεν μπορέσαμε να κλείσουμε συμφωνία με έναν εμπορικό πάροχο περιεχομένου.

Δεν ξέρω αν φαίνεται καλά, εδώ η πράσινη γραμμή δείχνει το δίκτυο οπτικών ινών που έχει σήμερα το Μαρούσι και έχει ένα μήκος 3,5 χιλιομέτρων. Ενώ πολύ σύντομα θα έχουμε στη διάθεσή μας άλλα 8,5 χιλιόμετρα πάνω στην κόκκινη γραμμή που βλέπετε. Ενώ ταυτόχρονα προσπαθούμε να συνεργαστούμε και με άλλους παρόχους για την επέκταση του δικτύου.

Εδώ είναι μια άλλη άποψη που βλέπουμε πως είναι συνδεδεμένα τα διάφορα κτίρια που ανέφερα πάνω στο δίκτυό μας και αυτό είναι για τους τεχνικούς που βρίσκονται στην αίθουσα, για να δουν πως δείχνει το δίκτυο στην πραγματικότητα.

Αυτό δίνει μια εικόνα το τι έχει ο χρήστης στο σπίτι του, προκειμένου να απολαμβάνει αυτές τις ευρυζωνικές υπηρεσίες. Μπορούμε να δούμε ότι έχει ένα modem, υπάρχει ένα (..) gate way, στο οποίο συνδέεται το τηλέφωνο. Υπάρχει ένα set of box για να μπορεί να βλέπει το περιεχόμενο στον υπολογιστή του.

Θα κλείσω με τα επόμενα βήματα που θέλει να πάρει ο Δήμος. Από τη μια είναι η επέκταση του δικτύου οπτικών ινών, όπως προανέφερα, έτσι ώστε να μπορέσουμε να καλύψουμε περισσότερους δημότες και από την άλλη θέλουμε να εισάγουμε και νέες υπηρεσίες, όπως home web, τηλεβοήθεια, τηλεκπαίδευση, ηλεκτρονική διακυβέρνηση και άλλες υπηρεσίες που θα προκύψουν και θα μας υποδείξουν και οι χρήστες μας.

Επίσης ήθελα να αναφέρω, εκτός από το δίκτυο οπτικών ινών, αυτή τη στιγμή έχουμε στον Δήμο και τρία ασύρματα δίκτυα που λειτουργούν. Φοβάμαι ότι εμείς δεν καταφέραμε να αποφύγουμε να κάνουμε την ίδια δουλειά πολλές φορές, αλλά υπήρχε και η λογική ότι καλύτερα να κάνουμε κάτι που θα μας στοιχίσει περισσότερο, παρά να μην κάνουμε τίποτα και να χάσουμε τελικά το τρένο. Οπότε ένας από τους άμεσους στόχους μας είναι και να ενοποιήσουμε όλα αυτά τα συστήματα που έχουμε τα ασύρματα και το δίκτυο των οπτικών ινών.

Αν νομίζετε τώρα ότι θα μπορούσαμε να φανούμε κάπου χρήσιμοι στους υπόλοιπους Δήμους που θέλουν να προχωρήσουν σε τέτοιες προσπάθειες, είμαστε εμφανώς ευτυχείς να ανταλλάξουμε και να μοιραστούμε τις εμπειρίες μας.

Σας ευχαριστώ πολύ για την προσοχή σας. Ελπίζω να άξιζε τον χρόνο σας και σας ευχαριστώ πάρα πολύ που μου δώσατε την ευκαιρία να παρέμβω.

ΠΡΟΕΔΡΕΙΟ: Ευχαριστούμε και εμείς την κυρία Μαγκλάρα. Εδώ τελειώνει η δεύτερη ενότητα. 
3Η ΕΝΟΤΗΤΑ

ΠΡΟΕΔΡΕΙΟ (Γ. ΒΑΡΣΑΔΑΝΗΣ): Παρά το προχωρημένο της ώρας υπάρχει συμμετοχή. Σημαίνει ότι υπάρχει ενδιαφέρον. Το θέμα είναι σημαντικό, ενδεχομένως και η ομάδα καλή. Προχωρούμε στην τρίτη ενότητα. Προγραμματική Περίοδος 2007-2013 Εθνικό Στρατηγικό Πλαίσιο Αναφοράς και Κοινωνία της Πληροφορίας.


Εισηγητής πρώτος ο κύριος Θόδωρος Καρούνος. Ας αναφέρουμε την προηγούμενη ιδιότητά του. Ήταν επικεφαλής της Διαχειριστικής Αρχής του Επιχειρησιακού της Κοινωνίας της Πληροφορίας. Είναι μέλος της ομάδας τώρα που υποστηρίζει επιστημονικά την ΚΕΔΚΕ του εργαστηρίου του Εθνικού Μετσόβειου Πολυτεχνείου. Έχει πάρει ενεργό ρόλο σε όλη αυτή τη δουλειά που γίνεται χρόνια της επιστημονικής υποστήριξης της ΚΕΔΚΕ με υπερπολύτιμη συμβολή. Τον παρακαλούμε να εισηγηθεί και τις εμπειρίες του και τις προτάσεις του σε σχέση με τον τρόπο παρέμβασης της Αυτοδιοίκησης στην επόμενη προγραμματική περίοδο.

Θ. ΚΑΡΟΥΝΟΣ: Κυρίες και κύριοι, κύριε Πρόεδρε, ευχαριστώ για τα καλά λόγια, θα προσπαθήσω να είμαι σύντομος, όχι παραπάνω από δέκα λεπτά, να θέσω το πλαίσιο του προβληματισμού, προφανώς η αναλυτική μελέτη, για όσους έχουν τον χρόνο να τη διαβάσουν είναι στον δικτυακό τόπο του συνεδρίου.


Εμείς βασικά σαν ομάδα, προφανώς η δουλειά που παρουσιάζω είναι μια συλλογική δουλειά, δεν είναι προσωπική δουλειά δική μου, προφανώς έχω συμβάλει και εγώ με την εμπειρία μου σε αυτή τη δουλειά, ακολουθήσαμε μια κλασική προσέγγιση μεθολογικά ως προς τη μελέτη. Δηλαδή προσπαθήσαμε να συγκεντρώσουμε όλη τη δουλειά που είχε γίνει, τόσο για το Γ΄ Κ.Π.Σ., όσο και για το Δ΄ Κ.Π.Σ. και είναι δημόσια διαθέσιμη. Καταγράψαμε ότι έχει ανακοινωθεί από πλευράς δημόσιας διοίκησης. Προσπαθήσαμε να καταγράψουμε καλές και κακές πρακτικές, τόσο στην Ελλάδα, όσο και διεθνώς και να τις παραθέσουμε, γιατί νομίζω ότι είναι χρήσιμες για όλους μας και παράλληλα στο μέτρο του δυνατού προσπαθήσαμε να κωδικοποιήσουμε και να φέρουμε στα μέτρα της ελληνικής πραγματικότητας τεχνογνωσία, γιατί το δύσκολο – και νομίζω ότι το ξέρετε καλύτερα από εμένα όλοι σας – δεν είναι να βρούμε καλές πρακτικές, είναι βασικά να μεταφέρουμε αυτή την τεχνογνωσία, ώστε να είναι υλοποιήσιμη στον χώρο και στον χρόνο που ζούμε εμείς και εργαζόμαστε και αυτή είναι η πρόκληση για όλες τις καλές πρακτικές. Προφανώς καλές πρακτικές υπάρχουν πάρα πολλές. Η δυσκολία είναι πως αυτές γίνονται καλές πρακτικές στη χώρα μας. Εκεί είναι η πρόκληση για εμάς.


Τα θέματα της παρουσίασης είναι τέσσερα και αρκετά σύντομα. Γιατί βρισκόμαστε εδώ και συζητάμε είναι προφανές. Όμως καλό είναι να το έχουμε και κωδικοποιημένο. Το ότι έχει η ΚΕΔΚΕ στρατηγική, ποια είναι τα ζητήματα που τίθενται σε συζήτηση και ποιες είναι οι επιλογές για την Τοπική Αυτοδιοίκηση.


Το προφανές ότι είναι επίκαιρο το θέμα, γιατί έχει τεθεί και έχει μπει στο τραπέζι και συζητιέται και από την Ευρωπαϊκή Επιτροπή. Δηλαδή η Ευρωπαϊκή Επιτροπή η ίδια έχει αρχίσει να συζητά εδώ και καιρό με πολλές εκθέσεις, πιο γνωστή του Βιν Κοκ, του πρώην Πρωθυπουργού της Ολλανδίας με τον τρόπο που υλοποιείται η Λισσαβόνα. Έχουν τεθεί κάποια ερωτήματα. Υπάρχει ένα δεύτερο στοιχείο που είναι μια τάση για αποκέντρωση, είναι μια διεθνής τάση, είναι μια ευρωπαϊκή τάση και αγγίζει τον τρόπο της διαχείρισης των διαρθρωτικών πόρων και για εμάς εδώ σήμερα στην Ελλάδα σε αυτή την ιστορική περίοδο είναι οι δυνατότητες που ανοίγει ο σχεδιασμός για την επόμενη προγραμματική περίοδο.


Νομίζω ότι αυτά τα τρία στοιχεία είναι σημαντικά να τα λάβουμε υπόψη μας, για να προχωρήσουμε αυτή τη συζήτηση. Προφανώς, το προφανές, έχει τη σημασία του και εμείς υποχρεούμαστε να το αναφέρουμε, η ΚΕΔΚΕ έχει διατυπώσει αναλυτικά και έχει καταθέσει – και είναι και δημόσια διαθέσιμη και από τον Ιανουάριο σε ένα πολύ αναλυτικό έγγραφο – μια αυτοτελή στρατηγική. Αυτή έχει πολύ βασικά χαρακτηριστικά. Ομιλητές πριν από εμένα με μεγαλύτερη πολιτική επάρκεια τις έχουν παρουσιάσει με σαφήνεια. Εγώ για λόγους πληρότητας τις παραθέτω εδώ και προχωρώ στο επόμενο θέμα.


Ποια είναι τα βασικά ζητήματα; Ένα βασικό ζήτημα και πολύ κρίσιμο, μπαίνει σαν ερώτημα βέβαια και εμείς σαν μελετητές του θέτουμε σαν ερώτημα και είναι χρήσιμο να μας προβληματίσει όλους, είναι αν υπάρχουν οι κατάλληλοι μηχανισμοί με βάση την εμπειρία του Κ.Π.Σ. έως σήμερα, για να υλοποιηθούν οι στόχοι της Λισσαβόνας. Το ερώτημα είναι σαφές, είναι και προφανές, γιατί σαν Ευρώπη και σαν Ελλάδα ακόμα ειδικότερα δεν έχουμε πιάσει τους στόχους της Λισσαβόνας. Από εκεί που προκύπτει αυτό το ερώτημα.


Το δεύτερο είναι πιο ουσιαστικό ερώτημα που βασικά βάζει τον προβληματισμό. Δηλαδή μπορούν σήμερα πια με τον βαθμό πολυπλοκότητας που έχει αποκτήσει η διακυβέρνηση οι κεντρικές κυβερνήσεις να ελέγχουν τις οικονομικές διεργασίες για ότι αφορά τις τοπικές οικονομίες, χωρίς να έχουμε ένα σχήμα αποκέντρωσης υλοποιημένο; Αυτό είναι – νομίζω – ένα δεύτερο ερώτημα, πάρα πολύ κρίσιμο που προφανώς απαντά εν μέρει στο πρώτο ερώτημα, γιατί πολλοί από τους στόχους δεν υλοποιούνται.


Ένα τρίτο ακόμα πιο κρίσιμο από όλα τα ερωτήματα έχει να κάνει με το οδηγούμαστε με αυτό το μοντέλο υλοποίησης των στόχων της Λισσαβόνας. Δηλαδή πρακτικά έχουμε μια σειρά από δεσμεύσεις που αναλαμβάνονται από τις κυβερνήσεις σε ευρωπαϊκό επίπεδο, οι οποίες όμως δεν θεωρούνται, οι μηχανισμοί, οι διαδικασίες λήψης των αποφάσεων δεν επιτρέπουν στις τοπικές κοινωνίες να τις θεωρήσουν δική τους υπόθεση. Δηλαδή να υπάρχει μια συνευθύνη στην υλοποίηση αυτών των στόχων.


Τώρα ποιες είναι οι επιλογές για την Τοπική Αυτοδιοίκηση; Δηλαδή με δεδομένα τα ερωτήματα τι μπορούμε να κάνουμε; Ένα στοιχείο προφανώς – και πρέπει αυτό να δούμε πως ενσωματώνεται στον τρόπο λειτουργίας της Τοπικής Αυτοδιοίκησης – είναι να έχει τη δυνατότητα, να έχει την ευελιξία η Τοπική Αυτοδιοίκηση σε όλες τις βαθμίδες με την περιφέρεια που μας λείπει, με τη Νομαρχία που έχουμε και με τους Δήμους που έχουμε σήμερα, αλλά με συντονισμό κεντρικό να υλοποιεί τα έργα.


Βασικό στοιχείο των επιλογών αυτών είναι αυτό που θα ονομάσουμε κοινωνική συνευθύνη. Κάνω μια πικρή παρένθεση. Είδαμε την περιγραφή του τρόπου που δουλεύει ο Δήμος της Βαρκελώνης. Αυτό δεν καταλαβαίνουμε άμεσα, αλλά αν προσέξουμε τι συμβαίνει στη Βαρκελώνη πρακτικά ο πολίτης είναι συνυπεύθυνος στη διαχείριση των υπηρεσιών που του παρέχει ο Δήμος. Αν το μεταφέρουμε αυτό στη διαχείριση των προγραμμάτων δείτε πόσο ουδέτερα νοιώθει ο μηχανισμός, το στέλεχος ενός Δήμου απέναντι στα προγράμματα που καλείται να υλοποιήσει, που προφανώς τα προγράμματα αυτά σχεδιάζονται για να φέρουν εις πέρας κάποιους στόχους της Ευρωπαϊκής Ένωσης που είναι στην ατζέντα της Λισσαβόνας. Δηλαδή έχουμε ένα πρόβλημα συνευθύνης. Αυτό είναι πολύ κεντρικό. Η αίσθηση της συνευθύνης δεν είναι ορατή σε όλους. Μπορεί να είναι ορατή στα κεντρικά πολιτικά στελέχη, στον κεντρικό μηχανισμό, αλλά δεν είναι αισθητή με τον ίδιο τρόπο στον Δήμο, στη Νομαρχία ότι είμαστε συνυπεύθυνοι όλοι και κατ’ επέκταση και ο πολίτης ο ίδιος, ο οποίος είναι χρήστης των υπηρεσιών που προκύπτουν από αυτό.


Ανέφερα το παράδειγμα της Βαρκελώνης για να δείτε ότι η συνευθύνη έχει πολλά επίπεδα και αρχίζει από το κεντρικό κράτος, πάει στην Τοπική Αυτοδιοίκηση και πάει στον πολίτη. Μόνο έτσι πετυχαίνει ένα έργο. Δεν πετυχαίνει ένα έργο μόνο όταν λειτουργεί σωστά, δηλαδή είναι οι διαδικασίες σωστές. Όταν είναι το αποτέλεσμα πλήρες και εξυπηρετείται ο πολίτης. Προφανώς στον βαθμό που υπάρχει αυτός ο κύκλος σε αυτές τις κεντρικές επιλογές οδηγούμαστε σε μια ισότιμη συμμετοχή των περιφερειών που δεν έχουμε, αυτοδιοικούμενων εννοώ, που έχουν άλλες ευρωπαϊκές χώρες και από εκεί έχουμε τα καλά παραδείγματα και λειτουργίες στην οικονομία που πράγματι υπερβαίνουν τα αρνητικά της παγκοσμιοποίησης. 


Τώρα με βάση τη μελέτη και τη δουλειά που κάναμε καταγράψαμε πέντε περιοχές που νομίζουμε ότι πρέπει να κινηθεί η Τοπική Αυτοδιοίκηση σε σχέση με το Δ΄ Κ.Π.Σ. Μια προφανής περιοχή που είναι όμως αντικείμενο αξιολόγησης είναι ποιες δράσεις πρέπει να συνεχιστούν από το Γ΄ Κ.Π.Σ. στο Δ΄ Κ.Π.Σ. Είναι ένα κεντρικό ερώτημα. Εδώ υπάρχουν πολλά δομικά προβλήματα, δεν θέλω να τα θίξω. Το βασικότερο δομικό πρόβλημα είναι για ότι έργα έχουμε αδυναμία να τα χρηματοδοτήσουμε προσπαθήσουμε να τα σχεδιάσουμε ξανά στο χαρτί και να παρουσιάσουμε σαν νέα έργα και έτσι να καλύψουμε το κενό που έχουμε λειτουργικών δαπανών και αυτό δεν είναι ο καλύτερος τρόπος για τα έργα που θα συνεχίσουν.


Δεύτερον και εξίσου σημαντικό είναι να σχεδιάσουμε έγκαιρα τις κεντρικές δράσεις στήριξης της Τοπικής Αυτοδιοίκησης για να  φέρει αυτά τα έργα εις πέρας.


Τρίτο εξίσου σημαντικό είναι δράσεις που προτάθηκαν και αξιολογήθηκαν στο Γ΄ Κ.Π.Σ., αλλά δεν υλοποιήθηκαν και είναι καλό μέσα από μια διαδικασία αξιολόγησης να δούμε πως αυτές συνεχίζουν.


Μετά τους δύο βασικούς τομείς, που θα έλεγα ότι είναι οι κύριοι τομείς στους οποίους θα πρέπει να σχεδιαστούν έργα για το Δ΄ Κ.Π.Σ. Είναι τομείς με έμφαση στην οργάνωση και παροχή υπηρεσιών για τους πολίτες, όπως παράδειγμα της Βαρκελώνης και άλλων Δήμων, αλλά και δράσεις για την ανάπτυξη συνεργασιών. Αυτό είναι πάρα πολύ κρίσιμο, πρέπει να το κρατήσουμε, γιατί, όπως θα δούμε στη συνέχεια, ένα κεντρικό ζήτημα είναι ότι για να πετύχουμε τους στόχους της ατζέντας της Λισσαβόνας δεν αρκούν οι πόροι των Διαρθρωτικών Ταμείων, χρειαζόμαστε έναν ευρύτερο σχεδιασμό.


Θα ήθελα να σας αφήσω με αυτά τα τρία ζητήματα. Δηλαδή οι πόροι των Διαρθρωτικών Ταμείων δεν αρκούν, αλλά πρέπει να σκεφτούμε κάπως συνολικότερα. Το παράδειγμα της Κοζάνης που είδαμε πριν, το έξυπνο χωριό, είναι ένα παράδειγμα. Πρέπει να το δούμε, να το μελετήσουμε, να το δούμε τοπικά με έναν σχεδιασμό και με ολοκληρωμένα επιχειρηματικά σχέδια για να δούμε πως θα προχωρήσουμε.


Ένα δεύτερο στοιχείο, το είδαμε σε όλες τις παρουσιάσεις, κυρίως από το εξωτερικό, είναι το θέμα της καινοτομίας. Αν δεν είμαστε καινοτόμοι, δεν μπορούμε να είμαστε αποτελεσματικοί. Αν δεν μπορούμε να ενσωματώσουμε δημιουργικά την καινοτομία στα έργα που υλοποιούμε δεν θα δούμε ορατά αποτελέσματα, θα έχουμε τον φαύλο κύκλο που περιέγραψε και με στοιχεία ο κύριος Χάγιος νωρίτερα που είναι η εμπειρία μας σε πολλές τέτοιες περιπτώσεις.


Άρα εγώ κλείνω και σας αφήνω με αυτή τη σκέψη, ότι σήμερα τα έργα τα οποία υλοποιούμε κρίνονται από τον τρόπο με τον οποίο ενσωματώνουν την καινοτομία στην περιοχή και ένα κρίσιμο για εμάς που έχουμε την ύπαιθρο και ξέρουμε τα προβλήματα που αντιμετωπίζουμε στην ύπαιθρο ότι η καινοτομία δεν είναι μόνο για τα αστικά κέντρα. Αν δεν καταφέρουμε μέσα από τα έργα που θα υλοποιήσουμε και ειδικά από τα εργαλεία της Κοινωνίας της Πληροφορίας, δηλαδή της τεχνολογίας του διαδικτύου, να κάνουμε βιώσιμη το να ζεις κανείς και να επαγγέλλεται κάτι στην υπόλοιπη Ελλάδα, θα ζούμε τα φαινόμενα αυτά που είμαστε μάρτυρες τα τελευταία χρόνια.


Να παραβιάσω αυτό που είπα πριν κα να πω μια τελευταία λέξη. Το διαδίκτυο και οι τεχνολογίες του προσφέρουν μεγάλη ευκαιρία για να αντιστρέψουμε και να ανατροφοδοτήσουμε ένα νέο μοντέλο ανάπτυξης. Δεν είναι εύκολα οπτικοποιήσιμο και δεν είναι και εύκολα κατανοητό, γιατί δεν έχουμε τη δυνατότητα να έχουμε στη χώρα μας ευρυζωνικό δίκτυο, μαζικά διαθέσιμο και φτηνό, ώστε να μην είναι στοιχείο το κόστος. Προφανώς υπάρχουν και άλλα προβλήματα, δεν είναι μόνο το κόστος. 


Αν τα δούμε αυτά πρώτα για τη δημόσια διοίκηση θα δούμε ότι γενικά αλλάζει ο τρόπος με τον οποίο λειτουργεί και εσωτερικά η δημόσια διοίκηση και μια επιχείρηση και το επιχειρείν γενικότερα. Νομίζω ότι αυτό είναι το κλειδί αυτή τη στιγμή. Είναι μια ιστορική ευκαιρία για εμάς οι τεχνολογίες του διαδικτύου να τροφοδοτήσουν έναν νέο κύκλο ανάπτυξης για τη χώρα μας, ένας κύκλος ανάπτυξης που τις τελευταίες δεκαετίες, γιατί προφανώς η Ελλάδα έχει αλλάξει από το ’60, το ’70, το ’80 και το ’90, είμαστε πλέον στις εικοσιπέντε πιο ανεπτυγμένες χώρες του κόσμου και πρέπει να λύσουμε αυτή την αναντιστοιχία που έχουμε. Ενώ σαν οικονομία είμαστε εικοστοί πέμπτοι, σε πολλές άλλους δείκτες είμαστε τεσσαρακοστοί. Να ανοίξει λοιπόν ένας νέος κύκλος ανάπτυξης για τη χώρα μας. 


Ευχαριστώ.

ΠΡΟΕΔΡΕΙΟ: Ευχαριστούμε τον κύριο Θόδωρο Καρούνο. Η εισήγηση επικεντρωμένη στην εφαρμογή, αλλά και εύστοχα συνδεμένη με τον σχεδιασμό, με τη δυνατότητα, με την ανάγκη Κοινωνία της Πληροφορίας να υποστηρίξει συνολικά την Αυτοδιοίκηση. Εισήγηση με τόνους αισιοδοξίας, παρ’ όλο το εξαιρετικό βάρος στα ζητήματα της υλοποίησης.


Να συνεχίσω εγώ. Καλησπέρα σας. Βασαρδάνης Γιώργος, είμαι ο Διευθύνων Σύμβουλος της Πληροφόρησης Επιμόρφωσης της Τοπικής Ανάπτυξης Α.Ε., Αναπτυξιακής Μελετητικής Εταιρείας της Αυτοδιοίκησης που έχει με έναν ρόλο πολύ ενδιαφέροντα και ουσιαστικό, αφορά στην υποστήριξη της ΚΕΔΚΕ για ζητήματα της Κοινωνίας της Πληροφορίας και για θέματα και για αντικείμενα συγχρηματοδοτούμενων από την Ευρωπαϊκή Ένωση προγραμμάτων.


Κυρίες και κύριοι, θα προσπαθήσω να μεταφέρω πιο πολύ έναν προβληματισμό, με τον οποίο δουλεύει η επιστημονική ομάδα της ΚΕΔΚΕ, όχι μόνο η ομάδα της ΠΕΤΑ, συνολικά το επιστημονικό δυναμικό που υποστηρίζει την ΚΕΔΚΕ στα ζητήματα αυτά, σε σχέση με την πρόταση για την επόμενη προγραμματική περίοδο ειδικά στα θέματα της Κοινωνίας της Πληροφορίας των τεχνολογιών πληροφορικής και επικοινωνιών.


Ξανά λέω προβληματισμό, ούτως ώστε να διευκολύνουμε και την όποια συζήτηση μπορεί να γίνει, έστω και με αυτό το προχωρημένο της ώρας.


Να ξεκινήσουμε από την πληροφορία που έχει επανειλημμένα διατυπωθεί ότι η ΚΕΔΚΕ με πολύ συστηματικό τρόπο, αρκετό καιρό τώρα, σχεδόν έναν χρόνο και παραπάνω, προσπαθεί να σχεδιάσει την παρουσία της Αυτοδιοίκησης στα επιχειρησιακά προγράμματα της επόμενης προγραμματικής περιόδου, στα περιεχόμενα τα προγραμματικά της περιόδου 2007-2013, αλλά και όλο και συστηματικά και με πιο ολοκληρωμένο τρόπο και σε συστήματα επιχειρησιακά, συστήματα οργάνωσης όλης αυτής της υπόθεσης.


Από αυτή την προσπάθεια που γίνεται πάνω από έναν χρόνο για την προσέγγιση 4ης προγραμματικής περιόδου έχουμε κάνει πολλά βήματα για τον τρόπο της προσέγγισης. Θέλω να πω το εξής: εκτιμώ ότι και στα συστήματα της Κοινωνίας της Πληροφορίας καλύτερο είναι να διατυπώσουμε ως Αυτοδιοίκηση, ως ΚΕΔΚΕ, την πρότασή μας ξεκινώντας από μια συνολικότερη εξέταση, δηλαδή από στρατηγικά ζητήματα, για να έρθουμε πολύ πιο αποτελεσματικά – νομίζω – στην αντιμετώπιση των ζητημάτων της εφαρμογής και ανάλογων θεμάτων και τούτο και αξιοποιώντας και την εμπειρία του Γ΄ Κοινοτικού Πλαισίου Στήριξης.


Βασικό στοιχείο του Γ΄ Κοινοτικού Πλαισίου Στήριξης είναι, πέραν από το θέμα των καθυστερήσεων στην εφαρμογή, ότι πάρα πολλές προτάσεις και δικές μας και της Αυτοδιοίκησης συνιστούν ένα σύνολο έργων και πολύ λιγότερο μια πολιτική στοχευμένη, η οποία θα μπορούσε ενδεχομένως να υποστηρίξει συνολικότερα την αναβάθμιση και τον ρόλο της Αυτοδιοίκησης και στη σχέση της με την κοινωνία και στην υποστήριξη των αναγκών της ανταγωνιστικότητας και στη βελτίωση της ίδιας της Αυτοδιοίκησης.


Καταρχήν οι προτάσεις της ΚΕΔΚΕ μέχρι στιγμής έχουν κατατεθεί, περιέχονται σε δύο-τρία κείμενα σημαντικά αναρτημένα στο διαδίκτυο. Η ΚΕΔΚΕ είναι ο βασικός κοινωνικός εταίρος, ο κοινωνικός εταίρος που έχει κάνει την πιο ολοκληρωμένη πρόταση στα πλαίσια του διαλόγου για το Δ΄ Κοινοτικό Πλαίσιο Στήριξης και η συμβολή σημαντικών συναδέλφων, οι οποίοι είναι παρόντες σε αυτή την αίθουσα, όπως είναι ο Πάνος ο Μαΐστρος, σε όλη αυτή την υπόθεση πρέπει να αναφέρεται και να αξιοποιείται.


Σε ότι αφορά την πρότασή μας η σύνδεση με τη στρατηγική θα μπορούσε να είναι αυτή που κατατίθεται και με την πρόταση του Πολυτεχνείου, στρατηγική για την ανάπτυξη των υποδομών, ανάπτυξη ηλεκτρονικών υπηρεσιών και περιεχόμενου, ανάπτυξη ανθρώπινου δυναμικού. Εν τούτοις από τις επεξεργασίες ερχόμαστε και παρακάτω.


Για παράδειγμα, πριν από μήνες η ΚΕΔΚΕ και με δουλειά του Ινστιτούτου της Τοπικής Αυτοδιοίκησης κατέθεσε μια πρόταση για την περιφερειακή ανάπτυξη. Εκεί μπήκε πολύ απλά και καθαρά – και μπαίνει από τη ζωή την ίδια – το ζήτημα των ισχυρών ΟΤΑ. Για την ενίσχυση των ΟΤΑ ερχόμαστε πολύ εύκολα στο να συζητήσουμε για ηλεκτρονικό Δήμο, να συζητήσουμε για Δήμο στρατηγείο. Υπάρχουν τέτοιες διατυπώσεις στα κείμενα της ΚΕΔΚΕ, τα οποία αμέσως μας συνδέουν με σημαντικά ζητήματα της Κοινωνίας της Πληροφορίας.


Υπάρχουν πάρα πολύ μεγάλες δυσκολίες να περπατήσουμε προς αυτή την κατεύθυνση πρακτικά και συγκεκριμένα. Παρ’ όλα αυτά, λέω ξανά ότι θεωρώ και για λόγους συνολικότερης πολιτικής που αφορούν τα θέματα της Κοινωνίας της Πληροφορίας, αλλά και για λόγους διαμόρφωσης προτάσεων που να αντέχουν και να υποστηρίζουν πολιτικές, καλό είναι να ξεκινάμε αυτή την περίοδο με όρους αξιοποιώντας τη συνολικότερη στρατηγική.


Τώρα θα σας πω σε ότι αφορά τον σχεδιασμό και την πρόταση της ΚΕΔΚΕ έναν προβληματισμό που σχετίζεται, ήταν διάχυτος και στις συζητήσεις που έχουν γίνει μέχρι τώρα, μπήκε εμφατικά από τους συναδέλφους της ομάδας του Πολυτεχνείου, τον Άγγελο τον Χάγιο, είναι πρόβλημα που υπάρχει, το αντιμετωπίζουμε καθημερινά στη συζήτηση που κάνουμε με τους συναδέλφους που εμπλέκονται στα ζητήματα της Κοινωνίας της Πληροφορίας στους Δήμους, είναι το πρόβλημα της μεταβατικότητας. Έχουμε εντοπίσει πλέον ότι έστω και σε ένα μέγεθος μικρό τριακόσιοι πενήντα Δήμοι δουλεύουν σοβαρά έργα της Κοινωνίας της Πληροφορίας, τα έχουν εντάξει. Προσπαθούν να τα περπατήσουν και αυτό γίνεται τώρα, ελάχιστο χρόνο πριν μπει μπροστά το Δ΄ Κοινοτικό Πλαίσιο Στήριξης.

Ερώτημα κρίσιμο. Ο κύριος Καρούνος έδωσε μια απάντηση εκεί πέρα, ότι θέλει επιλογή, ποια από αυτά θα στηρίξουμε και σε ποια θα πούμε όχι. Εν τούτοις νομίζω ότι πρέπει συνολικά να δούμε πως θα απαντήσουμε στα προβλήματα αυτά της μεταβατικότητας. Θεωρώ ότι και για τα στελέχη τα παρόντα της Διαχειριστικής Αρχής, όπως και για τα δύο Υπουργεία που στηρίζουν όλη αυτή την υπόθεση που σχετίζεται με την Κοινωνίας της Πληροφορίας και τη βελτίωση διοικητικής ικανότητας, αυτό τα θέμα της μεταβατικότητας είναι ένα από τα κρίσιμα ζητήματα που πρέπει να απαντηθεί με πολύ ολοκληρωμένο τρόπο.

Επόμενο θέμα που σχετίζεται πάλι, αποτυπώθηκε σε όλες τις ομιλίες, τις εισηγήσεις τις επίσημες της ΚΕΔΚΕ, στις συζητήσεις και το οποίο πρέπει να ενσωματώσουμε στην πρότασή μας, είναι το πρόβλημα της υλοποίησης και της υποστήριξης. Είναι σαφές της υλοποίησης, περίπου ομόφωνη είναι η άποψη, ότι χρειάζεται να στηθεί ένα σύστημα υποστήριξης, ένας μηχανισμός υποστήριξης των ΟΤΑ για όλη αυτή την ιστορία, εδώ να επαναλάβουμε έναν προβληματισμό για την ανάγκη να μην στήσουμε ξανά ένα σύστημα άτεγκτο, βαρύ δίπλα στη δομή την κανονική της Αυτοδιοίκησης, το οποίο θα απορροφήσει πόρους, θα δημιουργήσει στη συνέχεια προβλήματα τέτοια που θα δυσχεράνουν την υλοποίηση των έργων.

Έγινε πρόσφατα η συζήτηση, μια παρουσίαση τους προγράμματος των ανθρωπίνων πόρων για την 4η προγραμματική περίοδο. Εκεί – νομίζω – η γεύση που αποκομίσαμε όσοι πήραμε μέρος σε αυτή τη συζήτηση ήταν ότι υπάρχει μια ουσιαστική αδυναμία. Ποια αδυναμία;  Επανέρχεται, διατηρείται ενδεχομένως ή δεν αλλάζει από την πρόταση που επεξεργάζονται το σύστημα με το οποίο δουλεύεται το πρόβλημα των ανθρώπινων πόρων. Ένα βαρύ σύστημα το οποίο έχει και κόστη και δυσχέρειες και τα υπόλοιπα. Αυτό πρέπει να το αποφύγουμε.

Θεμελιώδες ζήτημα σε ότι αφορά τα θέμα της Κοινωνίας της Πληροφορίας είναι το θέμα του ανθρώπινου δυναμικού σε όλη του τη διάσταση, όχι μόνο σε επίπεδο στελεχών εργαζομένων στους ΟΤΑ, σε επίπεδο πολιτικού προσωπικού. Δεν μπορούν να περπατήσουν τα ζητήματα της Κοινωνίας της Πληροφορίας, χωρίς να γίνει τομή στην αποδοχή αυτών των θεμάτων και στην ενθάρρυνση και στην υιοθέτηση και στην ενσωμάτωση αυτής της λογικής από το πολιτικό προσωπικό της Πρωτοβάθμιας Αυτοδιοίκησης και της Δευτεροβάθμιας συνολικά της Αυτοδιοίκησης. Αυτό είναι κρίσιμο ζήτημα και δεν ήταν τυχαία και η αναφορά του Προέδρου και η αναφορά του Γενικού Γραμματέα στις εισηγήσεις τους για μια συνιστώσα που πρέπει να μπει στην ημερήσια διάταξη της επόμενης προεκλογικής περιόδου, που αφορά την ανάγκη να μπει και στους πολίτες, αλλά και στο πολιτικό προσωπικό να μπουν αυτά τα ζητήματα που σχετίζονται με την Κοινωνία της Πληροφορίας.

Το τρίτο, το θέμα το επικοινωνιακό, δεν είναι ολοκληρωμένη η διατύπωση. Είναι ένα πρόβλημα ιδεολογικό, σε εισαγωγικά είπε ο κύριος Χρήστος Παλαιολόγος, αλλά εγώ λέω και χωρίς εισαγωγικά που αφορά την ανάγκη συνολικά και η κοινωνία και η Αυτοδιοίκηση να κάνει ένα βήμα, για να αρχίσει να ενσωματώνει αυτή τη λογική που προκύπτει από τις τεχνολογίες πληροφορικής επικοινωνιών και στην καθημερινότητά της και στον σχεδιασμό της και στην αντίληψή της. Καταγράφονται και σε άλλες κοινωνίες, λογικά θα καταγραφούν και την ελληνική κοινωνία φοβικές αντιδράσεις, οπισθοδρομικές επί της ουσίας, σε σχέση με την αξιοποίηση των νέων τεχνολογιών. Εκεί θέλει πραγματικά μια πολύ συστηματική δουλειά, πειστική, αλλά και επιθετική, για να επεμβαίνουμε σιγά-σιγά και να εξοικειώνουμε και τη νέα γενιά προς αυτή την κατεύθυνση.

Κλείνω με ορισμένα ζητήματα που αφορούν τον επιχειρησιακό σχεδιασμό, τα οποία αντιμετωπίστηκαν από την ΚΕΔΚΕ. Νομίζω ότι ο Προϊστάμενος της Διαχειριστικής Αρχής, ο κύριος Χρηστάκος θα τα θέσει αναλυτικότερα. Μας έκανε εντύπωση αυτή η εγκύκλιος που κυκλοφόρησε τις προηγούμενες ημέρες, που έβαζε ορισμένες προδιαγραφές για την αρχιτεκτονική των προγραμμάτων, περιλαμβανομένων και των προγραμμάτων και της βελτίωση της διοικητικής ικανότητας και των τομεακών δηλαδή εν ολίγοις.

Θέλει έναν σχολιασμό. Εμάς σαν ΚΕΔΚΕ, επειδή έχει προχωρήσει αρκετά η επεξεργασία αυτής της υπόθεσης, της πρότασής μας, επειδή διεκδικούμε σαν ΚΕΔΚΕ, σαν Αυτοδιοίκηση ρόλους σημαντικούς και σε επίπεδο τελικών δικαιούχων και στο επίπεδο του ενδιάμεσου φορέα ειδικά σε αυτά τα δύο τομεακά, αν τελικά καταλήξουμε σε δύο τομεακά, το ζήτημα της αρχιτεκτονικής των προγραμμάτων είναι από τα πιο σημαντικά. 

Να σας πω ένα χαρακτηριστικό. Φαίνεται ότι στις οκτώ περιφέρειες που είναι στον στόχο της σύγκλησης μπορούν να τρέξουν τα τομεακά μαζί με τα περιφερειακά. Μπορούν να τρέξουν εν ολίγοις τα τομεακά. Στις πέντε περιφέρειες που είναι στην κατάσταση μεταβατικότητας τα τομεακά θα ενσωματωθούν στα περιφερειακά. Σε πρώτο πλάνο, γνώμη προσωπική είναι αυτή τελείως, αυτό του τύπου η αρχιτεκτονική φαίνεται να είναι ενδιαφέρουσα. 

Παρ’ όλα αυτά, νομίζω ότι καθώς θα εξελίσσεται η υπόθεση θα προκύψουν και άλλα ερωτήματα και άλλος προβληματισμός, ούτως ώστε να διαμορφωθεί καλύτερη, η πιο αποτελεσματική λύση.

Υπάρχει η πρόταση η οποία έχει κατατεθεί ρητά από την ΚΕΔΚΕ επανειλημμένα, ότι η Αυτοδιοίκηση διεκδικεί τον ρόλο του ενδιάμεσου φορέα στα προγράμματα που αφορούν την ψηφιακή στρατηγική, την Κοινωνία της Πληροφορίας και στα προγράμματα που αφορούν τη βελτίωση διοικητικής ικανότητας.

Η πρόταση αυτή είναι σε μια διαβούλευση με τους αρμόδιους φορείς. Νομίζω ότι μπορεί υλοποιούμενη και με περαιτέρω συνεισφορές προβληματισμού, ούτως ώστε να μορφοποιηθεί καλύτερα, να δώσει σοβαρή ώθηση στη δουλειά της Αυτοδιοίκησης στην επόμενη προγραμματική περίοδο.

Κλείνω με το θέμα των ΟΤΑ ως τελικών δικαιούχων. Είναι γνωστό ότι θα πάμε σε πολύ λιγότερους τελικούς δικαιούχους, σε πιστοποιημένους τελικούς δικαιούχους. Είναι γνωστό ότι η ΚΕΔΚΕ κάνει μια προσπάθεια να συμβάλει πρακτικά και συγκεκριμένα στη διαμόρφωση των κριτηρίων πιστοποίησης. Δηλαδή να πάρει μέρος σε αυτό τον διάλογο, όχι ενώπιον μιας έτοιμης πρότασης, αλλά προβάλλοντας και τη δικιά της θέση.

Πρέπει να πούμε ότι συνεχίζουμε να αναπτύσσουμε περισσότερο αυτή τη συζήτηση με δύο βασικά στοιχεία, με δύο βασικά ατού. Το ένα ατού είναι – και είναι σημαντικό αυτό – ότι κομίζουμε έργο από την 3η προγραμματική περίοδο και διαρκούσης της 3ης προγραμματικής περιόδου. Επομένως ερχόμαστε να διεκδικήσουμε μερίδια σημαντικά στην επόμενη προγραμματική περίοδο, πατώντας σε πολύ πραγματικά πράγματα και σε ότι αφορά την απόδοση και σε ότι αφορά τη διαμόρφωση ενός προσωπικού και μέσα στους ΟΤΑ και μέσα στις αναπτυξιακές εταιρείες που μπορεί να υποστηρίξει τα έργα της επόμενης προγραμματικής περιόδου.

Δεύτερον, υπάρχουν τα θέματα των μεγεθών. Τα μεγέθη των επιδόσεων της Αυτοδιοίκησης στα έργα της 3ης προγραμματικής περιόδου είναι αρκετά πειστικά, για να δείξουμε ότι μπορούμε βάσιμα να προβάλουμε προτάσεις για την ανάληψη ευθυνών τελικού δικαιούχου και ενδιάμεσο φορέα στην επόμενη προγραμματική περίοδο, παρ’ όλο ότι στα ζητήματα Κοινωνίας της Πληροφορίας και βελτίωσης της διοικητικής ικανότητες είναι προφανές ότι οι δυσχέρειες, η συνθετότητα θα είναι πάρα πολύ μεγάλη. Εν τούτοις παραμένει – νομίζω – ιδιαίτερα θετικό, αβανταδόρικο, να το πω έτσι πιο απλά, για την Αυτοδιοίκηση το γεγονός ότι τέτοιου τύπου έργα βγάζουν την Αυτοδιοίκηση στον αφρό. Δεν μπορούν να υλοποιηθούν, παρά μόνο εάν ενεργοποιηθεί ένας πολύ κοντά στον πολίτη, στην κοινωνία μηχανισμός, ένας μηχανισμός που στηρίζεται σε ανθρώπινο δυναμικό και τέτοιος είναι ο μηχανισμός της Αυτοδιοίκησης. Με αυτή την έννοια το στοίχημα που αφορά τη βελτίωση διοικητικής ικανότητας και τα ζητήματα των τεχνολογιών πληροφορικής και επικοινωνιών είναι ένα στοίχημα στο οποίο προσέρχεται 100% η ΚΕΔΚΕ και λογικά είναι εύλογο σιγά-σιγά να πάρει μέρος, να συμφωνήσει και το υπόλοιπο πολιτικό προσωπικό της Αυτοδιοίκησης το παρόν, αλλά και αυτό που θα προκύψει στις επόμενες εκλογές. 

Σας ευχαριστώ.

Ο λόγος στον κύριο Στέλιο Χρηστάκο, Προϊστάμενος της Διαχειριστικής Αρχής του Επιχειρησιακού Προγράμματος Κοινωνίας της Πληροφορίας, εκ των καλών συνομιλητών της Αυτοδιοίκησης στην προετοιμασία της 4ης προγραμματικής περιόδου.

Σ. ΧΡΗΣΤΑΚΟΣ: Καλησπέρα και από εμένα. Να σας ευχαριστήσω καταρχήν για την παρουσία σας εδώ, Παρασκευή βράδυ 9.00΄και για το κουράγιό σας να μας ακούτε να μιλάμε για την επόμενη προγραμματική περίοδο και για διάφορα άλλα ενδιαφέροντα και μη.


Έχω πλήρη επίγνωση ότι είμαι ο μόνος άνθρωπος που στέκεται ανάμεσα σε όλους εσάς και στο φαγητό σας, οπότε θα προσπαθήσω να είμαι σύντομος.


Τα καλά νέα είναι ότι έχω μόνο έξι διαφάνειες με αυτή που βλέπετε τώρα. Τα κακά νέα είναι ότι το συνοδευτικό κείμενο είναι γύρω στις εξήντα σελίδες. Οπότε θα κόψω ότι μπορώ για να φύγουμε όλοι γρήγορα.


Αυτό είναι το περιβόητο μακαρόνι ή μαλλί της γριάς ή όποιο άλλο όνομα σας αρέσει εσάς και βρείτε. Αυτό δείχνει ούτε λίγο, ούτε πολύ όλους τους εμπλεκόμενους φορείς σε ένα έργο της Κοινωνίας της Πληροφορίας. Τα τετραγωνάκια που βλέπετε είναι οι διαδρομές που ακολουθεί ένα έργο από την ώρα που αρχίζει η σύλληψή του, η ιδέα, όποιο και να είναι αυτό, της ΚΕΔΚΕ, ενός Δήμου, ενός Υπουργείου, οποιουδήποτε φορέα και ξεκινά και βλέπετε ότι παίρνει όλη αυτή την ωραία διαδρομή και περνά από όλα αυτά τα σημεία. 


Να σας πω ότι σε αυτά τα δεκαπέντε βήματα και σε αυτό το μακαρόνι δεν έχουμε βάλει μέσα τις εσωτερικές διεργασίες και τις αποφάσεις που πρέπει να πάρει ο κάθε φορέας εσωτερικά. Γιατί αν το βάζαμε και αυτό δεν θα βλέπατε τίποτα, θα βλέπατε μια μουτζούρα στην οθόνη, τίποτα άλλο.


Τι κάνουμε λοιπόν εδώ; Πρέπει να μειώσουμε οπωσδήποτε τους χρόνους. Γιατί καταλαβαίνετε πολύ καλά με δεκαπέντε βήματα και αν πούμε ότι περίπου ένα μήνα παίρνει το κάθε βήμα, που δεν είναι έτσι, είναι αρκετά περισσότερο στο κάθε βήμα, γιατί μιλάμε από την ώρα ωρίμανσης του έργου μέχρι την ώρα της εκτέλεσης του έργου καταλαβαίνετε ότι οι χρόνοι είναι εντελώς απαγορευτικοί για να συζητάμε οτιδήποτε για τρίτη και τέταρτη περίοδο και τα λοιπά. Ήδη τα προβλήματα είναι γνωστά σε όλους μας και αυτά τα προβλήματα βέβαια θα παραμείνουν και στην επόμενη περίοδο αν δεν αλλάξουμε κάτι.


Τι κάναμε πρόσφατα προσπαθώντας να βελτιώσουμε σε κάποια κρίσιμα σημεία να δώσουμε στοιχεία επιτάχυνσης; Η υπερδέσμευση πόρων είναι ένα στοιχείο με την έννοια του να καλυφθούν οι αστοχίες, αλλά και να μπορούμε να είμαστε βέβαιοι ότι έχουμε και κάποιους τελικούς δικαιούχους οι οποίοι θα προχωρήσουν πιο γρήγορα από τους άλλους και θα προλάβουμε εντός της προγραμματικής περιόδου να γίνουν κάποια πράγματα.


Ένα δεύτερο κομμάτι είναι η μείωση των χρόνων αξιολόγησης. Ο καθορισμός των χρόνων των ορίων προκήρυξης αποφάσισε ένταξη πλέον, οπότε οι τελικοί δικαιούχοι να γνωρίζουν ότι, εάν δεν προκηρύξουν και αν δεν συμβασιοποιήσουν μέσα σε συγκεκριμένο χρονικό πλαίσιο, κινδυνεύουν με την απένταξη του έργου τους. Η προκήρυξη χωρίς τη ΣΑΕ, που μας γλίτωσε περίπου δύο μήνες και ειδικά στις αρχές του χρόνου που το ΠΔΕ καθυστερεί μας έδωσε τη δυνατότητα να τρέξουμε πιο γρήγορα.


Στο θέμα του προελέγχου των νομικών συμβάσεων, το οποίο ήταν κάτι καινούργιο για τη Διαχειριστική Αρχή, δεν υπήρχε πιο πριν, προβλεπόταν μεν, αλλά ο κύριος Θόδωρος Καρούνος δεν το είχε ζήσει, εμείς το ζήσαμε πολύ καλά, ξαφνικά λοιπόν με εντάξεις περίπου πεντακόσιων έργων σε ένα εξάμηνο έπρεπε να κάνουμε προέλεγχο στα τεύχη προκήρυξης. Αυτό σήμαινε καθυστέρηση επιπλέον. Προσπαθήσαμε λοιπόν να μειώσουμε αυτό τον χρόνο περίπου σε δέκα ημέρες με κάποιες εξαιρέσεις για κάποια μεγάλα έργα ή έργα που οι τελικοί δικαιούχοι λόγω της φύσεως τους δεν μπορούσαμε να ολοκληρώσουμε τη διαδικασία αυτή σε αυτό το σύντομο διάστημα και το πετύχαμε, προχωρήσαμε πολύ γρήγορα σε αυτό.


Παράλληλα εκπαίδευση των στελεχών της Διαχειριστικής Αρχής ειδικά σε τέτοια θέματα, όπως είναι ο νομικός του έλεγχος και άλλα συναφή. Βέβαια στο κομμάτι της τεχνικής και οικονομικής αξιολόγησης που εκεί φαίνεται ότι είναι μια από τις μεγαλύτερες πληγές, γιατί, αφού περάσει από όλες τις συμπληγάδες, έχει καταφέρει, έχει πάρει χρηματοδότηση, έχει βγει ο διαγωνισμός, έχουν κατατεθεί οι προσφορές, έχουν περάσει τα δικαιολογητικά, ξαφνικά φτάνουμε σε ένα στάδιο που υποτίθεται ότι μπορούμε μέσα σε τρεις, τέσσερις, πέντε μήνες να υπογράψουμε τη σύμβαση και εκεί βλέπουμε διαστήματα που ξεκινούν από ένα και φτάνουν και τρία χρόνια.


Εδώ λοιπόν προσπαθήσαμε βάζοντας ένα όριο συμβασιοποίησης στον τελικό δικαιούχο να τον πιέσουμε, έτσι ώστε να μπορέσει να ολοκληρώσει αυτή τη διαδικασία γρήγορα. Βέβαια το κομμάτι από την κατακύρωση μέχρι τη σύμβαση είναι επίσης σημαντικό και αυτό μειώνεται ειδικά τους φορείς οι οποίοι έχουν επαναλαμβανόμενα έργα με την προτυποποίηση κάποιων συμβάσεων και την ανάρτηση των συμβάσεων αυτών, ώστε να μην υπάρχει πολύ κουβέντα της κατάρτισης.


Εγώ πήρα πολύ σοβαρά τον τίτλο που είχα για την ομιλία, μαθήματα για το μέλλον, οπότε θα απογοητεύσω τον κύριο Βασαρδάνη. Δεν θα μιλήσω για τον σχεδιασμό του τετάρτου, γιατί έτσι και αλλιώς είναι σε πολιτικό επίπεδο η συζήτηση, τον σχεδιασμό του τετάρτου. Θα προσπαθήσω λοιπόν να σας πω τη δική μου εμπειρία, τι έμαθα εγώ και βέβαια όχι μόνο τη δική μου, είναι και η συλλογική εμπειρία και όσα έχουμε συζητήσει κατά καιρούς με διάφορους αγαπητούς συναδέλφους εδώ και νομίζω ότι κάποια από αυτά είναι κοινά για όλους.


Αυτό που είδα λοιπόν είναι η έλλειψη εκπαίδευσης. Μια σημαντική παράμετρος για την επιτάχυνση των διαδικασιών. Πολλές φορές γυρνάμε γύρω από την ουρά μας, δηλαδή προσπαθούμε να λύσουμε το ίδιο πρόβλημα ή έχουμε ανθρώπους που προσπαθούν να λύσουν το ίδιο πρόβλημα, ενώ κάποιος άλλος το ξέρει. Αυτό αφορά όχι μόνο τη Διαχειριστική Αρχή. Αφορά πάρα πολύ σοβαρά τους τελικούς δικαιούχους, ειδικά στα κομμάτια των νομικών διαδικασιών, αλλά και γενικώς των διαδικασιών του Κ.Π.Σ. και αφορά βεβαίως και την Κοινωνία της Πληροφορίας Α.Ε. και ιδιαίτερα τα νέα στελέχη που αυτή προσλαμβάνει, έτσι ώστε να μπορούν να ενσωματωθούν γρήγορα.


Είναι πραγματικά εκπληκτικό το ότι τουλάχιστον μέχρι σήμερα που έχω βρει ελάχιστους τελικούς δικαιούχους που αντιλαμβάνονται ότι η απόφαση ένταξης είναι μια σύμβαση μεταξύ της Διαχειριστικής Αρχής και του τελικού δικαιούχου, για αυτά που λέει μέσα πρέπει να τα τηρούν. Αμφιβάλω αν υπάρχει τελικός δικαιούχος. Δηλαδή εννοώ σε μεγέθη, γιατί εμείς έχουμε γύρω, δόξα το Θεό, εκτός από τα σχολικά εργαστήρια, καμία χιλιάδα τελικούς δικαιούχος. Αμφιβάλω λοιπόν αν το 90% αυτών έχουν διαβάσει ποτέ την απόφαση ένταξης, εκτός από το σημείο που λέει πόσα λεφτά τους χρηματοδοτούμε το έργο. Ίσως να είναι περισσότεροι. Πάντως η αίσθηση που έχω είναι αυτή. Μπορεί να κάνω λάθος, μακάρι.


Το κομμάτι της δημοσιότητας. Επίσης και αυτό πολύ σημαντικό. Αυτό αφορά βεβαία κυρίως τις δράσεις των κρατικών ενισχύσεων. Οι δράσεις των κρατικών ενισχύσεων βασικός τους ρόλος είναι να το μαθαίνει όλος ο κόσμος. Δυστυχώς δεν νομίζω ότι τα έχουμε πάει πολύ καλά σε αυτό το κομμάτι. Πρόσφατα η δράση του μετέχω νομίζω ότι υλοποιήθηκε πολύ ικανοποιητικά στα θέματα δημοσιότητας. Όμως και αυτό είναι πολύ σημαντικό και ως προς την διαδικασία και ως προς τις εγκρίσεις και ως προς όλα. Η ωρίμανση των δράσεων βέβαια σε συνεργασία με όλους τους κοινωνικούς εταίρους και αυτό αφορά όχι μόνο τις δράσεις των κρατικών ενισχύσεων, αλλά και δράσεις για μεγάλες παρεμβάσεις σε όποιον τομέα και να είναι αυτές και δράσεις κατάρτισης ακόμα, όπως είχαμε στην τωρινή περίοδο.


Ένα θέμα το οποίο έχει μπει για την 4η περίοδο, ακούγεται πάρα πολύ, εγώ τουλάχιστον δεν γνωρίζω ότι θα γίνει, αλλά θεωρώ ότι είναι ιδιαίτερα σημαντικό, είναι που θα μπει ο πήχης για την επάρκεια των τελικών δικαιούχων. Ποιοι θα είναι αυτοί λοιπόν οι οποίοι θα κριθούν επαρκείς για να υλοποιήσουν έργα; Όπως αντιλαμβάνεστε αυτό είναι ένα δίκοπο μαχαίρι. Αν ο πήχης μπει πάρα πολύ ψηλά δεν θα έχουμε τελικούς δικαιούχους. Αν μπει πάρα πολύ χαμηλά θα έχουμε παρεμφερή προβλήματα με αυτή την περίοδο.


Οι τεχνικές προδιαγραφές της προκήρυξης κατά το στάδιο της αξιολόγησης, κάτι που ξεκινήσαμε και κάναμε για να επιταχύνουμε τη διαδικασία και το οποίο βοήθησε πάρα πολύ και νομίζω ότι αυτό πρέπει να είναι πλέον απαραίτητη προϋπόθεση για να αξιολογείται ένα τεχνικό δελτίο και η μείωση των χρόνων της αξιολόγησης των προτάσεων πρέπει να βελτιωθεί ακόμα περισσότερο αυτό το σημείο, που σημαίνει ενίσχυση της Διαχειριστικής Αρχής. Αυτό στο κομμάτι της διαχείρισης.


Τώρα στο κομμάτι των θεσμικών παρεμβάσεων συνεχίζουμε από τη διαχείριση προς τις θεσμικές παρεμβάσεις. Έχουμε το κομμάτι της θέσπισης των χρονικών ορίων που είπα και πριν και για το κομμάτι της προκήρυξης, αλλά και για το κομμάτι της αξιολόγησης, είναι πάρα πολύ σημαντικό.


Τη μείωση των χρόνων των νομικών προελέγχων. Βεβαίως πρέπει και αυτό να συνεχίσει να είναι πάρα πολύ χαμηλοί οι χρόνοι. 


Το κομμάτι των δημόσιων διαβουλεύσεων των έργων που είπα πριν, θέλω να το συνδέσω με κάτι ακόμα, το οποίο δεν το έχουμε πετύχει, δεν το έχω δει, έχω ακούσει έναν-δύο διαγωνισμούς, αλλά δεν είχα την ευκαιρία να το κοιτάξω πιο αναλυτικά, το να μπουν επιτέλους στα έργα λειτουργικές προδιαγραφές. Είχα την τιμή ή την ατυχία, όπως θέλετε πέστε το, να είμαι στο Διοικητικό Συμβούλιο της Κοινωνίας της Πληροφορίας Α.Ε., ήταν και ο κύριος Θόδωρος παλαιότερα. Πάντα λοιπόν προκαλούσα απορία το πώς μπορεί να κρίνουμε έναν διαγωνισμό πέντε εκατομμυρίων, αν το PC έχει τροφοδοτικό 200 W ή 220 W, αν η κάρτα η τάδε έχει μνήμη 5 megabyte ή 10 megabyte, αν το floppy είναι 3,5 ίντσες και έχει αυτή την ταχύτητα και κάτι τέτοια.

Νομίζω ότι πρέπει να ξεπεράσουμε κάποια στιγμή αυτό το κομμάτι και να μπούμε στο κομμάτι λειτουργικών προδιαγραφών. Πρέπει να βρούμε κάποιους γενναίους να το δοκιμάσουν και μετά να προσπαθήσουμε να το απλώσουμε όσο γίνεται περισσότερο, γιατί αυτό που μετρά σε ένα έργο είναι το αποτέλεσμά του, το ποσό γρήγορα παράγεται κάτι, ένα πιστοποιητικό, μια αναφορά, οτιδήποτε θέλετε και όχι αν αυτός ο υπολογιστής ή ο συγκεκριμένος printer έχει τόσα ντεσιμπέλ και τα λοιπά.

Στο κομμάτι της διαγωνιστικής διαδικασίας προφανή είναι τα δικαιολογητικά. Κάναμε μια προσπάθεια ένα μητρώο δικαιολογητικών. Δεν κατέστη δυνατόν. Είναι το νομοθετικό πλαίσιο τέτοιο που το καθιστούσε πρακτικά αδύνατο. Θέλει έναν χρόνο περίπου για να γίνει. Τώρα βέβαια με την καινούργια οδηγία έχουμε μια χρυσή ευκαιρία, δηλαδή μπορούμε με βάση το καινούργιο Προεδρικό Διάταγμα που θα βγει να προβλέψουμε, έτσι ώστε ή να συζητιούνται τα πιστοποιητικά μόνο από τον ανάδοχο, όποιον βγει ανάδοχο και στην αρχή να ζητιούνται κάποια πολύ απλά πράγματα, όπως είναι η εγγυητική επιστολή, η ασφαλιστική και φορολογική ενημερότητα και τίποτα άλλο και να ξεμπερδεύουμε αυτό το κομμάτι που φέρνει καθυστερήσεις ή να γίνει το μητρώο των δικαιολογητικών.

Επίσης το κομμάτι των αξιολογήσεων νομίζω ότι είναι κρίσιμο σημείο που προκαλεί μεγάλες καθυστερήσεις, αλλά και πολλές φορές και άλλες παρενέργειες, οπότε θεωρώ ότι και εδώ γενικότερα για τον δημόσια τομέα, γιατί ας πούμε η Κοινωνία της Πληροφορίας Α.Ε. είναι ένας φορέας που κάνει πολλά έργα μαζικά, η εκπαίδευση αυτών που αξιολογούν τέτοια έργα είναι ιδιαίτερα χρήσιμη. Γιατί αυτό που διαπιστώνουμε είναι ότι μια καλή αξιολόγηση και σε επίπεδο τεκμηρίωσης και σε τεχνικό επίπεδο, αλλά και το πώς γράφεται αυτό το οποίο αξιολογείται, θωρακίζει την αναθέτουσα αρχή απέναντι και σε προσφυγές, ενστάσεις και σε οποιοδήποτε άλλο πρόβλημα μπορεί να παρουσιάσει στη συνέχεια και μειώνει βεβαίως και τα περιθώρια να υπάρχουν καθυστερήσεις με αυτό τον τρόπο. 

Ξανά βέβαια σαφέστατα το κομμάτι της άμεσης συμβασιοποίησης, το οποίο γίνεται μόνο αν έχουμε ένα πρότυπο τεύχος σύμβασης εκ των προτέρων.

Τώρα στο κομμάτι της υλοποίησης – αν το θέλετε – και της παρακολούθησης νομίζω ότι είναι τα πιο σημαντικά. Το ένα σαφέστατα έχει ακουστεί κατά κόρον με ξεκάθαρη στοχευμένη στρατηγική. Το είπε και ο κύριος Βαρσαδάνης τώρα το αν ξέρουμε που θέλουμε να πάμε και ο κύριος Θόδωρος Καρούνος. Η μόνιμη στελέχωση της Κοινωνίας της Πληροφορίας στους φορείς. Αυτό δεν αφορά βέβαια μόνο τους Δήμους. Αφορά όλους τους δημόσιους φορείς. Πρέπει να υπάρχουν κάποια στελέχη, έστω ένα-δύο, τα οποία να ασχολούνται με τα κομμάτια της Κοινωνίας της Πληροφορίας.

Οι δεσμεύσεις των τελικών δικαιούχων και η δημοσιοποίησή τους, κάτι που το ξεκινήσαμε ήδη, όπως γνωρίζετε. Νομίζω πως αυτό πρέπει να συνεχίσει. Το ξεκαθάρισμα των αρμοδιοτήτων. Να είναι σαφές ποιος κάνει τι και γιατί το κάνει και να έχει και την ευθύνη της υλοποίησης και την ευθύνη αυτής της εμπλοκής του.

Τώρα υπάρχει αυτό το bulletin εδώ που είναι πολύ ενδιαφέρον. Η θέσπιση κανόνα ν+2 για τελικούς δικαιούχους σε επίπεδο προγράμματος. Δηλαδή για την Κοινωνία της Πληροφορίας να βάλουμε και εμείς ν+2, να μην μας έχει μόνο η Κοινότητα ν+2, να βάλουμε και εμείς τους τελικούς μας δικαιούχους και μάλιστα όχι ν+2 βέβαια, θα πρέπει να είναι ν+1 από τα χρονοδιαγράμματα που έχει ο ίδιος ο τελικός δικαιούχος αναλάβει με αυτόματες αποδεσμεύσεις, όπως η Κοινότητα. Η Κοινότητα όταν είναι να αποδεσμεύσει λεφτά δεν μας ρωτά, τα παίρνει και μας στέλνει μια επιστολή ότι τα πήρε, οπότε κάτι αντίστοιχο και εδώ.

Βέβαια το πολιτικό κομμάτι του πράγματος είναι μια ενημέρωση στο Υπουργικό Συμβούλιο πλέον σε τακτά διαστήματα. Όταν λέω ενημέρωση εννοώ μια σελίδα με όλους τους τελικούς δικαιούχους ή τους είκοσι-τριάντα μεγαλύτερους και ένα χρώμα κόκκινο, πορτοκαλί ή πράσινο, τίποτα άλλο. Το κόκκινο σημαίνει ότι είναι εκτός χρονοδιαγραμμάτων, το πορτοκαλί σημαίνει ότι είναι επικίνδυνος να βγει εκτός χρονοδιαγραμμάτων και το πράσινο είναι εντός χρονοδιαγραμμάτων, τίποτα άλλο. Μια απλή σελίδα να πηγαίνει κάθε έναν μήνα στο Υπουργικό Συμβούλιο και να το βλέπουν όλοι βέβαια, τίποτα άλλο, ας το βλέπουν.

Βέβαια μια ετήσια παρουσίαση της προόδου από τον ειδικό γραμματέα της Κοινωνίας της Πληροφορίας ή οποιοδήποτε άλλο, πολιτικό πρόσωπο πάντως, η οποία να έχει σκοπό να δείχνει όλα αυτά που λέμε ότι θα γίνουν που βρίσκονται, ποιος τα υλοποιεί και αυτά τα κόκκινα, πράσινα και πορτοκαλί να βγαίνουμε να τα λέμε και στον κόσμο προς τα έξω, για να ξέρει ποιοι προχωρούν και ποιοι όχι και να είναι απλά μια αναφορά ότι αυτά προχωρούν, αυτά έχουν σταματήσει.

Σας ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Στέλιο Χρηστάκο. Η εισήγηση είχε πάρα πολλά σημεία εφαρμογής. Είχε και κάποιες ειδήσεις ας πούμε πολιτικές. Παραδείγματος χάρη, το ν+2 ή εμπλοκή της κυβέρνησης σε όλη αυτή τη διαδικασία. Ας μην σχολιάσουμε.


Ερώτημα. Ποιος θέλει να ρωτήσει; Ποιος θέλει να παρέμβει; Γιατί υπάρχουν πάρα πολλά ζητήματα.


Ο Δήμαρχος Τρικάλων ο κύριος Μιχάλης Ταμήλος και μετά ο κύριος Πάνος Μαΐστρος.

Μ. ΤΑΜΗΛΟΣ: Πάντα όταν ακούς ένα συνέδριο οι εισηγήσεις είναι μεταξύ καθηγητών που εισηγούνται θεωρητικά και οικονομολόγων που εισηγούνται οικονομικά. Πρέπει να παρέμβει κάποιος πολιτικός να δει πιο είναι το εφικτό, διότι τα πιο πολλά που ακούμε σήμερα είναι ανέφικτα στη σημερινή πραγματικότητα, όταν όπως είπε η κυρία Ρένιγνκ στο μήνυμα μας η Ελλάδα από 0,5% ενασχόληση με το Internet στις νέες τεχνολογίες θα πήγε στο 1,5% και το 98,5% είναι άσχετο με την πραγματικότητα. Άρα γιατί τα λέμε όλα αυτά, από τη στιγμή που δεν κάναμε το 1,5% 10% τουλάχιστον, για να έχουμε μια κρίσιμη μάζα που όλα αυτά μπορούν να υλοποιηθούν. Αυτό το βλέπουμε, όταν ολόκληρος Δήμος Αθήνας με τριάμισι εκατομμύρια πληθυσμό δεν μπορεί να κάνει ότι κάνει ένας Δήμος του Βένστερο στη Σουηδία που έχει εκατό χιλιάδες πληθυσμό. 


Άρα λοιπόν το πρόβλημα είναι πολύ σοβαρό, για αυτό ας αφήσουμε λίγο τις πολύ μεγάλες βλέψεις για το μέλλον και ας πάμε λίγο πιο προσγειωμένα κατά τη γνώμη μου και έχω σημειώσει τρία πράγματα.


Πρώτον, πρώτη προτεραιότητα για την Ελλάδα για τους Δήμους και για το Υπουργείο είναι η κάλυψη του ψηφιακού χάσματος. Δυστυχώς δεν υπάρχουν επενδυτές που θα έρθουν να κάνουν στην Ελλάδα οπτικές ίνες. Ένας έχει μείνει, ο ΟΤΕ, ο οποίος δεν έχει τον ανταγωνισμό εκείνο που θα τον κάνει να επενδύσει. Άρα λοιπόν πρέπει άμεσα οι Δήμοι να λάβουν αυτό το έργο. Με ποιο όμως κόστος; Η μόνη λύση είναι για τους μικρούς Δήμους να δουλέψουν ασύρματα δίκτυα, έτσι ώστε άμεσα οι πολίτες να δουν Internet ασύρματο και ει δυνατόν και δωρεάν, όπως εμείς κάναμε στα Τρίκαλα, θα το δείτε αύριο το εγχείρημα, όπως σε τέσσερις μήνες σε μια πόλη που έχει είκοσι δύο χιλιάδες σπίτια και επτά χιλιάδες μαγαζιά τρεισήμισι χιλιάδες συνδέσεις έγιναν αμέσως με δικά μας συνεργεία και στους Δήμους.


Άρα λοιπόν εμείς ήδη στα Τρίκαλα φτάσαμε το 8% των πολιτών να έχουν πρόσβαση, που η Ελλάδα είναι στο 1,5% και είμαστε βέβαιοι ότι μέχρι το φθινόπωρο θα έχουμε φτάσει το 15%-20%.


Άρα λοιπόν το ίδιο πράγμα μπορούν να κάνουν εύκολα οι Δήμοι με ένα ελάχιστο κόστος. Κάθε κόμβος κοστίζει ένα εκατομμύριο δραχμές περίπου. Εννέα κόμβοι εννέα εκατομμύρια δηλαδή ένας Δήμος σαν τα Τρίκαλα με ογδόντα χιλιάδες πληθυσμό που θέλει δέκα κόμβους για να έχει καλή κάλυψη θέλει δέκα εκατομμύρια περίπου συν κάποια στελέχη που πρέπει να δουλέψουν με τριάντα εκατομμύρια μπορεί να καλυφθεί ένας Δήμος για τα επόμενα χρόνια με ταχύτητες τρεις φορές γρηγορότερες από αυτές που πουλά ο ΟΤΕ σήμερα.


Αν δεν φτιάξουμε την κρίσιμη μάζα, δηλαδή εκπαιδευμένους πολίτες στο Internet, δυστυχώς αυτά που λέμε, κύριε Χρηστάκο και αγαπητοί κύριοι καθηγητές, δεν αφορούν κανέναν, διότι δεν τα βλέπει κάποιος. Που να τα δει; Πρέπει να κάνουμε τον πολίτη, όπως στο εξωτερικό, όταν ξυπνά το πρωί και εμείς πάμε και ανοίγουμε τον Παπαδάκη να δούμε τις πρώτες ειδήσεις για να φύγουμε για τη δουλειά μας, αυτοί πάνε και ανοίγουν το Internet να δουν τι συμβαίνει σήμερα και μετά πάνε στη δουλειά. Αν δεν το κάνουμε αυτό στην Ελλάδα, δυστυχώς δεν έχουμε καμία δυνατότητα εκμετάλλευσης.


Πάμε τώρα στο επόμενο θέμα που είναι αφού λύσουμε αυτό το περιεχόμενο. Έχουν χρηματοδοτηθεί από το Γ΄ Κοινοτικό Πλαίσιο ωραίες προτάσεις, ευφυείς μεταφορές στα Τρίκαλα. Πολύ ωραία, θα εγκατασταθεί μέχρι το φθινόπωρο έλεγχος των λεωφορειακών γραμμών σε μια πόλη. Τηλεπρόνοια και άλλες. Τα καλά από αυτά, αφού θα τα αξιολογήσει η Κοινωνία της Πληροφορίας Α.Ε., θα πρέπει να γίνουν ένα ωραίο πακέτο και το οποίο πακέτο με το ζόρι να εφαρμοστεί στους Δήμους, είτε ο Δήμαρχος είναι έξυπνος και της δουλειάς, είτε είναι γιατρός και δεν μπορεί να καταλάβει αυτά τα πράγματα. Γιατί σήμερα εδώ που φτάσαμε δεν είναι δυνατόν να μπορούμε να πούμε ότι υπάρχουν κάπου νησίδες ευφυών συστημάτων και δίπλα ο άλλος να είναι στο μεσαίωνα. Πρέπει όλη η Ελλάδα να ανεβεί σε ένα επίπεδο που τουλάχιστον να μπορούν να συνεννοούνται μεταξύ τους οι υπηρεσίες.


Άρα λοιπόν η πρόταση αυτή που έχει γίνει και στον Ειδικό Γραμματέα τον κύριος Ασημακόπουλο και έχει γίνει και στην ΚΕΔΚΕ είναι να συμφωνήσει η ΚΕΔΚΕ με το ΥΠΕΣΔΔΑ και με την Κοινωνία της Πληροφορίας τι να έχει τουλάχιστον ένας Δήμος που είναι πρωτεύουσα, τι έπεται να έχει ένας Δήμος που είναι λίγο μικρότερος. Αυτό το πακέτο με πολύ λιγότερα λεφτά απ’ ότι τώρα που τα κάνουμε ένα-ένα θα εφαρμοστεί δια της βίας στους Δήμους, όπως έγινε το διπλογραφικό σύστημα. Οι εταιρείες κοινοπραξίες που θα το εγκαταστήσουν θα το συντηρούν τρία χρόνια, θα εκπαιδεύσουν το προσωπικό, θα μάθουν τον κόσμο να το χρησιμοποιεί, να το ενημερώνει και έτσι λοιπόν θα αποκτήσουμε ένα ανοικτό επίπεδο υπηρεσιών.


Η  βιωσιμότητα του συστήματος. Άντε και το φτιάξαμε. Θα πάθουμε ότι πάθαμε με το Βοήθεια στο Σπίτι, που ενώ το φτιάξαμε και χρηματοδοτείται στην αρχή το προσωπικό, μετά τον τρίτο χρόνο τι γίνεται; Ποιος πληρώνει τους οικογενειακούς βοηθούς και τους λειτουργούς;

Άρα λοιπόν πρέπει στο παράλληλο διάστημα αυτό να βρούμε συστήματα με τα οποία θα εκμεταλλευτούμε εμπορικά αυτό το μέσο. Όμως για να το εκμεταλλευτούμε πρέπει να έχουμε χιλιάδες θεατές. Άρα λοιπόν, αφού λύσουμε την προσβασιμότητα και αφού βρούμε το περιεχόμενο, πρέπει να δούμε ποια είναι η λύση. Κατά τη γνώμη μου που το τρέχω τρία χρόνια, διαδημοτικές εταιρείες, όχι ένας Δήμος, δεν μπορεί να το σηκώσει το φορτίο αυτό, σε επίπεδο Περιφέρειας, με συμμετοχή και ιδιωτών. Όχι όμως να έχουν τον πλειοψηφικό πακέτο, έτσι ώστε σε πρώτο στάδιο τουλάχιστον να καθησυχάσουμε τους πολίτες ότι δεν θα έρθει μια ERICKSON να τους παρακολουθεί το βράδυ που κοιμούνται, διότι αλλιώς δεν θα βάλει κανένας Internet στο σπίτι του.

Επομένως το σχήμα που πρέπει να βρεθεί είναι αυτό. Πως θα γίνει η εταιρεία; Υπάρχει ένα ερώτημα που έχει απευθυνθεί από εμένα προς το Υπουργείο, που είναι το εξής: οι εγκαταστάσεις που μέσω των χρημάτων της Κοινωνίας της Πληροφορίας επενδύουν και στους Δήμους, που ανήκουν; Στους Δήμους ή στην Ευρωπαϊκή Ένωση ή στο κράτος; Γνώμη μου είναι ότι ανήκουν στους Δήμους που, όπως λέει και η ελληνική νομοθεσία, τα υπερκείμενα ανήκουν της υποκείμενης. Άρα ότι μπαίνει στο έδαφος μας ανήκει σε εμάς.

ΣΥΝΕΔΡΟΣ: (εκτός μικροφώνου)

Μ. ΤΑΜΗΛΟΣ: Τα υποκείμενα. Όχι και τα υπερκείμενα, τα σπίτια, χτίζεις εσύ το δικό μου το οικόπεδο και το σπίτι ανήκει σε εμένα. Άρα λοιπόν τι σημαίνει αυτό; Είναι πολύ βασικό, διότι το 1.000.000 € που κάνει ένας οπτικός δακτύλιος σε μια μεσαία πόλη είναι το πρώτο κεφάλαιο για να συσταθεί μια ανώνυμος εταιρεία συμμετοχική. Παραδείγματος χάρη, στη Θεσσαλία που θα ξοδέψει το κράτος και η Ευρωπαϊκή Ένωση περίπου 8.000.000 € - 9.000.000 € για να κάνει τους οπτικούς δακτυλίους, σημαίνει ότι αυτομάτως η εταιρεία αυτή που θα γίνει η κοινή έχει 9.000.000 € κεφάλαιο, το υπέδαφος. Άρα λοιπόν μπορεί με μια αύξηση κεφαλαίου να προσελκύσει και άλλα 2.000.000 € από κάποιους ιδιώτες που θέλουν να μπουν σε ένα μερίδιο για να επωφεληθούν μακροπρόθεσμα.
Άρα λοιπόν αν απαντηθεί αυτό από το νομικό τμήμα του Υπουργείου Εθνικής Οικονομίας είναι η πρώτη βάση να συσταθούν εταιρείες.


Τέλος πάμε το επόμενο βήμα. Το φτιάξαμε αυτό και το χρησιμοποιούμε. Κερδίζουμε και χρήματα, υπάρχουν μοντέλα. Ποιος θα συντηρεί και θα λειτουργεί το δίκτυο; Αυτό έχει την έννοια ότι, αφού συνδεθούν όλες οι υπηρεσίες, κάποιος πρέπει να πάει να φορτώσει μέσα στο δίκτυο ότι αξίζει από τη Νομαρχία, από τον Δήμο, από το ΙΚΑ, από το ΤΕΒΕ, από την Εφορία και κάθε ημέρα ότι υπογράφει ο Δήμαρχος να το φορτίζει, αλλιώς δεν έχει νόημα. Γιατί, όπως ξέρετε, υπάρχουν κάποια site στο Internet που χρηματοδοτήθηκαν με κάποια προγράμματα του Υπουργείου Εθνικής Οικονομίας και του Υπουργείου Εσωτερικών, που ακόμα έχουν τον προηγούμενο Δήμαρχο που έχασε. Δηλαδή το έφτιαξε κάποια εταιρεία, πήρε τα λεφτά, αλλά αυτοί που το έφτιαξαν οι μικροί Δήμοι δεν ξέρουν πώς να το αλλάξουν και έχει τον προηγούμενο Δήμαρχο μέσα ακόμα. Δηλαδή δεν έχει νόημα να φτιάξουμε κάτι που το πουλάμε και αύριο δεν έχουμε να το ενημερώσουμε.

Η πραγματική χρηστικότητα του συστήματος είναι, όταν κάθε ημέρα ο πολίτης ξέρει πως ότι υπέγραψε ο Δήμαρχος σήμερα, αύριο το πρωί είναι μέσα και μπορεί να το πάρει ή ότι υπέγραψε ο Νομάρχης και ούτω καθεξής. Μόνο τότε έχει αξία να προσφεύγει κάποιος στο Internet για να δει τι έχει κάνει ο Δήμος και τι έχει κάνει. Άρα λοιπόν πως θα γίνει αυτό; Ιδού ένα μεγάλο ζήτημα που το έχουμε θίξει με το Υπουργείο και είναι η εξεύρεση πολλών θέσεων εργασίας σε παιδιά που τελειώνουν ΑΕΙ, ΤΕΙ στον τομέα της τεχνολογίας και σήμερα δυστυχώς κάθονται και είναι γκαρσόνια στα εστιατόρια και στις καφετέριες. Αν θα ρωτήσετε στις καφετέριες της Αθήνας οι πιο πολλοί έχουν τελειώσει ΤΕΙ, πληροφορικής και λοιπά. Τι θα γίνει; Είτε θα ανοίξουμε θέσεις, όπως κάναμε στο Βοήθεια στο Σπίτι, για να μπορέσουν να διοριστούν αυτοί στους Δήμους και να στελεχώσουν αντίστοιχα τμήματα ή θα κάνουν εταιρείες, θα τους χρηματοδοτήσουμε, οι οποίες εργολαβικά θα συντηρούν αυτό το δίκτυο, έτσι ώστε αυτό κάθε ημέρα να είναι διαχρονικό και σύγχρονο. 

Επίσης ένα τελευταίο. Όλα αυτά που κάνουμε και όλες αυτές οι εταιρείες πρέπει να έχουν δίπλα τους έναν τηλεπικοινωνιακό εταίρο. Δηλαδή όλα να τα στήσουμε, να γίνουμε και εμείς μικροί ΟΤΕ, αν δεν έχουμε δίπλα ή τον ΟΤΕ τον ίδιο να συντηρεί τα δίκτυα ή μια από τις άλλες ιδιωτικές εταιρείες δεν μπορεί να κρατηθεί δίκτυο χωρίς έναν από τους σημερινούς τηλεπικοινωνιακούς ομίλους, διότι δυστυχώς ή ευτυχώς τα όρια των Τρικάλων φτάνουν μέχρι ένα σημείο, μετά αρχίζει η Λάρισα, μετά τα Γρεβενά. Πως θα πάει το σήμα από τα Τρίκαλα στα Γρεβενά; Πρέπει να μεσολαβήσει ο ΟΤΕ ή η TΙΜ ή η VODAFONE ή κάποια άλλη εταιρεία.

Άρα λοιπόν στις εταιρείες πρέπει να μπει και ένας από τους εταίρους και εδώ είναι ένα θέμα που μπορεί να το συζητήσουμε.

Αυτά ήθελα να πω, για να προσγειωθούμε λίγο στην πραγματικότητα, γιατί όλα αυτά μου άρεσαν πάρα πολύ και της Βαρκελώνης, αλλά δυστυχώς είναι πολύ προωθημένα, είναι όνειρα καλοκαιρινής νυκτός.

ΠΡΟΕΔΡΕΙΟ: Ευχαριστούμε τον Δήμαρχο Τρικάλων. Ζωντανό παράδειγμα οι αισιοδοξίες για την πορεία της Αυτοδιοίκησης, παρά τα απαισιόδοξα κάποιας στιγμής λόγια.


Ο λόγος στον κύριο Πάνο Μαΐστρο.

Π. ΜΑΪΣΤΡΟΣ: Μια σκέψη θέλω να πω. Όμως πριν από αυτό θα μου επιτρέψετε να πω καταρχήν ότι από τους δύο τελευταίους ομιλητές σημείωσα δύο πράγματα, τα οποία θεωρώ πάρα πολύ σημαντικά. Αυτό που είπε ο κύριος Χρηστάκος, δεν μπορεί να πετύχει κανένα σημαντικό πρόγραμμα, είτε αφορά μεταρρύθμιση, είτε καμία σημαντική δημόσια πολιτική, αν δεν έχει εξωτερική δομή αξιολόγησης και μάλιστα θα πρόσθετα με δικαίωμα ποινής και επιβράβευσης. Τότε μόνο μπορεί να είστε σίγουρος ότι το πρόγραμμά σας θα πετύχει. Αν δεν υπάρχει εξωτερική δομή παρακολούθησης εφαρμογής των στόχων με ποινή και επιβράβευση δεν έχεις σοβαρές ελπίδες.


Από αυτά που είπε ο κύριος Ταμήλος συμφωνώ στα περισσότερα και έχω γράψει μάλιστα τρία. Θέλω να τα επαναλάβω, θα μου επιτρέψετε, γιατί είναι αποτέλεσμα της πρακτικής συγκεκριμένης εμπειρίας που έχει ένας Δήμαρχος στην πόλη του. Συμφωνώ απόλυτα ότι πρέπει να βρούμε έναν τρόπο μεταφοράς τεχνογνωσίας, διότι δεν αρκεί η ανταγωνιστικότητα που προτείνει η Λισσαβόνα, χρειάζεται και η συνοχή. Αυτό σημαίνει ανάπτυξη αλληλεγγύης μέσα στον χώρο της Τοπικής Αυτοδιοίκησης και για αυτό νομίζω ότι είναι απόλυτα αναγκαίο αυτό που πρότεινε ο κύριος Άγγελος Χάγιος και ο κύριος Γιώργος Βασαρδάνης, να υπάρχει ουσιαστική υποστήριξη της Αυτοδιοίκησης, η οποία θα βοηθήσει σε αυτή τη μεταφορά της τεχνογνωσίας και των καλών πρακτικών.


Εάν το πρόβλημα είναι νομικό, Δήμαρχε Τρικάλων, νομίζω ότι με έναν νόμο πρέπει να κλείσουμε το πρόβλημα των διαδημοτικών σχημάτων και το πρόβλημα της ιδιοκτησίας. Δεν νομίζω ότι πρέπει να σταθεί εμπόδιο. Επίσης συμφωνώ βέβαια με το μεγάλο ζήτημα της συντήρησης που είπε.


Θα ήθελα να πω λοιπόν μια σκέψη και θα επιτρέψετε να κάνω μια μικρή θα έλεγα τεκμηρίωση αυτού. Παίρνω το παράδειγμα του Δήμου Τρικάλων, που μόλις τώρα τον είχαμε, για να έχουμε έτσι μια ζωντανή εικόνα. Όσοι ασχολούμαστε πολλά χρόνια με την Αυτοδιοίκηση έχουμε γίνει μονότονοι να λέμε ότι χρειάζεται ισχυρή επιτελική δουλειά στα Υπουργεία και αποκέντρωση της εφαρμογής. Ώρες-ώρες γινόμαστε με αυτή την επιμονή μας σαν να είμαστε ολίγον γραφικοί που επιμένουμε για λόγους ιδεολογικούς. Δεν είναι έτσι. Υπάρχουν σοβαροί επιχειρησιακοί λόγοι, για να μπορεί να τεκμηριώσει κανείς αυτή την πρότασή του.


Θα πάρω λοιπόν το συγκεκριμένο παράδειγμα. Ο Δήμαρχος Τρικάλων ξεκινά για το Δ΄ Κοινοτικό Πλαίσιο Στήριξης και διαμορφώνει με βάση των νέο Κώδικα το επιχειρησιακό του σχέδιο και εφόσον έχει και μια αγροτική ενδοχώρα προσδιορίζει τα έργα και τα μέτρα για τον Δήμο Τρικάλων με την ευρύτερη περιοχή του.


Τι δρόμοι θα γίνουν, έργα ΕΤΠΑ, τι έργα αγροτικής ανάπτυξης θα γίνουν, έργα του Αγροτικού Ταμείου Ανάπτυξης του Υπουργείου Γεωργίας, ποια οργάνωση θα πρέπει να γίνει, έργα ΕΤΠΑ του Υπουργείου Εσωτερικών και ποια κατάρτιση πρέπει να γίνει των υπαλλήλων των αιρετών, έργα Ευρωπαϊκού Κοινωνικού Ταμείου του Υπουργείου Οικονομίας και Οικονομικών και βεβαίως πρέπει να προωθήσει και ζητήματα απασχόλησης και την κατάρτιση των ανέργων, Υπουργείο Απασχόλησης.


Ποιος θα συντονίσει τα πέντε Υπουργεία, τα τέσσερα αυτά ταμεία, ώστε να εξασφαλιστεί η συνεργία στο επίπεδο του Δήμου Τρικάλων; Η εμπειρία μου, επειδή έχω περάσει πολλά χρόνια από θέσεις ευθύνης, σε κεντρικό επίπεδο στα Υπουργεία αυτό δεν είναι δυνατόν να εξασφαλιστεί ο συντονισμός του ΕΠΤΑ και του Ταμείου Αγροτικής Ανάπτυξης από τα δύο Υπουργεία.


Άρα κάθε Υπουργείο θα φτιάξει λοιπόν το επιχειρησιακό πρόγραμμα ή διυπουργικά επιχειρησιακά προγράμματα, θα κάνει σαφέστατα όλο το επιτελικό έργο, στόχους, προδιαγραφές, πρότυπα και θα αποκεντρώσει την εφαρμογή. Αυτή είναι και η πρόταση που κάνουμε λοιπόν ως Κεντρική Ένωση Δήμων και Κοινοτήτων. Τι λέμε; Λέμε ότι κάθε Δήμος θα φτιάξει το επιχειρησιακό πρόγραμμα με βάση τον νέο Κώδικα. Το σύνολο των προτάσεων των έργων και μέτρων στο επίπεδο του Νομού θα αθροιστούν και θα αποτελέσουν αυτό που λέμε ένα πρόγραμμα αστικής και αγροτικής ανάπτυξης του Νομού Τρικάλων. Το σύνολο αυτών των προγραμμάτων θα συγκροτήσουν το αντίστοιχο κομμάτι του Περιφερειακού Επιχειρησιακού Προγράμματος και θεωρούμε ότι πρέπει να είναι ένα αυτοτελές υποπρόγραμμα, υποάξονας, όπως θέλετε πέστε το και στη συνέχεια θα πρέπει να υπάρξει ο ενδιάμεσος εκείνος φορές στο επίπεδο της περιφέρειας που θα εξασφαλίσει τον συντονισμό και της εφαρμογής. Γιατί είναι αδύνατον να φανταστώ ότι μπορεί να εξασφαλίσουν σε κεντρικό επίπεδο τα Υπουργεία τον συντονισμό τους. Είναι αδύνατον. Άρα πρέπει να γίνει ισχυρή επιτελική δουλειά, προδιαγραφές, απαιτήσεις, αν θέλετε, πολύ αυστηρότερες και από τις σημερινές και βεβαίως αποκέντρωση της εφαρμογής και εκεί ακριβώς είναι η πρόταση για τους ενδιάμεσους φορείς.


Βεβαίως και το θέμα των τελικών δικαιούχων που θίχτηκε είναι μια πρόταση που την ανάφερε και ο κύριος Γιώργος Βασαρδάνης. Θεωρούμε ότι πολλοί ΟΤΑ θα έχουν τη δυνατότητα να πιστοποιηθούν ως τελικοί δικαιούχοι και από εκεί και πέρα στα πλαίσια της αλληλεγγύης μεταξύ τους μπορεί να υπάρξει μια ουσιαστική συνεργασία στην υλοποίηση. 


Άρα η πρόταση που έχει διαμορφωθεί ήδη από την ΚΕΔΚΕ, έχει κατατεθεί στο Υπουργείο Οικονομίας και Οικονομικών και είναι υπό συζήτηση, αφορά συνολικά την αρχιτεκτονική του Δ΄ Κοινοτικού Πλαισίου Στήριξης του ΕΣΠΑ 2007-2013, όπου προσδιορίζεται με πολύ μεγάλη σαφήνεια ο τρόπος και της α΄ φάσης, πως θα γίνει ο προγραμματισμός, με τον τρόπο που είπα. Το επιχειρησιακό του Δήμου, το πρόγραμμα αστικής αγροτικής ανάπτυξης του Νομού, το αντίστοιχο μέτρο υποάξονας στο περιφερειακό και η φάση της υλοποίησης για την οποία έχουμε πάρα πολύ συγκεκριμένη περιγραφή της αρχιτεκτονικής, των ενδιάμεσων φορέων, των δικαιούχων και λοιπά.


Εκείνο που είναι πολύ ενδιαφέρον είναι ότι και το Υπουργείο Οικονομίας και Οικονομικών αντιμετωπίζει πολύ θετικά την πρόταση που έχουμε υποβάλει. Μάλιστα συζητά και ένα πρόγραμμα επιστημονικής και τεχνικής υποστήριξης των ΟΤΑ με πολιτική ευθύνη, επιστημονικά και λοιπά της ΚΕΔΚΕ και των συνεργαζόμενων φορέων της και αυτό είναι πάρα πολύ θετικό. Έχει ξεκινήσει σε πολύ θετική κατεύθυνση σε συνεργασία με το Υπουργείο Οικονομίας και Οικονομικών και δεύτερον, με το Υπουργείο Εσωτερικών Δημόσιας Διοίκησης και Αποκέντρωσης που έχει την ευθύνη για το επιχειρησιακό πρόγραμμα βελτίωσης διοικητικής ικανότητας. Πιστεύω ότι όχι μόνο θα υπάρξει μια συνεργασία απλώς για την οργάνωση των Δήμων που είναι πάρα πολύ σημαντικό, αλλά διότι η οργάνωση των Δήμων, η βελτίωση της διοικητικής ικανότητάς τους είναι εξαιρετικά αναγκαία, για να μπορέσουν να αξιοποιήσουν και τα υπόλοιπα επιχειρησιακά προγράμματα. Άρα να εξασφαλίσουμε στη συνέργια αυτή που χρειάζεται.


Ευχαριστώ.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Μπήκε η ερώτηση να υπάρξουν απαντήσεις και σχολιασμοί. Ο κύριος Χρηστάκος.

Σ. ΧΡΗΣΤΑΚΟΣ: Γόνιμος διάλογος. Το δεν ξέρω, δεν απαντώ, είναι απάντηση ή όχι; Γιατί πρέπει να μειωθούν οι τελικοί δικαιούχοι; Δεν είναι το θέμα να μειωθούν. Το θέμα είναι να είναι επαρκείς για να υλοποιήσουν ένα έργο, διότι αν δεν είναι επαρκείς, δημιουργούνται μύρια όσα προβλήματα και σε εκείνους τους ίδιους και σε όλο το σύστημα και στο διοικητικό και στο Υπουργείο, έρχονται τα ν+2 μετά, έρχονται οι έλεγχοι μετά, βγαίνουν εκεί κάτι αρκούδες για τους ελέγχους και μας κάνουν «μπου». Δηλαδή, με συγχωρείτε, μη βλέπουμε μόνο το κομμάτι του ποιος μπορεί να είναι. Ας δούμε όλο τον κύκλο. Ο κύκλος κλείνει, όταν κλείσει και το πρόγραμμα. Για να κλείσει, θα γίνει και έλεγχος.

ΣΥΝΕΔΡΟΣ: (εκτός μικροφώνου)

Σ. ΧΡΗΣΤΑΚΟΣ: Ως προς το κομμάτι της δικτύωσης που λέτε, αυτό δεν έχει να κάνει με τον αριθμό των τελικών δικαιούχων. Αυτό έχει να κάνει με τον τρόπο με τον οποίο υλοποιείται η κάθε δράση. Το πώς θα υλοποιηθεί η κάθε δράση είναι ένα διαφορετικό θέμα από το ποιος μπορεί να είναι ο τελικός δικαιούχος. 

ΣΥΝΕΔΡΟΣ: (εκτός μικροφώνου)

Σ. ΧΡΗΣΤΑΚΟΣ: Όχι βέβαια. Μπορεί να τα κάνει ένας Δήμος, μπορεί να τα κάνει μια αναπτυξιακή επιχείρηση, μπορεί να τα κάνει ένας ενδιάμεσος φορές διαχείρισης, αρκεί αυτός που θα το κάνει να μην σκεφτόμαστε μόνο το να κάνει, να σκεφτόμαστε να το κάνει και σωστά. Σας λέω απλώς την άποψή μου. Δεν ξέρω τι θα γίνει. Σας είπα ότι ο πήχης δεν ξέρω που θα πάει, είναι μια χρυσή τομή εκεί και ένα δίκοπο μαχαίρι.


Να πω κάτι λίγο για τον φίλο μου τον κύριο Ταμήλο. Με το ζόρι δουλειά δεν γίνεται στην Κοινωνία της Πληροφορίας. Πρέπει να θέλει ο άλλος να ανεβεί επάνω στο τραινάκι. Με το ζόρι να επιβάλεις στον άλλο, θα κάνεις portal και θα το συντηρείς, δεν γίνεται. Με συγχωρείτε, έχω διαφορετική άποψη, απλώς τη λέω, την καταθέτω. 

ΣΥΝΕΔΡΟΣ: (εκτός μικροφώνου)

Σ. ΧΡΗΣΤΑΚΟΣ: Σε ποιον ανήκουν οι υποδομές ρωτήσατε. Μιλάμε για την ενενήντα τρία; Για την ενενήντα τρία το γράφει στην απόφαση ένταξης. Για τα άλλα δεν ξέρω. Σε εσάς ανήκουν οι υποδομές, είναι δεδομένο. Ειδικά για την ενενήντα τρία το λέει στην απόφαση ένταξης.


Για το κομμάτι της συντήρησης και της ενημέρωσης εγώ θέλω να είμαστε πολύ πιο επιεικείς με τους Δήμους και γενικά με το δημόσιο. Επειδή προέρχομαι και από τον ιδιωτικό τομέα, να σας πω ότι η συντήρηση των sites είναι η ίδια και να μην πω και χειρότερη στον ιδιωτικό τομέα. Άρα λοιπόν αν καταδεικνύουμε ότι ο άλλος ξέχασε να ενημερώσει το site. Μπείτε να δείτε τα site πόσων εταιρειών και θα δείτε ιστορίες του 1996 που κάποιος το έφτιαξε και μετά σου λέει τώρα αυτό δεν το βλέπει κανένας, δεν αναρωτιέται βέβαια γιατί.

Θ. ΚΑΡΟΥΝΟΣ: Εγώ νομίζω να κρατήσουμε από τη συζήτηση που κάνουμε κάποια σημεία. Ένα σημείο – νομίζω – από την πρόσφατη ιστορία μας είναι να είμαστε πολύ σαφείς στο μέτωπο ενάντια στα γραφειοκρατικά μοντέλα και στον γραφειοκρατικό τρόπο σκέψης. Δεν είναι η γραφειοκρατία απάντηση στα προβλήματά μας. Είναι το πρόβλημα η γραφειοκρατία. Οι επιχειρησιακές αδυναμίες βαφτίζονται και κρύβονται πίσω από διαδικασιολογίες και κανόνες. Πρέπει να καταλάβουμε την καρδιά του προβλήματος. Η καρδιά του προβλήματος είναι ότι αυτή τη στιγμή υπάρχει μια θετική πλευρά στην Αυτοδιοίκηση, η Αυτοδιοίκηση έχει με την εξέλιξή της προφανώς τα τελευταία χρόνια αποκτήσει επιχειρησιακή ικανότητα να υλοποιεί έργα. Μπορεί να μην είναι έργα σαν της Κοινωνίας της Πληροφορίας, αλλά η ευρωπαϊκή εμπειρία και η δική μας εμπειρία έχει δείξει ότι τα έργα θα πετύχουν και της Κοινωνίας της Πληροφορίας όταν έχουν ονοματεπώνυμο στον χώρο που υλοποιούνται, είτε αυτός είναι ο Δήμος ο μεγάλος μιας πόλης, είτε είναι οι ενώσεις των Δήμων. Έργα και ειδικά της Κοινωνίας της Πληροφορίας δια αντιπροσώπου δεν γίνονται, δεν πρόκειται να υπάρξει ποτέ, μπορεί να υπάρξει απορρόφηση πόρων, να κυλήσουν και τα λοιπά, αλλά δεν γίνονται, δεν πρόκειται να υπάρξουν έργα.


Άρα ας κρατήσουμε αυτό στον σχεδιασμό μας. Νομίζω ότι αυτή τη στιγμή προφανώς έχουμε πολλά προβλήματα και να μην καταφεύγουμε σε απλουστευτικές λύσεις. Ο δρόμος έχει πατηθεί από άλλους πριν από εμάς. Δεν εφευρίσκουμε εμείς τον τροχό. Η πρόκληση για εμάς είναι προσαρμόσουμε τα έργα αυτά στις ανάγκες τις δικές μας και εκεί θα είναι η επιτυχία μας. Δεν είναι να εφεύρουμε νέες συνταγές για να υλοποιήσουμε ότι έχει κάνει, όπως είδαμε, παραδείγματος χάρη, με μεγάλη επιτυχία η Βαρκελώνη. Δεν είναι πολύ μακριά και αυτοί δεν άρχισαν πολύ νωρίτερα από εμάς. Για αυτό μην βλέπουμε ότι είναι άπιαστο όνειρο για εμάς. Αν θέλουμε να ανοίξει ένας κύκλος ανάπτυξης σε μια οικονομία υπηρεσιών, όπως αυτή που είμαστε εμείς σαν χώρα, να το καταλάβουμε που θα βρουν δουλειές τα παιδιά μας αύριο. Αυτή είναι μια πολύ καίρια απάντηση. Μην καταφεύγουμε σε απλουστευτικά σχήματα, μην εγκλωβιζόμαστε στο σήμερα, να ζούμε το αύριο. Είμαστε μια οικονομία σε μετάβαση και αυτό θα μας χαρακτηρίσει και η Τοπική Αυτοδιοίκηση παίζει κεντρικό ρόλο σε αυτό. Όλες οι αναλύσεις, όλες οι κριτικές που έγιναν στην Ευρωπαϊκή Ένωση, αυτό που προσπάθησα να παρουσιάσω, κεντρικά στοιχεία είναι τοπικά μοντέλα ανάπτυξης, τα οποία προφανώς θα συντονίζονται σε εθνικό επίπεδο και σε περιφερειακό επίπεδο.


Αν δεν έχουμε μια τέτοια οπτική δεν πρόκειται να πετύχουμε και η Κοινωνία της Πληροφορίας, πρέπει να καταλάβουμε αυτό, είναι κλειδί παραγωγικότητας. Όποιος πετυχημένα έχει εφαρμόσει ένα ολοκληρωμένο σχεδιασμό στην Κοινωνία της Πληροφορίας επιτυγχάνει παραγωγικότητα από 400%-1000%. Μην το ξεχνάμε αυτό, μην ψάχνουμε να βρούμε την παραγωγικότητα αλλού. Εκεί είναι και στον ιδιωτικό και στον δημόσιο τομέα. Η πρόκληση είναι για όλους εμάς και αρχίζει από εδώ. Όπως ειπώθηκε και από άλλους ομιλητές, η χρηματοδότηση από τα προγράμματα και τα Διαρθρωτικά Ταμεία είναι ένα πολύ μικρό ποσοστό. Είναι κορυφή του παγόβουνου. Πίσω είναι το μεγάλο πρόβλημα να λειτουργήσουν αυτά τα συστήματα.


Έχουμε μια ευκολία να κατασκευάζουμε γραφειοκρατικά σχήματα, στα οποία εγκλωβιζόμαστε και βασικά χανόμαστε εκεί με άπειρους κύκλους. Ευελιξία. Η απάντηση ποια είναι; Ο Vimcom τι είπε σε επίπεδο Ευρώπης; Ευελιξία. Το κλειδί είναι ευελιξία, εμπιστοσύνη στις Δημοτικές Αρχές. Δεν μπορεί να φτιάξουμε διπλές διαδικασίες να τους ελέγχουμε. Έχουν μια Αρχή ήδη, δεν χρειάζονται άλλες.

ΠΡΟΕΔΡΕΙΟ: Σας ευχαριστούμε και αύριο μπορούμε να συνεχίσουμε πολύ γόνιμα την ίδια συζήτηση και να την αναπτύξουμε.
ΣΑΒΒΑΤΟ 6 ΜΑΙΟΥ 2006
4η ΕΝΟΤΗΤΑ

ΠΡΟΕΔΡΕΙΟ (Γ. ΒΑΣΑΡΔΑΝΗΣ): Θέμα της ενότητάς μας είναι: «Η εξοικείωση και η εκπαίδευση σε ΤΠΕ των αιρετών, των εργαζομένων στους ΟΤΑ, των επιχειρήσεων και των πολιτών.» 


Εισηγητής είναι ο κύριος Δημήτρης Κορμπέτης, μέλος της ομάδας του εργαστηρίου του Μετσόβειου Πολυτεχνείου, ηλεκτρολόγος – μηχανικός. 


Ο λόγος στον Δημήτρη τον Κορμπέτη.

Δ. ΚΟΡΜΠΕΤΗΣ: Ευχαριστώ κύριε Βασαρδάνη. Καλημέρα και από εμένα. Θα μιλήσουμε λοιπόν για δεξιότητες, περιεχόμενο και αξιοποίηση υποδομών στην Τοπική Αυτοδιοίκηση. 


Όπως φάνηκε και χθες από την εισήγηση του κυρίου Χάγιου και του κυρίου Καλογήρου, οι δεξιότητες, η εκπαίδευση πάνω σε τεχνολογίες πληροφορικής και επικοινωνιών είναι πολύ σημαντική και χρήσιμη για την Τοπική Αυτοδιοίκηση. 


Θα εστιάσω σε τέσσερα σημεία πως μπορεί να βοηθήσει η εκπαίδευση και οι δεξιότητες στην Τοπική Αυτοδιοίκηση στους  αιρετούς. Οι αιρετοί μπορώντας να χρησιμοποιήσουν έναν υπολογιστή, έχουν την δυνατότητα άμεσα να ενημερώνονται για το τι γίνεται στον Δήμο τους και στην περιοχή τους και έτσι, μπορούν να παίρνουν πιο σωστές αποφάσεις για την περιοχή τους. 


Επίσης, μπορούν πολύ εύκολα να επικοινωνούν με τους πολίτες, άμεσα μέσω e-mail ή μέσω διαδικτύου και να ενημερώνονται. 


Οι υπάλληλοι των Δήμων έχοντας κάποια εξοικείωση με τους υπολογιστές, δεν χρειάζεται να ασχολούνται με γραφειοκρατία, αλλά μπορούν τις ίδιες υπηρεσίες να τις παρέχουν ηλεκτρονικά στους πολίτες, με αποτέλεσμα να είναι πιο αποδοτικοί, πιο αποτελεσματικοί και να τελειώνουν περισσότερη εργασία σε λιγότερο χρόνο. 


Οι πολίτες έχουν την δυνατότητα ξέροντας να χειρίζονται τους υπολογιστές, να έχουν πρόσβαση σε υπηρεσίες από διαφορετικά κανάλια, όχι δηλαδή μόνο σαν επαφή πρόσωπο με πρόσωπο, αλλά και μέσω του διαδικτύου, ενώ οι επιχειρήσεις γλιτώνουν χρόνο και χρήμα με αυτόν τον τρόπο μη τρέχοντας στις υπηρεσίες για να διεκπεραιώσουν κάποιες υποθέσεις και έτσι μπορούν να γίνουν πιο ανταγωνιστικές. 


Τώρα, ποια είναι η παρούσα κατάσταση. Όπως ακούσαμε και από τους προηγούμενους εισηγητές χθες, η χρήση των τεχνολογιών πληροφορικής και επικοινωνιών στους Οργανισμούς Τοπικής Αυτοδιοίκησης είναι πολύ μικρή. Σημαίνει ότι υπάρχει ανάγκη για περαιτέρω εκπαίδευση και εξοικείωση του δυναμικού των Δήμων. 


Παρ’ όλα αυτά, στον ελληνικό χώρο έχει αποδειχτεί, ξέρουμε δηλαδή ότι υπάρχει επαρκές ανθρώπινο δυναμικό τόσο από την ακαδημαϊκή κοινότητα και τα πανεπιστήμια. Υπάρχουν επαγγελματίες πληροφορικής και επιχειρήσεις με γνώσεις που μπορούν να προσφέρουν τις υπηρεσίες τους, καθώς και εθελοντές και κοινότητες εθελοντών οι οποίες είναι ενεργές και μπορούν και αυτές να συνεργαστούν και να προσφέρουν γνώσεις στους Δήμους. 


Επίσης, υπάρχει η απαραίτητη υποδομή στην οποία μπορεί να στηριχτεί κάποιος, να την χρησιμοποιήσει κάποιος σαν μέσο για εκπαίδευση, καθώς και αρκετό περιεχόμενο εκπαιδευτικό πάνω σε θέματα τεχνολογίας, πληροφορικής και επικοινωνιών. 


Τώρα, τι χρειάζεται για να αναπτυχθούν οι ανθρώπινοι πόροι στην Τοπική Αυτοδιοίκηση. Βασικός στόχος και απαίτηση για να μπορούν να πουν ότι οι Δήμοι έχουν κάποια εξοικείωση με τις τεχνολογίες, είναι σε όλους τους Δήμους να υπάρχει τουλάχιστον ένα άτομο που να είναι γνώστης των τεχνολογιών πληροφορικής. Αυτό μπορεί να γίνει είτε στελεχώνοντας τους Δήμους, προσλαμβάνοντας δηλαδή κάποιον με τέτοια προσόντα ή καταρτίζοντας κάποια στελέχη των Δήμων άμεσα σε τεχνολογίες ώστε να γίνουν καλοί χρήστες. 


Επίσης, εκτός από τους υπαλλήλους της Τοπικής Αυτοδιοίκησης, σημαντικό είναι να ευαισθητοποιηθούν και οι πολίτες ώστε να χρησιμοποιούν τις υπηρεσίες που παρέχουν οι δημόσιες υπηρεσίες, έτσι ώστε να μπορούν να αλληλεπιδρούν με τους Δήμους, την σταδιακή αναβάθμιση των δεξιοτήτων όλων των πολιτών ώστε να μπορούν να είναι καλοί χρήστες των υπολογιστών, την ανοιχτή διάχυση γνώσης και πληροφοριών και την διάδοση καλών πρακτικών, καθώς και την αξιοποίηση υποδομών όπως το έργο «ΣΥΖΕΥΞΙΣ», τα ευρυζωνικά δίκτυα, τις αίθουσες που έχουν τα πανεπιστήμια ή τα σχολικά εργαστήρια και τις αίθουσες τηλεκπαίδευσης. 


Σε οριζόντιο επίπεδο κάποιες προτεινόμενες δράσεις είναι ο σχεδιασμός και η υλοποίηση ημερίδων ώστε να υπάρξει ευαισθητοποίηση των φορέων και των ατόμων και των πολιτών. Σχεδιασμός εκπαιδευτικών σεμιναρίων για συγκεκριμένες κατηγορίες χρηστών ανάλογα με τις ανάγκες και τις απαιτήσεις για κάθε ομάδα χρηστών, δηλαδή αιρετοί, υπάλληλοι των Δήμων ή ανάλογα με την ειδικότητα του καθενός και το μέγεθος των Δήμων και δημιουργία ηλεκτρονικού περιβάλλοντος για την επικοινωνία και ανταλλαγή απόψεων και πληροφόρησης, όπως για παράδειγμα τα new groups ή συζητήσεις on line forum και τα λοιπά. 


Κλείνοντας, συμπερασματικά βλέπουμε ότι υπάρχει μεγάλη ανάγκη για ανάπτυξη δεξιοτήτων χρήσης τεχνολογιών πληροφορικής και εκπαίδευσης. Υπάρχει μία ποικιλία, διαφορετικές απαιτήσεις ανάλογα με τον χρήστη. Δηλαδή άλλοι σε πιο προχωρημένο επίπεδο και άλλοι απλά χρειάζεται να ξέρουν την χρήση των υπολογιστών. Ξέρουμε, υπάρχουν επιτυχημένα παραδείγματα που έχουν κάνει το ίδιο πράγμα και στην Ελλάδα και στο εξωτερικό και θα το παρουσιάσουν οι επόμενοι ομιλητές πως μπορεί να γίνει αυτή η εκπαίδευση, αυτή η κατάρτιση πάνω σε θέματα τεχνολογίας, πληροφορικής και επικοινωνιών. 


Τώρα, ο ρόλος των Δήμων είναι να χρησιμοποιήσει την υποδομή του ανθρώπινου δυναμικού που υπάρχει, την εμπειρία που υπάρχει και το περιεχόμενο, έτσι ώστε να μπορέσει να ολοκληρώσει και να μπορέσει να επιμορφώσει το προσωπικό και τους πολίτες. 


Ο ρόλος της ΚΕΔΚΕ θα μπορεί να είναι κεντρικός, συντονιστικός, μπορεί να συμβάλλει δηλαδή στον συντονισμό τέτοιων ενεργειών, στην διάχυση γνώσης και καλών πρακτικών και τέλος, η ΚΕΔΚΕ μπορεί να παρέχει κεντρικά μηχανισμούς υποστήριξης έτσι ώστε να γίνει πιο εύκολη η υλοποίηση στους Δήμους. 


Αυτά είχα να πω εγώ. Ευχαριστώ για την προσοχή σας. 

ΠΡΟΕΔΡΕΙΟ: Ευχαριστούμε τον κύριο Δημήτρη Κορμπέτη. Επόμενος ομιλητής, πρώτος ομιλητής, ο Πρέσβης της Φινλανδίας, κύριος Ole Norrback. Είναι τιμή για εμάς που αποδέχτηκε την πρόσκλησή μας και θα μιλήσει στο Συνέδριο, εκπρόσωπος μιας χώρας με γνωστή, ιδιαίτερα ισχυρή επίδοση στα ζητήματα των τεχνολογιών, πληροφορικής και επικοινωνιών.


Παρακαλώ τον κύριο Norrback να πάρει τον λόγο.

O. NORRBACK: Κύριε Πρόεδρε, ευχαριστώ πολύ για την πρόσκλησή σας. Είναι μεγάλη μου τιμή που βρίσκομαι εδώ. Έρχομαι από μία χώρα με υψηλές τεχνολογίες και είμαι ο μοναδικός ομιλητής που δεν έχω το laptop μαζί μου και δεν έχω και διαφάνειες μαζί μου. Ίσως να μην είμαστε δηλαδή τόσο εκπαιδευμένοι τελικά. 


Θα ξεκινήσω λοιπόν, κάνοντας μία απλήρωτη διαφήμιση για την χώρα μου. Να σας πω ότι είμαστε μέλος της Ευρωπαϊκής Ένωσης από το 1995. Θα μιλήσω για τις 887 δημόσιες βιβλιοθήκες που έχουμε και όλες είναι συνδεδεμένες μέσω ευρυζωνικών δικτύων, καθώς και δεν κοστίζουν στους πολίτες. Είναι πάρα πολύ σημαντικές στην εκπαίδευση των πολιτών σχετικά με τις νέες τεχνολογίες γιατί εκεί πέρα δείχνουμε στους πολίτες πώς να χρησιμοποιούν τους υπολογιστές. 


Ένα άλλο ζήτημα για το οποίο θα ήθελα να πω, είναι ότι έχουμε μία μεγάλη παράδοση στο διάβασμα. Κάθε πολίτης δανείζεται τουλάχιστον 23 βιβλία ετησίως από τις Δημοτικές Βιβλιοθήκες. Το ποσοστό του ΑΕΠ που ξοδεύουμε για την έρευνα και την ανάπτυξη φτάνει το 3,6%, ένα πολύ καλό ποσοστό και είναι πολύ σημαντικό για την χώρα μας να έχουμε καταρτισμένους πολίτες γιατί αυτό βοηθά στον ανταγωνισμό. 


Επίσης, εξάγουμε και νέες τεχνολογίες. Υπάρχει μία κοινωνική εθνική στρατηγική για τις ΤΠΕ. Μιλάμε λοιπόν για μία κοινωνία η οποία βασίζεται στην γνώση. Θα επανέλθω σε αυτό, αλλά έχουμε μία συνεχή και μακροχρόνια πολιτική σχετικά με τις νέες τεχνολογίες, η οποία καθοδηγείται κυρίως από την κυβέρνηση, αλλά δεν εξαρτάται αποκλειστικά από την κυβέρνηση. Η κυβέρνηση ενέπλεξε και τον ιδιωτικό τομέα και την Τοπική Αυτοδιοίκηση και πιστεύουμε ότι είναι πολύ σημαντικό να υπάρχει αυτή η μακροχρόνια πολιτική. Είναι πολύ σημαντικό για τις αποφάσεις που παίρνουμε. 


Τα πανεπιστήμια επίσης, καθώς και οι ιδιωτικές εταιρείες, έχουν έναν πολύ μεγάλο ρόλο στην πολιτική αυτή, αλλά δεν θα μιλήσω άλλο για την πολιτική. Μιλάμε για την εκπαίδευση στις νέες τεχνολογίες. 


Η Ένωση Εκπαιδευτικών επίσης υποστηρίζει το πρόγραμμα αυτό, όπως και τα πολιτικά κόμματα. Υπάρχουν φυσικά κάποιες διαφορές μεταξύ των πολιτικών κομμάτων, αλλά δεν είναι πολύ σημαντικές. Για αυτό και καταφέραμε να προωθήσουμε τις διαδικασίες αυτές. 


Αν έχετε ακούσει κάποιον άλλον Φιλανδό, σίγουρα θα έχετε δει την εικόνα αυτού του συστήματος. Από την βασική εκπαίδευση έως και το πανεπιστήμιο δεν υπάρχουν βασικά εμπόδια. Ο καθένας μπορεί να φτάσει μέχρι το πανεπιστήμιο αν το θέλει. Είναι πολύ σημαντικό λοιπόν να δίνονται οι δυνατότητες σε όλο τον πληθυσμό για εκπαίδευση σε οποιαδήποτε στιγμή της ζωής του. 


Έγιναν κάποιες μελέτες από τον ΟΟΣΑ όσον αφορά τις επιδόσεις των μαθητών στα διάφορα μαθήματα σε όλες τις χώρες της Ευρωπαϊκής Ένωσης. Οι μελέτες κατέδειξαν ότι αν ανέβει το ανώτατο επίπεδο εκπαίδευσης, μπορεί να ανέβει και το επίπεδο της βασικής εκπαίδευσης.


Μην πιστέψετε όμως ότι δεν υπάρχουν προβλήματα ή ότι δεν κάνουμε λάθη στην πολιτική μας. Αν θέλετε έναν πλήρη κατάλογο όλων των προβλημάτων, μπορείτε να τον βρείτε. Πρέπει όμως να γίνονται και λάθη για να μπορεί να εξελιχθεί μία διαδικασία. Όταν ξεκινάει η ανάπτυξη ενός συγκεκριμένου τομέα, πρέπει να αναγνωρίζονται τα διάφορα προβλήματα πριν καν τον σχεδιασμό και οι αλλαγές που πρέπει να γίνονται. Οι αλλαγές λοιπόν στην εκπαιδευτική κουλτούρα γίνονται πάρα πολύ αργά. Αυτό συμβαίνει σε όλες τις χώρες. Ούτε ένας δάσκαλος δεν είπε ποτέ ότι έχουμε πολλά λεφτά.


Στην δεκαετία του ’90 ήμουν ειδικός στον τομέα των νέων τεχνολογιών, αλλά αυτά που έμαθα εγώ πλέον δεν είναι χρήσιμα σήμερα. Έτσι λοιπόν, πιστεύω ότι είναι πάρα πολύ σημαντικό να ακολουθεί κανείς τις εξελίξεις στον τομέα των τεχνολογιών. 


Ένα άλλο πολύ δύσκολο βήμα, είναι η εφαρμογή των νέων τεχνολογιών στα μαθήματα των σχολείων. Υπάρχουν λοιπόν κάποιοι παράγοντες που εμποδίζουν την χρήση των ΤΠΕ. Η γνώση  των δασκάλων για παράδειγμα, μπορεί να είναι σε διαφορετικά επίπεδα. Επίσης, μπορεί να μην υπάρχει ο απαραίτητος εξοπλισμός και τα λοιπά. 


Το πιο σημαντικό είναι να εκπαιδεύσει κανείς τους δασκάλους, να τους δώσει τα ερεθίσματα προκειμένου να διευρύνουν την γνώση τους σε κάθε τομέα και ειδικά όταν μιλάμε για τεχνολογίες. Θεωρούμε ότι πρέπει να υπάρχουν κάποια προγράμματα για την ανάπτυξη των τομέων που βασίζονται στις νέες τεχνολογίες.

Να πως λειτούργησε σε εμάς: θα σας θυμίσω το σοβιετικό σύστημα. Μιλάμε για εθνικά προγράμματα. Υπήρχαν εθνικά σχέδια τότε, άσχετα αν αυτά πραγματοποιήθηκαν ποτέ. Η εκπαίδευση των δασκάλων σε εμάς λοιπόν, ξεκίνησε το 1995 – 1999, όπου υπήρχε και η εξέλιξη του απαραίτητου εξοπλισμού. Το 2002 – 2004 ξεκίνησε ένα πρόγραμμα και στους Δήμους, ενώ το 2004 – 2006 ξεκίνησε η χρήση των νέων τεχνολογιών στην καθημερινή εκπαίδευση. 

Είναι πολύ σημαντικό να υπάρχει ένα τέτοιο πρόγραμμα στο οποίο όλοι θα δεσμεύονται και η εργασία είναι πάρα πολύ σημαντική στον συγκεκριμένο τομέα. 

Εδώ σας δίνω περισσότερες λεπτομέρειες σχετικά με την εθνική στρατηγική την οποία ακολουθούμε σήμερα. Να σας πω μόνο ότι τα σχολεία έχουν την δική τους στρατηγική, αλλά ακολουθούν και το εθνικό πρόγραμμα. Η χρήση υπολογιστή είναι αρκετά σημαντική στα περισσότερα μαθήματα. Αυτό φυσικά εξαρτάται και από τους ίδιους τους δασκάλους, πόσο εξελίσσουν τον τομέα σε κάθε σχολείο, αλλά όταν ένα σχολείο δεσμεύεται να ακολουθήσει το εθνικό πρόγραμμα, τότε υπάρχει σίγουρα τουλάχιστον μία μερική επιτυχία. Όλα τα σχολεία αυτήν την στιγμή έχουν πρόσβαση στο internet και πολλά σχολεία έχουν δίκτυα υψηλών ταχυτήτων. 

Θα σας δείξω επίσης κάποιες λεπτομέρειες σχετικά με την εφαρμογή της στρατηγικής. Αρχικά έχουμε τις ευθύνες της κυβέρνησης σχετικά με τις υποδομές, καθώς και την εκπαίδευση των δασκάλων. Έπειτα έρχεται ο εξοπλισμός και αφού όλα αυτά συμβαίνουν σε τοπικό επίπεδο, υπάρχει το εθνικό πρόγραμμα, αλλά υπάρχει και ένα τοπικό πρόγραμμα. Είναι πολύ σημαντικό και στα δύο προγράμματα αυτά να υπάρχουν οι νέες τεχνολογίες. 

Σχεδόν όλοι οι μαθητές έχουν ηλεκτρονικό ταχυδρομείο και έχουν εξοικείωση με τους υπολογιστές. Υπάρχουν υπολογιστές σε όλα τα σχολεία και όλοι οι μαθητές μέχρι τα δέκα τους χρόνια έχουν μία διεύθυνση e-mail και μπορούν να χρησιμοποιούν τον υπολογιστή στο σχολείο ή στις βιβλιοθήκες ακόμα και όταν δεν έχουν υπολογιστές στο σπίτι. 

Να δούμε πως η στρατηγική διαμόρφωσε μερικούς στόχους σχετικά με την χρήση των νέων τεχνολογιών μέσα στο πρόγραμμα σπουδών. Έχει να κάνει με την ανάπτυξη της προσωπικότητας, της πολιτιστικής ταυτότητας, της ικανότητας σχετικά με την επικοινωνία και τα μέσα μαζικής ενημέρωσης και τα λοιπά και συνδέονται τόσο με τις παιδαγωγικές μεθόδους που χρησιμοποιούνται στα σχολεία, όσο και με τις νέες τεχνολογίες. 

Προσπαθώ να είμαι σύντομος, αλλά να σας τα δείξω όλα. Έχω ακούσει πολλές μακρές παρουσιάσεις στην ζωή μου και για αυτό προτιμώ να είμαι πολύ σύντομος. 

Τώρα, όσον αφορά τα δίκτυα. Το 100% των σχολείων αυτήν την στιγμή έχουν συνδεθεί στο internet και τα δίκτυα των σχολείων ανανεώνονται τακτικά. Να σημειώσω επίσης ότι σήμερα δεν χρειάζεται καν υπολογιστής για να βρίσκεται κανείς σε τακτική επικοινωνία, σε καθημερινή επικοινωνία με τους άλλους. Μπορεί να χρησιμοποιήσει το κινητό τηλέφωνο. Έως τώρα βέβαια, τα πάντα είναι ζήτημα κόστους, αλλά υπάρχει μία διαδικασία η οποία ακολουθείται για την μείωση του κόστους αυτού. Είναι πολύ σημαντικό λοιπόν να ακολουθούμε τις εξελίξεις στον τομέα της ασύρματης επικοινωνίας. 

Τώρα, σχετικά με κάποια πιλοτικά προγράμματα. Όταν υπάρχει διαρκής εξέλιξη ανάπτυξης, είναι πολύ σημαντικό να σου δίνονται οι δυνατότητες να προχωράς ακόμα παραπέρα. Σύμφωνα με την εθνική στρατηγική, τα σχολεία αυτά που είναι έτοιμα να προχωρήσουν πιο πέρα, μπορούν να το κάνουν. Αυτά επιλέγονται με βάση την καινοτομία και την παιδαγωγική αξία και ηγούνται των διαδικασιών αυτών. Όμως η κυβέρνηση έχει φροντίσει ώστε όλοι οι δάσκαλοι και όλα τα σχολεία να εξελίσσονται. Αυτήν την στιγμή ένας υπολογιστής αναλογεί σε οκτώ μαθητές, όμως ο στόχος μας για το 2007 είναι ένας υπολογιστής να αντιστοιχεί σε τέσσερις-πέντε μαθητές. 

Επίσης, υπάρχει συγχρηματοδότηση. Η κυβέρνηση δίνει το 50-70% για τις νέες τεχνολογίες και τα υπόλοιπα τα δίνουν οι Δήμοι, όμως σκοπός της κυβέρνησης είναι η  χρηματοδότηση να περάσει σιγά-σιγά στους Δήμους. Στην Φινλανδία οι πολίτες  πληρώνουν 20% φόρους στους Δήμους. 

Μπορώ να τελειώσω δείχνοντας αυτήν την εικόνα. Αν πάρουμε εκατό ανθρώπους, το 4,5% είναι καινοτόμοι. Είναι πολύ σημαντικό να βοηθά κανείς τους καινοτόμους, τους πρωτοπόρους, να τους δίνονται οι ευκαιρίες να εξελίσσονται, αλλά θα πρέπει και η πλειοψηφία που καθυστερεί στις καινοτομίες να εξελίσσεται παράλληλα. Είναι πολύ σημαντικό οι καλοί μαθητές να μπορούν να εξελίσσονται πιο γρήγορα, αλλά είναι επίσης σημαντικό να είναι καλά καταρτισμένοι και εκπαιδευμένοι και οι υπόλοιποι μαθητές. Αυτό πρέπει να χρησιμοποιείται ως εργαλείο την στιγμή που εξελίσσει κάποιον τον τομέα της εκπαίδευσης. 

Όλη η δημόσια διαχείριση αυτήν την στιγμή στην Φινλανδία απαρτίζεται από υπολογιστές και νέες τεχνολογίες. Έτσι όλοι μπορούν να διαβάζουν διάφορες εκθέσεις μέσω υπολογιστών και να ενημερώνονται μέσω των νέων τεχνολογιών. Αυτή είναι λοιπόν η κατάσταση στην χώρα μας. 

Υπάρχουν μεγάλες δυνατότητες σχετικά με τις νέες τεχνολογίες. Είναι ένα πολύ σημαντικό εργαλείο και πρέπει να χρησιμοποιείται ως πολύ σημαντικό εργαλείο. 

Σας ευχαριστώ πάρα πολύ. Έχω πάει σε πάρα πολλές συναντήσεις στο παρελθόν και ξέρω ότι η δεύτερη μέρα το πρωί είναι πάρα πολύ δύσκολη γιατί το προηγούμενο βράδυ όλοι έχουν ξενυχτήσει. Ελπίζω να ήταν σημαντικά αυτά που ακούσατε από εμένα και σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Norrback, Πρέσβη της Φινλανδίας και πρώην Υπουργός - έχει διατελέσει Υπουργός, από ότι άκουσα στην ομιλία του, Μεταφορών και Επικοινωνιών και Παιδείας ενδεχομένως - για την εικόνα της κατάρτισης στα ζητήματα τεχνολογίας, πληροφορικής και επικοινωνιών, που αφορά πλέον συνολικά το εκπαιδευτικό σύστημα και όχι μια διάσταση. 

Το παράδειγμα της Φινλανδίας δεν είναι ακριβώς η περίπτωση η δική μας. Έχουμε δρόμο προς τα εκεί, αλλά πάντως νομίζω ότι η εικόνα που δόθηκε μπορεί να διευκολύνει να γονιμοποιήσει τον δικό μας προβληματισμό και μάλιστα σε μία περίοδο που γίνεται συζήτηση και στην Ελλάδα για αλλαγές σημαντικές στο εκπαιδευτικό σύστημα. 

Επόμενος ομιλητής ο κύριος Pop Ramsamy, από την Εξτρεμαδούρα της Ισπανίας, θέμα: «Εκπαίδευση σε ΤΠΕ των αιρετών, των δημοτικών υπαλλήλων και των πολιτών: η περίπτωση της Εξτρεμαδούρα στην Ισπανία.»

Ο λόγος στον κύριο Ramsamy.
P. RAMSAMY: Η περιφέρεια έχασε το τρένο της βιομηχανικής επανάστασης το ’99. Όμως ο Πρόεδρος της περιφέρειας αυτής, της Εξτρεμαδούρας, αποφάσισε να κάνει μία επαναστατική κίνηση, δηλαδή να μπει μέσα στον τομέα των καινούργιων τεχνολογιών για να ανανεώσει την οικονομία της περιοχής. Θα δείτε πως έγινε αυτό, θα σας το πω. Χρησιμοποίησε και μία στρατηγική και βεβαίως την ανάλογη τακτική. 


Εδώ λοιπόν, έχουμε τις πολιτικές που χρησιμοποιήθηκαν στην Εξτρεμαδούρα για τις τεχνολογίες της πληροφορικής από το ’95 μέχρι το ’96. Έχουμε τον περιφερειακό Υπουργό για την παιδεία και για τις υποδομές. Οι βασικοί πυλώνες ήταν το πλαίσιο το γενικό που ήταν ένα δίκτυο που συνέδεε όλα τα σχολεία μεταξύ τους και από τα σχολεία μετά μπορούσε να γίνει επέκταση του δικτύου και βεβαίως αυτό ήταν το γενικό πλαίσιο που χρησιμοποιήθηκε. 


Εδώ είναι οι στρατηγικές δράσεις και τα προγράμματα τα οποία λανσάραμε από το 2000-2001. Έχετε ένα μεγάλο πρόγραμμα το οποίο λέγεται Η ΕΞΤΡΕΜΑΔΟΥΡΑ, δηλαδή Ηλεκτρονική Εξτρεμαδούρα. Είναι ένα πρόγραμμα το οποίο βασικά συντίθεται από εκατό περίπου υποπρογράμματα που είναι προγράμματα τοπικά για τις τεχνολογίες της πληροφορικής. 


Μετά έχουμε την τεχνολογία την οποία χρησιμοποιούμε και πριν από το 2001 η αναλογία των υπολογιστών και μαθητών ήταν δώδεκα προς ένα και χρειάστηκε να φτάσουμε στο 2005 για να έχουμε έναν υπολογιστή ανά δύο μαθητές από εκεί που είχαμε έναν υπολογιστή ανά δώδεκα μαθητές στο παρελθόν. Θα δείτε γιατί, θα δείτε πως καταφέραμε να φτάσουμε στο 2003 αυτήν την αναλογία του ενός υπολογιστή προς δύο μαθητές. 


Το VIVENET είναι βασικά επωαστήρια θα λέγαμε επιχειρηματικά και ο ρόλος τους είναι να προωθήσουν μία νέα κουλτούρα εργασίας στην αγορά μας η οποία θα βασίζεται στο software στα λογισμικά. Είναι ανοικτά συστήματα λογισμικών και βεβαίως απευθύνεται σε ανθρώπους που θέλουν να ξεκινήσουν επιχειρήσεις με τις νέες αυτές τεχνολογίες.


Μετά βεβαίως έχουμε τους πολίτες γενικά μιλώντας. Έχουμε φτιάξει 34 κέντρα έτσι ώστε όλες οι περιφέρειες να μπορούν να συνδέονται μεταξύ τους. 


Ο γενικός στόχος για την περιφερειακή ανάπτυξη όπως βλέπετε, ήταν να υπάρχει ελεύθερη πρόσβαση για όλους τους πολίτες της περιφέρειας στις τεχνολογίες της πληροφορικής και των επικοινωνιών. Να δημιουργηθεί δηλαδή μία κουλτούρα για όλους τους πολίτες της Εξτρεμαδούρας. Έγιναν λοιπόν κινήσεις προώθησης, έγιναν εκστρατείες ενημέρωσης, χρησιμοποιήθηκαν όλα τα mass media για να μπορέσουμε να φτάσουμε σε όλους τους πολίτες μεταξύ 4 και 90 ετών και να τους πείσουμε να χρησιμοποιήσουν αυτά τα εργαλεία των τεχνολογιών πληροφορικής και επικοινωνιών. Υπάρχουν άνθρωποι που μπορούν να απλώς να ανοίξουν να δουν μία οθόνη και υπάρχουν άνθρωποι που μπορούν να προγραμματίσουν έναν υπολογιστή. Δηλαδή η εκπαίδευση που παρέχεται είναι σε πολλά διαφορετικά επίπεδα, ανάλογα με τις ανάγκες και τα αιτήματα του καθενός.


Θα μιλήσω και για τους δασκάλους, τους εκπαιδευτικούς και θα μιλήσω επίσης για την εκπαίδευση των δημοσίων υπαλλήλων σε άλλα περιβάλλοντα. Πώς το κάναμε αυτό; Να θυμηθούμε ότι δεν υπάρχει αίθουσα υπολογιστών στα σχολεία. Όλες οι τάξεις στο σχολείο έχουν computers, έχουν τους υπολογιστές τους. Δεν έχουμε μία συγκεκριμένη αίθουσα με υπολογιστές. Κατά κάποιον τρόπο όλο το σχολείο είναι ένα εργαστήριο υπολογιστών. Μπαίνετε στην τάξη, υπάρχουν δύο παιδιά, ένας υπολογιστής. Οι μαθητές δεν χρειάζεται να βγουν από την τάξη τους με άλλα λόγια, για να πάνε σε μία άλλη αίθουσα όπου υπάρχουν υπολογιστές. Όχι. Αυτοί μένουν στην τάξη τους και έρχονται οι δάσκαλοι να τους διδάξουν. Είναι δηλαδή οι δάσκαλοι οι οποίοι πρέπει να προσαρμόσουν την διδασκαλία τους στους μαθητές και όχι το αντίστροφο.


Έχουμε και το κέντρο για τους εκπαιδευτικούς πόρους. Έχουμε ένα pool καθηγητών, έχουμε πενήντα δηλαδή δάσκαλους, οι οποίοι πενήντα έχουν εκπαιδεύσει άλλους είκοσι, άλλους τριάντα. Ξεκινήσαμε από έναν αρχικό αριθμό τεσσάρων εκπαιδευτικών, αλλά άρχισαν οι μεν να εκπαιδεύουν τους επόμενους, οπότε πραγματικά είναι οι εκπαιδευτές των εκπαιδευομένων. Είναι κάτι το οποίο κάνει χιονοστιβάδα και έτσι έχουμε τώρα ένα εκπαιδευτικό δυναμικό πολύ σημαντικό στον τομέα των υπολογιστών. Υπάρχει και ένας τεχνικός υπολογιστών ανά σχολείο.


Υπάρχουν σχολεία όπου ο καθηγητής των μαθηματικών ή ο καθηγητής των υπολογιστών μπορούν και λένε ότι θέλουν να αναλάβουν και τον ρόλο του τεχνικού για τα computers, όμως όταν δεν συμβαίνει αυτό τότε προσλαμβάνεται ένα άτομο. 


Προβλήματα φυσικά υπάρχουν, αλλά είναι πολύ ενδιαφέρον να πούμε εκ των προτέρων στους δασκάλους που εκπαιδεύουν στην τεχνολογία ότι αυτό που κάνουν είναι για να μάθουν τους ανθρώπους, τους μαθητές, ένα όργανο, ένα εργαλείο, ότι η τεχνολογία δεν είναι ο Θεός. Πρέπει να τους το πούμε αυτό εκ των προτέρων και ότι είναι εκεί για να μεταφέρουν τις γνώσεις τους στους άλλους επάνω σε αυτό το πάρα πολύ χρήσιμο εργαλείο. 


Στην αρχή μπορούσαμε να πούμε ότι οι δάσκαλοι δεν εμπιστεύονταν τον εαυτό τους, ήταν ανασφαλείς απέναντι στους υπολογιστές, ενώ τώρα 99% των δασκάλων χρησιμοποιούν τους υπολογιστές στην δουλειά τους και στο σπίτι τους και μπορώ να πω ότι σε ορισμένες περιπτώσεις έχουμε το 100% και έχουν εκπαιδευτεί για πάνω από έναν χρόνο. Μερικοί έχουν δυσκολίες και μερικοί δεν έχουν. 


Το software που χρησιμοποιούμε αναπτύχθηκε στην περιοχή και για αυτό σας είπα ότι είναι δωρεάν και είναι ανοικτό λογισμικό. Μπορείτε να το κατεβάσετε και να το εγκαταστήσετε και στους δικούς σας υπολογιστές. Είναι δωρεάν, είναι ελεύθερο, είναι ανοικτό για όλους. 


Το 2004 είχαμε όπως είπα, έναν υπολογιστή ανά δύο μαθητές και αυτό οφείλεται εν πολλοίς σε αυτό το software το ανοικτό και το δωρεάν και το κόστος όμως είναι μεγάλο. Το κόστος είναι γύρω στα 80 εκατομμύρια ευρώ για να μπορούμε το software, να έχουμε τους υπολογιστές, να έχουμε δηλαδή όλη την hardware υποδομή. Ήταν το αρχικό κόστος 40.000 € και με την χρήση του ανοικτού και δωρεάν software μειώθηκε το κόστος αυτό στις 8.000 €. 


Εδώ μπορούμε να πούμε ότι πολλοί έχουν ήδη ένα background στις τεχνολογίες της πληροφορικής και των επικοινωνιών, αλλά οπωσδήποτε πρέπει να μάθουν να χρησιμοποιούν τα λειτουργικά συστήματα. Το δικό μας λειτουργικό σύστημα, μία και έχουμε το δικό μας σύστημα. 


Τώρα, τι γίνεται με τους τοπικούς επιχειρηματίες. Έλεγα πριν ότι είναι σαν ένα εκκολαπτήριο για επιχειρήσεις και ο στόχος ήταν βεβαίως η δημιουργία νέας νοοτροπίας, νέου τρόπου σκέψης για την ανανέωση την οικονομική. Υπάρχουν 70 εταιρείες που λειτουργούν στην περιφέρειά μας, είναι εταιρείες marketing, χρηματοοικονομικών υπηρεσιών και επίσης τεχνολογιών πληροφορικής και επικοινωνιών. Μικρές επιχειρήσεις συχνά που θέλουν να μπουν στον κόσμο των ηλεκτρονικών τεχνολογιών και αυτές έχουν την υποστήριξη από τον Δήμο, τους δίνεται ένας χώρος από 20 μέχρι 90 τετραγωνικά και για δύο χρόνια έχουν πρόσβαση ελεύθερη στο internet. Όλα είναι δωρεάν για τα πρώτα δύο χρόνια και αν τα πράγματα πάνε καλά, τότε παίρνουν άδεια να λειτουργήσουν και τρίτο χρόνο. Είναι λοιπόν αυτό το κίνητρο που δίνεται στους μικρούς επιχειρηματίες. 


Δεν φαίνεται καλά ο χάρτης κάτω, αλλά θα μιλήσω τώρα για τους πολίτες. Βασικά τους εκπαιδεύουμε και όχι μόνο τους εκπαιδεύουμε, αλλά τους παροτρύνουμε να μάθουν να παίζουν με τα εργαλεία των τεχνολογιών πληροφορικής και επικοινωνιών, έτσι ώστε να έρθουν σε επαφή, να πάρουν μία γεύση για να δουν τι είναι αυτές οι τεχνολογίες πληροφορικής και επικοινωνιών. 


Αυτό το πρόγραμμα άρχισε το 2000, καλά τα αποτελέσματα και εκεί. Οι άνθρωποι μαθαίνουν τι είναι το video conference, το chatting και όλοι έμμεσα ή άμεσα κατά κάποιον τρόπο εκπαιδεύονται να χρησιμοποιούν τα εργαλεία τεχνολογιών πληροφορικής και επικοινωνιών. 


Έχω προσπαθήσει να  βάλω κάποιες εικόνες για να σας δείξω και να μιλήσω για την στρατηγική. Χρησιμοποιούσαμε πριν και τα κινητά, αλλά λόγω του κόστους δεν μπορούσαμε να προχωρήσουμε. Ίσως σε τρία ή τέσσερα χρόνια να χρησιμοποιούμε  την TV ή το κινητό περισσότερο από τον υπολογιστή, αλλά προς το παρόν επειδή υπάρχει το περιβάλλον, υπάρχει το σύστημα, υπάρχουν οι υπολογιστές και βέβαια ανάλογα με το τι θέλουμε να κάνουμε, χρησιμοποιούμε πιο πολύ τους υπολογιστές. 


Εδώ βλέπετε την εκπαίδευση, τις ώρες της εκπαίδευσης, ανάλογα με το τι θέλει να κάνει κανείς. Εδώ είναι η εταιρεία που έχει την υποδομή και υπάρχει και μια συνιστώσα που εγώ λέω η κοινότητα. Τι είναι για εμένα η κοινότητα; Κοινότητα μπορεί να είναι εθελοντές, μπορεί να είναι άνθρωποι που πληρώνονται και μπορεί να είναι από όλα τα επίπεδα της διοίκησης. Πρέπει δηλαδή αυτή η κοινότητα να πλησιάζει όλους τους παράγοντες της κοινωνίας και να αναπτύσσεται μία συνέργια έτσι ώστε να μπορεί να μεταφέρεται η γνώση για τις τεχνολογίες της πληροφορικής και των επικοινωνιών. 


Αυτά ήθελα να σας πω. Βεβαίως, είμαι στην διάθεσή σας για οποιαδήποτε ερώτηση. Είναι πολύ σημαντικό να μπορούμε να μιλάμε άμεσα, πρόσωπο με πρόσωπο.

ΠΡΟΕΔΡΕΙΟ: Να ευχαριστήσουμε τον κύριο Ramsamy για την εκτενή και ολοκληρωμένη παρουσίαση.


Καλούμε στο βήμα τον κύριο Χρήστο Νικολάου, καθηγητή στο  Τμήμα Επιστήμης Υπολογιστών του Πανεπιστημίου Κρήτης, για να εισηγηθεί κάποια ελληνική εμπειρία και ιδέα σε ότι αφορά την ανάπτυξη των δεξιοτήτων για την αξιοποίηση των τεχνολογιών πληροφορικής και επικοινωνιών στο τοπικό επίπεδο.

Χ. ΝΙΚΟΛΑΟΥ: Ευχαριστώ πολύ. Καλή σας ημέρα. Νομίζω ότι ο σωστός και λογικός ειρμός των παρουσιάσεων εφόσον παρουσιάστηκαν δύο παραδείγματα ανάπτυξης υποδομών, των υποδομών Φινλανδίας και η περίπτωση της Εξτρεμαδούρας, καλό είναι να δούμε τι γίνεται και στον ελληνικό χώρο όπου το ενδιαφέρον νομίζω και το ελπιδοφόρο είναι ότι έχουν αναπτυχθεί ήδη οι παράλληλοι μηχανισμοί και υποδομών και επιμόρφωσης – κατάρτισης. Αυτό είναι το θετικό και ελπιδοφόρο και ενδιαφέρον. Το επικίνδυνο πιστεύω είναι ότι αυτοί οι μηχανισμοί και αυτές οι υποδομές κινδυνεύουν να μείνουν αχρησιμοποίητοι αν δεν συνειδητοποιήσουμε ότι υπάρχουν και αν δεν τους χρησιμοποιήσουμε βεβαίως. 


Θα αναφέρω λοιπόν επί  τροχάδην, έχω τρία παραδείγματα εδώ, αλλά υπάρχει και ένα τέταρτο, το Πανελλήνιο Σχολικό Δίκτυο, το οποίο είναι πάλι η περίπτωση της σχολικής δραστηριότητας στην οποία θα αναφερθεί ο επόμενος ομιλητής, ο κύριος Παρασκευάς και μάλιστα για κάθε ένα από αυτά, ιδίως για τα δύο πρώτα, θα υπάρξουν και άλλοι ομιλητές. 


Επομένως, πολύ γρήγορα να πω, το ΔΙΚΤΥΩΘΕΙΤΕ θα το έχετε ακούσει ίσως, ήταν ένα πρόγραμμα που τώρα τρέχει εδώ και αρκετούς μήνες. Ο κύριος Τσιλιμπάρης ο οποίος είναι σε αυτό το πάνελ θα  μιλήσει περισσότερο για αυτό. Ήταν και είναι η σύνδεση των μικρομεσαίων επιχειρήσεων μέσω υπολογιστή, ο οποίος επιδοτείται, με το internet, για κυρίως δύο δραστηριότητες. Η μία είναι η απλούστερη, δηλαδή η προσφορά πληροφοριών μέσω ιστοσελίδων στο διαδίκτυο και η δεύτερη, πιο πολύπλοκη και πιο προχωρημένη, ήταν και είναι η ανάπτυξη εφαρμογών ηλεκτρονικού εμπορίου. Δηλαδή στην απλούστερη περίπτωση να μπορεί κανείς να αγοράζει κάτι από το διαδίκτυο ή να νοικιάζει ένα δωμάτιο αν πρόκειται για ξενοδοχειακή μονάδα ή τέτοιο σχετικό. Αυτό το πρόγραμμα τρέχει ακόμα. Ο κύριος Τσιλιμπάρης θα μας πει περισσότερα για αυτό. 


Η εμπειρία της Κρήτης είναι η εξής: ότι εμείς εδώ στην περιφέρεια της Κρήτης το οργανώσαμε αυτό με τους εξής εταίρους: με τα τρία Ανώτατα Εκπαιδευτικά Ιδρύματα του νησιού, δηλαδή το Πανεπιστήμιο Κρήτης, το Πολυτεχνείο Κρήτης και το ΤΕΙ Κρήτης και σε συνεργασία με τα τέσσερα Εμπορικά Επιμελητήρια του νησιού, που είναι Λασίθι, Ηράκλειο, Ρέθυμνο και Χανιά. Η συνεργασία αυτή είναι πολύ καρποφόρα. Ύστερα από κάποιες αρχικές δυσκολίες, δεν έχω εδώ στατιστικά στοιχεία να σας δείξω, νομίζω ο κύριος Τσιλιμπάρης θα σας δείξει περισσότερα, είναι κάτι το οποίο προχωρά πάρα πολύ καλά. 


Προχωρά με την εκπαίδευση εκπαιδευτών. Αυτό είναι πάρα πολύ σημαντικό και νομίζω ότι και ο κύριος Κορμπέτης στην αρχή ανέφερε κάτι τέτοιο και μετά με την ανάπτυξη αυτών των εκπαιδευτών σε όλο το νησί έτσι ώστε να μπορούν να προσφέρουν τις εκπαιδευτικές τους υπηρεσίες στις μικρομεσαίες επιχειρήσεις.


Είναι πάρα πολύ σημαντικό, σε εμάς ήταν ιδιαίτερα σημαντικό, να βρούμε ανθρώπους συντονιστές οι οποίοι θα ενδιαφέρονται πραγματικά για το πρόγραμμα, που είναι πάρα πολύ σημαντικό να έχουν καλή και στενή επαφή με την τοπική κοινωνία, δηλαδή να ξέρουν πρόσωπα και πράγματα, να ξέρουν που υπάρχουν επιχειρήσεις οι οποίες ενδεχομένως να ενδιαφέρονται για το πρόγραμμα αυτό και επομένως να προωθούν το πρόγραμμα αυτό προς αυτές τις επιχειρήσεις διότι θα ξέρετε πάρα πολύ καλά ότι θα πρέπει να υπερνικηθούν ειδών-ειδών δισταγμοί έτσι ώστε να μπορέσει ένας μικρομεσαίος επιχειρηματίας να χρησιμοποιήσει ένα τέτοιο πρόγραμμα. 


Το δεύτερο παράδειγμα υπαρχουσών υποδομών ή μάλλον μελλουσών να υπάρξουν πολύ σύντομα υποδομών και επομένως δυνατότητας για επιμόρφωση και χρήση αυτών των υποδομών, είναι τα ευρυζωνικά δίκτυα. Τα ευρυζωνικά δίκτυα, θα το ξέρετε οι πιο πολλοί από εσάς ότι αυτήν την στιγμή αναπτύσσονται σε όλη την Ελλάδα. Στην περίπτωση της Κρήτης, θα αναπτυχθούν σε δέκα διαφορετικούς Δήμους της Κρήτης. Οι μεγάλες πόλεις, Ηράκλειο, Χανιά, Ρέθυμνο, Άγιος Νικόλαος, Ιεράπετρα, Σητεία, Νεάπολη αν δεν κάνω λάθος, είναι τουλάχιστον αυτοί και η ιδέα είναι ότι θα αναπτυχθεί ένα δίκτυο, στην περίπτωση του Ηρακλείου, δακτύλιος, οπτικές ίνες, το οποίο θα είναι ιδιοκτησία του αντίστοιχου Δήμου, στο οποίο θα έχουν πρόσβαση οι δημόσιες υπηρεσίες οι οποίες βρίσκονται στην περιοχή αυτή του Δήμου και επίσης η ιδέα είναι ότι θα μπορεί να λειτουργεί αυτό το ευρυζωνικό δίκτυο κατά τέτοιον τρόπο ώστε και ιδιώτες να χρησιμοποιούν, βεβαίως πληρώνοντας κάτι, να χρησιμοποιούν τις υπηρεσίες του ευρυζωνικού αυτού δικτύου. 


Άρα, υπάρχει η έννοια της ανταποδοτικότητας. Δηλαδή ότι δεν θα είναι στο παθητικό του Δήμου από εκεί και πέρα η λειτουργία. Αυτήν την στιγμή είναι μία Rolls Royce που δίνεται στον καθένα από αυτούς τους Δήμους δωρεάν. Το θέμα είναι ότι καθώς ξέρετε όταν έχει κανείς ακριβό αυτοκίνητο, πρέπει να πληρώνει και πάρα πολλά για να το συντηρεί. Άρα δεν είναι μόνο να έχεις τα λεφτά για να πάρεις το αυτοκίνητο, να το αγοράσεις, αλλά πρέπει να έχεις επίσης τα λεφτά για να το συντηρείς και να το τρέχεις, να το χρησιμοποιείς. 


Το μεγάλο στοίχημα λοιπόν είναι να βρεθούν οι κατάλληλες υπηρεσίες, οι κατάλληλοι ιδιώτες, οι οποίοι θα μπορέσουν να χρησιμοποιήσουν αυτές τις ευρυζωνικές υπηρεσίες διότι πραγματικά θα τις θέλει το καταναλωτικό κοινό, έτσι ώστε τουλάχιστον να μην έχουν ζημιά οι Δήμοι οι οποίοι θα λειτουργούν αυτά τα ευρυζωνικά δίκτυα, προφανώς για την δική τους χρήση και την σύνδεση των δημοσίων υπηρεσιών, έτσι ώστε πάλι οι πολίτες να εξυπηρετούνται καλύτερα μέσω αυτών των δικτύων. 


Πάλι λοιπόν εδώ υπάρχει ένα θέμα επιμόρφωσης και κατάρτισης αυτών οι οποίοι θα λειτουργούν τα δίκτυα αυτά είτε ως τελικοί χρήστες, είτε ως ενδιάμεσοι χρήστες των δικτύων αυτών. 


Αναφέρω και ένα τρίτο παράδειγμα που είναι το Κέντρο Επιχειρηματικής και Τεχνολογικής Ανάπτυξης, το οποίο συμμετείχε το Πανεπιστήμιο Κρήτης εδώ και μερικά χρόνια στην ίδρυσή του. Το Πανεπιστήμιο Κρήτης συμμετείχε μαζί με τα τέσσερα Εμπορικά Επιμελητήρια της Κρήτης και τις δύο Συνεταιριστικές Τράπεζες, του Ηρακλείου και των Χανίων και η ιδέα είναι να προσφέρονται πάλι υπηρεσίες επιμόρφωσης, κατάρτισης, συμβουλών, συμβουλευτικές υπηρεσίες, προς τις επιχειρήσεις κυρίως της Κρήτης για θέματα ανάπτυξης, όπως λέει και το όνομα, επιχειρηματικής και τεχνολογικής. Άρα αυτό εξ ορισμού από την πρώτη στιγμή έχει αυτόν τον χαρακτήρα της επιμόρφωσης, κατάρτισης και τα λοιπά.


Αυτοί οι μηχανισμοί υπάρχουν αυτήν την στιγμή. Υπάρχει επίσης η εμπειρία, όπως σας είπα, των εκπαιδευτικών ιδρυμάτων και των ερευνητικών ιδρυμάτων αντίστοιχα, του ΙΤΕ και τα λοιπά, στην Κρήτη, για το πως μπορεί να γίνει κατάρτιση πολιτών, κατάρτιση υπαλλήλων, κατάρτιση στελεχών επιχειρήσεων, για να αρχίσουν να χρησιμοποιούνται αυτές οι υπηρεσίες. 


Το δεύτερο σημείο που θέλω να πω. Νομίζω θα πρέπει να καταλάβουμε όλοι ότι δεν είναι μία πολυτέλεια την οποία θα μπορούσε αν έχει λεφτά ο Δήμος να την αντιμετωπίσει και να ξοδέψει λεφτά για αυτήν, αλλά νομίζω πως είναι πρώτη προτεραιότητα διότι δεν νομίζω ότι χρειάζεται να σας πείσω ότι ο σημερινός πολίτης έχει πολύ πιο αυξημένες απαιτήσεις από την ποιότητα των υπηρεσιών που ούτως ή άλλως ξέρετε ότι ανά το δημόσιο είναι πολύ χαμηλή από την ποιότητα των υπηρεσιών που παρέχονται, ότι υπάρχει πια και θα υπάρχει όσο περνάει στο μέλλον ένα πολύ μεγαλύτερο ποσοστό, θα αυξάνει το ποσοστό αυτό κυρίως από τις νέες ηλικίες και μετά των πολιτών, καταναλωτών, όπως θέλετε πείτε τους, οι οποίοι θα θέλουν να χρησιμοποιούν αυτές τις υπηρεσίες μέσω του υπολογιστή τους στο σπίτι τους ή αν θέλετε αργότερα μέσω του κινητού τους τηλεφώνου ή μέσω του PDA που θα έχουν. Θα θέλουν, θα έχουν απαίτηση αυτά να γίνονται όσο γίνεται πιο γρήγορα και όσο γίνεται πιο αυτοματοποιημένα και αποτελεσματικά. 


Άρα, υπάρχει αυτήν την στιγμή μία πάρα πολύ μεγάλη ανάγκη και αυτό θέλω να το τονίσω ότι η ανάγκη αυτή είναι αισθητή σε παγκόσμιο επίπεδο. Υπάρχει μία ανάγκη μετασχηματισμού των υπαρχουσών διαδικασιών και βελτιστοποίησης των υπαρχουσών διαδικασιών, όχι μόνο προφανώς σε Δήμους και σε Κοινότητες, αλλά σε όλα τα θέματα της κυβέρνησης, της κυβερνητικής δραστηριότητας, για να αφήσω βεβαίως την τεράστια ανάγκη που υπάρχει στις επιχειρήσεις έτσι ώστε να γίνουν πιο ανταγωνιστικές και πιο παραγωγικές. 


Μπορεί βεβαίως να αναφέρει κανείς και διάφορα άλλα πράγματα, ηλεκτρονικής δημοκρατίας, ηλεκτρονικών σφυγμομετρήσεων και τα λοιπά, τα οποία πολύ ευχαρίστως να συζητήσουμε στις ερωτήσεις, τα οποία είναι το δεύτερο κύμα των υπηρεσιών. Αυτήν την στιγμή υπάρχει ανάγκη και ο μέσος πολίτης ανά τον κόσμο απαιτεί όλο και περισσότερο να υπάρχουν αποτελεσματικότερες, ταχύτερες, ορθολογικότερες υπηρεσίες σε όλο το δημόσιο και το θέμα είναι βεβαίως ποιος θα τα λειτουργήσει όλα αυτά και με ποιον τρόπο και με τι κατάρτιση και τα λοιπά. 


Προφανώς πρέπει να γίνει αυτό με το υπάρχον ανθρώπινο δυναμικό κυρίως. Βεβαίως, καθώς θα προστίθενται οι νέοι υπάλληλοι, οι νέοι εργαζόμενοι στους Δήμους και τις Κοινότητες, προφανώς η απαίτηση πλέον θα είναι από αυτούς τους νέους υπαλλήλους να έχουν τις γνώσεις εκείνες οι οποίες θα τους επιτρέψουν να αρχίσουν να είναι χρήστες αυτών των υπηρεσιών και να προσφέρουν βεβαίως αυτές τις υπηρεσίες στους πολίτες. Όμως το υπάρχον ανθρώπινο δυναμικό επίσης θα πρέπει να πειστεί πρώτα-πρώτα, γιατί αυτό δεν είναι τόσο εύκολο και βεβαίως μετά να αρχίσει να περνά από μία διαδικασία αυτής της επιμόρφωσης και της κατάρτισης. 


Πρόταση λοιπόν και κλείνω με αυτό για να τελειώσω την παρουσίασή μου, ότι θα μπορούσε να σκεφτεί κανείς ανά περιφέρεια στην Ελλάδα ένα κέντρο περιφερειακού μετασχηματισμού. Δηλαδή ένα κέντρο όπου θα μαζεύονται αυτές οι δραστηριότητες. Ποιες δραστηριότητες δηλαδή; Προφανώς θα πρέπει να γίνει με συμφωνία των Δήμων, υποθέτω και των Νομαρχιών κάθε περιφέρειας, ποιες δραστηριότητες θα μπορούσαν να μαζευτούν εκεί και να συντονίζονται καλύτερα, επιμόρφωσης προσωπικού. 


Επίσης, θα μπορούσε να έχει task forces, να έχει ομάδες εργασίας, οι οποίες θα  ασχολούνται με τον μετασχηματισμό, με τον συνεχή μετασχηματισμό διότι δεν είναι κάτι που αρχίζει σήμερα και τελειώνει αύριο, με τον συνεχή μετασχηματισμό των παρεχόμενων υπηρεσιών και διαδικασιών και βεβαίως, το οποίο επίσης θα μπορεί να προσφέρει ιδέες έτσι  ώστε μέσω αυτού του μετασχηματισμού να βαθαίνει περισσότερο η συμμετοχική δημοκρατία, δηλαδή με άλλα λόγια πολύ απλά, η συμμετοχή των πολιτών στα κοινά των Δήμων και των Κοινοτήτων της περιφέρειας στην οποία ανήκουν. 


Είναι προφανές ότι αν προχωρήσει ένα τέτοιο Κέντρο Περιφερειακού Μετασχηματισμού, πολλά έχουν να προσφέρουν και από πλευράς γνώσεων και από πλευράς ικανοτήτων και εμπειριών τα κατά τόπους εκπαιδευτικά και ερευνητικά βεβαίως ιδρύματα. 


Επομένως, να ένα πεδίο λαμπρό συνεργασίας μεταξύ Δήμων και Κοινοτήτων και εκπαιδευτικών και ερευνητικών ιδρυμάτων. Αν θέλετε, θα μπορούσε να είναι κάλλιστα ένα σημείο αιχμής για να κάνουμε τελικά μια καλύτερη κοινωνία, μια καλύτερη οικονομία ανά περιφέρεια στην χώρα μας. 


Ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Νικολάου για τις ενδιαφέρουσες προτάσεις, οι οποίες μεταξύ των άλλων έτσι πρακτικά και συγκεκριμένα μπορούν να συμβάλλουν και στην διαμόρφωση της πρότασης της προγραμματικής της ΚΕΔΚΕ σε ότι αφορά το Δ΄ Κοινοτικό Πλαίσιο Στήριξης. Δηλαδή το τελευταίο είναι λογικό να απασχολήσει την πρόταση την δική μας, τα επιχειρησιακά προγράμματα που αφορούν την βελτίωση της διοικητικής ικανότητας, όπως επίσης να εμπλουτίσει και την πρόταση από την πλευρά του Ινστιτούτου Τοπικής Αυτοδιοίκησης σε σχέση με τα ζητήματα της κατάρτισης. 


Σας ευχαριστούμε και επίσης σας ευχαριστούμε γιατί διευκολύνετε στο να τρέξει φυσιολογικά το Συνέδριο. 


Επόμενος ομιλητής ο κύριος Παρασκευάς, ηλεκτρολόγος-μηχανικός, στέλεχος του ΙΤΥ, του Ινστιτούτου Τεχνολογίας Υπολογιστών της Πάτρας, Τεχνικός Υπεύθυνος του Πανελληνίου Σχολικού Δικτύου, για να μας παρουσιάσει την εμπειρία του από την αξιοποίηση των υφιστάμενων υποδομών σε τοπικό και περιφερειακό δίκτυο. Το Πανελλήνιο Σχολικό Δίκτυο, το οποίο θέλουμε να ενσωματώσουμε και στην δουλειά της Αυτοδιοίκησης για την κατάρτιση.


Τον λόγο έχει ο κύριος  Παρασκευάς.

Μ. ΠΑΡΑΣΚΕΥΑΣ: Καλή σας μέρα και από εμένα. Θα ήθελα να ευχαριστήσω την ΚΕΔΚΕ για την πρόσκληση να παρουσιάσω την δουλειά μας και με τον τρόπο μας και εμείς να βοηθήσουμε σε αυτό που προσπαθεί να φτιαχτεί στην Τοπική Αυτοδιοίκηση. 


Θα σταθώ σε δύο ενδιαφέροντα πράγματα που άκουσα από τις προηγούμενες ομιλίες. Το ένα είναι τα μοντέλα που μας παρουσιάστηκαν από την Φινλανδία και την Ισπανία, που είναι πάρα πολύ ενδιαφέροντα, με πολύ ενδιαφέροντες δείκτες. Ειδικά της Φινλανδίας μας κάνει και ζηλεύουμε σε ότι αφορά την ευρυζωνικότητα. Θα σας πω όμως και εγώ από την πλευρά μου τι σχεδιάζουμε εμείς για την ευρυζωνικότητα στα ελληνικά σχολεία και επίσης θα σταθώ στην τελευταία κουβέντα του κυρίου Νικολάου, για τα Κέντρα Μετασχηματισμού. 


Πιστεύω ότι η προσέγγιση που έχουμε ακολουθήσει εμείς ως Σχολικό Δίκτυο, ίσως είναι ένα πρώτο βήμα σε αυτήν την πρόταση. Καταρχήν τι είναι το Σχολικό Δίκτυο. Είναι ένα ενδοδίκτυο του Υπουργείου Παιδείας που είναι όλα τα σχολεία, έχει αναπτύξει μία υποδομή πανελλαδική δική του, δηλαδή δεν είναι ένας εικονικός ISP αλλά ένας πραγματικός ISP, με συγκεκριμένη στόχευση στην εκπαίδευση και στην ασφάλεια των παιδιών. 


Εκτός από την δημιουργία των υποδομών και την διασύνδεση όλων των σχολείων σε ένα εκπαιδευτικό δίκτυο, το Σχολικό Δίκτυο έχει αναπτύξει και υπηρεσίες. Εφαρμογές δηλαδή δικτυακές οι οποίες είναι ειδικά σχεδιασμένες για την εκπαιδευτική κοινότητα. 


Τέλος και πολύ σημαντικός στόχος είναι η υποστήριξη των χρηστών μέσα από ένα σχήμα υποστήριξης και κατάρτισης και ενθάρρυνσης των χρηστών να χρησιμοποιούν τις νέες τεχνολογίες. 


Μπορούμε να πούμε σήμερα ότι το Σχολικό Δίκτυο γίνεται ένα περιβάλλον που ενθαρρύνει την παιδαγωγική καινοτομία και την αξιοποίηση των επενδύσεων που γίνονται στις ΤΠΕ στον χώρο της εκπαίδευσης. Βέβαια, δεν είναι τόσο απλό, δεν είναι μόνο το Δίκτυο που θα συμβάλλει σε αυτόν τον στόχο. 


Το Σχολικό Δίκτυο είναι ένα μέρος, ένας από τους πυλώνες του εκπαιδευτικού σχεδιασμού του Υπουργείου Παιδείας για τις νέες τεχνολογίες. Οι άλλοι τρεις είναι η ανάπτυξη των υποδομών εργαστηρίων, η ανάπτυξη ψηφιακού περιεχομένου και εκπαιδευτικών λογισμικών και η επιμόρφωση των εκπαιδευτικών στις ΤΠΕ. 


Επίσης, ένας πολύ σημαντικός στόχος είναι ο εκσυγχρονισμός της διοίκησης εκπαίδευσης. Το Σχολικό Δίκτυο στην τρέχουσα προγραμματική περίοδο χρηματοδοτήθηκε εξ ολοκλήρου, συγχρηματοδοτήθηκε μάλλον, από το Επιχειρησιακό Πρόγραμμα και την Κοινωνία της Πληροφορίας. Σήμερα υλοποιείται με ένα ανθρώπινο δίκτυο που περιλαμβάνει το ίδιο το Υπουργείο Παιδείας, δύο ερευνητικά κέντρα, το ΕΑΙΤΥ το οποίο εκπροσωπώ εγώ και το οποίο έχει την ευθύνη του συντονισμού του όλου σχήματος και του ΕΠΙΣΕΥ του Εθνικού Μετσόβειου Πολυτεχνείου, εννέα πανεπιστήμια και πολυτεχνεία, το Εθνικό Μετσόβειο Πολυτεχνείο, το Πανεπιστήμιο Αθηνών, το Αριστοτέλειο Πανεπιστήμιο Θεσσαλονίκης, τα Πανεπιστήμια Αιγαίου, Μακεδονίας, Θράκης, Θεσσαλίας, Ιονίων και Κρήτης και δύο Τεχνολογικά Εκπαιδευτικά Ιδρύματα της Αθήνας και της Θεσσαλονίκης. 


Το Σχολικό Δίκτυο έχει βραβευτεί από την Ευρωπαϊκή Ένωση το 2003 σαν βέλτιστη πρακτική υλοποίησης έργου. 


Το ανθρώπινο δίκτυο λοιπόν, αυτό που υποστηρίζει την λειτουργία, την υλοποίηση αρχικά και λειτουργία στην συνέχεια του Σχολικού Δικτύου, έχει σαν αρμοδιότητα τον σχεδιασμό έργων ανάπτυξης υποδομών σε τοπικό επίπεδο, τον σχεδιασμό, ανάπτυξη και υποστήριξη τηλεματικών υπηρεσιών, υπηρεσιών διαδικτύου, την προμήθεια, την διενέργεια διαγωνισμών για την προμήθεια αυτών των υποδομών, την διαχείριση στην συνέχεια της λειτουργίας του Δικτύου και των υπηρεσιών του και τέλος, την τεχνική υποστήριξη των σχολείων και των χρηστών.


Το ανθρώπινο αυτό δίκτυο βασίζεται κατά κύριο λόγο στα κέντρα αριστείας των εκπαιδευτικών και ερευνητικών ιδρυμάτων που σας ανέφερα προηγουμένως, τα οποία αποσκοπούν στο να παράγουν εγχώρια τεχνογνωσία. Πιστεύω ότι το Σχολικό Δίκτυο είναι ένα εργαστήριο στο οποίο παράγεται τεχνογνωσία και επενδύεται καθημερινά πολύ φαιά ουσία, πολύ σκέψη και ανθρωποπροσπάθεια για την κατασκευή υπηρεσιών διαδικτύου. 


Επίσης, τα κέντρα αυτά παράγουν στελέχη τα οποία μετά από μερικά χρόνια φεύγουν και στελεχώνουν την αγορά ή τον δημόσιο τομέα και επίσης με τον τρόπο αυτό συντελούν και στην κάλυψη του χάσματος δεξιοτήτων που είναι γνωστό ότι υπάρχει στον χώρο των ΤΠΕ. 


Κάποια βασικά στοιχεία για το Δίκτυο, προσωπικά στοιχεία. Είναι σήμερα το μεγαλύτερο δημόσιο δίκτυο σε λειτουργία στην χώρα, με μεγέθη αν το συγκρίνουμε, αν το συγκρίνουμε με το ΣΥΖΕΥΞΙΣ είναι πολλαπλάσιο το μέγεθος του Σχολικού Δικτύου γιατί διασυνδέει πάνω από 13.000, 7.500 σχολικά εργαστήρια. Δεν υπάρχει άλλο δίκτυο στην Ελλάδα, ούτε ιδιωτικό ούτε δημόσιο, το οποίο να συνδέει 7.500 σχολικά εργαστήρια, 2.500 περίπου διοικητικές μονάδες, 494, 71 δημόσιες και 29 δημοτικές βιβλιοθήκες και άρα εκτός από τα σχολεία δικτυώνουν και άλλες οντότητες, 53.000 εκπαιδευτικούς περίπου και τώρα είναι σε εξέλιξη, από τον Σεπτέμβριο θα ανακοινωθεί, η παροχή e-mail λογαριασμού σε κάθε μαθητή. Τα προηγούμενα δύο χρόνια έτρεξε ένα πιλοτικό πρόγραμμα το οποίο είχε φέρει αποτελέσματα. 


Σε ότι αφορά τις υποδομές, το Σχολικό Δίκτυο δεν αναπτύσσει εξ ολοκλήρου δικές του υποδομές, αλλά αξιοποιεί τις υποδομές του ΕΔΕΤ, του Εθνικού Δικτύου Έρευνας και Τεχνολογίας και με αυτόν τον τρόπο εξοικονομούνται χρήματα γιατί δεν αναπτύσσονται πολλά επάλληλα επίπεδα δικτύων. 


Είπαμε ότι είναι ένα κλειστό δίκτυο. Η ασφάλεια των παιδιών είναι πρωταρχικής σημασίας. Οι υπηρεσίες που παρέχονται έχουν προστιθέμενη αξία, οι χρήστες καταρτίζονται και υποστηρίζονται και σε πολύ μεγάλο ποσοστό οι εφαρμογές του διαδικτύου αναπτύσσονται με ανοικτό λογισμικό και εδώ το Σχολικό Δίκτυο έχει μία πάρα πολύ σημαντική διεθνή συνεισφορά στο ανοικτό λογισμικό. Θα πω δύο λόγια στην συνέχεια. 


Εδώ πέρα φαίνεται ο δικτυακός κορμός του Σχολικού Δικτύου. Με κόκκινο είναι το δίκτυο ΕΔΕΤ, το πιο σύγχρονο δίκτυο στην χώρα. Με πορτοκαλί είναι το δίκτυο διανομής του Σχολικού Δικτύου, το οποίο έχει σημείο παρουσίας σε κάθε κόμβο, σε κάθε νομό της χώρας. Από το 1998 που ξεκίνησε η δημιουργία του, το Σχολικό Δίκτυο έχει κόμβο στα κέντρα του ΟΤΕ και είναι ο μοναδικός πάροχος που έχει καταφέρει στην εγκατάσταση με τον ΟΤΕ, ενώ οι άλλοι πάροχοι ακόμα δεν το έχουν καταφέρει, για άλλους λόγους όμως. 


Αυτήν την στιγμή το δίκτυο των σχολείων διασυνδέεται με υψηλές ταχύτητες, gigabyte, το πρόβλημά όμως εντοπίζεται κάπου αλλού που θα σας πω στην συνέχεια. 


Εδώ φαίνονται οι υπηρεσίες που παρέχονται στα σχολεία. Δεν θα τις αναφέρω όλες. Μπορείτε να τις δείτε στα πρακτικά. Θα πω δύο-τρεις χαρακτηριστικά. Όπως σας είπα, η πρόσβαση των παιδιών στο internet είναι ελεγχόμενη, δηλαδή αποκόπτονται sites που έχουν επιβλαβές, παράνομο και ακατάλληλο περιεχόμενο. Υπάρχει ηλεκτρονικό ταχυδρομείο το οποίο έχει 70.000 ενεργά γραμματοκιβώτια και χρησιμοποιείται πάρα πολύ για την αποστολή εγκυκλίων από το Υπουργείο προς τα σχολεία, αλλά και για την αλληλογραφία των εκπαιδευτικών. Υπάρχει η τηλεδιάσκεψη, η οποία λειτουργεί εκεί που τα σχολεία έχουν καλή ταχύτητα σύνδεσης στο δίκτυο. Υπάρχει δυνατότητα στα σχολεία και στους εκπαιδευτικούς να φτιάχνουν δικό τους περιεχόμενο και έχουμε περίπου 4.000 ιστοσελίδες, πολλές εκ των οποίων με πάρα πολύ καλό περιεχόμενο. Έχουν προηγμένες υπηρεσίες, όπως είναι το βίντεο κατά απαίτηση, το video on demand, το οποίο το υποστηρίζει το Πανεπιστήμιο της Κρήτης, με αξιόλογο περιεχόμενο και άλλες υπηρεσίες όπως είναι μία σύγχρονη τηλεκπαίδευση. 


Οι περισσότερες από τις υπηρεσίες που σας ανέφερα προηγουμένως, κατασκευάστηκαν από εμάς με ανοικτό λογισμικό και τα θετικά σημεία που έχουμε δει αυτής της προσέγγισης, είναι ότι υπάρχει μεγάλη οικονομία τόσο στην απόκτηση, όσο και στην συντήρηση των λογισμικών σε σχέση με τα εμπορικά λογισμικά. Υπάρχει υψηλή προστιθέμενη εγχώρια αξία. Μπορώ να σας πω αν θέλετε και κάποια νούμερα στην συνέχεια συγκριτικά με υλοποίηση εμπορικών λογισμικών. Αποκτούμε τεχνογνωσία την οποία την επαναεπενδύουμε πάλι στο Σχολικό Δίκτυο. Ο χώρος ανάπτυξης μειώνεται. Έχουμε την δυνατότητα να αναπτύσσουμε εφαρμογές με μικρό κόστος, άρα δεν καθυστερούμε όταν δεν υπάρχει δυνατότητα χρηματοδότησης, άρα προχωρούμε συνέχεια, άρα εξασφαλίζουμε μια διαρκή ανάπτυξη. Η ασφάλεια των ανοικτών λογισμικών γενικά αν τα επιλέγεις προσεκτικά είναι καλή, πολύ καλή, πολύ καλύτερη πολλές φορές και από τα εμπορικά λογισμικά. 


Σαν αρνητικά σημεία τα οποία όμως δεν είναι ιδιαίτερα αρνητικά, είναι ότι ορισμένες φορές αν δεν επιλέξεις σωστά ένα ανοικτό λογισμικό, μπορεί να ξοδέψεις πολύ χρόνο για να το διορθώσεις, να το συμπληρώσεις. Μερικές φορές δεν υπάρχει πλήρης τεκμηρίωση και αυτό είναι ένα πρόβλημα και ίσως και κάποιες φορές δεν υπάρχει πλήρης υποστήριξη. 


Σε ότι αφορά την καινοτομικότητα, επειδή οι χθεσινοί ομιλητές ανέφεραν ότι παράγοντας βασικός για να εξασφαλιστεί μία διαρκής ανάπτυξη και βιωσιμότητα των επενδύσεων είναι η καινοτομικότητα, θα πω μερικά παραδείγματα επιγραμματικά. 


Έχουμε επενδύσει σε συστήματα απομακρυσμένης διαχείρισης των σχολικών εργαστηρίων. Δηλαδή από ένα κέντρο, από την Πάτρα συνήθως ή από την Αθήνα, μπορούμε να παρακολουθούμε την λειτουργία και να υποστηρίζουμε τα PC των σχολείων που είναι στην άλλη άκρη της Ελλάδας. Αυτό δεν είναι καθόλου εύκολο τεχνικά, έχει πάρα πολλά προβλήματα, αλλά σε κάποιο βαθμό γίνεται και έχουμε ένα πιλοτικό 600 σχολείων, το οποίο αυτήν την στιγμή τρέχει και προσπαθούμε να στηρίξουμε τα σχολεία αυτά εξ αποστάσεως. Να μειώσουμε δηλαδή το κόστος διαχείρισης με επιτόπια παρουσία. 


Επίσης, το Σχολικό Δίκτυο έχει ενεργοποιήσει το πρωτόκολλο IPV6. Είναι από τα λίγα Σχολικά Δίκτυα που έχουν αυτήν την δυνατότητα. Υπάρχει υπηρεσία η οποία πριν από λίγες μέρες λειτούργησε quality of service, δηλαδή εγγυημένης ποιότητας υπηρεσιών, εγγυημένης ταχύτητας διαδικτύου, προκειμένου να εξοικονομηθούν τέλη και να βελτιστοποιηθεί η διαχείριση της χωρητικότητας των γραμμών του Σχολικού Δικτύου. Υπηρεσία σύγχρονης τηλεκπαίδευσης, ψηφιακών υπογραφών και λοιπά. 


Η ευρυζωνικότητα, θα έχετε ακούσει πολλά και θα ακούσετε και στην επόμενη συνεδρία αρκετά ενδιαφέροντα πράγματα. Το Σχολικό Δίκτυο έχει υλοποιήσει την υπηρεσία IDSL από το 2003. Δυστυχώς δεν έχει συνδέσει όσα σχολεία θα ήθελε. Έχει συνδέσει μόλις το 10% των σχολείων με ευρυζωνικές συνδέσεις και ο λόγος είναι η αστάθεια στην χρηματοροή, στην χρηματοδότηση. 


Τώρα όμως πιστεύουμε με μία συνεργασία που έχουμε με την Διαχειριστική Αρχή ότι θα μπορέσουμε να διασυνδέσουμε ευρυζωνικά 5.000 σχολεία, συν όσα σχολεία δικτυώσουν ευρυζωνικά οι Δήμοι. 


Επίσης, υπάρχουν διάφορα ενδιαφέροντα cases, θα σας δείξω στην συνέχεια. Εδώ πέρα φαίνεται πως θα είναι το Δίκτυο στην τελική του κατάσταση και σήμερα σε κάποιον βαθμό έτσι είναι. Τα σημεία που βλέπετε, οι νησίδες που βλέπετε μέσα στους κύκλους, είναι με το καφέ περίγραμμα, είναι τα δίκτυα των Δήμων από την πρόσκληση 93 και 105 και ο τρόπος διασύνδεσής τους στο Σχολικό Δίκτυο. Είναι δίκτυα δηλαδή τα οποία αναπτύσσονται, έχουν ξεκινήσει να υλοποιούνται τα έργα αυτά, οπότε σε ένα με δύο χρόνια θα έχουμε μία μεγάλη μάζα περίπου 4.000 σχολείων τα οποία θα αποκτήσουν ευρυζωνικές συνδέσεις χαμηλού κόστους και θα παίρνουν τις υπηρεσίες από το Σχολικό Δίκτυο. 


Ένα θέμα που πρέπει να λύσουμε με συνεργασία μεταξύ των Δήμων και του Σχολικού Δικτύου, είναι ο τεχνικός τρόπος της διασύνδεσης και μετά ο τρόπος της διαχείρισης αυτών των συνδέσεων. 


Υπάρχουν όμως και άλλα έργα πέρα από αυτά. Υπάρχει και ένα έργο του Υπουργείου Μεταφορών για δορυφορική διασύνδεση απομακρυσμένων σχολείων το οποίο τρέχει, με σημαντική καθυστέρηση είναι γεγονός, αλλά και αυτό προχωρά κάπως και επίσης υπάρχει και μία άλλη παρέμβασή μας, η αγορά διασύνδεσης σαν υπηρεσία, δηλαδή η αγορά χωρητικότητας από εμπορικά δίκτυα, όπως για παράδειγμα η υπηρεσία ADSL, η οποία θα ήθελα να πω ότι δεν είναι αυτό που πραγματικά θα πίστευε κανείς. Δηλαδή στην πραγματικότητα χρησιμοποιείς το ένα πέμπτο αυτού που πληρώνεις γιατί το ADSL δεν είναι μία υπηρεσία με εγγυημένο ρυθμό μετάδοσης και αυτό είναι ένα σημαντικό πρόβλημα. 


Εδώ βλέπουμε κάποιες υλοποιήσεις. Ένα έργο για δορυφορική δικτύωση κινητών σημείων, κινητών βιβλιοθηκών, όπου υλοποιήθηκε ένα μεικτό σχήμα δορυφορικού δικτύου και GPRS δικτύου για κινητές βιβλιοθήκες οι οποίες πηγαίνουν σε απομακρυσμένα σημεία και δανείζουν βιβλία σε μαθητές. Αυτό το έργο λειτουργεί. Τα προβλήματα που έχει αυτό το έργο είναι ότι δεν υπάρχουν οδηγοί για τα αυτοκίνητα γιατί λήγουν οι συμβάσεις τους και βλέπετε πως ένας παράγοντας εντελώς άσχετος με το δικό μας το έργο, μερικές φορές επηρεάζει και απαξιώνει ίσως σε κάποιες περιπτώσεις. 


Σε ότι αφορά τα ασύρματα δίκτυα, για τα οποία οι Δήμοι, 220 περίπου Δήμοι έχουν ενταχθεί στην 105 για να χρηματοδοτηθούν και να κατασκευάσουν και χθες ακούσαμε τον κύριο Δήμαρχο Τρικάλων να μας λέει για το δίκτυο της πόλης του και σήμερα έχει μία πολύ ωραία αναφορά το NGR από ότι είδα και συγχαρητήρια για την προσπάθειά σας.

Θα πω το εξής: το Σχολικό Δίκτυο έχει αναπτύξει από το 2001 δύο πιλοτικά δίκτυα στο Ρέθυμνο και στα Ιωάννινα και στην συνέχεια ανέπτυξε άλλα δεκατρία δίκτυα σε κάποιες άλλες πόλεις της Ελλάδας που τις βλέπετε στην διαφάνεια. Κάλυψε 250 περίπου σχολεία με ευρυζωνική πρόσβαση στην ελεύθερη μπάντα. Το έργο αυτό κόστισε περίπου ένα εκατομμύριο ευρώ, σημαντικό δηλαδή, σχετικά πιο ακριβό από τους συμβατικούς τρόπους διασύνδεσης, αλλά στην πραγματικότητα πιο φτηνό γιατί έχει μεγάλη οικονομία στην λειτουργία, οπότε αποσβένεται μέσα σε δύο χρόνια.

Τα οφέλη που έχουμε από τα σχολεία αυτά είναι σημαντική αύξηση της ταχύτητας, άρα βελτίωση της ποιότητας των υπηρεσιών, άρα παροχή καλύτερων υπηρεσιών στα σχολεία αυτά, τηλεκπαίδευση, τηλεδιάσκεψη, περιεχόμενο σε πιο καλή ποιότητα και ρυθμό και φυσικά το μεγάλο πρόβλημα που είναι η εξοικονόμηση τελών. 

Εδώ πέρα βλέπουμε το δίκτυο της  Καλαμάτας, μια μεικτή υλοποίηση όπου χρησιμοποιήθηκαν τεχνολογίες και οπτικών ινών, οπτικών δακτυλίων. Δηλαδή συνδέθηκαν σχολεία που ανήκουν στο ίδιο κτιριακό συγκρότημα με μία οπτική ίνα και όλη αυτή η νησίδα διασυνδέθηκε με ασύρματο δίκτυο με κάποιο κεντρικό σταθμό που έχουμε. 

Το δίκτυο του Βόλου. Διαφορετική προσέγγιση σχεδιαστική, αλλά με τα ίδια αποτελέσματα και αρκετά άλλα δίκτυα που δεν υπάρχει λόγος τώρα να σας τα δείχνω.

Σε ότι αφορά τώρα την ευρυζωνικότητα. Είναι σημαντική γιατί εκτός από την βελτίωση της ποιότητας, συντελεί και στην εξοικονόμηση του κόστους, στην συρρίκνωση του εμπορικού κόστους και αυτήν την στιγμή το Σχολικό Δίκτυο ξοδεύει περίπου 7 εκατομμύρια ευρώ τον χρόνο για να διασυνδέει, για να υποστηρίζει την διασύνδεση 15.000 σημείων. Αυτά είναι μόνο σε τέλη και αυτό το κόστος είναι το 80% του συνολικού λειτουργικού κόστους. Άρα, αντιλαμβάνεστε ότι μιλάμε για ένα ασύλληπτο νούμερο και για αυτόν τον λόγο προχωρήσαμε σε έναν σχεδιασμό για να λύσουμε το πρόβλημα και να αποκτήσουμε αυτό που λέμε ευρυζωνικότητα. 

Οι άξονες σχεδιασμού είναι δύο. Σε ότι αφορά το δίκτυο πρόσβασης, δηλαδή την σύνδεση του σχολείου με το δίκτυο, προφανώς θα ωφεληθούμε από την ωρίμανση της αγοράς στον χώρο του ADSL. Βλέπετε τους τελευταίους μήνες ότι υπάρχουν εξελίξεις. Πριν από λίγο καιρό, πριν από έναν χρόνο, οι τιμές ήταν τελείως διαφορετικές. Ελπίζουμε σε έξι μήνες να έχουν συρρικνωθεί και άλλο και να έχει βελτιωθεί η ποιότητα. 

Επίσης, αξιοποιούμε τα έργα των Δήμων, των ΤΕΔΚ, του Υπουργείου Μεταφορών, τα δικά μας έργα, των φορέων του Σχολικού Δικτύου, για την δημιουργία ασύρματων δικτύων, μητροπολιτικών δικτύων οπτικών ινών και δορυφορικών δικτύων και σε ότι αφορά τον δικτυακό κορμό, που εκεί τα πράγματα είναι πιο απλά γιατί είναι λιγότεροι κόμβοι, εκεί συνεργαζόμαστε με το ΕΔΕΤ προκειμένου να αξιοποιήσουμε και τις δικές  του επενδύσεις έτσι ώστε η χώρα να μην πληρώνει πολλές φορές το ίδιο πράγμα και έχουμε μία άριστη συνεργασία με το ΕΔΕΤ. 

Κάποια συμπεράσματα. Το Σχολικό Δίκτυο είναι ένα κλειστό ενδοδίκτυο της Πρωτοβάθμιας και Δευτεροβάθμιας Εκπαίδευσης όπως είπαμε. Θεωρούμε ότι είναι μια αρκετά επιτυχημένη υλοποίηση και θεωρούμε ότι αυτό συμβαίνει επειδή υπάρχει μια καλή συνεργασία όλα αυτά τα χρόνια μεταξύ του Υπουργείου Παιδείας, των ερευνητικών κέντρων, των πανεπιστημίων, των ΤΕΙ, του ΕΔΕΤ και των σχολικών κοινοτήτων. Αξιοποιείται η τεχνογνωσία που παράγουν τα ιδρύματα της Τριτοβάθμιας Εκπαίδευσης και τα ιδρύματα της έρευνας, προς όφελος των ελληνικών σχολείων. Αξιοποιούνται οι πόροι, κρίσιμοι πόροι όπως είναι το δίκτυο ΕΔΕΤ. Οι υπηρεσίες που παρέχονται είναι πολλές. Δηλαδή, δεν μία απλή πρόσβαση στο web, αλλά είναι υπηρεσίες εκπαιδευτικού περιεχομένου και εκπαιδευτικής αξιοποίησης. Έτσι, το δίκτυο αυτό προωθεί την εκπαιδευτική καινοτομία και εκπαιδευτική αξιοποίηση. Προσπαθούμε να ελαχιστοποιήσουμε τις λειτουργικές δαπάνες του για να πετύχουμε την βιωσιμότητά του και σίγουρα στο μοντέλο μόνιμης λειτουργίας θα πρέπει να είναι μέσα και οι τοπικές κοινότητες, οι Δήμοι δηλαδή, οι οποίοι θα πρέπει να ενδυναμώσουν την σχέση που έχουν με την εκχώρηση που έγινε πριν από μερικά χρόνια των κτιριακών συγκροτημάτων στους Δήμους, να έχουν μία σχέση διαρκούς συνεργασίας με τα σχολεία, γιατί η υποδομή που υπάρχει στα σχολεία είναι πάρα πολύ μεγάλη. Παρέλειψα να αναφέρω ότι μιλάμε για περίπου 80.000 υπολογιστές σε όλη την Ελλάδα. Μιλάμε για ένα δίκτυο που σας έδειξα τα στοιχεία του. Άρα υπάρχει μία υποδομή που είναι διαθέσιμη και αυτή η υποδομή μετά τις μία η ώρα που το σχολείο κλείνει, είναι ελεύθερη. Μπορεί να χρησιμοποιηθεί για χίλιες δύο άλλες δράσεις, για δράσεις κατάρτισης του προσωπικού της Τοπικής Αυτοδιοίκησης, για ότι μπορεί να φανταστεί κανείς, αρκεί να υπάρχει ένα πλαίσιο συνεργασίας και συμφωνίας και συναντίληψης σε κάποιους κοινούς στόχους. 

Οτιδήποτε άλλο θέλετε να με ρωτήσετε ή να επισκεφτείτε το site μας ή να στείλετε κάποιο e-mail ή με οποιοδήποτε τρόπο, εμείς θα χαρούμε πολύ να σας απαντήσουμε. 

Σας ευχαριστώ πάρα πολύ. 

ΠΡΟΕΔΡΕΙΟ: Ευχαριστούμε τον Μιχάλη τον Παρασκευά για την παρουσίαση μιας σοβαρής δουλειάς, το Σχολικό Δίκτυο, πολύχρονης δουλειάς, με την οποία έχουν ασχοληθεί πάρα πολλοί από τους πρωταγωνιστές της δουλειάς του σημερινού Συνεδρίου, εννοώ από τους συναδέλφους της ομάδας του Μετσόβειου Πολυτεχνείου. Είναι ένα σημείο, για να μην μονίμως παρουσιάζουμε τις αδυναμίες μας, όπου όντως η προσπάθεια στην Ελλάδα για τις τεχνολογίες πληροφορικής και επικοινωνιών έχει δώσει ένα πολύ σημαντικό αποτέλεσμα, άμεσα αξιοποιήσιμο και ως ιδέα και ως πραγματικότητα από την Αυτοδιοίκηση. Ειδικά δε αυτά τα εύκολα που αφορούν την αξιοποίηση των υποδομών στους ΟΤΑ και για ζητήματα κατάρτισης, είναι από τα πράγματα που προσπαθούμε να τα ενσωματώσουμε. Το Σχολικό Δίκτυο μπορεί να είναι μία δυνατότητα που μπορεί να αξιοποιηθεί ιδιαίτερα από την Αυτοδιοίκηση και να συμβάλλει στην προσπάθειά της για την ανάπτυξη των τεχνολογιών πληροφορικής και επικοινωνιών.


Συνεχίζουμε με μια άλλη τέτοια καλή πρακτική, που θα την παρουσιάσει ο κύριος Ξενοφών Τσιλιμπάρης. Είναι το πρόγραμμα ΔΙΚΤΥΩΘΕΙΤΕ. Ο κύριος Τσιλιμπάρης είναι υπεύθυνος διαχείρισης των αναπτυξιακών έργων του ΔΙΚΤΥΩΘΕΙΤΕ, συντονιστής του προγράμματος. 

Ξ. ΤΣΙΛΙΜΠΑΡΗΣ: Ευχαριστώ κύριε Πρόεδρε. Κυρίες και κύριοι, καλημέρα σας. Θα ήθελα να ξεκινήσω την παρουσίασή μου συνδέοντάς την με ένα από τα κύρια σημεία που αποτέλεσαν την παρουσίαση του κυρίου Καρούνου χθες το απόγευμα και ειδικότερα την αναφορά του περί τοπικών οικονομιών και πως το καινούργιο μοντέλο θα στηρίζεται σε αυτές και θα πρέπει να ξεχάσουμε ίσως τα πιο παραδοσιακά μοντέλα οικονομικής ανάπτυξης. 


Οι τοπικές οικονομίες λοιπόν, στηρίζονται στις μικρομεσαίες επιχειρήσεις που λίγο-πολύ αποτελούν τον κορμό και την ραχοκοκαλιά της οικονομίας όλων των ευρωπαϊκών χωρών και πού περισσότερο της δικής μας και το ΔΙΚΤΥΩΘΕΙΤΕ σε αυτήν την δομή των μικρομεσαίων επιχειρήσεων της χώρας είναι που απευθυνόταν και απευθύνεται. 


Είναι ένα έργο που τρέχει από το 2001. Αναφέρθηκε ο κύριος Νικολάου επιγραμματικά στο τι επιδοτεί αυτό το έργο. Επιδοτεί την προμήθεια κάποιου στοιχειώδους εξοπλισμού, υπολογιστή και διασύνδεσης στο internet, προκειμένου η μικρομεσαία επιχείρηση να αρχίσει να εξοικειώνεται με αυτές τις τεχνολογίες, με σκοπό σαν απώτερο βήμα να αρχίσει να τις χρησιμοποιεί κιόλας για επιχειρηματικούς σκοπούς. 


Θα σας δώσω κάποια νούμερα. Οι στόχοι που έχουμε επιδιώξει είναι να βάλουμε 50.000 μικρομεσαίες επιχειρήσεις. Έχουμε κατορθώσει μέχρι τώρα να έχουμε 35.000, που δεν είναι καθόλου ευκαταφρόνητο νούμερο γιατί όπως καταλαβαίνετε, η στόχευση του προγράμματος είναι μαζική και συνήθως δεν είναι εύκολο μαζικοί στόχοι να επιτευχθούν. Ο συγκεκριμένος όμως έχει επιτευχθεί σε ένα ικανοποιητικό ποσοστό και η προγραμματική περίοδος είναι 2001-2007.


Όπως ανέφερα προηγουμένως, το πρόγραμμα περιλαμβάνει την ενίσχυση των μικρομεσαίων επιχειρήσεων για κάποια προμήθεια εξοπλισμού και η υλοποίησή του γίνεται από τον ΕΟΜΜΕΧ. Από την στιγμή που μια μικρομεσαία υλοποιήσει αυτό το πρόγραμμα, δηλαδή προβεί στην προμήθεια του εξοπλισμού, τότε θα πρέπει να είναι σε θέση να τον χρησιμοποιεί και εδώ είναι που έρχεται η ΕΔΕΤ.

Τα κριτήρια επιλογής των μικρομεσαίων, μιλάμε για επιχειρήσεις το πολύ μέχρι 10 άτομα και στην πράξη αυτό το δέκα άτομα είναι μάλλον μέχρι 2-3 άτομα. Άρα, όπως καταλαβαίνετε, είναι πολύ μικρές επιχειρήσεις. Έναν κύκλο εργασιών 600.000 € και κάποια άλλα διαδικαστικά κριτήρια και βέβαια αναφερόμαστε σε όλους τους κλάδους της οικονομίας και στους ελεύθερους επαγγελματίες πρόσφατα. 

Όπως ανέφερα προηγουμένως, από την στιγμή που η μικρομεσαία προβεί στην αγορά του εξοπλισμού, θα πρέπει να είναι σε θέση να τον αξιοποιήσει. Εκεί είναι που έρχεται το Εθνικό Δίκτυο Έρευνας και Τεχνολογίας περισσότερο σαν ομπρέλα και λιγότερο σαν υλοποιητής, για να αναλάβει τον ρόλο του να συντονίσει συνεργασίες σε πανελλαδικό επίπεδο μεταξύ των Ανωτάτων Εκπαιδευτικών Ιδρυμάτων της χώρας, θεσμικών φορέων των μικρομεσαίων επιχειρήσεων, που είναι κυρίως τα Επιμελητήρια και αναπτυξιακές εταιρείες των Δήμων και βέβαια και τον ιδιωτικό τομέα, που αυτό έχει καταλήξει σε συνεργασίες που αυτήν την στιγμή απαρτίζονται από εκατό περίπου φορείς που συμπεριλαμβάνουν σχεδόν όλα τα  Ανώτατα Εκπαιδευτικά Ιδρύματα της χώρας και τα περισσότερα Επιμελητήρια σε επίπεδο νομού και περιφερειών. 

Τι περιλαμβάνει αυτή η προσπάθεια, η απόπειρα εξοικείωσης των μικρομεσαίων με τις νέες τεχνολογίες. Περιλαμβάνει μία εκπαίδευση στην χρήση του internet, μια πληροφόρηση μέσω ενός κόμβου, μίας πύλης στο διαδίκτυο που είναι αποκλειστικά αφιερωμένη θεματολογικά ως προς το ηλεκτρονικό επιχειρείν και ευρύτερα τις τάσεις στις τηλεπικοινωνίες. Υπάρχει μία ανοικτή γραμμή, ένα help desk, το οποίο για κάποιο χρονικό διάστημα μέσα στην μέρα απαντά είτε τηλεφωνικά, είτε με e-mail, είτε με φαξ στα οποιαδήποτε ερωτήματα έχουν οι ενδιαφερόμενοι και βέβαια ίσως να είναι από τα σπουδαία κρυφά πλεονεκτήματα του προγράμματος, υπάρχει ένα δίκτυο ανθρώπινο από σύμβουλους στο ηλεκτρονικό επιχειρείν, μιλάμε για μια τάξη μεγέθους ανά μονάδα χρόνου πάνω από 700-800 άτομα σε όλη την Ελλάδα, που συνήθως αυτοί οι άνθρωποι είναι νέοι, πρόσφατα αποφοιτήσαντες από κάποιο εκπαιδευτικό ίδρυμα, ίσως μεταπτυχιακοί φοιτητές και είναι αυτοί που τελικά επιτυγχάνουν την διασύνδεση του πανεπιστημίου με την τοπική οικονομία, διότι ίσως θα έπρεπε να είχα αναφέρει ότι πίσω από τον σχεδιασμό και την θεωρητική προσέγγιση του προγράμματος, κρυβόταν η στόχευση του να έρθει κοντύτερα το πανεπιστήμιο, το εκάστοτε πανεπιστήμιο στις περιφέρειες, με την τοπική κοινωνία και οι άνθρωποι αυτοί, οι σύμβουλοι του ηλεκτρονικού επιχειρείν, είναι εκείνοι που το κατορθώνουν.

Επί τροχάδην, η επιδότηση αν και δεν είναι ιδιαίτερα μεγάλη όπως θα δούμε παρακάτω, είναι ιδιαίτερα σημαντικό κίνητρο για μία μικρομεσαία επιχείρηση να μπει στο πρόγραμμα. Μιλάμε για 1.250 € περίπου η χρηματοδότηση για την προμήθεια του εξοπλισμού. Η εκπαίδευση προσφέρεται τελείως δωρεάν. Η εκπαίδευση έχει τρεις επισκέψεις επιτόπου στα γραφεία της μικρομεσαίας επιχείρησης, στην έδρα του επιχειρηματία, οι οποίες επισκέψεις έχουν μία διάρκεια 4-5 ώρες η κάθε μία, που δίνουν την ευκαιρία πέραν του καθαρά επαγγελματικού προφίλ και της συνεργασίας που θα αναπτυχθεί μεταξύ του επιχειρηματία και του σύμβουλου, να δημιουργηθούν και πιο διαπροσωπικές σχέσεις που εντέλει είναι αυτές που μετρούν στην πάροδο του χρόνου. 

Το έργο βρίσκεται στον τέταρτο χρόνο υλοποίησής του και ανάλογα με τις περιφέρειες έχουμε καλύτερη στόχευση και υλοποίηση ή λιγότερο καλή. 

Η Κρήτη είναι εκείνη που έχει την καλύτερη επίδοση ως προς την επίδοση διότι έχει ολοκληρώσει τον στόχο της που ήταν 2.600 επιχειρήσεις. Η περιφέρεια της Κρήτης έχει κατορθώσει να τις εκπαιδεύσει αυτές τις 2.600 επιχειρήσεις και να δώσει στην κάθε μία από τρεις επισκέψεις και διάφορες άλλες περιφέρειες στην Ελλάδα έχουν επίσης κάποια, όπως η Κεντρική Μακεδονία πάει καλά, άλλες πάνε λιγότερο καλά και αυτό αξίζει κάποιας πιο λεπτομερούς μελέτης ίσως. Να δούμε γιατί κάποιες οικονομίες, κοινωνίες κυριότερα, αγκαλιάζουν ευκολότερα το ηλεκτρονικό επιχειρείν και κάποιες άλλες λιγότερο. 

Οι κλάδοι που συμμετέχουν είναι η μεταποίηση με 15,5%, οι κατασκευές με 5,61%, το εμπόριο όπως εύκολα μπορεί κανείς να υποθέσει με 51,5% και οι υπηρεσίες με 27,41%, όπου κυριαρχούν κυρίως υπηρεσίες τουριστικές. 

Αυτό που λέμε καλάθι ένα και καλάθι δύο, καλάθι ένα είναι η μικρομεσαία που θα πάρει απλώς τον εξοπλισμό και μία στοιχειώδη σύνδεση, ενώ το καλάθι δύο είναι η μικρομεσαία που θα επιδοτηθεί για μία πιο εμβαθυμένη χρήση στο διαδίκτυο, με την κατασκευή ηλεκτρονικού καταστήματος και δυνατότητες διενέργειας πράξεων και συνδιαλλαγών ηλεκτρονικού εμπορίου. 

Είναι αρκετά ενδεικτικό το νούμερο ότι οι περισσότερες των επιχειρήσεων, ένα συντριπτικό ποσοστό των επιχειρήσεων, απλώς θέλουν έναν εξοπλισμό και ίσως ένα e-mail και μία ιστοσελίδα και τίποτα παραπάνω και αυτό βέβαια δείχνει και τον βαθμό ωριμότητας αυτών των σύγχρονων επιχειρηματικών συναλλαγών όπως είναι το ηλεκτρονικό επιχειρείν στην χώρα μας. 


Όπως αναφέρθηκα, έχουμε την εκπαίδευση που είναι οι σύμβουλοι που πηγαίνουν στις μικρομεσαίες επιχειρήσεις, έχουμε μία ενημέρωση μέσω της πύλης μας η οποία προσφέρει ένα διαρκές κανάλι που ανανεώνει την πληροφορία που τις αφορά. Μία διαδικτυακή κοινότητα και ανθρώπινη κοινότητα μικρομεσαίων επιχειρήσεων και συμβούλων που δίνει μία προστιθέμενη αξία στην υλοποίηση του προγράμματος και μία ευρύτερη υποστήριξη κεντρική για όλους τους ενδιαφερόμενους και εμπλεκόμενους στο πρόγραμμα. 


Ας μιλήσουμε λίγο για το περιεχόμενο το «εκπαιδευτικό» που έχει αναπτυχθεί για αξιοποίηση στο πλαίσιο αυτού του προγράμματος. Έχουν αναπτυχθεί 56 ηλεκτρονικά μαθήματα σε 4 ενότητες, τα οποία αντιστοιχούν σε 32,5 διδακτικές ώρες. Αυτά είναι προσβάσιμα από το internet. Έχουμε 887 σελίδες HΤML και 439 πολυμεσικές παρουσίες σε φλας. Υπάρχουν 115 ερωτήσεις αυτοαξιολόγησης του ενδιαφερόμενου, είτε αυτός είναι ο σύμβουλος υποστήριξης και 260 ερωτήσεις εάν πρόκειται περί μικρομεσαίας και έχουμε αναπτύξει επίσης 25 ηλεκτρονικούς οδηγούς που είναι εγχειρίδια του τύπου πώς να κάνετε αυτό, πώς να κάνετε ηλεκτρονική διαφήμιση, πώς να κάνετε μία συναλλαγή επιχειρηματική στο internet. Με πολύ σαφή και κατανοητό τρόπο, δίνει σε μία ας πούμε αδαή μικρομεσαία επιχείρηση, να εξοικειωθεί με τα πρώτα της βήματα στο ηλεκτρονικό εμπόριο. 


Έχουμε καθημερινή ειδησεογραφική ενημέρωση. Ήδη έχουμε μαζέψει γύρω στις 3.200 αιτήσεις και άρθρα. Ακόμα πιο εξειδικευμένα αφιερώματα που φτάνουν γύρω στα 182 τον αριθμό όπου αναπτύσσονται με μια μεγαλύτερη λεπτομέρεια διάφορες θεματικές τεχνολογικές περιοχές που αφορούν το ηλεκτρονικό επιχειρείν. Κατάλογος που συνεχώς ανανεώνεται, συνδέσμων που αυτήν την στιγμή έχουμε πάνω από 1.200. Μία κοινότητα μέσω των χρηστών του κόμβου των εγγεγραμμένων η οποία φτάνει τα 29.000 μέλη. Υπάρχει μία υπηρεσία διαλόγου στην πύλη που προαναφέρθηκα, που υλοποιείται μέσω των chat και των φόρουμ λειτουργικοτήτων. Ένα διμηνιαίο newsletter που αποστέλλεται σε πάνω από 20.000 παραλήπτες και τους ενημερώνει για μερικά κύρια γεγονότα που συνέβησαν στην διάρκεια του διμήνου. Το κεντρικό help desk του προγράμματος που μέχρι τώρα έχει λάβει και εξυπηρετήσει γύρω στις 24.000 κλήσεις. Η υπηρεσία για on line υποβολή ερωτημάτων. Ηλεκτρονική βιβλιοθήκη που περιλαμβάνει τα πάντα, από βίντεο, διάφορες ημερίδες, εκπαιδευτικές ταινίες και οτιδήποτε άλλο εκπαιδευτικό περιεχόμενο έχουμε αναπτύξει.


Μία άλλη ενδιαφέρουσα υπηρεσία που προσφέρεται από το πρόγραμμα είναι η δυνατότητα να αναζητηθούν τοπικοί προμηθευτές εξοπλισμού και διαδικτυακών υπηρεσιών στην χώρα και έχουμε κατορθώσει να έχουμε 1.200 προμηθευτές εγγεγραμμένους με το προφίλ τους, τι προσφέρουν, τι δυνατότητες, τα στοιχεία επικοινωνίας τους, ούτως ώστε κάθε μικρομεσαία να μην ψάχνεται που να βρει τον άνθρωπο να μιλήσει, αν και σε επίπεδο τοπικής κοινωνίας λίγο-πολύ υπάρχουν αυτά τα κανάλια επικοινωνίας, αλλά ωστόσο τα έχουμε και καλύτερα οργανωμένα. 


Έχουμε επίσης αναπτύξει ένα σύνολο συχνών ερωτήσεων και απαντήσεων, που τις περισσότερες φορές είναι τα προφανή που απασχολούν αυτούς τους επιχειρηματίες και που δεν είναι καθόλου προφανές πως θα απαντηθούν. Ωστόσο με μία τέτοια υπηρεσία έχουν πολλές απαντήσεις εύκολα. 


Ας σας δώσω και μερικά στατιστικά για την πύλη, η οποία είναι το go on line.gr. Οι επισκέπτες της πρώτης σελίδας έχουν ανέλθει πια στο 1,5 εκατομμύριο, οι επισκέψεις σε όλες τις σελίδες είναι 18 εκατομμύρια. Ο αριθμός των εγγεγραμμένων χρηστών όπως είπα, 29.000 και ο αριθμός των HΤML σελίδων, δυναμικών και όχι στατικών, 900.000.


Τι έχει γίνει, γιατί καλά είναι τα νούμερα που σας ανέφερα, φιλόδοξοι στόχοι, εν πολλοίς αυτοί οι φιλόδοξοι στόχοι φαίνονται να πιάνονται, ας δούμε όμως τι έχει γίνει στην πράξη. Μία ποιοτική αποτίμηση που έχουμε επιχειρήσει σε έναν πρώτον βαθμό, είμαστε στην διαδικασία του να κάνουμε μία πολύ πιο οργανωμένη δουλειά της πραγματικής αποτίμησης του ΔΙΚΤΥΩΘΕΙΤΕ και της εκπαιδευτικής στήριξης τα τελευταία τέσσερα χρόνια ως προς το πώς άλλαξε αυτό τις επιχειρηματικές συμπεριφορές των μικρομεσαίων. Αγκάλιασαν δηλαδή το internet; Θα έχουμε κάποια πραγματική, ουσιαστική εξέλιξη διείσδυσης του ηλεκτρονικού επιχειρείν στις πρακτικές τις επιχειρηματικές; Αυτά τα ερωτήματα θα προσπαθήσουμε να τα απαντήσουμε με μια μελέτη που μόλις τώρα ξεκίνησε, αλλά ωστόσο έχουμε μία πρώτη ένδειξη από μία απόπειρα που κάναμε πριν έναν χρόνο περίπου και η οποία στηρίχθηκε στην συμπλήρωση on-line ερωτηματολογίων. Ίσως θα μου πείτε ότι είναι λίγο το δείγμα, είναι μικρό, σχεδόν 600 ερωτηματολόγια, αλλά παρ’ όλα αυτά είναι αρκετά ενδεικτικό. 


Έχουμε λοιπόν την πρώτη διαπίστωση, ότι το πρόγραμμα συνετέλεσε στην αύξηση της χρήσης του υπολογιστή κατά 20% και του internet κατά 30%. Πριν και μετά την ύπαρξή του. Η ικανοποίηση των μικρομεσαίων από το πρόγραμμα είναι υψηλή. Το διαισθανόμασταν αυτό, είχαμε μηνύματα, αλλά από ότι φαίνεται τεκμηριώνεται και με πιο λεπτομερή τρόπο. Ο βαθμός κάλυψης των αναγκών των μικρομεσαίων από το πρόγραμμα υπολογίζεται σε 60%. Η ικανοποίηση από την άμεση επικοινωνία με το πρόγραμμα που υλοποιείται μέσω του help desk σε 65% και η εκπαίδευση και αυτό είναι πολύ σημαντικό, η στήριξη που έλαβαν από αυτούς τους συμβούλους, τους 700-800 που αναφέρθηκα προηγουμένως, την βρήκαν ικανοποιητική κατά 70%. 


Είναι μεγάλα ποσοστά και πραγματικά μας δίνουν το κουράγιο και την αισιοδοξία να συνεχίσουμε. 


Επίσης, ένα ακόμα ενθαρρυντικό ποσοστό, είναι το 80% των μικρομεσαίων που πιστεύει ότι μπορεί να αξιοποιήσει τις γνώσεις που έλαβε σε σημαντικό και αυτό σημαίνει από μέτριο έως υψηλό, βαθμό. 


Το μεγαλύτερο πλεονέκτημα του προγράμματος για τις μικρομεσαίες βέβαια, είναι η επιδότηση. Αυτά τα λίγα ευρώ που δίνει η Πολιτεία, τα 1.250, ενώ από την αρχή ο στόχος μας ήταν να θεωρηθεί η επιδότηση κάτι τετριμμένο και η προστιθέμενη αξία και η ουσιαστική αξία που προσφέρουμε να είναι η εκπαίδευση. Ωστόσο δεν έχει γίνει αντιληπτό ως τέτοιο από τις μικρομεσαίες, αλλά εν πάση περιπτώσει είναι ζήτημα χρόνου να κατανοήσουν αυτήν την παρέμβαση στην πλήρη της έκταση. 


Επίσης, έχουμε έναν άλλον μηχανισμό συλλογής κάποιων στοιχείων για τις συμπεριφορές και την διάθεση συνεργασίας των μικρομεσαίων με τους συμβούλους και αυτά είναι ερωτηματολόγια που συμπληρώνονται και από τις μικρομεσαίες και από τους συμβούλους μετά το πέρας της επίσκεψης. Εδώ έχουμε πολλά ερωτηματολόγια και πραγματικά τα στατιστικά στοιχεία είναι αξιόπιστα, αρκεί βέβαια κανείς να περιορίσει έναν βαθμό φιλικής διάθεσης που πιθανόν να έχει ο μικρομεσαίος προς τον σύμβουλο και έτσι στις απαντήσεις του να είναι όσο το δυνατόν θετικότερος. 


Λοιπόν, έχουμε 47.000 ερωτηματολόγια που έχουν απαντηθεί. Το 37% των μικρομεσαίων μέσα από αυτά τα ερωτηματολόγια φαίνεται ότι θεωρεί πολύ σημαντική την γενική ενημέρωση που τους κάνουν οι σύμβουλοι, ενώ ακολουθεί ένα 17% που θεωρεί πως τα όσα μαθαίνουν για την ηλεκτρονική διαφήμιση, την internet διαφήμιση, είναι επίσης πολύ σημαντικά και έχει αποδειχτεί πια αυτό που από την αρχή θέλαμε να πετύχουμε, την εγκαθίδρυση καναλιών διαπροσωπικών μεταξύ συμβούλων, άρα πανεπιστημίων γιατί από αυτά προέρχονται και μικρομεσαίων επιχειρήσεων και αυτά τα κανάλια να προάγουν σχέσεις είτε επαγγελματικές, είτε διαπροσωπικές. Εδώ φαίνεται λοιπόν ότι τα έχουμε πάει αρκετά καλά. Έχουμε ένα 68,5% που εκφράζουν την ικανοποίησή τους για αυτήν την συνεργασία. 


Αυτά τα λίγα είχα να σας πω. Οποιεσδήποτε πληροφορίες περισσότερες, μπορείτε να τις αντλήσετε από την πύλη του έργου. 


Σας ευχαριστώ.

ΠΡΟΕΔΡΕΙΟ: Μία ερώτηση στον κύριο Τσιλιμπάρη. Οι επιχειρήσεις των ΟΤΑ είναι επιλέξιμες για το ΔΙΚΤΥΩΘΕΙΤΕ;

Ξ. ΤΣΙΛΙΜΠΑΡΗΣ: Νομίζω πως όχι. 

ΠΡΟΕΔΡΕΙΟ: Τον ευχαριστούμε για την παρουσίαση. Να πούμε δύο λόγια διαδικαστικά. Έχουμε υπερβεί το πρόγραμμα κατά 40 λεπτά περίπου. Δεν θα κάνουμε διάλειμμα, θα συνεχίσουμε. 


Αν υπάρχουν ερωτήσεις, παρεμβάσεις, στα ζητήματα που τέθηκαν στην ενότητα της κατάρτισης. 

Σ. ΒΛΑΧΟΣ: Σωτήρης Βλάχος, Δήμαρχος Παρελίων από την Κέρκυρα. Ακούσαμε τον κύριο Πρέσβη για την Φινλανδία και ζηλέψαμε. Τα πράγματα σε εμάς δεν πάνε καλά ούτε σε επίπεδο κράτους, αλλά θέλω να πω γιατί παρ’ όλα όσα ακούστηκαν χθες, ούτε σε επίπεδο Τοπικής Αυτοδιοίκησης, Πρωτοβάθμιας Αυτοδιοίκησης και δεν πάνε καλά με την διάχυση και διάθεση των Δημάρχων, να το πω έτσι μιας και το σύστημα είναι δημαρχοκεντρικό, να ασχοληθούν με τις νέες τεχνολογίες. 


Με στοιχεία από την έκθεση της ΠΕΤΑ που έχουμε στον φάκελο που μας δώσατε, αναφέρεται 3.816 έργα ΟΤΑ. Δεν είναι σωστό, διότι από αυτά τα 3.290 είναι έργα Σχολικών Επιτροπών, άρα ήταν έργα του Υπουργείου Παιδείας. Τα 526 είναι έργα του ΚΕΠ, άρα ήταν έργα με πρωτοβουλία του Υπουργείου Εσωτερικών. Αν αφαιρέσουμε και περίπου 32 έργα από Δήμους που έχουν πάνω από ένα έργο, που έχουν δύο και τρία έργα, μένουν 203 έργα. Αν από αυτά αφαιρέσουμε περίπου 40 που είναι τα έργα των Δήμων άνω των 20.000, μένουν γύρω στα 160. Δηλαδή μέσα στα χρόνια που πέρασαν, μόνο 160 Δήμοι είχαν την πρωτοβουλία, την διάθεση, να υποβάλλουν πρόταση και να εγκριθεί, να έχουν εγκεκριμένο έργο. 


Αυτό δείχνει ότι οι συνάδελφοί μας οι Δήμαρχοι δεν έχουν πειστεί για την αναγκαιότητα και την χρησιμότητα. Αυτό είναι το ένα. Άλλωστε να πω και κάτι. Η πολύ μικρή συμμετοχή Δημάρχων σε αυτό το Συνέδριο, πάλι το ίδιο δείχνει. Βέβαια, είναι και η εποχή που ξεκινάμε και πλησιάζουμε προς την προεκλογική περίοδο, είναι και η Κρήτη που είναι μακριά, αλλά πάντως δείχνει μία έλλειψη ενδιαφέροντος. 


Άρα και εδώ είναι η πρόταση, πιστεύω ότι πέρα από την πολύ αναγκαία και ουσιαστική δουλειά που γίνεται στον τομέα της στρατηγικής, του σχεδιασμού και της υλοποίησης από την ΚΕΔΚΕ, πρέπει να γίνει ένα σχέδιο, να καταστρωθεί ένα σχέδιο πλησιάσματος αυτών που παίρνουν τις αποφάσεις, που θα πάρουν τις αποφάσεις για λογαριασμό των Δήμων, των decision makers, δηλαδή των Δημάρχων στο δημαρχοκεντρικό σύστημα. 


Δεν υπάρχει έτοιμη συνταγή. Εγώ κάποιες σκέψεις ήθελα να κάνω, κάποιες προτάσεις. Πρώτον, να προσδιοριστεί κάποια ομάδα στόχος. Δηλαδή δεν μιλάμε για τις πόλεις άνω των 20.000. Αυτές έχουν την δυνατότητα, συνήθως έχουν και το προσωπικό. Θα έλεγα σε πρώτη φάση δεν μιλάμε για τους Δήμους κάτω από 5.000 διότι και να τους βοηθήσεις θα είναι πάρα πολύ δύσκολο να το εφαρμόσουν γιατί δεν έχουν καθόλου προσωπικό. Άρα, πιθανή ομάδα στόχος θα ήταν οι Δήμοι από 5.000 μέχρι 20.000. 

Θα πρέπει να ετοιμαστεί ένα πολύ σύντομο κείμενο για τα οφέλη που μπορεί να έχει ένας Δήμος, ένα κείμενο για να πειστούν οι Δήμαρχοι, απλά και πρακτικά, εγώ θα πω κάποια παραδείγματα, με το οποίο να πούμε του Δημάρχου ότι αν εφαρμόσει την πληροφορική, μόνο από την Ταμειακή και Οικονομική Υπηρεσία μπορεί να γλιτώσει ένα-δύο άτομα προσωπικό και να τα χρησιμοποιήσει κάπου αλλού. Αυτό είναι ένα πράγμα που μπορεί να πείσει έναν Δήμαρχο. 

Επίσης, ότι μπορεί να έχει ενημερωτικά στοιχεία για την δράση του Δήμου, τα οποία είναι πάρα πολύ χρήσιμα και για τον σχεδιασμό τον ουσιαστικό, αλλά και για την πολιτική του παρουσίαση εν όψει των εκλογών. 

Το τρίτο βέβαια, το οποίο είναι πολύ σημαντικό επιχείρημα, επειδή το μεγαλύτερο πρόβλημα που αντιμετωπίζουμε στην εποχή μας είναι η ανεργία, είναι αυτό που είπε χθες ο Θόδωρος ο Καρούνος κυρίως, ότι να τους πείσουμε ότι οι νέες τεχνολογίες είναι η απάντηση στο πρόβλημα της τεχνολογίας. Δηλαδή θα δημιουργήσουν θέσεις εργασίας. 

Αυτό είναι ως προς το κομμάτι να πειστούν οι Δήμαρχοι, γιατί υπάρχει και η άλλη λύση που είπε ο Μιχάλης ο Ταμήλος χθες, να γίνει υποχρεωτικά. Φοβάμαι ότι με υποχρεωτικό τρόπο είναι δύσκολο να πετύχει. 

Ένα άλλο που θα πρέπει να τους δώσουμε, είναι τεχνογνωσία. Πολλοί Δήμοι δεν έχουν κανένα στέλεχος όχι που να είναι πληροφορικάριος, να το πω έτσι, αλλά που να έχει επαφή με το αντικείμενο. Λύση θα ήταν η καταγραφή τι ανθρώπινο δυναμικό υπάρχει και όπου χρειάζεται βοήθεια, με την βοήθεια της ΚΕΔΚΕ, ένα άτομο ανά τρεις, ανά τέσσερις Δήμους, που να τους βοηθά, να τους ανοίξει τα μάτια, να τους βοηθήσει να ετοιμάσουν προτάσεις. Εγώ πιστεύω σε αυτές τις περιπτώσεις ότι θα πρέπει να είναι με συγχρηματοδότηση Δήμου και ΚΕΔΚΕ, όχι δωρεάν, διότι μόνο τότε και όταν βάλουν λεφτά, θα ζητήσουν αποτελέσματα. 

Το τέταρτο, πόροι. Λυπάμαι που δεν είναι εδώ ο Γενικός Γραμματέας για την Κοινωνία της Πληροφορίας, γιατί εγώ θα σας πω μερικά περίεργα που συμβαίνουν. Εγώ σαν Δήμος, σαν Δήμαρχος σε έναν Δήμο που έχει δέκα Δημοτικά Διαμερίσματα, δεκαέξι οικισμούς, άρα δώδεκα υδραγωγεία περίπου, ήθελα να πάρω GIS για να μπορώ να τα παρακολουθώ. Μου είπαν ότι είμαι κάτω των 15.000 και δεν δικαιούμαι GIS από την πρόσκληση. 

Πήραμε σε μια προκήρυξη, δεν θυμάμαι τα νούμερα των προκηρύξεων, για ομάδες πέντε Δήμων. Βρήκα άλλους δύο Δήμους και δύο Κοινότητες και κάναμε μία πρόταση. Είχε βάλει ότι ήθελε ο καθένας και εγώ ήθελα το GIS. Εγκρίθηκε η πρόταση, αλλά από τις 400.000 μας ενέκριναν 114.000, που σημαίνει ότι πάλι είμαστε απέξω. 

Επειδή είμαστε σε μία κατάσταση στα θέματα πληροφορικής εγώ θα έλεγα έκτακτης ανάγκης, θα έπρεπε κάποια στιγμή να γίνονται προκηρύξεις ανοικτές αν θέλουμε να προχωρήσει η πληροφορική, για όλους και για οτιδήποτε, χωρίς περιορισμούς ότι εσύ είσαι μικρός και εσύ είσαι μεγάλος. Ας πάνε και μερικά χαμένα, δεν χάθηκε ο κόσμος, παρά να τα γυρίσουμε πίσω τα λεφτά, ας γίνουν κάποια πράγματα που δεν είναι άμεσης αναγκαιότητας. Πάλι βοηθούν στην εξάπλωση της πληροφορικής. 

Ήθελα να πω ότι ο χρόνος που μένει για το Γ΄ Κοινοτικό Πλαίσιο, ειδικά για εμάς της Πρωτοβάθμιας Αυτοδιοίκησης, είναι ελάχιστος. Ακόμα και με καταληκτική ημερομηνία το 2008 που είπε ο Πρόεδρος χθες, γιατί να μην ξεχνάμε ότι από τον Ιούλιο μέχρι τον Δεκέμβρη λόγω εκλογών, είναι μάλλον απίθανο οποιοσδήποτε Δήμαρχος να ασχοληθεί ή Δήμος, με τέτοια θέματα. Άρα, χρειάζεται άμεση δράση προς αυτήν την κατεύθυνση. Δηλαδή, πρώτα να πειστούν οι Δήμαρχοι και δεύτερον, να τους δοθούν τα μέσα για αυτούς που θα πειστούν, να προχωρήσουν. 

Ήθελα να κάνω και μια παρατήρηση σε κάποια που ειπώθηκαν χθες για τα θέματα των φορέων και της αξιολόγησης. Κοιτάξτε, η εντύπωση που είχα μέχρι τώρα είναι ότι τα Κοινοτικά Πλαίσια είναι για να αμβλύνονται οι διαφορές, να αμβλύνονται οι οικονομικές διαφορές μεταξύ των κρατών, των περιφερειών, των φορέων. Αν πάμε σε αυτήν την αντίληψη ότι μόνο αυτοί που είναι ανεπτυγμένοι μπορούν να παίρνουν έργα και να κάνουν έργα, φοβάμαι ότι θα έχουμε απορρόφηση, αλλά θα καταλήξουμε σε μία κοινωνία που θα έχει ακόμα μεγαλύτερες διαφορές από ότι έχει σήμερα. 

Ευχαριστώ.

ΠΡΟΕΔΡΕΙΟ: Ευχαριστούμε τον Δήμαρχος Παρελίων. Καταρχήν σε ότι αφορά της ΠΕΤΑ, να πούμε τι μετράμε. Πρακτικά η Αυτοδιοίκηση εμπλέκεται στην Κοινωνία της Πληροφορίας με τους εξής τρόπους: Οι Σχολικές Επιτροπές των αρμοδιοτήτων της Αυτοδιοίκησης ανήκουν σε αυτήν. Χρηματοδοτούνται από το επιχειρησιακό πρόγραμμα Κοινωνία της Πληροφορίας και για αυτό περιλαμβάνονται. Είναι ρητή η διάκριση ότι δεν είναι από τα κρίσιμα έργα που δείχνουν την εμπλοκή, στα κείμενα της ΚΕΔΚΕ, την συμμετοχή της Αυτοδιοίκησης στην Κοινωνία της Πληροφορίας. Όμως πρέπει να τις μετράμε. 


Δεύτερον. Η Αυτοδιοίκηση εμπλέκεται στα έργα του τομεακού επιχειρησιακού Κοινωνία της Πληροφορίας, δεύτερο, στα έργα Κοινωνία της Πληροφορίας μέσω των ΠΕΠ. Αυτό μετριέται. 


Το τρίτο που μετράμε είναι το ΑΡΙΑΔΝΗ. Το ΑΡΙΑΔΝΗ είναι ένα έργο που διευθύνεται από το Υπουργείο Εσωτερικών. Παρ’ όλα αυτά, είναι ένα έργο που έχει αντίκρισμα πολύ πρακτικό και συγκεκριμένο και πολύ ουσιώδες στους ΟΤΑ. Θεωρούμε ότι είναι σωστό να το μετράμε. 


Τέταρτον που μετράμε, το ΣΥΖΕΥΞΙΣ. Με όλα αυτά τα στοιχεία δίνουμε μία εικόνα, στοιχεία που αφορούν τις επιδόσεις των ΟΤΑ στην Αυτοδιοίκηση. Πάντως, με δύο κατηγορίες έργων που αφορούν τα ευρυζωνικά, σημαντικών έργων και την ηλεκτρονική διακυβέρνηση, εγγυημένα μπορούμε να πούμε ότι είναι 330-340 Δήμοι οι οποίοι έχουν εμπλοκή σε σημαντικό έργο της Κοινωνίας της Πληροφορίας.


Τώρα, σε τι επίπεδο είναι γνωστό μέσα στο πολιτικό προσωπικό των ΟΤΑ, μέσα στους εργαζόμενους στις τοπικές κοινωνίες, είναι άλλο θέμα. Σημαντικό, κρίσιμο, αλλά πρακτικά πάνω από 300 Δήμοι έχουν εμπλοκή σε σοβαρό έργο της Κοινωνία της Πληροφορίας και αυτό είναι ιδιαίτερα σημαντικό. 


Αυτά για τον τρόπο που μετρούνται μερικά πράγματα. Το δεύτερο, συμφωνούμε ότι υπάρχουν προβλήματα στον σχεδιασμό των προσκλήσεων. Μία περίπτωση είναι τα GIS, μία άλλη περίπτωση είναι τέσσερις ΤΕΔΚ, είναι νομίζω παρόντες οι συνάδελφοι από την Κοζάνη, την Καβάλα και τα λοιπά, προτάσεις τεσσάρων ΤΕΔΚ προσέκρουσαν σε έναν περίεργο τρόπο προδιαγραφών πληθυσμιακών που έφτανε η προκήρυξη. Νομίζω ότι είναι πράγματα που μπορούν σε χρόνο ρεκόρ και που υπάρχει τέτοιου τύπου πιστεύουμε διάθεση από την Κοινωνία της Πληροφορίας να λυθούν. Σε τέτοιου είδους διάταξη προσέκρουσε και η πρόταση της ΚΕΔΚΕ, που αφορούσε την υποστήριξη συνολικά των ΟΤΑ για τα portals και μάλιστα η πρόταση αυτή δόθηκε και στην Κοινωνία της Πληροφορίας Α.Ε., η οποία είναι φορτωμένη πολύ πάνω από το κεφάλι για το 2006.


Σε ότι αφορά την ενημέρωση των Δημάρχων και γενικώς του πολιτικού προσωπικού της Αυτοδιοίκησης. Συμφωνούμε. Νομίζω ότι και στις εισηγήσεις του κυρίου Κουκουλόπουλου και του κυρίου Παλαιολόγου και στις παρεμβάσεις πολλών συναδέλφων, τέθηκε η ανάγκη πέραν της ευρείας διατύπωσης περί παρέμβασης ιδεολογικής, η ανάγκη ενημέρωσης, επικοινωνιακού προγράμματος και αυτό είναι πολύ σημαντικό. 


Οι προτάσεις του κυρίου Βλάχου είναι αξιοποιήσιμες, πρέπει να αξιοποιηθούν και θα τις αξιοποιήσουμε ούτως ώστε όλη αυτή η υπόθεση να περπατήσει, διότι είναι προφανές ότι χωρίς συμμετοχή του πολιτικού προσωπικού, αν δεν πιστεύεις στο πολιτικό προσωπικό, η υπόθεση δεν μπορεί να περπατήσει. 


Υπάρχει άλλο ερώτημα ή παρέμβαση σε αυτήν την ενότητα; Ο κύριος Ramsamy. 

P. RAMSAMY: Όπως είπατε, πρέπει να είμαστε πρακτικοί. Όμως έχουμε παρατηρήσει σε πολλές χώρες όταν μιλάμε στους πολιτικούς ιθύνοντες, λέτε ότι επενδύετε 17-20 χρόνια στο μικρό χωριό, στην μικρή περιφέρεια και αν δεν έχετε ένα καλό σύστημα, το άτομο θα φύγει από την περιφέρειά σας. Άρα, κατά κάποιον τρόπο επενδύετε 17-20 χρόνια πάνω σε ένα άτομο και αν δεν του δώσετε μία καλή τεχνολογία ή μία καλή υποδομή και τον χάσετε, έχετε ουσιαστικά μία επένδυση 20 ετών και χάνετε βέβαια και ανθρώπινο δυναμικό και όλα τα οικονομικά προβλήματα τα οποία ακολουθούν. Όταν μιλήσουμε με τέτοιους όρους για πόλεις που είναι 5.000 ή 10.000 κατοίκων, θα καταλάβουμε πόσο σημαντικό είναι αυτό το οποίο λέω. 


Κάνουμε λοιπόν επένδυση 24 χρόνια σε ένα άτομο. Εάν δεν έχει την κατάλληλη ΤΠΕ το άτομο αυτό, θα φύγει. Θα σταματήσει, θα φρενάρει η πρόοδος και θα χαθεί όλη η επένδυση την οποία έχουμε κάνει. 

ΠΡΟΕΔΡΕΙΟ: Ευχαριστούμε τον κύριο Ramsamy. Υπάρχει άλλη παρέμβαση; Σας ευχαριστούμε και να περάσουμε στην άλλη ενότητα. 

5η ΕΝΟΤΗΤΑ

ΠΡΟΕΔΡΕΙΟ (Μ. ΤΑΜΗΛΟΣ): Να περάσουμε στο επόμενο κεφάλαιο που είναι: «Η ανάπτυξη και αξιοποίηση των ευρυζωνικών υποδομών και υπηρεσιών», όπου σε αυτήν την ενότητα πρώτος ομιλητής θα είναι ο κύριος Αλέξης Ζάβρας από το Μετσόβειο Πολυτεχνείου, δεύτερος ομιλητής θα είναι ο κύριος Χρήστος Μπούρας, αναπληρωτής καθηγητής του Πανεπιστημίου Πατρών, τρίτος ομιλητής ο κύριος Lopez, Γενικός Διευθυντής από έναν Οργανισμό Δήμων της Ισπανίας και στην συνέχεια ο τεχνικός υπεύθυνος της Wireless Leiden της Ολλανδίας, ο κύριος Rudi van Drunen. 


Στην συνέχεια θα παρουσιαστούν ορισμένα επιτυχημένα παραδείγματα από αυτά που έχουμε μέχρι σήμερα στην ελληνική πραγματικότητα. 


Μέχρι να ετοιμαστούμε, να κάνω ένα σχόλιο και εγώ για τον κύριο Βλάχο, ο οποίος πραγματικά αποτύπωσε την αγωνία των Δημάρχων των μικρών Δήμων. Είναι γεγονός ότι οι μεγάλοι Δήμοι, χωρίς αυτό να είναι εξασφαλισμένο, μπορούν να διαθέσουν και χρήματα και επιστημονικό δυναμικό ή να αναζητήσουν στις πόλεις τους κάποιους ειδικούς επιστήμονες οι οποίοι μπορούν να καταρτίσουν καταρχάς μία αίτηση υποβολής και συμμετοχής σε μία πρόσκληση, ενώ οι μεσαίοι και οι μικροί Δήμοι δεν μπορούν να το κάνουν. 


Είπαμε και το έχουμε ξανά πει πολλές φορές ότι δεν είναι δυνατόν ένας μικρός Δήμος να ανταγωνιστεί στο σημερινό περιβάλλον που απαιτείται γνώση και χρήμα, τους μεγαλύτερους Δήμους. Η λύση είναι να δραστηριοποιηθούν οι Τοπικές Ενώσεις Δήμων και Κοινοτήτων. Δηλαδή, αυτό που κάνει η ΚΕΔΚΕ για όλη την Ελλάδα, η οποία προσπαθεί να δημιουργήσει κανόνες και θεσμικό πλαίσιο που να υποστηρίζει τους Δήμους, θα πρέπει σε μικρότερο επίπεδο νομού να το κάνουν οι Τοπικές Ενώσεις, οι οποίες και πόρους έχουν και μία οικονομική ανεξαρτησία μπορώ να πω, πάλι με χρηματοδότηση από την ΚΕΔΚΕ και μπορούν να στηρίξουν άνετα τους μικρούς Δήμους. Το ένα ενδεχόμενο είναι αυτό. 


Το δεύτερο είναι, ένας μικρός Δήμος χωρίς κανένα κόμπλεξ ότι κάποια στιγμή μπορεί να απορροφηθεί από τον μεγαλύτερο Δήμο, θα πρέπει να αποταθεί στον όμορο, στον μεγάλο Δήμο δίπλα του και να του ζητήσει την βοήθεια. Δηλαδή, αν έρθει ένας μικρός Δήμος στον Δήμο Τρικάλων και του πει ότι θέλω να με συμπεριλάβεις σε ένα πρόγραμμα, θα πρέπει να γίνει αυτό. Ήδη εμείς το έχουμε κάνει πολλές φορές και σαν πόλη των Τρικάλων και σαν Δήμος, όλους τους Δήμους του νομού τους έχουμε συμπεριλάβει κατά καιρούς σε προγράμματα στην προσπάθεια να πάρουν όλοι μια γεύση της νέας τεχνολογίας. 


Άρα λοιπόν, ας μην ζητάμε από το κράτος να αλλάξει τους κανόνες προκειμένου να επιτρέψει τους μικρούς ή τους μικρομεσαίους να μπουν μέσα σε αυτό το πλαίσιο. Ας αποταθούμε στα «αδέλφια» μας της Τοπικής Αυτοδιοίκησης ή εντός του νομού ή έστω και λίγο παραπέρα. Νομίζω ότι μόνο με διαδημοτικές συνεργασίες μπορούμε να ανταγωνιστούμε το νέο περιβάλλον και όχι να χαμηλώσουμε τον πήχη για να περάσουμε όλοι από πάνω. 


Λοιπόν, για να δούμε ορισμένα ενδιαφέροντα πράγματα. Πρώτος ομιλητής ο κύριος Αλέξης Ζάβρας, στέλεχος της ΕΒΕΟ του ΕΜΠ. Θέμα του: «Εισαγωγή στις ευρυζωνικές υποδομές και υπηρεσίες.»


Παρακαλώ να είμαστε εντός του χρόνου και να μην ξεφύγουμε για να δώσουμε την δυνατότητα στο τέλος να γίνει και ένας σχετικός διάλογος.

Α. ΖΑΒΡΑΣ: Καλημέρα. Είναι η πρώτη ομιλία στην ενότητα για την ευρυζωνικότητα και επειδή είμαστε εκτός χρόνου και προσπαθούμε να τα συντομεύσουμε όλα, θα σας απασχολήσω για λίγο παραπάνω από 7,5 λεπτά. 


Μιλάμε για ευρυζωνικότητα. Τι θα πει ευρυζωνικότητα: είναι μία λέξη που ακούγεται πολύ τώρα τελευταία και ιδίως χθες και στο μήνυμα της Επιτρόπου, της κυρίας Ρέντινγκ, εστίασε πάνω σε αυτή. Χωρίς να αναλωθούμε ακριβώς στο να ψάχνουμε να ορίσουμε με τεχνικούς όρους τι θα πει ευρυζωνικότητα. Μπορούμε με απλά λόγια να πούμε ότι ευρυζωνικότητα είναι στην ουσία μια συνεχής και γρήγορη σύνδεση με το διαδίκτυο. 


Τα οφέλη τώρα για την ευρυζωνικότητα είναι σχεδόν προφανή. Δεν χρειάζεται να αναλωθούμε ιδιαίτερα σε αυτά. Μιλάμε για συνεχή και γρήγορη πρόσβαση στο διαδίκτυο και στην ουσία σε υπηρεσίες, σε ένα σωρό υπηρεσίες που μπορεί να προσφέρουν οι Δήμοι, που μπορεί να προσφέρουν ιδιώτες και γενικά μιλάμε πια για γρήγορη και συνεχή πρόσβαση σε πληροφορία και τελικά σε γνώση. 


Αυτή η πρόσβαση ειδικά για τους Δήμους έχει ιδιαίτερα οφέλη, όπως ακούσαμε ιδίως στην τελευταία παρατήρηση στην προηγούμενη ενότητα, γιατί προσφέρει συγκράτηση του πληθυσμού, ο κόσμος δεν φεύγει από εκεί πέρα για να πάει σε κάποιο άλλο σημείο που προσφέρει καλύτερες υποδομές και όχι μόνο έχουμε συγκράτηση του τοπικού πληθυσμού, αλλά έχουμε και προσέλκυση επιχειρηματικότητας από έξω, επιχειρήσεις οι οποίες έρχονται να εγκατασταθούν σε Δήμους οι οποίοι προσφέρουν την καλύτερη υποδομή και αποτέλεσμα όλων αυτών είναι προφανώς η τοπική ανάπτυξη. 


Βέβαια, δεν θα μιλήσουμε τώρα για τα οφέλη της ευρυζωνικότητας με λεπτομέρεια. Στην ουσία η ευρυζωνικότητα είναι πια μονόδρομος έτσι όπως πηγαίνουμε. Είναι στο μέλλον. Όπου δεν έχει ήδη εμφανιστεί, θα εμφανιστεί. Οπότε το θέμα της ενότητας αυτής είναι τι ρόλο πρέπει να παίξουν οι Δήμοι σε όλη αυτήν την ιστορία. 


Πριν μπούμε στο ρόλο των Δήμων, δύο λόγια για τις τεχνολογίες οι οποίες μπορούν να υλοποιήσουν την ευρυζωνικότητα. Στην ουσία έχουμε δύο κατηγορίες. Μπορεί να είναι ενσύρματες ή ασύρματες. Όταν είναι ενσύρματες σε επίπεδο Δήμων μιλάμε για οπτικές ίνες και τα αντίστοιχα δίκτυα οπτικών ινών, μητροπολιτικά δίκτυα για μεγάλους Δήμους και τα λοιπά. Είμαι σίγουρος ότι έχετε ακούσει τους όρους. Όταν δεν έχουμε ενσύρματες, μιλάμε για ασύρματα δίκτυα τα οποία σε πάρα πολλές περιπτώσεις μπορούν να καλύψουν ικανοποιητικά την έκταση αρκετών Δήμων. 


Οπότε ας επικεντρωθούμε στον ρόλο που μπορούν να παίξουν οι Δήμοι στο θέμα αυτό. Πρώτος βασικός ρόλος είναι φυσικά η χρήση των ευρυζωνικών δικτύων για να προσφέρουν τις υπηρεσίες που θέλουν να παρέχουν στους δημότες τους χρησιμοποιώντας μία ευρυζωνική υποδομή. Ωστόσο και έχουμε δει παραδείγματα αντίστοιχων προσκλήσεων και δράσεων, μπορούν οι Δήμοι να συμμετέχουν ενεργά και στην κατασκευή και στην διαχείριση και τελικά στην εκμετάλλευση των ευρυζωνικών υποδομών. 

Τώρα, το πώς θα γίνουν όλα αυτά, θα ακούσουμε ένα σωρό παρουσιάσεις για αυτό σε αυτήν την ενότητα και αυτός είναι ο σκοπός της ενότητας αυτής. Για παράδειγμα, πρέπει ο Δήμος να σκεφτεί η εκμετάλλευση ενός δικτύου ταιριάζει πιο πολύ, είναι παρόμοια με την εκμετάλλευση ενός δικτύου ύδρευσης – αποχέτευσης που πιθανόν να έχει; Πρέπει να σκεφτεί το μοντέλο ότι ένα δίκτυο ευρυζωνικό πρέπει να το σκέφτεται σαν δρόμους που τους φτιάχνει για να τους χρησιμοποιούν οι δημότες του; Ο συντονιστής μας, ο κύριος Ταμήλος, είναι πρωτοπόρος στο θέμα αυτό. 

Αντίστοιχα από τους Δήμους, αντίστοιχα με τους Δήμους, έχουμε τις Τοπικές Ενώσεις Δήμων και Κοινοτήτων, τι ρόλο πρέπει να παίξουν αυτοί στο παιχνίδι της ευρυζωνικότητας. Προφανώς μπορεί να έχουν έναν ρόλο συντονισμού των δράσεων των επιμέρους Δήμων ή μπορεί να έχουν ακόμα και σχεδιαστικό ρόλο. 

Μετά πηγαίνοντας σε εθνικό επίπεδο, έχουμε την Κεντρική Ένωση Δήμων και Κοινοτήτων Ελλάδας, που πάλι μπορεί να παίξει έναν αντίστοιχο ρόλο για αυτό το θέμα και στην παρουσίαση του κυρίου Lopez μετά, ο οποίος είναι Γενικός Διευθυντής ενός Δικτύου από 800 τέτοιους Δήμους και Κοινότητες στην Καταλονία, θα μας δείξει την αντίστοιχη εμπλοκή μιας τέτοιας Ένωσης Δήμων και Κοινοτήτων σε ευρυζωνικά δίκτυα. 

Για να υλοποιηθούν όλα αυτά τα ευρυζωνικά δίκτυα και να προσφέρουν όλες αυτές τις φοβερές υπηρεσίες τις οποίες όλοι περιμένουμε, οι Δήμοι αναγκαστικά πρέπει να προχωρήσουν σε συνεργασίες και έχουμε συνεργασίες και με ιδιωτικούς φορείς, συνεργασίες με θεσμικούς φορείς, συνεργασίες με ιδιωτικές επιχειρήσεις και συνεργασίες και με ιδιώτες και σε επόμενη παρουσίαση του κυρίου Van Drunen θα ακούσετε ένα παράδειγμα συνεργασίας Δήμου στην Ολλανδία με εθελοντές ιδιώτες οι οποίοι ανέπτυξαν ένα δικό τους δίκτυο και μετά ο Δήμος άρχισε να το αξιοποιεί και να το χρησιμοποιεί για τις δικές τους ανάγκες και να το αξιοποιεί ακόμα περισσότερο. 

Άρα όλα αυτά είναι θέμα τα οποία πρέπει να απασχολούν τους Δήμους στο θέμα της ευρυζωνικότητας και πρέπει οι Δήμοι εκτός του ότι να έχουν μία σαφή κατεύθυνση προς την εφαρμογή της ευρυζωνικότητας, να σκεφτούν ακριβώς απαντήσεις προς όλα αυτά τα ερωτήματα στα θέματα πως πρέπει να τοποθετηθούν αυτοί στα θέματα της ευρυζωνικότητας και στην ουσία τώρα στην φάση την οποία είμαστε πια, που ξέρουμε ότι η ευρυζωνικότητα έρχεται και δεν υπάρχει περίπτωση να την αποφύγεις, τα ερωτήματα τα οποία πρέπει να τεθούν σε επίπεδο συμμετοχής δεν είναι πια το αν αξίζει να έχουμε ευρυζωνικότητα ή το γιατί να έχουμε ευρυζωνικότητα, αλλά μιλάμε για το πότε και το πώς. 

Ευχαριστώ.

ΠΡΟΕΔΡΕΙΟ: Ευχαριστούμε και εμείς για την εισαγωγή που έκανε ο κύριος Ζάβρας, που μας προϊδέασε του τι θα ακολουθήσει. Ήθελα να κάνω μία παρατήρηση μια και είστε πανεπιστημιακοί, να έχετε και αγγλικούς υπότιτλους στους τίτλους σας έτσι ώστε να διευκολύνονται οι παρατηρητές του Συνεδρίου. 


Καλώ στο βήμα τον κύριο Χρήστο Μπούρα, αναπληρωτή καθηγητή του Πανεπιστημίου Πατρών, για να αναπτύξει το θέμα: «Στρατηγική ανάπτυξης ευρυζωνικών υποδομών και υπηρεσιών.»

Χ. ΜΠΟΥΡΑΣ: Κυρίες και κύριοι, καλημέρα σας. Θέλω να ευχαριστήσω την ΚΕΔΚΕ που μου δίνει την ευκαιρία να κάνω αυτήν την ομιλία. 


Αισθάνομαι λίγο αμήχανα γιατί είμαι σίγουρος ότι αρκετοί από εδώ δεν έχουν καταλάβει την ευρυζωνικότητα. Εγώ λοιπόν θα σας πω μία μικρή εμπειρία που είχα, που ένας άνθρωπος πάρα πολύ απλός μου έδωσε να καταλάβω πως πρέπει να το λέω. 


Το 2002, όταν για κάποιον λόγο που δεν είναι του παρόντος να εξηγήσουμε, η χώρα βρέθηκε σε συγκυρία να έχει στρατηγική, να έχει χρήματα, να έχει σχέδιο, αλλά δυστυχώς δεν έκανε κάτι, είχαμε ξεκινήσει μια προσπάθεια κάποιοι άνθρωποι να αρθρογραφούμε και να κάνουμε εκδηλώσεις για την ευρυζωνικότητα. Δεχόμουν πάρα πολλές ερωτήσεις στο τέλος, μα τι είναι αυτά που λες και δεν καταλαβαίνουμε και λοιπά και τότε κάποιος μου είπε το εξής, σε αρκετά μεγάλη ηλικία: «Πριν ογδόντα χρόνια όταν ήμουν στο χωριό μου έβλεπα την ΔΕΗ να έρχεται και να βάζει πυλώνες και να φέρνει αυτό που λέμε ηλεκτρικό ρεύμα στα σπίτια. Δεν μπορούσαμε να καταλάβουμε γιατί γινόταν αυτό γιατί η μόνη ανάγκη που είχαμε τότε ήταν μόνο ο φωτισμός.» Πριν ογδόντα χρόνια καταλαβαίνετε ότι δεν υπήρχαν ηλεκτρικές συσκευές. Δεν υπήρχαν δηλαδή στις πιο πολλές πόλεις και χωριά όλες αυτές οι συσκευές που βλέπουμε σήμερα στα σπίτια μας, πλυντήρια, κουζίνες και λοιπά. Κανείς μα κανείς, μου λέει, τότε δεν καταλάβαινε γιατί γινόταν αυτό το πράγμα. 
Πρώτο σημείο. Σήμερα γίνεται κάτι που δεν το καταλαβαίνουμε γιατί είμαστε στην εξέλιξή του. Δεύτερο, η μόνη προφανής χρήση που αντιλαμβανόμαστε σήμερα, είναι ότι θα πάμε στο γρήγορο internet. Η αντιστοιχία λοιπόν είναι ότι αυτό που τότε οι άνθρωποι έλεγαν ηλεκτρικό ρεύμα, στην ευρυζωνικότητα σήμερα είναι το γρήγορο internet. Θα έρθουν και νέες συσκευές ή θα συγκλίνουν οι συσκευές. Σκεφτείτε δηλαδή, μιλώντας πάρα πολύ απλοϊκά, ότι στο σπίτι μας θα έχουμε μία καινούργιου είδους πρίζα πάνω στην οποία θα συνδέουμε μία καινούργια συσκευή ή διαφορετικές συσκευές και θα μπορούμε μέσα από αυτήν την σύνδεση σήμερα να έχουμε γρήγορο internet, να παρακάμπτουμε την κλασική τηλεφωνία και να κάνουμε τηλεφωνία μέσα από αυτήν την σύνδεση, θα μπορούμε να έχουμε την δυνατότητα να πηγαίνουμε και να αγοράζουμε, να νοικιάζουμε τηλεοπτικές ταινίες και να τις βλέπουμε μέσα από αυτήν την σύνδεση, θα μπορούμε να γινόμαστε συνδρομητές σε βιβλιοθήκες και να αγοράζουμε και να κατεβάζουμε περιοδικά, θα μπορούμε να εγγραφούμε σε ένα πρόγραμμα εξ αποστάσεως και να εκπαιδευτούμε. 

Άρα λοιπόν, πάρα πολλά πράγματα που πρέπει να πούμε σε σχέση με την ευρυζωνικότητα έχουν να κάνουν με την μεριά του φαινομένου της εξήγησης του εξηλεκτρισμού και αυτό με βοηθά να πω ότι πάνω από όλα η ευρυζωνικότητα κυρίες και κύριοι, είναι μία υποδομή του 21ου αιώνα που αναμφίβολα οι μελετητές αλλά και η διεθνής εμπειρία μέχρι σήμερα έχει καταλήξει στο συμπέρασμα ότι θα έχει τόσο σημαντικές, ελπίζω θετικές, συνέπειες στην κοινωνία μας, στην οικονομία μας και στην ανάπτυξη, αντίστοιχη αυτής που είχε στις κοινωνίες το φαινόμενο του εξηλεκτρισμού. 

Αφού θεωρώ ότι με κάποια απλά λόγια εξήγησα λειτουργικά την ευρυζωνκότητα, εγώ θέλω να επιμείνω, να λέω τον σωστό ορισμό γιατί όταν δεν λες τα πράγματα όπως πραγματικά είναι, κάτι ξεφεύγει. Είναι η γρήγορη παροχή συνδέσεων, αλλά όχι μόνο αυτή. Είναι η κατάλληλη δικτυακή υποδομή. Ευρυζωνικότητα δεν είναι μόνο το ADSL. Ευρυζωνικότητα είναι και άλλα πράγματα. Μην εγκλωβιζόμαστε λοιπόν σε αυτό. Πρέπει να δώσουμε την δυνατότητα του πολίτη να επιλέγει, να μην είναι δέσμιος ενός καλού ή κακού. Να υπάρχει δηλαδή ανταγωνισμός και το τρίτο πάρα πολύ σημαντικό πράγμα, οι τηλεπικοινωνίες είναι μία αγορά η οποία πρέπει να ρυθμίζεται με πάρα πολλούς τρόπους. Πρέπει να ρυθμίζεται συμβατά προς το Κοινοτικό Δίκαιο και πρέπει να παρεμβαίνει εκεί που υπάρχουν μονοπώλια και μας στερούν αυτά τα πράγματα. 

Αν δεν τα έχουμε στο μυαλό μας και τα τέσσερα, δεν μπορούμε να σχεδιάσουμε καμία ουσιαστική στρατηγική παρέμβασης στην κοινωνία, στην οικονομία και στην ανάπτυξη σε σχέση με την ευρυζωνικότητα. 

Θα αναφέρω δύο πράγματα. Εκφράσεις ανθρώπων, ενός από την μεριά της τεχνολογίας, του πρώην Επιτρόπου της Ρυθμιστικής Αρχής στις Ηνωμένες Πολιτείες, που χαρακτηρίζει την επίδραση της ευρυζωνικότητας να έχει αντίστοιχη σημασία με αυτήν που είχαμε στις Ηνωμένες Πολιτείες όπως τον 19ο αιώνα επέδρασαν οι δρόμοι, τα κανάλια και οι σιδηροδρομικές γραμμές και στον 20ο αιώνα οι τηλεπικοινωνίες, έτσι εκτιμά ότι στις Ηνωμένες Πολιτείες τον 21ο αιώνα θα επιδράσει η ευρυζωνικότητα με την ίδια σημασία στις Ηνωμένες Πολιτείες.

Μία από ανθρώπους που εκφράζουν πολιτικό λόγο. Ο Δήμαρχος του San Francisco, της γνωστής Πολιτείας των Ηνωμένων Πολιτειών, δίνει μία πολιτική διάσταση και ταυτίζει την έννοια της ευρυζωνικότητας όπως το φως και το νερό, σαν μέρος των ανθρωπίνων δικαιωμάτων. Αυτό είναι κάτι πέρα και έξω από τις τεχνολογίες, αγγίζει την κοινωνική διάσταση του πράγματος και είναι ένας λόγος που έρχεται να πει ότι κοιτάξτε να δείτε, ένα καμπανάκι, μην πάμε σε ψηφιακό χάσμα και αποκλεισμούς. 

Τι γίνεται παγκοσμίως, για να ξέρουμε που είμαστε και που θέλουμε να πάμε. Στην Αμερική υπάρχει η εκτίμηση ότι το 2010 το 62% των νοικοκυριών θα έχουν τέτοιες μορφές συνδέσεων. Την ίδια χρονική περίοδο η Ευρώπη εκτιμά ότι οι μισές της θα είναι γύρω στο 50%. Βλέπετε ότι συνεχίζεται να υπάρχει ένα κυνήγι και σε αυτόν τον τομέα ανάμεσα στις Ηνωμένες Πολιτείες και στην ενωμένη Ευρώπη, με μια μικρή υστέρηση της Ευρώπης. 

Η Ολλανδία και στις Σκανδιναβικές Χώρες είναι πρωτοπόρες στην παροχή τέτοιου είδους συνδέσεων. Παγκόσμια η Νότια Κορέα είναι ένας μικρός τίγρης της ευρυζωνικότητας, είναι πρωτοπόρα. Την ακολουθούν τρεις ευρωπαϊκές χώρες, η Ολλανδία, η Δανία και η Ισλανδία. Επειδή στην χώρα μας κοιτάμε δυτικά για να απογοητευτούμε και ελπίζοντας ότι κοιτώντας ανατολικά θα αισιοδοξήσουμε, εγώ σας λέω είτε ανατολικά κοιτάξετε είτε δυτικά κοιτάξετε, την ίδια απογοήτευση θα πάρετε και εννοώ τι κάνει η Ευρώπη και τι κάνει η Τουρκία. 

Αυτός ο πίνακας μας συμφέρει να διαβάζεται ανάποδα. Ανάποδα γιατί είμαστε προς το τέλος. Κοιτάξτε κύριοι, εδώ υπάρχει ένα πολιτικό ζήτημα. Είναι άλλο πράγμα να είσαι τελευταίος στους δεκαπέντε πριν την διεύρυνση και άλλο πράγμα να είσαι τελευταίος στους είκοσι πέντε μετά την διεύρυνση και η χώρα ήταν τελευταία στους δεκαπέντε και είναι τελευταία και στους είκοσι πέντε και αυτό είναι κάτι το οποίο αφορά όλους όσους θέλουν να έχουν πολιτικό λόγο σήμερα στην χώρα, γιατί αυτό είναι μία υστέρηση πάρα πολύ ανησυχητική. Βλέπετε εδώ παραδείγματος χάριν ότι η Ολλανδία είναι στο 24%, ενώ η χώρα άλλοι λένε ότι είναι στο 0,5, άλλοι λένε ότι είναι στο 1, άλλοι στο 1,5 και άλλοι στο 2. Είναι δηλαδή στην μιζέρια της υποδιαστολής. 

Εδώ βλέπετε δύο εξίσου ανησυχητικά ζητήματα τα οποία δεν τα θίγει κανένας. Η χώρα παρουσιάζει στασιμότητα στην διείσδυση του internet, άρα η οποιαδήποτε αύξηση της ευρυζωνικότητας έχει ένα άνω φράγμα. Αυτό που συμβαίνει είναι ότι δεν ανανεώνονται οι χρήστες του internet. Μετακινούνται οι βαριοί χρήστες του internet σε συνδέσεις ADSL και αυτό είναι πάρα πολύ ανησυχητικό, έχουμε ψηφιακό χάσμα. 

Το τρίτο εξίσου σημαντικό, είναι ότι η χώρα την τελευταία τριετία υποχώρησε εννέα θέσεις στον δείκτη ετοιμότητας του ΟΟΣΑ σε σχέση με την αποδοχή των δικτυακών τεχνολογιών. Η χώρα είναι λίγο πριν από την κόκκινη σημαία στις δικτυακές τεχνολογίες και στην χρήση από την κοινωνία.

Υπάρχουν μία σειρά από λόγοι, εκ των οποίων μερικοί είναι μη αναστρέψιμοι. Είμαστε προφανώς μια μικρή αγορά και είχαμε ένα σημαντικό πρόβλημα υστέρησης το οποίο έχει μία ανακολουθία. Καθυστερήσαμε, ενώ κάναμε απελευθέρωση των τηλεπικοινωνιών να δημιουργήσουμε ανταγωνισμό, να ψηφίσουμε τον τηλεπικοινωνιακό νόμο και τώρα που τον ψηφίσαμε είναι στην ουσία ανενεργός γιατί πρέπει να βγουν Προεδρικά Διατάγματα και αποφάσεις για να λειτουργήσει. Άρα κατά την δική μου γνώμη πιθανά και τώρα να μην έχουμε τηλεπικοινωνιακό νόμο ο οποίος θα βοηθήσει τον ανταγωνισμό. 

Έχουμε μία δύσκολη μορφολογία ως χώρα. Έχουμε αρκετά νησιά και λοιπά. Έχουμε έναν πάροχο και εδώ οφείλω να πω το εξής για να μην υπάρχουν παρεξηγήσεις. Ο ΟΤΕ δεν είναι κρατική υπηρεσία, δεν είναι δημόσια υπηρεσία. Είναι μία ανώνυμη εταιρεία η οποία είναι εισηγμένη στο Χρηματιστήριο και έχουμε μονοπώλιο κύριοι. Αυτό σημαίνει ότι η σημαντική, αν όχι, το πιο μεγάλο μέρος των υποδομών ανήκει σε αυτό. Δεν υπερασπίζομαι τους εναλλακτικούς παρόχους. Οι εναλλακτικοί πάροχοι παίζουν το παιχνίδι της γάτας και του ποντικιού σε σχέση με τον ΟΤΕ. Δεν είναι ξεκάθαρη η αγορά. Δεν επενδύουν γιατί δεν τους συμφέρει να κάνουν υποδομές και στην συνέχεια γίνονται θύματα του ΟΤΕ και γιατί γίνεται αυτό το πράγμα; Σήμερα στην χώρα, στην πιο μεγάλη γεωγραφική της κάλυψη, δεν συμφέρει τους παρόχους να επενδύσουν. 


Τι πρέπει λοιπόν να κάνουμε στην χώρα. Η χώρα θα μπορούσε από το 2003-2004 να κάνει πράγματα που εγώ συνεχίζω να λέω τώρα ότι μπορεί να τα κάνει. Θα πρέπει να δημιουργήσει ανταγωνιστικές ευρυζωνικές υποδομές. Θα πρέπει να προχωρήσει πάρα-πάρα γρήγορα και να μην συζητάμε τώρα αν το Πανελλήνιο Σχολικό Δίκτυο πρέπει να είναι και πότε θα γίνει ευρυζωνικό. Έπρεπε να ήταν κατά την δική μου γνώμη. Να διασυνδέσει όλη την δημόσια διοίκησή της, όλες τις μονάδες υγείας και την Δευτεροβάθμια και Τριτοβάθμια Εκπαίδευση. Να παρέμβει ρυθμιστικά έτσι ώστε να ενισχύσει τον ανταγωνισμό. 


Βέβαια, φταίνε και τα πολιτικά κόμματα κατά την δική μου γνώμη και όλοι όσοι θέλουν σε αυτήν την χώρα να εκφράζουν πολιτικό λόγο. 


Αγαπητές κυρίες και κύριοι, λείπει από τον πολιτικό λόγο η ευρυζωνικότητα. Η ευρυζωνικότητα είναι μία υποδομή. Όπως μιλάνε δηλαδή οι πολιτικοί μας για γέφυρες, για ποτάμια, για δρόμους, θα πρέπει να μιλάνε και για αυτήν την υποδομή του 21ου αιώνα. Αν δεν την βάλουν στον πολιτικό τους λόγο και κατά συνέπεια δεν την βάλουν στις διεκδικήσεις τους και στα προγράμματά τους, θα παρουσιαστεί ένα πάρα πολύ μεγάλο χάσμα. Εδώ, για να αναφέρω δύο παραδείγματα, Δήμαρχοι ευρωπαϊκών πόλεων μιλάνε για πράγματα όπως οπτική ίνα στο σπίτι και κάτι το οποίο φαίνεται τόσο εξωπραγματικό, απίστευτο δηλαδή και σας καλώ να κάνετε την αντιστοιχία, μία από τις ερωτήσεις στο debate Μπους και Κέρυ στις τελευταίες Προεδρικές Εκλογές, αφορούσε την πολιτική του Δημοκρατικού και Ρεπουμπλικανικού κόμματος κατ’ αντιστοιχία για την ευρυζωνικότητα. 


Αντιλαμβάνεστε τι σημαίνει ότι μία από τις ερωτήσεις που έγιναν αφορούσε αυτήν την υποδομή; Πώς αντιλαμβάνονται χώρες όπως οι Ηνωμένες Πολιτείες την σημασία και την σπουδαιότητα; 


Είναι σίγουρο ότι στον πολιτικό λόγο πάρα πολλοί πολιτικοί σήμερα αντιλαμβάνονται ότι η ευρυζωνικότητα είναι κάτι που έχει και κοινωνική διάσταση. Το αντιλαμβάνονται σαν έναν παράγοντα που ελπίζουν και ευελπιστούν ότι θα βοηθήσει στην άνθηση της οικονομίας με την δημιουργία νέων θέσεων και υπάρχουν κάποιοι – αναφέρω πάλι τον Δήμαρχο του San Francisco – που τολμούν και μιλούν ότι η ευρυζωνικότητα είναι ένα δημόσιο αγαθό, πράγμα που σημαίνει ότι πρέπει να προσφερθεί σε όλους. Εγώ δεν είμαι τόσο οπαδός της άποψης ότι το κόστος πρέπει να είναι μηδέν. Πιστεύω ότι πρέπει με έναν τρόπο να εξασφαλιστεί ότι δεν υπάρχουν χάσματα και η τιμή είναι κάτι το οποίο μπορεί να συζητηθεί. Όμως μην συζητάμε για την τιμή αν δεν μπορούμε να το προσφέρουμε σε όλους. 


Θα πρέπει λοιπόν να γίνουν επενδύσεις σε ανοικτές ευρυζωνικές υποδομές. Είχα ετοιμάσει τρεις διαφάνειες να μιλήσω για ένα πάρα πολύ καλό, επιτυχημένο πείραμα που αφορά την Βαρκελώνη, γιατί δεν ήξερα ότι υπήρχε ομιλητής από την Βαρκελώνη και είναι ιδιαίτερη χαρά για εμένα, οπότε θα περάσω και δεν θα αναφέρω τίποτα για την Βαρκελώνη. Όμως αξίζει να παρακολουθήσετε με ιδιαίτερη σημασία το πρόγραμμα που έχει η Βαρκελώνη, που μέσα στις κλασικές της υποδομές εντάσσει και την υποδομή της ευρυζωνικότητας.


Παρόμοιες προσπάθειες εντάσσονται σε χώρες όπως η Σουηδία, η Ιταλία, η Γαλλία και η Ιρλανδία. Παραμένει ένα κρίσιμο σημείο στο οποίο θα προσπαθήσω να απαντήσω προς το τέλος, για τον ενιαίο και συντονισμένο έλεγχο, αλλά τι γίνεται στους Δήμους της χώρας μας; Αναφέρω και κάποιους άλλους Δήμους και κάποιες άλλες χώρες και θα προσπαθήσω στα επόμενα τρία λεπτά να σας πω τι έχουμε κάνει στην περιφέρεια Δυτικής Ελλάδας. 


Στην περιφέρεια Δυτικής Ελλάδας έχουμε ξεκινήσει μια σημαντική προσπάθεια από το 2002 και αυτό σήμερα έχει οδηγήσει στην εξής κατάσταση: να έχουμε οκτώ Δήμους στην περιφέρεια Δυτικής Ελλάδας οι οποίοι έχουν ενταγμένα έργα στην πρόσκληση 93 που αφορά μητροπολιτικά δίκτυα και μάλιστα έχουμε δύο Δήμους με ιδιαίτερα χαρακτηριστικά. Έχουμε το μεγαλύτερο έργο στην χώρα, γιατί είναι ο Δήμος Πατρέων, που σε συνεργασία με τον Δήμο Ρίου κατέβασε πρόταση και τον μικρότερο Δήμο, που είναι ο Δήμος Οινιάδων, που είναι κοντά στο Δέλτα του Αχελώου, σας καλώ να το επισκεφτείτε γιατί είναι ένας πάρα πολύ μαγικός τόπος, που έχει ένα πάρα πολύ μικρό έργο. Άρα δηλαδή έχουμε τα δύο άκρα ανάμεσα σε αυτά τα οκτώ έργα. 


Έχουμε είκοσι ένα Δήμους που έχουν κατεβάσει προτάσεις για ασύρματα δίκτυα και υλοποιούμε ένα έργο με εκδηλώσεις, παρεμβάσεις στα ΜΜΕ, συνεντεύξεις σε σχέση με την προώθηση. 


Εδώ μπορείτε να δείτε στον χάρτη της Δυτική Ελλάδας που είναι αυτοί οι οκτώ Δήμοι οι οποίοι έχουν εγκεκριμένα τεχνικά δελτία στην πρόσκληση 93. Είναι η Πάτρα, Πύργος, Αμαλιάδα, Ναύπακτος, Αγρίνιο, Μεσολόγγι, Οινιάδες, Αίγιο. Εδώ αξίζει τον κόπο να δείτε την εισροή χρημάτων στην περιφέρεια Δυτικής Ελλάδας από την διεκδίκηση που έγινε από τους οκτώ Δήμους. Μιλάμε ότι στην περιφέρεια Δυτικής Ελλάδας αν όλα πάνε καλά και δεν βλέπω τον λόγο για να μην πάνε καλά, θα έχουμε οκτώ μητροπολιτικά δίκτυα με εκατό χιλιόμετρα οπτικών ινών και έργα περίπου στα 7,5 εκατομμύρια ευρώ. 


Εδώ βλέπετε πάλι στον χάρτη τα μικρότερα ευρυζωνικά δίκτυα τα ασύρματα στην πρόσκληση 105 με τους Δήμους. Ακολουθούμε μία σειρά, στρατηγική, για τον σχεδιασμό που στηρίζεται στην ανοικτή και ελεύθερη πρόσβαση.


Επιτρέψτε μου να αναφέρω δύο χαρακτηριστικά για το μεγαλύτερο έργο. Η Πάτρα με στοιχεία του 2001, σε συνεργασία μαζί με το Ρίο, μιλάμε για έναν πληθυσμό περίπου 180.000, έχει την πιο μεγάλη συγκέντρωση – αν εξαιρέσουμε την Αθήνα και την Θεσσαλονίκη οι οποίες είχαν αποκλειστεί από τις προτάσεις – εκπαιδευτικών ιδρυμάτων. Για όσους δεν ξέρουν, έχει δύο πανεπιστήμια, το Ανοικτό Πανεπιστήμιο και το Πανεπιστήμιο Πατρών, έχει ένα ΤΕΙ και έξι ερευνητικά κέντρα. Έχει μεγάλη συγκέντρωση φορέων υγείας, τέσσερα νοσοκομεία. Το μήκος όδευσης είναι 45 χιλιόμετρα. Ορισμένα χαρακτηριστικά: διασυνδέονται 207 σημεία, 160 με οπτική ίνα στο οίκημα και 47 ασυρματικά. Έχουμε 165 χιλιόμετρα οπτικής ίνας αν το απλώσουμε. 


Το ενδιαφέρον, για να καταλάβετε ένα άμεσο όφελος, είναι ότι επειδή είχαμε κάνει μία σημαντική προσπάθεια καταγραφής αναλογιστικά των τηλεπικοινωνιακών φορέων σε τιμές του 2002, στην ευρύτερη περιοχή του Δήμου Πατρέων και Δήμου Ρίου, το 2002 οι δαπάνες του ελληνικού δημοσίου για τηλεπικοινωνιακά τέλη ήταν 2,2 εκατομμύρια ευρώ. Το δίκτυο οπτικών ινών που κατασκευάζεται θα έχει κόστος 3 εκατομμύρια ευρώ. Καταλαβαίνετε τι σημαίνει αυτό σε επίπεδο τιμών. 


Εδώ μπορείτε να δείτε λίγο την κατανομή των δαπανών και αυτά είναι σημαντικά στοιχεία της έρευνας που μας βοήθησαν για να χαράξουμε την στρατηγική ανάπτυξης γιατί κάναμε μία πάρα πολύ συγκεκριμένη μελέτη για να δούμε ακριβώς τι γίνεται με τιμές και λοιπά. Εδώ μπορείτε να δείτε την Πάτρα και το δίκτυό της. 


Δεν πρέπει όμως να σταματήσουμε εδώ και εδώ έρχομαι στην ΚΕΔΚΕ και στους Δήμους. Πρέπει να πιέσουν στο Δ΄ Κοινοτικό Πλαίσιο Στήριξης να υπάρχουν συμπληρωματικές ενέργειες. Πρέπει να πιέσουν στα περιφερειακά προγράμματα επίσης να υπάρχουν και σε αυτά συμπληρωματικές ενέργειες. Να εντάξουν στα τεχνικά τους προγράμματα, όταν σκάβουν ή κάνουν κάτι άλλο και δίκτυα οπτικών ινών.


Θα τελειώσω ρίχνοντας στο τραπέζι μία ιδέα. Ας υποθέσουμε λοιπόν ότι όλα πήγαν καλά και στην χώρα στο τέλος έχουμε 70 μητροπολιτικά δίκτυα. Έχουμε στην συνέχεια βιώσιμη λύση για την ανάπτυξη αυτών των ευρυζωνικών δικτύων και κατά συνέπεια να αναπτυχθούν υπηρεσίες; Έχουμε σκεφτεί κατά κάποιον τρόπο, επιχειρηματικά σχήματα;


Εγώ θα σας δείξω ένα σχήμα που νομίζω ότι αξίζει να τοποθετηθούμε όλοι ποιος είναι ο ρόλος μας. Εγώ αντιλαμβάνομαι και θέλω να σας προτείνω και εσάς, ότι υπάρχει μία διαστρωμάτωση. Στο χαμηλότερο επίπεδο υπάρχει αυτό που λέμε παθητικός εξοπλισμός. Είναι αυτό που λέμε με απλά λόγια η οπτική ίνα. Στην συνέχεια υπάρχουν στο δεύτερο επίπεδο, αυτό που λέγεται ενεργός εξοπλισμός δικτύου και στο τρίτο επίπεδο υπάρχουν οι υπηρεσίες. Εγώ θα έλεγα ότι ένα σχήμα το οποίο θα λειτουργήσει σημαντικά και δίνει ρόλο σε όλους ξεκαθαρίζοντας το παιχνίδι, είναι το εξής: στο επίπεδο ένα που στην ουσία σημαίνει ότι σκάβω και ρίχνω οπτικές ίνες, ο Δήμος με τον ευρύτερο συντονισμό της ΚΕΔΚΕ μπορεί να επεκτείνει αυτήν την δικτυακή υποδομή και να την παρέχει κοστοστρεφώς σε αυτούς που θα έρθουν στους Δήμους να λειτουργήσουν δίκτυα. Δηλαδή στο πρώτο επίπεδο μπορεί να είναι ο Δήμος και η ΚΕΔΚΕ, στο δεύτερο επίπεδο να είναι ο ΟΤΕ, η VIVODI, η FORTHNET, η VODAFONE, όσοι θέλουν να λειτουργήσουν δίκτυα. Στο τρίτο επίπεδο να είναι όσοι θέλουν να πάρουν από τα δίκτυα την δυνατότητα να πουλήσουν υπηρεσίες, οι πάροχοι υπηρεσιών.


Αυτό το σχήμα δείχνει το εξής απλό πράγμα: αφού έχω κοστοστρέφεια, φτηνή παροχή των υποδομών, οι πάροχοι θα μπορούν να λειτουργούν δίκτυα ανταγωνιστικά. Άρα εμείς θα μπορούμε να αγοράζουμε υπηρεσίες δικτύου σε παραπάνω από έναν πάροχο, άρα ανταγωνισμός για τους πολίτες. 


Αυτό δημιουργεί την δυνατότητα στην αγορά των υπηρεσιών στο τρίτο επίπεδο να μπορούν να βρουν περισσότερους από έναν πάροχο δικτύων και άρα θα έχουμε και ανταγωνισμό στο τρίτο επίπεδο. Αυτήν την στιγμή, για να καταλάβουμε τι εννοούμε, έχουμε μονοπώλιο στο πρώτο και στο δεύτερο επίπεδο σε όλη την χώρα. 


Άρα, θα ήθελα να αποθαρρύνω τους Δήμους να γοητευτούν από την ελκυστική ιδέα να κάνουν ακόμα μία Δημοτική Επιχείρηση του Δήμου Τρικάλων για τις τηλεπικοινωνίες. Κύριε Δήμαρχε, θα την κλείσετε πάρα πολύ γρήγορα και θα δημιουργήσετε ένα πρόβλημα στον Δήμο σας πάρα πολύ σύντομα. Είμαι και εναντίον των διαδημοτικών γιατί η χώρα είναι πάρα πολύ μικρή και έχει πάρα πολύ μικρή τηλεπικοινωνιακή αγορά και δεν μπορεί να επηρεάσει τον ανταγωνισμό. Είμαι οπαδός της άποψης να δημιουργηθεί μία πανελλαδική εταιρεία στο επίπεδο ένα, με συντονισμό της ΚΕΔΚΕ, η οποία θα έχει τα 70 δίκτυα οπτικών ινών και τα 220 των ασυρματικών. Αυτό σημαίνει ότι θα υπάρχει μία εταιρεία σε όλη την χώρα, η οποία θα εξασφαλίζει κοστοστρέφεια, να το δημόσιο αγαθό, άρα οι πάροχοι, όλοι αυτοί, θα μπορούν να αγοράζουν φτηνά και να έρθουν και στα Τρίκαλα, να έρθουν και σε πιο μικρούς Δήμους κάποιοι οι οποίοι δεν τολμούν να έρθουν γιατί οι τιμές του ΟΤΕ είναι απαγορευτικές. Θα μπορεί δηλαδή να πιέζει την αγορά και το πάρα πολύ σημαντικό είναι ότι θα δημιουργηθεί ισχυρός ανταγωνισμός ο οποίος θα βοηθήσει στην ανάπτυξη αυτής τη τηλεπικοινωνιακής αγοράς. 


Άρα, δύο πράγματα είναι σημαντικά που πρέπει να λάβουμε υπόψη μας στην στρατηγική και εδώ κλείνω. Σωστή σχεδίαση, όχι εγκλωβισμός στο ADSL. Να δούμε πιο πέρα, πιο μακριά, να βάλουμε στην λογική μας τις οπτικές ίνες και πιθανά τα ασύρματα και στην βιωσιμότητα. 


Θέλω να τελειώσω με κάτι το οποίο θα παρακαλούσα όλους τους Δήμαρχους επειδή έχουμε και προεκλογική περίοδο, να το βάλουν στο πρόγραμμά τους. Να ασπαστούν τον λόγο της Βίβιαν Ρέντινγκ, να υποσχεθούν ότι κάτι θα κάνουν. Ας αλλάξετε λίγο τους δείκτες. Υποσχεθείτε ότι κάτι θα κάνετε για τους πολίτες σας σε σχέση με την ευρυζωνικότητα. 


Υπάρχει ένας δικτυακός τόπος και μια γραμμή 801 στην οποία βοηθούμε οποιονδήποτε θέλει να μάθει οτιδήποτε θέλει για την ευρυζωνικότητα.


Σας ευχαριστώ και ελπίζω να μην σας απογοήτευσα. Αν σας κούρασα, δεν με πειράζει. Σας ευχαριστώ.

ΠΡΟΕΔΡΕΙΟ: Εμείς ευχαριστούμε για την αναλυτική παρουσίαση. Τον λόγο έχει ο κύριος Lopez Benasat, Γενικός Διευθυντής της LocalRet από την Βαρκελώνη, να μας πει ένα δικό του παράδειγμα. 


Ενδιαμέσως και έως ότου τακτοποιηθεί, θέλω να πω του κυρίου καθηγητή ότι δεν είναι δυνατόν να γίνει αυτό το μοντέλο, όλη η ΚΕΔΚΕ να γίνει επιχειρηματίας. Η ΚΕΔΚΕ είναι συνδικαλιστικό Όργανο. Πρώτον αυτό και άρα αποκλείεται να γίνει επιχειρηματίας. 


Δεύτερον. Αν ενωθούμε όλοι μαζί να κάνουμε ένα νέο πανελλήνιο σχήμα, δεν αγοράζουμε τον ΟΤΕ με λιγότερα λεφτά; Μας τον πουλάει το κράτος. 


Άρα λοιπόν, ας αφήσουμε ευέλικτα σχήματα να ανταγωνιστούν, διότι αν γίνει ένα τόσο μεγάλο σχήμα, θα έχει ένα τόσο μεγάλο κόστος που δεν θα μπορέσει να είναι ανταγωνιστικότερο από τον ΟΤΕ που ήδη έχει τσάμπα τις υποδομές. Άλλωστε ο ανταγωνισμός όπως ξέρετε, μπορεί να έρθει η εταιρεία από την Ιταλία και να πουλά στην Ελλάδα χωρίς καν να έχει δίκτυο. 


Ο κύριος Lopez έχει τον λόγο.

J. LOPEZ BENASAT: Ευχαριστώ πολύ για την ευκαιρία που δίνεται στο LocalRet να εξηγήσει τις ιδέες του από την Καταλονία. 


Η Καταλονία είναι μία περιφέρεια, είναι ένα είδος αυτόνομης περιφέρειας και έχουμε πολλούς Δήμους, 945-946. Μεγάλος αριθμός. Σημαίνει αρκετά μικροί Δήμοι. 


Το 1997, όταν ήταν οι υποσχέσεις για τις ασύρματες επικοινωνίες, το internet, ήταν όλα αυτά στα σκαριά ακόμα πιο πολύ και ήταν μια – για τους Δήμους εννοώ – αλλαγή την οποία κάπως έπρεπε να διαχειριστούμε την μετάβαση και από ότι άκουσα χθες η κατάσταση είναι παρόμοια εδώ στην Ελλάδα όπως και σε εμάς. Έχουμε πάνω από 200 Δήμους με λιγότερους από 5.000 κατοίκους και χωρίς κανέναν να τους βοηθήσει. 


Για αυτό ακριβώς συμφώνησαν οι μεγάλοι Δήμοι με τους μικρούς για να φτιάξουν αυτό το LocalRet και η Βαρκελώνη εννοείται. Οι μεγάλες πόλεις δεν έχουν πρόβλημα να συζητήσουν με τους προμηθευτές και τα λοιπά. Οι μικρές πόλεις όμως και οι μεσαίες πόλεις, έχουν πρόβλημα και το LocalRet προσπαθεί να βοηθήσει και να είναι σημείο αναφοράς για τις ΤΠΕ. Είναι αυτό που παροτρύνει την κοινωνία να υιοθετήσει αυτές τις τεχνολογίες και το LocalRet είναι εκεί ειδικά για τους Δήμους που πραγματικά δεν έχουν χρήματα. Πληρώνονται φόροι και αυτά τα χρήματα πηγαίνουν στην κεντρική Διεύθυνση στην Καταλονία, στην Βαρκελώνη και μετά στην κεντρική κυβέρνηση και μετά επαναδιοχετεύονται στους Δήμους και επίσης η πολιτική κατάσταση είναι πολύπλοκη.

Μία στρατηγική ήταν να πιέσουμε την κυβέρνηση στην  Μαδρίτη να φτιάξει κοινοπραξίες, εκεί δηλαδή που υπάρχουν χρήματα. Όταν 800 Δήμαρχοι ζητούν λεφτά, ο Υπουργός ξέρει ότι αυτό είναι πρόβλημα και για αυτό ακριβώς φτιάξαμε τρεις κοινοπραξίες. Μία για την ηλεκτρονική διακυβέρνηση και δεν είναι μόνο για την διοίκηση των πολιτών, αλλά και για την συνεννόηση και δικτύωση των διαφορετικών κομματιών της δημόσιας διοίκησης μεταξύ τους και γιατί πραγματικά είναι πολύ μεγάλο το σχήμα και σύνθετο. Πώς μπορούμε να μοιραστούμε τις πληροφορίες που υπάρχουν; Αυτό είναι το βήμα που κάνουμε τώρα. 


Επίσης, στην Βαρκελώνη έχουμε και ανοικτές πλατφόρμες για τους δασκάλους, για τους εκπαιδευτικούς. Επίσης, έχουμε το ανοικτό λογισμικό, το λογισμικό ανοικτών πηγών για τους Δήμους και το πρόβλημα που αντιμετωπίσαμε ήταν ότι το σχέδιο έγινε στην Μαδρίτη, το MULTIPLEX έχει τέσσερα κανάλια και με τα τέσσερα κανάλια έχουμε δύο για τις ιδιωτικές εταιρείες και δύο για τις δημόσιες, για τον δημόσιο τομέα. Έχουμε λοιπόν δύο προγράμματα που πρέπει να τα μοιραστούν πολλές πόλεις. Αυτό είναι πολιτικό το πρόβλημα. Πόσες πόλεις μοιράζονται ένα δημόσιο κανάλι; Μετά έπρεπε να φτιάξουμε μία κοινοπραξία η οποία θα ασχολιόταν με το θέμα των υποδομών, όπως είπα, για να εξοικονομήσουμε πόρους. 

Αυτό που κάνουμε ως LocalRet, είναι ότι βοηθούμε τους Δήμους, παρέχουμε εκπαίδευση και συμβουλές και φτιάχνουμε επίσης επιχειρησιακά σχέδια και βοηθούμε επίσης στην εξεύρεση εργασίας. 

Θα σας δώσω ένα παράδειγμα για το ποιος είναι ο ρόλος του LocalRet. Στην Ισπανία είναι πρόβλημα για τον Δήμαρχο να υπογράψει την άδεια μόνος του και είναι μόνος του υπόλογος μπροστά στους πολίτες του και βεβαίως οι προτάσεις που κατατίθενται από τις εταιρείες έχουν ως στόχο το κέρδος, ενώ ο Δήμαρχος έχει ως στόχο τις ψήφους. Για αυτό ακριβώς φτιάξαμε ένα ντοκουμέντο, ένα έγγραφο βέλτιστης πρακτικής και το δώσαμε στον Δήμαρχο και είπαμε ότι το LocalRet κάνει κάποιες συστάσεις. Κύριε Δήμαρχε, αυτό βρίσκεται μέσα στα πλαίσια της καλής πρακτικής, άρα μπορείτε να προχωρήσετε στο συμβόλαιο με αυτήν την εταιρεία.

 Το LocalRet λοιπόν, έχει αυτόν τον γνωμοδοτικό – συμβουλευτικό ρόλο. Λέει στους Δημάρχους αν μπορούν να προχωρήσουν σε κάτι, αν θα είναι καλό ή αν δεν θα είναι καλό. Έτσι λοιπόν, οι Δήμαρχοι αισθάνονται λιγότερο μόνοι τους σήμερα και λιγότερο ανασφαλείς. 

Υπάρχει μεγάλη νομική υποστήριξη επίσης. Στο LocalRet έχουμε πέντε δικηγόρους που μας συμβουλεύουν και στην χώρα μας είναι απαραίτητο να έχουμε καλούς δικηγόρους. 

Έχουμε το project, το Broadband που είναι ευρυζωνικό και που είναι πάρα πολύ σημαντικό. Αυτό που συμβαίνει είναι ότι δεν υπάρχουν αρκετά χρήματα για να καλύψουν τις ανάγκες μας. Στην Καταλονία έχουμε δύο διαφορετικές πλατφόρμες, δύο διαφορετικούς operators, που δεν είναι όμως αρκετοί και είναι ενσύρματοι, είναι καλωδιακοί, όχι ασύρματοι. Αυτό που συμβαίνει, είναι ότι δεν υπάρχει ισορροπία. Υπάρχουν περιοχές που ευνοούνται περισσότερο από άλλες και αυτό δεν είναι καλό. Πρέπει να υπάρχει ισορροπία και όλες οι περιοχές να προχωρούν το ίδιο. Πήγα λοιπόν στον Υπουργό και του είπα ότι όλα τα νοσοκομεία, όλα τα σχολεία, έχουν ευρυζωνικό σύστημα. Αυτό είναι αλήθεια, αλλά τι είδους; Ένα megabyte. Δεν φτάνει αυτό, δεν είναι αρκετό. Χρειαζόμαστε πέντε, δέκα, είκοσι, εκατό megabyte. Στην Ιαπωνία υπάρχουν ταχύτητες εκατό megabyte για σαράντα δολάρια τον μήνα. Αυτός είναι ο στόχος. Να έχουμε υψηλές ταχύτητες πρόσβασης και χαμηλό κόστος σύνδεσης. Αυτό ζητάμε. 

Σήμερα έχουμε μία πολύ καλή εταιρεία, την TELEFONICA. Είναι διεθνής, αλλά ούτε και αυτή φτάνει γιατί είναι ιδιωτική εταιρεία. Μπορείτε να μου πείτε ότι η ιδιωτικοποίηση είναι μία λύση, αλλά δεν είναι αρκετό αυτό διότι οι ιδιωτικές εταιρείες δεν επενδύουν εκεί όπου δεν υπάρχει απόδοση της επένδυσής τους.

Σήμερα λοιπόν έχουμε όπως είπα, ευρυζωνικά συστήματα σε χαμηλές ταχύτητες, αλλά σε κάποιες περιπτώσεις τα κενά που υπάρχουν, οι διαφορές που υπάρχουν μεταξύ των Δήμων, είναι πάρα πολύ μεγάλες. 

Είδαμε την Σουηδία, την Ιρλανδία, την Γαλλία, που χρησιμοποιούν την οπτική ίνα. Έχουν όμως εταιρείες του δημοσίου, ΔΕΚΟ, που τους βοηθούν και είναι μια σύσταση που κάνουν οι κυβερνήσεις να χρησιμοποιηθούν οπτικές ίνες με χαμηλές τιμές. Αυτό μπορεί να επιφέρει μία ισορροπία μέσα στην χώρα και είναι μια στρατηγική που άρχισε στην Σουηδία εδώ και πέντε χρόνια. Εδώ και έναν χρόνο στην Γαλλία. 

Στην δική μας λοιπόν περίπτωση, έχουμε ιδιωτική επιχείρηση και δεν θέλουν οι ιδιωτικές επιχειρήσεις να επενδύσουν. Μετά την κρίση του 2001 αυτές οι εταιρείες δεν πιστεύουν και πάρα πολύ στις επενδύσεις σε υποδομές. Έτσι λοιπόν, τα σχέδια που κάναμε εδώ και 20 χρόνια για επενδύσεις, δεν αποδίδουν διότι δεν θέλουν οι εταιρείες όπως είπα, να επενδύουν σε υποδομές. 

Η Καταλονία είναι σε καλύτερη μοίρα από τις άλλες περιοχές της Ισπανίας. Ως προς την ευρυζωνικότητα, είμαστε από τις καλύτερες πέντε περιπτώσεις στην Ευρώπη και θέλουμε να αυξήσουμε την αναλογία της ευρείας ζώνης προς την απλή ζώνη και θέλουμε να βελτιώσουμε τις αναλογίες αυτές γενικά. Όμως εδώ γίνεται μία μεγάλη συζήτηση με την κυβέρνηση την κεντρική στην Μαδρίτη. Εκεί έχουν πολλά λεφτά, είναι αυτοί που κυβερνούν και δεν ξέρω τι γίνεται εδώ, αλλά εμάς μας είπαν ότι πρέπει να προσπαθούμε να βελτιώνουμε την ζήτηση, συνεχώς να αυξάνουμε την ζήτηση. Οι πιο πολλές χώρες στην Ευρωπαϊκή Ένωση λένε το ίδιο. Οι κυβερνήσεις λένε να αυξάνεται η ζήτηση. Ωραία, αυτό είναι απαραίτητο, αλλά δεν είναι το μόνο και δεν είναι το μόνο που πρέπει να κάνουμε. 

Αυτό που χρειάζεται, είναι να υπάρχει και εκπαίδευση όλων των δημοσίων και δημοτικών υπαλλήλων, αλλά και αυτό από μόνο του δεν είναι αρκετό. Οι άνθρωποι συνήθως δεν μένουν στην ευρεία ζώνη για να μπορέσουν να μπουν στην ιστοσελίδα του Δημαρχείου να δουν τι είναι τα πρόστιμα για την παράνομη στάθμευση ή τα δημοτικά τέλη. Δεν ξέρω τι γίνεται αλλού, αλλά σε εμάς όχι. Μας λένε λοιπόν ότι πρέπει να τα κάνουμε όλα αυτά, αλλά σίγουρα η επένδυση που χρειάζεται να γίνει, είναι επένδυση υποδομών. 

Σήμερα το μοντέλο μετατρέπεται από την καθετοποίηση που είχαμε, τώρα έχουμε διαφορετικές στοιβάδες. Το κλασικό μοντέλο είναι οι τρεις στοιβάδες, υπηρεσίες και στις οποίες υπάρχουν πολλοί παίκτες ή θα μπορούσαν να είναι πολλοί παίκτες. Αυτή η στοιβάδα μας θυμίζει το software, το λογισμικό. Κάνουμε επένδυση και έχουμε απόδοση της επένδυσης σε δύο-τρία χρόνια. Αυτό δεν είναι λοιπόν πρόβλημα. Εδώ βρίσκεται αν θέλετε, ο πλούτος της ευρείας ζώνης, εδώ είναι ο πλούτος των Δήμων. Εδώ μπορούν να μπουν χρήματα. Εδώ είναι κλειδί του πλούτου για τους Δήμους και τους πολίτες. 

Το δεύτερο επίπεδο, η δεύτερη στοιβάδα, είναι οι ηλεκτρονικές εταιρίες. Μπορεί εκεί να γίνουν επενδύσεις και η απόδοση της επένδυσης να είναι σε μία πενταετία και έχουμε και κάποιους οι οποίοι ανταγωνίζονται. Τι γίνεται όμως με τις παθητικές υποδομές, δηλαδή με τις οπτικές ίνες; 

Ξέρουμε ότι οι οπτικές ίνες είναι το μέλλον, το λέμε αυτό και κάποιοι πολιτικοί που δεν ξέρουν, λένε και γιατί όχι ασύρματο και θέλετε την οπτική ίνα; Για αυτό ακριβώς εγώ λέω ότι δεν πρέπει να είμαστε παθητικοί. Όταν με ρωτούν γιατί πρέπει να έχουμε οπτικές ίνες στο μέλλον. Κάποιες εταιρείες που θέλουν να πουλήσουν τις ασύρματες συνδέσεις, είπαν στους πολιτικούς ότι δεν χρειάζονται οι οπτικές ίνες και το μέλλον είναι οι ασύρματες συνδέσεις. Πρέπει όμως να είμαστε προσεκτικοί διότι με τις υποδομές έρχεται και η προσβασιμότητα. 

Το μέλλον μπορεί να είναι διαφορετικό, αλλά πρέπει να κάνουμε πιλοτικά σχέδια για να δούμε τι γίνεται. Βεβαίως, εδώ έχουμε πρόβλημα με τις ρυθμίσεις, με τις νομικές ρυθμίσεις, γιατί απαιτούνται εγγυήσεις, ζητούν εγγυήσεις για να μην επιτρέπουν αν δεν θέλουν την είσοδο σε κάποιους, θέλουν προστασία και ο κίνδυνος εκεί είναι να γίνουν αυτές οι παθητικές υποδομές ένα μονοπώλιο και εξ ορισμού αυτές οι παθητικές υποδομές είναι μονοπώλια όπου τρίτος δεν χωρεί. Υπάρχουν λοιπόν και εκεί πολλά προβλήματα. Εάν το δεχτούμε αυτό ότι είναι μονοπώλιο οι παθητικές υποδομές, τότε τι θα έχουμε στο μέλλον; Θα έχουμε ένα ηλεκτρονικό μονοπώλιο.

Στην περιοχή μας έχουμε δύο operators καλωδιακούς και με μία διείσδυση της τάξεως του 30% που δεν είναι αρκετό. Για αυτό ακριβώς λέμε επένδυση στις υποδομές, αλλά υπό κάποιες προϋποθέσεις. Πρέπει αν γίνονται σεβαστές οι νομοθεσίες της Ισπανίας, της Ευρωπαϊκής Ένωσης, λέμε ότι δεν πρέπει να υπάρχει διάκριση ως προς τις τιμές, οι τιμές πρέπει να είναι ίσες για όλους, πρέπει να σεβόμαστε τις ιδιωτικές επενδύσεις, σημαίνει δηλαδή ότι δεν πρόκειται να επενδύσουμε σε χρηματοοικονομικούς τομείς γιατί αυτοί μπορεί να έχουν τρεις, τέσσερις, πέντε ή έξι operators των υποδομών. 

Επίσης, λέμε ότι δεν θέλουμε να χάσουμε χρήματα στο πρώτο βήμα. Θέλουμε μία απόδοση της επένδυσης, αλλά δεν θέλουμε να περάσουμε ένα project στην κεντρική κυβέρνηση της Μαδρίτης, που χάνει χρήματα και στο μέλλον πιστεύουμε ότι κάποια τμήματα της χώρας πρέπει να επιδοτούνται και βέβαια πρέπει να είμαστε ανοικτοί σε όλους. Η TELEFONICA θα μπορούσε να είναι καλός πελάτης μας. Δεν θέλουν, αλλά αυτό συνέβη στην Σουηδία ήδη. Συνέβη ακριβώς αυτό, όπου μία εταιρεία τηλεφωνίας έγινε τελικώς καλός πελάτης του δικτύου που έφτιαξαν οι Δήμοι. 

Επίσης, πρέπει να μπορέσουμε να προωθήσουμε δίκτυα δημοτικής πρόσβασης. Υπάρχουν αυτά τα δίκτυα και στην Ελλάδα. Σε εμάς κάποιοι Δήμοι ήξεραν ότι είχαν πρόσβαση, αλλά δεν ήξεραν ακριβώς που βρίσκονται. Δηλαδή δεν υπήρχε καλή διαχείριση των συστημάτων αυτών. 

Έχουμε φτιάξει σχέδια έτσι ώστε όταν γίνεται κατασκευή δρόμων, οδών, να δημιουργηθούν ειδικά χαντάκια για τις οπτικές ίνες και αυτό μάλιστα δια νόμου.

Επίσης, σήμερα όταν ρωτούμε τους πολιτικούς μας λένε ότι έχουν επενδύσεις για δρόμους, σήραγγες, λιμάνια και τα λοιπά. Όταν τους ρωτούμε για τις τηλεπικοινωνίες, μας λένε ότι αυτά είναι σε ιδιωτικά χέρια. Για αυτό και εμείς φτιάξαμε ένα γραφείο διαχείρισης των τηλεπικοινωνιών. Είναι ένα εργαλείο αυτό και είναι ίσως αυτό κάτι το οποίο θα αλλάξει στο μέλλον, αλλά προς το παρόν έχουμε μια καλή βάση.

Το γραφείο διαχείρισης είναι σε δύο στάδια. Είναι για διαχείριση για το LocalRet και είναι δημόσιος τομέας, οι δημοτικές εταιρείες, οι μη δημόσιες εταιρείες. Πληρώνουν τα δικαιώματα. Όμως η δημόσια διοίκηση δεν είναι αρκετά καλή  για να χειριστεί αυτό, για αυτό κάναμε ανοικτό διαγωνισμό για να προσλάβουμε έναν operator για το δίκτυο. Υπάρχει λοιπόν μία σύμπραξη δημόσιου και ιδιωτικού τομέα και στην Ευρώπη βάζουμε το 30% της επένδυσης και όχι περισσότερο. Όταν όμως έχουμε πολλούς, αυτό μπορεί να γίνει. 

Στην δομή στην Καταλονία, είναι ο εθνικός δακτύλιος όπως βλέπετε και επτά περιφερειακοί δακτύλιοι. Αυτή είναι η αρχιτεκτονική. Σε κάθε δακτύλίο έχουμε επτά νομούς, επτά νομαρχίες. Τα χρήματα τα οποία απαιτούνται για αυτό το project, πάνε από 200 σε 400 εκατομμύρια ευρώ. Σήμερα δίνουμε 40 εκατομμύρια ευρώ τον χρόνο. Δεν ξέρω τι θα γίνει στο μέλλον. Μπορεί να αλλάξουμε τους δακτυλίους, μπορούμε να πάμε από τα 40 στα 60 εκατομμύρια περίπου ευρώ τον χρόνο. 

Ποιες είναι τώρα οι δημοτικές προσβάσεις. Συνεργαζόμαστε με τους Δήμους, θα τους ζητήσουμε να βάλουν κάποια χρήματα και την GENERALITAT, δηλαδή αυτήν την εταιρεία που σας έλεγα. Για να απλοποιήσω, σε κάθε Δήμο θα σκαφτούν τέσσερα χαντάκια. Ένα για την GENERALITAT που είναι για τα νοσοκομεία, σχολεία, ένα χαντάκι για την αγορά, για τους operators που θα μπορούν να χρησιμοποιούν τις οπτικές ίνες πληρώνοντας κάποιον φόρο και ένα χαντάκι για τον Δήμο. Εδώ χρειαζόμαστε πολύ ισχυρές ιδέες και λέμε ότι πρέπει να ανοίξουμε τους δρόμους, να τους σκάψουμε; Προτιμούμε να τους φτιάξουμε από την αρχή, γιατί πριν από τις εκλογές οι άνθρωποι δεν καταλαβαίνουν γιατί είναι όλοι οι δρόμοι μονίμως σκαμμένοι και λέμε στα σχολεία ότι θα έχουν ένα gigabyte και τους λέμε ότι με αυτόν τον τρόπο μπορείτε να έχετε πάρα πολλά πράγματα. Αυτό σημαίνει ότι στα σχολεία μπορεί να υπάρχουν δίκτυα τα οποία να συνεργάζονται και θέλουμε να κάνουμε τον κόσμο να καταλάβει τι εννοούμε. Ο Δήμαρχος δε, πρέπει να κατανοήσει ότι αυτό είναι ένα project που μπορεί να το πουλήσει στους δημότες του και βεβαίως βγάζουμε και χρήματα. 

Σήμερα εργαζόμαστε κατά φάσεις, ανά  φάσεις. Εδώ είμαστε στην τοποθέτηση των οπτικών ινών και κάποιοι δρόμοι, η GENERALITAT είχε πολλά ανοικτά, άδεια χαντάκια. Δεν ξέρουμε που είναι ακριβώς κάποια μέρη. Είναι πολύ δύσκολο να τα ανακαλύψουμε για να τα φτιάξουμε, όμως η επένδυση αυτή είναι γύρω στα 60 εκατομμύρια ευρώ και τελικώς αυτοί οι δακτύλιοι που είναι για τους δρόμους και τους σιδηροδρόμους. 

Η τεχνολογία είναι εδώ και πρέπει να την αξιοποιήσουμε. Ευχαριστώ πολύ.

ΠΡΟΕΔΡΕΙΟ: Πολύ ενημερωτική και αποκαλυπτική η εισήγηση. Όμως και εδώ φάνηκε ότι οι ιδιωτικές εταιρείες δεν επενδύουν. Άρα λοιπόν, μια από τα ίδια και στην Ισπανία σε ότι αφορά τις επενδύσεις των ιδιωτών. 


Θα περάσουμε τώρα στην τέταρτη εισήγηση από τον Rudi van Drunen, Τεχνικός Υπεύθυνος Wireless Leiden στην Ολλανδία. Θέμα: «Συνεργασία Τοπικής Αυτοδιοίκησης και ομάδων εθελοντών.» Θα τον ακούσουμε με ενδιαφέρον.

R. VAN DRUNEN: Ευχαριστώ κύριε Πρόεδρε, για την πρόσκληση. Ονομάζομαι Van Drunen και ήθελα να μιλήσω για ένα σχέδιο που βρίσκεται ακόμα σε εξέλιξη στην Ολλανδία. Είναι ένα ασύρματο δίκτυο και θα σας παρουσιάσω πως συνεργαζόμαστε με τις τοπικές Αρχές, πως τους εξηγούμε πως να λειτουργεί το δίκτυο και πως μπορούν να το χρησιμοποιήσουν οι κάτοικοι στο Leiden.

Θα σας δείξω πως προέκυψε το δίκτυο, περί τίνος πρόκειται. Θα σας μιλήσω λίγο για τους εθελοντές που στην πραγματικότητα έκτισαν το δίκτυο αυτό, καθώς και τις Δημοτικές Αρχές. Επίσης, η κυβέρνηση, το κράτος εργάστηκε μαζί μας για τις εφαρμογές. Δείτε την εικόνα. Εν μέρει είναι τεχνολογία και εν μέρει πολιτισμός. Όλοι αυτοί είναι εθελοντές που φτιάχνουν πράγματα μόνο και μόνο επειδή το θέλουν. 


Πώς προέκυψε καταρχάς. Το 2001 δύο ερασιτέχνες αγόρασαν in-day κάρτες για να κτίσουν ένα δίκτυο, μία σύνδεση έξι χιλιομέτρων και υπήρχαν κάποιοι λεγόμενοι hacker οι οποίοι είδαν την σύνδεση αυτή στο internet και θέλησαν να πειραματιστούν. Ήθελαν την σύνδεση αυτή, δηλαδή το δίκτυο, για να πειραματιστούν. Κάτι παρόμοιο είχε γίνει και στις Ηνωμένες Πολιτείες. Βρέθηκαν λοιπόν όλοι αυτοί μαζί, γράφτηκαν στο internet, συναντήθηκαν. Η ομάδα έγινε όλο και μεγαλύτερη και οι συνδέσεις όλο και περισσότερες και έτσι γεννήθηκε το δίκτυο για το ασύρματο Leiden. Έτσι συμβαίνει. Το έκαναν μόνο και μόνο για να περάσουν καλά, για να έχουν ένα δίκτυο. 


Περί τίνος πρόκειται λοιπόν. Δεν είναι απλώς διάφορες συνδέσεις. Είναι ένα ολοκληρωμένο ευρυζωνικό δίκτυο το οποίο χρησιμοποιείται από τους πολίτες του Leiden, στην περιοχή του Leiden. Οι επιχειρήσεις επίσης χρησιμοποιούν το δίκτυο, οι Δημοτικές Αρχές το χρησιμοποιούν. 


Άλλο ένα πράγμα που θέλω να πω, είναι ότι δεν πρόκειται για παροχέα υπηρεσιών μέσω internet. Απλώς ήταν μία ομάδα ανθρώπων που ήθελαν το δίκτυο αυτό. 


Μιλάμε λοιπόν για μία περιοχή 200 χιλιομέτρων. Έχουμε 120 κόμβους περίπου, κεραίες και τα λοιπά. Όλα είναι συνδεδεμένα ασύρματα. Ένας κόμβος δηλαδή συνδέεται ασύρματα με τον επόμενο. Υπάρχουν περισσότεροι από 2.000 χρήστες που χρησιμοποιούν αυτό το δίκτυο. Λαμβάνουν πληροφορίες από τον γείτονά τους για παράδειγμα ή από τις τοπικές Αρχές για τις συναντήσεις στο Δημαρχείο και τα λοιπά. Όλα έχουν να κάνουν με ένα λογισμικού ανοικτού κώδικα. Όλος ο εξοπλισμός που χρησιμοποιήσαμε και όλο το λογισμικό που σχεδιάσαμε είναι ελεύθερο για χρήση και έτσι κτίσαμε τα θεμέλια για να υπάρχει ένας φορέας που να συζητά με τις τοπικές Αρχές. Είναι δηλαδή μία οντότητα, δεν είναι δέκα διαφορετικοί άνθρωποι που έχουν διαφορετικές ιδέες για το δίκτυο και πηγαίνουν στις τοπικές Αρχές. Δηλαδή το οργανώσαμε. Επισημαίνω όμως ότι πρόκειται για εθελοντική εργασία. 


Εδώ είναι ένας χάρτης. Στην κόκκινη τελεία είναι το Leiden, ανάμεσα στο Άμστερνταμ και το Ρότερνταμ. Οι πράσινες κουκίδες είναι άλλες περιοχές στην Ολλανδία, που είναι ενεργές στα ασύρματα δίκτυα. Προσπαθούν στην πραγματικότητα αυτήν την στιγμή να συνδεθούν και μεταξύ τους κυρίως στις περιοχές κοντά στο Άμστερνταμ και έτσι μπορούμε να διευρύνουμε και το δίκτυό μας εφόσον συνδεθούμε και με άλλες περιοχές. 


Εδώ λοιπόν μία πολύ άμεση ανάπτυξη έξι ετών, πάνω δεξιά, ξεκίνησε με μία μόνο σύνδεση και η ολοκληρωμένη εικόνα είναι η τελευταία, αυτή που ισχύει αυτήν την στιγμή. Συντηρείται από εθελοντές και λειτουργεί από εθελοντές. Βλέπουμε ότι εξελίσσεται το δίκτυο. Εδώ είναι μία εικόνα, μια φωτογραφία της περιοχής με τους κόμβους που χρησιμοποιούνται. Βλέπετε ότι προς το κέντρο υπάρχει μεγαλύτερη πυκνότητα από ότι στην περιφέρεια, αλλά αυτό συμβαίνει γιατί υπάρχουν περισσότερα κτίρια εκεί πέρα, για αυτό και πρέπει να υπάρχουν περισσότεροι κόμβοι εκεί πέρα. 


Πως λειτουργεί λοιπόν. Έχουμε συστήματα μεικτού κώδικα, έχουμε παλιά computer. Βάλαμε μέσα στα παλιά αυτά computer ασύρματες κάρτες, βάλαμε τρεις ή περισσότερες κεραίες, μία είναι για την τοπική χρήση. Αυτά είναι λοιπόν όλα τα τεχνικά. 


Τώρα πως γίνεται αυτό, πως λειτουργεί αυτό το δίκτυο. Απλώς μία ομάδα ανθρώπων, στην αρχή από φοιτητές πανεπιστημίου, μετά από τεχνικές επιχειρήσεις, από ερασιτέχνες και από εταιρείες internet, κάποιες από αυτές τις εταιρείες εργάστηκαν μαζί μας για να μας πουν πως λειτουργεί το internet για παράδειγμα. Επίσης, υπάρχει εμπλοκή μερικών πολιτικών και υπήρχαν πρωτοβουλίες και από τους πολίτες. Αυτός ήταν ο στόχος, να υπάρχει μία πρωτοβουλία των πολιτών, να μην προέρχεται από τους πολιτικούς και υπάρχουν και μερικοί δικηγόροι που τους άρεσε η όλη ιδέα, τους άρεσε η ομάδα και κάνουν όλες τις συζητήσεις με τα θεσμικά Όργανα, μας εκπροσωπούν για παράδειγμα στην Ευρωπαϊκή Επιτροπή. 


Λοιπόν, όλοι δουλεύουμε εθελοντικά. Δεν υπάρχει ανάμειξη επίσημων φορέων. Βλέπουμε ότι από την αρχή εφόσον είμαστε ένα ίδρυμα, ένας οργανισμός, υπάρχουν κάποιοι τίτλοι, αλλά δεν πληρώνεται κανείς, δεν υπάρχει κανένας μόνιμος υπάλληλος. Όλοι δουλεύουν τα Σαββατοκύριακα, στον ελεύθερό τους χρόνο. 


Ποιες είναι οι δυσκολίες. Όταν κτίζεις ένα τέτοιο δίκτυο που χρησιμοποιείται από τη κυβέρνηση, τους ανθρώπους, τις επιχειρήσεις, η διαχείριση της εθελοντικής αυτής δυναμικής είναι αρκετά δύσκολη και έχουμε και πολλές κοινωνικές δραστηριότητες. Συναντιόμαστε ας πούμε στο κέντρο της πόλης όταν είναι ωραίος ο καιρός, συζητάμε για τα τεχνικά στοιχεία, πώς να εξελίξουμε το δίκτυο και τα λοιπά. 


Όλα είναι χορηγούμενα με χρήματα, με εξοπλισμό. Υπάρχει χορηγία τεχνογνωσίας από τα πανεπιστήμια, υπάρχουν εξειδικευμένοι άνθρωποι που γνωρίζουν για τον σχεδιασμό του δικτύου οι οποίοι χορηγούνται ουσιαστικά από το πανεπιστήμιο και βοηθούν στο δίκτυο παραγωγής. Οι χορηγοί μας λοιπόν, είναι επιχειρήσεις, μεγάλες βιομηχανίες, βιομηχανίες που συσχετίζονται με την πληροφορική και το Δημαρχείο, ο Δήμος.


Τώρα, πως συνεργαζόμαστε με τον Δήμο του Leiden. Υπάρχει καταρχάς η πολιτική. Ήταν μία ομάδα τεχνικών. Δεν ήξεραν τίποτα σχετικά με την πολιτική. Έλεγαν απλώς αυτό που πιστεύουν ότι είναι σωστό, είναι και πεισματάρηδες, δεν θα μπούμε σε αυτά. Υπήρξαν λοιπόν κάποιες δυσκολίες, αλλά όταν μιλάς με τον Δήμο και εξηγείς τι μπορεί να γίνει με το δίκτυο, ότι μπορεί δηλαδή να συνδεθούν σχολεία και στην πραγματικότητα συμβαίνει κάτι τέτοιο, υπάρχουν διάφορες δυσκολίες. Το κέντρο είναι πολύ παλιό και ο Δήμος δεν θέλει να σκάψουμε εκεί πέρα για να βάλουμε τις οπτικές ίνες. Συνδέσαμε τα σχολεία με τα μουσεία, με τις βιβλιοθήκες, με το internet. Επίσης, συνδέσαμε τον Δήμο με τους πολίτες, με τους δημότες και δίνουμε πληροφορίες για τις συναντήσεις στον Δήμο, υπάρχει ένα website του Δήμου, αλλά βρίσκονται όλα αυτά μόνο στο δίκτυο του Leiden.


Επίσης, υπάρχουν διάφορα γεγονότα τα οποία υποστηρίζουμε. Φέτος γιορτάσαμε 400 χρόνια από την γέννηση του Rembrandt, ο οποίος έζησε στο Leiden για ένα-δύο χρόνια όσο ήταν ενεργός στην ζωγραφική και υπάρχει ένα τουρ που μπορεί να γίνει στην πόλη. Έτσι, οποιοσδήποτε επισκέπτης μπορεί να μπει στο δίκτυο και να ενημερώσει τόσο τους τουρίστες, όσο και όποιον άλλον θέλει να κάνει το τουρ αυτό ή να μάθει για τους εορτασμούς.


Είναι ελεύθερο για τους χρήστες. Γίνεται με χορηγία. Είναι πολύ πιο ευέλικτο από τις οπτικές ίνες γιατί είναι εύκολο και υπάρχει κάλυψη σε όλη την πόλη. Όπως για παράδειγμα με τους εορτασμούς από την γέννηση του Rembrandt, ήταν πάρα πολύ εύκολο να το κάνουμε γιατί υπάρχει σύνδεση από το Δημαρχείο μέσω του Υπουργείου Τουρισμού και στα διάφορα τουριστικά περίπτερα.


Έχουμε μία επικερδή κατάσταση για όλους. Μπορούμε να αναπτύξουμε το δίκτυό μας και να το κάνουμε μεγαλύτερο, να το εγκαταστήσουμε σε όλα τα κτίρια. Αλλιώς θα ήταν εντελώς πειρατικό, δεν θα μας άφηνε ο Δήμος να χρησιμοποιήσουμε κτίρια τα οποία είναι ιστορικά, θα ήταν πολύ μικρές κεραίες.


Έτσι λοιπόν, μας δίνουν αυτές τις άδειες και αυτό που δίνουμε εμείς στον Δήμο είναι η σύνδεση και με την ιδέα ότι το Leiden είναι μία ασύρματη πόλη, μία ασύρματη πρωτεύουσα, μιλάμε στην κυβέρνηση, στο κράτος σχετικά με τις ραδιοσυχνότητες και τους κανονισμούς που αφορούν τις ραδιοσυχνότητες, τα διάφορα στοιχεία. Έτσι λοιπόν, έχουμε ορισμένους φορείς που εργάζονται μαζί μας από την κυβέρνηση. Επίσης, έχουμε ένα οικονομικό τμήμα και μία υποστήριξη της καινοτομίας λόγω του ότι είναι ένα καινοτομικό δίκτυο. 


Όσον αφορά την Ευρωπαϊκή Ένωση, υπάρχουν κάποιοι θεσμικοί φορείς προκειμένου το δίκτυο να εντάσσεται στους κανονισμούς της Ευρωπαϊκής Ένωσης και επίσης παίρνουμε και κάποια χρηματοδότηση από αυτούς.


Ποια είναι τα αποτελέσματα λοιπόν. Υπάρχει νέα οικονομική δραστηριότητα στην περιοχή, που υπήρχαν κάποιες τεχνολογικές εταιρείες, μικρές τεχνολογικές επιχειρήσεις που ήρθαν να επενδύσουν στο Leiden και έχουμε και ένα διεθνές marketing του Leiden ως την ασύρματη πρωτεύουσα της Ολλανδίας καθώς ήταν μία τεχνική καινοτομία το όλο δίκτυο. Ήταν μία πολύ καλή διαφήμιση, κάτι που βοηθά φυσικά τον Δήμο του Leiden ο οποίος μας υποστηρίζει. Επίσης, υπάρχει μία πολύ καλή σύνδεση των τοπικών σχολείων και του πανεπιστημίου. 


Εδώ μερικές φωτογραφίες, εθελοντές που εργάζονται για το δίκτυο στο Leiden, που βάζουν τις κεραίες. Πάνω αριστερά μπορείτε να δείτε ανθρώπους που βάζουν κεραίες στο ιστορικό κέντρο της πόλης. Όλα αυτά τα φτιάξαμε με την χρήση υπολογιστών που βρίσκονταν στα υπόγεια κάποιων σπιτιών, για αυτό και ήταν πάρα πολύ φτηνό. 

Στην πραγματικότητα, για να τελειώσω, θα σας πω ότι φτιάξαμε κάποια μηχανήματα για να μπουν στους εξωτερικούς τοίχους των σπιτιών για να υπάρχει σύνδεση. Αυτό έχει γίνει ένα προϊόν και μία από τις μικρές αυτές εταιρείες το ανέπτυξε και το πουλάει σε ολόκληρη την Ευρώπη και όλη αυτή η οικονομική δραστηριότητα δεν θα μπορούσε να έχει συμβεί χωρίς το ασύρματο αυτό δίκτυο. Ουσιαστικά ήταν ένα πείραμα που έγινε στο Leiden και το οποίο πέτυχε. Ξεκίνησε από κάποιους εθελοντές και τώρα είναι ένα προϊόν. 

Για τις εφαρμογές τώρα. Έχουμε ελεύθερη πρόσβαση στο internet, υπάρχει ανταλλαγή στοιχείων, έχουμε εικονικά ιδιωτικά δίκτυα, βίντεο και audio, web cameras, εκπαίδευση, καθώς και τηλεφωνικές υπηρεσίες μέσω internet. 

Έγιναν κάποιες προσπάθειες για να λειτουργήσει κανείς με τις τοπικές Αρχές, αλλά αυτό πιστεύω πως ήταν θέμα της Ολλανδίας. Η ανάπτυξη ήταν μεγάλη, μεγάλες τεχνικές εξελίξεις. Προσφέραμε πάρα πολλά στα λογισμικά ανοικτού κώδικα και υπάρχουν φυσικά και πάρα πολλοί χρήστες καθώς είναι ένα φτηνό δίκτυο της περιοχής και καλύπτει όλη την περιοχή του Leiden.


Σας ευχαριστώ πολύ.

ΠΡΟΕΔΡΕΙΟ: Ευχαριστούμε πάρα πολύ τον αγαπητό Rudi Van Drunen. Το καλό που έχει το ασύρματο δίκτυο είναι ότι όταν μετακομίσεις από το σπίτι σου το παίρνεις και αυτό μαζί, ενώ το ενσύρματο έχει ένα πρόβλημα. 


Τώρα θα μπούμε σε ορισμένα παραδείγματα από τον ελληνικό χώρο. Για τον Δήμο Ηρακλείου ο κύριος Μιχάλης Καλογήρου θα μας παρουσιάσει μια εφαρμογή. 

Μην γελάτε, γιατί πραγματικά για αυτούς που είναι χρήστες του ευρυζωνικού αυτού χώρου, είναι πολύ δύσκολο να μετακομίσει σε μέρος που δεν έχει ευρυζωνικότητα. Άρα λοιπόν, ο εξοπλισμός που μεταφέρεται μαζί με το computer είναι ένα πλεονέκτημα.

Μ. ΚΑΛΟΓΗΡΟΥ: Καλημέρα σας. Μιχάλης Καλογήρου, Πανεπιστήμιο Κρήτης, μέλος της ομάδας έργου του Συμβούλου  Τεχνικής Υποστήριξης για την περιφέρεια της Κρήτης για την πρόσκληση 93 που αφορά την ανάπτυξη ευρυζωνικών υποδομών.


Δέκα με δεκαπέντε λεπτά θα αφιερώσω στην παρουσίαση αυτή, να εξηγήσω λίγο το πρώτο παράδειγμα ευρυζωνικών υποδομών στο Ηράκλειο. Η όλη χρηματοδότηση του έργου προέρχεται, για τους περισσότερους που γνωρίζετε, από την πρόσκληση 93 της Κοινωνίας της Πληροφορίας που εντάσσεται στο μέτρο 4.2, που έχει σκοπό την απελευθέρωση της αγοράς, την αύξηση του ανταγωνισμού, αλλά και την βελτίωση της ποιότητας της ζωής των κατοίκων. 


Στην συγκεκριμένη πρόσκληση έχουν ενταχθεί περίπου 60 πόλεις από όλη την Ελλάδα, εξαιρουμένων της Αθήνας και της Θεσσαλονίκης και να δούμε λίγο για την περιφέρεια της Κρήτης τι έχει γίνει. Εγκρίθηκαν έξι έργα. Τα έξι αυτά έργα καλύπτουν δέκα Δήμους από την πόλη, δύο από αυτά είναι έργα τα οποία έγιναν με κοινοπραξίες αν θέλετε, Δήμων. Για παράδειγμα, στο Ηράκλειο συμμετέχει ο Δήμος Νέας Αλικαρνασσού, στα Χανιά είναι άλλοι τρεις Δήμοι. Η πρόταση του Δήμου Ηρακλείου έχει χρηματοδοτηθεί με 2.880.000 €. Είναι η δεύτερη σε μέγεθος χρηματοδότηση μετά από την Πάτρα, όπως ακούσατε και προηγουμένως από τον κύριο Μπούρα. 


Δύο λόγια για το Ηράκλειο. Το Ηράκλειο είναι η πρωτεύουσα της περιφέρειας Κρήτης. Βρίσκεται στο βόρειο παραλιακό μέτωπο του νησιού. Έχει πληθυσμό σύμφωνα με την απογραφή του 2001, 140.000 περίπου κατοίκους και γύρω στις 12.500 κατοίκους έχει η Νέα Αλικαρνασσός. Στηρίζεται κυρίως στον τουρισμό, στην γεωργία και το εμπόριο, βασικοί τομείς. Διαθέτει το δεύτερο σε μέγεθος, σε κίνηση, αεροδρόμιο της χώρας και το πρώτο σε πτήσεις charter. Έχει επίσης ένα αξιόλογο λιμάνι, σημαντικό επιβατικό και διακομιστικό σταθμό και αρκετά ξενοδοχεία πρώτης, δεύτερης και τρίτης κατηγορίας.


Ειδικότερα τώρα, μία μελέτη που έχουμε κάνει το 2003 και αναφερόταν στις τηλεπικοινωνιακές ανάγκες, αν θέλετε δαπάνες, των δημόσιων φορέων του Ηρακλείου, κατέδειξε ότι αυτές ανέρχονται περίπου σε τρία εκατομμύρια ευρώ σε ετήσια βάση και προφανώς περιλαμβάνει τόσο τα δίκτυα δεδομένων, όσο και την τηλεφωνία. Συγκρίνετε λίγο αυτό το νούμερο με την χρηματοδότηση που είχαμε, που έχει ο Δήμος Ηρακλείου για την κατασκευή του μητροπολιτικού δικτύου, που είναι 2.880.000 €. Βλέπει κανείς ότι σε πολύ μικρό χρονικό διάστημα, θα έλεγα σε περίοδο δύο-τριών ετών, το δίκτυο αυτό το οποίο θα κατασκευαστεί περιμένουμε να έχει άμεση απόσβεση. Το μητροπολιτικό αυτό δίκτυο του Ηρακλείου, στο οποίο συμμετέχουν όπως ήδη είπαμε, ο Δήμος Ηρακλείου και ο Δήμος Αλικαρνασσού, συνδέονται κυρίως σε αυτήν την φάση κτίρια δημοσίου ενδιαφέροντος με οπτικές ίνες, αλλά και με ασύρματη τεχνολογία, είτε YMAX που ελπίζουμε να είναι έτοιμη τους προσεχείς μήνες ή ενδεχομένως έτος, αλλά κυρίως με YFAI. 


Δόθηκε έμφαση το δίκτυο αυτό να περάσει δίπλα από τα τρία κύρια κέντρα του ΟΤΕ, ελπίζοντας αργότερα στην αξιοποίησή του από ιδιωτικούς φορείς. 


Επίσης, φροντίσαμε να έχει παρουσία στην βιομηχανική περιοχή Ηρακλείου, να φτάσει στην αναπτυσσόμενη περιοχή της Φοινικιάς και την εθνική οδό Μοιρών – Ηρακλείου και να περάσει από τους σπουδαιότερους εμπορικούς δρόμους της πόλης.


Κάποια νούμερα έτσι σε όσους αρέσκονται σε αριθμούς. Είναι ένα δίκτυο το οποίο περιλαμβάνει 4 κυρίους κόμβους, 11 κόμβους διανομής και 16 κόμβους πρόσβασης. Πρόκειται να συνδέσει 130 κτίρια του δημοσίου με οπτικές ίνες και 30 κτίρια με ασύρματη πρόσβαση χρησιμοποιώντας 8 σταθμούς βάσης. 


Αναμένουμε να σκάψουμε περίπου 48,5 χιλιόμετρα με χάνδακες τριών διαφορετικών τύπων και να δημιουργηθούν περίπου 200 φρεάτια. 70 χιλιόμετρα σωλήνας κενής και 155 χιλιόμετρα σε στοιχεία μικροσωληνώσεων για την όδευση των οπτικών ινών. Αναμένεται ότι θα έχουν εγκατασταθεί στο τέλος του έργου περίπου 275 χιλιόμετρα οπτικών ινών.


Δείτε λίγο την φυσική τοπολογία του δικτύου του Ηρακλείου. Όσοι γνωρίζουν καλά την πόλη του Ηρακλείου, θα δείτε ότι καλύπτει όλο το βόρειο παραλιακό μέτωπο και εκτείνεται μέχρι τις Βούτες που είναι το πανεπιστήμιο και το νοσοκομείο. Περνάει από ΤΕΙ Φοινικιά και αναπτυσσόμενες περιοχές. Φτάνει μέχρι την Κνωσό, λεωφόρο Κνωσού και εκτείνεται προς την βιομηχανική περιοχή και τον Δήμο Αλικαρνασσού. 


Αν θέλει κάποιος να συγκρίνει λίγο τις αποστάσεις, υπάρχει κάτω μία ευθεία γραμμή, ένα μικρό ευθύγραμμο τμήμα το οποίο έχει μήκος ένα χιλιόμετρο, για να δείτε λίγο-πολύ τι συμβαίνει. 


Όσον αφορά τώρα την λογική τοπολογία του δικτύου. Η όλη φιλοσοφία στηρίχτηκε στην δημιουργία κάποιων δακτυλίων για σκοπούς εφεδρείας. Οι μπλε κύκλοι είναι οι τέσσερις κόμβοι του δικτύου κορμού, οι πράσινοι είναι οι κόμβοι διανομής και οι κόκκινοι κύκλοι είναι οι κόμβοι πρόσβασης, εκεί δηλαδή στα σημεία τα οποία θα συνδέονται τα τελικά κτίρια. 


Ένας ενδεικτικός κατάλογος των φορέων που πρόκειται να συνδεθούν στο δίκτυο αυτό, από την δημόσια διοίκηση σχεδόν όλα τα σημεία του Δήμου Ηρακλείου και Νέας Αλικαρνασσού, η Νομαρχία, η Περιφέρεια, όλα τα εκπαιδευτικά και ερευνητικά ινστιτούτα και κέντρο, πανεπιστήμιο, ΤΕΙ, Ίδρυμα Τεχνολογίας και Έρευνας, Πρωτοβάθμια και Δευτεροβάθμια Εκπαίδευση, σχεδόν όλα τα σχολεία, Ιερατική Σχολή. Από την υγεία όλα τα νοσοκομεία και τα κέντρα υγείας που βρίσκονται στον χώρο αυτό. Από τους φορείς πολιτισμού τα μουσεία, γυμναστήρια. Καλύψαμε από την ασφάλεια τα Αστυνομικά Τμήματα, Πυροσβεστική, Τουριστική Αστυνομία και τα λοιπά. Σχεδόν όλους τους αναπτυξιακούς οργανισμούς της πόλης και διάφορους άλλους φορείς όπως είναι η ΔΟΥ, Ιερά Αρχιεπισκοπή και άλλα. Συνολικά όλοι αυτοί οι φορείς ανέρχονται σε 160 για την περιοχή του Ηρακλείου.


Να αφιερώσω μόνο δύο λεπτά να σας πω ένα παράδειγμα άμεσης αξιοποίησης την επόμενη μέρα. Προφανώς είναι η δημιουργία κάποιων ιδιωτικών δικτύων μεταξύ των εγκαταστάσεων του ίδιου φορέα. Πάρτε για παράδειγμα τον Δήμο Ηρακλείου. Αυτήν την στιγμή ο Δήμος Ηρακλείου στεγάζει τις διάφορες υπηρεσίες του σε 6-7 διαφορετικά κτίρια κατανεμημένα στα διάφορα σημεία της πόλης. Μια προφανής λοιπόν, άμεση αξιοποίηση αυτών των υποδομών, είναι να διασυνδέσει μεταξύ τους αυτά τα σημεία και δείτε για παράδειγμα, ας υποθέσουμε ότι οι πράσινοι κύκλοι και το τετράγωνο είναι δακτύλια του Δήμου Ηρακλείου, δεδομένου του δικτύου ΣΥΖΕΥΞΙΣ και των υπηρεσιών που αυτό προσφέρει και δεδομένου επίσης ότι το ΣΥΖΕΥΞΙΣ πάει μόνο σε ένα σημείο, στο κεντρικό, ενδεχομένως στο Δημαρχείο του Ηρακλείου, μπορούμε άμεσα την επόμενη μέρα της υλοποίησης αυτού του δικτύου να μεταφέρουμε όλες τις υπηρεσίες του ΣΥΖΕΥΞΙΣ σε κάθε ένα κτίριο του Δήμου Ηρακλείου. 


Μια άλλη προφανής χρήση αυτού του δικτύου είναι για παράδειγμα στα σχολεία της Πρωτοβάθμιας και Δευτεροβάθμιας Εκπαίδευσης. Αυτήν την στιγμή τα σχολεία συνδέονται ανεξάρτητα το κάθε ένα με το Πανελλήνιο Δίκτυο. Θα μπορούσε κανείς με υψηλές ταχύτητες πλέον, ευρυζωνικές ταχύτητες, να διασυνδεθούν όλα τα σχολεία της πόλης μεταξύ τους με κάποιο κεντρικό σημείο και αυτό το κεντρικό σημείο να συνδεθεί, να διασυνδεθεί με το Πανελλήνιο Σχολικό Δίκτυο. 


Περαιτέρω ανάπτυξη αυτών των υποδομών θα πρέπει να βασιστεί πάνω σε κάποιο επιχειρηματικό σχέδιο. Νομίζω ότι ο κύριος Μπούρας είπε αρκετά και μάλιστα έκανε και την πρότασή του σχετικά με αυτό το σχήμα. Πάντως να ξέρετε ότι είναι αντικείμενο του Συμβούλου Τεχνικής Υποστήριξης η εκπόνηση ενός τέτοιου επιχειρηματικού σχεδίου εκμετάλλευσης και αξιοποίησης των υποδομών που πρόκειται να δημιουργηθούν. Αυτό το σχέδιο θα πρέπει να είναι κοινό σε επίπεδο περιφέρειας και να εξειδικεύεται σε κάθε ένα από τα έξι έργα τα οποία έχουν χρηματοδοτηθεί και αυτό το σχέδιο θα κατατεθεί στην Διαχειριστική Αρχή της Κοινωνίας της Πληροφορίας για έγκριση ή και ενδεχομένως η ίδια η Κοινωνία της Πληροφορίας να έχει μία εναλλακτική πρόταση να καταθέσει. 


Αυτό το επιχειρηματικό σχέδιο θα πρέπει να δώσει ένα κατάλληλο σχήμα το οποίο θα αναφέρεται σε θέματα διοίκησης, ανάπτυξης, εκμετάλλευσης και αξιοποίησης αυτών των υποδομών, με βασικό σκοπό την βιωσιμότητα αυτών των υποδομών. Υπάρχει μία έννοια του εσόδου, το οποίο όμως θα πρέπει να είναι κοστοστρεφές, δηλαδή με το ελάχιστο δυνατό κόστος θα προσφερθούν αυτές οι υποδομές σε κάποιους ιδιώτες για εκμετάλλευση. Προφανώς αυτό το κόστος θα είναι μικρό και θα πρέπει κατά κάποιον τρόπο να είναι κοινό για όλες τις υποδομές που θα αναπτυχθούν σε επίπεδο περιφέρειας. 


Έχω τελειώσει την παρουσίασή μου. Είναι η τελευταία διαφάνεια η οποία δείχνει σε πιο σημείο βρισκόμαστε σήμερα. Να σας πω ότι ολοκληρώθηκε η δημόσια διαβούλευση του τεύχους του διαγωνισμού που αφορά το δίκτυο του Ηρακλείου. Αυτό έγινε 2 Μαΐου. Περιμένουμε ότι τις επόμενες μέρες θα υπάρχει η προκήρυξη του διαγωνισμού και μέχρι το φθινόπωρο ελπίζουμε ότι θα έχει βρεθεί ο ανάδοχος, θα έχει υπογραφεί η σύμβαση και να έχουν ξεκινήσει οι εργασίες υλοποίησης του έργου. 


Η ολοκλήρωση των έργων αυτών για το Ηράκλειο θα πρέπει να είναι το πολύ 16 μήνες από την υλοποίηση. Για άλλα, για έργα τα οποία είναι μέχρι 15 χιλιόμετρα τα οποία θεωρούνται μικρά, αυτό θα πρέπει να ολοκληρωθεί μέσα σε 12 μήνες. 


Αν υπάρχει κάποια ερώτηση, ευχαρίστως να την απαντήσω. 

ΠΡΟΕΔΡΕΙΟ: Ευχαριστούμε πολύ. Πραγματικά το Ηράκλειο έχει κάνει πάρα πολύ καλή δουλειά και συγχαρητήρια σε όλους. 


Τώρα θα καλέσουμε να μας δείξει το αντίπαλο δέος τα Χανιά, τι έχει κάνει αυτό. 


Μια παράκληση, να μην ξανά πούμε τα ίδια. Δηλαδή μην πούμε ποιες εκκλησίες και ποια σχολεία ενώθηκαν. Αυτά είναι ευκόλως εννοούμενα. Να μπούμε στην αρχιτεκτονική, την φιλοσοφία και αν έχετε δει κάποιο σχέδιο διαχείρισης, για να κερδίσουμε λίγο χρόνο. Ήδη θα έπρεπε να είχαμε τελειώσει αυτήν την στιγμή. Από δέκα λεπτά αυστηρά. Θα αναγκαστώ να κόψω τον λόγο σε περίπτωση υπέρβασης. 

Σ. ΨΥΧΗΣ: Ονομάζομαι Σπύρος Ψυχής. Εκπροσωπώ τον Σύμβουλο Τεχνικής Υποστήριξης για την περιφέρεια Κρήτης, για όλη την περιφέρεια Κρήτης. Κύριε Δήμαρχε, με το Ηράκλειο δεν είμαστε αντίπαλοι, δεν είμαστε το αντίπαλο δέος. Υπάρχει ένας Τεχνικός Σύμβουλος Υποστήριξης για όλη την Κρήτη. 


Εγώ προΐσταμαι της Διεύθυνσης Τηλεπικοινωνιών, Δικτύων και Υπολογιστικής Υποδομής του Πολυτεχνείου Κρήτης και θα σας παρουσιάσω την περίπτωση του μητροπολιτικού δικτύου του Δήμου Χανίων. 


Πρόκειται για ένα δίκτυο το οποίο θεωρητικά είχε όταν υποβλήθηκε το τεχνικό δελτίο, λήξη υλοποίησης φυσικού αντικειμένου 30/10/2006. Για λόγους που δεν αποτελούν ευθύνη ούτε του Δήμου και πολύ περισσότερο ούτε του Τεχνικού Συμβούλου, προφανώς αυτή η ημερομηνία αυτήν την στιγμή δεν μπορεί να ικανοποιηθεί. 


Ο επιλέξιμος προϋπολογισμός για την περίπτωση των Χανίων είναι 2.700.000 € και το έργο προφανώς θα εκτελεστεί με ανάθεση σε τρίτους ύστερα από διεθνή διαγωνισμό. 


Αυτά λίγο έως πολύ τα ξέρετε, δεν χρειάζεται να τα ξανά πω. Είναι τα ίδια με την περίπτωση του Ηρακλείου. Σκοπός είναι να δημιουργηθεί ένα δίκτυο το οποίο θα είναι βιώσιμο και θα είναι τεχνολογικά και διαχειριστικά ουδέτερο. Οι στόχοι είναι η διασύνδεση όσο το δυνατόν περισσότερων σημείων δημοσίου ενδιαφέροντος καταρχήν, κατά δεύτερον η κάλυψη σημείων όπου υπάρχει επιχειρηματικό ενδιαφέρον για να είναι βιώσιμο το δίκτυο. Η λειτουργία και η διαχείριση του βιώσιμου σχήματος που θα λειτουργήσει τις υποδομές βασιζόμενη στο επιχειρησιακό σχέδιο που θα εκπονηθεί και το οποίο ανέφερε ο Μιχάλης ο Καλογήρου προηγουμένως. Σαν τελικός στόχος είναι αυτό το δίκτυο να μεταφέρει εντέλει και να φτάσει σε κάθε νοικοκυριό στην ευρύτερη περιοχή των Χανίων. 


Εδώ βλέπετε έναν κατάλογο με τα σημεία ενδιαφέροντος τα οποία θα διασυνδεθούν. Αξίζει να πούμε δύο πράγματα εδώ πέρα για τα Χανιά γενικότερα. Τα Χανιά έχουν σαφέστατα πολύ λιγότερο πληθυσμό από ότι έχει η πόλη του Ηρακλείου. Είναι δύο πόλεις οι οποίες προφανώς μοιάζουν πολύ όσον αφορά τις ανάγκες τους. Οι τοπικές οικονομίες βασίζονται και στις δύο πόλεις και στον τουρισμό και στην αγροτική οικονομία και κατά δεύτερο λόγο στις υπηρεσίες και στην μεταποίηση. Είναι δύο πόλεις οι οποίες πολεοδομικές είναι εκ διαμέτρου αντίθετες. Το Ηράκλειο έχει υψηλότατη συμπύκνωση πληθυσμού σε πολύ περιορισμένη γεωγραφική έκταση. Τα Χανιά αντίθετα, είναι απλωμένα. Ενώ ο πληθυσμός της ευρύτερης περιοχής των Χανίων είναι περίπου τα δύο τρίτα από ότι είναι στο Ηράκλειο, τα Χανιά έχουν περίπου 80.000 πληθυσμό όσον αφορά την μητροπολιτική περιοχή, εντούτοις το Πολυτεχνείο Χανίων, το Πολυτεχνείο Κρήτης δεν βρίσκεται εντός των ορίων του Δήμου Χανίων, αλλά βρίσκεται στον Δήμο Ακρωτηρίου. Το νοσοκομείο, το οποίο είναι το μεγαλύτερο Νομαρχιακό Νοσοκομείο της χώρας, βρίσκεται στον Δήμο Ελευθερίου Βενιζέλου. Το αεροδρόμιο βρίσκεται πάλι στον Δήμο Ακρωτηρίου και το λιμάνι της Σούδας, το οποίο όλοι το ξέρετε, βρίσκεται στον Δήμο Σούδας.


Δεν υπάρχει δηλαδή ένας μητροπολιτικός Δήμος στον οποίο όλες οι σημαντικές υποδομές να ανήκουν σε αυτόν. Για τον λόγο αυτόν, το δίκτυο έχει πολύ μεγάλη έκταση. Έχει 36 χιλιόμετρα συνολικό μήκος, το οποίο πρακτικά είναι το ίδιο με το δίκτυο του Ηρακλείου. Αυτό παρά το γεγονός ότι για παράδειγμα δεν πάμε στο αεροδρόμιο. Επίσης, δεν πάμε και σε σημαντικές υποδομές, στις οποίες θα θέλαμε να πάμε στα Χανιά. Για παράδειγμα δεν έχουμε επεκτείνει το δίκτυο προς το δυτικό άκρο της Κρήτης, προς το δυτικό άκρο της πόλης – θα το δείτε μετά στον χάρτη – παρά το γεγονός ότι θα το θέλαμε, γιατί πήραμε παρατήρηση από την Κοινωνία της Πληροφορίας, σύσταση να κόψουμε το δίκτυο το οποίο πηγαίνει προς εκείνη την περιοχή. 


Προφανώς λοιπόν, η αρχική σχεδίαση του δικτύου ήταν πάνω από τα 36 χιλιόμετρα. Το συνολικό μήκος των οπτικών καλωδίων το οποίο θα εγκατασταθεί είναι περίπου 140 χιλιόμετρα, έχουμε 6 βασικές οδεύσεις, 2 κύριους κόμβους, 2 κόμβους διανομής, 15 κόμβους πρόσβασης και ελάχιστους, θα έλεγα και ήσσονος σημασίας ίσως, ασύρματα εξυπηρετούμενα τους τελικούς χρήστες. Δώσαμε μεγάλη έμφαση στην οπτική ίνα και λιγότερη έμφαση στα ασυρματικά. Ασυρματικά πηγαίνουμε μόνο σε κτίρια του δημοσίου τα οποία είναι νοικιασμένα και στα οποία αυτήν την στιγμή δεν άξιζε να περάσεις την ίνα από εκεί γιατί δεν βρισκόταν και κοντά στην κύρια όδευση.


Ουσιαστικά η αρχιτεκτονική προσέγγιση του δικτύου για όσους έχουν μία εμπειρία με τα τεχνικά, είναι αυτή η οποία έχει συζητηθεί τα τελευταία δύο  χρόνια στην Κοινωνία της Πληροφορίας. Νομίζω ότι ο κύριος Μπούρας και η ομάδα του έχουν παίξει σημαντικό ρόλο στην διαμόρφωση αυτή της αρχιτεκτονικής προσέγγισης, στην παρουσίασή της τουλάχιστον. 


Έχουμε κύριους κόμβους οι οποίοι συνδέονται άμεσα μεταξύ τους, οι οποίοι διασυνδέουν κόμβους διανομής, στους οποίους με την σειρά τους κάθονται – ας μου επιτραπεί η έκφραση – οι κόμβοι πρόσβασης οι οποίοι τελικά εξυπηρετούν τους τελικούς χρήστες. Είναι ένα ιεραρχημένο δίκτυο δηλαδή, η οποία αρχιτεκτονική προσέγγιση σου παρέχει μία σειρά από σημαντικά πλεονεκτήματα κυρίως όσον αφορά την διαχείριση, αλλά και την αξιοπιστία του δικτύου. 


Οι απαιτήσεις οι αρχιτεκτονικές ήταν κυρίως τεχνολογική και διαχειριστική διαφάνεια και ουδετερότητα, η οποία προέκυψε από το γεγονός ότι  χρηματοδοτούμαστε από την Ευρωπαϊκή Ένωση για να κάνουμε αυτά τα έργα και άρα δεν μπορούμε να κάνουμε ότι νομίζουμε. Ήταν το δίκτυο αυτό να έχει διάρκεια ζωής και κυρίως επεκτασιμότητα για να μπορεί να φτάσει σε κάθε σπίτι στα Χανιά. Το χαμηλό κόστος για τους λόγους που προανέφερα. Η αξιοπιστία μέσω εναλλακτικών δρομολογήσεων, γιατί όταν διασυνδέεις για παράδειγμα φορείς υγείας ή δημόσιας διοίκησης, πρέπει να είσαι πολύ προσεκτικός με την αξιοπιστία και κυρίως ευκολία συντήρησης. 


Η τεχνική λύση η οποία έχει επιλεχθεί για την περίπτωση των Χανίων, όπως από ότι καταλαβαίνω και για την πλειοψηφία των υπολοίπων πόλεων, είναι η χρήση μικροσωληνώσεων. Στο δίκτυο δηλαδή, στο χαντάκι το οποίο θα σκαφτεί, αντί να τοποθετηθεί άμεσα καλώδιο οπτικής ίνας, αντί αυτού θα τοποθετηθούν τέτοιοι μικροσωλήνες σαν αυτούς τους οποίους βλέπετε εδώ πέρα. Η οπτική ίνα θα παροχετευτεί εκ των υστέρων μέσα σε αυτές τις μικροσωληνώσεις με εμφυσήσεις, με ροή αέρα. 


Αυτή η μεθοδολογία, αυτή η προσέγγιση, σου δίνει την δυνατότητα να χρησιμοποιήσεις ένα μικρό μέρος των μικροσωληνώσεων, η πλειοψηφία από αυτές να μείνει κενές και μετά με πολύ εύκολο τρόπο οποιαδήποτε στιγμή στο μέλλον να τους γεμίζεις με ίνες, αυτή είναι η σωστή έκφραση, να τους πληρώνεις με ίνες κατ’ απαίτηση. Πρακτικά αυτό σημαίνει ότι αν συνδυαστεί με την ιεραρχημένη λογική, την ιεραρχημένη αρχιτεκτονική την οποία σας προανέφερα πριν, το δίκτυο αυτό παρέχει πραγματικά απεριόριστες δυνατότητες επέκτασης. 


Εδώ βλέπετε μία τυπική τομή της ασφάλτου, μία τυπική τομή του δικτύου. Όσοι είστε μηχανικοί μέσα σε αυτήν την αίθουσα ή έχετε ασχοληθεί με δημόσια έργα, φαντάζομαι ότι θα έχετε δει κατά το παρελθόν πολύ συχνά τέτοια σχήματα. Η λογική είναι ότι θα σκαφτεί ένα ρηχό χαντάκι, βάθους 40 περίπου εκατοστών, θα γίνει χρήση δίσκου κοπής και όχι κλασική μεθοδολογία εκσκαφής με μπουλντόζες και στο κάτω μέρος του χαντακιού θα τοποθετηθούν οι έξι μικροσωληνώσεις. Μετά αυτό το πράγμα θα πληρωθεί με μπετόν και από πάνω θα πέσει άσφαλτος. Αυτό αφορά το κυρίως δίκτυο. Οφείλω να πω εδώ ότι το πλάτος του χαντακιού δεν υπερβαίνει τα 10 εκατοστά.


Όσον αφορά τον τελικό χρήστη, δηλαδή όταν μετά από το κυρίως δίκτυο τραβήξεις μία ουρά για να συνδέσεις ένα δημόσιο κτίριο ή ένα σπίτι, το χαντάκι είναι ακόμα μικρότερο. Έχει βάθος μόλις 15-20 εκατοστά και πλάτος μόλις 5-7 εκατοστά. 


Τα πλεονεκτήματα νομίζω του να έχεις μικρή διατομή στην τομή, είναι προφανή. Αφορούν την ταχύτητα, την ελαχιστοποίηση των ζημιών που θα προκαλέσεις σε τρίτους και κυρίως την αδειοδότηση. Αν φτιάξεις ένα πολύ μεγάλο χαντάκι, νομίζω ότι θα δυσκολευτείς πολύ περισσότερο να πάρεις άδεια από την Αρχαιολογική Υπηρεσία για παράδειγμα. 


Τα βήματα του σχεδιασμού αφορούσαν καταρχήν την επιλογή της βέλτιστης όδευσης με βάση τους περιορισμούς που είχαμε στο budget, την συνάθροιση δημόσιας και ιδιωτικής κατανάλωσης όπως εμείς την εκτιμήσαμε και κυρίως ή μάλλον σε έναν σημαντικό βαθμό, να είμαστε συμπληρωματικοί όσον αφορά υφιστάμενες υποδομές και δεν αναφέρομαι σε υποδομές μόνο οπτικών ινών, αλλά αυτό που είπε πολύ πιο ανοικτά ο Μιχάλης πριν, ότι φροντίσαμε στο μέτρο του δυνατού να πλησιάσουμε κέντρα του ΟΤΕ ούτως ώστε με εύκολο τρόπο αυτές οι υποδομές να μπορούν να συνδεθούν με άλλα δημόσια δίκτυα στο μέλλον. Ούτως ή άλλως αυτήν την στιγμή στην Ελλάδα δεν υπάρχουν τέτοιες υποδομές για να είμαστε συμπληρωματικοί προς αυτές. 


Οι οπτικές ίνες οι οποίες έχουν πέσει στην επαρχία, έχουν θαφτεί στην επαρχία, έχουν θαφτεί αποκλειστικά από τον ΟΤΕ και όλες στο σύνολό τους δεν αφορούν τεχνική μικροσωληνώσεων, άρα δεν έχουν φτιαχτεί με την λογική του να προσεγγίσουμε σε κάθε σπίτι, σε κάθε επιχείρηση, αλλά ο ΟΤΕ έχει ενταφιάσει καλώδιο οπτικών ινών προκειμένου να διασυνδέσει τα κέντρα του. Άρα ακόμα και αυτές οι υποδομές στις οποίες μπορεί να υπάρχει περίσσεια ινών κατά περίσταση, δεν είναι εύκολα χρησιμοποιήσιμες, δεν θα έλεγα ότι είναι αδύνατο αλλά δεν είναι εύκολα χρησιμοποιήσιμες για να εξυπηρετήσουν μητροπολιτικά δίκτυα για πρόσβαση fiber to the home. 

Όσον αφορά την επιλογή της χωροθέτησης των κυρίως κόμβων και των κόμβων διανομής, αυτό έγινε με βάση τους τεχνολογικούς περιορισμούς οι οποίοι υπήρχαν όσον αφορά κυρίως την απόσταση μεταξύ τους, το να έχουν τα κτίρια δημόσια χρήση και κυρίως με την διαθέσιμη επιφάνεια. 


Εδώ βέβαια, είχαμε ένα πολύ μεγάλο πρόβλημα. Δεν υπάρχουν εύκολα δημόσια κτίρια τα οποία να έχουν μεγάλες ελεύθερες επιφάνειες και προφανώς να πληρούν και κάποιες ελάχιστες προδιαγραφές. Δυσκολευτήκαμε πραγματικά πολύ να επιλέξουμε κόμβους, κυρίως κόμβους οι οποίοι να πληρούν αυτά τα χαρακτηριστικά. 


Όσον αφορά τους κόμβους πρόσβασης, αντίστοιχα και εκεί υπήρχαν τεχνολογικοί περιορισμοί, αλλά κυρίως εκεί είχαμε να αντιμετωπίσουμε το ζήτημα της πρόσβασης. Θέλαμε οι κόμβοι αυτοί να είναι προσβάσιμοι είκοσι τέσσερις ώρες το εικοσιτετράωρο από τους τεχνικούς ή από τους μηχανικούς εκείνους οι οποίοι στο μέλλον θα αναλάβουν την συντήρηση και την επέκταση αυτού του δικτύου και πολύ περισσότερο μάλιστα από την στιγμή που οι κόμβοι αυτοί θα φιλοξενήσουν και ενεργό εξοπλισμό. 


Η λύση η οποία επιλέξαμε ήταν να χρησιμοποιήσουμε κόμβους σε εξωτερικούς χώρους, οι οποίοι κατά το δυνατόν θα έχουν φυσική προστασία και για αυτόν τον λόγο επιλέξαμε να μπουν σε εσοχές όπως είναι προαύλεια σχολείων ή εσοχές του δρόμου ή επάνω σε πλατείες όπου δεν υπάρχει μεγάλη κυκλοφοριακή κίνηση, προκειμένου να ελαχιστοποιήσουμε τον κίνδυνο κάποιο αυτοκίνητο να τους κτυπήσει και να έχουμε πρόβλημα. 


Εδώ μπορείτε να δείτε έναν χάρτη του δικτύου. Η αεροφωτογραφία η οποία βρίσκεται από κάτω είναι από το Υπουργείο Γεωργίας, το οποίο έχει σημαντική πληροφορία σε GIS και με κόκκινη γραμμή φαίνεται η όδευση του δικτύου. Πρόκειται για έναν μεγάλο δακτύλιο ο οποίος ξεκινάει από την περιοχή του Ακρωτηρίου την οποία βλέπετε βορειοανατολικά, κατεβαίνει μέσα στην πόλη των Χανίων, ξανά κλείνει το Ακρωτήρι και έχει και δύο βασικές ουρές, η μία η οποία φεύγει νότια προς το νοσοκομείο, κάπου εκεί φαίνεται και η εθνική οδός στην αεροφωτογραφία και μία η οποία πηγαίνει προς το λιμάνι της Σούδας. 


Προκειμένου να μειώσουμε το πρόβλημα αυτό το οποίο δημιουργήθηκε από το κόψιμο ορισμένων σημαντικών σημείων παρουσίας από την Διαχειριστική Αρχή της Κοινωνίας της Πληροφορίας και αναφέρομαι για παράδειγμα στον Δήμο Ακρωτηρίου ο οποίος είχε σημαντικές υποδομές, οι οποίες όμως δεν μπορούσαν να διασυνδεθούν γιατί δεν έφταναν τα χρήματα, αυτό το οποίο κάνουμε σαν Πολυτεχνείο είναι να προσπαθήσουμε με ασυρματικά δίκτυα να αναπληρώσουμε ένα κομμάτι αυτών των ελλείψεων έπ’ ωφελεία και της πολυτεχνειακής κοινότητας η οποία κατοικεί στην γύρω περιοχή. Δηλαδή με λίγα λόγια, να κάνουμε αυτό το μοντέλο το οποίο παρουσίασε ο κύριος από την Ολλανδία προηγουμένως, την χρήση των ιδιωτικών δικτύων που θα δημιουργηθούν για να διασυνδέσουν τους φοιτητές του Πολυτεχνείου οι οποίοι μένουν στην ευρύτερη περιοχή και από την τοπική δημοτική κοινότητα. 


Ευχαριστώ πάρα πολύ.

ΠΡΟΕΔΡΕΙΟ: Σας ευχαριστούμε πάρα πολύ. Συγχαρητήρια για την δουλειά που έχετε κάνει. Ο κύριος Ράπτης στην συνέχεια, ο οποίος είναι επιστημονικός συνεργάτης του Δήμου Τρικκαίων. Θα σας δείξει μία άλλη δουλειά. 


Ήθελα να πω ότι όταν μιλάνε οι πανεπιστημιακοί, νομίζουν ότι όλοι από κάτω είναι μηχανικοί. Δήμαρχοι είναι οι πιο πολλοί, άρα τα τεχνικά στοιχεία δεν έχουν και τόσο πολύ ενδιαφέρον, όσο οι λύσεις και η φιλοσοφία ενός συστήματος. Για αυτό αναγκαστήκαμε να περικόψουμε λίγο τις ομιλίες. 


Εμείς μάλλον θα αδελφοποιηθούμε με την πόλη του Leiden. 

Ο. ΡΑΠΤΗΣ: Καλησπέρα. Λέγομαι Ράπτης Οδυσσέας και όπως προανήγγειλε ο Δήμαρχος της πόλης μας, είμαι επιστημονικός συνεργάτης του Δήμου Τρικκαίων, εργάζομαι για την Αναπτυξιακή Εταιρεία του Δήμου και ένα από τα project τα οποία διαχειρίζομαι και μάλιστα τελευταίως με απασχολεί 100%, είναι το θέμα της  συμμετοχής του Δήμου Τρικκαίων στα έργα της Κοινωνίας της Πληροφορίας, τις προσκλήσεις της Κοινωνίας της Πληροφορίας.


Σήμερα δεν θα αναφερθούμε. Υπάρχουν έντυπα  στην διάθεσή  σας στον χώρο του καφέ, όπου μπορείτε να ενημερωθείτε  σε ποια κατάσταση βρίσκεται ο Δήμος Τρικκαίων με έργα της Κοινωνίας της Πληροφορίας. Σήμερα ήρθαμε να σας παρουσιάσουμε την δική μας αγωνία από την προσπάθειά μας να διαδώσουμε την ευρυζωνικότητα στην περιοχή μας. 


Καλύφθηκα πολύ περισσότερο από τον κύριο Μπούρα από κάποια αισιόδοξα στατιστικά που προσπάθησα να συγκεντρώσω για την διείσδυση της ευρυζωνικότητας στην χώρα μας, κυρίως για την χρήση του internet. Όντως είμαστε σε πάρα πολύ χαμηλό επίπεδο και οι εκτιμήσεις όλων συγκλίνουν στο ότι υπάρχει αισιοδοξία και αυτήν την αισιοδοξία εμείς προσπαθούμε στα Τρίκαλα να την κάνουμε πράξη διότι οι υποδομές που έρχονται θα πρέπει κάποτε να χρησιμοποιηθούν και το κάποτε δεν πρέπει να είναι μακροπρόθεσμο, πρέπει να έχει μία αμεσότητα για να μην απαξιωθούν. 


Στα Τρίκαλα λοιπόν, με την αφορμή της προσκλήσεως 84, έγινε η πρώτη δημόσια έρευνα για την χρήση των ευρυζωνικών υποδομών τον Δεκέμβριο του 2003. Εφαρμόσαμε κάποια σχέδια δράσης που θα σας παρουσιάσουμε και δεύτερη και τελική δημόσια έρευνα έγινε τον Φεβρουάριο του 2005, όπου θα σας δείξουμε και τα συγκριτικά αποτελέσματα.


Τα Τρίκαλα λοιπόν, είναι τα Τρίκαλα στην Θεσσαλία, είναι μία επίπεδη πόλη, με έναν λόγο υψηλό στο ένα άκρο αυτής και μιλάμε για 70.000 ενεργό πληθυσμό, όπου 22.000 σύμφωνα με τα υδρόμετρα της Δημοτικής μας Επιχείρησης Ύδρευσης και Αποχέτευσης, 22.000 κατοικίες, 7.000 επαγγελματικές χρήσεις και 2.000 αποθήκες. 


Η τοπική έρευνα λοιπόν, στράφηκε σε τρία επίπεδα. Στους δημόσιους φορείς, τους επιχειρηματίες και στους δημότες. Στους δημόσιους φορείς λοιπόν, όταν πρωτορωτήθηκαν τον Δεκέμβριο του 2003 εάν υπάρχουν οι σχετικές υποδομές, το 60% είπε ότι δεν υπάρχουν οι σχετικές υποδομές. Αν είχαν αναπτύξει ευρυζωνικές εφαρμογές, το 75% δεν είχε αναπτύξει ευρυζωνικές εφαρμογές. Αντίστοιχα, σε μία ερώτηση της έρευνας ποιοι θα πρέπει να δημιουργήσουν τις υποδομές, το 63% απάντησε ότι οι δημόσιοι φορείς θα πρέπει να δημιουργήσουν αυτές τις υποδομές και ότι υπάρχει σχετικά μεγάλη ζήτηση για ευρυζωνικές υπηρεσίες. Μια ερώτηση που αφορούσε την εμπλοκή του Δήμου με τα έργα της ευρυζωνικότητας, απαντήθηκε με μεγάλη δέσμευση θα έλεγα για τον Δήμο, ότι 92% των δημοσίων φορέων δήλωσαν ότι θα βοηθούσε η κίνηση του Δήμου Τρικκαίων για την δημιουργία των υποδομών. 


Οι επιχειρήσεις κυμάνθηκαν στο ίδιο περίπου επίπεδο, με την διαφορά ότι όντως είχαν κάποια μεγαλύτερη γνώση για περισσότερες εφαρμογές ευρυζωνικές. Δεν θα σας κουράσω, για να σεβαστώ και τον χρόνο. 


Στην ερώτησή μας αν θα βοηθήσει η κίνηση του Δήμου Τρικκαίων για την δημιουργία των υποδομών, επίσης το 85% απάντησε θετικά. 


Για τους δημότες η κατανομή των συνδέσεων ήταν όπως βλέπετε, το περισσότερο είχε ISDN, το ADSL ήταν πάρα πολύ μικρό και οι εφαρμογές τις οποίες έλεγαν ότι θα μπορούσαν να έχουν επικεντρώνονταν κυρίως σε αγορές, σε αυτό που ήξεραν να κάνουν. 


Το σημαντικότερο και το οποίο μας οδήγησε στην στρατηγική μας κίνηση, ήταν αυτό το διάγραμμα το οποίο έλεγε ότι οι λόγοι για τους οποίους δεν συνδέονται ευρυζωνικά οι πολίτες, οι δημότες του Δήμου Τρικκαίων, είναι ότι κατά 60% αφορούσε το κόστος, το κόστος της σύνδεσης μέσα από τις γνωστές μεθόδους οι οποίες υπάρχουν και τα τιμολόγια τα οποία κυκλοφορούν στην αγορά. 


Άρα ο Δήμος Τρικκαίων προχώρησε στην δημιουργία ενός ασύρματου ευρυζωνικού δικτύου. Το ασύρματο ευρυζωνικό δίκτυο δημιουργήθηκε διότι εμείς είδαμε ότι υπήρχε μία ατελέσφορη δημόσια διαδικασία για την υποδομή, για την δημιουργία των υποδομών και την ανάπτυξη όλων αυτών των ευρυζωνικών υπηρεσιών. Διαφαινόταν ότι η υλοποίηση των επιδοτούμενων ευρυζωνικών υποδομών θα ξεκινούσε ή θα ολοκληρωνόταν μετά το 2007, όπως επίσης εμείς πιστεύουμε ότι τα μητροπολιτικά δίκτυα θα αργήσουν και θα τα δούμε αναμμένα, θα τα  δούμε να δουλεύουν μετά από πέντε έτη. Άρα, ο διαφαινόμενος ισχυρός αρνητικός παράγοντας για την κατάσταση των επίγειων υποδομών μας ώθησε να δημιουργήσουμε κάποια ασύρματη υποδομή. 


Τι κάναμε λοιπόν στις 27 Δεκεμβρίου του 2005, στα γενέθλια ενός χρόνου λειτουργίας. Ο Δήμος Τρικκαίων με την συνεργασία κάποιων εταιρειών του χώρου τις οποίες θα ονομάσω, SANSESQUAL SYSTEMS  και TELEPASSPORT, προχώρησε στην παροχή δωρεάν ευρυζωνικού internet στους πολίτες της πόλης. Ήρθαν λοιπόν στην εκδήλωσή μας, έκαναν την αίτησή τους, έλαβαν έναν κωδικό χρήσης και μαζί πήραν και οδηγίες, ένα φυλλάδιο οδηγιών πως βήμα-βήμα και με πολύ απλά σχήματα και με φωτογραφίες, θα μπορούσαν να συνδεθούν μέσα στο ασύρματο δημοτικό δίκτυο. 


Επίσης, οι χορηγοί μας βοήθησαν και φτιάξαμε και τον κεντρικό πεζόδρομο της πόλης σε ένα ενεργό και δυνατό hot spot. Δηλαδή στον κεντρικό πεζόδρομος της πόλης είναι πιο ενισχυμένο το σήμα και μπορούν οι επισκέπτες και οι πολίτες να δουλεύουν με laptop ή τα PDA τους ή εγκαταστήσαμε και σε καφέ της πόλης ασύρματους σταθερούς υπολογιστές για να μπορεί η νεολαία να μπαίνει μέσα στο διαδίκτυο. 


Στην παρούσα φάση λοιπόν, αυτό που κάνουμε εμείς στα Τρίκαλα, είναι ότι δίνουμε internet με κάποια φίλτρα σε παιχνίδια, πορνογραφικό υλικό και MP3’s, δίνουμε τοπικά και διεθνή νέα και κάποια μορφή διαχείρισης της ηλεκτρονικής τους αλληλογραφίας. 


Στο άμεσο μέλλον και όσο προχωρούν και τα έργα του E-ΤΡΙΚΑΛΑ, θα έχουμε την απεικόνιση των κυκλοφοριακών δεδομένων μέσα από το σύστημα των ευφυών  μεταφορών, θα έχουμε την τηλεπρόνοια και την τηλεϊατρική μέσα από το σύστημά μας, ασφαλώς όλες τις γεωγραφικές επίγειες πληροφορίες που θα συγκεντρώνουμε θα τις έχουμε στο δίκτυό μας και ότι e-government  ενέργειες επίσης σχεδιάζουμε μέσα από τις προσκλήσεις, θα τις διαθέτουμε μέσα από το δίκτυό μας.


Μετά από τέσσερις μήνες λειτουργίας, ήτοι τον προηγούμενο μήνα, τυπώσαμε ένα νέο φυλλάδιο το οποίο κατηύθυνε τους πολίτες με απλά λόγια και με ένα σημαντικό σχήμα, να βρουν που είναι οι κόμβοι του Δήμου μας. Άρα, αυτήν την στιγμή λειτουργούν εννέα κόμβοι, είναι μία τοπολογία την οποία βοηθά ο λόφος που σας προανέφερα, όπου από εκεί μοιράζουμε το σήμα στους υπόλοιπους κόμβους όπου γίνεται η διασπορά μέσα από κεραίες και σε αυτήν μας την προσπάθεια προστίθεται ένας νέος χορηγός, η ERICSSON, η οποία πήρε ένα τουριστικό σημείο της πόλης μας με καφέ, θέατρα και εργαστήρια τεχνών και μας έκανε ένα δυνατό hot spot τον συγκεκριμένο χώρο. 


Άρα λοιπόν, η στατιστική των χρηστών οι οποίοι από τις 24/1 έως τις 25/3 μπαίνουν μέσα στο δίκτυο ανά κόμβο, βλέπουμε ότι είναι ένας σημαντικός αριθμός αν λάβουμε υπόψη μας ότι 3.500 συμπολίτες μας έχουν εγγραφεί στο δημοτικό ασύρματο δίκτυο πρόσβασης στο internet. Σε καθημερινή βάση λοιπόν, οι κορυφές που έχουμε κάνει είναι 185 άτομα συνδέθηκαν για παράδειγμα στον κόμβο του Φρουρίου, 122 στον κόμβο του Δημαρχείου και στον κόμβο Μετεώρων 150 άτομα. Οι δύο τελευταίοι δύο κόμβοι με την χαμηλή είσοδο επισκεψιμότητας είναι αυτοί που εγκαταστάθηκαν τις δύο προηγούμενες εβδομάδες. 


Το πλήθος των συνδέσεων ανά μήνα. Πλησιάζουμε τις 3.000 συνδέσεις ανά μήνα. Η κίνηση των δεδομένων τα οποία περνούν μέσα από τους κόμβους. Όπως βλέπετε, είμαστε αρκετά υψηλά σε gigabyte. Βλέπετε τους μήνες της εξέλιξης. Δηλαδή μιλάμε για τον Ιανουάριο, μιλάμε για τον Φεβρουάριο. Όπως βλέπετε αρχίζει η κίνηση και η είσοδος και το downloading και γενικότερα η διαχείριση να γίνεται πιο ελκυστική και αρχίζουμε να μιλάμε για υψηλό όγκο μεταφοράς δεδομένων και εμείς φροντίζουμε να το κρατάμε ζωντανό με την παροχή υψηλών ταχυτήτων για να είναι και δελεαστικό.


Τα αποτελέσματα των εκδηλώσεων λοιπόν, πριν την εφαρμογή του συγκεκριμένου μέτρου και μετά την εφαρμογή του συγκεκριμένου μέτρου, μας δίνουν την δυνατότητα να αισιοδοξούμε βλέποντας ότι η ενέργεια αυτή του Δήμου άρχισε να δημιουργεί συνείδηση ευρυζωνικότητας στην πόλη. Ευρυζωνικότητας με την είσοδο στο internet. Να αρχίζει να κάνει τους Τρικαλινούς να μπαίνουν στο διαδίκτυο, να χρησιμοποιούν τις υποδομές για να μπορέσουμε αύριο φτιάχνοντας τα έργα, να γίνουν χρήστες των έργων. 


Οι στόχοι του E-ΤΡΙΚΑΛΑ είναι η ανάπτυξη 12 κόμβων για την πλήρη κάλυψη του ευρύτερου πολεοδομικού ιστού της πόλης των Τρικάλων, η σύνδεση 6.000 χρηστών εντός του 2006 έτσι ώστε να υπερβούμε το 20% των δυνητικών χρηστών και η ίδρυση εταιρείας με κεφαλαιοποίηση των υποδομών που έχουν συντελεστεί με έργα του επιχειρησιακού προγράμματος Κοινωνίας της Πληροφορίας ή ακόμα και με αυτοχρηματοδότηση. 


Οι διαπιστώσεις από αυτήν μας την ενέργεια και γενικότερα από την όλη μας συνεργασία με την Διαχειριστική Αρχή, αλλά και από την εμπειρία μας επισκεπτόμενοι και συνεργαζόμενοι με πόλεις του εξωτερικού και ελληνικές φυσικά, είναι ότι σε μικρές και μεσαίου μεγέθους ελληνικές πόλεις βαρύτητα πρέπει να δοθεί στην ανάπτυξη ασύρματων δικτύων που θα καλύψουν αρχικά στα επόμενα πέντε χρόνια τις βασικές ανάγκες των πολιτών σε ευρυζωνική εξυπηρέτηση από απόσταση. 


Μία άλλη διαπίστωση είναι ότι στην παρούσα φάση κατά την οποία η ιδιωτική πρωτοβουλία αδιαφορεί για την περιφέρεια για λόγους που όλοι φανταζόμαστε και αντιλαμβανόμαστε, η παρέμβαση των Δήμων είναι απαραίτητη και χωρίς αυτή δεν μπορεί να καλυφθεί σε σύντομο χρονικό διάστημα το ψηφιακό χάσμα της ελληνικής κοινωνίας. 


Μια άλλη διαπίστωση, η δημιουργία επιχειρήσεων αποκλειστικού σκοπού με βασικούς μετόχους τους ΟΤΑ και συμμετοχή ιδιωτών ή επιχειρήσεων, είναι το μοντέλο εκείνο που ενδείκνυται στην παρούσα φάση για την διαχείριση κατά την γνώμη μας της ευρυζωνικότητας. Η διαδημοτική δε συνεργασία, θα μπορέσει να δώσει το απαιτούμενο μέγεθος στις επιχειρήσεις που θα δημιουργηθούν έτσι ώστε να ανταποκριθούν στις επιδιώξεις του εγχειρήματος. Δηλαδή να έχουν ένα μεγάλο μέγεθος, να είναι δελεαστικό για επενδύσεις στους ιδιώτες.


Εμείς στα Τρίκαλα, αυτό που ακούσαμε και πριν και με χαρά το άκουσα, είναι ότι η πρόσβαση στο διαδίκτυο είναι και πρέπει να αντιμετωπιστεί ως κοινωνικό αγαθό. Έτσι θεωρούμε ότι πρέπει να το δει η Πολιτεία. 


Σας ευχαριστώ πάρα πολύ. Πιστεύω ότι σεβάστηκα τον χρόνο σας. Σας περιμένουμε στα Τρίκαλα.

ΠΡΟΕΔΡΕΙΟ: Σας ευχαριστούμε κύριε Ράπτη. Για το παράδειγμα του Αγρινίου, ο κύριος Δημήτρης Μαντζανάς θα μας παρουσιάσει σε δέκα λεπτά όπως και ο κύριος Ράπτης και ευχαριστώ τον κύριο Ράπτη που έκανε ακριβώς δέκα λεπτά.

Δ. ΜΑΝΤΖΑΝΑΣ: Κυρίες και κύριοι, γεια σας. Δημήτρης Μαντζανάς από τον Δήμο Αγρινίου. Κάνοντας την χάρη στον κύριο Ταμήλο, δεν θα αναφερθώ καθόλου στην πρόσκληση 93 παρά επιγραμματικά. Θα αναφέρω μόνο την κατάσταση που υπάρχει σε έναν μεσαίο Δήμο της χώρας μας, στους υπαλλήλους και στους πολίτες και πρώτα από όλα να πω ότι υπάρχουν πολλοί υπάλληλοι του Δήμου μας και πιστεύω και στους δικούς σας Δήμους, μια και είστε οι περισσότεροι Δήμαρχοι και αιρετοί εδώ αυτήν την στιγμή, που δεν γνωρίζουν καν τι είναι ευρυζωνικότητα. Πρώτα δηλαδή θα έπρεπε να κοιτάξουμε και αυτό το ζήτημα, να δούμε τι είναι ευρυζωνικότητα.


Δεύτερον και κάτι πολύ σημαντικό, είναι ότι η ευρυζωνικότητα εξαντλείται σήμερα στην Ελλάδα σε μία  γραμμή ADSL και σε τίποτα περαιτέρω. 


Ο Δήμος Αγρινίου προσπαθώντας να κάνει κάτι για την ευρυζωνικότητα και τις νέες τεχνολογίες, έχει δύο στόχους. Να αναβαθμίσει τις υπηρεσίες που παρέχει στους πολίτες του βέβαια και να δημιουργήσει τέτοιες ευρυζωνικές υποδομές στην πόλη με αποτέλεσμα πάλι την αναβάθμιση της ποιότητας ζωής των κατοίκων του.


Για να πετύχουμε τον πρώτο στόχο, αυτό που έπρεπε να γίνει πάνω και πρώτα από όλα πιστεύω, είναι ότι θα έπρεπε να έχουμε τον εξοπλισμό. Άρα, έπρεπε να εκσυγχρονίσουμε τις υπηρεσίες σε ηλεκτρονικό εξοπλισμό, σε προγράμματα, λογισμικό, γενικότερα υποδομές, να εκπαιδεύσουμε τους υπαλλήλους και επίσης να μηχανογραφήσουμε πλήρως διαδικασίες που αφορούσαν εξυπηρέτηση πολιτών, αλλά και εσωτερικές στην λειτουργία του Δήμου. 


Ακόμα, εγκαταλείψαμε πλέον αυτές τις dial-up συνδέσεις που είχαν όλοι οι Δήμοι μέχρι πρόσφατα, πήραμε μία ADSL, κάναμε και μία ιστοσελίδα στο διαδίκτυο που έχει βέβαια μέχρι τώρα ενημερωτικό χαρακτήρα και αυτό που πετύχαμε ήταν ότι απλουστεύτηκε και διευκολύνθηκε η εργασία των υπαλλήλων, αυτό το λέω ως υπάλληλος κυρίως και έγινε και αποδοτικότερη και επίσης αυτό που επιτεύχθηκε ήταν η καλύτερη εξυπηρέτηση των πολιτών καθώς μπορούν σε σύντομο χρονικό διάστημα ερχόμενοι στον Δήμο να εξυπηρετηθούν σε οποιαδήποτε υπόθεση αφορά τους πολίτες. Βέβαια, ο στόχος είναι να μην έρχονται στον Δήμο θα μου πείτε. Εντάξει όμως, θα φτάσουμε και εκεί κάποια στιγμή.


Θα αναφέρω μόνο ένα παράδειγμα της αλλαγής από dial up σε ADSL που θεωρείται ευρυζωνική υπηρεσία στην Ελλάδα και πως η εργασία ενός δημοτικού υπαλλήλου έγινε αποδοτικότερη. Το Γενικό Λογιστήριο του Κράτους και καλά έκανε, έχει μία εφαρμογή του δελτίου απογραφής υπηρεσιακής κατάστασης υπαλλήλου την οποία την παρέχει ηλεκτρονικά μέσω του internet σε όλες τις δημόσιες υπηρεσίες και όχι τους Δήμους μόνο και μπορεί από εκεί συμπληρώνοντας μόνο αυτό το δελτίο, ο υπάλληλος να πάρει σύνταξη μέσα σε έναν μήνα. Διατείνεται το Γενικό Λογιστήριο του Κράτους και το πιστεύουμε. 


Ο Δήμος μας όταν μας ήρθαν οι εγκύκλιοι και τα λοιπά, προωθήσαμε το ζήτημα, πήραμε τους κωδικούς, κάναμε τις απαραίτητες ενέργειες, πήγαμε να συμπληρώσουμε το δελτίο με dial up σύνδεση, έπεφτε, σταματούσε, κολλούσε, δεν μπορούσαμε να κάνουμε τίποτα. Ο Διευθυντής Διοικητικών Υπηρεσιών λέει το εγκαταλείπουμε, θα κάνουμε και μία εγκύκλιο ότι δεν μπορούμε να το κάνουμε. Πήραμε σε σύντομο χρονικό διάστημα ADSL γραμμή. Αυτή την στιγμή η κατάσταση που επικρατεί είναι η εξής: η Προϊσταμένη του Τμήματος Προσωπικού μόνη της, εντός μισής ώρας, η οποία είναι 50 ετών σας πληροφορώ και έχει χρησιμοποιήσει υπολογιστή στα 49 της για πρώτη φορά, το συμπληρώνει μόνη της χωρίς προβληματισμό κανέναν γιατί το ADSL δουλεύει, προς το παρόν τουλάχιστον. 


Αυτό είναι καλό. Η δουλειά έχει γίνει όχι απλώς η μισή, αλλά το ένα δέκατο και γίνεται και χωρίς άγχος και η διεκπεραίωση και αυτό με το Γενικό Λογιστήριο γιατί τα στοιχεία πλέον είναι μηχανογραφημένα και επεξεργάζονται ταχύτατα, οπότε βγαίνει και η σύνταξη του υπαλλήλου άμεσα. 


Κάτι άλλο που κάναμε είναι για τους πολίτες μας. Προσπαθήσαμε μέσω της ιστοσελίδας του Δήμου και με συνεργασία με κάποια εταιρεία πληροφοριακών συστημάτων, βάλαμε ένα link στο site, την πράξη εφαρμογής του Δήμου Αγρινίου. Δηλαδή έχουμε στο site μας αυτήν την στιγμή όλον τον Δήμο Αγρινίου με τα οικόπεδά του και τα λοιπά. Μπορεί οποιοσδήποτε μηχανικός, οποιοσδήποτε πολίτης, να βρει το δικό του με κάποια κριτήρια αναζήτησης, να βρει αυτό που τον ενδιαφέρει, να πάρει την πράξη εφαρμογής, να μην πάει στον Δήμο. Να πάει στον Δήμο για μία τελική υπογραφή, ενώ πριν αυτή η διαδικασία ήθελε για να διεκπεραιωθεί τουλάχιστον δύο-τρεις μέρες στον δικό μας Δήμο. Δεν ξέρω στους δικούς σας Δήμους και γενικά πόσο ήθελε. 


Ελπίζουμε βέβαια τώρα με την υλοποίηση του ΣΥΖΕΥΞΙΣ να διασυνδεθούμε πραγματικά με όλες τις δημόσιες υπηρεσίες, που αυτό προβλέπει και το διαδίκτυο, που πιστεύω θα είναι πιο γρήγορη, πιο ασφαλής και αξιόπιστη και πραγματικά θα πλησιάζει τον όρο ευρυζωνική.


Αυτά έχουμε κάνει μέχρι τώρα. Θα ήθελα να αναφερθώ σε δύο έργα τα οποία σκοπεύουμε να κάνουμε και αφορούν ευρυζωνικές υπηρεσίες. Σκοπεύουμε να κάνουμε και ελπίζουμε να το κάνουμε, επιτρέποντος βέβαια και της Κοινωνίας της Πληροφορίας. Αναφέρομαι στην πρόσκληση 148 του επιχειρησιακού προγράμματος Κοινωνία της Πληροφορίας και σε μία διαδικτυακή πύλη – τα λέω σύντομα – την οποία θέλουμε να δημιουργήσουμε στον Δήμο Αγρινίου, η οποία πέρα όλων των άλλων πραγμάτων, θα αφορά και θα παρέχει υπηρεσίες προς τους πολίτες, τους δημότες, τους επισκέπτες και οποιονδήποτε, θα αφορά ενημέρωση, θα έχει ενημερωτικό περιεχόμενο, αθλητικά, πολιτιστικά και ούτω καθεξής, ηλεκτρονικές υπηρεσίες που πιστεύω εγώ ως υπάλληλος ότι θα έπρεπε να είναι το πρώτο που θα έπρεπε να γίνει όσον αφορά τις υπηρεσίες τις ευρυζωνικές, one stop shop που λέμε, από το e-government και τα λοιπά, δηλαδή υποβολή αιτήσεων, παρακολούθηση του αιτήματος, αναφορά προβλημάτων, πληρωμή ενταλμάτων και ούτω καθεξής. Επικοινωνία βέβαια με άλλους φορείς του δημοσίου, να μπορεί να παρέχει υπηρεσίες internet για ομάδες χρηστών, συλλόγους και ούτω καθεξής, δωρεάν φυσικά και άλλου είδους κοινωνικές υπηρεσίες. 


Επίσης, ένα άλλο έργο που και αυτό εντάσσεται στην πρόσκληση 148, είναι ένα σύστημα γεωγραφικών πληροφοριών του Δήμου Αγρινίου. Σκοπός βέβαια είναι η ανάπτυξη και η διαχείριση ενός ολοκληρωμένου συστήματος διάθεσης γεωγραφικών πληροφοριών που αφορά τον Δήμο Αγρινίου. 


Αυτές οι πληροφορίες βέβαια, θα μπορούν να δοθούν στον οποιονδήποτε ελεύθερα έτσι να μπορεί να τις χρησιμοποιήσει. Όταν λέω πληροφορίες, εννοώ από αποχέτευση, ύδρευση και ούτω καθεξής, μέχρι οδηγό πόλης και τα λοιπά, με ότι αυτό μπορεί να περιέχει στον οδηγό πόλης. Θα μου πείτε, οδηγό πόλης έχουν κάνει πολύ πριν από εσάς και άλλοι. Δεν διαφωνώ, αλλά εδώ περνάμε ένα βήμα πιο πέρα στην πληροφόρηση με τα GIS, υπάρχει ένα  βήμα πιο πέρα στην πληροφόρηση και στον οδηγό πόλης ακόμα, του κοινού, του πολίτη και ούτω καθεξής. 


Όλα αυτά τα έργα θέλουμε να πιστεύουμε ότι θα έχουν προϋπολογισμό γύρω στις 500.000 € και θέλουμε να πιστεύουμε ότι η Κοινωνία της Πληροφορίας θα μας τα δώσει για να τα υλοποιήσουμε.


Το μεγαλύτερο βέβαια έργο που θα υλοποιήσουμε στον Δήμο Αγρινίου, που έχει ήδη εγκριθεί και το οποίο ήδη αναλύθηκε από τον εκπρόσωπο του Δήμου Χανίων, του Δήμου Ηρακλείου, δεν θα ήθελα να κάνω και εγώ ένα σχεδιάγραμμα και να παρουσιάσω πόσους κόμβους γιατί έχουμε κουραστεί όλοι μας. Αφορά στην πρόσκληση 93, είναι το μητροπολιτικό δίκτυο του Δήμου Αγρινίου. Το έργο έχει προϋπολογισμό 1.330.000 περίπου, συνολικό μήκος 17 χιλιόμετρα και αυτό που πρέπει να τονιστεί είναι ότι αυτό αφορά την υλοποίηση υποδομών ευρυζωνικότητας αυτήν την στιγμή και διάθεση στους πολίτες με το ελάχιστο δυνατό κόστος. Θέλω να πω ότι έγινε ο σχεδιασμός του με τέτοιον τρόπο έτσι ώστε να καλύπτει όχι μόνο τις δημόσιες υπηρεσίες που ούτως ή άλλως θα έπρεπε να καλυφθούν, σχολεία, νοσοκομεία και ούτω καθεξής, αλλά και το επιχειρηματικό ενδιαφέρον καθώς διέρχεται από το κέντρο της πόλης και βασικά σημεία επιχειρηματικής και εμπορικής ζήτησης. 


Πιστεύουμε με έγκυρες πληροφορίες που έχουμε, ότι εντός του Μαΐου – αρχές Ιουνίου θα βγάλουμε το έργο σε διαγωνισμό και θα προχωρήσουμε και θα έχουμε ανάδοχο σύντομα. 


Κλείνοντας θα ήθελα να πω μερικές επισημάνσεις. Οι Οργανισμοί Τοπικής Αυτοδιοίκησης έχουν περιορισμένες οικονομικές δυνατότητες και ευτυχώς όσον αφορά την ευρυζωνικότητα, η κεντρική εξουσία το κατάλαβε. Η ευρυζωνικότητα αφορά υποδομές αλλά και υπηρεσίες που πρέπει να αναπτυχθούν για την αξιοποίηση των υποδομών. Δηλαδή καλές οι οπτικές ίνες, αλλά αν δεν έχουμε υπηρεσίες πάνω σε αυτά δεν μπορούμε να κάνουμε τίποτα και ότι υπάλληλοι και πολίτες πρέπει να αποκτήσουν ευρυζωνική κουλτούρα έτσι ώστε οι υποδομές και οι υπηρεσίες να χρησιμοποιηθούν από τους μεν και από τους δε και το κόστος των ευρυζωνικών υποδομών να μειωθεί δραστικά για να γίνει κτήμα των πολλών και όχι των λίγων που είναι σήμερα. 


Σας ευχαριστώ πάρα πολύ.

ΠΡΟΕΔΡΕΙΟ: Σας ευχαριστούμε και συγχαρητήρια για την δουλειά που κάνατε. Τώρα, αντί του Δήμου Ξάνθης που ήταν στο πρόγραμμα, θα κληθεί ο εκπρόσωπος της ΤΕΔΚ Νομού Καβάλας, κύριος Συμεωνίδης Δημήτρης, ο οποίος έχει κάνει μία εφαρμογή και δηλώνω ότι το γεύμα θα παρατεθεί εδώ στο ισόγειο και θα πρέπει αμέσως μετά μόλις τελειώσουμε, σε ένα εικοσάλεπτο περίπου, για να συνεχίσουμε την 6η ενότητα. 

Δ. ΣΥΜΕΩΝΙΔΗΣ: Καλησπέρα σας. Ξέρω ότι είμαι ο τελευταίος ομιλητής πριν από το γεύμα. Θα ήθελα απλώς πολύ γρήγορα κύριε Δήμαρχε, ούτε θα χρειαστώ τα δέκα λεπτά, να πω ότι η ΤΕΔΚ Νομού Καβάλας το ασύρματο δίκτυο άρχισε να το εφαρμόζει γύρω στο 1999, όσο και να σας φαίνεται περίεργο. Τότε είχαμε ενώσει ασύρματα του Δήμου Καβάλας, επεκταθήκαμε στον Δήμο Φιλίππων και σε κάποιους άλλους Δήμους. 


Οι Δήμοι αυτοί τύχαιναν από τα ασύρματα δίκτυα να έχουν το internet ψηλής ταχύτητας, δεν μιλάμε τώρα για dial up. Μιλάμε για υψηλής ταχύτητας, αμφίδρομο δορυφορικό internet που είχε η ΤΕΔΚ και το έδινε στους Δήμους, e-mail, είχαμε κάνει web server και έβαζαν τις σελίδες τους και τα λοιπά. Αυτό είχε σαν συνέπεια ότι μετά αναπτυχθήκαμε, είδαμε λίγο το ασύρματο δίκτυο ότι είναι το μέλλον πια, έτσι είναι η δική μου γνώμη.


Αυτήν την στιγμή, την γνώση αυτή που είχαμε την διαδώσαμε, τότε είχαμε συνεργασία και με την ΤΕΔΚ Κοζάνης, όπου η ΤΕΔΚ Κοζάνης το είχε αγκαλιάσει και έχει φτάσει στο σημείο να ενώσει όλον τον νομό αυτήν την στιγμή. 


Εμείς δεν σταματήσαμε εδώ. Θέλαμε την ασύρματη δικτύωση να την προχωρήσουμε και λίγο παραπάνω. Ήδη με την 105 που μας έχει εγκριθεί θα ενώσουμε όλα τα σημεία του νομού, γύρω στα 250-270 σημεία και επίσης αυτό το project που θέλουμε να κάνουμε τώρα το καλοκαίρι, είναι και το θέμα της ασύρματης διασύνδεσης στην πυροπροστασία. Πώς αυτό; Βάζοντας με τέσσερις-πέντε ασύρματες κάμερες, γιατί τόσα είναι τα δάση του Νομού Καβάλας, στην πόλης της Καβάλας και τα καλύπτουμε, θα μπορούμε να ελέγχουμε και θα τα δώσουμε στο Δασαρχείο Καβάλας να ελέγχει, στα κομπιούτερ τους, να κινεί τις κάμερες όπου θέλει, να κάνει ζουμ όπου θέλει και να ελέγχει μια μεγάλη έκταση ενός δάσους και να επεμβαίνουν πιο γρήγορα οι φορείς του Δασαρχείου αν κάτι προκύψει. 


Ένα παράδειγμα ήταν αυτό. Μιλάμε ότι η ασύρματη διασύνδεση έχει ένα μεγάλο εύρος το οποίο δεν μπορούμε να το συλλάβουμε ακόμα. Είναι δηλαδή για εμένα οι αεροδιάδρομοι οι οποίοι θα τρέξουν πολλά πράγματα πάνω. Επομένως, είναι μία υποδομή τεράστια. 


Σαν συνέπεια όλων αυτών, απλώς θα ήθελα να αναφέρω και εγώ κάποιες επισημάνσεις. Βλέπω ότι στην Κοινωνία της Πληροφορίας οι προσκλήσεις που τρέχουν, τα έργα που γίνονται, υπάρχουν Δήμοι δυστυχώς ή ευτυχώς, γνώμη μου είναι αυτή, οι οποίοι δεν έχουν την κατάλληλη κατάρτιση και αδυνατούν να κάνουν προτάσεις και ΤΕΔΚ και αυτό έχει σαν συνέπεια να μην μπορούν να κάνουν προτάσεις και να μένουν πίσω. Έχουμε εμείς ένα παράδειγμα από την ΤΕΔΚ Καβάλας, για να μην αναφερθώ σε άλλους Δήμους, που έκανε πάρα πολλές προτάσεις και για άλλους Δήμους και για άλλες ΤΕΔΚ. Αυτό έχει σαν συνέπεια, λογικό είναι, να χάνονται κάποια πράγματα στην πορεία, γιατί δυστυχώς ή ευτυχώς για να αναπτυχθούμε έχουμε δύο τρένα, σε αυτό που είπε και σε ένα σχεδιάγραμμα που είδα στο πόσο πίσω είμαστε στην ευρωπαϊκή κοινότητα πάνω στο θέμα της ευρυζωνικότητας. Το ένα τρένο ήταν του Γ΄ Κοινοτικού Πλαισίου Στήριξης και το άλλο τρένο είναι το Δ΄ που έρχεται. Αν τα χάσουμε αυτά τα δύο τρένα, θα πάμε ακόμα πιο πίσω. Αυτό θα έχει σαν συνέπεια, μετά θα είναι τεράστια τα κόστη για εμάς για να φτάσουμε σε αυτό το σημείο. 


Από την μεριά μου αυτά τα λίγα για να μην σας φάω άλλον χρόνο. Σας ευχαριστώ που με ακούσατε.

ΠΡΟΕΔΡΕΙΟ: Σας ευχαριστούμε πολύ. Να κάνω μία σύνοψη επί τροχάδην. Σήμερα και θέλω να ευχαριστήσω τους ομιλητές, ακούσαμε αφενός μεν την μεγάλη προσπάθεια που κάνει η Καταλονία γενικότερα υπό την αιγίδα της Βαρκελώνης. Είναι πάρα πολύ σημαντικό που 800 Δήμοι ενώνουν τις προσπάθειές τους για να ξεκινήσουν ένα τόσο μεγαλεπήβολο έργο και μας ενδιαφέρει απόλυτα η εξέλιξη αυτού του εγχειρήματος. Όπως επίσης, ήταν πάρα πολύ σημαντική η παρουσία του εγχειρήματος που έγινε στον Δήμο του Leiden της Ολλανδίας, όπου πραγματικά εθελοντές χωρίς κρατική επιχορήγηση, χωρίς δαπάνη και ενίσχυση οικονομική, αλλά μόνο και μόνο με την στήριξη και την αδειοδότηση της Τοπικής Αυτοδιοίκησης, κατάφεραν να καλύψουν με σύγχρονες τεχνολογικές εφαρμογές ευρυζωνικότητας μία περιοχή 300 τετραγωνικών χιλιομέτρων και αυτό πραγματικά είναι ένα παράδειγμα, πως μπορεί και μία πόλη της Ελλάδας μεσαίου μεγέθους, που δεν έχει την υπομονή να περιμένει πότε θα γίνουν αυτές οι περιβόητες επενδύσεις από τους ιδιώτες, να ξεκινήσει πιο γρήγορα και πιο άμεσα έτσι ώστε πραγματικά οι πολίτες να έχουν σύντομα αυτήν την δυνατότητα. 


Τέλος και από τα πανεπιστήμια και το Μετσόβειο Πολυτεχνείο και ο κύριος Μπούρας και ο κύριος Ζάβρας, μας ανέλυσαν και το θεωρητικό και το πρακτικό σημείο στο οποίο πρέπει να στραφούμε τώρα και κάποιες ιδέες για την συγκρότηση των νέων σχημάτων. 


Θα ήθελα να δώσω τον λόγο αν έχει κάποιος να ρωτήσει κάτι τους ομιλητές ή κάποιος αν θέλει να κάνει μία σύντομη τοποθέτηση. Βλέπω στο βάθος κάποιον που θέλει. Ελάτε παρακαλώ να κάνετε μία σύντομη τοποθέτηση. Πείτε το όνομά σας παρακαλώ και αν κάποιος άλλος θέλει για να μπορέσουμε να κλείσουμε εδώ τον κύκλο, να μπορέσουμε να πάμε για ένα γεύμα και στην συνέχεια ακολουθεί μία πάρα πολύ ενδιαφέρουσα ενότητα που έχει σχέση με τον σχεδιασμό και την υλοποίηση έργων στους ΟΤΑ σε συνεργασία με άλλους φορείς και εδώ μπαίνει το μεγάλο θέμα των ΣΔΙΤ, δηλαδή της συγχρηματοδότησης, της συνεργασίας ΟΤΑ και ιδιωτών, ένα θέμα που τόσο έχει μια προκατάληψη στην ελληνική Τοπική Αυτοδιοίκηση, αλλά εν πάση περιπτώσει εγώ νομίζω σιγά-σιγά με πολλές συζητήσεις μπορούμε να το ξεπεράσουμε. 

Ι. ΠΕΡΡΑΚΗΣ: Λέγομαι Γιάννης Περράκης, είμαι ο Δήμαρχος Σούδας και Πρόεδρος της Τοπικής Ένωσης Δήμων και Κοινοτήτων Νομού Χανίων. 


Πράγματι αξίζουν θερμά συγχαρητήρια στους διοργανωτές αυτού του Συνεδρίου και περισσότερο βέβαια και στο εκπαιδευτικό ίδρυμα, το Εθνικό Μετσόβειο Πολυτεχνείο, γιατί πραγματικά είναι σημαντικό να ανοίξει και ανοίγει σε πολύ μεγάλο βαθμό, η εξωστρέφεια των ανωτάτων εκπαιδευτικών ιδρυμάτων, που είναι κάτι πολύ σημαντικό για να μπορέσει πραγματικά να προχωρήσει η γνώση και η κοινωνία της πληροφορίας σε κάθε ελληνικό σπίτι και στην Τοπική Αυτοδιοίκηση. 


Δεν είναι ακριβώς έτσι τα πράγματα όπως ακούστηκαν από κάποιους ομιλητές, ότι έχει άγνοια πλήρη η Τοπική Αυτοδιοίκηση ή οι Δήμαρχοι ή το προσωπικό. Ίσα-ίσα που έχουν πολύ σημαντικά κατά την άποψή μου βήματα και εμείς στον Νομό Χανίων στο μέτρο 4.3 έχουμε κάνει μία συμπληρωματική πρόταση και δεν είναι μόνο οι τρεις Δήμοι Χανίων, Σούδας και Ελευθερίου Βενιζέλου. Συμπεριλαμβάνεται σχεδόν το 95% των Δήμων του Νομού Χανίων με την συμπληρωματική πρόταση, που κάτι ανάλογο νομίζω πως έγινε στην Καβάλα. 


Εδώ όμως δεν θα αναφερθώ στις δυσκολίες που έχει γενικά και η διοίκηση και η Αυτοδιοίκηση και βρισκόμαστε στην 25η θέση, γιατί θέλω να αισιοδοξώ ότι πολύ σύντομα θα το ξεπεράσουμε. 


Θέλω όμως να αναφερθώ σε ένα πολύ σημαντικό θέμα και το κάνω σαν καταγγελία, άσχετα αν θα γίνει εγγράφως και όταν το αρμόδιο Όργανο το δικό μας πάρει την απόφασή του. Κουβεντιάζουμε για όλα αυτά τα πράγματα και δεν θίξαμε και ίσως δεν είναι και θέμα των ομιλητών, για αυτό το θίγω εγώ, ο τρόπος με τον οποίο γίνεται η επιλογή αυτών των προγραμμάτων και οι σκοτεινοί και υπόγειοι διάδρομοι που πρέπει να ακολουθήσει κανένας για να μπει σε κάποιο πρόγραμμα. 


Για να γίνω πιο σαφής: είχε βγει μία προκήρυξη που αφορούσε τα γεωγραφικά συστήματα συντεταγμένων και έπρεπε να γίνει πρόταση από ομάδα Δήμων που θα έπρεπε, δεν ήταν διευκρινισμένο αυτό, ένας Δήμος να είναι τουλάχιστον πάνω από 5.000 κατοίκους, χωρίς αυτό και το τονίζω, να είναι διευκρινισμένο. Κάναμε μία πρόταση οκτώ Δήμοι από τα Χανιά, εκ των οποίων οκτώ Δήμων ήταν δύο με πάνω από 5.000 κατοίκους. Χωρίς καν να μελετηθεί η πρότασή μας, μας δόθηκε από την εταιρεία που ανέλαβε αυτήν την εργασία η εξήγηση ότι αποκλειστήκατε διότι είναι δύο Δήμοι πάνω από 5.000 κατοίκους. 

ΣΥΝΕΔΡΟΣ: (εκτός μικροφώνου)

Δ. ΣΥΜΕΩΝΙΔΗΣ: Σας είπαν και το άλλο όμως; Ότι για να συμμετέχετε πρέπει να κάνετε αυτό το πράγμα. Αποφεύγω να το πω εδώ δημόσια γιατί θα το πούμε γραπτά. 


Κάποια στιγμή λοιπόν, θα πρέπει μία που αυτήν την στιγμή ο πολιτικός κόσμος κάνει μία προσπάθεια εξυγίανσης του δημόσιου βίου της χώρας, να γίνει και αυτό, γιατί ένας σημαντικός παράγοντας που υπάρχει αυτή η μικρή απορρόφηση είναι και αυτός. 


Τελειώνω λέγοντα το εξής: σε όποιες Υπηρεσίες – συγχαρητήρια καταρχήν γιατί εγώ ήρθα στα Τρίκαλα και ξέρω την δουλειά που έχετε κάνει – δημόσιες ή σε Δήμους αυτοί που έχουν την πολιτική ευθύνη να έχουν προσπαθήσει να παντρέψουν το παλιό με το καινούργιο, έχουν γίνει θαύματα. Όπου έρχεται ο καινούργιος επιστήμονας και είτε παραμερίζεται ή έχει την έπαρση που άκουσα από πολλούς εδώ πέρα ομιλητές, την έπαρση ότι εγώ τα ξέρω όλα και κανένας από τους άλλους δεν ξέρει τίποτα, εκεί δεν θα γίνει τίποτα. Όπου τα παντρέψουμε αυτά, θα πάμε μπροστά. Όπου υπάρχει αυτή η ένταση, θα είμαστε 25οι . 


Τίποτα άλλο δεν έχω να πω και σας ευχαριστώ.

ΠΡΟΕΔΡΕΙΟ: Σας ευχαριστούμε. Είναι μεγάλος ο καημός που έχει ένας Δήμαρχος για να περάσει κάποια έργα στα διάφορα προγράμματα. Όχι μόνο στην Κοινωνία της Πληροφορίας, στο συγκεκριμένο Υπουργείο, αλλά και σε άλλα Υπουργεία. Το ίδιο συμβαίνει σε όλη την Ευρώπη φαντάζομαι. 


Πιστεύω ότι η ευρυζωνικότητα θα ανοίξει νέες οδούς και στα μυαλά των πολιτικών μας έτσι ώστε να λαμβάνονται υπόψη και καλύτερες αποφάσεις, πιο αξιοκρατικές και πιο σωστές. Ίσως να έχουμε ευρυζωνική διεύρυνση των απόψεων των πολιτικών κομμάτων της χώρας μας. 


Υπάρχει άλλη ερώτηση; 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Η Αυτοδιοίκηση πρέπει να αναλάβει την ευθύνη γιατί ξέρει τι έχει στο έδαφος των δρόμων της. Δηλαδή μόνο η Αυτοδιοίκηση μπορεί να ξέρει τι υπάρχει σε κάθε πόλη. 

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Σε όλους στηριζόμαστε. Για το θέμα το τεχνικό, θα σας μιλήσουν κατ’ ιδίαν.

ΣΥΝΕΔΡΟΣ: Νομίζω πως έχει ενδιαφέρον να πω δύο κουβέντες. Το πρώτο το οποίο θίξατε. Το ΣΥΖΕΥΞΙΣ καταρχήν, δεν είναι ευρυζωνικό. Αν θεωρείτε ότι το ΣΥΖΕΥΞΙΣ είναι ευρυζωνικό, νομίζω ότι δεν είναι ευρυζωνικό το ΣΥΖΕΥΞΙΣ.


Δεύτερον. Το ΣΥΖΕΥΞΙΣ δεν κάνει καμία απολύτως επένδυση σε πρωτογενή φυσική υποδομή. Είναι εντελώς διαφορετικό πράγμα. Το ΣΥΖΕΥΞΙΣ δεν εγκαθιστά οπτική ίνα, δεν εγκαθιστά μικροσωλήνωση, άρα φυσική υποδομή στην δημόσια υπηρεσία. 


Η δεύτερη παρατήρησή σας αφορά το Ελευθέριος Βενιζέλος. Το Ελευθέριος Βενιζέλος καταρχήν, είναι το μεγαλύτερο αεροδρόμιο στην χώρα, μακράν του δεύτερου και δεύτερον, το μοντέλο διαχείρισης του Ελευθέριος Βενιζέλος το οποίο θίξατε, έχει πολύ μεγαλύτερη ευελιξία από ότι έχουν τα ανύπαρκτα μοντέλα διαχείριση όλων των υπολοίπων αεροδρομίων της Ελλάδας, αλλά το ζήτημά μας δεν είναι πως θα διαχειριστεί το αεροδρόμιο αυτό καθαυτό, δεν είναι αυτό το πρόβλημά μας, τις υποδομές που έχει μέσα. Το πρόβλημά μας είναι πως θα φτάσουμε την υποδομή μας στο αεροδρόμιο. Αυτή είναι η διαφορά. 

ΠΡΟΕΔΡΕΙΟ: Έχει ολοκληρωθεί αυτή η ενότητα και σε 15 λεπτά ξανά αρχίζει η επόμενη ενότητα.

6Η ΕΝΟΤΗΤΑ
ΠΡΟΕΔΡΕΙΟ (Γ. ΒΑΣΑΡΔΑΝΗΣ): Τίτλος της ενότητας: «Σχεδιασμός και υλοποίηση έργων ΤΠΕ στους ΟΤΑ σε συνεργασία με άλλους φορείς.»


Η προηγούμενη συζήτηση για τα ευρυζωνικά είχε μία ενδιαφέρουσα πτυχή, μία πολύ σοβαρή συνιστώσα, που μπήκε και από τον κύριο Μπούρα και από τον εκπρόσωπο της Βαρκελώνης, που αφορούσε ένα σημαντικό ζήτημα που τέμνεται, μας δίνει μία γέφυρα για την ενότητα την τωρινή. Δηλαδή τα ζητήματα της χρηματοδότησης και της επιχειρηματικής διαχείρισης υποδομών και υπηρεσιών, έργων, τεχνολογιών πληροφορικής και επικοινωνιών. 


Νομίζω ότι πολλά από τα ερωτήματα που τέθηκαν και υπάρχουν και τώρα, πρακτικά μπορούν να απαντηθούν από τις ομιλίες και από την συζήτηση σε αυτήν την ενότητα. 


Αρχίζουμε αμέσως δίνοντας τον λόγο στην εισηγήτρια, την κυρία Αιμιλία Πρωτόγερου, μέλος της ομάδας του εργαστηρίου του Εθνικού Μετσόβειου Πολυτεχνείου.

Α. ΠΡΩΤΟΓΕΡΟΥ: Καλησπέρα σας. Στο πλαίσιο αυτής της ενότητας θα θίξουμε το πολύ σημαντικό θέμα των συνεργασιών που πρέπει να αναπτύσσουν οι Δήμοι με άλλους φορείς προκειμένου να προάγουν την κοινωνία της πληροφορίας. Είναι σημαντικό να αντιληφθούν ότι μία βασική στρατηγική κατεύθυνση για αυτούς προκειμένου να μπορέσουν να δημιουργήσουν υποδομές και τεχνολογίες γενικότερα που αφορούν την πληροφορική και τις επικοινωνίες, είναι ότι πρέπει να το προσπαθήσουν αυτό το πράγμα και μέσα από δημιουργία συνεργασιών και με άλλους φορείς. 


Στο συμπέρασμα αυτό καταλήγουμε και από την μελέτη που έχουμε κάνει σαν ομάδα στο ΕΜΠ, αλλά νομίζω ότι και από τις παρουσιάσεις που έγιναν τις δύο αυτές μέρες προκύπτει, είναι έκδηλη η ανάγκη για συνεργασία των Δήμων με άλλους φορείς σε όλα τα επίπεδα. 


Ένα σημαντικό θέμα που έθιξε προηγουμένως ο κύριος Βασαρδάνης, είναι το θέμα της χρηματοδότησης των έργων υποδομής το οποίο φάνηκε πάρα πολύ στην ενότητα με τα ευρυζωνικά. Πώς λοιπόν τα χρηματοδοτούμε αυτά τα έργα; 


Ένας τρόπος χρηματοδότησης, ένα τέτοιο εργαλείο, είναι οι συμπράξεις για παράδειγμα, του δημοσίου με τον ιδιωτικό τομέα. Συνεργασίες λοιπόν των ΟΤΑ με τον ιδιωτικό τομέα. Ούτως ή άλλως η συνεισφορά του ιδιωτικού τομέα είναι απαραίτητη προκειμένου να  γίνουν τέτοια έργα υποδομής στους Δήμους, δεν γίνεται αλλιώς. 


Οι λόγοι, φάνηκε και τις προηγούμενες μέρες, που οδηγούν σε συνεργασίες είναι πάρα πολλοί. Είναι οικονομίες κλίμακας, είναι η ανταλλαγή πληροφοριών, εμπειρίας, καλών πρακτικών ανάμεσα στους Δήμους ή ανάμεσα στους διάφορους φορείς αν η συνεργασία δεν είναι διαδημοτική, είναι η μεταφορά τεχνογνωσίας στους Δήμους. 


Νομίζω επίσης, έχω την αίσθηση ότι οι Δήμοι δεν συνεργάζονται όσο πρέπει μεταξύ τους. Η δυσκολία που έχουμε να συνεργαζόμαστε, νομίζω ότι μας χαρακτηρίζει γενικότερα σαν λαό. Δεν συμβαίνει μόνο στο επίπεδο των ΟΤΑ και δεν νομίζω ότι συμβαίνει μόνο για έργα που αφορούν την Κοινωνία της Πληροφορίας, αλλά και γενικότερα. 


Φαίνεται λοιπόν εδώ πέρα ότι πέρα από την αλλαγή των δομών και πιθανά των θεσμών, είναι απαραίτητη και η αλλαγή της κουλτούρας, δηλαδή πρέπει να τεθεί πιο μπροστά στην ατζέντα της στρατηγικής των Δήμων το θέμα των συνεργασιών και μιλάω για αλλαγή κουλτούρας γιατί καμία συνεργασία δεν μπορεί να είναι καταναγκαστική. Ακόμα και αν κάποιο θεσμικό πλαίσιο την ορίζει και τα λοιπά, ξέρουμε ότι υπάρχει θεσμοθέτηση της διαδημοτικής συνεργασίας για παράδειγμα, μέσα από τον Κώδικα τον Δημοτικό, αλλά αυτό δεν σημαίνει ότι πραγματοποιούνται κατά κόρον διαδημοτικές συνεργασίες. Αν δεν υπάρχουν πραγματικοί λόγοι, πραγματικές ανάγκες και βούληση από τα ενδιαφερόμενα μέρη, δεν γίνεται τίποτα. 


Άρα λοιπόν, καταλήγουμε στο συμπέρασμα ότι οι συνεργασίες είναι ένας κρίσιμος παράγοντας για την επιτυχία της ηλεκτρονικής διακυβέρνησης σε τοπικό επίπεδο. 


Ας δούμε τώρα πολύ γρήγορα όλο το πλέγμα των μορφών των συνεργασιών που μπορούν να αναπτύξουν οι Δήμοι με άλλους φορείς χρησιμοποιώντας πιο πολύ και μελετώντας λίγο και την διεθνή εμπειρία. 


Μέχρι τώρα σας είπα ότι οι συνεργασίες ουσιαστικά μπορούν να αποτελέσουν ένα σημαντικό εργαλείο για την ανάπτυξη, την προώθηση και την υλοποίηση έργων πληροφορικής στους Δήμους. Η διεθνής εμπειρία ωστόσο έχει δείξει ότι οι ίδιες αυτές οι τεχνολογίες και κατ’ επέκταση η ανάπτυξη της ηλεκτρονικής διακυβέρνησης σε τοπικό επίπεδο, μπορεί να επιφέρει στην συνέχει αξιοσημείωτη βελτίωση στην συνεργασία ανάμεσα σε δημόσιους φορείς. Το φαινόμενο δηλαδή είναι αμφίδρομο. 


Ειδικότερα λύσεις οι οποίες καλύπτουν διάφορα επίπεδα διακυβέρνησης, για παράδειγμα συνεργασία της Τοπικής Αυτοδιοίκησης με την κεντρική κυβέρνηση, μπορεί να έχουν υψηλή αποτελεσματικότητα, η διεθνής εμπειρία δείχνει ότι το εύρος αυτών των εφαρμογών είναι πάρα πολύ μεγάλο, μιλάμε δηλαδή για έργα που μπορεί να καλύπτουν τις μεταφορές, το περιβάλλον, μέχρι και την πρόληψη φυσικών καταστροφών, άρα τα οφέλη που μπορούν να αναδειχθούν για τους Δήμους μέσα από αυτές τις συνεργασίες είναι πάρα πολύ μεγάλα και αυξανόμενα κατά την διάρκεια των συνεργασιών. Τουλάχιστον αυτό έχει δείξει η διεθνής εμπειρία. 


Περνάμε τώρα στις διαδημοτικές συνεργασίες. Έχουμε πει και έχει θιχθεί και εδώ ότι ένα μεγάλο μέρος των Δήμων στην Ελλάδα είναι πάρα πολύ μικρό σε μέγεθος. Είναι απαραίτητες, δεν μπορεί από μόνο του ειδικά όταν μιλάμε για έργα υποδομής που αφορούν την Κοινωνία της Πληροφορίας, να υλοποιήσει έργα. Άρα, ένα σημαντικό εργαλείο προς αυτήν την κατεύθυνση, είναι να δημιουργήσει συνεργασίες με άλλους Δήμους, όμορους, ίδιου μεγέθους και τα λοιπά. 


Η διεθνής εμπειρία έχει δείξει ότι συνεργασίες ανάμεσα σε Δήμους με τέτοιου είδους έργα που αφορούν τεχνολογίες πληροφορικής και επικοινωνιών και στοχεύουν είτε στον επιμερισμό της ανάληψης του ρίσκου, είτε στην απλή ανταλλαγή πληροφοριών ανάμεσα στους Δήμους και στην ανταλλαγή καλών πρακτικών, είναι μία πολύ καλά εδραιωμένη πρακτική σε χώρες όπως η Φινλανδία, ακούσατε και σήμερα τον Φιλανδό Πρέσβη ποια είναι τα επίπεδα εκπαίδευσης γενικότερα στην Φινλανδία και ποια είναι η νοοτροπία τους. Δεν υπάρχει άλλη χώρα αυτήν την στιγμή τουλάχιστον με  βάση τις γνώσεις που έχουμε εμείς, που να έχει καταφέρει να αναπτύξει τόσο καλά εδραιωμένες μορφές διαδημοτικής συνεργασίας και να έχει πετύχει βέβαια και τόσο υψηλά επίπεδα αποτελεσματικότητας σε αυτά που κάνει. 


Άλλες χώρες που συνεργάζονται πολύ σε διαδημοτικό επίπεδο για την πραγματοποίηση τέτοιων έργων, είναι η Μεγάλη Βρετανία, η Γερμανία, πάρα πολλοί Δήμοι στην Αμερική και γενικά και σε άλλα μέρη του κόσμου. 


Βέβαια, μια επίσης πολύ σημαντική μορφή συνεργασίας των ΟΤΑ μπορεί να είναι και οι συνεργασίες τους με διάφορες εθελοντικές πρωτοβουλίες που αναπτύσσονται στον Δήμο τους ή με διάφορους τοπικούς φορείς. Είδαμε στην ενότητα των ευρυζωνικών το παράδειγμα του Leiden στην Ολλανδία. Οι συνεργασίες αυτές είναι σημαντικές γιατί δεν βοηθούν μόνο την Τοπική Αυτοδιοίκηση στο να σχεδιάσει και να υλοποιήσει έργα και να αποκτήσουν πρόσβαση σε νέες τεχνολογίες και κατ’ επέκταση τεχνολογική γνώση και λοιπά, αλλά την βοηθούν πάρα πολύ σημαντικά και στο επίπεδο απόκτησης ευρύτερα τεχνολογικής γνώσης διότι πίσω από αυτά τα εθελοντικά δίκτυα υπάρχουν δίκτυα ανθρώπων. Όπως ξέρουμε και στην Ελλάδα υπάρχουν φορείς που ασχολούνται εθελοντικά με την προώθηση του διαδικτύου, τις ασύρματες ευρυζωνικές υπηρεσίες, το ανοικτό λογισμικό και τα λοιπά. Εκμεταλλευόμενοι τέτοιου είδους πρωτοβουλίες οι Δήμοι και δημιουργώντας συνεργασίες μαζί τους, αναβαθμίζεται γενικότερα και το ανθρώπινο δυναμικό. 


Τέλος, υπάρχουν και οι συνεργασίες βέβαια που μπορούν να αναπτύξουν οι ΟΤΑ με άλλους ιδιωτικούς φορείς. Μία πολύ σημαντική τέτοια πρωτοβουλία, είναι και οι συμπράξεις δημοσίου και ιδιωτικού τομέα. Είναι ένας καινούργιος θεσμός για την χώρα μας. Ο νόμος που αφορά τις συμπράξεις ψηφίστηκε πολύ πρόσφατα, τον Σεπτέμβριο του 2006 και ουσιαστικά προσφέρεται σαν ένα εργαλείο προκειμένου να υλοποιήσει ο Δήμος μέσα από αυτό έργα που αφορούν και στην παροχή ηλεκτρονικών υπηρεσιών, αλλά και στην υλοποίηση έργων όπως είναι τα ευρυζωνικά δίκτυα και λοιπά. 


Στο πλαίσιο τώρα αυτού του είδους των συνεργασιών, στις οποίες θα αναφερθούν στην συνέχεια ο κύριος Βερβενιώτης και ο κύριος εκπρόσωπος από την Ειδική Γραμματεία των ΣΔΙΤ, ο κύριος Κοντόπουλος και θα σας εξηγήσουν με περισσότερες λεπτομέρειες τι είναι αυτές οι μορφές συνεργασίας και πως μπορούν οι Δήμοι ουσιαστικά να μπουν σε τέτοιου είδους συνεργασίες και αν μπορούν να αποτελέσουν οχήματα για την υλοποίηση τέτοιου είδους έργων. Θα πρέπει να πούμε ότι γενικά είναι ένα καινούργιο εργαλείο. Στην χώρα μας ουσιαστικά δεν έχει αρχίσει ακόμα να εφαρμόζεται ευρέως και θα πρέπει να σκεφτούμε, θα πρέπει να πούμε κάποια πράγματα για αυτό. Δηλαδή ότι ουσιαστικά οι μορφές αυτές συνεργασίες που αφορούν σε ΣΔΙΤ, ξεφεύγουν από τις παραδοσιακές δημόσιες συμβάσεις που γνώριζαν οι Δήμοι μέχρι σήμερα. Αυτό κυρίως όπως θα σας εξηγήσουν και οι ομιλητές στην συνέχεια, οφείλεται στο ότι έχουμε πολλά εμπλεκόμενα μέρη, αρκετά εμπλεκόμενα μέρη, όπως και αρκετούς μηχανισμούς οι οποίοι χρησιμοποιούνται κυρίως για τον μετριασμό των κινδύνων που μεταφέρονται από τον δημόσιο στον ιδιωτικό τομέα, άρα τα πράγματα γίνονται περισσότερο πολύπλοκα. 


Ωστόσο, υπάρχουν οφέλη που θα τα δούμε, γιατί τίθεται το ερώτημα αν ουσιαστικά το επιπρόσθετο αυτό κόστος του να δημιουργηθούν, να μπουν οι ΟΤΑ σε τέτοιου είδους διαδικασίες, που δεν μπορούν να μπουν μόνοι τους, χρειάζονται την βοήθεια συμβούλων, χρειάζεται να δημιουργήσουν και αυτοί κάποιους μηχανισμούς για να μπορούν να αντεπεξέλθουν σε τέτοιου είδους έργα, να δούμε αν μπορεί να αντισταθμιστεί από τα οφέλη που προκύπτουν είτε σε όρους ποιότητας, είτε σε όρους όγκου. 


Ένα έργο ΣΔΙΤ έτσι όπως έχει αποδειχθεί από την διεθνή εμπειρία, έχει περισσότερες πιθανότητες επιτυχίας αν είναι πολύ σαφές το περίγραμμα και μετρήσιμα τα αποτελέσματα του έργου που πάει να γίνει. Αυτό είναι πάρα πολύ σημαντικό γιατί έτσι ρυθμίζονται οι υποχρεώσεις, ο επιμερισμός του κινδύνου ανάμεσα στον ιδιωτικό και στον δημόσιο τομέα. Είναι απαραίτητο λοιπόν, να είναι σαφές το περίγραμμα. 


Μέσα όμως από αυτήν την διαδικασία του σαφούς περιγράμματος που πολλές φορές προϋποθέτει από τον Δήμο να φτιάξει ένα business plan, να δει πραγματικά τι θέλει, αν το χρειάζεται, αν τελικά αυτό μπορεί να είναι αποδοτικό, να κάνει μία σωστή αντιστάθμιση κόστους-οφέλους, μέσα από αυτήν την διαδικασία μπαίνει στην διαδικασία να σκεφτεί με ποιο αποτελεσματικό τρόπο και η διαδικασία αυτή μπορεί να είναι αποδοτικότερη τελικά για αυτόν. Άρα, τον βάζει σε ένα πλαίσιο να σκεφτεί καλύτερα, να οργανωθεί καλύτερα. 


Επιπλέον, συνεργαζόμενος - επειδή εδώ πέρα μιλάμε για έργα που αφορούν σε τεχνολογίες πληροφορικής και επικοινωνιών - με εταιρείες πληροφορικής από τον ιδιωτικό τομέα κυρίως, υπάρχουν πάρα πολλά περιθώρια για μεταφορά καινοτομιών και για την απόκτηση τεχνογνωσίας. Επιπλέον, τα μεγάλα έργα που αφορούν υποδομές και τα λοιπά,  περιλαμβάνουν συνήθως και ένα σημαντικό σκέλος το οποίο αφορά την λειτουργία και την συντήρηση μετά την αποπεράτωση του έργου, γεγονός που παροτρύνει τον ιδιωτικό τομέα να υιοθετήσει μία προσέγγιση κόστους του έργου βασισμένή στην συνολική διάρκεια ζωής του. 


Αυτά τα πάρα πολύ λίγα για να πάρουμε μία γεύση. Από εκεί και πέρα, θα συζητήσουν πάνω σε αυτά οι ομιλητές. Θα δείτε και παραδείγματα από τον χώρο της Αμερικής και πώς και στην Ελλάδα μπορούν να σταθούν κάποια πράγματα. 


Τώρα, ποιος είναι ο ρόλος της ΚΕΔΚΕ μέσα σε όλο αυτό το πλαίσιο συνεργασιών που ορίσαμε. Ουσιαστικά ο ρόλος της ΚΕΔΚΕ είναι να διευκολύνει τέτοιου είδους πρωτοβουλίες των Δήμων για την ανάπτυξη συνεργασιών με άλλους φορείς και ουσιαστικά να συνεργάζεται μαζί τους για την προώθηση της δικτύωσής τους σε όλα τα επίπεδα. 


Αυτά είχα να πω και σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε την κυρία Πρωτόγερου που έθεσε τα θέματα της συζήτησης. Ο λόγος αμέσως στον κύριο Κοντόπουλο, εκπρόσωπο της Ειδικής Γραμματείας Συμπράξεων Δημοσίου και Ιδιωτικού Τομέα του Υπουργείου Οικονομίας και Οικονομικών, για να μας θέσει τις βασικές κατευθύνσεις του νομοθετικού πλαισίου των συμπράξεων, αντικείμενο το οποίο έχει αρχίσει και συζητείται ευρύτατα στους ΟΤΑ και με πρακτικό τρόπο. 


Ο λόγος στον κύριο Κοντόπουλο.

Σ. ΚΟΝΤΟΠΟΥΛΟΣ: Κυρία εισηγήτρια, κύριε συντονιστή, κυρίες και κύριοι, εκ μέρους του Ειδικού Γραμματέα Συμπράξεων Δημόσιου και Ιδιωτικού φορέα, κυρίου Λεωνίδα Κορέ, θα ήθελα πρώτα να σας ευχαριστήσω πολύ για την πρόσκληση που μας κάνατε να μας καλέσετε στο Συνέδριο αυτό που είχε τόσο αξιόλογες εισηγήσεις και πραγματικά ήδη θα μπορούσε να πει κανείς ότι είχε και μεγάλη επιτυχία. 


Στην ομιλία μου θα ήθελα να αναφερθώ, όπως αναφέρει και το πρόγραμμα, τι είναι ΣΔΙΤ και ποιες οι βασικές κατευθύνσεις του νομοθετικού αυτού πλαισίου. 


Οι συμπράξεις δημοσίου και ιδιωτικού τομέα αποτελούν μορφές συνεργασίας που αποσκοπούν στην εξασφάλιση του σχεδιασμού, της χρηματοδότησης, της κατασκευής ή της ανακαίνισης, της συντήρησης και της λειτουργίας δημοσίων υποδομών ή στην παροχή υπηρεσιών, σε διάφορους τομείς της εθνικής οικονομίας. 


Η συνεργασία αυτή του δημοσίου και ιδιωτικού τομέα προβάλει σαν μία πρόσφορη συμπληρωματική λύση για την αποτελεσματική εκτέλεση έργων και την παροχή ποιοτικών υπηρεσιών προς τους πολίτες, καθώς το δημόσιο εκμεταλλεύεται την εμπειρία, την τεχνογνωσία, τους πόρους και γενικά τις δυνατότητες των ιδιωτικών φορέων. 


Από την διεθνή αλλά και την εγχώρια εμπειρία προκύπτει αβίαστα ότι τα οφέλη που μπορεί να προκύψουν από τις συμπράξεις, είναι ποικίλα και σημαντικά. Μερικά από τα πλεονεκτήματα της εφαρμογής του νόμου αυτού είναι η δυνατότητα που παρέχεται στο δημόσιο να προσφέρει στους πολίτες ταχύτερα περισσότερα και ποιοτικά βελτιωμένα έργα και υπηρεσίες. Η ορθολογικότερη κατανομή των κινδύνων και η ανάληψή τους από αυτούς που είναι σε θέση να τους διαχειριστούν καλύτερα. Η υλοποίηση των έργων εντός ενός αρχικού προϋπολογισμού και χρονοδιαγράμματος, η μεταφορά της εμπειρίας και της τεχνογνωσίας των ιδιωτικών φορέων στο δημόσιο, καθώς και η βέλτιστη κατά το δυνατόν αξιοποίηση ανθρωπίνων και οικονομικών πόρων του δημοσίου. 


Οι συμπράξεις αλλάζουν την νοοτροπία και τον τρόπο με τον οποίο το δημόσιο προμηθεύεται υπηρεσίες και υποδομές, διαφοροποιώντας ταυτόχρονα και τον τρόπο με τον οποίο ο ιδιωτικός τομέας πληρώνεται για τις υποδομές και τις υπηρεσίες τις οποίες παρέχει. 


Μέχρι σήμερα η υπογραφή μίας σύμβασης για την κατασκευή  μίας υποδομής ή την παροχή μίας υπηρεσίας, σήμαινε άμεση εκταμίευση προκαταβολής από πλευράς δημοσίου και συνολική αποπληρωμή του έργου ή της υπηρεσίας μετά την ολοκλήρωσή του. 


Ταυτόχρονα, το δημόσιο αναλάμβανε την πληρωμή και όλων των αυξήσεων των προϋπολογισμών που προέκυπταν από προβλήματα και καθυστερήσεις κατά την διάρκεια ολοκλήρωσης των έργων, ενώ από ένα χρονικό σημείο και μετά δεν διασφαλιζόταν για την καλή λειτουργία και ποιότητά τους. 


Με τις συμπράξεις το δημόσιο σήμερα προκηρύσσει σήμερα υπηρεσίες και έργα χωρίς να επιβαρύνεται άμεσα για αυτά αφού την χρηματοδότησή τους αναλαμβάνουν ιδιώτες. Οι ιδιώτες αυτοί αποπληρώνονται σε βάθος χρόνου κατόπιν συμβατικής συμφωνίας, ενώ το δημόσιο γνωρίζει εκ των προτέρων σε περίπτωση που αυτό και όχι ο τελικός χρήστης έχει αναλάβει την αποπληρωμή, το ακριβές τίμημα που θα πληρώσει για τα επόμενα χρόνια. 
Το τίμημα αυτό δεν μπορεί να αυξηθεί αν κάτι πάει στραβά στον ιδιώτη ανάδοχο, αφού αυτός έχει αναλάβει τον κίνδυνο αυτό. Η δε καταβολή του τιμήματος ξεκινά από την πρώτη μέρα λειτουργίας της υποδομής ή της υπηρεσίας και συναρτάται άμεσα με την ποιότητά της, την οποία ο ιδιώτης οφείλει να διασφαλίζει μέχρι και τον τελευταίο χρόνο που ορίζει η σύμβασή του. Χαμηλές ποιοτικά υπηρεσίες ή υποδομές από πλευράς ιδιώτη, συνεπάγεται και μειωμένες απολαβές για αυτόν. 

Το Υπουργείο Οικονομίας και Οικονομικών στο πλαίσιο των μεταρρυθμίσεων που ξεκίνησε και αναγνωρίζοντας τα οφέλη του θεσμού των συμπράξεων, προχώρησε στην προετοιμασία και ψήφιση ενός νόμου ο οποίος διευκολύνει την ευρύτερη υλοποίηση συμπράξεων εντός ενός πλαισίου διαφάνειας, ευελιξίας και ασφάλειας τόσο για το δημόσιο όσο και για τον ιδιωτικό τομέα. 

Ωστόσο, αν η θέσπιση του νομικού πλαισίου αποτελεί την βασική προϋπόθεση για την εφαρμογή των συμπράξεων, ο τρόπος με τον οποίο η εφαρμογή αυτή θα πραγματοποιηθεί, αλλά και κυρίως η οργανωτική προετοιμασία του δημοσίου για τον σκοπό αυτό, αποτελεί σημαντικό στοιχείο για την επιτυχία τους. 

Η υλοποίηση άλλωστε των συμπράξεων απαιτεί ιδιαίτερη τεχνογνωσία και στελέχη που μπορούν να καλύψουν ένα ευρύ φάσμα γνωστικών αντικειμένων. Δεν είναι δυνατόν όμως άμεσα όλοι οι φορείς του δημοσίου να αποκτήσουν τα στελέχη αυτά. Επειδή όμως αναθέτουσες Αρχές των έργων σύμπραξης είναι οι ίδιοι οι δημόσιοι φορείς, πέρα από την συνδρομή των εξωτερικών συμβούλων που στα έργα αυτά είναι δεδομένη, σε κεντρικό επίπεδο το Υπουργείο Οικονομίας και Οικονομικών πρέπει να υποστηρίξει τους φορείς ώστε αυτοί να μπορέσουν να αντεπεξέλθουν στο νέο έργο που καλούνται να εκτελέσουν. 

Για τον λόγο αυτό το δημόσιο στα πρότυπα άλλων χωρών που εφαρμόζουν τον θεσμό των συμπράξεων, μέσω της σύστασης της Ειδικής Γραμματείας συγκεντρώνει σε έναν κεντρικό μηχανισμό στελέχη με εξειδικευμένη γνώση και εξασφαλίζει με τον τρόπο αυτό την απαραίτητη τεχνογνωσία που είναι πλέον διαθέσιμη και προσβάσιμη σε όλους. 

Η Διυπουργική Επιτροπή η οποία βάση του νόμου 3389 εγκρίνει τις συμπράξεις και εντάσσει στον δημόσιο προϋπολογισμό τις ετήσιες πληρωμές, πρέπει να είναι σίγουρη ότι οι υπηρεσίες που πρόκειται να παράσχει ο ιδιωτικός τομέας είναι βιώσιμες και ότι τα συγκεκριμένα οικονομικά στοιχεία είναι ρεαλιστικά και συμφέροντα για το δημόσιο σε σχέση με το αποτέλεσμα το οποίο παράγουν. Για τον λόγο αυτό η Ειδική Γραμματεία αξιολογεί τόσο κατά την διάρκεια έγκρισης μιας προτεινόμενης σύμπραξης, όσο και κατά την διάρκεια της προκήρυξής της, μια σειρά παραμέτρων που τεκμηριώνουν την σκοπιμότητα υλοποίησής της. 

Παράλληλα και καθώς η υλοποίηση συμπράξεων δημιουργεί μελλοντικές υποχρεώσεις για το δημόσιο, η Ειδική Γραμματεία σε συνεργασία με Υπηρεσίες του Υπουργείου Οικονομίας και Οικονομικών, οφείλει να τις παρακολουθεί έτσι ώστε το δημόσιο να γνωρίζει επακριβώς την μελλοντική επιβάρυνση που μπορεί να προκαλέσει η υλοποίηση ΣΔΙΤ από κάθε έναν φορέα του δημοσίου. 

Εδώ πρέπει να διευκρινιστεί το εξής: υπάρχουν έργα σύμπραξης, ανταποδοτικά για κάποιον ιδιώτη, όπου μέσα από την εκμετάλλευσή τους και την είσπραξη κάποιου τέλους χρήσης, όπως για παράδειγμα τα γνωστά μας διόδια της Αττικής Οδού, αποπληρώνεται η ιδιωτική χρηματοδότηση και έργα σύμπραξης κοινωνικού χαρακτήρα τα οποία επειδή ακριβώς προσφέρονται δωρεάν στους πολίτες, δεν είναι ανταποδοτικά. 

Ο νέος νόμος μπορεί να λειτουργήσει και στις δύο κατευθύνσεις και για αυτό γίνεται αναφορά σε μελλοντική επιβάρυνση του δημόσιου και σε τμηματική ετήσια καταβολή τιμήματος από το δημόσιο στους ιδιώτες ώστε να καλύψουμε και τις περιπτώσεις έργων μη ανταποδοτικών.

Με την καινοτομία του νόμου και την δυνατότητα μελλοντικής τμηματικής πληρωμής των έργων απευθείας από το δημόσιο με τις επονομαζόμενες πληρωμές διαθεσιμότητας, το δημόσιο εξασφαλίζει ότι κοινωνικού χαρακτήρα υπηρεσίες όπως η παιδεία, η υγεία και πολλές άλλες, θα συνεχίσουν να προσφέρονται δωρεάν στους πολίτες, ανεξάρτητα από το αν η κατασκευή ή η συντήρηση των απαραίτητων για την παροχή των υποδομών, χρηματοδοτούνται και πραγματοποιούνται από ιδιώτες και αυτό γιατί όπως είπαμε, το ίδιο το δημόσιο αναλαμβάνει την αποπληρωμή της αρχικής ιδιωτικής χρηματοδότησης με άλλο όμως και άλλους όρους από αυτούς που το έπραττε μέχρι σήμερα. 

Έτσι, το δημόσιο εξασφαλίζει την ταυτόχρονη δημιουργία περισσότερων και καλύτερων υποδομών και την παροχή περισσότερων και ποιοτικότερων υπηρεσιών προς τους πολίτες, οι οποίοι απολαμβάνουν τα έργα και τις υπηρεσίες αυτές χωρίς πρόσθετη επιβάρυνση. 

Πώς όμως ένας φορέας θα συμμετάσχει και σε ποια διαδικασία στην εκτέλεση ενός έργου σύμπραξης με βάση τον νέο νόμο; Η Διυπουργική Επιτροπή Συμπράξεων στην πρώτη της συνεδρίαση εξέδωσε μία απόφαση εξειδικεύοντας την διαδικασία έγκρισης και υπαγωγής μιας προτεινόμενης σύμπραξης στον νόμο. Η απόφαση αυτή περιλαμβάνει τα παρακάτω επτά στάδια:

Πρώτο στάδιο: προσδιορισμός της αναθέτουσας Αρχής. Η αναθέτουσα Αρχή, δηλαδή ο δημόσιος φορέας που θα αιτηθεί να υπαχθεί η πρότασή του στον νόμο 3389 και θα είναι αυτός που θα εκτελέσει τον διαγωνισμό για την επιλογή του ιδιωτικού φορέα, θα πρέπει με βάση διάταξη του νόμου ή σύμβαση ή το καταστατικό του, να είναι αρμόδιος φορέας για την εκτέλεση του έργου ή της υπηρεσίας το οποίο αποτελεί το αντικείμενο της σύμπραξης. 

Τον ρόλο της αναθέτουσας Αρχής δύναται να έχουν το δημόσιο, οι Οργανισμοί Τοπικής Αυτοδιοίκησης, τα Νομικά Πρόσωπα δημοσίου δικαίου, οι ανώνυμες εταιρείες των οποίων το σύνολο του μετοχικού κεφαλαίου ανήκει στους παραπάνω αναφερθέντες φορείς ή άλλες ανώνυμες εταιρείες οι οποίες υπάγονται στην παρούσα περίπτωση. 

Δεύτερο στάδιο: υποβολή πρότασης στην Ειδική Γραμματεία Συμπράξεων Δημόσιου και Ιδιωτικού Τομέα. Ο δημόσιος φορέας κατά την υποβολή πρότασης σύμπραξης στην Ειδική Γραμματεία, οφείλει να προσκομίσει στοιχεία του έργου ή της υπηρεσίας που αποτελεί το αντικείμενο της σύμπραξης. Ενδεικτικά σας αναφέρω μερικά από τα στοιχεία αυτά. Αναλυτική περιγραφή του έργου ή της υπηρεσίας που αποτελεί αντικείμενο της σύμπραξης, τεχνικά χαρακτηριστικά αντικειμένου σύμπραξης και χρονοδιάγραμμα υλοποίησής του, παρουσίαση προτεινόμενης μορφής σύμπραξης, η οποία μπορεί να αποτελέσει συνδυασμό μεταξύ μελέτης, κατασκευής, χρηματοδότησης, συντήρησης, λειτουργίας, εκμετάλλευσης, ενδεικτικό προϋπολογισμό εκτέλεσης έργου ή υπηρεσίας, καθώς και ανάλυση του προϋπολογισμού αυτού ανάλογα με την προτεινόμενη μορφή σύμπραξης, κοινωνικοοικονομικά κριτήρια που τεκμηριώνουν την αναγκαιότητα υλοποίησης της προτεινόμενης σύμπραξης, ανταποδοτικότητα αντικειμένου σύμπραξης για τον ιδιωτικό φορέα και μεταξύ άλλων και νομικά θέματα που σχετίζονται με την υλοποίηση του έργου ή της υπηρεσίας.

Το τρίτο στάδιο είναι η ένταξη του έργου ή της υπηρεσίας στον κατάλογο προτεινόμενων συμπράξεων. Η Ειδική Γραμματεία αφού συγκεντρώσει όλες τις πληροφορίες που είναι απαραίτητες, μελετά την πρόταση του δημοσίου φορέα, αξιολογεί κατά πόσο αυτή μπορεί να υλοποιηθεί ως σύμπραξη και να υπαχθεί στις διατάξεις του νόμου 3389.

Σε περίπτωση που η πρόταση αξιολογηθεί θετικά, όπως αρχικά είχε κατατεθεί ή όπως τελικά διαμορφώθηκε κατόπιν αναγκαίων τροποποιήσεων, η Ειδική Γραμματεία την περιλαμβάνει στον κατάλογο προτεινόμενων συμπράξεων. Η Ειδική Γραμματεία γνωστοποιεί στον δημόσιο φορέα ότι η πρότασή του εντάχθηκε στον κατάλογο και τον καλεί εντός διμήνου να καταθέσει στην Διυπουργική Επιτροπή αίτηση υπαγωγής της συγκεκριμένης σύμπραξης στον νόμο. 

Το τέταρτο στάδιο αποτελεί την απόφαση υπαγωγής. Η Διυπουργική Επιτροπή εντός διμήνου από την διαβίβαση σε αυτήν της αιτήσεως υπαγωγής και κατόπιν σχετικής εισήγησης της Ειδικής Γραμματείας, εκδίδει απόφαση με την οποία εγκρίνει ή απορρίπτει την αίτηση υπαγωγής του δημόσιου φορέα. 

Το πέμπτο στάδιο είναι οι συνέπειες της απόφασης υπαγωγής. Η αναθέτουσα Αρχή οφείλει να συνεργάζεται με την Ειδική Γραμματεία καθ’ όλη την διάρκεια των διαδικασιών προκήρυξης του έργου και επιλογής του ιδιωτικού φορέα που θα συμμετάσχει στην σύμπραξη. 

Έκτο στάδιο, τεχνική ωρίμανση προτεινόμενης σύμπραξης, υπηρεσίες συμβούλων. Η Διυπουργική Επιτροπή για κάθε έργο ή υπηρεσία που εγκρίνει, εγκρίνει και την χρηματοδότηση δαπανών εξωτερικών συμβούλων, χρηματοοικονομικών, νομικών, τεχνικών και άλλων, η εμπλοκή των οποίων σύμφωνα με την διεθνή πρακτική και λόγω της πολυπλοκότητας των έργων είναι απαραίτητη. Οι σύμβουλοι αυτοί επιβοηθούν τις αναθέτουσες Αρχές κατά την σύνταξη των τευχών προκήρυξης των διαγωνισμών, κατά την διαδικασία αξιολόγησης των προσφορών των ιδιωτικών φορέων, κατά την σύνταξη των συμβατικών κειμένων, καθώς επίσης και μεταφέρουν τεχνογνωσία προς τις αναθέτουσες Αρχές όσον αφορά την παρακολούθηση υλοποίησης του συμβατικού αντικειμένου και της εξασφάλισης της ποιότητάς του.

Έβδομο και τελευταίο στάδιο, η ένταξη του έργου ή υπηρεσίας ΣΔΙΤ στο Πρόγραμμα Δημοσίων Επενδύσεων. Στο Πρόγραμμα Δημοσίων Επενδύσεων δημιουργείται ειδική κατηγορία συλλογικών αποφάσεων ένταξης, οι γνωστές ΣΑΕ, ανά φορέα του δημοσίου, η οποία αφορά αποκλειστικά έργα και υπηρεσίες που υλοποιούνται βάσει του νόμου 3389 ως συμπράξεις δημοσίου και ιδιωτικού τομέα. Πιστώσεις για την χρηματοδότηση έργων και υπηρεσιών που εντάσσονται στις συγκεκριμένες ΣΑΕ δεν δύναται να μεταφερθούν σε άλλη κατηγορία ΣΑΕ. 

Έργα και υπηρεσίες εντάσσονται στις συλλογικές αποφάσεις ύστερα από πρόταση του αρμοδίου φορέα και κατόπιν της έκδοσης σχετικής απόφασης υπαγωγής στον νόμο 3389 από την Διυπουργική Επιτροπή Συμπράξεων Δημοσίου και Ιδιωτικού Τομέα.

Κυρίες και κύριοι, η ψήφιση του νόμου για τις συμπράξεις δημόσιου και ιδιωτικού τομέα δημιουργεί νέες ευκαιρίες για επενδύσεις  στην χώρα μας, νέες ευκαιρίες για την επιτάχυνση του ρυθμού ανάπτυξης της ελληνικής οικονομίας. 


Το κράτος κεντρικά, αλλά και οι φορείς της Αυτοδιοίκησης οφείλουν να ανταποκριθούν στις ολοένα αυξανόμενες ανάγκες και απαιτήσεις των πολιτών για σύγχρονες ποιοτικές υποδομές και υπηρεσίες. Η χρήση ιδιωτικών κεφαλαίων, συμπληρωματικών προς τα διαθέσιμα δημόσια, μπορεί να βοηθήσει στην κατεύθυνση αυτή. Οι συνθήκες για την κινητοποίηση των ιδιωτικών αυτών κεφαλαίων είναι πλέον ώριμες, ενώ και η κοινωνία είναι έτοιμη να αποδεχτεί την συνεργασία του δημόσιου με τον ιδιωτικό τομέα. 


Ο νέος νόμος έρχεται να λειτουργήσει συμπληρωματικά τόσο ως προς τα παραδοσιακά δημόσια έργα τα οποία σε καμία περίπτωση δεν σταματούν, αλλά και ως προς τις άλλες μορφές συνεργασίες κράτους και ιδιωτών, όπως τα μοντέλα των συμβάσεων παραχώρησης του ΥΠΕΧΩΔΕ ή οι συνεργασίες των ΟΤΑ με ιδιώτες που θα συνεχίσουν να εφαρμόζονται. 


Άλλωστε, στόχος του Υπουργείου Οικονομίας και Οικονομικών είναι να προσφέρει στους φορείς ένα επιπλέον χρηματοδοτικό εργαλείο το οποίο είναι πλέον διαθέσιμο και το οποίο έγκειται στην ευχέρεια όλων μας να το χρησιμοποιήσουμε ή όχι. 


Η θεσμοθέτηση διατάξεων συμφώνων με τις κοινοτικές διαδικασίες που καθορίζουν ότι οι αναθέσεις των έργων θα γίνονται μέσα από διαγωνιστικές διαδικασίες, σε συνδυασμό με την παρακολούθηση των διαδικασιών αυτών από την Ειδική Γραμματεία Συμπράξεων και την τακτική ενημέρωση της Διυπουργικής Επιτροπής, καθώς και του Κοινοβουλίου, θα επιτρέψουν την δημιουργία συνθηκών διαφάνειας και υγιούς ανταγωνισμού.


Η υποστήριξη που η Ειδική Γραμματεία θα παρέχει στους δημόσιους φορείς, αλλά και οι διευκολύνσεις και τα κίνητρα που θα παρέχονται στους ιδιώτες που θα συναλλάσσονται με το δημόσιο μέσω του νέου νόμου, μπορούν να επισπεύσουν τις διαδικασίες δημοπράτησης και να εξασφαλίσουν το ενδιαφέρον του ιδιωτικού τομέα. 


Περαιτέρω, η δυνατότητα ένταξης των σχετικών υποχρεώσεων στο Πρόγραμμα Δημοσίων Επενδύσεων, παρέχει στους ενδιαφερόμενους ιδιώτες-επενδυτές την βεβαιότητα της έγκαιρης και προσήκουσας αποπληρωμής τους. 


Η ψήφιση του νέου νόμου αποτέλεσε το πρώτο βήμα για την ευρύτερη υλοποίηση συμπράξεων στην χώρα μας. Από εδώ και πέρα το δημόσιο πρέπει να προχωρήσει με πολύ προσεκτικά βήματα στην εφαρμογή μιας σειράς πιλοτικών έργων σε διάφορους τομείς, έργων σωστά δομημένων και σχεδιασμένων. Πιλοτικών έργων που η ορθή υλοποίησή τους θα οδηγήσει σταδιακά στην ευρύτερη ανάπτυξη του θεσμού και στην χώρα μας. Ήδη βρισκόμαστε σε συνεργασία με αρκετούς φορείς ούτως ώστε τα πρώτα έργα να προχωρήσουν το ταχύτερο δυνατόν. Χαρακτηριστικό παράδειγμα είναι η συνεργασία με τον Οργανισμό Σχολικών Κτιρίων του οποίου η πρώτη πρόταση για την κατασκευή 27 νέων σχολικών μονάδων μέσω σύμπραξης δημόσιου και ιδιωτικού τομέα ήδη αξιολογήθηκε θετικά.


Η Κτηματική Εταιρεία του Δημοσίου επίσης ετοιμάζει τις προτάσεις της σχετικά με την εφαρμογή των συμπράξεων σε μία σειρά έργων που αφορούν στην στέγαση δημοσίων υπηρεσιών. Ενώ και άλλοι φορείς, όπως το Υπουργείο Εμπορικής Ναυτιλίας, το Υπουργείο Πολιτισμού και τα Ολυμπιακά Ακίνητα, ετοιμάζουν τις προτάσεις τους για την υλοποίηση έργων σύμπραξης σε τομείς της ευθύνης τους. 


Πρέπει να επισημανθεί εδώ ότι και φορείς της Τοπικής Αυτοδιοίκησης καταθέτουν συνεχώς, εκμεταλλευόμενοι το νέο νομικό πλαίσιο, προτάσεις για την υλοποίηση έργων ΣΔΙΤ. Ήδη εξετάζονται αρκετές προτάσεις Δήμων από πολλές περιοχές της χώρας. 


Θέλω με την ευκαιρία της αποψινής ημερίδας και αφού πάλι ευχαριστήσω θερμά την ΚΕΔΚΕ για την δυνατότητα που μας δόθηκε να επικοινωνήσουμε μαζί σας, να σας καλέσω να εντάξετε στις δράσεις που προγραμματίζετε και έργα ΣΔΙΤ. Άλλωστε οι ευκαιρίες που ανοίγονται με το νέο θεσμικό πλαίσιο είναι σημαντικές και πιστεύουμε ότι οι φορείς του δημοσίου θα θελήσουν να τις εκμεταλλευτούν. 


Σας ευχαριστώ πολύ.

ΠΡΟΕΔΡΕΙΟ: Ευχαριστούμε τον κύριο Κοντόπουλο. Δεύτερος ομιλητής ο κύριος Παναγιώτης Βερβενιώτης, δικηγόρος, Γενικός Γραμματέας της Εταιρείας Δικαίου και Τεχνολογίας, για να εισηγηθεί θέματα που αφορούν την νομική άποψη, την νομική πλευρά των συμπράξεων. Κυρίες και κύριοι, το ζήτημα της νομικής πλευράς είναι εξαιρετικά ενδιαφέρον και εξαιρετικά  σοβαρό από ότι φαίνεται και από την μικρή εμπειρία που έχουμε ως Αυτοδιοίκηση και ως ελληνική αγορά.


Ο λόγος λοιπόν στον κύριο Παναγιώτη Βερβενιώτη, με μία παράκληση σε όλους τους ομιλητές επειδή το θέμα είναι εξαιρετικά ενδιαφέρον, αλλά πιέζει αφόρητα ο χρόνος, να είναι όσο το δυνατόν σύντομοι ούτως ώστε να διευκολυνθεί όλη η διαδικασία, να ολοκληρωθεί παραγωγικά, γιατί υποθέτω ότι θα υπάρχουν αρκετές ερωτήσεις και παρεμβάσεις. 


Σας ευχαριστώ.

Π. ΒΕΡΒΕΝΙΩΤΗΣ: Ευχαριστώ καταρχήν την ΚΕΔΚΕ και το ΕΜΠ για την πρωτοβουλία διοργάνωσης αυτής της ημερίδας και για τον ενθουσιασμό και την υποστήριξη που δείχνουν στις νέες τεχνολογίες και την πληροφορική. Χαίρομαι που είμαι εδώ και μου δίνεται η ευκαιρία να μιλήσω για αυτά. Πιστεύω ότι οι ΟΤΑ πρέπει να ενημερωθούν για το τι σημαίνουν οι συμπράξεις. Είναι μακριά από τα αστικά κέντρα που βρίσκεται η τεχνογνωσία, αύριο θα σκεφτούν να κάνουν μία σύμπραξη, θα πρέπει και να ξέρουν πως θα την επιλέξουν και να μπορέσουν να παρακολουθήσουν την δουλειά των συμβούλων όταν θα προετοιμάζουν τα συμβατικά τεύχη, τις οικονομικοτεχνικές μελέτες. Είναι σημαντικό σιγά-σιγά οι ΟΤΑ να εξοικειωθούν με αυτό το εργαλείο προκειμένου να μπορέσουν να το χρησιμοποιήσουν. 


Ειπώθηκαν ήδη κάποια πράγματα για το τι είναι συμπράξεις. Συμπράξεις δεν είναι μια σαφώς οριοθετημένη έννοια. Υπάρχει ένας ορισμός στην Πράσινο Βίβλο της Ευρωπαϊκής Επιτροπής, το δείχνουμε στην οθόνη και δεν νομίζω ότι πρέπει να το σχολιάσουμε για να πάμε πιο πολύ στον δικό μας τον νόμο. 


Ο νόμος λέει ότι οι δημόσιοι φορείς μπορούν σε τομείς της αρμοδιότητάς τους να συνάπτουν έγγραφες συμβάσεις με Νομικά Πρόσωπα του ιδιωτικού τομέα για την εκτέλεση έργων ή και την παροχή υπηρεσιών. 

Οι δημόσιοι φορείς είπαμε πως οριοθετούνται. Στους τομείς αρμοδιότητάς τους θα πούμε μόνο ότι ο νόμος εξαιρεί ρητά από το πεδίο εφαρμογής τους, τους τομείς αυτούς που ανήκουν άμεσα και εξ ολοκλήρου στο κράτος, την αστυνόμευση ή των σωφρονισμό, τέτοια πράγματα δηλαδή. Εμείς πιστεύουμε ότι αυτό πρέπει να ερμηνευτεί ότι εννοεί μόνο την άσκηση δημόσιας εξουσίας γιατί δεν θεωρώ ότι αντίκειται στο Σύνταγμα η υλοποίηση ενός έργου κατασκευής και συντήρησης μιας φυλακής. Αυτό που ο νόμος δεν θέλει να γίνει, που διευκρινίζει, είναι ότι για παράδειγμα ο σωφρονισμός δεν μπορεί να ανατεθεί σε ιδιώτη. 

Ο δημόσιος φορέας λοιπόν, συμβάλλεται με τον ιδιωτικό τομέα και εδώ πέρα πρέπει να πούμε κάτι. Ο νόμος κάνει μία επιλογή. Υπάρχουν δύο τύποι συμπράξεων. Υπάρχουν οι θεσμοθετημένες συμπράξεις και οι συμβατικές συμπράξεις. Στις θεσμοθετημένες συμπράξεις ο ιδιώτης και ο δημόσιος και ιδιωτικός φορέας μετέχουν από κοινού στην εταιρεία που αναλαμβάνει την εκτέλεση του αντικειμένου της σύμπραξης. Αυτό δεν το θέλησε ο νομοθέτης. Ο νομοθέτης θέλησε να επιτρέψει μόνο τις συμβατικές συμπράξεις, δηλαδή συμπράξεις που ο ιδιωτικός και ο δημόσιος φορέας είναι αντισυμβαλλόμενοι. Είχε τους λόγους του. Έχει τα καλά του, έχει και τα κακά του. 

Λοιπόν, συμβάλλεται με τον ιδιωτικό τομέα μέσω μιας εταιρείας ειδικού σκοπού. Αυτό αναφέρεται σε άλλο σημείο του νόμου, δηλαδή αν είναι για την κατασκευή ενός έργου, δεν θα καταρτίσει την σύμβαση με την κατασκευαστική εταιρεία. Η κατασκευαστική εταιρεία και ενδεχομένως άλλες εταιρείες που ενδιαφέρονται να συμμετάσχουν, εταιρείες για διαχείριση των ακινήτων αν περιλαμβάνεται και η διαχείριση, χρηματοπιστωτικοί οργανισμοί, συνιστούν μία εταιρεία νέα η οποία συμβάλλεται με τον δημόσιο φορέα. Αυτό γίνεται για να διευκολυνθεί η χρηματοδότηση της εταιρείας που αναλαμβάνει την εκτέλεση του έργου, γιατί μία νέα εταιρεία δεν έχει υποχρεώσεις από προηγούμενες χρήσεις, δεν έχει άλλα ανοικτά μέτωπα, παίρνει ευκολότερα δάνεια.

Η σύμβαση έχει ως αντικείμενο την εκτέλεση έργων ή την παροχή υπηρεσιών. Ως έργα ο νόμος εννοεί τα κατασκευαστικά έργα. Ως υπηρεσίες εννοεί ότι δεν είναι έργα. Πρώτα από όλα είναι θετικό το ότι ο νόμος δίνει την δυνατότητα να παρέχονται και υπηρεσίες. Στην Ελλάδα καταλαβαίνουμε ως ΣΔΙΤ περισσότερο τα κατασκευαστικά έργα λόγω των μεγάλων έργων υποδομής που έχουν υλοποιηθεί, η Αττική Οδός, η γέφυρα του Ρίο-Αντίρριο, το Ελευθέριος Βενιζέλος, τα parking. Δεν είναι μόνο έργα. Οι συμπράξεις δεν μπορούν να γίνουν μόνο έργα. Με συμπράξεις μπορούν να παρασχεθούν και υπηρεσίες. Είναι ένας ενδιαφέρον τομέας. Δίνονται και εκεί πέρα πολλές ευκαιρίες και αυτό είναι θετικό. 

Μπορούν επίσης να γίνονται και μεικτές συμβάσεις, δηλαδή συμβάσεις που να έχουν αντικείμενο έργα και υπηρεσίες. Το ερώτημα είναι τι γίνεται με τις προμήθειες. Ασφαλώς μία σύμπραξη με αντικείμενο προμήθεια, δεν μπορεί ούτε είναι λογικό να νοηθεί γιατί δεν έχει τα χαρακτηριστικά της προμήθειας, διάρκεια, ανάληψη των κινδύνων, αυτά τα στοιχεία, αλλά θα ισοδυναμούσε τελικά και με μια απλή αγορά με δόσεις. Δηλαδή παίρνω τώρα κάτι και το αποπληρώνω σταδιακά. Αυτό δεν μπορεί να είναι η έννοια των συμπράξεων. 

Το θέμα είναι τι γίνεται όταν μία σύμπραξη έχει μεικτό αντικείμενο, περιέχει δηλαδή και στοιχεία προμήθειας που μπορεί να είναι η περίπτωση σε μία σύμβαση σύμπραξης με αντικείμενο την πληροφορική. Μπορεί να υπάρχει μία προμήθεια hardware, μπορεί να υπάρχει μία προμήθεια λογισμικού. Τι γίνεται σε αυτές τις περιπτώσεις.

Ο νόμος δεν δίνει σαφή απάντηση και ούτε βοηθούν τα κριτήρια του Δικαστηρίου των Ευρωπαϊκών Κοινοτήτων, γιατί αυτά αναφέρονται περισσότερο στα κριτήρια που πρέπει να εφαρμοστούν προκειμένου να επιλεγεί το εφαρμοστέο Δίκαιο για την ανάθεση μίας σύμβασης. Το ΔΕΚ δηλαδή λέει ότι πρέπει να δούμε ποια είναι η κύρια παροχή και ανάλογα με αυτήν την κύρια παροχή χαρακτηρίζουμε την σύμβαση και την αναθέτουμε. Επομένως, αυτό το κριτήριο δεν μας βοηθά να καταλάβουμε ποια είναι η βούληση του νομοθέτη. 

Αυτό νομίζω ότι θα μας απασχολήσει και στο μέλλον. Δεν έχω κάποια έτοιμη απάντηση να δώσω. Προσωρινά μπορεί κανείς να πει ότι εφόσον η πληροφορική δεν είναι κατασκευαστικό έργο, μπορεί να υλοποιηθεί ως παροχή υπηρεσιών όταν είναι υπηρεσίες. Σε κάθε περίπτωση θα πρέπει αυτό να το κοιτάμε, να το ελέγχουμε και σε συνεργασία με την Ειδική Γραμματεία, να παίρνει την σωστή απόφαση για το αν κάτι μπορεί να υλοποιηθεί μέσω σύμπραξης.

Τώρα, ο νόμος αναφέρει μέσα στο άρθρο 2 τις προϋποθέσεις για την υπαγωγή ενός σχεδίου στον νόμο. Το αντικείμενο της σύμβασης πρέπει να είναι έργα ή υπηρεσίες, αυτό το αναλύσαμε. Περαιτέρω πρέπει ο ιδιωτικός τομέας να αναλάβει ένα ουσιώδες μέρος των κινδύνων που σχετίζονται με την υλοποίηση του αντικειμένου της σύμπραξης, έναντι ανταλλάγματος που καταβάλει είτε το δημόσιο ή ο τελικός χρήστης. 

Εδώ πρέπει να πούμε πάλι μερικά πράγματα. Πρώτα να πούμε ότι είναι θετική η ρύθμιση που προβλέπει την δυνατότητα να καταβάλλεται το αντάλλαγμα από το δημόσιο. Στην Ελλάδα ξέρουμε, ανταλλάγματα καταβάλλονται από τους χρήστες. Διόδια, τα τέλη που πληρώνουμε για να περάσουμε το Ρίο-Αντίρριο, τα τέλη που πληρώνουμε για να μπούμε στο parking που έχει κατασκευαστεί με σύμπραξη. Αυτό όμως δεν μπορεί να γίνει παντού. Αν κατασκευαστεί ή δημιουργηθεί και ένα νοσοκομείο με σύμπραξη και διαχειρίζεται ο ιδιωτικός φορέας το νοσοκομείο με σύμπραξη, δεν μπορεί να κληθεί ο ασθενής να καταβάλει τίμημα για αυτό γιατί η υγεία είναι δημόσια στην Ελλάδα. Το τίμημα θα πρέπει να το καταβάλλει ο δημόσιος τομέας. Αυτό το προβλέπει ο νόμος και είναι πολύ θετικό, ανοίγει τον δρόμο για την υλοποίηση νέων συμπράξεων.

Περαιτέρω ο νόμος ορίζει ότι η χρηματοδότηση της σύμπραξης, του αντικειμένου της σύμπραξης γίνεται εν όλο ή εν μέρει με κεφάλαια που εξασφαλίζουν οι ιδιωτικοί φορείς. Αυτό είναι ένα βασικό στοιχείο των συμπράξεων. Θα δώσουμε λίγο προσοχή στο εν όλο ή εν μέρει γιατί αφήνει ανοικτή και την δυνατότητα ένα μέρος της χρηματοδότησης να γίνεται από τον δημόσιο φορέα. Αυτό είναι κάτι θετικό, έχει γίνει στα μεγάλα έργα υποδομής. Το δημόσιο έχει βάλει χρήματα για την υλοποίηση του έργου. Θα πρέπει να εξετάζεται κατά περίπτωση αν ενδείκνυται ή δεν ενδείκνυται αυτό. Η συμμετοχή του δημοσίου μειώνει τα ρίσκα του ιδιώτη και ως εκ τούτου τον βοηθά ενδεχομένως να υποβάλει τις πιο συμφέρουσες προσφορές προς το δημόσιο. Αυτό λοιπόν θα πρέπει αν ελέγχεται κάθε φορά και αντίστοιχα να αποφασίζεται αν το δημόσιο θα συμμετάσχει ή όχι. 

Τέλος, προϋπόθεση είναι το συμβατικό προϋπολογιζόμενο κόστος δεν θα υπερβαίνει τα 200 εκατομμύρια ευρώ. Αυτό να πούμε μόνο ότι για συμπράξεις δεν είναι παράλογα υψηλό ποσό. Οι συμπράξεις έχουν πολύ υψηλά κόστη προετοιμασίας, τόσο για το δημόσιο όσο και για τους ιδιωτικούς φορείς και μην ξεχνάμε ότι οι ιδιωτικοί φορείς δεν θα είναι ένας, θα είναι δύο, τρεις, τέσσερις, πέντε, θα είναι περισσότεροι και θα απασχολήσουν το προσωπικό τους και θα προσλάβουν εξειδικευμένους συμβούλους, τεχνικούς, οικονομικούς, νομικούς. Το κόστος είναι πάρα πολύ υψηλό. Μία σύμπραξη με χαμηλό budget μπορεί να μην ενδιαφέρει κανέναν ιδιώτη να ασχοληθεί για να την ψάξει ή να την κάνει. 

Επομένως, αυτό θα πρέπει να το έχουν υπόψη τους οι δημόσιοι φορείς. Τα 200 εκατομμύρια είναι ένα όριο, κάπου τραβά μία γραμμή ο νομοθέτης και λέει 200 εκατομμύρια. Ίσως ο νόμος να πρέπει να δοκιμαστεί πρώτα για να επεκταθεί ή ίσως να υπάρχουν άλλοι λόγοι.

Λοιπόν, αν πληρούνται οι προϋποθέσεις για την υπαγωγή, δεν σημαίνει ότι μία σύμπραξη υπάγεται αυτομάτως στον νόμο. Πέραν από το κατά πόσο πληρούνται οι προϋποθέσεις της υπαγωγής που θέτει ο νόμος, πρέπει να ληφθούν υπόψη και χρηματοοικονομικά κριτήρια, κοινωνικοί σκοποί, ο αναπτυξιακός σχεδιασμός της χώρας. Νομίζω ότι αυτή είναι η δουλειά της Ειδικής Γραμματείας και η δουλειά της Διυπουργικής Επιτροπής, να εξετάζουν αυτά τα κριτήρια κυρίως η Ειδική Γραμματεία η οποία έχει και την επιμέλεια όλης της διαδικασίας όπως ακούσατε και πριν και να εισηγείται στην Διυπουργική Επιτροπή να λέει ναι, αυτό είναι σύννομο, είναι δικαιολογημένο, ενδείκνυται να γίνει με ΣΔΙΤ, εξυπηρετεί τον προγραμματισμό μας τον αναπτυξιακό, να υπαχθεί και η Διυπουργική Επιτροπή ελέγχει και υπάγει ή δεν υπαγάγει. 

Δεν θα πω παραπέρα για την διαδικασία, τα είπαμε αναλυτικά. Να μπούμε σε θέματα πιο ουσιαστικά. Να μιλήσουμε για τις διαδικασίες ανάθεσης, ότι εφόσον υπαχθεί ένα επενδυτικό σχέδιο με τα αρμόδια Όργανα που είπαμε, ανατίθεται. Ο νόμος προβλέπει τέσσερις διαδικασίες ανάθεσης. Τις ανοικτές και κλειστές διαδικασίες, την διαδικασία με διαπραγμάτευση μετά από δημοσίευση πρόσκλησης υπό συγκεκριμένες αυστηρές προϋποθέσεις. Η διαδικασία του ανταγωνιστικού διαλόγου είναι μια διαδικασία που εισήχθη με τις νέες οδηγίες για τις δημόσιες συμβάσεις, την 17/2004 και την 18/2004. 

Στις διαδικασίες αυτές μπορούν να εφαρμοστούν ως κριτήρια ανάθεσης είτε η χαμηλότερη προσφορά ή την πλέον συμφέρουσα από οικονομική άποψη προσφορά. Στην διαδικασία με διαπραγμάτευση και την διαδικασία του ανταγωνιστικού διαλόγου, εφαρμόζεται αναγκαστικά το κριτήριο της πλέον συμφέρουσας προσφοράς. Λογικά δεν μπορούσε να γίνει και διαφορετικά. Είναι δυναμικές διαδικασίες, οι προτάσεις βελτιώνονται, τροποποιούνται. Δεν βγαίνει ένας προϋπολογισμός και λέμε ποιος θα κάνει εκπτώσεις. Όλα προκύπτουν, πρέπει να υπολογιστούν διάφοροι παράγοντες. 

Θα πω για τις διαδικασίες ανάθεσης κάποια πράγματα. Στις συμπράξεις πληροφορικής ενδείκνυνται οι δυναμικές διαδικασίες ανάθεσης, δηλαδή η διαδικασία του ανταγωνιστικού διαλόγου και η διαδικασία με διαπραγμάτευση όπου αυτή είναι δυνατή. Είναι σύνθετες και είναι σκόπιμο ο δημόσιος φορέας να ορίζει αυτά που ακούσαμε και χθες, τις λειτουργικές προδιαγραφές και να αφήνει τον ιδιώτη να αναπτύξει αυτός το concept. Θα πάρει προσφορές πολύ διαφορετικές ως προς τα χαρακτηριστικά, πολύ διαφορετικές ως προς τις τιμές. Αυτό είναι το νόημα της σύμπραξης στον τομέα της πληροφορικής αν μπορεί να γίνει, να πει το δημόσιο τι θέλει και να αφήσει τον ιδιώτη να βρει τρόπους να το υλοποιήσει. 

Σε αυτές τις διαδικασίες εξάλλου εφαρμόζεται ως κριτήριο ανάθεσης αυτό της πλέον συμφέρουσας από οικονομικής άποψης προσφορά και αυτό είναι θετικό, μπορούν να ληφθούν υπόψη περισσότεροι παράγοντες και όχι μόνο η τιμή. Τι τεχνολογία παίρνω, είναι κάτι καινοτόμο. Γιατί μην ξεχνάμε ότι όλα αυτά είναι και αναπτυξιακά εργαλεία με την έννοια ότι δεν έχει μόνο σημασία ο Δήμος και το δημόσιο να εξυπηρετηθούν, να πάρουν κάτι που θα λειτουργεί. Έχει σημασία και ο ιδιωτικός τομέας, ειδικά ο ημεδαπός ιδιωτικός τομέας να λάβει χρηματοδότηση να αναπτύξει καινοτόμα προϊόντα τα οποία μετά θα μπορέσει να πουλήσει και να εμπορευτεί. Είναι και αυτό ένα κέρδος που υπάρχει από τις συμπράξεις και τις συμβάσεις πληροφορικής γενικότερα.

Στις διαδικασίες ανάθεσης, ειδικά σε αυτές τις δυναμικές όπου μπαίνει σε διάλογο και συζητά, θα πρέπει να τηρηθεί η εμπιστευτικότητα. Οι ιδιώτες θα είναι πολύ σκεπτικοί ή διστακτικοί να συμμετέχουν σε διαδικασίες όπου μπορεί να φοβούνται ότι τα επαγγελματικά τους απόρρητα, οι τεχνολογίες που έχουν αναπτύξει, τα νέα προϊόντα, ότι μπορεί να διαρρεύσουν στους συναγωνιζόμενούς τους. Αυτό πρέπει να το προσέχει ως αναθέτων φορέας και είναι πάρα πολύ λεπτό γιατί από την άλλη έχουμε αρχές όπως την αρχή της ίσης μεταχείρισης, την αρχή της διαφάνειας, που επιβάλλουν οι διαδικασίες να είναι διαφανείς, να ξέρει ο ένας γιατί απορρίπτεται, να ξέρει ο ένας γιατί παίρνει τόσους βαθμούς ο άλλος. Εκεί είναι λίγο η ισορροπία σε λεπτό σκοινί, θέλει προσοχή. 

Επίσης προσοχή θέλει επειδή οι διαδικασίες ανάθεσης είναι δυναμικές, εξελίσσονται, θα πρέπει να δοθεί προσοχή ώστε να μην ανατεθεί τελικά άλλο έργο από αυτό που προκηρύχθηκε. Είναι εύκολο να παρασυρθεί ο δημόσιος φορέας, οι ιδιώτες θα του φέρνουν νέες ιδέες, θα του λένε γιατί δεν κάνουμε και αυτό, ξέχασες αυτό, να το βάλουμε. Εκεί θέλει προσοχή γιατί είναι πρόβλημα, θα πρέπει να προσέξει ο δημόσιος φορέας και πάντα βέβαια να εξασφαλίζει ικανό αριθμό διαγωνιζομένων ώστε να παίρνει διαφορετικές και συγκρίσιμες προσφορές. 

Τώρα, αναφορικά με την ίδια την σύμβαση σύμπραξης και στον βαθμό που οι όροι της δεν περιλαμβάνονται στην προκήρυξη και επομένως και στην σύμβαση, πρέπει να πούμε κάποια πράγματα. Δεν  μπορούμε να τα πούμε όλα. Δεν θα μιλήσουμε για την καταγγελία η οποία δημιουργεί πολύ δύσκολα και πολύ ενδιαφέροντα θέματα, δεν θα μιλήσουμε για το τι γίνεται με το αντικείμενο της σύμπραξης μετά την λήξη της σύμβασης σύμπραξης, θα μιλήσουμε για την διάρκεια. Η πληροφορική είναι ένας εξελισσόμενος τομέας, όπου ενδεχομένως να μην ενδείκνυνται συμβάσεις σύμπραξης με την διάρκεια αυτή όπως είναι στις κατασκευές, 20ετίας, 25ετίας. Ακόμα και αν υπάρχουν στην σύμβαση σύμπραξης για την πληροφορική ρυθμίσεις αναβάθμισης του λογισμικού, ανάπτυξης του συστήματος, είναι πολύ πιθανόν μία τεχνολογία μετά από κάποιο χρόνο να είναι παρωχημένη και η αναβάθμιση ενδεχομένως αν είναι δυνατή, να είναι ακόμα και ακριβότερη από την δημιουργία ενός νέου συστήματος. 


Επομένως, θα πρέπει το θέμα της διάρκειας της σύμβασης σύμπραξης, ο δημόσιος φορέας να είναι προσεκτικός σε αυτό. Επίσης, πρέπει να επιστήσουμε την προσοχή στους δημόσιους φορείς ότι επειδή στις ΣΔΙΤ η χρηματοδότηση προέρχεται τουλάχιστον σε μεγάλο σημείο από κεφάλαια του ιδιωτικού τομέα, μπορεί να παρασυρθεί και να πάρει περισσότερες και καλύτερες υπηρεσίες από ότι πραγματικά χρειάζεται. Είναι και αυτό ένα πολύ σημαντικό σημείο. Δεν έχουν όλοι οι δημόσιοι φορείς τις ίδιες ανάγκες σε όλους τους τομείς. Άλλες ανάγκες έχει στην ασφάλεια του δικτύου της ΓΑΔΑ, οι μυστικές υπηρεσίες και άλλες έχει ένας Δήμος ή το ΙΚΑ. Επομένως, όταν λέω ασφάλεια δικτύου, δεν θα βάλω ενδεχομένως τα υψηλότερα στάνταρ αν είμαι Δήμος γιατί θα μου κοστίσει περισσότερο, ενώ αν είμαι ΓΑΔΑ θα βάλω πιο υψηλές απαιτήσεις στο τι ασφάλεια περιμένω να μου παρασχεθεί. 


Έχουν δημιουργηθεί τέτοια προβλήματα στην Μεγάλη Βρετανία όπου αποδόθηκε σε ένα σύστημα που είχαν κάνει, σε ένα πρόγραμμα ECT, πολύ υψηλές απαιτήσεις στην interoperability πιστεύοντας ότι θα ενδιαφερθούν και τα υπόλοιπα emergency services – το έργο το προκήρυξε η Αστυνομία – θέλοντας να δημιουργήσει μία διαλειτουργικότητα των συστημάτων επικοινωνίας με την Πυροσβεστική και τα ασθενοφόρα και το Λιμενικό. Αυξημένες προσδοκίες, αυξημένες απαιτήσεις, πολύ ακριβό το σύστημα, δεν μπήκαν τα ασθενοφόρα και οι πυροσβεστικές μέσα, κόστιζε πιο πολύ από ότι έπρεπε. 


Θα πω μόνο δύο πράγματα για την κατανομή κινδύνων και θα αφήσω τα υπόλοιπα κύριε Πρόεδρε. 

ΠΡΟΕΔΡΕΙΟ: (εκτός μικροφώνου)

Π. ΒΕΡΒΕΝΙΩΤΗΣ: Εντάξει, σας αφήνω με μία φόρμουλα τότε αφού δεν προλαβαίνουμε. Στην κατανομή των κινδύνων ισχύει η αρχή ότι κάθε μέρος πρέπει να λαμβάνει τους κινδύνους εκείνους, την επέλευση και τις συνέπειες των οποίων μπορεί καλύτερα από το άλλο μέρος να εκτιμήσει και διαχειριστεί. Αυτός είναι ο πυρήνας των συμπράξεων. Από αυτό εξαρτάται η χρηματοδότηση, το πόσο ακριβή θα είναι, το αν θα είναι δυνατή. Πρέπει να φτάσουμε στο σημείο να μιλάμε για αυτό και να ξεπεράσουμε τα υπόλοιπα προβλήματα που αντιμετωπίζουμε τώρα γιατί ήδη η αντιμετώπιση των προβλημάτων που προκύπτουν από την κατανομή των κινδύνων είναι δύσκολη και είναι ο πυρήνας των συμπράξεων όπως είπαμε. Εκεί θα πρέπει να επικεντρώσουμε σιγά-σιγά το ενδιαφέρον μας. 


Σας ευχαριστώ.

ΠΡΟΕΔΡΕΙΟ: Σας ευχαριστούμε. Ελπίζουμε να μην σας διακόψαμε σε μία στιγμή που ενδεχομένως να φτάναμε σε ένα πολύ κρίσιμο θέμα. Μπορεί με τις απαντήσεις κάποια από τα ζητήματα αυτά να απαντηθούν.


Ο λόγος τώρα στον εκπρόσωπο των εταιρειών πληροφορικής, τον κύριο Καρανικολό, Γενικό Γραμματέα του ΣΕΠΕ, για να παρουσιάσει την άποψη των επιχειρηματιών για τα ζητήματα των συμπράξεων, αλλά θα τον παρακαλούσαμε να απαντήσει και σε ερωτήματα ουσιαστικά που αφορούν την συμβολή της επιχειρηματικότητας στην υλοποίηση των έργων Κοινωνίας της Πληροφορίας, ζήτημα που ενδεχομένως να μην συζητήθηκε τόσο όσο θα μπορούσαμε ή θα έπρεπε σε αυτό το Συνέδριο, για τον πρόσθετο λόγο ότι όλοι οι ΟΤΑ είναι αυτήν την περίοδο σε φάση που υλοποιούν, προσπαθούν να υλοποιήσουν έργα πληροφορικής και εδώ μπορεί μεν να κάνουμε την αυτοκριτική μας συνεχώς ως δημόσια διοίκηση, Αυτοδιοίκηση και τα υπόλοιπα, ότι δεν μπορούμε να υλοποιήσουμε έργα ή έχουμε δυσκολίες, αλλά υπάρχει και ο άλλος εταίρος που είναι ο ιδιώτης και θα παρακαλούσαμε λοιπόν τον ΣΕΠΕ να μας πει συμπεράσματα, ιδέες και σε αυτό το ζητούμενο.

Γ. ΚΑΡΑΝΙΚΟΛΟΣ: Καλησπέρα σας. Θα ήθελα να ευχαριστήσω εκ μέρους του Διοικητικού Συμβουλίου του ΣΕΠΕ για την πρόσκληση που μας έκανε η ΚΕΔΚΕ να εκφράσουμε τις απόψεις των επιχειρήσεων.


Θα αναφερθώ πάρα πολύ γρήγορα στις συμπράξεις. Ορισμένα από τα θέματα τα έχουν καλύψει οι προηγούμενοι ομιλητές. Εδώ είναι κάποιοι χώροι που έχουν επιτυχώς χρησιμοποιηθεί τα ΣΔΙΤ στην Ευρώπη. Θα περάσω πολύ γρήγορα από τα στάδια κάποιου έργου ΣΔΙΤ, το τι συμβαίνει στην Ευρώπη. Ο κύριος Κοντόπουλος μας είπε τα στάδια που ισχύουν στην Ελλάδα, άρα θα περάσω γρήγορα και από εδώ. 


Μπορώ να πω για τα ΣΔΙΤ στην Μεγάλη Βρετανία ότι το 20% περίπου των δημοσίων χρηματοδοτήσεων προέρχεται από ΣΔΙΤ. Υπάρχει πολύ μεγάλη εμπειρία σε ευρωπαϊκό επίπεδο, αλλά υπάρχουν ανοικτά θέματα στο θεσμικό πλαίσιο και εδώ θα ήθελα να αναφερθώ. Το πρώτο είναι η διασφάλιση του υγιούς ανταγωνισμού. Εδώ ο προηγούμενος ομιλητής, ο κύριος Βασαρδάνης, κάλυψε κάποια από αυτά που είναι θέσεις του ΣΕΠΕ. Αυτό που ήθελα να πω είναι ότι οι προδιαγραφές για αυτά τα έργα να αποσκοπούν στο βέλτιστο τεχνολογικό ζητούμενο, να είναι βάσει συγκεκριμένων αποτελεσμάτων λειτουργίας και να μην είναι απλώς κάποιες πολυτεχνικές προδιαγραφές οι οποίες μας βγάζουν εκτός αντικειμένου, άρα θα πρέπει να δοθεί η δυνατότητα στον φορέα ο οποίος επιλέγει να χρησιμοποιήσει κάποια σύμπραξη, το μοντέλο του ΣΔΙΤ, να έχει την δυνατότητα να επιλέξει τον κατάλληλο υποψήφιο, γιατί ένα μεγάλο πρόβλημα εδώ είναι πως είναι κάτι καινούργιο. Τα ΣΔΙΤ είναι κάτι που αγνοούμε, οι εταιρίες πληροφορικής δεν το ξέρουμε, δεν έχουμε δουλέψει, άρα σε αυτήν την φάση άπαντες θα πουν ότι μπορούμε να υλοποιήσουμε ένα ΣΔΙΤ. Θέλει πολλή μεγάλη προσοχή.

Για να πετύχει η σύμπραξη, πρέπει να είναι ένα win-win situation, πρέπει και το δημόσιο και ο φορέας και ο ιδιώτης να έχουν κάποιο όφελος και τα μεγαλύτερα προβλήματα εδώ είναι η έλλειψη εμπειρίας και από τους δύο που συμπράττουν, καθώς επίσης και έχει ένα πολύ μεγάλο πρόβλημα το πώς θα προσδιοριστεί το ανταποδοτικό τέλος που προκύπτει από την σύμπραξη.

Όταν πρόκειται περί πληροφορικής, περί υπηρεσιών, είναι λίγο δύσκολο. Θέλει πολύ μεγάλη προσοχή στις προδιαγραφές, στα κριτήρια αξιολόγησης, ώστε να καταλήξουμε σε ένα επιτυχές έργο. 

Πρέπει να γίνει μία σαφής διάκριση μεταξύ των ΣΔΙΤ και των δημοσίων συμβάσεων. Τα ΣΔΙΤ δεν είναι πανάκεια και συγκεκριμένα μιλώντας για την Τοπική Αυτοδιοίκηση, δεν σημαίνει ότι ο κάθε Δήμος, ο κάθε μικρός Δήμος, το κάθε έργο που θέλει να υλοποιήσει είναι ΣΔΙΤ. Όχι. 

Επίσης, πρέπει να έχουμε ένα ευέλικτο πλαίσιο για την βέλτιστη αξιοποίηση των ΣΔΙΤ. Εδώ είναι θέματα που ανέφερε πριν και ο κύριος Βασαρδάνης. Είναι τα πνευματικά δικαιώματα. Υλοποιεί κάποιος ένα συγκεκριμένο έργο, ποιος έχει τα πνευματικά δικαιώματα; Έχουν συμβεί προβλήματα έξω σε άλλες χώρες, είχαν αντιμετωπίσει πολύ μεγάλα προβλήματα με πνευματικά δικαιώματα. Εμπιστευτικότητα. Τα δικαιώματα πνευματικής ιδιοκτησίας. Αναλαμβάνει κάποιος, υπάρχει κάποιο ΣΔΙΤ μεταξύ ενός ιδιωτικού φορέα και του δημόσιου φορέα και χρειάζεται να αντληθούν στοιχεία από κάποιον φορέα ο οποίος δεν τα δίνει να βγουν έξω γιατί είναι εμπιστευτικά στοιχεία. Είναι πολλά τα θέματα που θα πρέπει να λυθούν. 

Πολύ γρήγορα θα περάσω από κάποιους τύπους ΣΔΙΤ οι οποίοι χρησιμοποιούνται στην Μεγάλη Βρετανία. Εδώ βλέπετε υπάρχουν όλα τα μοντέλα. Κτίζει ο ιδιωτικός τομέας, το έχει στην ιδιοκτησία του και το λειτουργεί, το κτίζει και το λειτουργεί χωρίς να το έχει στην ιδιοκτησία του και μετά το περνά στο δημόσιο φορέα, το κτίζει και διατηρεί την ιδιοκτησία αλλά περνά την λειτουργία στον δημόσιο τομέα, υπάρχουν τα private services contract operation and maintenance που είναι τα λεγόμενα SLA Agreements που γνωρίζουμε σήμερα, υπάρχουν διαφορετικοί τύπου ΣΔΙΤ στην πληροφορική. 

Τα πλεονεκτήματα των ΣΔΙΤ. Βελτίωση παραγωγικότητας του δημόσιου τομέα, είναι προφανές. Προσέλκυση ιδιωτικών επενδυτικών κεφαλαίων. Ελάφρυνση του κρατικού προϋπολογισμού. Ποιοτικές υπηρεσίες στους πολίτες και ένα σημαντικό κομμάτι μεταφοράς τεχνογνωσίας από τον ιδιωτικό προς τον δημόσιο τομέα. Αυτό εφαρμόζεται πολύ στους Οργανισμούς Τοπικής Αυτοδιοίκησης, που δεν έχουν όλοι την δυνατότητα να έχουν την τεχνογνωσία που απαιτείται για να δώσουν καλύτερες υπηρεσίες στον τελικό χρήστη, στον πολίτη.

ΣΔΙΤ στην Ελλάδα. Οι προλαλήσαντες μίλησαν για τον νόμο πλαίσιο, τον 3389/2005, δεν θα πω κάτι άλλο. Αυτοί είναι οι αρμόδιοι φορείς. 

Τώρα, για τα ΣΔΙΤ και τις ψηφιακές υπηρεσίες. Είναι αποτελεσματικότερη και ταχύτερη η υιοθέτηση και αξιοποίηση της καινοτομίας, είναι σαφές. Η παρακολούθηση των τεχνολογικών εξελίξεων είναι πολύ πιο εύκολο για τον ιδιώτη να μπορεί να συνεισφέρει, γνωρίζει πολύ καλύτερα τις τεχνολογικές εξελίξεις και μπορεί να βοηθήσει τον φορέα να μην φτάσει στην απαξίωση. 

Για εμάς εδώ να πω, για τις εταιρείες πληροφορικής, αυτός ο θεσμός των συμπράξεων είναι κάτι πολύ σημαντικό γιατί όπου εφαρμόζεται καταργεί μία χρονοβόρα διαδικασία του δημόσιου διαγωνισμού που καταλήγει στην ανάθεση της σύμβασης, που πολλές φορές την στιγμή που γίνεται η ανάθεση το αντικείμενο είναι τελείως ξεπερασμένο. Δηλαδή έχει γίνει η αξιολόγηση σε κάτι το οποίο είναι ήδη παρωχημένο και συνέπεια αυτού είναι το κόστος να είναι πολύ μεγαλύτερο στην εκτέλεσή του. 

Μπορούμε να έχουμε αποτελεσματικότερη κατανομή και διαχείριση εδώ θα πω των οικονομικών και των φορολογικών κινδύνων. Αν το προσαρμόσουμε στους Οργανισμούς Τοπικής Αυτοδιοίκησης, έχουμε ποιοτικότερες υπηρεσίες. Εξασφάλιση καλύτερης μεταφοράς τεχνογνωσίας, αναφερθήκαμε προηγουμένως. Εξασφάλιση ίσων ευκαιριών και μείωση των ψηφιακών ανισοτήτων και εδώ σημαίνει ότι όπου εφαρμόζεται στους ΟΤΑ κάποια σύμπραξη, σημαίνει ότι είναι ένα σημαντικά μεγάλο έργο, άρα δεν είναι ένα έργο το οποίο υλοποιεί ένας μικρός Δήμος, αλλά και ο πολύ μικρός Δήμος ο οποίος είναι απομακρυσμένος θα μπορέσει να απολαύσει όλα τα οφέλη που θα έχει και ο μεγάλος Δήμος και άρα εκλείπει η ψηφιακή ανισότητα. Έχουμε καλύτερα χρονοδιαγράμματα υλοποίησης, όλα είναι προδιαγεγραμμένα και κάλυψη του ελλείμματος εξειδικευμένου προσωπικού ιδίως σε απομακρυσμένες περιοχές.

Εδώ μπορώ να πω ένα πετυχημένο παράδειγμα ΣΔΙΤ πληροφορικής που έγινε στην Βουλγαρία. Έκδοση νέων διαβατηρίων και ταυτοτήτων στην Βουλγαρία. Ήταν μία επένδυση 300 εκατομμυρίων ευρώ, η διάρκεια της σύμβασης 10 χρόνια. Είναι ένα απόλυτα επιτυχημένο έργο. Η αμοιβή του αναδόχου έγινε με βάση το διαβατήριο και την ταυτότητα και ήδη έχει επιτευχθεί η απόσβεση της επένδυσης σε μόλις τρία χρόνια και ο χρόνος έκδοση διαβατηρίου και ταυτότητας είναι 15 λεπτά. Αυτό είναι ένα έργο σύμπραξης. Ο πραγματικός στόχος στους ΟΤΑ είναι να έχουν customer services που λέμε, για τους πολίτες και τις επιχειρήσεις. 

Τώρα, θα ήθελα να αναφερθώ σε μερικά ενδεικτικά έργα ΣΔΙΤ στους ΟΤΑ. Θα μπορούσε να γίνει outsourcing εξοπλισμού, λογισμικού και συμβουλευτικών υπηρεσιών για την αποτελεσματική λειτουργία των συστημάτων. Εδώ, αυτό που είπα και προηγουμένως, απαιτεί κεντρική πρωτοβουλία, π.χ. ΚΕΔΚΕ, ώστε να μπορέσει να αποκτήσει το κατάλληλο μέγεθος. Είναι σημαντικό κάποιο έργο, κάποια σύμπραξη, να διαχειρίζεται κεντρικά, να έχει το κατάλληλο μέγεθος για να μπορέσει να υλοποιηθεί, αλλιώς είναι ανέφικτο. 

Σωστό σχεδιασμό και εμπειρία και αρκετοί πόροι. Αυτό είναι πολύ σημαντικό. Αρκετοί πόροι και από τους δύο εταίρους και από τον ιδιώτη και από τον δημόσιο φορέα. 

Παραδείγματα άλλα είναι οι έξυπνες κάρτες που μπορεί να έχουμε για τους πολίτες, μπορεί να έχουμε έξυπνες κάρτες για να μπορούμε να παίρνουμε τα πιστοποιητικά, για parking και χίλιες δύο εφαρμογές που μπορούμε να σκεφτούμε. Δημιουργία ευρυζωνικών υποδομών, που αναφέρθηκαν στις προηγούμενες ενότητες του Συνεδρίου άλλοι συνάδελφοι. Πληροφοριακά συστήματα τουριστικής πολιτιστικής προβολής και προώθηση επιχειρηματικότητας. Συστήματα διαχείρισης γεωγραφικών πληροφοριών και πάρα πολλά άλλα. Αυτές είναι ενδεικτικές εφαρμογές οι οποίες θα μπορούσαν να αποτελέσουν αντικείμενο ΣΔΙΤ.

Προβλήματα και προϋποθέσεις. Αυτό που αναφέρθηκα και προηγουμένως, είναι έλλειψη εμπειρίας ΣΔΙΤ στον ελληνικό χώρο και από τις δύο πλευρές. Το νέο θεσμικό πλαίσιο απαιτεί εξειδίκευση και ωρίμανση. Σίγουρα θα γίνουν λάθη, όπως προηγουμένως το scope κάποιου τέτοιου έργου. Όταν έχεις αναλάβει ένα έργο, έχεις κάποιες προδιαγραφές, σου ζητάει ο άλλος όλο και περισσότερα πράγματα. Πολλές φορές το πώς περιχαρακώνεται ένα έργο, είναι πρόβλημα και από αυτήν την σύμπραξη δεν είναι και οι δύο κερδισμένοι, δεν θα έχουμε επιτυχές έργο. 

Σημαντική περιπλοκότητα της διαδικασίας ένταξης έργου ΣΔΙΤ για εμάς φαντάζει περίπλοκο, ίσως δεν είναι τόσο όταν μπούμε στην φάση υλοποίησης κάποιου ΣΔΙΤ, θα το δούμε και υπάρχει γενικότερα αυτό που λέμε πάλι, επαναλαμβάνω, έλλειψη εμπειρίας και στους ΟΤΑ και στις εταιρείες πληροφορικής. 

Ένα άλλο που έχω αναφερθεί προηγουμένως, είναι η δυσκολία προσδιορισμού του ανταποδοτικού τέλους των παρεχόμενων υπηρεσιών ώστε να γίνει ένα υγιές business plan, δεδομένου ότι υπάρχει μία γενικότερη απαξίωση των υπηρεσιών. Είναι κάτι το οποίο τις συμπράξεις όπως μιλάμε στα κατασκευαστικά έργα, τις καταλαβαίνει ο καθένας. Κάνω μία γέφυρα, κάνω ένα σχολείο, κατασκευάζω ένα νοσοκομείο, είναι πολύ απλό. Το να μπορέσεις να κοστολογήσεις μία υπηρεσία, να βρεις ποιο είναι το ανταποδοτικό τέλος και πως θα πληρωθείς και να συμφωνηθεί και από τις δύο μεριές, δεν είναι εύκολη διαδικασία. 

Κρίσιμοι παράγοντες επιτυχίες. Στρατηγικός σχεδιασμός των ΣΔΙΤ, ιεράρχηση των έργων, η οριοθέτηση των έργων, η αποδοχή από τα τραπεζικά ιδρύματα, είναι κάτι πάρα πολύ σημαντικό. Τα έργα αυτά θα χρειαστούν όταν κάποια εταιρία ή κάποιες εταιρίες πάρουν το πρώτο, το δεύτερο, το τρίτο, ειδικά οι εταιρείες πληροφορικής τα τελευταία χρόνια δεν έχουν την οικονομική ευχέρεια να χειριστούν τέτοιου είδους συμπράξεις, άρα θα χρειαστούν τα τραπεζικά ιδρύματα, εκτός και αν πίσω από κάθε εταιρεία πληροφορικής υπάρχει μία τράπεζα. Αυτό είναι ένα άλλο κομμάτι. 

Πρέπει να ληφθεί υπόψη το μακροπρόθεσμο κόστος των έργων, η κτήση των πνευματικών δικαιωμάτων. Είναι κάτι το οποίο είναι πολύ σημαντικό όταν μιλάμε για λογισμικό, ποιος έχει τον κώδικα. Η βελτιστοποίηση του επιμερισμού του ρίσκου, του κινδύνου, η διάχυση των έργων σε τοπικό και περιφερειακό επίπεδο, η μεγιστοποίηση της σχέσης αξίας-κόστους και η σύσταση κατάλληλων ομάδων εργασίας από το δημόσιο ώστε να μπορούν να αντιμετωπίσουν αυτές τις συμπράξεις. 

Τέλος, ο ΣΕΠΕ μπορεί να συνεργαστεί στενά με τους ΟΤΑ για την εξασφάλιση των κρίσιμων παραγόντων επιτυχίας για την προώθηση επιτυχημένων έργων ΣΔΙΤ. Αυτό το οποίο θέλουμε σαν Σύνδεσμος, να δοθεί η δυνατότητα – είναι κάτι το οποίο το είχαμε ζητήσει – οι υποψήφιοι ανάδοχοι μαζί με τον φορέα ο οποίος προτίθεται να υλοποιήσει κάποια σύμπραξη, να δίνεται η δυνατότητα με μία διαδικασία διαβούλευσης να περιγράφεται το αντικείμενο του έργου με αυτόν τον τρόπο. Ο δημόσιος φορέας αντλεί τεχνογνωσία από τον ιδιώτη εταίρο και είναι καλό ίσως κάποιοι από εμάς να καθόμαστε στο τραπέζι και να προβάλουμε τα επιχειρήματά μας και ο ένας να αντικρούει τα επιχειρήματα του άλλου, οπότε φτάνοντας σε αυτό που θα είναι διακήρυξη, να είναι τεχνολογικά άρτιο και θα είναι περιγραμμένο, θα ξέρει ο φορέας ότι αγοράζει state of the art τεχνολογία και επίσης ένα σημαντικό γιατί αν πάει μόνο σε στείρες προδιαγραφές τεχνικές, δεν νομίζω ότι θα πάρει το δημόσιο αυτό που θέλει στο τέλος της ημέρας. Να δοθεί η δυνατότητα να περιγραφούν αυτά τα έργα και να μπουν κάποια κριτήρια πάνω στην λειτουργικότητα. Δηλαδή, θέλει ο Δήμος να δώσει κάποιο συγκεκριμένο πιστοποιητικό, ένα κριτήριο είναι εντός πέντε λεπτών να γίνεται η έκδοση. Λέω ένα παράδειγμα τώρα. Να μπουν όμως κάποια ποιοτικά κριτήρια ώστε να ξέρουμε τι περιμένουμε από το σύστημα το οποίο υλοποιούμε. Αυτό είναι ένα πολύ σημαντικό κομμάτι. 

Επίσης, ένα άλλο θέμα το οποίο είναι σημαντικό, είναι να υπάρχει μία διαδικασία επαναδιαπραγμάτευσης της σύμβασης αν έχουμε αλλαγή των αντικειμενικών όρων της σύμβασης. Δεν ξέρω αυτό πως το έχουν χειριστεί. Δηλαδή υπάρχει η δυνατότητα σαν ιδιώτης, επενδύεις βάσει κάποιων αντικειμενικών όρων, σου έχουν δώσει κάποια νούμερα, προχωράς για κάποια σειρά ετών, υλοποιείς και ξαφνικά το τοπίο αλλάζει. Παραδείγματος χάριν, έχεις την γέφυρα Ρίου-Αντιρρίου και δίνεις ένα τίμημα και λες θα παίρνω τόσο από τα διόδια των αυτοκινήτων που θα περνούν βασισμένος ότι η συγκεκριμένη γέφυρα συνδέει δύο συγκεκριμένες περιοχές της πατρίδας μας και δεν υπάρχει άλλος κόμβος συγκοινωνιακός. Αναλαμβάνεις για είκοσι χρόνια, τριάντα χρόνια το έργο και ύστερα από πέντε χρόνια γίνεται ένας άλλος άξονας οριζόντιος, συνδέει το Αγρίνιο με την Λάρισα και εσύ έχεις απώλεια εσόδων. Αυτό δεν ξέρω πως προτιθέμεθα να το χειριστούμε. Ίσως είναι νομικό το θέμα. 

Αυτά σε γενικές γραμμές και είμαι στην διάθεσή σας αν έχετε κάποιες ερωτήσεις. Ευχαριστώ.

ΠΡΟΕΔΡΕΙΟ: Ευχαριστούμε τον κύριο Καρανικολό για την πολύ συγκεκριμένη εισήγηση. Είναι από τις λίγες φορές που ακούσαμε κάτι συγκεκριμένο σε ότι αφορά ΣΔΙΤ και πληροφορική, γιατί τρέχει αυτή η ιδέα της αξιοποίησης των συμπράξεων σε έργα πληροφορικής, πρακτικές ιδέες εγώ τουλάχιστον δεν έχω δει. 


Επίσης, να πούμε ότι δόθηκε καταρχήν μία απάντηση σε ένα ζήτημα που τέθηκε στην προηγούμενη συζήτηση, δηλαδή στο ζήτημα της χρηματοδότησης σημαντικών έργων ευρυζωνικότητας. Τέθηκε στην προηγούμενη ενότητα το θέμα πως θα χρηματοδοτηθεί η υποδομή των ευρυζωνικών. Εκεί τα κόστη είναι τεράστια και φάνηκε ότι παραδείγματος χάριν στην Ελλάδα μόνο ο ΟΤΕ μπορεί να μπει σε τέτοιου είδους επένδυση. Εδώ έπεσε μία ιδέα. Δεν ξέρω αν έχει εξεταστεί, αν έχει αναλυθεί, αλλά είναι κάτι πολύ πρακτικό και συγκεκριμένο για να ανοίξει επί της ουσίας η συζήτηση για τις συμπράξεις. 


Το δεύτερο που θέλω να σας πω είναι ότι η ΚΕΔΚΕ ήδη έχει δρομολογήσει μία προσπάθεια υποστηρικτική των ΟΤΑ για τις συμπράξεις. Στις 24 Μαΐου γίνεται μία ημερίδα όπου θα παρουσιαστούν τέτοιου τύπου ιδέες, σε συνεργασία ΚΕΔΚΕ, Ινστιτούτου Οικονομίας και Κατασκευών και της ΠΕΤΑ και προσπαθούμε όσο μπορούμε να παράγουμε ένα υλικό ενημερωτικό ούτως ώστε να αρχίσει μία κατά το δυνατόν συστηματική ενημέρωση των ΟΤΑ για τα ζητήματα των συμπράξεων με δεδομένο ότι ξαφνικά το πολιτικό προσωπικό των ΟΤΑ και όχι μόνο, είναι ενώπιον μίας έκρηξης των προσδοκιών που δημιουργούνται για τις συμπράξεις, το οποίο έχει και μια καλή πλευρά, αλλά από την άλλη πλευρά χρειάζεται να το αντιμετωπίζουμε τεκμηριωμένα. 


Μια προσπάθεια τέτοια γίνεται από την ΚΕΔΚΕ και σε συνεργασία με το ΤΕΕ και το Ινστιτούτο Οικονομίας Κατασκευών και την ΠΕΤΑ και νομίζω ότι και με την συνεργασία του Υπουργείου Εσωτερικών που έχει την ευθύνη να χρηματοδοτήσει μελέτες μέσω του ΘΗΣΕΑ. 


Μπορούμε και με την συνεργασία του ιδιωτικού τομέα, την υπόθεση των συμπράξεων να την βάλουμε στις πραγματικές διαστάσεις, να την αντιμετωπίζουμε στις πραγματικές διαστάσεις και για να την χρησιμοποιήσουμε αποτελεσματικά ως Αυτοδιοίκηση και για να μην δημιουργηθούν άλλου τύπου προβλήματα. Αυτήν την παρένθεση θα μου την επιτρέψετε. 


Επίσης, να διευκρινίσω ότι ο προηγούμενος εισηγητής είναι ο κύριος Βερβενιώτης, ο νομικός, ο δικηγόρος και όχι ο κύριος Βασαρδάνης, ο οποίος είναι ο ομιλών. 


Τώρα, κατευθείαν να μπούμε στην ομιλία του κυρίου Τορέγκα, ο οποίος έχει να παρουσιάσει και ένα συγκεκριμένο μοντέλο συμπράξεων, παραγωγής έργων πληροφορικής με συμπράξεις του δημόσιου με τον ιδιωτικό τομέα από τις Ηνωμένες Πολιτείες. 

Κ. ΤΟΡΕΓΚΑΣ: Ευχαριστώ κύριε Πρόεδρε. Η σύμπραξη είναι κάτι το παράξενο και κοιτώντας εδώ πάνω βλέπω μία σύμπραξη της ΚΕΔΚΕ και του Πολυτεχνείου και από ότι έχω ακούσει τις τελευταίες 48 ώρες, μια τέτοια σύμπραξη είναι και λίγο δύσκολη και με διαφορετική κουλτούρα. Οι ακαδημαϊκοί και οι εκπρόσωποι των ΟΤΑ σκέπτονται διαφορετικά και χρειάζεται μία καινούργια νοοτροπία,  μία καινούργια γλώσσα να δημιουργηθεί και να φτιάξει μία σωστή σύμπραξη. 

Λοιπόν, βάσει αυτών θα σας πω από την κουλτούρα την αμερικανική ότι σύμπραξης πάει να πει δεν υπάρχει νόμος, φανταστείτε το αυτό, δεν υπάρχει νόμος για σύμπραξη. Είναι απλώς ότι αποφασίζει ο Δήμαρχος και ο ιδιώτης. Κάθονται και κάνουν μία σύμπραξη. Δεν υπάρχει νόμος που να λέει θα το κάνεις έτσι, θα το κάνεις αλλιώς. Είναι απλώς μία σύμπραξη, για αυτό λέγεται σύμπραξη και όχι συμβόλαιο. Είναι μεγάλη η διαφορά. 

Μου ζήτησε η Αιμιλία να σας παρουσιάσω την Φιλαδέλφεια, όπου κάναμε μία ευρυζωνική τοποθέτηση με YFAI, με βάση μία σύμπραξη και μετά θα βγάλουμε μερικά συμπεράσματα. 

Θα σας δείξω μερικά slides της φίλης μου Νταϊάνα Μέρφ, η οποία είναι Chief Information Officer της Φιλαδέλφειας και αρχίζει η Νταϊάνα και λέει κατευθείαν ότι ο στόχος της Φιλαδέλφειας είναι να γίνουν μία ασύρματη πόλη και βλέπετε την λέξη partnership και είναι στον στόχο της Φιλαδέλφειας. Αυτή η παράγραφος γράφτηκε το 2002-2003. 

Κοιτάξτε επίσης κάτω ότι η Φιλαδέλφεια αποφάσισε ότι θέλει μία ευρυζωνική τεχνολογία, αλλά χωρίς να πληρώσει η πόλη τίποτα. Ήταν μία από τις βάσεις, ότι η πόλη δεν θα πληρώσει για αυτήν την ευρυζωνική τεχνολογία. 

Πώς το έκαναν; Η Νταϊάνα Μέρφ, η οποία είναι επικεφαλής της τεχνολογίας για την πόλη της Φιλαδέλφειας, αποφάσισε να βρει μία τεχνολογία που να πιάσει το όραμα του Δημάρχου κυρίου Στρίκτ, της Φιλαδέλφειας, όχι ανάποδα, δεν πήγε στον κύριο Στρίκτ και του είπε να κάνουμε μία τεχνολογία, αλλά του είπε: «Ποιο είναι το όραμά σου Δήμαρχε, για την πόλη μας;» και ο Δήμαρχος είπε: «Θέλω να υπάρχει internet φτηνό για όλους τους κατοίκους και αυτήν την στιγμή δεν είναι φτηνό.» Η Νταϊάνα είπε ας κάνουμε μία YFAI application, ευρυζωνική και να το φτιάξουμε με τέτοιον τρόπο με μία σύμπραξη με τον ιδιωτικό τομέα ώστε να μην κοστίσει καθόλου στην πόλη. 

Το πιο σημαντικό είναι το τελευταίο, ότι χρειάστηκε να δημιουργήσουν ένα σχέδιο της δουλειάς. Όχι της μηχανικής δουλειάς, όχι της ηλεκτρονικής δουλειάς, αλλά της δουλειάς που θα βγει μετά. Ποιος θα πάρει τα οφέλη από αυτήν την ευρυζωνική τεχνολογία και αυτό το business plan το έκαναν έναν χρόνο πριν αρχίσουν την δουλειά και υπάρχει στο διαδίκτυο αν θέλετε το κατεβάσετε, να το διαβάσετε με την ηρεμία σας: Wireless Philadelphia – Business Plan.  
Το πιο σημαντικό από αυτό, είναι ότι στο ίδιο το business plan αναφέρθηκε η Φιλαδέλφεια ότι υπάρχουν τουλάχιστον έξι μοντέλα. Αν θυμηθείτε κάτι από αυτήν την παρουσίαση, θα θυμηθείτε ότι δεν υπάρχει ένα, το πιο καλό μοντέλο για να δημιουργούμε διάφορα ασύρματα στις πόλεις. Υπάρχουν πολλαπλά μοντέλα. Το πρώτο μοντέλο είναι ότι η πόλη η ίδια θα χρηματοδοτήσει αυτό το δίκτυο και έτσι έγινε στο Τέξας που σας αναφέρθηκα χθες. Η πόλη η ίδια έβαλε έξι εκατομμύρια δολάρια για να δημιουργήσει αυτό το σύστημα επειδή ήξερε ότι θα σώσει πολλά λεφτά, είκοσι εκατομμύρια, στην πλευρά. Υπάρχει το μοντέλο όπου η πόλη έχει το δίκτυο, αλλά το δίνει σε έναν ιδιωτικό οργανισμό για να το τρέξει, ας το πούμε έτσι και να δημιουργήσει διάφορες οικονομικές προϋποθέσεις και τα λοιπά. 

Έξι μοντέλα, το κάθε ένα από αυτά μπορούμε να το βρούμε σε πολλές πόλεις στην Ευρώπη, στην Νότιο Αμερική, στον Καναδά, στην Αμερική. Λοιπόν, δεν είναι ένα το μοντέλο, είναι πολλαπλά τα μοντέλα. 

Στην Φιλαδέλφεια ποιο μοντέλο βρήκαν; Βρήκαν το μοντέλο του ότι ο ιδιωτικός φορέας, τον Οκτώβριο του 2005, μία μεγάλη εταιρεία η οποία λέγεται Earthlink, μπήκε μετά από έναν διαγωνισμό ανοικτό και είπε ότι εμείς θα δώσουμε τα λεφτά για να δημιουργήσουμε το δίκτυο αυτό του YFAI, ο οργανισμός ο ιδιωτικός θα του ανήκει το δίκτυο και θα κάνει όλα αυτά που βλέπετε εκεί, καθημερινές προσβάσεις για το διαδίκτυο, 10 δολάρια για τους κατοίκους της Φιλαδέλφεια, 20 δολάρια ίσως για αυτούς που έχουν λεφτά και μπορούν να τα πληρώσουν, θα γίνει λοιπόν κάποιος διαχωρισμός και η Φιλαδέλφεια η ίδια έφτιαξε μία εταιρεία, ας το πούμε έτσι, ανώνυμη εταιρεία, η οποία να βλέπει και να δίνει οδηγίες στην εταιρία Earthlink.

Να σας θυμίσω όμως ότι στον χώρο του (…), το μοντέλο είναι εντελώς διαφορετικό. Στο (…) πλήρωσε η ίδια η πόλη για το δίκτυο και τώρα έχει αρχίσει και κοιτάζει να δημιουργήσει πέντε με δέκα συμπράξεις με ιδιωτικούς φορείς οι οποίοι να μπορέσουν να βγάλουν και αυτοί λεφτά από την αρχική επένδυση της πόλης σε αυτό το δίκτυο. 

Λοιπόν, βλέπουμε ότι οι συμπράξεις υπάρχουν σε πολλά επίπεδα σε αυτό το θέμα της ευρυζωνικής τεχνολογίας. Αυτά τα έχουν πει και οι προηγούμενοι ομιλητές και έτσι δεν θα τα πω εγώ. Απλώς σας υποδεικνύω ότι αν είμαι εγώ ένας ιδιώτης, μπορώ να κτίσω το δίκτυο, μπορώ να βοηθήσω το δίκτυο να δουλέψει σωστά και μπορώ επίσης να δουλέψω με εφαρμογές πάνω στο δίκτυο, χωρίς να ξέρω καν τι μου γίνεται από κάτω στο δίκτυο το ίδιο. 

Τέσσερις σκέψεις ήθελα να σας αφήσω και τελειώνω. Από την μία μεριά συνήθως οι συμπράξεις των πόλεων με τον ιδιωτικό φορέα, γίνονται με τέτοιον τρόπο ώστε να υπάρχει μία κάποια ισοπέδωση των δυναμικοτήτων και του πως μπορείς να ζητήσεις από έναν ιδιωτικό φορέα να κάνει την ίδια δουλειά με κάποιον άλλο. Αυτή η οριζοντιοποίηση των δυνάμεων του ιδιωτικού φορέα είναι πολύ σημαντικό. 

Το δεύτερο είναι ότι οικονομικά και από άποψη του ανθρώπινου κεφαλαίου, οι συμπράξεις είναι μία πολύ πετυχημένη μορφή για να ενδυναμώσει τους ΟΤΑ, ιδίως στο επίπεδο του ανθρώπινου κεφαλαίου και ακούσαμε λίγο από αυτά και από τους προηγούμενους ομιλητές. 

Επειδή είναι η τελευταία φορά που σας βλέπω και σας λέω κάτι, ήθελα επίσης να σας πω ότι εγώ λίγο φοβήθηκα με τους αριθμούς που άκουσα. Λέμε εδώ για τεχνολογίες πληροφορικής και τεχνολογιών, αλλά στην Ελλάδα υπάρχει μόνο 1%-2% προσβάσεις ευρυζωνικές και αν πούμε και την τηλεφωνική πρόσβαση, ίσως φτάνουμε στο 20%. Μα με 20% δεν φτάνει ο όγκος για να πούμε ότι θα κάνουμε e-government. Δηλαδή η προτεραιότητα πρέπει να δοθεί στην εκπαίδευση του πολίτη και στην παροχή των διαφόρων computer και τα λοιπά, ώστε αυτός ο αριθμός, το 20%, να γίνει 40, 50 ή 60%, διότι δεν μπορείς να κάνεις ηλεκτρονική κυβέρνηση με 20% των πολιτών. Είναι αδύνατο, δεν πιάνει. Χρειάζεσαι έναν όγκο, μία μάζα αρχική και έτσι οπωσδήποτε ξέρω ότι στα συμπεράσματα αυτού του Συνεδρίου θα μιλήσετε λίγο για το πόσο σημαντικό είναι η εκπαίδευση και των πολιτών, του Δημάρχου, των υπαλλήλων των ΟΤΑ και να θυμάστε τι σας είπα χθες, ότι η τεχνολογία δεν είναι κάτι που υποστηρίζουμε γιατί είναι τεχνολογία, αλλά επειδή θα μας φτιάξει μία πιο καλή πόλη, μια πιο καλή κυβέρνηση.

Επίσης, ήθελα να σας υπενθυμίσω ότι στο Μπιλμπάο στην Ισπανία πολλοί Δήμαρχοι από όλον τον κόσμο μαζεύτηκαν και αποφάσισαν να υποστηρίξουν αυτήν την ευρυζωνική τεχνολογία με συμπράξεις και φτιάξαμε ένα έγγραφο το οποίο δώσαμε στα Ηνωμένα Έθνη και ελπίζουμε ότι σιγά-σιγά από τα Ηνωμένα Έθνη θα κατέβει ίσως στις διάφορες εθνικές ομάδες, η δυναμικότητα των ευρυζωνικών τεχνολογιών και των συμπράξεων. 

Αυτά ήθελα να σας πω και να σας ευχηθώ καλή τύχη, γιατί το θέμα είναι  σωστό αλλά ο δρόμος θα είναι λίγο δύσκολος. Καλή τύχη. 

ΠΡΟΕΔΡΕΙΟ: Ευχαριστούμε τον κύριο Τορέγκα για την ανάλυση των εμπειριών της Αμερικής, αλλά και τις εύστοχες παρατηρήσεις του σε πολύ σοβαρά ζητήματα που είναι στον προβληματισμό μας και τέθηκαν και στο Συνέδριο. 


Ο λόγος στον κύριο Πέτρο Καβασάλη, Διευθυντή του ATLANTIS GROUP στο Πανεπιστήμιο Κρήτης, για να παρουσιάσει εναλλακτικά επιχειρηματικά μοντέλα για ανάπτυξη ασυρμάτων δικτύων στους Δήμους.

Π. ΚΑΒΑΣΑΛΗΣ: Ευχαριστώ πολύ κύριε Πρόεδρε. Θα κάνω μία πτήση από την Φιλαδέλφεια στον Δήμο Χερσονήσου του Νομού Ηρακλείου της Κρήτης και μέσα από μία προσπάθεια να δημιουργήσουμε ένα ασύρματο δίκτυο, ασύρματο ευρυζωνικό δίκτυο, θα ξανά βάλω όλα αυτά τα πράγματα που θέσατε σε ένα πνεύμα πιο ελληνικό, σε μια διάσταση μικρή. Όλα αυτά που θα πω ίσως δεν αφορούν τους μεγάλους Δήμους, την Αθήνα, την Θεσσαλονίκη, την Πάτρα, αφορούν τους πολλούς, μα πάρα πολλούς μικρούς ελληνικούς Δήμους και θα βγάλω μερικά συμπεράσματα για το πώς αυτές οι επενδύσεις στην τεχνολογία και οι συμπράξεις συναντώνται από ένα σημείο και μετά. 


Χωρίς αμφιβολία, τα ασύρματα δημοτικά δίκτυα ήταν σε αυτό το Συνέδριο ένα θέμα σταρ, το ακούσαμε πολλές φορές. Δεν είναι τυχαίο. Είναι ένα θέμα που απασχολεί όλον τον κόσμο. Απασχολεί κατεξοχήν της αμερικανικές πόλεις και τις απασχολεί – δεν μας τα είπε όλα ο κύριος Τορέγκα, μπορεί να μας τα πει αργότερα – με έναν τρόπο που δημιουργεί πάθη, πολλά πάθη. Υπάρχουν κάποιοι που θέλουν πολύ οι Δήμοι και κάποιοι που δεν θέλουν πολύ και αυτοί είναι οι (…). Αρχίζει και απασχολεί στην Ευρώπη πολλούς, αρχίζει και απασχολεί στην Ελλάδα από ότι είδαμε και πρέπει να αποφασίσουμε γρήγορα ότι αυτή η υπόθεση δεν είναι για τους άλλους, είναι και για εμάς. 


Το δεύτερο πράγμα που θα πω πολύ σύντομα, είναι ότι αυτή ιστορία είναι μία ενδιαφέρουσα ιστορία που έχει ομπρέλες, πλέγματα και άλλα πράγματα. Έτσι λοιπόν θα σας μιλήσω για το δίκτυο του Δήμου Χερσονήσου και θα καταλήξω στα επιχειρηματικά μοντέλα που συναντά κανείς μπροστά του όταν αρχίζει και ασχολείται με αυτό το παιχνίδι. 


Τι είναι αυτό το παιχνίδι. Όταν πρωτοσυζητήσαμε με τον Δήμο Χερσονήσου, κατάλαβα ότι οι Δήμοι κάνουν αρκετά πράγματα που λέγονται δίκτυα. Δεν λέγονται ασύρματα δίκτυα ή ηλεκτρονικά δίκτυα, αλλά κάνουν δίκτυα. Κάνουν νερό, κάνουν φώτα στους δρόμους, κάνουν φανάρια στις διασταυρώσεις, περισυλλέγουν σκουπίδια που και αυτό είναι επίσης ένα πρόβλημα δικτύου γιατί πρέπει να λειτουργεί ένα δίκτυο σωστά και πολλές φορές για να κάνουν όλα αυτά τα πράγματα χρησιμοποιούν, δημιουργούν, αναπτύσσουν βαριές υποδομές, πολύ βαριές υποδομές, πολύ πιο βαριές υποδομές από ένα ασύρματο δημοτικό δίκτυο. Όταν είδα έναν βιολογικό καθαρισμό στην πράξη, έμεινα έκπληκτος. 


Λοιπόν, το θέμα εδώ είναι να κάνουμε συν ένα και αυτό το συν ένα λέγεται ασύρματο δημοτικό δίκτυο και η πιο απλή μορφή είναι μία κεραία ψηλή η οποία φωτίζει, δίνει internet χαμηλά. 


Τι είναι ένα ασύρματο δημοτικό δίκτυο. Είναι μία μηχανή που παίρνει το internet. Το internet είναι μία μεγάλη λεωφόρος και μοιράζει το internet σε μικρά κομμάτια για να μπορούν να το παίρνουν οι δημότες και για να κάνει αυτήν την δουλειά το ασύρματο δημοτικό δίκτυο, οι Δήμοι βάζουν αυτές τις μικρές κεραίες που βλέπετε δεξιά στο σχήμα. Είναι πολύ μικρές, δεν πρόκειται να ενοχλήσουν κανέναν από εσάς, δεν πρόκειται να ενοχλήσουν ωραία κτίρια που ενδεχομένως έχετε στους Δήμους και κυρίως δεν πρόκειται να ενοχλήσουν την υγεία των συμπολιτών μας. Σίγουρο, μην το συζητήσουμε σήμερα, είναι σίγουρο. 


Αυτή η μηχανή που δημιουργούμε, είναι μία πολύπλοκη μηχανή. Είναι μία μηχανή που ενσωματώνει όλες τις καινούργιες τεχνολογίες του internet. Το internet γεννήθηκε στην δεκαετία του ’90 μαζί με το κινητό τηλέφωνο, σας υπόσχομαι ότι η δεκαετία 2000-2010 θα είναι το ασύρματο internet. 


Αυτή η μηχανή έχει ακόμα ένα ενδιαφέρον. Εδώ σχεδιάζουμε μία μηχανή τέλεια. Είναι μία μηχανή η οποία χρησιμοποιεί τις πιο καλές τεχνολογίες, τις πιο τελευταίες τεχνολογίες, που λέγονται τεχνολογίες πλέγματος. Μπορεί να σκεφτεί κανείς πολλές εκδοχές της μηχανής αυτής, σε πολλά κόστη και κυρίως μπορεί να σκεφτεί κάτι που είναι πάρα πολύ ενδιαφέρον, να ξεκινήσει από ένα μικρό και να πάει σε ένα πολύ μεγάλο και αυτό είναι σημαντικό που το λέω διότι αυτές οι τεχνολογίες δεν αφορούν μόνο τον κόσμο της υψηλής ανάπτυξης. Δεν αφορούν την Φιλαδέλφεια, δεν αφορούν την Νέα Υόρκη, δεν αφορούν την Καλιφόρνια. Αφορούν και τις χώρες του τρίτου κόσμου που ενδιαφέρονται πάρα πολύ για αυτές τις τεχνολογίες και προφανώς αφορούν πολύ περισσότερο τις ευρωπαϊκές πόλεις και τους Δήμους της χώρας μας. 


Το ότι δεν συμβαίνει μόνο στις Ηνωμένες Πολιτείες, υπάρχουν πολλά παραδείγματα που δημιουργούνται αυτήν την στιγμή στην Ευρώπη. Το Αμβούργο είναι το πιο ενδιαφέρον παράδειγμα, διότι ο Δήμος έχει κάνει μία σύμπραξη με χορηγούς, με άλλους και οι επιχειρήσεις που συμμετέχουν στο πρόγραμμα χρηματοδοτούνται επίσης και για την απόκτηση ενός υπολογιστή. Κρατήστε το αυτό, φαίνεται ότι είναι μία σημαντική υπόθεση και πολλές φορές ειδικά σε ευρωπαϊκές χώρες, εκεί που το internet και οι υπολογιστές δεν έχουν μεγάλη διάχυση, πηγαίνει μαζί. 


Γιατί δεν είναι μόνο για αυτούς. Δεν είναι μόνο για αυτούς αλλά είναι και για εμάς διότι πολλοί Δήμοι μέσα από την 84, μέσα από την 105, αυτοί είναι μαγικοί αριθμοί που ξέρουν όλοι οι Δήμοι διότι είναι ο τρόπος που το ελληνικό κράτος και η Ευρωπαϊκή Ένωση δίνουν χρήματα στους Δήμους, έχουν πάρει χρήματα για να αναπτύξουν τέτοιου είδους projects. Μπράβο λοιπόν στην ΤΕΔΚ Καβάλας και στην ΤΕΔΚ Κοζάνης που έμαθα χθες ότι έχουν κάνει μία εξαιρετική δουλειά και πρέπει όλοι να πάμε να την δούμε για το πώς έχει γίνει, μπράβο στα Τρίκαλα. Νομίζω πως μέσα από τα έργα που οι Δήμοι αναλαμβάνουν στα πλαίσια της πρόσκλησης 105, μπορούν να δημιουργήσουν μία υποδομή που μπορεί μετά λίγο οπορτουνιστικά να την χρησιμοποιήσουν για να δώσουν internet στους κατοίκους. Πού να δώσουν internet; Να δώσουν εκεί που δεν πηγαίνει το DSL, αλλά επίσης να δώσουν internet και εκεί που πηγαίνει το DSL, είτε γιατί το DSL είναι ακριβό, είτε γιατί το DSL δεν είναι η μόνη τεχνολογία πρόσβασης στο internet. Αναπτύσσονται νέες τεχνολογίες πρόσβασης στο internet και δεν υπάρχει κανένας λόγος να μείνει κανείς στις τεχνολογίες DSL. 

Γιατί; Ποιοι είναι οι λόγοι; Βρήκαμε ότι υπάρχουν πολλοί σοβαροί λόγοι για τους Δήμους, τις τοπικές κοινωνίες, να μπουν σε αυτό το παιχνίδι. Ο πρώτος λόγος είναι ότι ενισχύεται η ανάπτυξη και έχουμε στατιστικά στοιχεία από την Αμερική, επτά-οκτώ χρόνια τώρα, που λένε ότι οι επενδύσεις στην ευρυζωνικότητα ενισχύουν την ανάπτυξη. Σίγουρο. 

Ο δεύτερος λόγος είναι ότι δίνουν έναν δυναμισμό. Αυτές οι επενδύσεις δίνουν σε μία πόλη, σε έναν Δήμο, έναν δυναμισμό και έναν οικονομικό δυναμισμό. Μικρές εταιρίες, μεγαλύτερες εταιρίες, αισθάνονται πιο άνετα να εγκατασταθούν σε αυτήν την πόλη, σε αυτόν τον Δήμο, διότι βρίσκουν αυτές τις δυνατότητες. 

Το τρίτο. Αν όλα αυτά δεν σας πείθουν, πρέπει να σας πω ότι αφορούν μερικούς ψηφοφόρους. Αφορούν ψηφοφόρους νεαρών ηλικιών και όχι μόνο νεαρών ηλικιών, αλλά σίγουρα αφορούν αυτούς και επειδή οι εκλογές παίζονται σε λίγους ψήφους, νομίζω ότι πρέπει να το σκεφτούμε. 

Ποιο είναι το θέμα. Πάμε τώρα ένα επίπεδο πιο πάνω, που δεν είναι οι Δήμοι και είναι η πολιτική που κάνουμε για αυτά τα θέματα, είναι η ΚΕΔΚΕ και είναι η Πολιτεία. Το θέμα είναι πως ότι και να κάνουμε στην Ελλάδα, το ποσοστό της ευρυζωνικότητας είναι χαμηλό. Νομίζω ότι το είπατε πάρα πολύ σωστά κύριε Τορέγκα, το ποσοστό της ευρυζωνικότητας είναι χαμηλό. 

Αυτές είναι οι εκτιμήσεις όχι μίας δημόσιας αρχής, αλλά του (…). Τις εμπιστεύομαι αρκετά. Το 2010 θα υπάρχουν 17% των νοικοκυριών με broad band σύνδεση. Δείτε τους άλλους αριθμούς, δείτε ότι στην Πορτογαλία την ίδια στιγμή θα είναι 34 ή 35%. Αυτό σημαίνει πως ότι και να κάνουμε, όσο και να προσπαθήσουμε μέσα από τους κλασικούς δρόμους δημιουργίας ευρυζωνικών συνδέσεων, δεν φτάνει. Χρειάζεται να πάμε ένα βήμα παραπέρα και ίσως ανοίγεται ένας δρόμος για την ΚΕΔΚΕ να παίξει αυτόν τον ρόλο του καταλύτη με αυτές της μικρού κόστους επενδύσεις, είναι μικρού κόστους επενδύσεις, για να προωθήσει την ευρυζωνικότητα. 

Πώς γίνεται η δουλειά, αρχίζουμε να καταλαβαίνουμε. Η πρώτη αριστερά εικόνα μας λέει ότι πιάνει κανένας μία ομπρέλα, σαν τις ομπρέλες που βλέπουμε στην παραλία, αυτή η ομπρέλα σηκώνεται ψηλά και αρχίζει να δίνει connectivity στην γύρω περιοχή. Αυτά θα σας τα πουν οι τεχνικοί σας ότι λέγονται hot spots και αυτά τα hot spots, φτιάξτε πολλά, μην τα συνδέσετε καταρχήν μεταξύ τους. Αυτός είναι ο πιο απλός τρόπος. 

Υπάρχουν όμως και πιο ενδιαφέροντες τρόποι, πιο ελεγχόμενοι, όπου μπορούμε να φτιάξουμε ένα δίκτυο και σε αυτό το δίκτυο μπορούμε να χρησιμοποιήσουμε καινούργιες τεχνολογίες που είναι λίγο διαβολικές γιατί αυτές οι τεχνολογίες ανατρέπουν αυτό που νομίζαμε. Μέχρι στιγμής νομίζαμε ότι όταν έχουμε ένα αγαθό όπως η χωρητικότητα και μαζευόμαστε πολλοί, το καταναλώνουμε και δεν μένει τίποτα. Λοιπόν, με αυτές τις τεχνολογίες τα πράγματα είναι κάπως διαφορετικά και θα δείτε ότι αυτή η διαφορετικότητα ευνοεί πάρα πολύ τους Δήμους. 

Με αυτές τις τεχνολογίες, κάθε κόμβος που προστίθεται, προσφέρει στην λειτουργία του δικτύου, δεν του απορροφά χωρητικότητα και αυτό είναι ενδιαφέρον και αυτό δείχνει την τεχνολογική δυναμική. Είμαστε σε έναν χώρο πειραματισμού και νομίζω ότι πρέπει να προχωρήσουμε σε αυτό. 

Τι κάναμε στην Χερσόνησο. Ο Δήμαρχος είχε στόχους. Το πρώτο πράγμα που ήθελε ο Δήμαρχος ήταν να συνδέσει. Στο σημείο ένα είναι το Δημαρχείο. Είναι σε ένα αμφιθεατρικό σημείο, βλέπει το σημείο επτά που είναι η παραλία. Η πόλη είναι στο επτά. Το κέντρο της πόλης. Αυτό που ξέρουμε όλοι, ο λιμένας Χερσονήσου. Ήθελε όμως πρώτα από όλα να συνδέσει την ορεινή Χερσόνησο. Η ορεινή Χερσόνησος είναι το δύο και το τρία. Είναι κάτι χωριά που έχουν τουρισμό, που έχουν κατοίκους. Σε λίγο καιρό και τα παιδιά δέκα ετών θα μπορούν να παίξουν με το internet. Εκτός από αυτό το πρόβλημα, μας έβαλε και άλλα προβλήματα. Έπρεπε να ενώσουμε το πέντε με το έξι, ένα πρόβλημα που το έχετε σίγουρα όλοι. Στο πέντε είναι η Δημοτική Επιχείρηση Ύδρευσης και στο έξι είναι ο Βιολογικός Καθαρισμός και αυτοί ανταλλάσσουν data μεταξύ τους και ο τρόπος που ανταλλάσσουν data αυτήν την στιγμή, είναι να στέλνει ο ένας στον άλλον μία δισκέτα. Αυτά είναι πολλά data και χρειάζεται να είναι σε συνεχή επικοινωνία. 


Έτσι λοιπόν, το δίκτυο καλύπτει όλες αυτές τις ανάγκες, καλύπτει τις ανάγκες επικοινωνίας των δημοτικών κτιρίων, αλλά καλύπτει, αυτός είναι ο σχεδιασμός, να επεκταθεί και στην καρδιά του λιμένα Χερσονήσου, εκεί που βρίσκονται οι επιχειρήσεις, να επεκταθεί προς τα ξενοδοχεία, να συνεργαστεί με τα ξενοδοχεία, έτσι ώστε να δώσει internet connectivity στις επιχειρήσεις και στους δημότες. 


Κοιτάξτε όμως, από την στιγμή που μπαίνουμε σε αυτό το παιχνίδι, τα πράγματα δεν είναι χωρίς κόστος. Είμαστε στο χαμηλό κόστος, αλλά δεν είναι χωρίς κόστος. 


Υπάρχει κόστος κατασκευής. Αυτό πολλοί το έχουν βρει. Είναι κάτι που μπορεί να το πληρώσουν οι ευρωπαϊκές επενδύσεις. Υπάρχει κόστος λειτουργίας. Μία πρώτη εκτίμηση για το κόστος λειτουργίας ενός δικτύου σαν αυτό του Δήμου Χερσονήσου, είναι αυτό, αλλά είναι μία πολύ πρώτη εκτίμηση. Μπορεί να είναι μεγαλύτερο. Πρέπει κανείς να είναι πολύ προσεκτικός και κυρίως υπάρχει κόστος επέκτασης και ανανέωσης του εξοπλισμού. 


Τι κάνουμε; Δημοτικά τέλη; Κανένας δεν είναι άνετος όταν του θέτεις αυτήν την ερώτηση. Συνδρομή; Οι δημότες να πληρώνουν; Πρέπει να μάθουμε ότι αυτού του είδους η δραστηριότητα θα καταλήξει σε αυτό, οι δημότες θα πληρώνουν. Τώρα, ποιοι δημότες; Όχι όλοι οι δημότες; Ποιοι θα πληρώνουν; Πόσο θα πληρώνουν οι μεν και οι δε; Αυτό το μοντέλο της Φιλαδέλφειας, είναι ένα μοντέλο το οποίο δεν είναι μόνο στην Φιλαδέλφεια. Είναι ένα μοντέλο που δοκιμάζουν τώρα και στο Ντίσελντορφ και καταλαβαίνετε ότι είναι ένα λογικό μοντέλο. Εσείς ξέρετε καλύτερα από οποιονδήποτε άλλο ποιοι είναι οι δημότες που πρέπει να πληρώσουν λιγότερο ή περισσότερο. 


Η διαφήμιση, μην το πιστεύετε, επειδή ακούγονται διάφοροι που προαναγγέλλουν έσοδα για τους Δήμους, μην πιαστεί κανείς θύμα σε αυτές τις φήμες. Η διαφήμιση δεν θα πληρώσει, τουλάχιστον δεν θα πληρώσει στην αρχή.


Βιωσιμότητα; Η οργάνωση της λειτουργίας του δικτύου, δηλαδή αυτό που λέμε business models, οι συμπράξεις είναι ένα από αυτό και το momentum της βιωσιμότητας να μπορέσει κανένας να προσελκύσει ιδιωτικά κεφάλαια και όχι μόνο ιδιωτικά κεφάλαια, προσέξτε λίγο, τεχνογνωσία. 


Έκανα έναν πίνακα για να κάνω μία περίληψη, μία συμπύκνωση αυτών των μοντέλων που ακούσαμε χθες. Ο Δήμαρχος Τρικκαίων έδωσε μερικά, ένας άλλος σημερινός ομιλητής μέσα από την εμπειρία του έβγαλε κάποια άλλα, ο κύριος Τορέγκα μας έδωσε επίσης μία ιδέα σε μία άλλη κλίμακα. 


Έτσι όπως βλέπουμε τα πράγματα σε μία μικρή κλίμακα, που είναι η κλίμακα του Δήμου Χερσονήσου, που όμως είναι από ότι κατάλαβα χθες περισσότερο από τον μέσο όρο των ελληνικών Δήμων, οι λύσεις είναι αρκετές και ίσως μπορεί να πάει κανείς προοδευτικά. Μια πρώτη λύση είναι ότι ο Δήμος έχει την ιδιοκτησία και την λειτουργία. Αυτήν την αναθέτει σε μια αναπτυξιακή εταιρία ή σε μία νέα μεικτή εταιρία στην οποία μπορεί να προσελκύσει ιδιωτικές επενδύσεις. Τι ιδιωτικές επενδύσεις; Μην φαντάζεστε ότι θα έρθει ο ΟΤΕ ή η ΟΤΕΝΕΤ στον Δήμο Χερσονήσου για να επενδύσει. Μικρές ιδιωτικές επενδύσεις, ενδεχομένως από μικρές εταιρίες πληροφορικής της περιοχής που θα ενδιαφερθούν να συμμετέχουν σε αυτό το μοντέλο. Αυτό είναι ίσως πιο πιθανό. Μπορεί να μην είναι επενδύσεις σε κεφάλαιο, μπορεί να είναι επενδύσεις στην τεχνογνωσία. Πολύ σημαντικό. 


Δεύτερο μοντέλο. Ο Δήμος έχει την ιδιοκτησία, ιδιωτικά κεφάλαια αναλαμβάνουν την λειτουργία. Αυτό λέγεται στην γλώσσα που μιλάμε εμείς reselling, κάποιος ξανά πουλά κάτι. Ο reseller λοιπόν, αυτός που ο Δήμος του αναθέτει να πουλά το δίκτυό του στους δημότες, το κάνει στο όνομα του Δήμου και ο Δήμος ελέγχει τις τιμές. Είναι ένα μοντέλο το οποίο μπορεί να λειτουργήσει όχι πολύ δύσκολα. 


Θέλετε και μια παραλλαγή αυτού του μοντέλου; Αυτό είναι πιο πολύπλοκο. Εκεί έρχονται οι συμπράξεις δημοσίου και ιδιωτικού τομέα. Τώρα όμως, πως θα φέρουμε τις συμπράξεις ιδιωτικού τομέα που είναι στο Υπουργείο Εθνικής Οικονομίας και που αφορούν εκατομμύρια ευρώ, πως θα φέρουμε αυτές τις συμπράξεις ιδιωτικού τομέα σε αυτήν την μικρή κλίμακα; Πρέπει το Υπουργείο Εθνικής Οικονομίας να δει και αυτήν την διάσταση, που είναι μικρή διάσταση, όχι τόσο μεγάλη διάσταση. Πώς θα φέρουμε αυτές τις συμπράξεις; Πώς θα φέρουμε ένα μοντέλο Αττικής Οδού, για την συνεργασία Δήμων και ιδιωτικών επιχειρήσεων στο τοπικό επίπεδο; Βεβαίως, μπορούμε να ανέβουμε ένα επίπεδο και να πάμε στο επίπεδο της ΤΕΔΚ και να ενισχύσουμε αυτήν την δυνατότητα  συνεργασίας, αλλά πρέπει να φέρουμε αυτές τις συμπράξεις σε τοπικό επίπεδο. Αλλιώς, για να συνεργαστεί ο Δήμαρχος Χερσονήσου με τα διπλανά ξενοδοχεία που ενδεχομένως ενδιαφέρονται για να επενδύσουν σε αυτήν την υπόθεση και να πρέπει να πάει στο Υπουργείο Εθνικής Οικονομίας για να κλείσει αυτήν την συνεργασία, δεν είναι πολύ παραγωγικό.


Υπάρχουν και άλλοι τρόποι πολύ πιο δυναμικοί αν θέλει κανείς, πολύ πιο επιθετικοί. Αναθέτει όλο το δίκτυο, αυτό που είπατε BOO, σε μία ιδιωτική εταιρία η οποία αναλαμβάνει να το κτίσει, να το αναπτύξει, να το συντηρήσει και να δώσει την υπηρεσία στους δημότες. Είναι ένα μοντέλο που ας πούμε το ονομάζω τώρα για λόγους απλότητα για να φύγουν αυτά τα BOO που μιλούν οι δικηγόροι, το ονομάζω franchising. Είναι ένα μοντέλο που εύκολα μπορεί να δουλέψει και αυτό. 


Με λίγα λόγια, υπάρχουν δυνατότητες, αρκεί να δουλέψει κανείς, η ΚΕΔΚΕ και η Πολιτεία, η κυβέρνηση, στο επίπεδο της τυποποίησης αυτών των δυνατοτήτων, γιατί το να λέμε γενικά δυνατότητες αυτό δεν σημαίνει τίποτα. Πρέπει να τυποποιήσουμε αυτά τα πράγματα για να βοηθήσουν τους Δήμους και νομίζω πως είναι πολύ σημαντικό μέσα από την εμπειρία των Δήμων, η ΚΕΔΚΕ να προτείνει τέτοιου είδους τυποποιημένες συνεργασίες και το δεύτερο, αυτό όμως είναι θέμα για μία άλλη ομιλία, σε λίγο ελπίζω ότι όλοι μαζί θα ζητάμε περισσότερο ελεύθερο φάσμα από αυτούς που έχουν το φάσμα και το καταναλώνουν χωρίς βούληση, κυρίως από την τηλεόραση. Πρέπει να σας πω ότι με αυτήν την ιστορία μπαίνετε σε άλλα χωράφια, που είναι στα χωράφια της αστυνομίας και της τηλεόρασης που έχουν πολύ φάσμα και το σπαταλούν και σε λίγο θα πρέπει να σκεφτούμε πως θα εξοικονομήσουμε από αυτήν την σπατάλη φάσμα για να το χρησιμοποιήσουν οι Δήμοι για να δίνουν internet connectivity στους πολίτες τους. 


Σας ευχαριστώ πάρα πολύ.

ΠΡΟΕΔΡΕΙΟ: Ευχαριστούμε τον κύριο Πέτρο Καβασάλη για την εξαιρετικά εύστοχη υπεράσπιση μιας ιδέας που αφορά τα ασύρματα, αλλά και για την πολύ εύστοχη χρήση που μας βάζει ιδέες, μας ανοίγει δρόμους για την δουλειά μας στις συμπράξεις δημοσίου και ιδιωτικού τομέα και κύρια τα ζητήματα της υλοποίησης έργων πληροφορικής, παρέμβασή του και από τώρα τον καλούμε να πάρει μέρος σε όλη αυτήν την δουλειά που κάνουμε για να προετοιμάσουμε ορισμένα κείμενα για τις συμπράξεις. Παραδείγματος χάριν, αυτό το μοντέλο που πρότεινε, την μοντελοποίηση, προσπαθούμε σε κάποιους τομείς δημοσίων έργων να την παραγάγουμε σε πρώτη κλίμακα και να την δώσουμε στους εκπροσώπους της Αυτοδιοίκησης ούτως ώστε να έχουν μία κατευθυντήρια, μία βάση για να αντιμετωπίσουν όλα αυτά τα ζητήματα. 


Ήταν ο τελευταίος ομιλητής. Μπαίνουμε στην διαδικασία ερωτήσεων και παρεμβάσεων σε όλα αυτά τα θέματα, διότι η γκάμα των εισηγήσεων σε αυτήν την ενότητα συνέχισε ένα προβληματισμό που υπήρξε και άνοιξε καινούργια θέματα και τα εμπλούτισε με τρόπο που μας δίνει την ευκαιρία να συνεχίσουμε την κουβέντα και δεν είναι τυχαίο ότι Σάββατο απόγευμα τέτοια ώρα είναι τέτοιο το ακροατήριο. 


Παρακαλώ λοιπόν, ποιος έχει ερωτήματα, παρεμβάσεις και τα λοιπά. Παραδείγματος χάριν, δεν ξέρω αν ο κύριος Βερβενιώτης θέλει να θίξει κάποια θέματα. Δηλαδή το θέμα των κινδύνων είναι κρίσιμο για τις συμπράξεις δημοσίου και ιδιωτικού τομέα. Θεμελιώδες. Δηλαδή καθώς το αντιμετωπίζεις πρακτικά, βλέπεις ότι αποδεικνύεται από τα πιο σοβαρά. Αν θέλετε να σχολιάσετε κάτι εκεί. 

Π. ΒΕΡΒΕΝΙΩΤΗΣ: Είναι μεγάλο το θέμα της κατανομής των κινδύνων και θα χρειαστεί την υπομονή του ακροατηρίου να την βάλω στα όρια της. Τι να σας πω; Μπορούμε να πούμε πολλά για τους κινδύνους, αλλά ίσως είναι καλύτερα να το αφήσουμε.

ΣΥΝΕΔΡΟΣ: (εκτός μικροφώνου)

ΠΡΟΕΔΡΕΙΟ: Υπάρχει τέτοιο θέμα, το έχουμε αντιμετωπίσει πρακτικά με τα parking. Δηλαδή γίνεται μέσα από μία σύμπραξη άλλης μορφής parking, εκεί μία ρήτρα που πρέπει λογικά να ενσωματωθεί στην σύμβαση είναι ο Δήμος να αστυνομεύει τον χώρο παραδείγματος χάριν. Δηλαδή να δίνει την δυνατότητα αυτό το έσοδο το κρίσιμο για την συγκεκριμένη επιχείρηση να πραγματοποιείται.

ΣΥΝΕΔΡΟΣ: Επειδή αναφέρθηκαν δύο-τρία θέματα, θα ήθελα να τα ξανά θίξω. Αναφέρθηκαν πολλοί, ο κύριος Βερβενιώτης αναλυτικά αναφέρθηκε στον νόμο και στα διάφορα άρθρα του, δεν αναφέραμε όμως και νομίζω θα πρέπει να ειπωθούν κάποιοι κλειστοί χρόνοι που θέτει, άρα επιταχύνει όλες τις διαδικασίες. Παραδείγματος χάριν, όταν ζητά ο δημόσιος φορέας να κάνει αίτηση υπαγωγής, αυτό θα πρέπει να γίνει σε δύο μήνες. Η απόφαση που θα πάρει η Διυπουργική Επιτροπή για να εντάξει το έργο, θα πρέπει και αυτό να γίνει μέσα σε δύο μήνες. Οι διάφορες Υπηρεσίες, η Αρχαιολογία, η άλφα και η βήτα Υπηρεσία, θα πρέπει πολύ άμεσα να απαντούν. Τουλάχιστον σε δύο μήνες σε ότι τους ζητάμε. Άρα, υπάρχει μία πολύ γρήγορη διαδικασία και αυτό νομίζω ότι είναι ένα από τα πολύ θετικά του νομοσχεδίου αυτού. 


Ένα δεύτερο θέμα που θα ήθελα να θίξω, ειπώθηκε για τι ποιότητα του έργου θα παραλάβουμε στο τέλος. Είναι και αυτό μέσα σε αυτό το νομοσχέδιο, ότι στην σύμβαση θα σκεφτούμε τι πρέπει να βάλουμε μέσα ως παραμέτρους, προδιαγραφές, κριτήρια, ώστε πραγματικά όταν ο ιδιώτης παραδώσει το έργο πάλι στο δημόσιο, αυτό να είναι σε μία υψηλή ποιότητα και κατά την συντήρηση και λειτουργία θα πρέπει να κράτα πάλι ορισμένα κριτήρια και ορισμένες προδιαγραφές ώστε το έργο να είναι καθ’ όλη την λειτουργία του, στα είκοσι, στα τριάντα χρόνια, να έχει την ποιότητα την οποία εξ αρχής είχε.


Αυτά τα δύο πράγματα ήθελα να σας πω.

ΠΡΟΕΔΡΕΙΟ: Υπάρχει άλλος; Να σας ευχαριστήσουμε με το τέλος της ενότητας αυτής και να μπούμε στο τελικό θέμα του Συνεδρίου του οποίου η συζήτηση ολοκληρώθηκε με αυτόν τον τρόπο, με την παρουσίαση των συμπερασμάτων από τον Γιάννη τον Καλογήρου, αναπληρωτή καθηγητή του Μετσόβειου Πολυτεχνείου και επιστημονικό υπεύθυνο του εργαστηρίου. 

Ι. ΚΑΛΟΓΗΡΟΥ: Η ώρα είναι προχωρημένη, αλλά για αυτούς τους γενναίους που έχουν μείνει έως τώρα, θα προσπαθήσω να συνοψίσω τα συμπεράσματα παρ’ όλο που τα τελικά συμπεράσματα με την μορφή κάποιου κειμένου προφανώς θα βγουν σε μερικές μέρες, με την έννοια ότι θέλουμε να αξιοποιήσουμε όλες τις παρουσιάσεις και παρεμβάσεις που έγιναν διότι στον χρόνο που μένει προφανώς γίνεται μία πρώτη γρήγορη επισκόπηση του τι συζητήθηκε. Όμως επειδή ακριβώς ακούστηκαν πάρα πολλά και ενδιαφέροντα πράγματα και με την ευκαιρία θέλω να ευχαριστήσω τους προσκεκλημένους μας και από την Ελλάδα και από τις άλλες ευρωπαϊκές χώρες, αλλά και τον συμπατριώτη μας από την Αμερική, γιατί ήρθαν εδώ και νομίζω ότι φώτισαν πάρα πολύ πολλά πράγματα και με χαρά είδαμε ότι πολλά από τα πράγματα που έχουν διαπιστωθεί και από εμάς και από την ΠΕΤΑ και την ΚΕΔΚΕ, βρίσκονται σε μία αναλογία με τους προβληματισμούς τουλάχιστον, σε ορισμένα σημεία ίσως και με τα επιτεύγματα γιατί νομίζω ότι δόθηκε η ευκαιρία να παρουσιαστεί και η καλή πλευρά της υπόθεσης. Προφανώς πρέπει να τρέξουμε και να τρέξουμε γρηγορότερα γιατί οι άλλοι έχουν ήδη τρέξει, αλλά από εκεί και πέρα δεν πρέπει σε καμία περίπτωση να αδικήσουμε πρωτοβουλίες που υπάρχουν και σε επίπεδο Δήμων και είδαμε Δημάρχους πολύ δραστήριους και ζωντανούς, αλλά και στην στρατιά των ανθρώπων, των νέων ανθρώπων ειδικά και αυτοί είναι η ελπίδα της Κοινωνίας της Πληροφορίας, γιατί Κοινωνία της Πληροφορίας είναι κινητοποίηση, που κάνουν ήδη πράγματα, έχουν κάνει ήδη πολλά πράγματα και μπορούν να κάνουν ακόμα περισσότερα. Πρέπει από το Συνέδριο να βγει ένα ισχυρό μήνυμα ενθάρρυνσης όλων αυτών των πρωτοβουλιών.


Νομίζω και μπαίνω κατευθείαν στα  συμπεράσματα, νομίζω το Συνέδριο αυτό είναι ένας κρίκος σε μία αλυσίδα που ξεκίνησε σε κεντρικό επίπεδο, γιατί όπως είδαμε πολλοί Δήμοι ήδη έκαναν δουλειά προηγουμένως. Με την πρωτοβουλία που πήρε η ΚΕΔΚΕ τον Οκτώβριο του 2004 να εγκαινιάσει μία διαδικασία και διαμόρφωση στρατηγικής και προώθησης πρωτοβουλιών, αλλά και εφαρμογής αυτής της στρατηγικής και με την βοήθεια και την συνεργασία την δική μας, της ομάδας του εργαστηρίου του Πολυτεχνείου που ασχολείται με αυτά τα θέματα, αλλά και με την βοήθεια της ΠΕΤΑ Α.Ε., η οποία έχει αναλάβει και ένα σημαντικό βάρος στην υποστήριξη της εφαρμογής αυτών των πραγμάτων το οποίο είναι το πιο ουσιαστικό διότι όπως όλοι συμφωνήσαμε, η υλοποίηση είναι το πιο δύσκολο πράγμα και αυτό πρέπει να στηρίξουμε. 


Λοιπόν, αυτή η διαδικασία ξεκίνησε, διαμορφώθηκε μια τεκμηριωμένη στρατηγική που την έχετε και βασικά της σημεία στο βιβλίο το οποίο μοιράστηκε σε αυτό το Συνέδριο και εκδόθηκε, αλλά πέρα από την στρατηγική αυτή, ήδη έχουν παρθεί συγκεκριμένες πρωτοβουλίες και θέλω να το τονίσω γιατί αυτό ίσως πέρασε λίγο στα ψιλά. Ήδη αυτήν την στιγμή υλοποιείται με την τεχνική υποστήριξη της ΠΕΤΑ και την επιστημονική συμβολή την δική μας και της ΠΕΤΑ, το ενιαίο διαδικτυακό περιβάλλον ΟΤΑ για την παροχή υπηρεσιών στον πολίτη και τις επιχειρήσεις, που είναι ένα έργο καινοτόμο για τα ελληνικά δεδομένα και όχι μόνο. Έχει τύχει σε κάποια συνάντηση να το παρουσιάσουμε και να αναλύσουμε την λογική του και σε ευρωπαϊκό επίπεδο και θεωρήθηκε και εκεί καινοτόμο διότι ακριβώς προσπαθεί να αξιοποιήσει ανοικτό λογισμικό, προσπαθεί να αξιοποιήσει την λογική ότι φτιάχνουμε κάτι μία φορά και το επαναξιοποιούμε πολλές φορές και αυτήν την στιγμή το έργο αυτό βρίσκεται σε διαδικασία αξιολόγησης και νομίζω και με την βοήθεια της ΠΕΤΑ και η ΚΕΔΚΕ θα προσπαθήσουμε αυτό το πράγμα να αναπτυχθεί και να μοιραστεί μετά και στους Δήμους αυτό το υλικό και που θα δώσει την δυνατότητα πραγματικά στους Δήμους να δώσουν υπηρεσίες σε μία σειρά από κρίσιμους τομείς στους πολίτες και τις επιχειρήσεις της περιοχής τους.


Βεβαίως, έχουν υποβληθεί και μία σειρά άλλες προτάσεις όπως είναι τα γεωγραφικά συστήματα πληροφοριών, που ελπίζουμε ότι θα υπάρξει μία στήριξη και από το επιχειρησιακό πρόγραμμα για την Κοινωνία της Πληροφορίας, αλλά και μια σειρά άλλες πολύ συγκεκριμένες προτάσεις. 


Αυτό πάντως που έχει σημασία και νομίζω πως τονίστηκε από όλους τους παριστάμενους, είναι το γεγονός ότι ένας φορέας, ένας μαζικός φορέας, αντιπροσωπευτικός φορέας, θεμελιώνει μία δική του στρατηγική και προσδιορίζει ένα πλαίσιο δράσης, αυτό είναι ιδιαίτερα σημαντικό για την χώρα μας γιατί συνήθως τα πάντα αναμένονται από το κεντρικό κράτος και την κεντρική διοίκηση και πολύ λίγες πρωτοβουλίες παίρνουν αυτήν την μορφή και αυτό είναι πολύ σημαντικό και στην διάρκεια του Συνεδρίου βεβαίως, δόθηκε η ευκαιρία και να κεφαλαιοποιηθεί και να καταγραφεί η εμπειρία που έχει γίνει και κυρίως και εδώ θέλω να ευχαριστήσω για μία ακόμα αφορά τους προσκεκλημένους μας, να δούμε αντίστοιχες εμπειρίες, εντυπωσιακές εμπειρίες, παραδείγματος χάριν αναφέρω τον Δήμο της Βαρκελώνης και από την Ισπανία γενικότερα που είχαμε τις παρουσιάσεις, αλλά και από τις άλλες χώρες και από την Αμερική εμπειρίες, που μπορούν να είναι πολύ χρήσιμες για την δουλειά η οποία γίνεται εδώ πέρα και νομίζω πως αυτό είναι σημαντικό, όπως είναι και σημαντική η έκκληση που διατύπωσε ο Πρόεδρος της ΚΕΔΚΕ, αλλά νομίζω και άλλοι στην συνέχεια της συζήτησης, ότι είναι καλό όλοι το τοπικοί δημοτικοί συνδυασμοί στις εκλογές που έρχονται, να βάλουν στην ατζέντα τους, ψηλά στην προτεραιότητά τους, το θέμα της αξιοποίησης των τεχνολογιών της πληροφορικής και επικοινωνιών. Νομίζω πως αν αυτό το μήνυμα περάσει και πρέπει να δοθεί και στα επίσημα πορίσματα του Συνεδρίου, θα είναι ιδιαίτερα σημαντικό διότι θα αλλάξει το επίπεδο της δημόσιας συζήτησης και στον χώρο αυτό και νομίζω ότι είναι κάτι ιδιαίτερα σημαντικό. 


Όσον αφορά την κατάσταση που υπάρχει, γιατί καλό είναι να ξεκινάμε από την ανάλυση της συγκεκριμένης κατάστασης, νομίζω ότι παρά τις σημαντικές υστερήσεις και τις δυσκολίες που υπάρχουν και τον μακρύ δρόμο που πρέπει να διανυθεί, αναδείχθηκαν πρωτοβουλίες πολύ ενδιαφέρουσες, όπως είπα και στην αρχή και σε συγκεκριμένους Δήμους, αλλά και ευρύτερες πρωτοβουλίες έργων που συνδέονται με τους Δήμους και νομίζω ότι όλες αυτές τις μέρες παρουσιάστηκαν τέτοια πράγματα και κυρίως παρουσιάστηκαν άνθρωποι που πιστεύουν σε αυτά τα πράγματα και που έχουν δουλέψει για να προχωρήσουν όλα αυτά τα πράγματα. 


Νομίζω ότι το πιο σημαντικό είναι πως δόθηκε μία εικόνα των πραγματικών δυνατοτήτων που προσφέρουν οι τεχνολογίες της πληροφορικής, του internet και των σύγχρονων επικοινωνιών, για την βελτίωση της δουλειάς των Δήμων, για την βελτίωση της λειτουργίας και της ποιότητας των αποφάσεων που παίρνουν οι Δήμοι, για την καλύτερη εξυπηρέτηση των δημοτών και των επιχειρήσεων που δραστηριοποιούνται στην περιοχή  κάθε Δήμου, για την μεγαλύτερη εμπλοκή των δημοτών στα τοπικά δρώμενα και την ενδυνάμωση του ρόλου τους τόσο στην διαμόρφωση των αποφάσεων, όσο και στον έλεγχο. Αυτό που αναφέρθηκε χθες στον Δήμο της Βαρκελώνης για το θέμα της συνευθύνης των πολιτών με την έννοια του εντοπισμού διαφόρων προβλημάτων και του μηχανισμού επίλυσης αυτών των παραπόνων, προβλημάτων και τα λοιπά, δείχνει και μία έμπρακτη on line κατά κάποιον τρόπο, συνευθύνη των πολιτών, η οποία είναι ιδιαίτερα σημαντική.


Βεβαίως, η τοπική ανάπτυξη, λέχθηκε κατά κόρον και από τις αρχικές εισηγήσεις και στην συνέχεια, ότι οι τεχνολογίες αυτές δίνουν μία ευκαιρία για την διαμόρφωση νέων πηγών ανάπτυξης, για ένα νέο μοντέλο τοπικής ανάπτυξης με άξονα τους νέους που είτε έχουν σπουδάσει τέτοια πράγματα, είτε είναι σε άλλες ειδικότητες και χρησιμοποιούν αυτά τα πράγματα, γιατί ένα μήνυμα που θέλω να περάσω είναι ότι η πληροφορική πια και το internet και οι επικοινωνίες αφορούν όλους σε διάφορα επίπεδα. Προφανώς υπάρχουν οι πολύ ειδικοί που ασχολούνται με την ανάπτυξη λογισμικού ή την ανάπτυξη διαφόρων συστημάτων, υπάρχουν αυτοί οι οποίοι είναι καλοί διαχειριστές τους και συνδέουν ικανότητας οργάνωσης και διοίκησης έργων με τις τεχνολογίες, υπάρχουν οι απαιτητικοί χρήστες, υπάρχουν οι χρήστες από άλλες περιοχές, εννοώ ειδικεύσεις επιστημονικές που τα χρησιμοποιούν, υπάρχουν οι απλοί χρήστες και υπάρχουν και ανυποψίαστοι, που όμως και αυτοί πρέπει να γίνουν χρήστες και εδώ εντοπίσαμε ότι υπάρχει χώρος μεγάλος και ο Δήμος επειδή είναι κοντά στον πολίτη μπορεί να παίξει έναν τέτοιο ρόλο, για να βάλει κομμάτια του πληθυσμού που αλλιώς δεν πρόκειται να μπουν είτε ηλικιακά κυρίως στην χώρα μας δεν θα έμπαιναν ποτέ σε αυτήν την διαδικασία, όπως επίσης και άλλες πρωτοβουλίες όπως είδαμε το ΔΙΚΤΥΩΘΕΙΤΕ και άλλες που αναφέρθηκαν το πρωί, διότι πολύ μικρές επιχειρήσεις στις οποίες απευθύνεται, είναι επιχειρήσεις που συνήθως οι επιχειρηματίες είναι σε ηλικίες που δεν πέρασαν από το κύμα πληροφορικής επιμόρφωσης και το μορφωτικό τους επίπεδο πολλές φορές δεν τους έδωσε την ευκαιρία, όχι με την έννοια ότι οι άνθρωποι δεν ξέρουν, αλλά με την έννοια του εκπαιδευτικού προγράμματος δεν πέρασαν από μία τέτοια κατάρτιση και εκπαίδευση. Άρα, η επιτόπια εκπαίδευση που γίνεται με το ΔΙΚΤΥΩΘΕΙΤΕ νομίζω ότι είναι κάτι ιδιαίτερα σημαντικό. 


Όλοι τόνισαν και ξεκίνησε από την πρώτη κιόλας μέρα η συζήτηση όταν είχαμε περισσότερο πολιτικές τοποθετήσεις, ότι η τεχνολογία είναι μέσω και όχι αυτοσκοπός, η κοινωνία της πληροφορίας είναι πρώτα από όλα κοινωνία. Δεν είναι κουτιά και λογισμικό που απλώς τα φυτεύουμε σε κάποιον Δήμο, δεν είναι απλό άθροισμα έργων, είναι πάνω από όλα ανθρώπινα δίκτυα. Για αυτό ο χρήστης της τεχνολογίας και αυτό τονίστηκε από παντού και από τους Έλληνες και από τους ξένους, είναι στο επίκεντρο, είτε αυτός είναι δημότης, είτε είναι επιχείρηση, είτε είναι εργαζόμενος στον Δήμο, είτε είναι ο ίδιος ο Δήμαρχος και αυτό πρέπει να βρίσκεται στο επίκεντρο μιας οποιαδήποτε στρατηγικής. Όλα τα άλλα έπονται και αυτό είναι σημαντικό. Δηλαδή όταν μιλάμε, όπως πολύ χαρακτηριστικά λέχθηκε, για ψηφιακή δημοκρατία, από την Ισπανίδα ομιλήτρια, πρώτα από όλα είναι δημοκρατία, άρα οι αρχές της δημοκρατίας, οι βασικές και θεμελιώδεις αρχές της δημοκρατίας ισχύουν και μέσω των τεχνολογιών αυτές μπορούν να γίνουν πιο προσιτές, μπορούν να αναπτυχθούν περισσότερο. Το ίδιο ισχύει και για όλες τις υπόλοιπες λειτουργίες. 


Ένας κίνδυνος που υπάρχει, είναι ο κίνδυνος του ψηφιακού αποκλεισμού και νομίζω ο κύριος Τορέγκα έδωσε κάποια νούμερα στην προηγούμενη παρουσίασή του, που έδειχναν κάποια προβλήματα που μπορεί να δημιουργήσει ο ψηφιακός αποκλεισμός, ανισότητας πρόσβασης και τα λοιπά. 


Νομίζω βέβαια στην Ελλάδα, ίσως επειδή είμαστε ακόμα σε χαμηλό επίπεδο, άλλοι λόγοι είναι περισσότερο επικίνδυνοι. Αυτό δεν σημαίνει όμως ότι δεν πρέπει να υπάρχει έγκαιρα μια πολιτική τέτοια διότι πέρα από τον κίνδυνο της συνοχής της κοινωνίας, υπάρχει και ο μεγάλος κίνδυνος της ανταγωνιστικότητας διότι παραδείγματος χάριν πολύ μικρές επιχειρήσεις που μένουν έξω από αυτήν την ιστορία κινδυνεύουν με σοβαρά προβλήματα και δυσκολίες ανταγωνιστικότητας. Άρα, είναι ένας συνδυασμός συνοχής και ανταγωνιστικότητας που επιβάλλει ειδικές πολιτικές για το θέμα του αποκλεισμού. 


Το ζήτημα της υλοποίησης αναδείχθηκε σαν το καθοριστικό σημείο για την επιτυχία οποιασδήποτε στρατηγικής αξιοποίησης  των ΤΠΕ. Απαιτείται μία δομημένη στρατηγική μετάβασης τονίστηκε, από την σημερινή κατάσταση στην επιδιωκόμενη του ηλεκτρονικού Δήμου. Δηλαδή χρειαζόμαστε το όραμα, αλλά υπάρχει ένας κίνδυνος να μην έχουμε μία τέτοια στρατηγική μετάβαση, να φανούν όλα αυτά ότι είναι στην σφαίρα του αόρατου και άρα τελικά όχι πειστικά για τους ανθρώπους που εμπλέκονται στην καθημερινή προσπάθεια για να προωθήσουν αυτήν την υπόθεση. Άρα, έχει σημασία να δοθεί με πολύ παραστατικό και πρακτικό τρόπο και η σημασία αυτών των πραγμάτων, αλλά και ο τρόπος που θα μεταβούμε από μία σημερινή κατάσταση που δεν είναι επιθυμητή, σε μία κατάσταση η οποία θα είναι επιθυμητή. 


Στην χώρα μας και αλλού διαπιστώνεται μία σημαντική αναντιστοιχία όπως είπαμε, στρατηγικών επιδιώξεων και μηχανισμών και κουλτούρας υλοποίησης, για αυτό χρειάζεται ισχυρός συντονισμός, αλλά ταυτόχρονα και αποκεντρωμένη υλοποίηση. Δεν μπορούν τα πράγματα να γίνονται κεντρικά. Κεντρικά μπορούν να συντονιστούν, μπορούν να τυποποιηθούν όπως ακούστηκε, μπορούν κοινές πρακτικές να ανταλλαγούν, αλλά δεν μπορούν να γίνονται κεντρικά. Για αυτό χρειάζονται αποκεντρωμένη υλοποίηση. Όμως πολλές φορές λείπουν κρίκοι και ένας κρίκος από αυτούς μπορεί να είναι η ΚΕΔΚΕ και όλο το σύστημα υποστήριξης της ΚΕΔΚΕ, το οποίο πραγματικά μπορεί να δράσει ως καταλύτης, ως ενεργοποιητικός και κινητοποιητικός μηχανισμός, ως συντονιστής και ως διαμορφωτής ενεργειών, ως δημιουργός ενός φορέα ή συστήματος υποστήριξης, ως φορέας κωδικοποίησης εμπειριών. 


Νομίζω ότι εδώ είναι η ουσία του προβλήματος και στο πλαίσιο αυτό ακούστηκαν μερικές ενδιαφέρουσες προτάσεις που επιγραμματικά όσες θυμάμαι θα αναφέρω. Η πρώτη είναι να συγκροτηθούν μονιμότερες Επιτροπές από στελέχη διαφόρων Δήμων που συμμετέχουν στην υλοποίηση ομοειδών έργων, παρόμοιων έργων - το είπε την πρώτη μέρα ο Δήμαρχος Ηρακλείου - για την ανταλλαγή εμπειριών και την από κοινού επίλυση κοινών προβλημάτων που ανακύπτουν. Δηλαδή αυτό που λέμε δίκτυα ανθρώπινα για την εκμάθηση και την συνεργασία. Νομίζω ότι αυτό είναι σημαντικό. Ήδη παράλληλα έργα γίνονται σε διάφορα σημεία, ομοειδή έργα. Θα ήταν καλό να αποκατασταθεί μία μονιμότερη συνεννόηση, συνεύρεση και επικοινωνία αυτών των ανθρώπων. 


Δεύτερον. Να υιοθετηθεί αυτό που η συνάδελφός μας από την Ιταλία τόνισε, η ιδέα του best learning. Δεν απλώς ανταλλάσσουμε ή γράφουμε κάπου κάποιες καλές πρακτικές και τις παρουσιάζουμε, αλλά προσπαθούμε σε κάποιες από αυτές τις πρακτικές να δούμε και τους ανθρώπους που τις έφτιαξαν, τα προβλήματα που έχουν στην λειτουργία με επιτόπιες επισκέψεις καλά οργανωμένες, ώστε πραγματικά να μην μείνουμε στην γενική εντύπωση που και αυτή είναι απαραίτητη, παραδείγματος χάριν για τους αιρετούς είναι απαραίτητο να ξέρουν ότι γίνονται καλές πρακτικές, αλλά για αυτούς που θα υλοποιήσουν έχει  σημασία να δουν την λεπτομέρεια και αυτό είναι το πιο σημαντικό. 


Τρίτον. Να συγκροτηθεί με πρωτοβουλία της ΚΕΔΚΕ ένα σύστημα τεχνικής υποστήριξης προς τους μικρότερους Δήμους, με την διάθεση είτε ειδικών στην οργάνωση και διαχείριση έργων, είτε σε συνδυασμό με διάφορους  αντίστοιχους οδηγούς και τα λοιπά. Μάλιστα, επισημάνθηκε και ένα target group, ένας χώρος όπου κάποιοι Δήμοι με ορισμένα μεγέθη είναι ίσως αυτοί που από εκεί πρέπει να ξεκινήσει κανείς, γιατί οι πιο μεγάλοι τα κάνουν ήδη ή έχουν την δυνατότητα να τα κάνουν. Οι πάρα πολύ μικροί και αυτοί πρέπει να δούμε τι θα γίνει, αλλά υπάρχουν κάποιοι ενδιάμεσοι που έχουν σημασία. 


Σήμερα ακούστηκε από τον καθηγητή κύριο Νικολάου η ιδέα της  συγκρότησης στο πλαίσιο και ίσως είναι και μία πρόταση όπως είχε πει και ο κύριος Γιώργος Βασαρδάνης, των Κέντρων Μετασχηματισμού Λειτουργιών και Διαδικασιών σε περιφερειακό επίπεδο, που θα είναι πυρήνες συγκέντρωσης και κωδικοποίησης εμπειρίας και υποστήριξης που μπορεί να διαμορφώνεται σε διάφορες περιφέρειες. 


Τα έργα των ΤΠΕ διαφέρουν από τα συμβατικά δημόσια έργα υποδομής καθώς απαιτούν την έγκαιρη συνεχή εμπλοκή των χρηστών τους και δεν μπορούν να αφεθούν απλώς στους αναδόχους. Αυτό είναι κάτι πάρα πολύ  βασικό διότι πολλές φορές η εικόνα είναι ότι θα φέρω κάποιον να μου κάνει τα συστήματα και μετά θα τα λειτουργήσουμε. Όλοι ξέρουμε ότι ποτέ δεν λειτουργούν έτσι. Άρα, αυτό είναι μία βασική σημασία, για αυτό είπαμε και πριν ότι ο τρόπος ανάπτυξης και χρήσης των τεχνολογιών στους Δήμους μετρά. 


Η αποτίμηση της υφιστάμενης κατάστασης στοιχειοθετεί την ανάγκη για ένα νέο μοντέλο ανάπτυξης, ένα μοντέλο αρχιτεκτονικής για την ανάπτυξη εφαρμογών και υπηρεσιών, που αξιοποιεί την εμπειρία, χρησιμοποιεί υπάρχουσες υποδομές. Δεν πετάμε τις υπάρχουσες υποδομές, αυτό είναι πάρα πολύ βασικό, δεν τα κάνουμε όλα από την αρχή 150 φορές και διαμορφώνει δυνατότητες μίας διατήρησης και βιώσιμης ανάπτυξης αυτών των νέων τεχνολογιών. 


Επομένως, πρέπει πρώτα να λαμβάνεται υπόψη η διαφοροποίηση και ομαδοποίηση ανάλογα με το μέγεθος, την έκταση, τα Διαμερίσματα και τα γεωγραφικά χαρακτηριστικά των Δήμων, να χρησιμοποιούν ανοικτά πρότυπα και ελεύθερο λογισμικό. Νομίζω ότι είναι αυτό κάτι πια που περνάει όλο και περισσότερο, το ακούσαμε και από τους προσκεκλημένους μας. Είναι ιδιαίτερα σημαντικό διότι και μειώνει το κόστος, αλλά και βοηθά  την ανάπτυξη τοπικών δεξιοτήτων, αλλά κυρίως αλλάζει την σύνθεση του κόστους. Μένουν λεφτά για την υποστήριξη και την αναβάθμιση που συνήθως στην Ελλάδα τα ξεχνάμε. Φτιάχνουμε ένα έργο και μετά ψάχνουμε να βρούμε πως θα λειτουργήσει, πως θα αναβαθμιστεί, πως θα συντηρηθεί. 


Επομένως, ανάπτυξη μία φορά για πολλές χρήσης. Υλοποίηση με πολλαπλά κανάλια. Αυτό λέχθηκε από όλους και τους ξένους προσκεκλημένους μας, ότι δεν μπορούμε να θεωρούμε ότι υπάρχει ένα μέσο. Υπάρχουν πολλά μέσα σήμερα και πολλοί άνθρωποι προσεγγίζονται με διαφορετικά μέσα και αυτό έχει μεγάλη σημασία. Πολλαπλά κανάλια και πολλαπλές θέσεις, στο σπίτι, στο γραφείο, στα info kiosk, στα ΚΕΠ και τα λοιπά. 


Βεβαίως, έμφαση στην διαλειτουργικότητα, γιατί χωρίς διαλειτουργικότητα έχουμε ένα μωσαϊκό συστημάτων το οποίο δεν μπορεί να λειτουργήσει και να δώσει on line υπηρεσίες, χρήσιμες υπηρεσίες. Η διαλειτουργικότητα είναι κεντρικό εθνικό πρόβλημα θεωρούμε για την ανάπτυξη της κοινωνίας της πληροφορίας στην χώρα. 


Επίσης, το κόστος αγοράς ενός συστήματος είναι πολλές φορές μόνο ένα μέρος του κόστους. Υπάρχουν όλα τα στοιχεία του κόστους τα οποία τα ξεχνάμε και δεν τα υπολογίζουμε και δεν φροντίζουμε για αυτά. Έχουμε πρόβλημα στην πορεία και απαξίωση πολλών συστημάτων. 


Η αξιοποίηση βέβαια όλων αυτών, απαιτεί μία συνεχή και έμπρακτη δέσμευση στο ανώτατο επίπεδο. Στην συγκεκριμένη περίπτωση, το επίπεδο του Δήμου. Υποθέτουμε ότι η ΚΕΔΚΕ έχει αυτήν την δέσμευση με αυτά που έχει ήδη πει και κινηθεί και τις δραστηριότητες που κάνει. Άρα ο Δήμαρχος με το Δημοτικό Συμβούλιο πρέπει να είναι στο κέντρο αυτής της προσπάθειας. Βεβαίως, το θέμα δεν είναι να γίνουν ειδικοί της πληροφορικής. Είναι να καταλάβουν την σημασία της και να εμπιστευτούν, να επικεντρώσουν λειτουργίες σε νέους ανθρώπους που θα παίξουν αυτόν τον ρόλο στον κάθε Δήμο. 


Εδώ ακούστηκε μία πρόταση στην διάρκεια του Συνεδρίου, να αναλάβει η ΚΕΔΚΕ ένα είδος καμπάνιας ευαισθητοποίησης των Δημάρχων για την αναγκαιότητα αλλά και τα πρακτικά οφέλη. Έχει μεγάλη σημασία όσοι υποστηρίζουμε την ΚΕΔΚΕ στην προσπάθεια αυτή, αλλά και όλοι οι υπόλοιποι, να δείξουμε συγκεκριμένα πρακτικά οφέλη στην λειτουργία των Δήμων που υπάρχουν, ώστε και οι πιο δύσπιστοι να πειστούν ότι αξίζει τον κόπο τον χρόνο τους που είναι γεμάτος, να βγάλουν ένα κομμάτι και να το βάλουν στην κατεύθυνση αυτή. 


Τέσσερα ακόμα σημεία και κλείνω. Το ένα έχει σχέση με την κατάρτιση του ανθρώπινου δυναμικού. Όλοι συμφωνήσαμε και οι σημερινοί ομιλητές το έδειξαν πολύ καλά ότι είναι το καθοριστικό σημείο. Βεβαίως, οι ανάγκες κατάρτισης είναι διαφοροποιημένες. Δεν είναι όλες οι ίδιες. Άλλες είναι για τον απλό πολίτη, για αυτόν που δεν έχει καμία συμμετοχή, άλλες είναι για αυτόν ο οποίος θα διοργανώσει και θα προωθήσει τέτοια έργα, τον τεχνικό που θα υποστηρίξει και τα λοιπά, άλλες είναι για τον αιρετό που είπαμε πριν, για τον Δήμαρχο, τους Συμβούλους και τα λοιπά. 


Η ΚΕΔΚΕ έχει κάνει από καιρό και στο πλαίσιο στρατηγικής, αλλά νομίζω πως είναι καλό να επαναληφθεί και τώρα μία πρόταση. Να αξιοποιηθούν οι υποδομές οι οποίες ήδη υπάρχουν σε όλη την χώρα αυτήν την στιγμή, είτε αυτές είναι τα σχολικά εργαστήρια, είτε είναι υποδομές των πανεπιστημίων και των ΤΕΙ, είτε άλλες υποδομές, ώστε να γίνουν μαζικά προγράμματα κατάρτισης στον ενήλικο πληθυσμό, από μία ηλικία και πάνω κυρίως που έχει τα προβλήματα και τις δυσκολίες και να ζητήσει αυτό το πρόγραμμα να χρηματοδοτηθεί και από το πρόγραμμα της Κοινωνίας της  Πληροφορίας και από το Γ΄ και ενδεχομένως και από το Δ΄, γιατί μία τέτοια μαζική προσπάθεια θα δημιουργήσει την κρίσιμη μάζα χρηστών που είναι απαραίτητη για να δώσει μετά και ένα σήμα στην αγορά και προς την κοινωνία γενικότερα. Νομίζω πως αυτή η πρόταση είναι μία σημαντική πρόταση που πρέπει να είναι ένα από τα επιστεγάσματα του Συνεδρίου.


Η ανάπτυξη των ευρυζωνικών υποδομών και υπηρεσιών, όπως αναδείχθηκε και το πρωί, αποτελεί βασική σήμερα προϋπόθεση. Είναι κάτι αντίστοιχο με τις υποδομές που σε άλλες εποχές ήταν οι σιδηρόδρομοι, ο ηλεκτρισμός και τα λοιπά. Δεν είναι, όπως πολύ σωστά επισημάνθηκε, μόνο το γρήγορο και το συνεχώς διαθέσιμο internet. Είναι και άλλες υπηρεσίες, πολλές από τις οποίες βρίσκονται στο γίγνεσθαι, πολλές φορές φτιάχνονται αυτές οι υπηρεσίες που έρχονται και που αφορούν όλους τους τομείς, τον αθλητισμό, την εκπαίδευση, την υγεία και τα λοιπά. Άρα, είναι βασικές αυτές οι υποδομές. 

Είναι πολύ ενδιαφέρον ότι παρουσιάστηκε μία σειρά από μητροπολιτικά έργα οπτικών δακτυλίων, όπως επίσης και ασύρματα δίκτυα που γίνονται. Η προσπάθεια αυτή πρέπει να συνεχιστεί και βεβαίως έχει πολύ μεγάλη σημασία η συζήτηση που άρχισε και στην προηγούμενη ενότητα, αλλά νομίζω και τώρα όσο μπορούσα να πω γιατί ήμουν μέσα στην προσπάθεια να μαζέψω τα συμπεράσματα, για εναλλακτικά μοντέλα διαχείρισης και αξιοποίησης αυτών των υποδομών και εκμετάλλευσης. Συμφωνώ εγώ, αλλά ακούστηκαν και άλλες απόψεις, με την ιδέα ότι ο Δήμος πρέπει να διαχειριστεί με ένα κεντρικό σύστημα τις υποδομές αυτές και να τις δώσει σε άλλους φορείς αρμοδιότερους για να κάνουν την εκμετάλλευση, είτε αυτοί είναι τηλεπικοινωνιακοί φορείς, είτε άλλοι. Όμως η υποδομή πρέπει να είναι δημόσια υποδομή, με κοστοστρεφή τρόπο να την διαχειριστεί και ενδεχομένως ίσως η ΚΕΔΚΕ εκεί μπορεί να φτιάξει ένα σχήμα πανελλαδικό που θα δίνει με κοστοστρεφή τρόπο αυτές τις υποδομές στην χρήση για διάφορους σκοπούς. 

Επίσης, εξετάστηκαν κυρίως στην ενότητα που προηγήθηκε οι προϋποθέσεις και τα προβλήματα που μπορεί να υπάρξουν για την ανάπτυξη έργων μέσω συνεργασιών Δήμων γενικότερα, αλλά και συμπράξεων ιδιωτικού και δημοσίου τομέα ειδικότερα, που και αυτός είναι ένας τομέας που ανοίγει τώρα και που πρέπει κανείς να τον εξετάσει και να δει πού υπάρχουν πραγματικές ευκαιρίες για να προωθηθούν έργα με αυτόν τον τρόπο. 

Εκφράστηκε και στην χθεσινή συζήτηση αλλά και γενικότερα, η θέληση της ΚΕΔΚΕ πρώτον να αναλάβει η Αυτοδιοίκηση μεγαλύτερες ευθύνες στην αξιοποίηση των πόρων του Γ΄ Κοινοτικού Πλαισίου Στήριξης. Ξέρουμε όλοι ότι υπάρχουν προβλήματα και δυσκολίες στην απορρόφηση των πόρων. Η ΚΕΔΚΕ παίρνει ένα  ρίσκο εδώ πέρα, αλλά νομίζω ότι το παίρνει με επίγνωση ότι μπορεί πραγματικά με μία σειρά έργα και να βοηθήσει την απορρόφηση, αλλά κυρίως να βοηθήσει την αποτελεσματική και αποδοτική χρήση αυτών των πόρων και αυτό είναι ιδιαίτερα σημαντικό και νομίζω ότι είναι ένα συμπέρασμα και ένα αίτημα και της ηγεσίας της ΚΕΔΚΕ και γενικότερα της Αυτοδιοίκησης. 

Επίσης προτείνει με διάφορους τρόπους και  σχήματα να συμμετάσχει στον σχεδιασμό και την υλοποίηση του Δ΄ Κοινοτικού Πλαισίου Στήριξης και ακούστηκαν σχήματα για την εξέταση της δυνατότητας η ΚΕΔΚΕ να λειτουργήσει ως ενδιάμεσος φορέας, οι Δήμοι και οι συμπράξεις των Δήμων να είναι φορείς υλοποίησης γιατί τα έργα ειδικά της πληροφορικής πρέπει να είναι κοντά στον χρήστη και μια σειρά άλλες προτάσεις που επεξεργάζονται από διάφορους φορείς που εμπλέκονται στο σύστημα υποστήριξης της ΚΕΔΚΕ, είτε είναι το Ινστιτούτο, είτε είναι η ΠΕΤΑ, είτε άλλα σχήματα και άρα νομίζω ότι εδώ είναι ένα πολύ σημαντικό πεδίο που πρέπει έγκαιρα αυτά τα προβλήματα να μπουν για να μαθαίνουμε και από τις δυσκολίες, γιατί πολλές φορές στην Ελλάδα γκρινιάζουμε μόνο, λέμε κακό το ένα, κακό το άλλο, τα διαγράφουμε όλα και πάμε ξανά από την αρχή, αντί να κτίζουμε πάνω στις εμπειρίες που μάθαμε. Παραδείγματος χάριν, εδώ απλώς με την ευκαιρία να πω και να τελειώσω, η ιστορία των ευρυζωνικών έχει ένα ιδιαίτερο ενδιαφέρον γιατί τα ευρυζωνικά, η Ελλάδα στο πλαίσιο της Ευρωπαϊκής Ένωσης από τις αρχές του 2001-2002, είχε στρατηγική για τα ευρυζωνικά, είχε πόρους, είχε συγκεκριμένο πρόγραμμα δράσεων. Μάλιστα, ο Επίτροπος ο προηγούμενος είχε συγχαρεί τότε την προσπάθεια που γίνεται στην Ελλάδα για την ανάπτυξη. Βεβαίως, πέρασαν τέσσερα χρόνια και τώρα αρχίζει να γίνεται. Ας ελπίσουμε πως ότι δυσκολία βρήκαμε και υπήρξαν ορισμένες πολύ συγκεκριμένες δυσκολίες, εντοπίστηκαν και στις συζητήσεις, αλλά πιθανότατα χρειάζεται να αναλυθούν και περισσότερο, δεν θα εμποδίσουν, γιατί κάποιος είπε κάποια στιγμή ότι σε πέντε χρόνια θα δούμε τις οπτικές ίνες. Φοβάμαι ότι αν πάμε με τέτοιους χρόνους, θα επαναληφθεί αυτό που πάθαμε με τα ψηφιακά συστήματα, που το ’77 η Ελλάδα αποφάσισε να ψηφιοποιήσει το τηλεπικοινωνιακό της δίκτυο και τελικά άρχισε να το ψηφιοποιεί το ’90. Πέρασαν 13 χρόνια. 

Επαληθεύεται αυτό που ξεκίνησα και εγώ να πω και το πιστεύω πάρα πολύ αυτό, ότι στην Ελλάδα εύκολα, γρήγορα τα παίρνουμε τα γράμματα, αλλά μετά δεν εμβαθύνουμε και δεν υλοποιούμε γιατί υπάρχουν χίλιες άλλες δυσκολίες και που νομίζω ότι από αυτές πρέπει να μαθαίνουμε. 


Τέλος, όπως είπα και με αυτό θέλω να κλείσω, νομίζω ότι η Κοινωνία της Πληροφορίας απαιτεί πάνω από όλα κινητοποίηση της ίδιας της κοινωνίας και ιδιαίτερα των νέων θα έλεγα και για αυτό στο πλαίσιο αυτό πρέπει να αξιοποιηθεί ο ψηφιακός εθελοντισμός. Είδαμε και σήμερα το πρωί άλλες χώρες όπως η Ολλανδία, αλλά ξέρουμε και εδώ περιπτώσεις με τις κοινότητες των ασυρμάτων δικτύων και άλλες, οι οποίες πετυχαίνουν πραγματικά πολύ ενδιαφέροντα πράγματα με κριτήριο το μεράκι τους, στην  Ολλανδία. Υποτίθεται ότι το μεράκι είναι ένα χαρακτηριστικό μας και το φιλότιμο και διάφορα άλλα. Νομίζω ότι υπάρχουν αυτές οι δυνάμεις και αυτές τις δυνάμεις ίσως οι Δήμοι είναι σε καλύτερη φάση να αξιοποιήσουν αυτούς τους ακτιβιστές του διαδικτύου και των συστημάτων αυτών και νομίζω ότι όπως παρουσιάστηκε και στο Συνέδριο, είναι κάτι ιδιαίτερα σημαντικό που μπορεί να αξιοποιηθεί. 


Ζητώ συγνώμη αν κάποια καλή πρόταση ή κάτι άλλο το έχω ξεχάσει. Έχουμε όμως κρατήσει λεπτομερή πρακτικά και σε συνεννόηση και με τους άλλους συντελεστές του Συνεδρίου θα προσπαθήσουμε να βγει πραγματικά ένα κείμενο που να δείχνει, να συνοψίζει την ουσία των πορισμάτων ώστε να έχουμε από αύριο ένα νέο ξεκίνημα σε όλη αυτήν την προσπάθεια που νομίζω ότι είναι ιδιαίτερα σημαντική και για την Αυτοδιοίκηση, αλλά κυρίως για την χώρα.


Ευχαριστώ πολύ. 

ΠΡΟΕΔΡΕΙΟ: Να κλείσουμε με μια σειρά από ευχαριστήρια από πλευράς μας. Πρώτα από όλα τους συμμετέχοντες για την παρουσία τους, την ενεργή συμμετοχή τους. Είναι ένα στοιχείο εξαιρετικά αισιόδοξο, δυναμικό, για να συνεχιστεί, να αναπτυχθεί γρήγορα αυτή η προσπάθεια. 


Δεύτερον. Να ευχαριστήσουμε τους προσκεκλημένους ομιλητές για την συμβολή τους, για την διεύρυνση οριζόντων και στον προβληματισμό και στις εμπειρίες. 


Τρίτον. Να ευχαριστήσουμε τις μεταφράστριες και τις διερμηνείς για την πολύ ουσιαστική προσπάθεια που έκαναν να ανταποκριθούν σε ένα διεθνές Συνέδριο. 


Να ευχαριστήσουμε τους εργαζόμενους της ΚΕΔΚΕ. Να ευχαριστήσω τους συναδέλφους της ΠΕΤΑ για όλη αυτήν την δουλειά και τέλος να ευχαριστήσουμε την ομάδα, τα μέλη της ομάδας Ενεργειακής Βιομηχανικής Οικονομίας του Εθνικού Μετσόβειου Πολυτεχνείου, οι οποίοι μας έδωσαν την ευκαιρία να φτιάξουμε ένα συνέδριο εργασίας με περιεχόμενο και με πολύ μεγάλο ενδιαφέρον μέχρι τώρα. 


Σας ευχαριστούμε πολύ. Καλό ταξίδι σε όσους αναχωρήσουν. 

